A re rame a 


IMES BESTSELLEER 


e 


LF 


STEVE BERRY 


AFACEREA COLUMB 


Traducere din limba engleză BOGDAN NICOLAE MARCHIDANII 


ISBN 
978-606-609-712-3 
STEVE BERRY 

Columbus Affair 
Editura RAO 
2014 


Genul meu de thriller. 
Dan Brown 


Câştigător al premiului Pulitzer, Tom Sagan este un jurnalist de 
investigaţii care a scris articole dintre cele mai interesante despre subiecte 
arzătoare din întreaga lume. Dar reputaţia sa profesională este adusă la 
zero în momentul în care un articol controversat despre o zonă măcinată de 
războaie este considerat o înşelăciune. În prezent, este nevoit să trăiască 
chinuit de deciziile greşite pe care le-a luat şi cu adevărul şocant pe care nu 
îl va putea dovedi niciodată - căderea sa fiind un act deliberat pus la cale de 
un duşman necunoscut. Însă în momentul în care este pe punctul de a-şi 
curma viaţa pentru a pune capăt suferinţei, destinul intervine printr-un 
străin enigmatic care vine cu o cerere ce nu poate fi ignorată. Zahariah 
Simon are nevoie disperată de ceva ce numai Sagan poate avea - cheia unui 
mister de 500 de ani, o comoară cu implicaţii politice controversate în lumea 
modernă. Pentru amândoi, Simon şi Sagan, miza este mare, motivaţia - 
foarte personală, iar consecinţele conflictului dintre ei pot fi cu adevărat 
catastrofice. 

Steve Berry scrie un nou roman plin de aventuri palpitante care îl poartă 
pe cititor într-o căutare riscantă, din Florida la Viena şi Praga, iar în final, 
prin munţii Jamaicăi, unde doi bărbaţi încearcă să îşi încheie socotelile, 
printr-un joc periculos care va schimba tot ceea ce ştim despre descoperirea 
Americii. 


STEVE BERRY trăieşte în oraşul 
Wire St. Augustine din Florida. A debutat în 2003 cu Camera de 
chihlimbar, care a devenit rapid un bestseller. În limba română au mai 
apărut: Profeția familiei Romanov, Al treilea secret, Moștenirea templierilor, 
Conexiunea Alexandria, Trădare la Veneţia şi Tezaurul împăratului. Cărţile 
lui au fost traduse în patruzeci de limbi şi vândute în cincizeci şi una de ţări. 


LA CEREREA CITITORILOR DIN ROMÂNIA, STEVE BERRY REVINE CU 
CEL MAI BUN THRILLER AL SAU 


Nimeni nu ştie când s-a născut Cristofor Columb, unde a trăit sau cum a 
fost educat. Nu există nici un portret real. Era un marinar bun şi un expert 
în navigaţie, dar nu a fost niciodată instruit pentru aşa ceva. Nu a 
supravieţuit nici o relatare la prima mână a întreprinderilor lui legendare şi 
chiar şi mormântul lui rămâne un mister. Atât de multe întrebări s-au născut 
în privinţa lui Columb, însă nici una dintre ele nu şi-a aflat cu adevărat un 
răspuns. În această carte, Berry îşi reimaginează povestea lui Columb, prin 
amestecul lui inimitabil de fapte şi ficţiune. 


Un thriller complet şi cea mai bună carte a sa de până acum. 
The Washington Post 
Cititorii de thrillere - de la fanii lui Dan Brown până la aventurile 
fantastice ale lui Clive Cussler - vor savura acest amalgam de mituri taino, 
istoria evreilor din Jamaica, peregrinările comorii Templului de după 
distrugerea Ierusalimului de către Titus în 70 d.H. şi faptele misterioase ale 


lui Columb din Indiile de Vest. Cu siguranţă va fi următorul bestseller. 


Library Journal 


Pentru Simon Lipskar, agent literar. 
Mulţumesc! 


Timp de cinci sute de ani, istoricii au căutat răspunsul 
la următoarea întrebare: 

Cine a fost Cristofor Columb? 

Răspunsul este, pur şi simplu, o altă întrebare: 

Cine vreți să fie? 


ANONIM 


JAMAICA 


1504 


Prolog 


Cristofor Columb îşi dădea seama că se apropia momentul decisiv. 
Grupul lui de oameni mergea spre sud, prin pădurea tropicală 
luxuriantă, de trei zile, urcând din ce în ce mai sus. Dintre toate 
insulele pe care le descoperise de la prima debarcare, din octombrie 
1492, aceasta era cea mai frumoasă. Coasta stâncoasă era mărginită 
de o câmpie îngustă. Munţii formau o cocoaşă învăluită în ceaţă, care 
se ridica treptat dinspre vest şi culmina aici, în est, cu un lanţ sinuos 
de creste. In cea mai mare parte, solul era format din calcar poros, 
acoperit de un strat fertil de pământ roşu. Sub arborii denşi ai pădurii 
bătrâne înflorea un şir incredibil de plante, toate întreţinute de 
vânturile constante şi umede care suflau aici. Băştinaşii numeau acest 
loc Xaymaca, cuvânt despre care aflase că înseamnă „insula 
izvoarelor” - un termen adecvat pentru abundența de apă de pe 
insulă. Cum castilienii înlocuiau X-ul cu J, Columb ajunsese să 
numească insula Jamaica. 

— Amirale! 

Se opri şi se întoarse către unul dintre oamenii lui. 

— Nu mai e mult, îl anunţă de Torres, arătând înspre înainte. În 
josul crestei, către platoul acela, apoi dincolo de luminiş. 

Luis navigase alături de el în toate cele trei expediţii anterioare, 
inclusiv în cea din 1492, când debarcaseră pentru prima dată. Se 
înțelegeau bine şi aveau încredere unul în celălalt. 


Nu acelaşi lucru îl putea spune Columb despre cei şase băştinaşi 
care duceau bagajele. Arătă înspre două dintre ele, care adăposteau 
mici containere şi le indică oamenilor, prin gesturi, să fie prudenţi. Era 
surprins că, după doi ani, lemnul cutiilor era încă intact. Nu fusese 
afectat de viermi, aşa cum se întâmplase cu un an înainte cu chila 
navei lui. Petrecuse un an țintuit pe această insulă. 

Insă captivitatea lui luase acum sfârşit. 

— Ai ales bine, îi spuse el lui de Torres în spaniolă. 

Nici unul dintre băştinaşi nu vorbea spaniola. Columb şi de Torres 
erau însoţiţi de alţi trei spanioli, fiecare ales pentru un rol aparte. 
Localnicii fuseseră mituiţi cu promisiunea oferirii mai multor clopoței - 
nişte zdrăngănele ale căror sunete păreau să-i fascineze pe băştinaşi 
- dacă aveau să le care trei cutii până în munţi. 

Plecaseră în zori, dintr-un luminiş înconjurat de pădure, de lângă 
ţărmul nordic, unde un râu din apropiere arunca apă limpede şi rece 
peste terase netede din piatră, formând iaz după iaz, pe parcurs şi în 
cele din urmă vărsându-se într-un ultim şuvoi argintiu în mare. 
Băzâitul insectelor şi ciripitul păsărilor crescuseră treptat în 
intensitate, atingând acum un crescendo zgomotos. Drumul de-a 
lungul pantei împădurite necesitase efort şi acum cu toţii erau bătuţi 
de vânt, cu hainele pline de sudoare, iar transpiraţia le înceţoşa 
privirile. Incepuseră din nou să coboare către o vale plină de 
vegetaţie. 

Pentru prima dată, după multă vreme, Columb se simţea întinerit. 

lubea insula asta. 

Prima expediţie, din 1492, fusese făcută sub conducerea lui 
personală, împotriva sfaturilor aşa-zişilor înţelepţi. Optzeci şi şapte de 
oameni se aventuraseră în necunoscut bazându-se doar pe forţa 
visului lui Columb. Se luptase zeci de ani ca să obţină finanţare, mai 
întâi de la portughezi, apoi de la spanioli. Documentele de la Santa Fe, 
care arată acordul dintre el şi Coroana spaniolă, îi promiteau un statut 
de nobil, zece la sută din toate comorile găsite şi control asupra 
mărilor descoperite de el. Un târg excelent pe hârtie, însă Ferdinand şi 
Isabela nu se ţinuseră de cuvânt. In ultimii doisprezece ani, după ce 
Columb stabilise în mod clar existenţa a ceea ce cu toţii numeau deja 
Lumea Nouă, vasele spaniole se îndreptaseră, unul după altul, către 
vest, fără permisiunea lui de amiral. 

Curve. Mincinoşi. 

Cu toţii. 

— Acolo, strigă de Torres. 

Columb se opri din coborâre şi privi printre copaci şi dincolo de 
miile de flori roşii pe care băştinaşii le numeau focul-pădurii. Zări un 
iaz cu apă limpede, prin care trecea un şuvoi vioi de apă. 

Prima dată vizitase Jamaica în luna mai 1494, cu ocazia celei de-a 


doua expediţii şi descoperise că în nordul insulei coasta era locuită de 
aceiaşi băştinaşi găsiţi pe insulele din apropiere, doar că erau mai 
ostili. Poate că vecinătatea lor cu caraibii care trăiau în Puerto Rico, 
înspre est, reprezenta motivul agresivităţii lor. Caraibii erau nişte 
canibali care înțelegeau doar limbajul forţei. Invăţând din experienţa 
trecutului, Columb trimisese ogari şi arcaşi ca să se confrunte cu 
jamaicanii, omorând câţiva, speriindu-i pe alţii, până ce toţi locuitorii 
deveniseră nerăbdători să-l mulţumească. 

Opri înaintarea caravanei către iaz. 

De Torres se apropie de el şi şopti: 

— Aici e. Locul. 

Ştia că era pentru ultima dată când se afla în Lumea Nouă. Avea 
cincizeci şi unu de ani şi reuşise să-şi facă un număr impresionant de 
duşmani. Experienţa din ultimul an constituia dovada, iar această a 
patra expediţie fusese blestemată de la început. Mai întâi, explorase 
coasta unui presupus continent, cu ţărmuri nesfârşite, extinzându-se 
de la nord la sud, cât navigase el. După încheierea recunoaşterii, 
sperase să debarce în Cuba sau Hispaniola, însă navele lui mâncate 
de viermi nu-l duseseră mai departe de Jamaica, loc unde le eşuase la 
mal pe amândouă şi aşteptase ajutor. 

Nu primise nimic. 

Guvernatorul din Hispaniola, un inamic, decisese să-l lase să 
moară, împreună cu cei 113 oameni ai săi. 

insă asta nu se întâmplase. 

In schimb, câteva suflete curajoase se urcaseră în canoe şi 
vâsliseră până în Hispaniola, de unde se întorseseră cu o navă. 

Da, cu adevărat îşi strânsese un mare număr de duşmani. 

Aceştia reuşiseră să-i anihileze toate drepturile de care beneficiase 
după semnarea actelor cu regalitatea castiliană. Reuşise să-şi 
menţină statutul de nobil şi rangul de amiral, dar acestea nu 
însemnau nimic. Coloniştii din Santo Domingo chiar se revoltaseră şi îl 
forţaseră să semneze un acord umilitor. Cu patru ani înainte fusese 
dus înapoi în Spania, în lanţuri şi ameninţat cu procese şi închisoare, 
însă regele şi regina îi furnizaseră un ajutor neaşteptat, după care îi 
acordaseră fonduri şi permisiunea pentru o a patra expediţie. 

Se întrebase care fuseseră motivele lor. Ă 

Isabela părea sinceră. Avea suflet de aventurier. Insă cu regele 
situaţia era diferită. Lui Ferdinand nu-i păsase niciodată de el, 
declarând public că orice expediţie dincolo de oceanul vestic părea o 
nebunie. 

Evident, astea se petrecuseră înainte de reuşita lui. 

Acum Ferdinand nu mai voia decât aur şi argint. 

Curve. Mincinoşi. 

Cu toţii. 


Făcu semn să coboare cutiile. Îi săriră în ajutor şi cei trei 
conaţionali, căci fiecare cufăr era greu. 

— Am ajuns, rosti el în spaniolă. 

Oamenii lui ştiau ce au de făcut. 

Conaţionalii îşi scoaseră săbiile şi îi măcelăriră rapid pe băştinaşi. 
Doi gemură pe jos, dar primiră imediat câte un pumnal în piept. 
Uciderea lor nu însemna nimic pentru el, căci localnicii erau 
nevrednici să respire acelaşi aer ca europenii. Mici de statură, arămii- 
maronii la culoare, goi ca în ziua în care se născuseră, indivizii nu 
aveau o limbă scrisă şi nici o credinţă. Locuiau în sate pe coasta 
insulei şi, conform observaţiilor lui, nu făceau nimic altceva decât să 
aibă grijă de câteva culturi agricole. Erau conduşi de un individ 
denumit cacique, cu care se împrietenise în timpul anului, cât fusese 
obligat să rămână pe insulă. Acest cacique îi dăduse şase oameni, cu 
o zi înainte, când lăsase ancora, pentru ultima dată, pe ţărmul nordic 
al insulei. 

„O simplă plimbare înspre munţi, îi spusese el căpeteniei. Treabă 
de câteva zile.” 

Cunoştea destule cuvinte din limba lor, arawak, ca să-şi facă 
înţeleasă cererea. Cacique făcuse semn că înţelege şi că e de acord, 
arătând înspre cei şase localnici care aveau să care cuferele. Columb 
se înclinase în semn de recunoştinţă şi îi oferise căpeteniei câţiva 
clopoței. Mulţumise cerului că adusese cu el un număr suficient de 
astfel de zdrăngănele. In Europa, erau legate de ghearele păsărilor 
instruite special. N-aveau valoare. Aici reprezentau o monedă forte. 

Cacique acceptase răsplata şi îi răspunsese cu o plecăciune. 

Mai avusese de-a face cu această căpetenie de două ori înainte, 
între ei se stabilise o prietenie. O înţelegere. De pe urma căreia 
profitase din plin. 

In 1494, când vizitase pentru prima dată insula, oprindu-se pentru 
o zi ca să repare spărturile din navă şi să-şi împrospăteze rezervele de 
apă, oamenii lui observaseră bucățele de aur în cursurile limpezi de 
apă. |ntrebându-l despre asta pe cacique, aflase un loc unde 
grăunţele de aur erau mai mari, unele de mărimea unor boabe de 
fasole. 

Exact în acel loc se afla acum. 

Numai că, spre deosebire de înşelătoarea monarhie spaniolă, pe el 
nu-l interesa aurul. 

Scopul lui reprezenta mai mult decât atât. 

Işi aţinti privirea asupra lui de Torres şi vechiul lui prieten îşi dădu 
imediat seama ce va urma. Cu sabia scoasă, de Torres îndreptă lama 
către unul dintre cei trei spanioli, un individ scund şi îndesat, cu o faţă 
ursuză. 

— In genunchi, îi ordonă omului, luându-i arma. 


Ceilalţi doi îşi ridicară săbiile în semn de sprijin. 

Prizonierul îngenunche. 

Columb se uită la el. 

— Chiar mă credeai idiot? 

— Amirale! 

Columb ridică o mână în semn de tăcere. 

— Cu patru ani în urmă, m-au dus înapoi în Spania, în lanţuri şi mi- 
au luat tot ce era al meu de drept. După aceea, la fel de brusc, totul 
mi-a fost dat înapoi. Făcu o pauză. Fără prea multe cuvinte, regele şi 
regina m-au iertat de tot ceea ce se presupunea că făcusem. Mă 
credeau un ignorant? Ezită din nou. Chiar mă credeau. lar asta este 
cea mai mare insultă cu putinţă. Ani de zile am implorat finanţare ca 
să trec oceanul. Ani de zile am fost refuzat. Şi totuşi, cu o singură 
scrisoare către Coroană, mi s-au dat banii pentru această a patra 
expediţie. O singură cerere şi mi s-a oferit totul. Am ştiut atunci că 
ceva nu este în regulă. 

In continuare, prizonierul era înconjurat de săbii. Nu avea unde să 
fugă. 

— Eşti un spion, zise Columb. Trimis aici ca să raportezi despre 
ceea ce fac. 

Vederea acelui tâmpit îl dezgusta. Individul întruchipa toate 
trădările şi mizeriile pe care fusese obligat să le suporte din pricina 
spaniolilor mincinoşi. 

— Pune întrebarea al cărei răspuns binefăcătorii tăi vor să-l afle, 
ceru Columb. 

Omul rămase tăcut. N 

— Pune-o, îţi zic. Vocea lui crescu în intensitate. |ţi poruncesc. 

— Cine eşti tu ca să porunceşti ceva? replică spionul. Nu eşti omul 
lui Hristos. 

Columb înghiţi insulta cu răbdarea deprinsă de la viaţa grea dusă 
până atunci. Insă văzu că ceilalţi compatrioți ai lui nu păreau la fel de 
iertători. 

Arătă înspre ei. 

— Nici ei nu sunt oamenii lui Hristos. 

Prizonierul scuipă pe jos. 

— Misiunea ta este să raportezi tot ce se petrece în timpul 
expediției? Obiectivul lor este cuferele pe care le avem aici, astăzi? 
Sau îi interesează doar aurul? 

— Nu ai fost credincios. 

Columb râse. 

— Nu am fost credincios? 

— Biserica Maicii Sfinte va avea grijă să arzi veşnic în focurile 
iadului! 

Atunci Columb îşi dădu seama. Individul era omul Inchiziției. 


Cel mai mare duşman dintre toţi. 

Simţi o nevoie arzătoare de autoconservare. Surprinse îngrijorarea 
în ochii lui de Torres. Ştia de această problemă de doi ani, de când 
părăsiseră Spania. Existau însă şi alţi ochi şi urechi? Inchiziția arsese 
mii de oameni pe rug. lar el ura tot ceea ce însemna asta. 

Ceea ce îndeplinea el acolo, în acea zi, era menit exclusiv 
îndepărtării acelui rău. 

De Torres îi spusese deja că nu va risca să fie descoperit de vreun 
inchizitor spaniol. Nu avea de gând să fie dus înapoi în Europa. 
intenţiona să se instaleze în Cuba, o insulă mult mai mare înspre nord. 
Ceilalţi doi oameni cu săbii, mai tineri şi mai dornici de afirmare, 
luaseră decizia de a rămâne aici. Şi el ar fi trebuit să rămână, dar nu 
în acest loc, deşi şi-ar fi dorit ca situaţia să fie altfel. 

Privi cu ură înspre prizonier. 

— Englezii şi olandezii îmi spun Columbus. Francezii - Columb. 
Portughezii - Colom. Spaniolii mă ştiu drept Colon. Insă nici unul din 
aceste nume nu este cel primit de mine la naştere. Din păcate, nu vei 
cunoaşte niciodată numele meu adevărat şi nu vei întocmi un raport 
către binefăcătorii tăi care aşteaptă în Spania. 

Făcu un gest şi de Torres înfipse lama săbiei în pieptul omului. 

Prizonierul nu apucă să reacționeze. 

Sabia fu scoasă din rană cu un sunet înfiorător, iar cadavrul se 
aplecă înainte, din genunchi, căzând pe pământ cu faţa în jos. 

O pată mare de sânge îmbibă solul. 

Columb scuipă pe cadavru; aşa procedară şi ceilalţi. 

Spera să fie ultimul om care trebuia să moară. Obosise de atâtea 
omoruri. Cum avea să se întoarcă în scurt timp la nava lui şi să 
părăsească acele ţinuturi pentru totdeauna, nu aveau să existe 
repercusiuni din partea cacique pentru cele şase crime. Alţii vor plăti 
preţul, dar asta nu mai era un motiv de îngrijorare. Erau cu toţii 
duşmanii lui, iar el nu le dorea altceva decât suferinţă. 

Se răsuci pe călcâie şi studie locul în care se aflau, cercetând cu 
privirea fiecare amănunt. 

— Vezi, amirale, zise de Torres. E ca şi cum însuşi Dumnezeu ne-ar 
fi adus aici. 

Vechiul lui prieten avea dreptate. Chiar aşa părea. 

Fii curajos ca un leopard, uşor ca un vultur, rapid ca o căprioară şi 
puternic ca un leu, ca să îndeplineşti dorința Tatălui din ceruri. 

Inţelepte cuvinte. 

— Veniţi, le spuse el celorlalţi. Să ne rugăm ca secretul acestei zile 
să rămână veşnic ascuns. 


În Prezent 


Capitolul unu 


Tom Sagan strânse bine arma. Se tot gândise, în ultimul an, la 
acest moment, dezbătând în mintea lui argumentele pro şi contra şi 
luând în final decizia că un singur argument pentru cântărea mai mult 
decât toate cele împotrivă. 

Pur şi simplu nu mai dorea să trăiască. 

Pe vremuri fusese reporter de investigaţie pentru Los Angeles 
Times, încasând pentru asta un salariu din şase cifre, investigaţiile lui 
generând poveste după poveste de primă pagină. Lucrase în toată 
lumea - Sarajevo, Beijing, Johannesburg, Belgrad şi Moscova. Insă 
specialitatea lui devenise Orientul Mijlociu, o zonă pe care ajunsese să 
o cunoască foarte bine şi unde reputaţia lui se consolidase. Dosarele 
lui confidenţiale erau, pe atunci, pline cu sute de surse de informaţii, 
oameni care ştiau că vor fi protejaţi de el indiferent de costuri. 
Dovedise asta atunci când petrecuse unsprezece zile într-o închisoare 
din Washington pentru că nu-şi dezvăluise sursa într-o poveste despre 
un congresman corupt din Pennsylvania. 

Politicianul intrase la închisoare. 

Tom primise a treia nominalizare la premiul Pulitzer. 

Erau douăzeci şi una de categorii premiate. Una era pentru 
„reportaje de investigaţii, efectuate de o persoană sau de o echipă, 
relatate ca un singur articol de ziar sau ca o serie de articole”. 
Câştigătorii primeau o diplomă, zece mii de dolari şi permisiunea de a 
adăuga patru cuvinte - câștigător al premiului Pulitzer - la numele lor. 

Primise premiul. 

Insă i-l luaseră înapoi. 

Fapt care părea să definească povestea vieţii lui. 

Totul îi fusese luat înapoi. i 

Cariera, reputaţia, credibilitatea, chiar şi respectul de sine. In cele 
din urmă, ajunsese un ratat ca fiu, ca părinte, ca soţ, ca reporter şi ca 
prieten. Cu câteva săptămâni înainte, desenase acea spirală 
descendentă pe o foaie, ca să descopere că totul începuse atunci 
când avea douăzeci şi cinci de ani, proaspăt absolvent al Universităţii 
din Florida, în primii trei din anul lui, cu o licență de jurnalism în mână. 

Atunci, tatăl lui îl dezmoştenise. 

Abiram Sagan se dovedise de neclintit. 

„Cu toţii facem alegeri. Bune. Rele. Indiferente. Eşti om mare, Tom 


şi ţi-ai făcut alegerile. Acum trebuie să le fac şi eu pe ale mele.” 

După care trecuse la treabă. 

Pe aceeaşi bucată de hârtie îşi scrise suişurile şi coborâşurile vieţii. 
Unele din vremuri vechi, ca editor al ziarului de la liceu. Cele mai 
multe de după aceea. Promovarea lui de pe poziţia de asistent la 
departamentul ştiri la reporter de teren, apoi corespondent extern 
senior. Premiile. Acoladele. Respectul colegilor. Cum descrisese un 
analist stilul lui? Cuprinzător şi anticipativ, manifestat cu mari riscuri 
personale. 

Apoi urmase divorţul. 

Instrăinarea de singurul lui copil. Investiţii financiare proaste. 
Decizii şi mai proaste legate de viaţă. 

In cele din urmă, concedierea. 

Cu opt ani în urmă. 

Viaţa aparent fară sens de atunci. g 

Cei mai mulţi dintre prietenii lui dispăruseră. Insă asta se 
întâmplase atât din vina lui, dar şi din a lor. Pe măsură ce depresia se 
adâncise, se retrăsese în sine. Uimitor că nu o dăduse pe droguri sau 
pe alcool, însă nici unul dintre aceste vicii nu îl interesaseră vreodată. 

Autocompătimirea era problema lui. 

Privi în jurul său şi se uită la interiorul casei. 

Decisese să moară acolo, în casa părinţilor săi. O idee morbid de 
potrivită. Stratul gros de praf şi izul de igrasie îi aminteau de faptul că 
acele camere erau pustii de trei ani. Nu renunţase la utilităţi, plătise 
taxele şi tunsese pajiştea suficient de des ca vecinii să nu se plângă. 
Ceva mai devreme, observase că dudul mare din faţă trebuia tuns şi 
el, iar gardul vopsit. 

Ura acel loc. Prea multe stafii. y 

Străbătu încăperile, amintindu-şi de zile mai fericite. In bucătărie 
încă putea vedea borcanele de gem ale maică-sii, care odinioară se 
aliniau pe pervazul ferestrei. Gândul la ea îi stârni un val de bucurie 
neobişnuită, care se stinse rapid. 

Ar fi trebuit să scrie un bilet şi să se explice, să dea vina pe cineva 
sau pe ceva. Dar cui să-l scrie? Nimeni nu l-ar crede dacă ar spune 
adevărul. Din nefericire, la fel ca acum opt ani, nu putea învinui pe 
nimeni, în afară de el însuşi. 

Oare i-ar păsa cuiva de dispariţia lui? 

Cu siguranţă că fetei lui nu. Nu mai vorbise cu ea de doi ani. 

Agentului său literar? Poate. Femeia făcuse o grămadă de bani din 
scrierile lui. Fusese şocat să afle cât de mulţi aşa-zişi scriitori de 
ficţiune de succes nu erau în stare să scrie un cuvânt. Ce rostise 
odată la momentul căderii lui? Ziaristul Sagan pare să aibă în față o 
carieră de succes scriind romane de ficţiune. 

Nemernica. 


Însă el luase în serios acel sfat. 

Se întrebă: cum îşi explică fiecare om propria viaţă? Prin definiţie, 
actul este irațional. Fapt care, prin definiţie, sfidează orice explicaţie. 
Poate că cineva avea să-l îngroape. Avea mulţi bani în bancă, mai 
mult decât suficient pentru o înmormântare decentă. 

Cum era să fii mort? 

Erai conştient? Puteai auzi? Vedea? Mirosi? Sau era pur şi simplu 
vorba de un întuneric veşnic? Fără gânduri. Fără senzaţii. 

Un nimic complet. 

Se duse înapoi în faţa casei. 

Afară era o zi superbă de martie, cu un soare strălucitor de amiază. 
Florida era cu adevărat binecuvântată de o vreme extraordinară. Era 
unul dintre motivele pentru care revenise din California, după 
concediere. Avea să-i lipsească senzaţia soarelui cald, pe faţă, într-o zi 
plăcută de vară. 

Se opri sub arcadă şi privi fix în salon. Aşa numise mama lui 
întotdeauna acea cameră. Aici se adunau părinţii lui de sabat. Unde 
Abiram citea din Tora. Locul unde se sărbătoreau lom Kippur şi zilele 
sfinte. Işi aminti sfeşnicul cu şapte braţe arzând pe masa din colţul 
încăperii. Părinţii lui fuseseră nişte evrei devotați. După propriul bar 
mitzvah! citise pentru prima dată din Tora, stând în faţa ferestrelor 
încadrate de draperii din damasc, pentru care maică-sa muncise luni 
întregi ca să le coasă. Era talentată la lucrurile pe care le făcea cu 
mâinile, o femeie încântătoare, adorată de toată lumea. Murise cu 
şase ani înainte de Abiram, care împlinea trei ani de la deces. 

Venise vremea să pună capăt poveştii. 

Studie arma, un pistol cumpărat cu câteva luni înainte de la un târg 
de arme din Orlando şi se aşeză pe canapea. Din țesătură se ridică un 
nor de praf, care apoi se lăsă la loc. Işi aminti discursul lui Abiram 
despre păsări şi albine, în timp ce şedea în acelaşi loc. Pe atunci avea 
cât? Doisprezece ani? 

Cu treizeci şi trei de ani în urmă. 

| se părea că nu trecuse decât o săptămână. 

Ca de obicei, explicaţiile fuseseră dure şi concise. 

„Inţelegi? îl întrebase Abiram. E important să înţelegi.” 

„Nu-mi plac fetele.” 

„iți vor plăcea. Aşa că să nu uiţi ce ţi-am zis.” 

Femeile. Un alt eşec. Ca tânăr, avusese câteva relaţii preţioase şi 
se căsătorise cu Michele, prima fată care dovedise un interes real 
pentru el. Însă căsnicia se încheiase după concedierea lui, iar de la 
acea cădere nu mai existaseră alte femei. Michele îşi lăsase amprenta 


1 Sara eta tă X iat de ue cena pt măi 
Ceremonie religioasă evreiască corespunzând primei împărtăşanii din 
creştinism şi având loc la vârsta de 13 ani. 


asupra lui. 

„Poate că voi ajunge să o văd şi pe ea în curând”, îngăimă el. 

Fosta lui soţie murise, cu doi ani înainte, într-un accident de 
maşină. 

Era ultima dată când el şi fata lui îşi vorbiseră, iar cuvintele ei 
fuseseră dure şi răspicate: „Pleacă. Ea nu te-ar vrea aici”. 

lar el plecase de la înmormântare. 

Se uită iarăşi la armă, cu degetul pe trăgaci. Se îmbărbătă singur, 
inspiră adânc şi lipi arma de tâmplă. Era stângaci, precum cei mai 
mulţi din familia Sagan. Unchiul lui, un fost jucător profesionist de 
baseball, îi spusese în copilărie că, dacă învăţa să arunce mingea cu 
boltă, avea să câştige o avere în ligile superioare. Stângacii talentaţi 
erau foarte rari. 

Numai că eşuase şi în domeniul sportiv. 

Apăsă mai tare ţeava armei de tâmplă. 

Metalul i se înfipse în piele. 

Închise ochii şi îşi lipi mai bine degetul de trăgaci, imaginându-şi 
cum va începe necrologul. Marţi, 5 martie, fostul jurnalist de 
investigații, Tom Sagan, s-a sinucis în casa părinţilor lui din Mount 
Dora, Florida. 

Incă un pic de presiune şi: „poc, poc, poc”. 

Deschise ochii. 

In faţa ferestrelor frontale stătea un bărbat, suficient de aproape de 
geam ca Tom să-i vadă faţa - un domn mai în vârstă decât el, 
proaspăt tuns, elegant - şi mâna dreaptă. 

Care ţinea o fotografie lipită de geam. 

Se concentră asupra imaginii unei femei tinere zăcând pe jos, cu 
braţele şi picioarele depărtate de trunchi. 

Ca şi cum ar fi fost legată. 

Ştia acel chip. 

Fata lui. 

Alle. 


Capitolul doi 


Alle Becket zăcea pe pat, cu braţele şi picioarele legate de muchii. 
Avea o bandă adezivă lipită peste gură, ceea ce o făcea să respire 
febril. Incăperea mică era întunecată şi asta o irita. 

„Calmează-te”, îşi spuse ea. 

Gândurile i se concentrară asupra tatălui ei. 

Thomas Peter Sagan. 

Numele lor erau diferite graţie unui mariaj pe care îl încercase cu 


trei ani în urmă, imediat după ce murise bunicul ei, Abiram. Fusese o 
idee proastă, mai ales când proaspătul ei soţ hotărâse că verigheta de 
pe deget îi dădea dreptul să folosească după voie cardurile ei de 
credit. Căsătoria durase nouăzeci de zile. Divorțul avusese nevoie de 
alte treizeci. Plătirea datoriilor acumulate necesitase doi ani. 

Insă reuşise. A 

Mama ei o învățase că a avea datorii nu însemna ceva bun. li 
plăcea să creadă că ea îi formase caracterul. Dumnezeu ştia că acesta 
nu provenea de la taică-său. Amintirile ei despre el erau îngrozitoare. 
Avea douăzeci şi cinci de ani şi nu-şi amintea de nici o ocazie când 
acel om îi spusese că o iubeşte. 

„De ce te-ai măritat cu el?” 

„Eram tineri, Alle şi am trăit ani buni împreună înainte de venirea 
celor răi. Era o viaţă asigurată.” 

Inţelese valoarea acestei asigurări abia după ce se căsătorise ea 
însăşi. Acea scurtă uniune s-ar fi putut numi mai bine un „vârtej 
cumplit”. Nu luase din acel mariaj decât numele, dar oricare altul ar fi 
fost mai bun decât Sagan. | se întorcea stomacul pe dos doar auzindu- 
|. Dacă avea să i se amintească de eşec, măcar să fie vorba despre un 
fost soţ care, din când în când - mai ales în timpul acelor şase zile 
petrecute în Turks şi Caicos - îi putea lăsa amintiri de neşters. N 

Incercă legăturile care îi blocau braţele. O dureau muşchii. Işi 
schimbă poziţia. Aerul răcoros de afară pătrundea printr-o fereastră 
deschisă, însă sprâncenele îi erau transpirate şi simţea spatele 
cămăşii ud pe salteaua goală. Aici nu mirosea deloc bine. Se întrebă 
cine mai zăcuse pe acel pat înaintea ei. 

Nu-i plăcea deloc sentimentul de neajutorare pe care îl simţea în 
starea în care se găsea. 

Ca atare, se forţă să-şi aducă din nou aminte de mama ei, o femeie 
iubitoare care avusese grijă de ea şi se asigurase că va lua la şcoală 
notele necesare ca să intre la Universitatea Brown, apoi ca să absolve 
facultatea. Istoria fusese întotdeauna materia ei preferată, în special 
cea a Americii de după Columb, adică epoca dintre 1492 şi 1800, când 
Europa determinase schimbarea Lumii Vechi în Lumea Nouă. 

Şi mama ei excelase, din punct de vedere personal, revenindu-şi 
din durerea divorţului şi găsindu-şi un soţ nou. El era chirurg ortoped, 
un bărbat plin de dragoste, care ţinuse enorm la amândouă. O 
schimbare de 180 de grade faţă de tatăl ei. 

Căsătoria lor se dovedise un succes. 

insă cu doi ani în urmă, un şofer neatent, cu permisul suspendat, 
trecuse pe roşu şi pusese capăt vieţii mamei ei. 

li era teribil de dor de ea. 

Inmormântarea i se întipărise în minte, mulţumită apariţiei 
neaşteptate a tatălui ei. 


„Pleacă. Ea nu ar fi vrut să fii aici”, îi spusese, suficient de tare ca 
oamenii prezenţi să o audă. 

„Am venit să-mi iau rămas-bun.” 

„Ai făcut asta cu multă vreme în urmă, când ne-ai scos pe 
amândouă din viaţa ta.” 

„Habar n-ai ce am făcut.” 

„Ai avut o singură şansă să-ţi creşti copilul. Să fii soţ. Tată. Ţi-ai 
ratat şansa. Pleacă.” 

işi aminti chipul lui. Expresia tâmpă care dezvăluia prea puţin 
despre ceea ce zăcea în spatele ei. Ca adolescentă, se întrebase 
mereu ce era în mintea lui. 

Gata cu aşa ceva. Ce mai conta? 

Trase din nou de legături. 

De fapt, era posibil să conteze enorm. 


Capitolul trei 


Bene Rowe îşi ascultă câinii, nişte ogari scumpi dintr-o rasă de top. 
Aceasta fusese importată în Jamaica din Cuba, cu trei sute de ani 
înainte, descendenţi ai ogarilor aduşi cu nava peste Atlantic de către 
Columb. Una dintre poveştile cunoscute spunea cum, în timpul 
luptelor duse de Ferdinand şi Isabela pentru recucerirea Grenadei din 
mâinile maurilor, aceste animale mari se ospătaseră cu copiii arabi 
abandonaţi la porţile moscheilor. Se presupunea că acest fapt s-ar fi 
petrecut cu doar o lună înainte de prima călătorie înspre America a 
nemernicului de Columb. 

Care schimbase totul. 

— Câinii sunt pe aproape, le zise el însoţitorilor, ambii oameni de 
încredere. Foarte aproape. Aud lătrat. Devine mai intens. Zâmbi cu 
dinţii lui albi şi strălucitori, pe care cheltuise o grămadă de bani. Le 
place când se apropie sfârşitul. 

Amesteca engleza cu patois, ştiind că oamenii lui se simțeau mai 
bine folosind dialectul local - un amestec nefericit de engleză, 
africană şi arawak. Prefera engleza corectă, un obicei întipărit din 
timpul şcolii de către maică-sa. Ceea ce era ceva puţin cam 
neobişnuit, de vreme ce, în general, amândoi erau tradiţionalişti. 

Cei doi oameni de lângă el aveau puşti şi îl ajutau să străbată 
ţinuturile jamaicane înalte către ceea ce spaniolii numeau Sierras de 
Batisdas - munţi fortificaţi. Strămoşii lui, sclavi fugari, folosiseră acele 
dealuri ca adăpost împotriva foştilor stăpâni. Işi dăduseră singuri 
nume precum Katawud, Yenkunkun, Chankofi. Unii susțineau că 
spaniolii îi numiseră pe acei fugari cimarrons - neîmblânziţii, sălbaticii 


- sau marrans, etichetă pusă vânătorilor de hârciogi. Alţii foloseau 
cuvântul francez marron, care însemna „sclav fugar”. Oricare ar fi fost 
sursa, engleza transformase în cele din urmă cuvântul în maroons. 

lar acest termen se încetăţenise. 

Respectivii oameni întreprinzători construiseră oraşe botezate după 
fondatorii lor - Trelawny, Accompong, Scott's Hall, Moore şi Charles. 
Se cuplaseră cu băştinaşe taino şi îşi croiseră drumuri prin sălbăticie, 
luptându-se cu piraţii care asaltau Jamaica cu regularitate. 

Munţii deveniseră casa lor, iar pădurile, aliaţii lor. 

— O aud pe Big Nanny, zise el. Lătratul ăla ascuţit. Ea e. E în frunte. 
Mereu a fost. 

O numise după Grandy Nanny, o căpetenie maroon din secolul al 
XVIII-lea care ajunsese mare lider spiritual şi militar. Posibila ei 
imagine apărea acum pe bancnota de 500, deşi această poză era o 
pură invenţie. Nu exista nici o descriere corectă sau vreun portret al 
ei, ci doar legende. 

işi închipui scena care se desfăşură la jumătate de kilometru 
depărtare. Câinii - egali per ansamblu, ogarii excelând prin agilitate, 
iar buldogul prin curaj - roşcaţi şi maronii, cu păr scurt şi aspru, 
alergând aliniaţi, toţi patru în spatele lui Big Nanny. Femela nu 
îngăduia niciodată vreunui mascul să i-o ia înainte şi, la fel ca în cazul 
tizei ei umane de dinainte, nimeni nu-i încălca autoritatea. Un câine 
care încercase sfârşise cu gâtul rupt de fălcile ei puternice. 

Se opri la marginea unei creste înalte şi cercetă cu privirea pantele 
montane îndepărtate, acoperite de copaci. Dominau arbustul de 
hibiscus, gherghinul, mahonul, tecul, pinul şi pâlcurile dese de 
bambus. Zări un curmal mândru şi încăpățânat şi îşi aminti ce îl 
învățase mama lui: „Curmalul domină. Le spune celor care îl 
provoacă: Dorința mea de putere rezidă în dorința voastră de a 
îndura”. 

Admira acea tărie. 

Zări un grup de muncitori pe una dintre pante, înşiruiţi, glumind şi 
tachinându-se, iar uneltele le sclipeau în soare. Se imagină acolo, cu 
trei sute de ani în urmă, unul dintre indienii anonimi ai lui Columb, 
lucrând pentru spanioli ca sclav. Sau o sută de ani mai târziu - un 
african asudând pentru un proprietar englez de plantație. 

Aceştia fuseseră maroonii - un amestec de băştinaşi taino şi 
africani importaţi. Ca el însuşi. 

— O vei lua către ei? întrebă omul lui. 

Ştia că acesta se teme de câini, dar îi ura pe baronii drogurilor. 
Jamaica era sufocată de criminalitate. Baronul, aflat acum la o 
jumătate de kilometru depărtare şi vânat de o haită feroce de ogari 
cubanezi, se socotea imun faţă de autorităţi. Mercenarii lui înarmaţi 
transformaseră Kingston într-o scenă de război, ucigând câţiva 


nevinovaţi în schimburile de focuri. Picătura care umpluse paharul 
fusese atacarea unui spital public şi a unei şcoli, pacienţii fiind obligaţi 
să se ascundă sub paturile de spital, iar elevii să-şi dea examenele în 
timp ce gloanţele şuierau pe afară. Aşa că îl ademenise pe baron la o 
întâlnire - o chemare din partea lui Bene Rowe nu era niciodată 
ignorată - apoi îl adusese în munţi. 

„A wa yu a say?” întrebase baronul în patois. 

„Vorbeşte în engleză.” 

„Te ruşinezi de cine eşti, Bene?” 

„Mă ruşinez cu tine.” 

„Ce plănuieşti să faci? Să mă vânezi?” 

„A no mi. Nu eu.” 

Intentionat o dăduse pe patois, ca individul să ştie că îşi amintea de 
unde provine. Arătă înspre câinii care stăteau în cuştile lor de 
deasupra camioanelor. 

„O vor face ei pentru mine.” 

„Şi tu ce vei face? Mă vei omori?” 

Clătinase din cap. 

„Câinii vor face şi asta.” 

Zâmbise văzând cât de mari se fac ochii nemernicului, mulţumit că 
cineva care ucidea fară motiv se temea. 

„Nu eşti de-al nostru, scuipase baronul. Uiţi cine eşti, Bene.” 

Se apropiase, oprindu-se la câţiva centimetri depărtare de omul în 
cămaşa descheiată, pantalonii croiţi pe comandă şi încălţăminte 
scumpă. Presupunea că toate acestea erau menite să impresioneze, 
numai că prea puţin din ce aparţinea idiotului putea să îl dea pe 
spate. Era un individ subţire ca o trestie-de-zahăr, cu un ochi bun şi 
unul bolnav şi o gură plină de dinţi stricaţi. 

„Nu eşti nimic”, îi spusese el baronului. 

„Ba sunt destul de important dacă tu crezi că ar trebui să mor.” 

Chicotise. 

„Asta aşa e. lar dacă socoteam că meriţi vreun pic de respect, te-aş 
fi împuşcat cu mâna mea. Insă eşti un animal pe care unul dintre câini 
se va bucura să-l vâneze.” 

„Te plăteşte guvernul să faci asta, Bene? Ei n-o pot face, aşa că te- 
au pus pe tine?” 

„O fac pentru mine însumi.” 

Poliţia încercase să-l aresteze de două ori pe nenorocit, însă de 
fiecare dată izbucniseră revolte în Kingston. Mare tristeţe că indivizii 
certaţi cu legea ajunseseră eroi populari. Dar baronii erau isteţi. Cum 
guvernul jamaican dovedise că nu-i pasă de cetăţenii săi, aceştia 
interveniseră şi dăruiseră mâncare, construiseră centre comunitare, 
furnizaseră asistenţă medicală, deveniseră populari şi iubiţi. 

Şi treaba funcţionase. 


Oamenii erau dispuşi să se revolte ca să împiedice încarcerarea 
binefăcătorilor lor. 

„Ai treizeci de minute la dispoziţie înainte să deschid cuştile.” 

Individul ezitase, apoi îşi dăduse seama că treaba era serioasă şi o 
luase la fugă. 

Ca un sclav care fuge de stăpânul lui. 

Bene savură aerul curat de munte. Peste piscurile îndepărtate se 
aşternuseră inele de ceaţă albăstruie, groasă ca laptele. Trei vârfuri 
depăşeau 2 000 de metri, iar al patrulea aproape atingea 2 500 de 
metri. Se întindeau dinspre est spre vest, separând Kingston de 
coasta nordică. Atât de proeminent fusese haloul lor ceţos, încât 
englezii redenumiseră piscurile Munţii Albaştri. 

Cei doi oameni de încredere stăteau alături de el, cu puştile pe 
umeri. 

— Cealaltă problemă a zilei, rosti el, continuând să privească în 
depărtare. Vine? 

— E pă drum. O să aştepte la camioane până ce suntem gata. 

Tot ţinutul, pe distanţe de kilometri, în orice direcţie, îi aparţinea. 
Cei mai mulţi marooni se ocupau de câţiva metri pătraţi de cultură 
agricolă din proprietatea cuiva, plătind o rată anuală pentru acest 
privilegiu. Bene deţinea zeci de mii de acri de teren şi le permitea 
oamenilor să-l lucreze pe degeaba. 

Câinii continuau să latre în depărtare. 

Se uită la ceas. 

— Big Nanny se apropie. Rareori lasă victima să alerge mai mult de 
o oră. 

Nemiloşi, cu picioare lungi şi dotați cu o rezistenţă şi o forţă 
uimitoare, ogarii lui erau bine instruiți. De asemenea, erau căţărători 
talentaţi, capabili să urce în vârful copacilor înalţi, aşa cum avea să 
descopere în scurt timp ţinta de acum, dacă crezuse, prosteşte, că 
ramurile de sus aveau să-i ofere siguranţă. 

De multă vreme, ogarii cubanezi erau crescuţi pentru un singur 
scop. 

Să vâneze negri fugari. E 

Câinii lui erau mai moderni şi vânau atât negri, cât şi albi. Insă, la 
fel ca strămoşii lor, ucideau doar dacă prada opunea rezistenţă. Altfel, 
amenințau victima, lătrau la ea şi o îngrozeau, ţinând-o captivă până 
la venirea stăpânului lor. 

— Mergem către ei, zise el. 

O luă înainte către pădure. Nu exista nici o cărare, ci doar vegetaţie 
densă şi sănătoasă. Unul dintre oamenii lui scoase o machet şi făcu 
un drum. Cu un astfel de cuvânt se întorcea mereu la patois, dând la o 
parte vocala de la urmă. Era ciudat cum nu se putea abţine de la 
unele lucruri. 


Vântul începu să şuiere printre crengi. 

Ce uşor era să te ascunzi printre aceste ferigi şi arbuşti! Nimeni nu 
te-ar fi descoperit. Motiv pentru care britanicii aleseseră să importe 
ogari ca să vâneze fugarii. 

Miresme de tot felul umpleau aerul. 

Merseră mai departe în direcţia câinilor. Omul cu machet era în 
frunte, defrişând drumul de vegetaţie. Raze strălucitoare de soare 
începură să se vadă pe sol. 

— Bene, îl strigă celălalt om al lui. 

Covorul des de frunze amortiza fiecare pas, aşa că trilurile păsărilor 
se auzeau bine. Pietrele de sub frunze l-ar fi deranjat pe Bene la 
călcâie, însă se echipase cu bocanci grei. Işi croi drum pe sub crengile 
joase şi îşi găsi oamenii într-un mic luminiş. Un ibis de culoare roz se 
înălţă dintr-un copac îndepărtat, dând cu putere din aripi pentru a se 
ridica şi mai sus. Orhideele colorau luminişul de sub o copertină de 
ramuri aflate la înălţime. 

Zări nişte vestigii printre ferigile înalte. 

Câinii începuseră să urle. 

Semnalau succesul misiunii lor. 

Incercuiseră prada. 

Se apropie şi se lăsă pe vine, cercetând pietrele, unele mai mari şi 
aproape înghiţite de pământ, altele nişte entităţi individuale. Lichenii 
şi ciupercile acopereau suprafeţele pietrelor, însă se puteau observa 
contururile vagi ale ceea ce, pe vremuri, fuseseră nişte litere. 

Recunoscu scrisul. 

Ebraică. 

— Sunt mai multe, anunţară oamenii lui, plecând de acolo. 

Se ridică în picioare, ştiind ce descoperiseră. 

Pietre funerare. 

Un cimitir despre existenţa căruia nu avuseseră habar. 

Chicoti şi zâmbi. 

— Oh, avem parte de o zi bună, prieteni! O zi foarte bună! Ne-am 
împiedicat de o comoară. 

Se gândi la Zachariah Simon şi îşi închipui că va fi mulţumit. 


Capitolul patru 


Zachariah Simon intră în casă. Tom Sagan aştepta, continuând să 
ţină pistolul în mână. Zachariah îşi aminti de raportul pe care îl 
comandase, în care era notat că individul era stângaci. 

— Cine eşti? întrebă Sagan. N 

Vizitatorul se prezentă şi întinse mâna, ofertă care fu refuzată. In 


schimb, primi o întrebare: 

— Ce cauţi aici? 

— Te urmăresc de câteva zile. Arătă înspre armă. Poate că e bine 
că am apărut. 

— Poza aia... E fata mea. 

Zachariah întinse fotografia ca amândoi să o poată vedea. 

_ — E prizoniera mea. Aştepta o reacţie. Nevăzând nici una, întrebă: 
iți pasă? 

— Bineînţeles că îmi pasă. Şi am o armă. 

Sagan flutură ameninţător pistolul, iar Zachariah îşi măsură din 
priviri adversarul. Înalt, cu o faţă tinerească, nerasă, înăsprită de ochi 
negri, agili şi curioşi. Păr scurt şi negru, pe care îl invidia, pentru că lui 
îi căzuse demult. Braţele şi pieptul păreau nelucrate, un alt amănunt 
remarcat în raport, prin formularea concisă: nu face flotări sau 
exerciţii fizice. Cu toate astea, Tom Sagan era remarcabil de zvelt 
pentru un om sedentar pe care îl mai despărţeau doar cinci ani de 
vârsta de cincizeci. 

— Domnule Sagan, trebuie să înţelegeţi ceva. Este vital să credeţi 
ce vă spun. Făcu o pauză. Nu-mi pasă dacă vă sinucideţi. Faceţi ce 
vreţi cu viaţa dumneavoastră. Dar vă cer ceva înainte de asta. 

Sagan aţinti arma drept spre el. 

— Mergem la poliţie. 

Celălalt ridică din umeri. 

— E alegerea dumneavoastră. Dar trebuie să vă spun că nu se va 
întâmpla nimic, în afara faptului că fiica dumneavoastră va trece 
printr-o agonie de neimaginat. Ridică mai sus fotografia lui Alle Becket 
ca Sagan să o vadă. Trebuie să mă credeţi. Dacă nu faceţi ce vă cer, 
fiica dumneavoastră va avea de suferit. 

Sagan rămase tăcut. 

— Vă îndoiţi de mine. Văd asta în ochii dumneavoastră. Ca atunci 
când vă îndoiaţi de o sursă care vă spunea ceva ce se putea 
transforma într-o ştire incredibilă. Trebuia să vă îndoiţi permanent. Să 
fi fost adevărul? Să fi fost dus de nas? Sau să fi fost de-a dreptul 
minţit? Ţinând cont de ce vi s-a întâmplat ultima dată, este de înţeles 
că acum nu aveţi încredere în mine. Mă vedeţi ca pe un străin care 
apare în acest moment total nepotrivit, cu pretenţii imense. 

Işi dădu jos geanta neagră Tumi, de voiaj, de pe umăr. Sagan 
continua să ţină arma aţintită. Desfăcu clemele de prindere şi scoase 
iPadul. 

— Trebuie să vă arăt ceva. După aceea, dacă încă veţi mai dori să 
implicaţi poliţia, nu mă voi mai amesteca. 

Lăsă geanta pe podea şi porni tableta. 


Lumina o orbea pe Alle. Strălucitoare. Concentrată. Fixată asupra 


ei, aşa cum stătea întinsă pe pat. Miji ochii şi îşi adaptă pupilele, 
reuşind în cele din urmă să se concentreze în încăperea luminată. 

Zări camera de luat vederi. Chiar la dreapta lămpii, susţinută de un 
trepied, cu lentila îndreptată spre ea. Un led minuscul şi roşu semnala 
faptul că în momentul acela era filmată. | se spusese că atunci când 
se întâmpla aşa ceva, însemna că tatăl ei o vede. Trase de legături cu 
braţele şi picioarele, îşi ridică gâtul, înclinându-şi capul către lentilă. 

Ura senzaţia de constrângere. De privare a libertăţii. De totală 
dependenţă de cineva. Dacă o mânca nasul, n-avea cum să se 
scarpine. 

Dacă i se ridica bluza, n-avea cum s-o aşeze la loc. Dacă oamenii 
răi încercau să-i facă lucruri rele, n-avea cum să-i oprească. 

Doi bărbaţi se apropiară de pat, venind din spatele lămpii 
strălucitoare. 

Unul era înalt, slab, cu un nas subţire şi buze la fel de subţiri. Părea 
italian sau spaniol din pricina părului unsuros, cârlionţat şi negru. 
Aflase că omul se numea Rocha. Celălalt era negru, o nuanţă de negru 
cum nu mai văzuse niciodată. Omul avea un nas borcănat şi dinţi 
îngălbeniţi, iar ochii păreau nişte picături de ţiţei. Nu vorbea niciodată 
şi îl ştia doar după porecla folosită de Rocha - Midnight?. 

Se apropiară amândoi de pat, de o parte şi de alta, lăsând camera 
de filmat în urma lor. Rocha se aplecă la câţiva centimetri de faţa ei şi 
o mângâie cu blândeţe pe obraz. Degetele lui miroseau a suc de 
lămâie. Alle clătină din cap în semn de protest, dar individul zâmbi şi 
îşi continuă mângăierile. Midnight se urcă pe pat şi începu să-i 
mângâie sânii prin bluză. 

Alle reacţionă, iar ochii i se aprinseră de teamă şi furie. 

Rocha îi împinse capul înapoi pe saltea. 

În mâna lui apăru un cuţit, lucind în lumină. 

Camera de filmat continua să înregistreze fiecare clipă a asaltului 
lor. Ledul roşu semnala faptul că era posibil ca tatăl ei să o vadă. Nu 
vorbiseră de doi ani. Din punctul ei de vedere, n-avea tată. Tatăl ei 
vitreg fusese mereu alături de ea. li spunea tati, iar el îi spunea fata 
mea. 

O iluzie? 

Desigur. 

Insă o iluzie care funcţiona. 

Rocha se mută înspre piciorul patului şi îi apucă pantoful de la 
piciorul stâng. Strecură cuțitul pe sub cracul pantalonilor şi tăie 
materialul până la coapsă. 

Midnight chicoti. 

Ea îşi înălţă capul şi privi în jos. 


2 Miezul nopţii (n.tr.). 


Tăietura se termina în dreptul mijlocului. 

Lăsând pielea expusă. 

Rocha îşi strecură o mână prin tăietură şi îşi croi drum până la sexul 
ei. Alle protestă, trăgând de legături şi clătinând din cap. El aruncă 
cuțitul înspre Midnight, care duse lama la gâtul ei şi îi porunci să stea 
calmă. 

Alle decise să se conformeze. 

Insă înainte de asta, se uită fix la camera de filmat, cu o privire al 
cărei înţeles nu putea fi confundat. 

„Măcar o dată, în viaţa ta jalnică, ajută-ţi fata!” 


Capitolul cinci 


Tom se holba la iPad. Privirea panicată a lui Alle îi sfâşia sufletul. 

Aţinti arma spre Zachariah Simon. 

— Asta nu va face, rosti vizitatorul lui, decât să grăbească violarea 
fiicei tale. O vor răvăşi şi tu vei fi responsabil de asta. 

Tom urmări cum negrul despică celălalt crac al pantalonilor lui Alle 
până la şold. 

— Eşti un om cu probleme, rosti Simon. Pe vremuri, un jurnalist 
respectat, reporter de talie internaţională. Căzut apoi în dizgrație 
totală. O poveste inventată de tine. Surse inexistente, documentare 
imaginară. Nici un cuvânt nu a putut fi susţinut prin probe şi ai fost 
dat de gol. 

| se puse un nod în gât. 

— Oricine poate naviga pe internet. 

Simon chicoti. 

— Asta crezi tu? Că sunt atât de superficial? Te asigur, domnule 
Sagan, că mi-am consumat multă energie studiindu-te. Eşti un 
furnizor de ficţiune. Scrii romane din umbră pentru alţii. Dintre ele, 
câteva au devenit bestselleruri. Cum te simţi atunci când altcineva 
reclamă succesul pentru munca ta? 

Pe ecran, vedea cum ambii bărbaţi o necăjeau pe Alle. Vedea cum 
buzele li se mişcau: difuzorul nu avea sunet. 

Işi ţinu mai departe arma îndreptată spre Simon, care făcu un gest 
cu tableta. 

— Mă poţi împuşca. Dar cum rămâne cu ea? 

— Ce vrei? 

— Mai întâi, trebuie să mă crezi atunci când spun că îi voi face rău 
fiicei tale. Mă crezi? 

Mâna lui stângă ţinea arma la acelaşi nivel, dar privirea i se furişă 
la ecran. Ambii bărbaţi explorau zone ale corpului fetei pe care 


tăieturile din pantaloni le făceau uşor accesibile. 

Chestia asta trebuia să înceteze. 

— În al doilea rând, reluă Simon, am nevoie să faci ceva pentru 
mine. După aceea, fiica ta va fi eliberată şi poţi duce la capăt ceea ce 
am întrerupt eu aici. 

— Ce să fac? 

— Am nevoie de exhumarea trupului tatălui tău. 


Lumina lămpii se stinse, la fel ca ledul roşu de pe camera de filmat. 
Alle căzu la loc pe pat, simțindu-se eliberată de acel fascicul orbitor. 

Se aprinse o altă lumină. Mai puţin strălucitoare, dar suficientă cât 
să nu lase încăperea în beznă. 

Rocha se aşeză alături de ea. 

Picături de sudoare luceau pe sprâncenele ei. 

Prima comunicare cu tatăl ei, după doi ani de zile, luase sfârşit. 

Rocha o studie cu privirea, ţinând acum cuțitul ascuns în palmă. 
Midnight se postase lângă camera de filmat. | se vedeau ambele 
picioare, prin tăieturile pantalonilor, dar cel puţin mâinile lor nu o mai 
pipăiau. 

— Să continuăm? întrebă Rocha, cu un accent portughez în voce. 

Ea îşi fixă privirea în ochii lui şi se luptă cu dorinţa de a nu îşi arăta 
frica, deşi tremura. 

— Cred că nu, rosti el, adăugând un zâmbet. 

Tăie legăturile de la mâinile fetei, apoi pe cele de la picioare. Alle 
se ridică în capul oaselor şi îşi scoase banda adezivă de pe gură, 
spunându-şi să se poarte cu mare grijă cu cei doi indivizi. 

— A fost nevoie de toate astea? 

— Îți place? întrebă Rocha, în mod clar mândru de sine. 

Ea le ceruse să fie convingători şi chiar sugerase folosirea unui 
cuţit. Insă nu menţionase nimic despre tăierea hainelor şi pipăirea 
corpului. 

Insă la ce se aşteptase? 

Aceşti oameni erau nişte oportunişti rebeli, iar ea le oferise o ocazie 
de aur. 

Se ridică şi îşi scoase legăturile de la încheieturile mâinilor şi de la 
glezne. Voia doar să plece de acolo. 

— Ai spus ce aveai de spus. Am terminat. 

Midnight nu rosti nimic şi nici nu păru cine ştie ce interesat. Aşa se 
comportase întotdeauna. Era un tip tăcut care părea să facă doar cei 
se spunea. 

Rocha era cel care conducea ostilitățile. 

Cel puţin atunci când Zachariah era plecat. 

Se întrebă ce se petrecea în Florida, la casa bunicului ei din Mount 
Dora. Apelul venise cu mai puţin de o oră în urmă, de la Zachariah, 


care spunea că tatăl ei condusese până acolo din Orlando, un drum de 
treizeci de minute pe autostrada Interstate 4, pe care şi ea îl făcuse 
de multe ori. 

Urmase un alt apel. 

Tatăl ei avea o armă şi părea pe punctul de a se sinucide. Chestia 
asta o deranjase preţ de câteva secunde. Indiferent ce se întâmplase 
între ei, continua să fie tatăl ei. Numai că dovada de compasiune faţă 
de acel om o făcuse să se simtă cu inima sfâşiată de atâtea ori. 

Mai bine să nu se lase impresionată. 

Işi frecă încheieturile îndurerate. 

Îşi simţea nervii întinşi. 

li surprinse pe ambii bărbaţi admirându-i picioarele goale care se 
iveau prin pantalonii rupti. 

— De ce nu stai? întrebă Rocha. Putem încheia performanţa 
actoricească. Fără cameră de filmat. 

— Nu cred, zise ea. Mi-a ajuns actoria pe ziua asta. 


Capitolul şase 


Tom rămăsese perplex. 

— De ce vrei exhumarea? 

Transmisia video pe ecranul iPadului încetase, iar acesta 
redevenise negru. 

— Asociaţii mei aşteaptă un telefon de la mine. Dacă nu-l primesc 
în câteva minute, o vor face pe fiica ta să sufere. Transmisia a avut ca 
scop să facă situaţia clară. Simon arătă înspre armă. Imi dai mie 
chestia aia? 

Tom se întreba ce s-ar întâmpla dacă ar lăsa poliţia să se ocupe de 
toată povestea. 

Cam tot ce se întâmplase şi cu opt ani în urmă, când avusese 
nevoie ca poliţiştii să-şi facă treaba. 

Nimic. 

li dădu arma. N 

Interesant cum funcționa defetismul. In zilele când străbătea lumea 
în căutarea următoarei poveşti de succes, nu ar fi fost niciodată 
doborât de o astfel de persoană. Increderea în sine şi determinarea 
fuseseră elementele care îl caracterizau. 

Insă tot ele îi provocaseră căderea. 

Fusese la un pas de a-şi lua viaţa, zăcând pe podea cu o gaură în 
țeastă. In loc de asta, se holba la un om care părea în vârstă de 
cincizeci de ani, cu părul grizonant. Pe chipul lui se vedeau trăsături 
de est-european, confirmate de pomeţii ridicaţi, tonul aspru al vocii, 


barba mare şi ochii înfundaţi în orbite. Cunoştea acea expresie. O 
văzuse de atâtea ori în acea parte a lumii. O caracteristică pe care o 
dobândise ca reporter fusese evaluarea rapidă a oamenilor. Aspectul 
lor. Obiceiurile. Manierismele. 

Individul ăsta zâmbea mult. 

Nu ca să transmită amuzamentul, ci ca să-şi întărească opiniile. 

Era mulţumit că unele dintre abilităţile dobândite în timpul fostei lui 
profesii ieşiseră acum la suprafaţă. 

Stătuseră ascunse multă vreme. 

— Tatăl tău a murit acum trei ani, zise Simon. A locuit aici, în casa 
asta, până în ziua morţii. Ştiai că a fost un om important? 

— Era profesor de muzică. 

— Şi asta nu e important? 

— Ştii la ce mă refer. 

— Tatăl tău a predat în cea mai mare parte a vieţii. Bunicul tău din 
partea mamei a fost o personalitate extrem de interesantă. Era 
arheolog şi s-a implicat în unele dintre cele mai mari situri din 
Palestina, la începutul secolului XX. Am citit despre el. 

La fel procedase Tom. Marc Eden Cross, căruia el îi spunea Saki, 
lucrase la multe situri. Işi aminti că, pe când era copil, ascultase 
poveşti despre acele săpături. Nu chiar foarte interesante. Arheologia 
nu semăna nici pe departe cu ceea ce George Lucas şi Steven 
Spielberg o făcuseră să pară. De fapt, semăna mai mult cu 
jurnalismul, unde cea mai mare parte a muncii era făcută individual, 
la birou. 

Simon cercetă salonul cu privirea, plimbându-se prin încăpere şi 
admirând mobilele prăfuite. 

— De ce ai păstrat casa? 

— Cine spune că am făcut-o? 

Simon se uită la el. 

— Haide, domnule Sagan. Nu a venit vremea să fim sinceri? Tatăl 
tău ţi-a cedat această proprietate. De fapt, a fost tot ce ţi-a lăsat 
moştenire. Restul proprietăţilor lui s-au dus către fata ta. Ceea cenua 
însemnat prea mult. Cât? O sută de mii de dolari, o maşină, câteva 
acţiuni, câteva asigurări de viaţă. 

— Constat că ai vizitat tribunalul. 

Simon zâmbi din nou. 

— Există inventare pe care legea le cere să fie completate. Fiica ta 
a fost numită administratorul averii. 

Ca şi cum i-ar fi plăcut să i se reamintească de acea insultă. Fusese 
în mod explicit exclus din testament, toată responsabilitatea legală 
fiind trecută generaţiei următoare. Participase la funeralii, dar se 
ţinuse departe şi nu făcuse nimic din ceea ce se aştepta de la un fiu 
de evreu. El şi Alle nu-şi vorbiseră. 


— Tatăl tău, zise Simon, ţi-a transferat titlul de proprietate asupra 
casei ăsteia cu cinci săptămâni înainte de moarte. Nu mai vorbeaţi de 
multă vreme. De ce crezi că a făcut asta? 

— Poate că a dorit să o am eu. 

— Mă îndoiesc. 

Tom se întrebă cât de multe ştia acest străin. 

— Tatăl tău a fost un evreu devotat. li păsa de religie şi de 
moştenire. 

— De unde ştii? 

— Am discutat cu oameni care l-au cunoscut. Era un adept al Torei, 
un prieten al sinagogii, un suporter al Israelului, deşi el însuşi nu a 
vizitat niciodată Ţara Sfântă. Pe de altă parte, tu eşti destul de 
familiar cu acea regiune. 

Aşa era. Işi petrecuse acolo ultimii trei ani din carieră. Realizase 
sute de poveşti. Una dintre ultimele dezvăluia un viol comis de un fost 
preşedinte israelian şi generase titluri de primă pagină în întreaga 
lume, determinând, în cele din urmă, condamnarea omului la 
închisoare. Işi amintea acum, după toate lucrurile rele care se 
întâmplaseră ulterior, cum colegii lui de breaslă se întrebaseră ce 
procent din acea poveste fusese inventat. 

Colegii. Oameni care îşi câştigau existenţa căutând greşeli. 
Indiferent de subiect, aveau o opinie care nu era niciodată favorabilă. 
Colegii exultaseră la căderea lui, condamnându-l ca pe un jurnalist 
care decisese că ştirea în sine nu mai era suficientă. 

„Mai bine să-ţi fabrici propriile ştiri.” 

Ar fi vrut el să fie aşa de simplu. 

— De ce te interesează familia mea atât de mult? 

Simon îndreptă un deget înspre el. Tom observă unghiile perfect 
îngrijite. 

— Te simţi din nou ziarist? Speri să afli ceva? Nu şi astăzi. Tot ce 
trebuie să ştii, domnule Sagan, este că fiica dumitale se află într-un 
mare pericol. 

— Şi dacă nu îmi pasă? 

Işi zicea că un pic de sfidare le-ar fi priit amândurora. 

— O, dar îţi pasă. Altfel ai fi apăsat pe trăgaciul armei cât încă era 
la tine. Vezi tu, asta e povestea cu copiii. Indiferent cât de tare ne 
dezamăgesc sau noi îi dezamăgim pe ei, rămân copiii noştri. Trebuie 
să ne pese de ei. Ca şi în cazul tatălui tău. Abia v-aţi vorbit timp de 
douăzeci de ani şi, cu toate astea, ţi-a lăsat casa. Chestia asta mă 
fascinează. 

Individul pe nume Simon se îndreptă către menora aşezată pe 
masa îndepărtată şi mângâie uşor metalul. 

— Tatăl tău a fost evreu. La fel ca mama ta. Amândoi au fost 
mândri de ceea ce erau. Spre deosebire de tine, domnule Sagan. Ţie 


nu-ţi pasă deloc de origini. 

Tom ura atitudinea condescendentă a celuilalt. 

— A-ţi păsa de aşa ceva înseamnă multe probleme legate de trecut. 

— Nu, înseamnă un motiv de mândrie. Noi, ca popor, am îndurat 
cea mai mare suferinţă posibilă. Asta înseamnă ceva. Cel puţin pentru 
mine. 

Auzise bine? 

Vizitatorul se întoarse către el. 

— Da, domnule Sagan. Calitatea mea de evreu este exact motivul 
pentru care mă aflu aici. 


Capitolul şapte 


Bene se găsea în mijlocul a ceea ce odinioară fusese un cimitir 
evreiesc. Cu câtă vreme în urmă? Greu de spus. Numărase 
cincisprezece pietre funerare transformate de timp în moloz, altele 
zăcând îngropate. Soarele pâlpâia prin hăţişul dens de copaci, 
aruncând umbre pe pământ. Unul dintre oamenii lui rămăsese cu el, 
pe când celălalt, care plecase în căutarea câinilor, se întorcea acum 
prin pădure. 

— Big Nanny şi haita ei au terminat treaba, zise omul cu voce tare. 
L-au încolţit lângă o stâncă, dar el a rămas lipit locului. 

— L-ai împuşcat? întrebă Bene. 

Omul dădu din cap, confirmând ceea ce zgomotul unei împuşcături 
îi transmisese deja cu câteva clipe înainte. De această dată prada nu 
rezistase. 

— Călătorie sprâncenată, rosti el. Insula asta a mai scăpat de un 
parazit împuţit. 

Citise dezgustat articole în ziare despre baronii drogurilor care se 
imaginau haiduci, furând de la bogaţi şi dăruind săracilor. Numai că 
nu erau nici pe departe aşa ceva. In schimb, storceau bani de la 
deţinătorii de afaceri care se chinuiau să reziste ca să poată cultiva 
marijuana şi să importe cocaină. Oamenii lor făceau parte dintre acei 
ignoranţi dornici să slujească, cerând puţin şi executând ce li se cerea. 
In mahalalele din West Kingston şi în Spanish Town domneau ca nişte 
zei, dar aici, în munţi, nu însemnau nimic. 

— li lăsăm să afle cum a dispărut? întrebă unul dintre oamenii lui. 

— Bineînţeles. Trimitem un mesaj. 

Omul lui Bene înţelese şi îi făcu semn colegului său. 

— Adu căpăţâna! 

— Da, aşa e, replică Bene râzând. Adu căpăţâna! Aşa ne facem 
cunoscută opinia. Nu vrem să irosim ocazia. 


Un baron al drogurilor mort nu îl mai îngrijora. În schimb, atenţia lui 
se concentra pe ceea ce descoperise din întâmplare. 

Ştia câte ceva. 

La început, în Lumea Nouă puteau veni doar creştinii, dar cum 
catolicii spanioli se dovediseră inapţi de colonizare, Coroana se 
întorsese către singurul grup de oameni care producea ceva. 

Evreii. 

lar aceştia avuseseră rezultate, venind în Jamaica, transformându- 
se în comercianţi şi exploatând locurile excelente ale insulei. Până în 
anul 1600, băştinaşii taino aproape dispăruseră, iar cei mai mulţi 
colonişti spanioli fugiseră pe alte insule. Rămăseseră doar evreii. Bene 
urmase cursurile unui liceu privat din Kingston, fondat de evrei cu 
secole înainte. Excelase la limbi străine, matematică şi istorie. 
Devenise student la Caribbean şi învățase rapid că, pentru a-şi 
înţelege patria, trebuia să îi aprecieze trecutul. 

Anul 1537 schimbase totul. 

Columb murise demult, iar urmaşii lui dăduseră în judecată 
Coroana, pretinzând o încălcare a acordului de la Santa Fe, prin care 
se presupunea că familia avea control permanent asupra Lumii Noi. 

Intotdeauna socotise mutarea îndrăzneață. 

Să dai în judecată un rege. 

Presupunea curaj, ceva asemănător cu răpirea unui baron al 
drogurilor şi vânarea lui cu câini. 

Procesul durase zeci de ani, până în 1537, când văduva unuia 
dintre cei doi fii ai lui Columb încheiase lupta, în numele fiului ei de 
opt ani, următorul descendent direct al lui Columb, fiind de acord să 
renunţe la toate acţiunile legale în schimbul unui singur lucru. 

Jamaica. 

Spaniolii au fost încântați. Pe atunci, insula era socotită lipsită de 
importanţă, căci fuseseră descoperite prea puţine metale preţioase. 

Bene o admirase întotdeauna pe acea văduvă. Ştia exact ce dorea 
şi obținuse atât insula, cât şi altceva, de mai mare importanţă. 

Putere asupra bisericii. 

Catolicii din Jamaica aveau să intre sub controlul familiei Columb şi 
nu al regelui. Aşa că, timp de o sută de ani după aceea, Inchiziția nu 
mai călcase în Jamaica. 

De aceea veniseră evreii. 

Aici nimeni nu-i ardea pe rug pentru erezie. Nimeni nu le fura 
proprietăţile. Nici o lege nu le restricționa vieţile sau mişcările. 

Erau liberi. 

Se uită la oamenii lui şi le zise: 

— Simon va trebui să vadă asta. Faceţi câteva poze. 

Unul dintre oameni se supuse. 

— O, doamnă Columb, şopti el, gândindu-se iarăşi la acea văduvă. 


Ai fost o fătucă deşteaptă. 

Dintre toate ţinuturile descoperite de socrul ei şi dintre toate 
comorile la care ea şi urmaşii ei ar fi fost îndrituiţi să primească, 
femeia insistase doar asupra Jamaicăi. 

lar Bene ştia de ce. 

Mina pierdută. 

In 1494, când fusese obligat, în timpul celei de-a patra călătorii, să- 
şi tragă nava pe uscat în Golful St. Ann, la bord se găsea o comoară în 
aur. Columb tocmai sosise din Panama, unde achiziţionase metalul 
preţios de la populaţia locală. Din nefericire, caravelele lui mâncate de 
viermi nu mai puteau naviga, aşa că eşuase în Jamaica, unde stătuse 
blocat timp de un an. 

Cândva, în cursul acelui an, el ascunsese aurul. 

Intr-un loc despre care se presupunea că-i fusese arătat de taino şi 
a cărui existenţă fusese menţinută secretă chiar şi faţă de Coroana 
spaniolă. Doar cei doi fii ai lui Columb ştiau locul, dar luaseră secretul 
în mormânt. 

Ce tâmpenie! 

Aşa sunt fiii. Doar câţiva îşi depăşesc tatăl. Lui Bene îi plăcea să 
creadă că el era excepţia. Tatăl lui murise într-o închisoare din 
Kingston, complet ars, cu o zi înainte de a fi extrădat în Statele Unite, 
unde urma să fie judecat pentru crimă. Unii spuneau că focul fusese 
pus cu intenţie de către poliţie. Alţii susțineau că fusese sinucidere. 
Nimeni nu ştia adevărul. Tatăl lui fusese un tip dur şi brutal, care se 
considerase invincibil. In cele din urmă însă, nimănui nu-i păsa cu 
adevărat dacă murea sau trăia. 

Nu era bine. 

Oamenilor le păsa dacă Bene Rowe murea. 

Se gândi la evreii care zăceau sub picioarele lui. Fuseseră un popor 
ambițios. În cele din urmă, binecuvântaseră dominaţia britanică 
asupra Jamaicăi. In schimb, Cromwell le permisese să trăiască liberi şi 
să-şi practice religia. Aşadar, au ajutat la transformarea insulei într-o 
colonie britanică înfloritoare. Pe vremuri, în Jamaica locuiau mii de 
evrei, iar cimitirele împrăştiate în apropiere de capitalele regionale 
sau pe coasta mării le atestă prezenţa. 

Acum mai existau doar trei sute de evrei. 

Insă nu cei vii îl preocupau pe el. 

El căuta morminte. 

Sau, mai precis, un mormânt anume. 

Urmări cum omul lui continua să facă poze cu un telefon inteligent. 
Avea să-i trimită una dintre imagini lui Simon. Asta ar trebui să-i 
atragă atenţia. In Jamaica existau douăzeci şi unu de cimitire atestate. 

Acum fusese descoperit al douăzeci şi doilea. 

— Bene! 


Omul cu telefonul îi făcea semn. Spre deosebire de baronii 
drogurilor, cărora le plăcea să li se spună don, el prefera să fie strigat 
pe nume. Un lucru pe care îl învățase de la taică-său era acela că 
respectul provenit dintr-un titlu nu dura niciodată prea mult. 

Se apropie de om, care îi zise: 

— Priveşte-l pe ăla de acolo. 

Bene se aplecă şi studie însemnele. Piatra zăcea culcată, cu faţa 
spre cer şi cu marginile aproape distruse. Insă rămăsese suficient de 
mult ca să-şi facă o imagine. 

— Este un urcior, zise el. 

Vru să strige de bucurie. Nu găsiseră imaginea unui urcior înclinat, 
din care să curgă lichid, nicăieri în celelalte douăzeci şi unu de 
cimitire. 

Zachariah Simon îi spusese să caute acel simbol. Oare acesta să fie 
mormântul? 

— Adu o lopată, porunci el şi sapă. 


Capitolul opt 


Alle părăsi clădirea, simțindu-se murdară şi violată. Indivizii ăia 
merseseră prea departe. Discutaseră cum să decurgă spectacolul şi 
conveniseră cum să-l facă mai convingător, dar nimeni nu spusese 
ceva despre pipăieli. Zachariah probabil că urmărise cele întâmplate 
de la celălalt capăt al transmisiei video. Se întrebă ce credea el. Ideea 
fusese de a-l provoca pe tatăl ei să treacă la acţiune, să facă astfel 
încât situaţia să pară dramatică. Mai puţin de atât şi tatăl ei putea să 
nu procedeze cum doreau. lar prea mult ar fi făcut ameninţarea 
inutilă. 

Insă un lucru era sigur. 

Ceea ce tocmai se petrecuse ar trebui să fie îndeajuns. 

II întâlnise pe Zachariah cu şase luni înainte. Apăruse în Sevilla, 
unde ea lucra la Biblioteca Colombina, la o extraordinară colecţie de 
materiale din vremea lui Cristofor Columb. Teza ei de doctorat urma 
să fie dedicată hărţii marelui explorator - cea folosită ca să-şi croiască 
drum în Lumea Nouă. O hartă faimoasă care dispăruse în secolul al 
XVI-lea şi despre soarta căreia se discutase mult. Unii postulaseră că 
ar fi putut să fie mappa mundus, aşa-zisa hartă originală a lumii. Alţii 
argumentau că ea conţinea informaţii geografice presupus 
necunoscute navigatorilor din secolul al XV-lea. lar alţii credeau că ea 
arăta legături cu fenicienii, grecii, egiptenii antici şi chiar atlanţii. 

Nimeni nu ştia ceva sigur. 

Guvernul spaniol adâncise misterul prin declaraţia oficială conform 


căreia nici o astfel de hartă nu zăcea ascunsă în secret, în arhive, deşi 
acelaşi guvern nu permitea nici o căutare independentă care să 
verifice acel fapt. 

La un moment dat, ea scrisese un articol despre Columb pentru 
Minerva, o revistă britanică care se ocupa de arta Antichității şi 
arheologie, pe care o citea de ani de zile. Spre surprinderea ei, îi 
publicase materialul, fapt care îl îndreptase pe Zachariah către ea. 

Zachariah era un individ extraordinar. Un om care reuşise prin forţe 
proprii din toate punctele de vedere, de la educaţia modestă la 
triumful în afaceri şi finanţe internaţionale. Nu se expunea deloc în 
public, preferând să trăiască singur. Nu se căsătorise niciodată şi nici 
nu avea copii. Nu colaborase cu firme de publicitate şi nici cu firme de 
relaţii publice sau asistenţi personali. Era pur şi simplu un miliardar 
despre care lumea ştia puţine lucruri. Locuia în afara Vienei, într-o 
reşedinţă  magnifică, însă deţinea şi clădiri în oraş, inclusiv 
apartamentul în care locuia ea acum. Alle aflase de eforturile lui 
filantropice considerabile, fundaţiile lui donând milioane unor cauze 
care aveau legături cu evreii. Vorbea despre Israel cu solemnitate. 
Religia însemna ceva pentru el, aşa cum însemna ceva şi pentru ea. 

El se născuse şi crescuse cu religia. Ea se convertise cu cinci ani în 
urmă, dar nu pomenise despre asta nimănui altcuiva în afara 
bunicului care se arătase extrem de mulţumit. El îşi dorise ca nepoţii 
lui să fie evrei, dar, în aparenţă, tatăl ei pusese capăt acelei speranţe. 
Spre deosebire de mama ei, Alle nu găsise niciodată satisfacţie în 
creştinism. Cunoscând iudaismul de copil, apoi ca tânără adultă, ea 
decisese că această religie îi era cea mai apropiată de suflet. Ca 
atare, parcursese cu discreţie etapele de instruire şi apoi se 
convertise. 

Era singurul secret între ea şi mama ei. 

Şi singurul regret. 

__ Continuă să meargă prin labirintul de străduţe înguste şi pietruite. 
In depărtare se auzeau clopote care băteau de ora opt seara. Ar fi 
trebuit să se ducă acasă şi să se schimbe, dar decise să se roage mai 
întâi. Din fericire, venise la filmare îmbrăcată cu haina de lână - 
vremea în Viena continua să fie răcoroasă - care îi cădea până peste 
genunchi şi îi acoperea hainele tăiate. Simţea aici - în acest oraş 
vechi, care pe vremuri adăpostise două sute de mii de evrei, dar în 
care numărul acestora abia dacă atingea zece mii - o legătură cu 
trecutul. Nouăzeci şi trei de sinagogi fuseseră rase de pe faţa 
pământului de către nazişti. Şaizeci şi cinci de mii de evrei măcelăriți. 
Când se gândea la asemenea lucruri, ajungea întotdeauna cu gândul 
la anul 70 e.n. şi la ceea ce noua ei religie socotea a fi una dintre cele 
mai mari tragedii din istorie. 


Mai întâi au venit Nabucodonosar şi babilonienii în anul 586 
î.e.n. Au luat cu ei întreg Ierusalimul, oficialităţile, războinicii, 
artizanii şi mii de prizonieri. Nu a rămas nimic acolo, în afara 
ținutului sărăcit. Invadatorii au distrus primul Templu al lui 
Solomon, cel mai sacru loc şi i-au jefuit comorile, făcând bucăţi 
vasele sfinte din aur. Evreii au rămas în exil timp de câteva 
generaţii, în cele din urmă revenind în Palestina şi respectând 
porunca Domnului de a construi un nou sanctuar. Lui Moise i se 
dăduse o schiţă precisă, inclusiv cum să facă vasele sacre. Al 
doilea Templu a fost terminat în anul 516 î.e.n., dar a fost 
complet renovat şi lărgit de către Irod, începând cu anul 18 î.e.n. 
Templul lui Irod a fost cel care i-a întâmpinat pe romani când au 
cucerit ludeea, în anul 6 e.n. Şi acelaşi templu se înălța 
maiestuos când evreii s-au răsculat, şaizeci de ani mai târziu. 

O răscoală pe care au câştigat-o. 

ludeea s-a bucurat tare. Blestemul roman fusese, în fine, 
alungat. 

Insă toată lumea ştia că legiunile se vor întoarce. 

Şi s-au întors. 

Nero i-a trimis pe Vespasian dinspre nord şi pe Titus dinspre 
sud, un cuplu de generali tată-fiu. Ei au atacat Galileea în anul 67 
e.n. Doi ani mai târziu, Vespasian a devenit împărat şi l-a lăsat 
pe Titus cu şaizeci de mii de oameni ca să le dea evreilor o 
lecţie. 

ludeea a fost recucerită. Apoi, în anul 70 e.n., lerusalimul a 
fost supus asediului. 

Lupta a fost aprigă de ambele părţi, iar situaţia din oraş a 
devenit îngrozitoare. Sute de cadavre erau zilnic atârnate de 
ziduri, în vreme ce foametea şi bolile deveniseră aliaţi puternici 
ai romanilor, într-un târziu berbecii au pătruns dincolo de ziduri şi 
trupele de intervenţie au respins apărătorii înapoi în templu, 
unde aceştia s-au baricadat pentru o ultimă încercare de 
apărare. 

Insă şase zile de asediu nu au provocat nici o stricăciune 
templului. 

Zidurile masive au rezistat. T 

Incercările de escaladare a marelui zid au eşuat. In cele din 
urmă, romanii au dat foc porților şi au năvălit înăuntru. 

Şi evreii au pus focuri, sperând să ţină sub control înaintarea 
romanilor, însă flăcările s-au extins prea repede şi au ars 
barierele care protejau sanctuarul. Apărătorii erau o mână de 
oameni care se confruntau cu un număr superior de duşmani. S- 
au sinucis cu toţii, unii aruncându-se în săbiile romanilor, alţii 
ucigându-se unul pe altul, iar alţii aruncându-se singuri în foc. 


Nimeni nu a socotit ceea ce se petrecea ca o distrugere. 

In schimb, vedeau propria moarte ca pe o salvare şi se 
simțeau fericiţi că pier împreună cu al doilea Templu. 

Centurionii alergau prin coloanele de fum, jefuind şi omorând 
în stânga şi în dreapta. Cadavrele erau adunate în jurul altarului 
sacru. Sângele şiroia pe treptele sanctuarului, iar leşurile 
alunecau pe ele deasupra râurilor de sânge. În cele din urmă, 
nimeni nu mai putea înainta fără să se atingă de moarte. 

Titus şi anturajul lui au reuşit să pătrundă în sanctuar, înainte 
ca acesta să fie distrus. Auziseră de splendoarea lui, dar a sta în 
mijlocul acelei splendori era altceva. Sfânta Sfintelor, cea mai 
sacră încăpere a Templului, era poleită cu aur, iar uşa ei 
interioară era construită din alamă de Corint. Suspendată 
deasupra celor douăsprezece trepte care conduceau către 
intrare se găsea o viţă din aur, plină cu ciorchini de struguri înalţi 
cât un stat de om. O coroană din argint şi aur - nu cea originală, 
ci o copie a celei purtate de marele preot după întoarcerea din 
exilul babilonian - era la vedere. 

Apoi mai erau obiectele sacre. 

O menora din aur. Masa sfântă. Trâmbiţe din argint. 

Toate îi fuseseră comandate lui Moise, pe Muntele Sinai, de 
către Dumnezeu. Romanii ştiau că, distrugând al doilea Templu 
şi jefuind aceste comori, esenţa iudaismului va fi şi ea distrusă, 
din punct de vedere simbolic. 

lar atunci un nou exil avea să înceapă. 

Nu un exil fizic, deoarece mulţi evrei urmau să moară sau să 
fie luaţi ca sclavi, ci cu siguranţă unul spiritual. 

Nu avea să mai existe un al treilea templu. 


lar în ultimii 1940 de ani, aceasta fusese situaţia, îşi zise Alle, 
intrând în singura sinagogă vieneză pe care naziştii nu o distruseseră. 

Stadttempel se afla printre blocuri de apartamente, ascuns vederii, 
graţie împăratului Joseph al Il-lea care decretase că doar bisericile 
catolice pot sta cu faţa la străzile publice. Ca o ironie, tocmai acea 
insultă salvase clădirea, căci germanilor le fusese imposibil să ardă 
sinagoga fără să ardă şi clădirile din jurul ei. 

Sanctuarul de secol XIX avea formă ovală, iar tavanul se sprijinea 
pe bârne solide şi pe un inel de douăsprezece coloane ionice - un 
simbol, după cum ştia Alle, al celor doisprezece fii ai lui lacov, 
strămoşii triburilor lui Israel. Deasupra se înălța o boltă albastră ca 
cerul şi pictată cu stele. Fusese aici de multe ori în ultima lună, iar 
forma şi eleganța clădirii o făceau să se simtă ca şi cum s-ar fi aflat în 
interiorul unui ou incrustat cu bijuterii. 

Ce ar însemna pentru evrei să aibă cel de-al treilea templu, din 


nou, în lerusalim? 

Totul. 

lar ca să completeze acea realizare, membrii noii ei credinţe ar 
avea, de asemenea, nevoie de obiectele lor sacre. 

Privirea ei rătăci prin sinagoga slab luminată şi în ochi îi apărură 
lacrimi. 

Incă simţea mâinile care îi pipăiseră trupul. Nimeni n-o mai atinsese 
astfel vreodată. 

incepu să plângă. 

Ce-ar fi gândit mama ei? Fusese o femeie bună care rareori îl 
vorbea de rău pe fostul ei soţ şi o învățase mereu pe fiica ei să-l ierte. 

Numai că Alle nu fusese niciodată în stare de aşa ceva. 

Spectacolul pe care i-l oferise ar fi trebuit s-o deranjeze, dar gândul 
la ce o aştepta în viitor o ajută să îşi revină. 

Işi potoli lacrimile şi se calmă. 

Chivotul Legii n-avea să fie niciodată descoperit. Babilonienii 
avuseseră grijă de asta. Sfeşnicul din aur, masa sfântă şi trâmbiţele 
din argint? Astea ar putea exista încă. 

Comoara Templului. 

Sau ceea ce mai rămăsese din ea. 

Dispărută timp de 1940 de ani. 

Insă, în funcţie de tatăl ei, poate că nu mai rămânea mult timp 
ascunsă. 


Capitolul nouă 


Zachariah era mulţumit. Transmisia video se desfăşurase perfect. 
Rocha îşi anunţase clar intenţia, deşi într-o manieră mai brutală decât 
discutaseră înainte. 

Tom Sagan părea să fi priceput mesajul. 

Individul era mai vulnerabil decât îl descrisese fiică-sa. 

Nu menţionase nimic despre vreo sinucidere. Alle îi spusese că 
tatăl lui ducea o viaţă solitară într-o casă mică din Orlando, între două 
milioane de suflete care habar n-aveau de existenţa lui. Se întorsese 
în Florida după ce-şi pierduse slujba din California. Anonimatul trebuia 
să reprezinte o schimbare majoră pentru Sagan, având în vedere 
faptul că se aflase pe prima pagină a ziarului timp de peste un 
deceniu. Fusese un obişnuit al ştirilor de televiziune, al transmisiilor 
publice şi al reţelelor de difuzare a informaţiei. Nu doar un reporter, ci 
o celebritate. O mulţime de oameni avuseseră încredere în Sagan. 
Investigaţiile legate de trecutul lui lămuriseră aspectul ăsta. Fapt care, 
probabil, explica, mai mult ca orice altceva, de ce atâţia oameni se 


întorseseră împotriva lui atât de radical. 

— Eşti evreu? întrebă Sagan. 

Dădu din cap. 

— Suntem amândoi copiii lui Dumnezeu. 

— Vorbeşte în numele tău. 

— Te-ai născut evreu şi nu poţi nega asta. 

— Parcă ai fi individul care pe vremuri a deţinut casa asta. 

Observă că Sagan nu folosea niciodată cuvântul tată. Alle îi 
povestise de înstrăinarea lor, dar prăpastia părea chiar mai mare 
decât credea ea. Indreptă un deget spre el şi zise: 

— Tatăl tău a fost un înţelept. 

— Dă-i drumul fiicei mele şi fac ce doreşti. 

Surprinse nuanţa de exasperare din declaraţie, dar decise să nu 
dea înapoi nici un pas. Deocamdată. 

— Am cercetat ce s-a întâmplat cu tine acum opt ani. O experienţă 
pe cinste. Înţeleg cum de-ai ajuns în acest punct. Viaţa a fost extrem 
de crudă cu tine. 

incepu să se întrebe: Putea fi motivat amărâtul de lângă el să 
acţioneze? Mai conta ceva pentru el? Cercetarea lui Sagan luase 
sfârşit cu câteva săptămâni în urmă şi nu fuseseră descoperite 
tendinţe sinucigaşe. In mod evident, individul luase o decizie majoră 
în viaţa lui. Ştia că un alt manuscris fusese terminat, scris la modul 
anonim, de aşa manieră, încât nici editorul şi nici „autorul” nu 
cunoşteau identitatea lui Sagan. Tactica fusese sugerată de agentul 
literar, deoarece exista îndoiala că nimeni nu ar mai fi fost de acord ca 
Sagan să mai lucreze ca scriitor-fantomă. 

Atât de dramatică fusese căderea lui! 

Cinci din cele şapte cărţi scrise de Sagan deveniseră succese în top 
zece New York Times. Trei dintre ele ajunseseră pe prima poziţie. 
Recenziile de pe copertă fuseseră admirabile în toate cele şapte 
cazuri. Motiv pentru care Zachariah bănuia că Sagan avea în 
continuare de lucru. 

Insă toate acestea părea să-l fi costat. 

Omul era gata să moară. 

Se întreba dacă ar trebui să-i permită aşa ceva. 

Sau poate... 

— Tatăl tău a fost deţinătorul unui mare secret, rosti el. A fost un 
om căruia i s-au încredinţat informaţii pe care doar câţiva oameni le 
cunoşteau, de-a lungul istoriei. 

— E absurd. 

— Te asigur că nu e. 

Observă că Sagan nu putu să nu se arate intrigat. Posibil că în el 
mai rămăsese destul din firea de reporter, încât să se simtă motivat 
pentru ultima dată. 


Aşa că spuse: 
— Şi totul a început cu Cristofor Columb. 


Columb stătea pe ponton. Nina, Pinta şi Santa Maria pluteau 
fixate de ancoră pe un braţ al râului Ţinto, în apropiere de Paloş 
de la Frontera, pe coasta sud-estică a Spaniei, nu departe de 
ocean. Fusese nevoie de luni de zile pentru echiparea şi dotarea 
celor trei nave, dar acum totul era pregătit. 

Trebuia să fie. 

Se apropia miezul nopţii. 

Incălcând obiceiul, Columb nu se urcase la bord chiar înainte 
de plecarea în călătorie a navelor. In schimb, fusese prezent 
acolo toată ziua, supraveghind ultimele pregătiri. 

— Totul e aproape gata, îi spuse Luis de Torres. 

Cele trei nave aveau să fie operate de optzeci şi şapte de 
oameni. Contrar zvonurilor auzite de el, nici unul dintre ei nu se 
oferise voluntar pentru că era vreun condamnat iertat de 
pedeapsă. In schimb, fiecare era un profesionist, căci doar 
marinarii adevăraţi puteau rezista călătoriei. La bord urcaseră un 
portughez, un genovez, un venețian şi un calabrez, iar restul 
erau spanioli din regiunea Paloş. Se aflau şi doi reprezentanţi ai 
Coroanei, ceruţi chiar de el. Il avertizase deja pe de Torres să fie 
atent cu unul dintre ei. 

— Luis! 

De Torres se apropie. 

— Trebuie să avem totul la bord până la unsprezece seara. 

Ştia că de Torres înţelege. După miezul nopţii, când se trecea 
în ziua de 3 august 1492, poliţia, miliția locală şi inchizitorii cu 
glugi albe aveau să înceapă căutările prin case. Evreii fuseseră 
scoşi în afara legii, în Franţa, în anul 1394, iar în Anglia, din 
1290. Edictul care îi expulza din Spania fusese semnat de 
Ferdinand şi Isabela pe 31 martie. Biserica insistase asupra 
emiterii documentului, iar regele şi regina fuseseră de acord. 
Evreilor li se dăduseră patru luni ca să plece din ţară sau să se 
convertească la creştinism. 

Acea perioadă expira în noaptea asta. 

— Mă tem că nu vom reuşi să plecăm, şopti el. 

Din fericire, era aproape imposibil să identifici un evreu 
spaniol. In timp, celții, ibericii, romanii, fenicienii, bascii, vandalii, 
vizigoții şi arabii se amestecaseră între ei. Insă asta nu avea să 
frâneze Inchiziția. Agenţii ei nu s-ar fi împiedicat de nimic ca să 
pună mâna pe fiecare presupus evreu. Deja mii de evrei se 
convertiseră, devenind conversos. Participau la slujbe, se 


spovedeau şi îşi botezau copiii. În sufletul lor şi mai ales noaptea, 
îşi păstrau numele evreieşti şi citeau din Tora. 

— Foarte multe depind de acest voiaj, îi zise el prietenului său. 
Şi foarte multe depindeau de Torres. 

El era interpretul expediției, vorbind fluent ebraica, în calitate 
de fost angajat al guvernatorului din Murcia, un oraş care pe 
vremuri includea o masă mare de populaţie evreiască. Numai că 
aceasta fie dispăruse, fie se convertise, astfel că guvernatorul nu 
mai avusese nevoie de un translator de ebraică. La fel ca alţi 
câţiva membri ai echipajului, de Torres fusese botezat cu doar 
câteva săptămâni înainte. 

— Crezi că vom găsi ce cauţi? întrebă de Torres. 

Columb privi înspre apa neagră şi către celelalte nave, unde 
oamenii erau ocupați cu pregătirile, întrebarea era bună. lar la ea 
nu exista decât un răspuns. 

— N-avem de ales. 


— Vrei să spui că Cristofor Columb era evreu? întrebă Sagan. 

— Era un converso. Lucrul ăsta face parte din marele secret 
cunoscut de tatăl tău. Nu ţi-a spus niciodată nimic? 

Sagan clătină din cap. 

— Nu mă surprinde. Nu meriti. 

— Cine naiba eşti tu ca să-mi spui că nu merit? 

— Ai renunţat la întreaga ta moştenire. Cum ai putea înţelege 
lucruri precum onoarea? Tradiţia? Datoria? 

— De unde ştii că am făcut aşa ceva? 

— E o minciună? 

— Şi tu? ripostă Sagan. Un răpitor? Onoarea are vreun sens pentru 
tine? 

— Mi-am dedicat viaţa şi averea acestui scop. 

Zachariah băgă mâna în buzunarul hainei şi găsi documentele 
împăturite. 

— Am nevoie de semnătura ta. Actele astea vor permite avocaţilor 
să înainteze o cerere către judecător pentru emiterea unui ordin de 
exhumare în numele tău. Mi s-a spus că nu va fi o problemă, dacă 
ruda cea mai apropiată a defunctului îşi dă acordul. Fiica ta a semnat 
deja, în calitate de reprezentant al proprietăţii. Evident că nu prea a 
avut de ales. 

Sagan refuză să accepte documentele şi pixul întins. 

— Mai am doar câteva minute ca să-i sun pe indivizi şi să-i opresc. 

Zachariah observă că bărbatul conştientiza ultimatumul. 

In cele din urmă, Sagan înşfăcă pixul şi hârtiile şi semnă. 

Zachariah luă actele şi se ridică să plece. 

— O să am nevoie de tine la cimitir, de dimineaţă la ora zece. 


Trebuie să fie prezent un descendent al mortului. Voi avea acolo un 
reprezentant al meu. Fă ce ţi se cere. Odată terminată exhumarea, 
fiica ta va fi eliberată. 

— De unde ştiu că se va întâmpla asta? 

Zachariah se opri, se întoarse şi se uită la Sagan cu o privire 
curioasă. 

— Pentru că îţi dau cuvântul meu de onoare. 

— Deja mă simt mai bine. 

Indreptă degetul spre Sagan. 

— Vezi, mai există ceva curaj în tine. 

— Am nevoie de arma mea. 

Zachariah ridică pistolul. 

— O să o primeşti înapoi mâine-dimineaţă. 

— AŞ fi apăsat pe trăgaci. Acum aş fi fost deja mort, dacă n-ai fi 
apărut tu. 

Zachariah se întrebă pe cine încerca Sagan să convingă. 

— Hai, nu te mai plânge! Vei avea din nou ocazia, după dimineaţa 
de mâine. 


Capitolul zece 


Bene aşteptă până ce unul dintre oamenii săi scoase la suprafaţă 
mormântul. Câinii lui se întorseseră şi zăceau calmi pe sub copaci, 
bucurându-se de razele de soare şi satisfăcuţi de vânătoare. 
Animalele lui erau meticuloase, o abilitate cu care se deprinseseră cu 
multă vreme înainte. Mama lui îi povestise despre chasseursii 
cubanezi. Nişte indivizi mici, îndemânatici, care purtau cămăşi 
deschise, pantaloni largi şi pălării uşoare de paie cu boruri largi. 
Făceau însă notă aparte prin pantofii pe care îi purtau. Jupuiau pielea 
câinilor sălbatici, apoi îşi înfigeau picioarele în ea. Rezulta un soi de 
cizmă scurtă, care se lipea de picior şi rezista aşa săptămâni întregi. 
Oamenii purtau crucifixuri în jurul gâturilor bronzate şi erau înarmaţi 
doar cu o macetă extrem de ascuţită într-o parte, cealaltă fiind 
folosită pentru a bate câinii. Apăruseră pentru prima dată în 1796, un 
grup de patruzeci de persoane împreună cu ogarii lor, fiind aduşi 
acolo ca să-i vâneze pe maroonii din Trelawny Town. 

Ceea ce indivizii făcuseră. 

Fără nici un fel de milă. 

Sute de marooni fuseseră măcelăriți şi aşa se născuse frica de 
câini. 

O frică pe care el intenţiona să o reînvie. 

In vreme ce găştile mafiote căutau sprijin în rândul celor mai săraci 


oameni din oraşele jamaicane, el îşi căutase întotdeauna susţinere 
aici, în munţii îndepărtați şi către vest, în izolatul ţinut Cockpit, locuri 
unde maroonii existau de patru sute de ani. Deşi în ambele zone 
comunităţile erau conduse de colonei şi consilii alese, lui Bene îi 
plăcea să se considere drept salvatorul tuturor, prin faptul că proteja 
modul de viaţă maroon. In schimb, compatrioţii lui îi furnizau bărbaţi 
şi femei care să-i asigure multele aventuri. Era adevărat că prostituţia, 
jocurile de noroc şi pornografia reprezentau interese recunoscute 
public, care îi aduceau milioane lui Bene. Însă pasiunea lui era 
cafeaua. De jur împrejurul lui, pe distanţe de kilometri de-a lungul 
pantelor, creşteau arbuşti de înălţime medie, cu frunze groase de un 
verde-închis. În fiecare an făceau flori albe, cu un miros dulce, care la 
maturitate se transformau în fructe roşu aprins. Râşnite şi fierte, 
aceste fructe produceau ceea ce mulţi socoteau a fi cea mai fină 
băutură din lume. 

Cafeaua Blue Mountain. 

Strămoşii lui lucraseră ca sclavi pe plantaţii. Acum el deţinea una 
dintre cele mai mari plantaţii şi îi plătea pe descendenţi ca salariaţi. 
De asemenea, controla principala reţea de distribuţie a tuturor 
celorlalţi cultivatori. Tatăl lui fructificase cu înţelepciune acea ocazie, 
după ce un uragan devastator din anii 1950 aproape că distrusese 
toate culturile. Fusese înfiinţată o comisie naţională, cu un număr 
limitat de membri, care emisese criterii legate de calitatea, cultivarea 
şi procesarea cafelei. Dacă boabele creşteau mai departe de 
şaisprezece kilometri de vârful muntos, cafeaua se numea Jamaican 
Prime şi nu Blue Mountain. Tatăl lui avusese dreptate - raritatea 
stârnea misticismul. lar prin reglementarea acestui soi de cafea, Blue 
Mountain Coffee devenise apreciată în întreaga lume. 

Şi îmbogăţea familia Rowe. 

Omul lui continua să sape. 

Cu douăzeci de minute înainte, celălalt om al lui se întorsese la 
camioane ca să-i întâmpine pe alţi angajaţi ai lui Bene. Aceştia veneau 
acum printre copaci, aducând cu ei un prizonier legat la ochi - de 
aproape treizeci de ani, un amestec de cubanez şi african - şi cu 
mâinile priponite la spate. 

Bene făcu un gest şi tânărul fu împins în genunchi, după care îi 
smulseră legătura de la ochi. 

Se apropie de individul care clipea din pricina soarelui de după- 
amiază. 

Ochii lui se făcură mari, zărindu-l pe Bene. 

— Da, Felipe. Eu sunt. Credeai că o să scapi? Te plătesc ca să-l 
supraveghezi pe Simon. lar eu urmăresc ce faci. Numai că tu iei bani 
de la el şi apoi mă supraveghezi şi pe mine. 

Individul scutură nervos din cap, de frică. 


— Ascultă-mă cu mare atenţie, fin'că totul depinde de asta. 

Observă că avertismentul lui fusese receptat. 

— Vreau să aflu ce face Simon. Vreau să ştiu tot ce nu mi-ai spus. 
Spune mie adevăraul. 

Limbajul provenea de pe stradă, aşa că limba adecvată era patois. 

Spune-mi adevărul. 

Nu mai ştia nimic de Simon de aproape două săptămâni, dar aşa 
ceva nu ar fi trebuit să-l surprindă. Tot ce aflase îi confirmase ceea ce 
simţise de multă vreme. 

Necazuri. 

Austriacul era putred de bogat, un filantrop în mod evident 
interesat de cauzele evreieşti. Insă nu asta îl îngrijora pe Bene. Nu 
avea nici un interes în zona de război a Orientului Mijlociu. Îl preocupa 
doar ultima mină de aur pierdută a lui Columb - de acelaşi lucru fiind, 
probabil, interesat şi Simon. 

— lţi jur, Bene, răspunse Felipe. Nu ştiu nimic. Nu-mi spune ni'ca. 

Bene îl reduse la tăcere cu un gest din mână. 

— Drept cine mă iei? Simon nu locuieşte aici. Nu cunoaşte pe 
nimeni în Jamaica. Sunt partenerul lui. Cel puţin asta zice el. Totuşi, te 
angajează ca să munceşti pentru el. Bun. Apelez la tine şi te plătesc 
să-i zici doar ce vreau eu şi să-mi spui ce face. Şi totuşi, tu nu zici 
nimic. 

— Mă sună şi mă plăteşte să fac nişte chestii. Le fac şi el plăteşte. 
Asta-i tot, Bene. Tot. 

Vorbele ieşiră repede din gura prizonierului. 

— Dar eu te plătesc ca să-mi spui adevăraul. Ceea ce tu nu faci. Ar 
fi mai bine să începi repede să vorbeşti. 

— Vrea înregistrări. Documente din arhive. 

Bene făcu un semn şi unul dintre oamenii lui îi dădu un pistol, 
înfipse ţeava armei în pieptul tânărului şi trase de cocoş. 

— Îţi mai ofer o şansă. Ce fel de lucruri? În ochii prizonierului se citi 
şocul. A i 

— Bine. Bine. Bene. |ţi zic. Iți zic. 

Bene păstră arma ferm lipită de pieptul tânărului. 

— Fapte. Vrea fapte. Din cele vechi. l-am găsit una. Un evreu pe 
nume Cohen a cumpărat pământ în 1671. 

Asta îi atrase atenţia lui Bene. 

— Vorbeşte, omule! 

— A cumpărat pământul şi toată proprietatea cu faţa la râu de 
lângă ea. 

— Numele. 

— Abraham Cohen. 

— De ce e important pentru Simon? 

— Fratele lui. Fratele lui a fost Moise Cohen Henriques. Cunoştea 


acel nume. Un pirat evreu din secolul al XVII-lea. 

Capturase un transport masiv de argint spaniol în Cuba, după care 
condusese invazia olandeză în Brazilia. Ultima parte a vieţii trăise în 
Jamaica, căutând mina pierdută a lui Columb. 

— Simon ştie asta? Prizonierul clătină din cap. i 

— E dispărut. Plecat. Habar n-am unde. Jur, Bene. Nu ştiu. Incă nu i- 
am spus. 

— Şi nici mie nu-mi spui. Actul ăsta găsit. E încă în arhive? O 
clătinare din cap. 

— L-am furat. II ţin în casa mea din Spanish Town. Oamenii tăi ştiu 
unde. Du-te să-l iei. Lângă patul meu. Jur, Bene. Chiar lângă patul 
meu. 

Bene retrase arma. 

Omul care săpa se oprise şi îi făcea cu mâna. 

Avea nevoie de timp de gândire, aşa că aruncă arma omului său de 
încredere şi se duse spre cel care săpa. In excavaţia puţin adâncă zări 
o bucată plată de piatră. Pe ea se vedea un simbol: 


— Scoate-o afară, ordonă el. 

Omul lui ridică bucata de piatră şi o depuse pe sol. Bene îndepărtă 
pământul şi studie inscripţia. Simon îi spusese să caute un mormânt 
care avea ca simbol un urcior şi un X cu cârlig. 

Bucata la care se holba făcuse cândva parte dintr-o piatră funerară. 
Ridică obiectul şi văzu că se potrivea la colţul din dreapta jos al 
indicatorului cu _ urciorul, marginile zdrenţuite fiind suficient de 
potrivite ca să-l convingă. 

Ridică piatra suficient de sus ca prizonierul să vadă X-ul cu cârlig. 

— Ştii ce ăsta e? 

— Am văzut ăsta pă act, Bene. Pă actu’ din arhive. Cel de lângă 
patu' meu. Simon mi-a zis să fiu atent la chestia aia cu X. Am fost. M- 
am descurcat bine, Bene. E acolo. Incă mai pot face bine şi pentru 
tine. Pot. 

Din nefericire, lucrurile nu mergeau aşa. Când era copil, maică-sa îl 
învățase un lucru pe care şi ea îl reţinuse de la mama ei, iar aceasta 
de la mama ei. Maroonii comunicau prea puţin prin scris. Istoria lor 
fusese orală. 


Rosteşte adevărul şi rosteşte-l mereu. 
Indiferent de costuri. 
Cel care ascunde rău face 
ȘI continuă să facă rău. 


Mama lui avea întotdeauna dreptate. 

Felipe era un angajat guvernamental de rang inferior, care lucra la 
arhivele naţionale din Spanish Town. Avea o oarecare educaţie şi era 
ambițios, dar câştiga doar cât să supravieţuiască. Sarcina lui 
principală fusese aceea de a căuta în înregistrările vechi orice era 
legat de mina pierdută. Numai că, atunci când i se ivise ocazia de a 
lucra pentru altcineva, acest trişor decisese să muşte mâna care ÎI 
hrănise. 

Din fericire, Felipe avea gura bogată. 

Fapt care îi plăcuse lui Bene, deoarece, cunoscând situaţia, putuse 
să-şi amplaseze acolo un spion propriu. 

Făcu semn omului său să-i aducă un telefon. Semnalul în munţi era 
excelent. Bene apăsă unul dintre butoanele pentru numere 
înregistrate şi care puteau fi apelate rapid. Trei apeluri şi omul din 
Viena răspunse. 

— Ce se petrece acolo? întrebă el. 

— Lucrurile devin... complicate. 

— Poate că e vremea să acţionezi. 

— Mă gândeam la acelaşi lucru. 

— Atunci treci la treabă. Pe aici e linişte. 

— Mă bucur să aud asta. 

Inchise telefonul. 

Ştia că de câteva zile Simon se pusese în mişcare. Se petreceau 
diverse lucruri în Austria şi în Florida. Nu ştia exact ce anume, dar 
cunoştea destule ca să îşi dea seama că partenerul lui european îl 
trăgea pe sfoară. Spre marele lui noroc, Bene descoperise un nou 
cimitir, unde văzuse atât un urcior, cât şi un X cu cârlig. Acum avea şi 
un document. Toate astea ajutau la atenuarea sentimentului de 
trădare şi a anxietăţii legate de ceea ce trebuia făcut. 

li căzu privirea asupra omului cu armă. Il fixă o secundă, apoi 
încuviinţă scurt. Arma era îndreptată spre el. Un glonţ în cap îl ucise 
pe Felipe. 

Rosteşte adevărul şi rosteşte-l mereu. 

— Băgaţi-l în groapă şi umpleţi-o la loc, zise el. Apoi îngropaţi-l pe 
don. Câinii lui nu mâncau niciodată ce nu ucideau. 

— Eu mă duc în Spanish Town. 


Capitolul unsprezece 
Tom şedea pe canapea. Zachariah Simon plecase de mai bine de o 


oră. Incă de atunci se tot gândea la Alle. Singurul lui copil. Care îl ura. 
Ce se întâmplase cu ei? 


Nu putea identifica momentul clar de apariţie a rupturii. 
Înstrăinarea lor crescuse, începând cu perioada când Alle se afla în 
şcoală şi devenise mai conştientă de distanţa creată între părinţii ei. 
Când ajunsese la liceu, ruptura dintre ei era completă. 

Oare încurajase Michele asta? Nu observase aşa ceva. Nu, era în 
întregime vina lui. O rănise pe fosta soţie dincolo de orice limită. Şi, 
mai rău, lăsase impresia că nu-i păsa. Asta se întâmplase în zilele 
când el nu putea greşi. Când era invincibil. Sau aşa credea el. Câte 
aventuri extraconjugale avusese? Clătină din cap. Prea multe ca să le 
mai numere, în prea multe locuri. Michele nu ştiuse niciodată nimic cu 
certitudine. Doar bănuise. Intimitatea dintre doi oameni generează un 
radar sentimental capabil să detecteze şi cea mai mică schimbare 
emoţională, iar radarul lui Michele îi identificase în cele din urmă 
trădarea. Din nefericire, fusese prea absorbit de sine ca să-i pese. 

Regrete? 

Atât de multe încât să fie gata să moară. 

„Relaţia noastră s-a încheiat, Tom.” 

„Şi Alle?” 

„Mă tem că, dacă nu acţionezi în curând şi acea relaţie se va 
încheia. Ai lăsat-o să degenereze de prea multă vreme. Alle mi-a 
văzut durerea în privire. Nu pot s-o ascund.” 

„O să rezolv situaţia cu ea. Iţi jur, Michele, că o să o rezolv.” 

Numai că n-o făcuse niciodată. 

Alle avea şaptesprezece ani când fusese concediat, iar despre 
ruşinea păţită apăruseră relatări în fiecare instituţie de presă din 
lume. Din păcate, repararea relaţiei cu fata nu păruse atunci o 
prioritate pentru el. O greşeală? O, da. Mare greşeală. Numai că 
trecuseră deja opt ani, la sfârşitul cărora o împăcare nu mai era 
posibilă. 

Cu toate astea, acum putea face ceva. 

Să o elibereze de Zachariah Simon. 

Semnase documentele. Mâine avea să meargă la cimitir ca să se 
asigure că ea nu păţeşte nimic. 

După aceea? 

Să termine în seara asta ce începuse? 

Işi frecă ochii obosiţi cu mâini tremurânde şi se uită la ceas. 2.15 
p.m. Afară era linişte. Cei mai mulţi oameni care locuiseră în cartierul 
părinţilor lui, cât el crescuse acolo, fie plecaseră, fie muriseră. Copacii 
care pe vremuri abia se înălţau din sol acopereau acum totul. Când 
sosise, observase clădirea menţinută în stare bună. Timpul fusese 
blând cu acest loc. 

De ce fusese atât de aspru cu el? 

Luă o decizie. 

Nu avea să moară azi. 


Poate mâine, dar nu azi. 
In schimb, venise vremea să facă ceva ce ar fi trebuit să facă în 
urmă cu mult timp. 


Alle intră în cafeneaua Rahofer, un loc pe care îl descoperise cu 
câteva săptămâni înainte, aflat nu departe de apartamentul ei din 
Viena. Făcuse un duş şi se schimbase în pantaloni lejeri, un pulover şi 
pantofi fară toc. Se simţea un pic mai bine şi se întreba ce se 
întâmplase în Florida, dar presupunea că tatăl ei cooperase, de vreme 
ce Rocha nu mai luase legătura cu ea. Conveniseră să se întâlnească 
din nou a doua zi, la 4.00 p.m., în locul de unde se transmisese 
înregistrarea, când mormântul va fi deschis, gata de un nou spectacol, 
dacă se dovedea necesar. 

Nu-i plăcea ideea de deshumare a bunicului ei. Ţinuse la el şi 
acesta o iubise necondiţionat. Fusese pentru ea tatăl pe care nu-l 
avusese niciodată, iar moartea lui continua să o afecteze. Alle sperase 
mereu că trecerea ei la iudaism compensa, fie şi parţial, durerea pe 
care i-o provocase bunicului tatăl ei. In ciuda tuturor celor petrecute, 
nepoata lui devenise evreică. 

„Bunicul tău a lăsat câteva documente sau instrucţiuni care ar fi 
putut părea neobişnuite?” o întrebase Zachariah. 

Nu vorbise despre aşa ceva niciodată înainte, dar i se părea în 
regulă ca acum, după trei ani, să discute despre asta cu el. 

„Mi-a cerut să pun un pachet lângă el, în mormânt.” 

„Descrie-l.” 

Se folosise de mâini ca să indice un obiect cam de zece centimetri 
pătraţi. 

„Era una dintre pungile alea vidate vândute la televizor pentru 
depozitare. Era subţire şi uşor.” 

„Puteai vedea ceva prin pungă?” 

Ea clătinase din cap. 

„Nu i-am dat atenţie. Lăsase instrucţiuni scrise, ca reprezentant al 
proprietăţii, ca să fie sigur că pachetul va fi aşezat în sicriu. M-am 
ocupat chiar eu de asta, punând pachetul pe pieptul lui, chiar înainte 
de închiderea capacului.” 

„Probabil că ţi-a fost greu.” 

„Am plâns tot timpul.” 

Işi amintea cum Zachariah o ţinuse de mână şi amândoi se 
rugaseră pentru Abiram Sagan. Alle aderase la credinţa evreiască 
conform căreia trupul şi sufletul vor fi în cele din urmă reunite. Asta 
însemna că trupul trebuia onorat. Obiceiul cerea ca o persoană să 
aibă grijă de defunct, închizându-i ochii şi gura, acoperindu-i faţa şi 
aprinzând lumânări. 

lar ea se ocupase de toate astea. 


Cancerul îi furase bunicul cu iuţeală. Cel puţin nu suferise. Tora 
cerea ca trupul să nu rămână neînhumat peste noapte, aşa că se 
îngrijise ca înhumarea să aibă loc înainte de apusul soarelui. 

De asemenea, nu-l îmbălsămase, ci îl învelise într-un giulgiu simplu 
de in, în interiorul unui sicriu de lemn. Il auzise de multe ori spunând: 
„Bogat sau sărac, nimic nu ar trebui să-i deosebească la moarte”. 
Lăsase o fereastră deschisă, acolo unde îl priveghease, în aşteptarea 
ceremoniei, ca sufletul lui să poată evada cu uşurinţă. Apoi urmase 
toate cele patru etape ale doliului, inclusiv ave/ut - respectând 
tradiţia, se abţinuse de la participarea la petreceri, sărbătoriri şi orice 
altă formă de distracţie, timp de douăsprezece luni. 

Bunicul ei ar fi fost mândru de ea. 

Găsi o masă liberă şi se aşeză. 

li plăcea cafeneaua, cu mesele ei din marmură, candelabrele din 
cristal şi scaunele din lemn. Aflase că locul avea istorie, căci Stalin şi 
Troțki jucaseră şah acolo. Cineva cântând la pian, într-un colţ, distra 
lumea, după nouă seara, în nopţile de marţi. Un pahar de vin şi o 
porţie de şniţel i se păreau nemaipomenite acum. Le comandă pe 
amândouă, alături de puţină apă minerală şi începu să se relaxeze. 

— Eşti singură? 

Se întoarse şi văzu un bărbat stând în picioare, la câţiva centimetri 
depărtare. Părea ceva mai mare ca ea, zvelt, cu o barbă de două zile 
umbrindu-i obrazul şi gâtul. Avea părul rar şi atent tuns, ca un 
călugăr, iar ochii albaştri erau vioi şi plini de viaţă. 

— Sunt singură, răspunse ea şi prefer să rămân aşa. 

Bărbatul îi aruncă un zâmbet şi se aşeză la masa ei. 

— Ţi-am spus că nu sunt interesată, insistă ea. 

— O să fii. 

Lui Alle îi displăcu tonul lui imperativ. 

— Ce-ar fi să pleci acum, înainte să chem pe cineva în ajutor? 

Individul se apropie şi mai mult. 

— Atunci nu vei mai afla ce am de spus în legătură cu Zachariah 
Simon. 


Capitolul doisprezece 


Zachariah intră în încăpere şi închise uşa. Se întorsese cu maşina 
de la Mount Dora la Orlando, la hotelul din vestul oraşului. Işi scoase 
repede laptopul şi se conectă la internet şi la un server securizat din 
Austria, folosit şi în timpul transmisiei video arătate lui Tom Sagan. 
Concepuse el însuşi sistemul, dotat cu un program de codificare 
ultrasofisticat. Luă legătura cu secretarul lui personal din Austria şi se 


simţi satisfăcut că nimic nu cerea atenţia lui imediată. Apoi întrerupse 
legătura şi comandă mâncare la room service. 

Sagan coopera. Semnase documentele şi avea să vină la cimitir de 
dimineaţă. 

Incheiase prima fază a planului. 

Insă nu prea mai avea timp la dispoziţie. 

Citise rapoartele din presa americană, în care era lăudat summitul 
care se apropia. Danny Daniels, preşedintele Statelor Unite, aflat în 
ultimul său an de mandat, îşi legase moştenirea politică de asigurarea 
unui soi de pace pe termen lung în Orientul Mijlociu. Din fericire, 
summitul urma să aibă loc abia peste patru luni. 

Timp suficient ca Zachariah să încheie ce începuse. 

Insă ceea ce căutase el rămăsese ascuns multă vreme. 

Să fi fost totul doar un mit? 

Nu. Exista. Trebuia să existe. Dumnezeu nu ar fi îngăduit altceva. 

Alle confirmase că bunicul ei ceruse ca un pachet special să fie 
îngropat lângă el, contrar tradiţiei ebraice ortodoxe, conform căreia, în 
afară de trup, nimic altceva nu era pus în mormânt. Şi mai 
convingător era faptul că Alle avea informaţii pe care nimeni, cu 
excepţia Levitului, nu le-ar fi putut şti. 

Zachariah se găsea pe drumul cel bun. 

Trebuia să fie acolo. 

Cu siguranţă că Levitul fusese prudent în privinţa celor împărtăşite 
nepoatei, dat fiind faptul că datoria se transmitea exclusiv unui 
bărbat. Abiram Sagan nu putea da sarcina supremă nepoatei sale. Ca 
atare, rezolvase dilema luând secretul cu el în mormânt. 

Din fericire, Zachariah o ţinea pe Alle sub controlul lui total. Fata 
era un partener devotat, fără să ştie care era miza. Era idealistă, 
preocupată de noua ei religie şi de amintirile legate de bunicul ei. 
Credinţa ei era sinceră. Şi nu se cerea decât manipulare cu grijă. 

lar el exact asta îi va oferi. 

Până ce ea va deveni inutilă. 

După aceea o va ucide pe Alle Becket. 


Alle se simţi intrigată, aşa că întrebă: 

— Ce e cu Zachariah Simon? 

— Ar trebui să te îngrijoreze, răspunse bărbatul. 

Alle nu avea dispoziţia necesară de a intra în alte jocuri. 

— Ai de gând să te explici? Sau mă ridic şi plec? 

— L-ai cunoscut pe Simon în Spania. Nu ţi s-a părut ciudat că a dat 
de tine? 

— Nici măcar nu îţi cunosc numele. 

Individul zâmbi. 

— Spune-mi Brian. 


— De ce te afli aici? 

— Am venit ca să vorbesc cu tine. Confidenţial. 

Se sperie brusc. Străinul o înfricoşa în asemenea hal, încât, în acea 
clipă, Alle şi-ar fi dorit ca de faţă să se afle Rocha şi Midnight. 

Brian îşi băgă mâna în buzunar şi scoase de acolo câteva foi de 
hârtie groase, pe care le recunoscu ca fiind articolul ei din Minerva. 

— Am citit asta, zise el. Fascinant articol. Dă-mi voie să ghicesc. 
Simon a vrut să ştie care au fost sursele tale. 

Fusese unul dintre primele lucruri pe care le discutaseră, pe lângă 
faptul că erau amândoi evrei reformişti. Lui Alle îi plăcuse imediat 
chestia asta. Spre deosebire de evreii ortodocşi, cei reformişti credeau 
că Tora, deşi de inspiraţie divină, era scrisă, redactată şi revizuită de 
oameni. Şi în vreme ce urmau cu sfinţenie valorile şi etica Torei, evreii 
reformişti erau liberi să urmeze orice credeau ei că le va întări relaţia 
personală cu Dumnezeu. Nimic nu era absolut. Totul era supus 
interpretărilor. Şi mai important pentru ea, evreii reformişti tratau 
sexele în mod egal. 

— Tot nu mi-ai spus ce doreşti. 

Chelnerul veni cu vinul ei. 

— Nu, mersi, rosti Brian. Nu doresc nimic. 

Ca să-i facă în ciudă, luă o gură de vin. 

— Nu vei sta mult aici. 

— Zachariah Simon nu este cine pretinde a fi. Te foloseşte. 

— In ce scop? 

— Ca să afle ce ştia bunicul tău. 

Alle mai luă o gură de vin, încercând să aprecieze gustul de afumat. 

— De unde ştii asta? 

— Ştiu că se află în Florida, acolo unde este îngropat bunicul tău. 
Ştiu că a luat legătura cu tatăl tău. Mai ştiu că l-ai ademenit pe tatăl 
tău într-o şaradă ruşinoasă. 

— Şi motivul pentru care ai venit aici să mă insulţi? 

— Ca să încerc să-ţi salvez viaţa mizerabilă. 


Capitolul treisprezece 


Tom coborî din maşină şi intră în cimitir. Cerul după-amiezii era 
senin. În faţa lui se întindea un loc unde evreii din centrul Floridei erau 
demult depuşi, ca să-şi doarmă somnul de veci. Cu zeci de ani în 
urmă, Abiram achiziţionase terenul şi îi hotărâse destinaţia. Cimitirul 
se afla departe de orice construcţie, printre dealuri unduite, stejari 
bătrâni, ferme de cai şi livezi de portocali. 

Tom ura cimitirele. 


Erau locuri ale trecutului, iar trecutul lui era mai bine să fie uitat. 

Se uită fix la matsevah, pietrele funerare verticale care se aflau pe 
rânduri dezordonate, cele mai multe cu faţa spre est; dreptunghiuri cu 
elemente decorative modeste - cercuri, colţuri ridicate, forme ciudate. 
Işi aminti de instruirea de care avusese parte ca băiat. Fiecare piatră 
evidenția esenţa eternă a persoanei care zăcea dedesubt. Cum Alle se 
ocupase de înmormântare, iar Abiram fusese un suflet care nu 
accepta compromisul, Tom presupunea că ea respectase ritualul 
strict. 

Ceea ce însemna că inscripţia nu fusese făcută decât la un an după 
moarte. In acel timp, Alle i-ar fi păstrat amintirea vie prin vizite 
regulate şi ar fi studiat alte morminte, decizând cu mare atenţie care 
să fie epitaful. Odată hotărâtă, ea ar fi angajat un gravor de pietre 
funerare şi ar fi realizat un matsevah în cadrul unei ceremonii simple. 

Nimic din toate astea nu îl implicase şi pe el. 

Nu primise decât actul casei, împreună cu o explicaţie simplă din 
partea unui avocat, cum că proprietatea îi aparţinea acum lui. 
Ajunsese, în cele din urmă, să viziteze locul de veci, într-o după- 
amiază urâtă, la şase luni după moartea lui Abiram, stând în ploaie şi 
amintindu-şi ultima lor întâlnire. 

„O să fiu botezat creştin”, zisese el. 

„De ce vrei să faci aşa ceva?” 

„Michele e creştină şi vrea ca şi copiii noştri să fie creştini.” 

„Asta nu înseamnă că trebuie să abandonezi credinţa noastră.” 

Ridicase din umeri. 

„Nu cred în chestiile astea. N-am crezut niciodată. ludaismul este 
important pentru tine, pentru mine nu.” 

„Eşti născut din părinţi evrei. Eşti evreu şi aşa vei fi mereu.” 

„Intenţionez să fiu botezat în biserica lui Michele.” 

Abiram făcuse ochii cât cepele. 

„Dacă faci asta, am terminat cu tine.” 

„Noi doi am terminat unul cu altul de multă vreme. Am douăzeci şi 
cinci de ani şi totuşi mă tratezi de parcă aş avea zece. Nu sunt unul 
dintre elevii tăi. Sunt fiul tău. Dar dacă nu mai vrei să fiu, atunci aşa 
să fie.” 

Aşa că încetase să mai fie evreu; se căsătorise, devenise creştin şi 
tatăl unui copil. După aceea, el şi Abiram abia îşi mai vorbiseră. Cele 
mai grele erau reuniunile de familie şi sărbătorile. Mama lui, deşi 
devotată şi respectuoasă faţă de soţ, nu se putuse abţine să stea 
deoparte. Venise în California, dar întotdeauna singură. El şi Michele, 
ca familie, nu vizitaseră niciodată Florida. Alle stătea cu bunicii ei 
câteva săptămâni în fiecare vară, ducându-se şi venind de acolo 
singură. După moartea mamei lui, aceste vizite deveniseră tot mai 
lungi. Lui Alle îi plăcea mult să fie cu bunicul ei. Resentimentele lui 


Abiram faţă de Tom se răsfrânseseră asupra lui Michele, astfel că 
relaţia lor devenise tot mai tensionată. Bătrânul era un evreu mândru 
şi abia în ultimii ani Tom reuşise să înţeleagă parţial o asemenea 
atitudine. În vreme ce îşi pierdea interesul faţă de aproape orice din 
viaţa lui, îşi amintea tot mai des de ceea ce Abiram îl învățase în anii 
de dinainte de a împlini vârsta de douăzeci şi cinci. 

Atunci când ei doi încă îşi mai vorbeau. 

Se uită fix la mormânt. 

O pasăre cântă în depărtare. Pasărea plângătoare, cum le poreclise 
unul dintre unchii lui, din pricina sunetului aproape uman. 

Când venise prima dată la cimitir, piatra inscripționată nu se găsea 
acolo. Alle se descurcase bine cu crearea ei. Era înaltă şi solidă, 
asemănătoare omului de dedesubt. Se aplecă şi îi studie inscripţiile, 
plimbându-şi degetele peste cele două imagini elegante de sus. 

Bjo 
Po nikbar. Aici zace. Observă imaginea de jos. 
Un urcior înclinat, ca şi cum ar curge ceva din el. 


În minte îi reveniră cunoştinţele acumulate de copil. 

Un copac căzut îi reprezenta pe cei morţi de tineri. Cărţile 
simbolizau o persoană învățată. Un fierăstrău şi o nivelă îi definea pe 
meşteşugari. 

Urcioarele simbolizau faptul că decedatul fusese un levit. 

Nu ştiuse niciodată acest amănunt legat de tatăl lui. 

Conform Bibliei, leviţii erau descendenţi ai tribului lui Levi, al treilea 
din cei doisprezece copii ai lui lacov. Atât Moise, cât şi Aaron fuseseră 
leviţi. Aceştia cântau psalmi la slujbe, în timpul primului şi celui de-al 
doilea Templu şi întreţineau acele sanctuare. Tora cerea în mod 
specific ca leviţii să protejeze Templul pentru poporul lui Israel. Insă 
utilitatea lor lua sfârşit atunci când Templul era distrus. Deoarece una 
dintre datoriile lor fusese aceea de a spăla mâinile rabinului înainte de 
slujbă, urciorul devenise simbolul lor. Ştia că evreii se considerau 
divizați în trei grupuri. Cohanim - casta preoțească. Levi - leviţii. Şi 
Israelim - adică toţi ceilalţi. Ritualurile şi legile specifice primelor 
două, Cohanim şi Levi, erau încă practicate şi azi. Leviţii se aflau în 


sinagogi, deşi rolul lor devenise aproape doar onorific. 

De aceea se găsea simbolul acolo? 

Ca o recunoaştere a serviciului îndeplinit de Abiram? 

Aruncă o privire spre matsevah-ul maică-sii. 

Participase la funeraliile ei, unde Abiram se purtase la fel de 
înstrăinat faţă de el. Tom stătuse în acelaşi loc, un an mai târziu, când 
fusese ridicată piatra funerară, însă iarăşi nu jucase nici un rol în 
construcţia ei. Era împodobită cu o menora, simbol al unei femei 
virtuoase. 

Şi ea chiar aşa fusese. 

Auzi un sunet şi se întoarse. 

O maşină se îndrepta spre locul unde parcase el, la câteva zeci de 
metri mai încolo. Un Sedan mic cu ferestre negre. 

Nimeni nu cobori din vehicul. 

Oare Zachariah Simon îl urmărise până aici? 

Drumul de la casa tatălui său era de doar câţiva kilometri şi nimeni 
nu venise în spatele lui. 

Şi totuşi, cineva se găsea acolo. 

Strigă înspre maşină: 

— Ce vrei? 

Nici un răspuns. 

— Am spus ce vrei? 

Tăcere. 

Cu curajul unui om care în acest moment ar fi trebuit să fie mort, 
Tom se apropie de vehicul. 

Maşina demară în trombă pe terenul pietruit. O urmări cum se 
îndepărtează. Ce naiba? 

Se întoarse înspre mormânt şi se gândi la Alle. 

— Pentru numele lui Dumnezeu, ce ai făcut, bătrâne? 


Capitolul paisprezece 


Bene ura Spanish Town. Deşi timp de trei sute de ani slujise drept 
capitală a insulei, o bijuterie arhitectonică întinsă pe malul vestic al 
Rio Cobre, devenise un centru urban dur, infestat de bande, 
adăpostind cam două sute de mii de săraci. Il vizitase rareori, căci 
interesele lui de afaceri îl purtau fie în est, în Kingston, fie în munţi, 
sau de-a lungul coastei nordice. Bene se născuse şi crescuse chiar la 
marginea Oraşului Spaniol, într-un cartier dur pe care îl controlase 
familia lui până ce taică-său comisese greşeala de a ucide un agent 
american care lupta contra drogurilor. Statele Unite ceruseră 
pedepsirea lui, iar guvernul jamaican se supusese, în cele din urmă, 


dar taică-său avusese bunul simţ să moară în închisoare. Maică-sa 
suferise în urma decesului. Cum Bene era copil singur la părinţi - nu 
putuse avea alţi copii din motive medicale ea îl rugase să-i promită că 
nu va călca pe urmele tatălui său. Avea deja şaptezeci şi unu de ani şi 
nici acum nu ştia ce însemna imperiul lui Bene. Ura să o mintă, dar, 
din fericire, deţinea o gamă întreagă de afaceri legale - cafea, 
hoteluri, mine - pe care le putea menţiona cu mândrie, astfel 
asigurând-o că nu e infractor. 

Ceea ce, conform modului său de gândire, era adevărat. 

De fapt, Bene ura infractorii. 

Adevărat, se ocupa cu prostituție, jocuri de noroc sau pornografie 
pentru doritorii de aşa ceva. Dar clienţii lui erau adulţi, iar el avusese 
grijă ca nici unul dintre produsele livrate să nu-i implice în vreun fel pe 
copii. Odată împuşcase un individ în Montego Bay, căci refuzase să 
înceteze cu furnizarea de băieţi minori turiştilor. Şi era în stare să-i 
mai împuşte şi pe alţii dacă era nevoie. 

Putea să încalce regulile sociale. 

Insă şi le respecta pe ale lui. 

Călătorea pe bancheta din spate a autoturismului său Maybach 62 
S, cu doi dintre oamenii lui în faţă, ambii înarmaţi. Maşina îl costase 
jumătate de milion de dolari americani, dar merita fiecare bănuţ. Bene 
se ataşase de pielea de calitate şi de faptul că bancheta din spate se 
înclina până aproape de orizontală. Profita adesea de acest fapt 
aţipind între diverse destinaţii. Preferata lui era capota. O singură 
apăsare de buton şi geamurile se schimbau de la opace la 
transparente. 

Işi croiau drum printr-un hăţiş de cartiere ale căror graniţe erau 
certe doar pentru cei care locuiau acolo. 

Şi care erau certe şi pentru el. 

Cunoştea aceste locuri. 

Străzile erau pline de viaţă şi agitaţie. Tatăl lui domnise acolo, însă 
acum o întreagă confederație de bande, conduse de indivizi care îşi 
spuneau baroni, se luptau între ele pentru a deţine controlul. 

De ce? 

Probabil pentru că viaţa oferea prea puţină satisfacţie, ceea ce era 
trist. Părea adevărat ceea ce auzise de multe ori. Jamaica are câte 
puțin din toate, dar nu suficient din orice. 

Înaintară prin aglomeraţie. Clădirile erau vechi, înalte de două sau 
trei etaje, înghesuite una într-alta, în asemenea hal, încât orice adiere 
de vânt s-ar fi strecurat cu greu printre ele. Când cotiră pe o stradă 
laterală, în faţa maşinii apărură doi oameni şi îi semnalară şoferului să 
oprească, cu braţele întinse în lateral. Amândoi aveau părul făcut 
rasta şi bărbi stufoase. Flancară vehiculul, câte unul de fiecare parte. 
Poalele cămăşilor atârnau pe afară - ascunzând armele. 


Bene clătină din cap şi mormăi: 

— Buguyagas. 

Şi chiar asta gândea. 

Vagabonzi periculoşi. 

Cobori geamul din spate şi întrebă: 

— Aveţi nevoie de ceva? 

Evită intenţionat să vorbească patois, deşi ştia că limbajul era 
preferat de ei. In mod clar, omul de pe partea lui nu-l cunoştea şi 
dorea să îi spună ceva, dar celălalt înconjură repede capota şi prinse 
braţul prietenului său, făcându-i semn şoferului să meargă mai 
departe. 

— Ce e? întrebă Bene. Nu vorbeşte nici unul? 

Cei doi schimbară nişte mormăituri pe care el nu le înţelese, după 
care o luară la fugă. 

Clătină din cap. 

Ce intenționau să facă? Să-l jefuiască chiar acolo, pe stradă? 

— Au noroc că n-avem timp să-i împuşcăm. Mergi! 

Găsi magherniţa unde locuia Felipe. Zidurile nu erau altceva decât 
o adunătură pestriță de cherestea şi tablă ruginită. De afară se intra 
într-un şir de patru camere decomandate. Pe margini erau aliniate 
butoaie pentru strânsul apei de ploaie, ceea ce însemna lipsa oricărei 
instalaţii, lucru dovedit de mirosul puternic de urină. Prin faţă şi prin 
părţile laterale, se plimbau capre. 

— Deschideţi-o cu piciorul, ordonă el, iar oamenii lui executară 
ordinul, dărâmând uşile încropite. 

lnăuntru, cea mai mare încăpere avea cam şase metri pătraţi. Se 
aflau acolo un pat, un televizor, o sobă de gătit, un dulap de haine şi 
un coş de rufe. Optzeci la sută din oamenii din Spanish Town şi 
Kingston trăiau în felul ăsta sau mai rău. 

Privirea i se opri asupra patului. Aşa cum spusese Felipe, pe 
podeaua murdară zăcea un teanc de documente vechi. Unul dintre 
oamenii lui i le aduse. Un altul se postă de pază la uşă. Ambii îşi 
scoseseră armele. Cei doi care îi întâmpinaseră l-ar fi putut alerta pe 
baronul local că Bene Rowe apăruse în cartier, aşa că era posibil să 
primească o vizită. 

Din curtoazie, desigur. 

Insă o vizită e o vizită. 

— Dacă ne deranjează careva, zise el, alungaţi-l. 

Oamenii lui dădură din cap. 

Găsi actul pe care Felipe îl descrisese ca datând din 1671, scris în 
spaniolă sau portugheză. Nu era sigur, pentru că cerneala decolorată 
făcea cuvintele dificil de descifrat. Existau acolo alte câteva 
pergamente, fiecare de culoarea sulfului, maronii pe la margini şi 
sfărâmicioase, toate scrise în aceeaşi limbă. Putea citi câteva cuvinte, 


căci spaniola se număra printre limbile învăţate de el. 

Auzi zgomote afară şi se întoarse când o femeie cu două fetiţe mici 
apărură în pragul uşii. Oamenii lui avură bunul simţ să îşi ascundă 
armele. Femeia era neagră şi purta o rochie cu galben, roz şi verde. 
Picioarele goale erau murdare de la praful de pe drum. 

— Cine tu? ceru ea să afle. 

— Un prieten. 

Femeia păşi în încăpere, cu o expresie de sfidare pe chip. 

— Tu spart aici? 

— A fost nevoie. Bene flutură documentele pe care le ţinea în 
mână. Pentru astea am venit. 

— Unde e Felipe? 

Bene ridică din umeri. 

— Eşti nevasta lui? 

Femeia dădu din cap. 

— Copiii lui? 

— Unul dintre ei. 

Asta era cel mai rău în cazul omorurilor. Cineva suferea 
întotdeauna. Insă Bene nu suporta ca cineva să-l ia drept prost. Pe 
insula aceasta reputaţia însemna totul, iar Felipe îşi hotărâse soarta 
atunci când îl trădase. 

Păcat însă că fiinţele din faţa lui aveau să plătească şi ele preţul. 

Îşi băgă mâna în buzunar şi atinse teancul de bani. Numără 
douăzeci de bancnote de 100 de dolari şi le aruncă pe pat. 

— Pentru ce ăia? întrebă femeia. 

— Datoria către Felipe. Plata lui. 

Femeia îl fulgeră cu o privire în care se amestecau mânia şi 
supuşenia. O privire pe care el o zărise de foarte multe ori. Această 
fiinţă nu avea să-l mai vadă vreodată pe Felipe. Copila cu ochi mari nu 
avea să-şi cunoască niciodată tatăl. Nimeni nu avea să ştie ce se 
întâmplase. Felipe avea să putrezească într-un cimitir abandonat din 
munţi. 

Dar asta era soarta mincinoşilor. 

— Noi plecăm acum, zise el. Ai grijă! 

Porni către uşă cu documentele în mână. 

— El nu vine înapoi, nu? întrebă femeia, cu glas încărcat de grijă şi 
teamă. 

Bene decise să fie sincer. 

— la banii de pe pat! O să-ţi mai trimit şi alţii. Fii recunoscătoare şi 
tăcută! 

Chipul ei aspru era tras şi ochii căprui injectaţi de sânge. Viaţa grea 
a acestei femei tocmai devenise şi mai dură. 

— Fiece fată caută bărbat ca să ale grijă dea. Când ea dă de el este 
femeie şi e cum trebuie. 


Vocea îi devenise de gheaţă. 

Bene ştia la ce se referea. Bărbaţii pe care îi cunoscuse ea îşi 
schimbau iubitele ca pe şosete. Până la urmă, reuşise să îl 
îmblânzească pe Felipe care fusese altfel. 

Insă nu mai putea face nimic. 

Aşa că plecă de acolo. 


Capitolul cincisprezece 


Alle îşi păstră cumpătul şi privi înapoi către individul care îşi spunea 
Brian. 

— Tu şi Simon aţi discutat vreodată despre religie? întrebă el. 

Ca şi cum ea i-ar fi răspuns la aşa ceva. 

— Vreau să-mi termin cina. Aş aprecia dacă ai pleca. 

— Este un evreu ortodox devotat. Tu nu eşti. Cum suporţi aşa ceva? 

Comentariul o surprinse. In multele lor discuţii despre iudaism, 
Zachariah  vorbise mereu despre reformă. Fundamentalismul îi 
repugna. Evreii ortodocşi susțineau că sunt autentici, ceea ce însemna 
o insultă, spusese el, faţă de toţi ceilalţi. Ea fusese de acord. Până în 
secolul al XIX-lea, ortodocşii dominaseră scena. Insă acum nu mai era 
cazul. S/avă cerurilor, îi spusese Zachariah. 

— Nu ştii despre ce vorbeşti. 

— Cunoşti ceva despre istoria familiei Simon? întrebă el. Tatăl şi 
bunicul lui Zachariah au fost mari susţinători ai Israelului. Au furnizat 
bani şi influenţă politică întru formarea acelui stat. Erau ultraradicali, 
amestecați în lucruri pentru care astăzi ai fi trimis în judecată. Simonii 
au avut legături politice în fiecare guvern ales acolo, fiind întotdeauna 
de partea conservatoare. 

— Asta nu-l face pe Zachariah un radical, zise ea, urându-se pentru 
că dezbătea subiectul. 

— Sunt sigur că a încercat să te convingă că este un soi de 
progresist. Probabil are nevoie ca tu să crezi asta ca să îi obţii ce 
caută. 

Chelnerul se întoarse şi îi aduse o salată. 

Alle apucă furculiţa. 

Mâna lui Brian se întinse peste masă şi o apucă pe a ei. 

— Ce i-ai făcut tatălui tău este deplorabil. 

Alle se îmbujoră de mânie. 

— Dă-mi drumul! 

— Este tatăl tău. Indiferent ce s-ar fi întâmplat între voi. Să-l minţi 
aşa cum ai făcut-o este de neiertat. 

Işi smulse mâna şi se ridică de la masă. Era suficient că o încercau 


regretele; nu avea nevoie să asculte cum o apostrofează un străin. 

— Dă-i drumul, zise el. Pleacă. Dar să ştii ceva. Te-ai implicat până 
peste cap şi o să mori din pricina asta. 

Nimeni înainte nu mai folosise verbul a muri referindu-se la ea. 

— De ce spui aşa ceva? 

— Habar n-ai cu cine ai de-a face. Simon te-a găsit pentru un scop 
anume. Caută ceva. 

Individul arătă înspre paginile din Minerva care încă se odihneau pe 
masă. 

— Şi asta are de a face cu articolul ăla. 


Dintre toţi marii exploratori, Cristofor Columb este cel mai 
enigmatic. Naşterea, caracterul, cariera, realizările lui sunt toate 
nişte mistere. Nu există nici un portret autentic de-al lui. Cele 
care împodobesc acum galeriile de artă din lume au fost pictate 
la zeci de ani după moartea lui şi se contrazic în cele mai 
evidente moduri. Se ştie că s-a căsătorit în 1478 şi că i s-a 
născut un fiu, Diego, în 1480. Fie prima lui soţie a murit, fie 
Columb l-a luat pe el şi a abandonat-o pe ea. Nimeni nu pare să 
cunoască soarta ei reală. A avut apoi o aventură cu o femeie din 
Castilia, care i-a născut un fiu nelegitim, pe Fernando, în 1488. 
intreaga lui viaţă a fost apropiat de copiii lui. Bineînţeles că cel 
din urmă susţinea originea spaniolă a tatălui său, în vreme ce 
Diego pe cea italiană. Din nefericire, nu există nimic care să 
ateste locul de naştere al lui Columb. Personajul însuşi vorbea 
puţin despre trecutul propriu şi nu a scris nimic despre acesta 
câtă vreme a trăit. Deşi data morţii lui este certă - 20 mai 1506 
anul naşterii este subiect de dezbateri intense. Columb a 
declarat o dată că acesta ar fi 1447, altă dată că ar fi 1453. Cea 
mai bună apreciere ar fi undeva între 25 august şi 31 octombrie 
1451. Fernando a cercetat legăturile lui Columb în Genova, Italia, 
dar nu a găsit nici una. In mod evident, preferința lui pentru 
Spania natală ar fi putut influenţa aceste investigaţii. Cu toate 
astea, istoria îi datorează mult lui Fernando. În casa lui de pe 
malurile râului Guadalquivir, în Sevilla, el a strâns una dintre cele 
mai mari biblioteci din Europa. De asemenea, a moştenit 
documentele personale ale tatălui său. Fernando s-a asigurat, 
prin testamentul propriu, ca biblioteca şi documentele să 
supravieţuiască morţii sale, dar, în ciuda acestei precauţii, 
dreptul de proprietate a fost contestat, decenii la rând, până ce 
cărţile şi documentele au ajuns în mâinile Catedralei din Sevilla. 
Din păcate, mii de documente originale s-au pierdut înainte de 
transfer. Ceea ce a rămas, aproximativ şapte mii de obiecte, a 


primit denumirea de Biblioteca Colombina şi încă există în 
Spania. 

Istoria notează cum Columb a ţinut un jurnal zilnic al primei 
sale expediţii, Diario de a bordo, Jurnalul de bord. Acesta i-a fost 
prezentat reginei Isabela, la întoarcerea lui din călătorie, iar ea i- 
a poruncit unui scrib să pregătească o copie identică. Insă până 
în anul 1554, atât originalul, cât şi copia dispăruseră. Din fericire, 
înainte de a dispărea pentru totdeauna, copia a trecut prin 
mâinile episcopului Bartolome de las Casas, care a folosit-o 
pentru a scoate E//ibro de la primera navegacion, Cartea Primei 
Navigări - sau, cum este cunoscut la modul general, Jurnalul lui 
Columb. Numai că, iarăşi, nu avem de unde şti dacă creaţia lui 
de las Casas este completă sau corectă. Pe scurt, nu există nici o 
relatare la prima mână, autentică, despre primul voiaj al lui 
Columb. Şi, mai rău, harta pe care a folosit-o ca ghid de călătorie 
s-a pierdut şi ea, nemaifiind văzută de la începutul secolului al 
XVI-lea. 

Nici tinereţea lui Columb nu este documentată în întregime. 
Descendenţa italiană nu concură cu realitatea, de vreme ce el 
scria mereu în castiliană şi nu în italiană. Columb nu poseda un 
trecut educaţional concret, deşi în mod clar era şcolit. Fernando 
a scris o biografie în care declara că tatăl lui a urmat cursurile 
Universităţii din Pavia, dar Columb în sine nu a menţionat 
niciodată acest fapt. 

Această omisiune este curioasă, dat fiind faptul că şi-a 
petrecut cea mai bună parte a vieţii de adult încercând să 
convingă monarhii din Europa că era calificat pentru a le cheltui 
banii într-o călătorie spre vest, dincolo de o mare necunoscută. 
Faptul că poseda o diplomă universitară ar fi însemnat o 
modalitate excelentă de a-şi creşte prestigiul în rândurile 
învăţaţilor pe care diverse monarhii îi numeau ca să evalueze 
propunerea lui. 

Ca o ironie, întreaga aventură pe ocean se baza pe o eroare - 
anume că marginea de vest a Europei conducea către insulele 
estice ale Asiei. Ceea ce credea contemporaneitatea, că oamenii 
acelor vremuri erau convinşi că pământul este plat, e pură 
ficţiune. Incă din epoca grecilor, toţi marinarii ştiau că planeta 
noastră este o sferă. Necunoscutul însemna ceea ce se afla 
dincolo de orizontul apusean, dincolo de orice posibilitate de 
vedere de pe uscat, acolo unde nu se regăsea nimic altceva în 
afară de apă. In realitate, Columb nu a descoperit America, 
deoarece milioane de oameni locuiau deja acolo. El nu a fost 
primul european care a pus piciorul pe solul Americii, căci vikingii 
îndepliniseră deja acest vis cu secole înainte. In schimb, a fost 


primul european care a aşezat Lumea Nouă pe hartă, deşi, 
conform modului său de a gândi, el a plasat America în Asia. 

Am ascultat poveşti despre Columb de la o vârstă fragedă. 
Atât bunicul, cât şi străbunicul meu erau fascinaţi de el. Acest 
om este asociat cu multe legende, dar nici una nu este mai 
romantică decât ideea că el a sosit în Lumea Nouă cu alte 
scopuri decât profitul. A sa La Empresa de las Indias, 
întreprindere a Indiilor, era, în mod public, îndreptată către 
câştig. Ideea fusese descoperirea şi apoi exploatarea a ceea ce 
avea să găsească acolo. Unii susţin însă că el avea alte motive. 
Opiniile despre acestea diferă. S-a speculat mult pe marginea 
faptului că, în primul său voiaj istoric, Columb nu a fost însoţit de 
nici un preot. Cu toate astea, a luat cu el un translator de ebraică 
pe nume Luis de Torres. Istoria nu a reuşit niciodată să furnizeze 
o explicaţie adecvată pentru acest fapt, iar asta a dat apă la 
moară adepților teoriei conspirației. 

O altă poveste care a câştigat mulţi susţinători de-a lungul 
secolelor este cea pe care am auzit-o de mică, privitor la mina de 
aur pierdută a lui Columb. In jurul anului 1600, Spania triplase 
cantitatea de aur european aflat în circulaţie faţă de cea 
existentă înainte de prima expediţie a lui Columb. Aşa s-a născut 
o poveste legată de descoperirea unei mine de aur, în Jamaica, 
dar al cărei loc a fost ascuns întregii omeniri, inclusiv Coroanei 
spaniole. Bunicul meu era fascinat de poveste şi mi-a spus-o, 
odată cu iniţierea mea în misterul semnăturii lui Columb. 

Aceasta este cel puţin neobişnuită - un cifru care nu a fost 
niciodată decodificat. De ce nu se semna simplu cu numele? De 
ce o serie triunghiulară de litere care puteau însemna aproape 
orice? Şi de ce X-urile cu cârlig care apar în două locuri? Bunicul 
meu făcea mereu aluzie la asta, dar nu mi-a explicat niciodată 
semnificaţia. La fel ca în multe alte cazuri, pur şi simplu nu 
cunoaştem povestea adevărată. Insă e greu să nu devii fascinat 
de ea. Eu una sunt. În asemenea măsură încât subiectul Cristofor 
Columb a format baza pregătirii mele academice. 


Zachariah se opri din citirea articolului lui Alle Becket. Îl scosese din 


geantă ca să-şi împrospăteze amintirile. 

Din fericire pentru el, deţinea o reţea de supraveghere la nivel 
mondial legată de orice menționare a numelui Cristofor Columb. 
Google Alerts şi alte servicii de referinţă similare îl ţineau la curent cu 
orice lucru care apărea legat de subiect. 

Într-o zi, sistemul de alertă îl anunţase despre articolul din Minerva. 

In cea mai mare parte, nu spunea nimic nou, însă trei cuvinte îi 
atrăseseră atenţia. 

X-uri cu cârlige. 

Doar câţiva oameni din lume ştiau să folosească aceste cuvinte în 
legătură cu Cristofor Columb. 

Ca atare, o localizase pe Alle Becket. 

lar acum îl găsise pe Tom Sagan. 

In mod cert, se afla în locul potrivit. 

lar mâine avea să deschidă mormântul Levitului. 


Capitolul şaisprezece 


Tom intră în casa lui, singurul loc de pe planetă unde se simţea cât 
de cât confortabil. Stătea acolo majoritatea timpului, cu ferestrele 
închise şi uşa încuiată. Incercase să locuiască într-un apartament şi 
într-o vilă, dar îi deranjase proximitatea vecinilor. Nu dorea să 
cunoască pe nimeni şi nici ca cineva să-l cunoască. li plăcea 
singurătatea, iar locuinţa lui, situată în capătul unei străzi lungi din 
partea de sud a oraşului Orlando, exact asta îi oferea. 

Vizita la mormântul lui Abiram continua să-l enerveze. La fel ca şi 
maşina care sosise şi apoi dispăruse. Pe drumul înapoi spre casă, 
gândurile lui se întorseseră la actul de proprietate pe care îl primise. 
Documentul din căsuţa poştală includea un alt lucru trimis de avocat. 
O notă scurtă, scrisă de mână. 

Simţea acum nevoia să o recitească, aşa că deschise sertarul unde 
aruncase actul şi documentul, cu trei ani în urmă. Desfăcu paginile şi 
le citi pentru a doua oară. 


Casa e a ta. Ai crescut acolo, aşa că ţie ar trebui să-ţi rămână. 
Eu m-am născut ca simplu evreu. Credinţa şi religia au fost 
importante pentru mine. Pentru tine, nu. Nu pot spune că înţeleg 
acest lucru. Din păcate, deşi avem acelaşi sânge, suntem străini 
unul de celălalt. Ne-am irosit o mare parte a vieţii din pricina 
asta. Lucrurile se schimbă. Din nefericire, nu există cale de a o 
lua de la capăt. Totul s-a terminat. Dacă mai contează la ceva, 
ştiu că nu ai greşit cu intenţie. Oricare ar fi explicaţia pentru cele 


petrecute, nu ai inventat acea ştire. Vreau să ştii că am simţit 
durerea distrugerii tale, deşi îmi dau seama că am ţinut asta 
doar pentru mine. Fiule, am ţinut multe doar pentru mine. 
Lucruri care te-ar surprinde. Acum iau aceste secrete cu mine în 
mormânt. Te rog să înţelegi că am încercat mereu să fac ceea ce 
se cuvine. Sper ca şi tu să faci la fel. 


Nici vorbă de îmi pare rău. Nici vorbă de te iubesc. Nici măcar un 
du-te naibii. 

Doar fapte. 

lar acele ultime două rânduri... Ce se cuvine. 

Tipic pentru Abiram. 

Cu moralitatea lui sus până la capăt. 

Cu trei ani în urmă nu înţelesese bine fraza: Acum iau aceste 
secrete cu mine în mormânt. O crezuse mai degrabă o exprimare 
parentală dramatică. Acum nu mai era aşa de sigur. Cum putea şti 
Zachariah Simon că în mormânt s-ar găsi ceva? Singura explicaţie 
posibilă era că Alle îi povestise despre asta. 

Oare ce ştia ea? 

Se duse la fereastră şi aruncă o privire afară. Strada era pustie, iar 
cartierul era afundat în somnul lui zilnic. Pe acolo nu prea locuiau 
copii. Tot mai mulţi pensionari se bucurau de soarele din Florida şi de 
lipsa taxelor. 

De ce să îl urmărească cineva? 

Simon avea acum ce-şi dorise. Dar de ce apăruse la cimitir? 

să fi fost altcineva care să fi ştiut despre afacerile lui Abiram sau 
ale lui Simon? Gândea din nou ca un reporter. Mintea lui curioasă era 
până de întrebări. In definitiv, fusese al naibii de bun în meseria lui. În 
aparenţă suficient de bun ca cineva să decidă să-l distrugă. 

Cine? 

Ştia destule. 

Dar nu putea întreprinde nimic în privinţa asta. 

Nici atunci, nici acum. 

Absolut nimic. 


Alle se uită la articolul din Minerva, care zăcea pe masa din 
cafenea. Lucrase la el săptămâni întregi, păstrând lungimea articolului 
în limitele ghidului primit de la revistă şi scriindu-l într-o manieră 
logică, astfel încât un public larg să-i poată aprecia punctul de vedere. 
O plătiseră cu 300 de euro, iar ea fusese încântată de publicare, mai 
ales că avea douăzeci şi cinci de ani, proaspăt absolventă de 
facultate. O scurtă biografie la sfârşitul articolului explica cine era ea 
şi dădea şi o adresă de e-mail pentru contact. 

Aşa o găsise Zachariah. 


— E ceva sinistru în articolul ăsta, rosti ea, aşezându-se la loc. Pur 
şi simplu descrie misterele din jurul lui Columb. 

— Cu toate acestea, un miliardar discret face toate eforturile să te 
găsească, replică Brian. Apoi te convinge să-ţi înşeli tatăl, ca el să 
poată deschide mormântul bunicului tău. 

Alle era curioasă. 

— De unde ştii toate astea? 

— Nu mi-ai răspuns. Ce i-ai făcut tatălui tău a fost o greşeală. 

Lui Alle nu-i plăcea atitudinea lui. Individul habar n-avea cât de tare 
le rănise Tom Sagan pe ea şi pe mama ei. 

— Relaţia dintre mine şi tatăl meu nu te priveşte deloc. 

Privirea lui se plimbă de jur împrejurul încăperii, apoi se concentra 
din nou asupra ei. 

— Eşti folosită. Simon vrea să pună mâna pe ceea ce ţi s-a 
încredinţat spre păstrare în siguranţă. Nu te îngrijorează faptul că 
mormântul bunicului e pe cale să fie deschis? 

O preocupa mai tare decât ar fi crezut oricine. 

Cu toate astea... 

„Bunicul tău deţinea un mare secret, îi zisese Zachariah. Un secret 
important pentru noi toţi.” 

„Dar deschiderea sicriului? E singura cale?” 

„Ce se găseşte în el este crucial, Alle. El era Levitul. Nu din casa lui 
Levi, ci ales pentru o misiune şi numit Levit. Unul dintre cei câţiva 
oameni din vremurile lui Columb care cunoşteau adevărul.” 

„Care adevăr?” 

Ascultase ce avusese el de spus şi în cele din urmă fusese de acord 
că deschiderea sicriului reprezenta singura cale. 

„Evreii din întreaga lume te vor lăuda, zisese Zachariah. Ce a fost 
ascuns timp de aproape două mii de ani va vedea din nou lumina zilei. 
Profeţiile noastre se vor îndeplini. Şi totul mulţumită ţie.” 

Alle nu visase niciodată că se va afla într-o asemenea postură 
unicat. Noua ei religie, moştenirea ei adoptată - toate astea însemnau 
ceva pentru ea, la fel cum însemnaseră pentru bunicul ei. A da o 
mână de ajutor în acest caz, în orice fel, era important. 

— Mormântul lui trebuie deschis, îi spuse ea lui Brian. 

Acesta clătină din cap. 

— Eşti o femeie naivă. Şi mai zici că tată/ tău e problema. El e un 
participant fără voie. Tu nu. 

— Şi tu cine eşti? De ce ar conta ceva din toate astea? 

— Spre deosebire de tine, eu cunosc realitatea. Zachariah Simon 
este un extremist. lar extremiştii reprezintă o problemă pentru noi 
toţi. 

Privirea ei trecu pe lângă Brian, înspre uşa de la intrare a cafenelei. 

Rocha şi Midnight dădură buzna înăuntru. 


Brian îi zări şi el şi se ridică de la masă. 

— E timpul să plec. 

Oamenii lui Zachariah se apropiară. 

Brian trecu pe lângă ei. 

Rocha îl prinse pe Brian de haină. Doi bărbaţi de la una dintre mese 
se ridicară imediat, fiind evident faptul că se aflau acolo pentru Brian. 
Rocha păru să evalueze situaţia, apoi dădu drumul hainei. 

— Inteligentă mişcare, îi zise Brian, după care el şi cei doi însoțitori 
ai lui plecară. 

— Cine era ăsta? îl întrebă Alle pe Rocha. 

— Tu să-mi spui. Tu eşti cea care mâncai cu el. 

— A venit peste mine. Işi spunea Brian. 

— Trebuie să stai departe de el. 

Asta îi atrase atenţia. 

— De ce? 

Pe chipul bronzat al lui Rocha se vedea iritarea. 

— Să mergem. 

— Eu rămân. 

O prinse de braţ. Cu putere. Ridicând-o de pe scaun. 

— la-ţi mâna de pe mine sau tip. 

— Trebuie să mergem, insistă el, cu voce joasă. E pentru siguranţa 
ta. 

Alle îşi dădea seama că vorbea serios. 

— Cine era tipul ăla? întrebă ea din nou. 

— O problemă. Una despre care domnul Simon trebuie să afle de 
îndată. 


Tom şedea întins pe pat, îmbrăcat. În dimineaţa asta decisese să 
moară. Mâine la ora aceasta avea să vadă un leş. 

Ce inversare de situaţie! i 

„O să-şi revină, îi spusese Michele. E tatăl tău. Te iubeşte. In cele 
din urmă o să înţeleagă că trebuie să faci propriile alegeri, chiar şi 
atunci când e vorba de religie.” 

„Nu-l cunoşti pe Abiram. El a ales. E rândul meu acum. Eu trebuie 
să fac mutarea următoare.” 

„De ce îi spui pe nume? E tatăl tău.” 

„Totul s-a întâmplat când eram la colegiu, când am început să ne 
îndepărtăm unul de celălalt. Asta îmi conferă o oarecare distanţă.” 

„Tot tatăl tău e.” 

Tom ridicase din umeri. 

„Pentru mine e doar Abiram.” 

Ea îl îmbrăţişase. 

„Nu sunt de acord cu modul în care au evoluat lucrurile, dar te 
iubesc pentru ceea ce faci. Renunţarea la credinţa ta e mare lucru.” 


„Dacă asta te face fericită, atunci şi eu sunt fericit.” 

Ea îl sărutase. 

Erau căsătoriţi de mai puţin de un an. 

„Am noutăţi”, zisese ea. 

El o privise fix în ochi. 

„Şi tu o să fii tată.” g 

Opt luni mai târziu se născuse Alle. Ce copil frumos! In primii ei ani 
de viaţă, Alle însemnase totul pentru el, după care universul începuse 
să însemne mai mult. Perioada în care era departe de casă crescu 
treptat, până ce ajunse să fie mai mult plecat decât acasă. Ispitele 
începuseră să apară şi el le cedase. Oare la ce se gândise? Asta era. 
Nu se gândise deloc. 

Şi Abiram. Un Levit? 

Îşi aminti Deuteronomul, binecuvântarea lui Moise către israeliți. 

Despre Levi, el le-a zis tatălui şi mamei lui: „Nu am respect pentru 
ei”. Nu şi-a recunoscut frații şi nici copiii, dar a avut grijă de cuvântul 
vostru şi a păzit legământul. vă predică preceptele lui lacov şi legea 
voastră Israelului. Vă oferă tămâie şi ofrande arse pe altarul vostru. 

Era uluitor că încă îşi amintea cuvintele, dar Abiram nu se oprise 
din predat învățături. Îşi mai aminti, de asemenea, că după păcatul 
viţelului de aur, când israeliţii au adorat în mod greşit un idol fals, 
leviţii, care se abţinuseră de la acel act, au fost aleşi ca să aibă grijă 
de Templu. 

Dar ce legătură avea ceva din toate astea cu Abiram? 

Nimeni din familia lui nu menţionase că rădăcinile lor evreieşti se 
trăgeau din leviţi. 

Inainte ca Tom să ajungă la liceu, el şi Abiram fuseseră apropiaţi. A 
fi singurul copil la părinţi însemna avantajul - şi dezavantajul - de a 
beneficia de atenţie constantă din partea lor. In anii de adolescenţă, 
părinţii lui începuseră să se înstrăineze de el. Prăpastia se adâncise în 
colegiu. Întâlnirea lui cu Michele şi îndrăgostirea de ea confirmase 
ceea ce el ştia deja. 

Nu era evreu. 

Indiferent de naştere, moştenire, tradiţii sau datorie. 

Toate astea nu însemnau nimic pentru el. 

Mama lui încercase să-l convingă altfel. Poate că ştia ce va face 
soţul ei. Insă Tom nu se lăsase convins. Aşa că renunţase la drepturile 
lui din naştere şi, ca să-şi mulţumească soţia, devenise creştin. Timp 
de câţiva ani, el, Michele şi Alle participaseră la slujbele bisericii 
episcopale. Povestea se repeta tot mai rar, pe măsură ce el călătorea 
din ce în ce mai mult. In cele din urmă, îşi dăduse seama că nici 
creştinismul nu însemna nimic pentru el. Pur şi simplu nu avea 
chemare pentru spiritualitate. 

Socotise asta drept un alt eşec. 


„Repară lucrurile cu tatăl tău”, îi spusese Michele. 

„E prea târziu pentru asta.” 

„Eu am ieşit din joc. Suntem divorţaţi. Ar trebui să fie fericit pentru 
asta.” 

„Lucrurile nu sunt aşa de simple cu Abiram.” 

„Nu i-a păsat niciodată de mine. Amândoi ştim asta. Ura faptul că ai 
fost botezat şi mă învinuia pe mine. li pasă doar de Alle. Asta-i tot.” 

„Poate că nu”, gândi el. 

Poate că îi păsase de ceva despre care nimeni nu îşi dăduse seama. 

Tom, păstrez multe pentru mine însumi. 

Lucruri care te-ar surprinde. 

Acum iau aceste secrete cu mine în mormânt. 


Capitolul şaptesprezece 


Zachariah era gata de odihnă. A doua zi se putea dovedi a fi cea pe 
care o aşteptase toată viaţa. Oare îl găsise pe Levit? Pe păstrătorul 
secretului? În sfârşit, după cinci sute de ani? 

Columb fusese un tip inteligent că transmisese secretul Levitului. 

In 1504, amiralul se întorsese în Spania, după cea de-a patra şi 
ultima expediţie şi îşi petrecuse următorii doi ani încercând să-i 
forţeze pe Ferdinand şi pe Isabela să-şi onoreze promisiunile. In 1506 
el murise şi fiii lui preluaseră cauza. Când şi aceştia muriseră, căzuse 
în sarcina uneia dintre văduvele lor să încheie, în sfârşit, afacerea cu 
Coroana, o afacere care oferea familiei Columb controlul total asupra 
insulei Jamaica pentru următorii 150 de ani. 

Luis de Torres, translatorul din ebraică al lui Columb din prima 
expediţie, nu se întorsese niciodată în Europa. 

Rămăsese pe insulă. 

Şi cu motive întemeiate. 

Numele de botez al lui de Torres fusese Yosef Ben Ha Levy Haivri - 
Joseph, fiul lui Levi evreul - ceea ce îl făcea prima persoană de origine 
evreiască aşezată definitiv în Lumea Nouă. Fusese obligat să se 
convertească la creştinism ca să fie eligibil pentru expediţie, dar, la fel 
ca în cazul multor altor conversos, rămăsese un evreu toată viaţa lui. 
Istoriei îi plăcuse să minimizeze faptul că de Torres fusese, cel mai 
probabil, prima persoană care debarcase pe Hispaniola în octombrie 
1492. De vreme ce era translatorul expediției, probabil că el ar trebui 
să fie cel care s-ar fi confruntat primul cu băştinaşii. Ce idee! Primele 
cuvinte rostite în Lumea Nouă fuseseră, probabil, evreieşti. 

Unii istorici susțineau că de Torres a murit în 1493, pe insula 
Hispaniola, unul dintre cei 39 de oameni lăsaţi acolo de Columb, la 


finalul primei expediţii, ca parte a acordului denumit La Navidad. Toţi 
acei oameni fuseseră măcelăriți de băştinaşi înainte de întoarcerea lui 
Columb, luni de zile mai târziu, cu ocazia celei de-a doua expediţii. 

Numai că de Torres nu murise. 

In schimb, cu ocazia primei expediţii, avusese grijă de trei cufere 
care traversaseră Atlanticul, depozitate pe insulă pentru siguranţă. 

Prima persoană, denumită Levitul, fusese însărcinată cu acea 
datorie. 

Urmase o succesiune de alţi leviţi. Fiecare dintre ei păzind secretul 
şi rămânând ascuns. 

Până la Abiram Sagan. 

In fine, o greşeală. 

Sagan îi povestise diverse lucruri nepoatei lui. Lucruri de neînțeles 
pentru ea şi pentru majoritatea oamenilor. 

Dar nu şi pentru un Simon. 

Acolo unde leviţii depuneau toate eforturile ca să-şi păstreze 
secretele, Simonii făceau şi mai multe eforturi ca să le expună public. 
Tatăl şi bunicul lui făcuseră cercetări, aflând bucățele de adevăr din 
documente vechi, mai ales din cele descoperite într-o arhivă uitată. 
Doreau să ofere noului stat Israel un cadou magnific - restaurarea 
trezoreriei Templului. Insă ambii eşuaseră. Istoria contează, după cum 
spunea de multe ori tatăl lui. Slavă cerului pentru internet! Această 
resursă nu fusese disponibilă înainte de generaţia lui. Cu ajutorul ei 
putuse să descopere unica greşeală comisă de Abiram Sagan. 

Acum avea să profite de pe urma acelei erori. 

Se urcă în pat. N 

Telefonul lui vibră. li verifică display-ul. Rocha. 

— Ce e? 

Ascultă cum acolitul lui îi povesteşte despre Alle Becket şi despre 
cele întâmplate în cafeneaua vieneză. 

— El era, zise Rocha. Brian Jamison. E aici. 

Asta însemna necazuri. 

lşi petrecuse ultimele luni cocoloşind-o pe Alle Becket, ascultând 
tâmpeniile ei progresiste şi gândindu-se, în tot acest timp, că ea 
înţelesese complet greşit starea curentă a iudaismului. Era naivă până 
la limita stupidităţii. Insă acest contact direct neaşteptat semnala o 
problemă. 

Nu-şi putea permite să facă greşeli. 

— Unde e ea acum? îl întrebă pe Rocha. 

— Inapoi la apartament. S-a dus acasă. Ţin apartamentul sub 
observaţie. 

— Ce a spus că s-a întâmplat? 

— A apărut el. A presat-o cu informaţii despre tine. Ea i-a zis să 
plece de câteva ori, după care am ajuns noi. 


— A dezvăluit ceva? 

— A spus că nu. 

Numai că Zachariah se îndoia. 

Brian Jamison lucra pentru Bene Rowe. Era pentru Rowe ceea ce 
Rocha era pentru el. Faptul că Jamison se afla în Viena şi luase 
legătura cu Alle însemna un mesaj clar că partenerul lui jamaican era 
bine informat şi supărat. 

II ignorase pe Rowe. 

Numai că Rowe nu-l ignorase pe el. 

Din fericire, el şi Rocha discutaseră despre măsurile de urgenţă, 
înainte să părăsească Austria pentru a merge în Florida. Una dintre 
aceste măsuri se referea la ce se va întâmpla atunci când Alle Becket 
devenea inutilă. 

— Ocupă-te de ea aşa cum am convenit. Fără urme. 

— E posibil să nu coopereze. 

Ştia la ce se referea Rocha. La ce se petrecuse cu transmisia video. 

— Mă voi asigura că o face. Lasă-mă o oră. Şi încă ceva. După 
cascadoria pe care ai făcut-o azi, nu executa tu însuţi acţiunea. Nu va 
merge nicăieri cu tine din proprie voinţă. Foloseşte pe altcineva. 

După care puse capăt convorbirii. 


Alle era furioasă şi confuză. Rocha o urmărise până acasă, cu 
Midnight alături. Omul care îşi spunea Brian dispăruse, dar 
avertismentul lui îi rămăsese în minte. Rocha o interogase asupra 
celor întâmplate, iar ea îi mărturisise adevărul, în cea mai mare parte. 

„Zachariah Simon este un extremist. lar ăştia reprezintă o 
problemă pentru noi toţi.” 

Cum să fie adevărat? Zachariah părea atât de sincer. Petrecuseră 
mult timp împreună. li separau treizeci de ani, dar îl considera 
interesant şi fermecător. In afară de câteva complimente directe, care 
şi ele păreau sincere, Zachariah rămăsese un gentleman perfect şi îşi 
concentrase atenţia doar asupra afacerii lor. Nu că ar fi deranjat-o un 
avans sau două din partea lui. Zachariah fusese deschis şi sincer în 
discuţiile lor, fără a da vreodată un indiciu de înşelăciune şi părea să-i 
pese cu adevărat de religia lor. 

Stătea singură în apartamentul ei de trei camere, cu ferestrele 
deschise pentru a pătrunde aerul răcoros al nopţii. Viena era 
încântătoare după lăsarea serii, iar poziţia îi permitea să aibă o 
privelişte impresionantă asupra acoperişului de ţiglă luminat 
strălucitor şi bogat ornamentat al Catedralei Sf. Ştefan. 

Se gândi la Mount Dora, amintindu-şi toate verile petrecute cu 
bunicii ei. Ce loc pitoresc, cu drumurile mărginite de copaci, felinarele 
în stil victorian, parcurile, magazinele şi galeriile de acolo. De-a lungul 
timpului, îşi dăduse seama cât de mult semăna oraşul cu Noua Anglie. 


Se întindea pe un teren cu văi care părea de-a dreptul muntos pentru 
centrul Floridei. Străzile numerotate se întindeau de la est spre vest şi 
coborau abrupt către lacul Dora - atât oraşul, cât şi apa fuseseră 
numite după Dora Ann Drawdy, primul proprietar de casă de acolo. 
Alle fusese mereu fascinată de Drawdy; citise despre ea şi auzise 
poveşti de la localnici. O interesau femeile independente. Se 
considera una dintre ele, aşa cum fusese mama ei. Se auzi un semnal 
de la laptopul ei, indicând sosirea unui e-mail. Alle se duse la birou şi 
văzu că mesajul era de la Zachariah. 


Toate merg bine aici, dar am nevoie de ajutorul tău. Vom 
călători mult săptămâna următoare, aşa că ai putea să-ţi faci 
bagajul? N 

Rocha va aranja transportul tău la aeroport. Imi imaginez că 
eşti supărată pentru cele petrecute în timpul transmisiei video. Şi 
eu sunt şi voi rezolva personal chestiunea cu Rocha. Avionul tău 
decolează peste trei ore, cu o escală la New York. Voi fi_ în 
aeroportul din Orlando, aşteptându-te mâine după-amiază. Imi 
cer scuze pentru acest anunţ din scurt, dar îţi voi explica totul 
când ajungi aici. Ai grijă! 


Alle se întrebă care era urgenţa, dar prefera să plece. Rocha 
mersese prea departe. Ca să nu mai vorbim de Brian care apăruse din 
senin. Avea să se simtă mai în siguranță alături de Zachariah. Cu 
toate astea, dorea să ştie ceva, aşa că răspunse la mesaj: 


Azi am fost contactată de un bărbat pe nume Brian. Rocha mi- 
a spus că reprezintă o amenințare, dar n-a vrut să-mi dea detalii. 
Ce se petrece? 


Replica veni rapid. 


M-a informat. Există persoane care ar vrea să pună capăt 
lucrurilor pe care noi încercăm să le realizăm. Astfel de oameni 
au existat întotdeauna. Pentru siguranța ta, e mai bine să fii aici, 
cu mine. |ţi voi explica totul când ajungi. 


Alle decise să nu insiste şi începu să-şi facă bagajul. Ajunsese acolo 
cu o lună înainte, din Spania, cu doar câteva haine la ea, 
neaşteptându-se să stea mult. Garderoba ei de vară nu prea era 
adecvată vremii din Austria, aşa că Zachariah o dusese la 
cumpărături. Alle se simţise puţin stingherită de generozitatea lui, 
însă el o asigurase că era cel mai neînsemnat lucru pe care îl putea 
face pentru ea. 


„Consideră asta ca o compensație pentru munca ta”, zisese el. 

„Dar n-am făcut nimic.” 

„Aici greşeşti. Ai făcut multe.” 

Acea zi petrecută cu Zachariah în Viena îi amintise lui Alle de o alta, 
cu ani de zile în urmă, când avea doar unsprezece ani. Tatăl ei fusese 
acasă şi o dusese la mall. Şcoala începea peste câteva săptămâni şi el 
dorise să meargă acolo ca Alle să-şi aleagă câteva haine noi. Se 
plimbaseră prin magazine, cercetând rafturile şi probând articole de 
îmbrăcăminte. In cele din urmă, plecaseră de acolo cu câteva sacoşe 
pline. 

Fusese una din acele zile magice pe care ea nu avea să le uite 
niciodată. 

Tată-fiică. 

Ce se întâmplase cu ei? 

Cum se putea ca ceva atât de firesc să devină atât de urât? 

Alle nu-şi dorea neapărat să-l urască, dar ajunsese să creadă că 
trebuia să o facă. Era modul ei de a evita să fie rănită, deoarece 
amintirile rele erau mai multe decât cele bune. 

lar ea pur şi simplu nu-l plăcea pe tatăl ei şi nici n-avea încredere în 
el. 

Zachariah? 

Nu numai că îl plăcea, dar nici nu avea vreun motiv să se îndoiască 
de el. 

Aşa că îşi făcu mai departe bagajele. 


Capitolul optsprezece 


Bene era tulburat de confruntarea cu văduva lui Felipe. Nu putea 
uita privirea ei distantă, dar sfredelitoare. Insă soţul ei îl trădase şi 
aproape compromisese totul. lar dacă Bene s-ar fi bazat exclusiv pe 
acel agent dublu că i-ar fi dat informaţii corecte, n-ar fi ştiut aproape 
nimic despre mişcările lui Simon. Din fericire, nu comisese acea 
greşeală. Invăţase cu multă vreme în urmă care e valoarea unui spion, 
mai ales a unuia aflat în poziţia de a fi martor la toate. Cu toate astea, 
încă nu era sigur ce urmărea Simon. 

S-ar fi presupus că era vorba de mina pierdută a lui Columb. 

Insă el se îndoia. 

Documentele pe care le obținuse din casa lui Felipe l-ar fi putut 
ajuta să găsească răspunsul la această întrebare. Ca să le descifreze, 
apelase la un om în care avea încredere, iar astfel de persoane erau 
foarte puţine în lume. 

Omul lui îl duse cu maşina la câţiva kilometri est de Spanish Town, 


prin traficul oribil din Kingston, la Universitatea Indiilor de Vest, cel 
mai bun colegiu din Jamaica. Bene îl absolvise cu aproape douăzeci de 
ani înainte şi îşi amintea cu drag de timpul petrecut în campus. În 
vreme ce mulţi dintre prietenii lui se alăturaseră bandelor sau se 
complăceau în statutul de şomer, el îşi dorise foarte mult o educaţie. 
Nu fusese cel mai strălucit student, dar se dedicase studiilor, fapt care 
o mulţumise pe maică-sa. li plăcea mai ales istoria. Işi dăduse seama 
de timpuriu că nu va fi niciodată un lider politic - reputaţia tatălui său 
l-ar fi tras prea mult în jos - însă asta nu însemna că nu putea realiza 
ceva din viaţa lui. Actualmente controla aproape un sfert din 
parlamentul naţional şi majoritatea cabinetelor ministeriale. Banii lui 
erau apreciaţi, la fel ca şi atitudinea permanent veselă. Jamaica era 
împărţită în paisprezece zone administrative, iar el avea influenţă în 
toate cele care contau pentru afacerile lui. Devenise o persoană 
respectată atât de săraci, cât şi de bogaţi. De asemenea, era temut, 
ceea ce nu însemna neapărat ceva rău. 

Paznicul de la intrarea în universitate îi făcu semn să treacă, 
zâmbindu-i. 

Omul pe care venise să-l vadă îl aştepta în apropiere de terenul de 
rugby, unde studenţii jucau un meci intern. Lui Bene îi plăcea enorm 
acest sport pe care îl practicase şi el în timpul studiilor. Echipa 
universităţii era pe primul loc în liga colegiilor de pe insulă. Bene era 
un important susţinător financiar al universităţii, atât din punct de 
vedere educaţional, cât şi sportiv. 

Profesorul Tre Halliburton conducea Departamentul de Istorie şi 
Arheologie. Avea părul blond şi faţa pătrată, cu buze subţiri şi ochi 
inteligenţi. Nu se născuse pe insulă, dar Jamaica devenise casa lui. 
Bene îl cunoscuse la o întâlnire de la universitate, cu câţiva ani înainte 
şi cei doi se împrieteniseră. Halliburton îi cunoştea reputaţia, la fel şi 
cea mai mare parte a administraţiei şcolii, însă Bene nu fusese 
niciodată măcar arestat, darămite condamnat. Zvonurile rămăseseră 
tot zvonuri. În realitate, universitatea profita de sponsorizarea lui 
Rowe, iar lui îi plăcea să ofere bani şcolii. 

Se dădu jos din maşină, în după-amiaza târzie. Un lucru era de 
remarcat în Jamaica - vremea era mereu la fel, iarnă sau vară. Fie 
caldă, fie fierbinte, dar nu altfel. Ceasul arăta aproape ora şase seara, 
iar soarele începea să se retragă în spatele munţilor, la nord de 
Kingston. Rowe trebuia să se îndrepte într-acolo în curând, căci era 
aşteptat acasă la el, la cină. 

— Bene, ai fost în junglă azi, îi zise Halliburton. 

Hainele îi erau îmbibate de sudoare şi pământ, iar el încă simţea 
mirosul împuţit al casei lui Felipe. 

— Am fost ocupat, prietene, răspunse Bene. Ridică documentele pe 
care le ţinea în mână. Am nevoie să arunci o privire peste astea. 


Vorbi într-o engleză corectă. Aici patois n-avea ce căuta. Profesorul 
răsfoi rapid foile. 

— Ce mai descoperire, Bene! Astea sunt documente spaniole 
originale. Unde le-ai găsit? 

— Nu mă întreba, replică Bene, adăugând un zâmbet. 

— Spaniolii au condus insula asta timp de 150 de ani, zise Tre. 
Când au plecat, în 1655, au îngropat cele mai multe documente, 
gândindu-se că vor reveni. Evident că nu s-au mai întors, motiv pentru 
care avem atât de puţine relatări scrise din acea epocă. 

Bene prinse mesajul subliminal, dar puţin îi păsa de acesta. 

— Presupun că vrei să-ţi spun ce e în ele, zise Tre. 

— M-ar ajuta. Limba pare spaniolă, dar nu pot citi prea mult de 
acolo. 

Urmări cum academicianul studiază documentele, îndreptându-le 
către soare pentru a putea vedea mai bine scrisul greu lizibil. 

— E castiliană. Limba s-a schimbat mult din secolul al XVI-lea 
încoace. Îţi dai seama că pergamentele astea n-ar trebui să stea în 
lumină strălucitoare. 

Insă Bene nu era preocupat nici de conservarea scrierilor vechi. 

— Ce sunt? 

Tre cunoştea interesul lui pentru mina pierdută. Discutaseră 
amănunţit despre asta, de multe ori. 

— E uimitor, Bene, chiar s-ar putea să găsim ceva aici. 


Extremiştii din ambele tabere scăpaţi de sub control 
de Tom Sagan, Los Angeles Times 


HEBRON, West Bank - Ben Segev locuieşte într-o casă 
modestă la periferia oraşului, împreună cu soţia şi cei doi copii. 
Segev este american, din Chicago, pe vremuri bancher de 
investiţii, acum, războinic autoproclamat. 

„Vom alunga târfele astea arabe de pe pământul lui Israel, 
spune Segev. Dacă guvernul nu ne va descotorosi de gunoaie, 
atunci o vom face noi.” 

Casa este un întreg arsenal. Arme automate. Muniţie. 
Explozivi. În această zi, Segev îşi duce opt compatrioți pe dealuri, 
unde vor exersa pentru următoarea bătălie. 

— E nevoie doar de o scânteie pentru aprinderea unui foc 
uriaş aici, spuse unul dintre colonişti. Oraşul este blestemat. 

Hebron este un oraş antic, disputat de mii de ani şi socotit a fi 
locul unde este înmormântat profetul Avraam. Actualmente, 
trăiesc 450 de evrei de extremă dreapta printre 120 000 de 
palestinieni. Timp de secole, arabii şi evreii au trăit aici paşnic, 
însă o răscoală din 1929 a dus la moartea a mai mult de 60 de 


evrei. Britanicii, care guvernau ceea ce pe atunci se numea 
Palestina, i-au mutat pe evreii rămaşi altundeva. In 1967, după 
ce Israelul a capturat West Bank, evreii s-au întors. Numai că 
aceia care au venit aici erau extremişti din punct de vedere 
ideologic. Şi, mai rău, politicile guvernamentale ale acelor 
vremuri îi încurajau să se reaşeze în West Bank. Israeliţii au 
pretins un drept biblic asupra oraşului şi au cerut ca arabii să 
plece. Apoi, în 1997, armata israeliană s-a retras din aproape 80 
la sută din oraş şi a cedat controlul asupra oraşului autorităţii 
palestiniene. Restul de 20 la sută a rămas acolo pentru protecţia 
coloniştilor. Mulţi dintre aceştia, precum Segev şi colegii lui, se 
pregătesc acum de atac. 

„Este o reţetă a dezastrului, spune Segev. Şi nimeni, în orice 
poziţie de autoritate s-ar afla, nu pare dornic să dea o mână de 
ajutor.” 

Undeva între dealuri, departe de oraş, sub cerul limpede, 
oamenii exersează încărcarea şi descărcare puştilor automate. Li 
se explică cum să maximizeze efectul fiecărui glonţ tras, scopul 
fiind acela de a ucide cât mai mulţi oameni cu cantitate minimă 
de cartuşe. 

„Ţintiţi spre centrul corpului, îşi învaţă Segev oamenii. Este 
cea mai mare ţintă, cu cea mai mică şansă de ratare. Continuaţi 
să trageţi până ce omul cade. Apoi treceţi la celălalt. Fără milă. 
Nici un fel de milă. Este un război şi ei sunt duşmanii.” 

Temerile lui Segev nu sunt întru totul nejustificate. În ultimul 
an, aproape zilnic s-au auzit focuri de armă trase în colonia lui de 
către lunetişti palestinieni. Violenţa asupra coloniştilor evrei 
reprezintă un eveniment banal. Cel puţin 30 de oameni au fost 
ucişi de palestinieni. Autorităţile guvernamentale arabe nu 
întreprind aproape nimic pentru a stopa atacurile. In cele din 
urmă, ca răspuns, Israelul a ordonat instaurarea unei stări de 
asediu non-stop asupra a 30 000 de palestinieni ale căror case 
înconjoară colonia evreiască. Asediul le interzice palestinienilor 
să-şi părăsească locuinţele, chiar şi pentru a se duce la doctor 
sau la şcoală, iar încălcarea dispoziţiei se pedepseşte cu 
închisoarea. Starea este ridicată de două ori pe săptămână, ca 
rezidenții să aibă timp de cumpărături. 

„Chestia asta a funcţionat, zice Segev. Pentru o vreme.” 

După care sute de soldaţi israelieni, sprijiniți de zeci de tancuri 
şi buldozere, au năvălit în Hebron şi au distrus clădiri identificate 
ca fiind folosite de lunetiştii palestinieni. Insă atacurile au început 
din nou câteva zile mai târziu. 

Segev şi oamenii săi continuă să se pregătească. 


„Ne simţim abandonaţi de guvernul israelian, spune un 
colonist care preferă să rămână anonim. Suntem hotărâți să 
eliminăm arabii din West Bank.” 

Nici unul dintre ei nu se consideră vreun membru al 
organizaţiei rasiste. Oficialităţile palestiniene şi cele israeliene 
confirmă că problema extremismului există în ambele tabere. 
Fanatismul evreiesc a mai apărut şi înainte. În 1994, colonistul 
american Baruch Goldstein a ucis 29 de arabi într-o moschee. În 
1995, un fanatic de extremă dreapta l-a asasinat pe prim- 
ministrul Yitzhak Rabin. Insă noul val este mai amplu, a 
confirmat un oficial israelian, iar Hebronul a devenit epicentrul 
violenţei. Dar cât de extinsă este această problemă? 

„Nu e aşa de rău cum s-ar putea crede”, spun analiştii de la 
Universitatea Tel Aviv. Aceştia estimează că doar 10 la sută din 
cei 177 000 de colonişti din regiunile West Bank şi Gaza sunt 
extremişti. Numai că acea minoritate se socoteşte drept 
păzitoarea Hebronului, considerat de mulţi ca al doilea oraş sfânt 
al iudaismului, după lerusalim. Şi chiar dacă acolo se află câteva 
mii de soldaţi israelieni şi poliţişti pentru protecţia lor, oamenii 
nu socotesc asta suficient. 

Segev şi oamenii lui îşi încheie pregătirea. El şi prietenii lui 
vorbesc cu dispreţ despre grupurile care luptă pentru drepturile 
omului, care susţin că aceşti colonişti stârnesc adesea violenţe, 
însă oficialii palestinieni spun o altă poveste. Spre deosebire de 
ei, coloniştii sunt liberi să iasă când doresc din casele lor. Există 
relatări conform cărora extremiştii atacă în mod regulat 
magazinele palestiniene, în vreme ce palestinienii, care sunt 
forţaţi să stea în case din pricina asediului, pot doar să privească 
ceea ce se petrece. Mahmoud Azam, de 67 de ani, este 
palestinian. Chioşcul lui a fost jefuit de trei ori. De asemenea, a 
fost lovit în spate cu o cărămidă şi bătut în mod repetat cu 
pumnii. Magazinul lui este acum închis, iar el supravieţuieşte 
cerşind mâncare şi bani. 

„Dacă aş putea, spune Azam, aş riposta. Nu trebuie să li se 
îngăduie să ne alunge din casele noastre.” 

Insă coloniştii nu sunt de acord cu afirmaţia lui. „Vrem ca 
Israelul să recâştige controlul asupra acestei zone, spune Segev 
în vreme ce îşi pune armele în maşină. Israelul trebuie să 
reocupe întregul Hebron. Până când se va întâmpla asta, 
întreprindem acţiuni preventive ca să oprim focurile de armă 
palestiniene.” 

Pasiunea din declaraţia lui Segev se desluşeşte cu limpezime. 
Oamenii de aici sunt extrem de supăraţi din pricina 
împuşcăturilor zilnice, a crimelor şi a hărţuielilor practicate de 


palestinieni. Oamenii de aici se simt abandonaţi de guvern. Dacă 
nu luptăm, vom muri. 


Tom lăsă articolul jos. Păstrase tăietura de ziar în portofel, timp de 
opt ani. 
Ca o amintire a sfârşitului. 


„Care a fost sursa articolului? îl întrebase şefa lui. Spune-mi, te rog, 
că există mai mult în povestea asta decât a fost dezvăluit.” 

Robin Stubbs nu fusese doar şefa, ci şi prietena lui. Pe măsură ce 
apăreau acuzaţiile împotriva lui, ea îl apărase. Când se alcătuise un 
comitet de foşti reporteri şi redactori L.A. Times, pentru a investiga 
acuzaţia împotriva lui, Tom se bucurase de acţiune. N-avea nimic de 
ascuns. 

Insă dovezile îl trădaseră. 

„Pot spune doar că descoperirile comitetului sunt greşite. Tot ce a 
apărut în articolul ăsta este adevărat.” 

„Nu merge aşa, Tom. Sursa ta, Segev, nu există. Israelienii au făcut 
cercetări. Noi am efectuat cercetări. Palestinianul Azam murise cu mai 
bine de un an înainte de presupusul tău interviu cu el. lar ăsta e un 
fapt. Haide! Ce se petrece aici?” 

Comitetul revizuise toate cele 1458 de articole scrise de el pentru 
Los Angeles Times, în timpul celor nouăsprezece ani petrecuţi la ei. 
Nici unul nu generase un semnal de alarmă, cu excepţia unuia. 


Extremiştii din ambele tabere scăpaţi de sub control. 


„Am aprobat folosirea «sursei tale anonime» şi sursa 
guvernamentală neidentificată, zisese Robin. Am profitat de politica 
editorială la maximum în această privinţă. Acum e şi numele meu în 
joc în povestea asta, Tom. Nimic din articol nu e adevărat. Nu există 
colonişti care să atace taxiuri. Nu există o conspirație de masă. Sigur, 
în zona aia sunt violenţe, dar nu atât de dramatice precum le-ai 
descris tu.” 

Tom realizase personal toate interviurile, faţă în faţă cu 
intervievaţii. Rapoartele sale privind cheltuielile confirmau faptul că 
fusese prezent fizic în locurile specificate. 

insă asta nu era îndeajuns. 

„iți spun, Robin, am discutat cu Azam acum două luni.” 

„Era mort, Tom.” 

O fotografie a lui Mahmoud Azam, care îi fusese arătată, se 
potrivea cu imaginea omului cu care petrecuse împreună o oră şi ceva 
în Hebron. 

Numai că acel om nu fusese Azam. 


„Ti-am spus de ani de zile să înregistrezi audio discuţiile”, zisese 
Robin. 

insă el ura reportofoanele. Sursele lui erau mai dispuse să 
vorbească fără o maşinărie în faţă, iar cele asupra cărora insistase să 
fie înregistrate deveneau suspicioase. 

„Ai notițele mele, rostise el, ca şi cum acestea ar fi fost suficiente.” 

„Şi astea sunt inventate.” 

Nu, nu erau. Consemnau amănunţit şi exact ceea ce i se spusese. 
Numai că asta nu conta dacă nimeni nu îl credea. 

Credibilitatea lui de reporter îi conferise posibilitatea de a scrie ştiri 
explozive, fapt care explica de ce organizaţiile media din întreaga 
lume i le foloseau ca referinţă. Rezultatul acelui articol fusese 
suspendarea unei noi runde de negocieri de pace, o rundă care 
înregistra progrese. intr-una dintre mutările lui rare, guvernul 
palestinian îşi deschisese arhivele şi permisese israelienilor să verifice 
faptul că persoana citată - Mahmoud Azam - era de mult moartă. In 
aceeaşi manieră, Israelul cooperase şi permisese palestinienilor să fie 
prezenţi la căutarea lui Ben Segev care nu putuse fi niciodată găsit. 

Concluzia fusese inevitabilă. 

Reporterul părea să fi inventat întreaga poveste. 

„Tom, revenise Robin cu voce joasă. Nu vei fi singurul care va suferi 
de pe urma poveștii ăsteia.” 

Ea lucra pentru Times de peste două decenii, ajungând pe poziţia 
de editor al ştirilor internaţionale. Era respectată în branşă, iar numele 
ei fusese menţionat pe lista de promovare pentru poziţia de editor-şef 
sau chiar director. Fusese întotdeauna precaută cu mediul în care se 
învârtea. 

Avusese încredere în el. 

Tom ştia asta. 

„Comitetul a declarat, fară îndoială, că articolul este o invenţie. Poţi 
dovedi că se înşală?” 

In întrebarea ei se simţea rugămintea. 

Nu, nu putea. 

Tom se uitase la ea fix. 

Al doilea soţ o părăsise cu ceva vreme înainte. Mai avea doar doi 
câini, o pisică şi cariera de la Times. 


Carieră care luase sfârşit. 

La o lună după concedierea lui, Robin demisionase. 

Nu încercase să o mai contacteze. Ce să-i fi spus? /mi pare rău? 
Totul s-a înțeles greşit? Nu am fost eu de vină? 

Cine ar fi crezut aşa ceva? 

Cele patru nominalizări ale lui la premiul Pulitzer, precum şi premiul 
câştigat o dată îi fuseseră revocate, iar numele lui şters din toate 


arhivele oficiale. Îi retrăseseră toate premiile pentru jurnalism, 
indiferent că le câştigase sau erau doar nominalizări. In arhiva sa 
online, ziarul pusese un avertisment pe toate articolele lui, astfel 
asigurându-se că, deşi scrisese 1458 de materiale, dintre care 1457 
perfecte,  articolul-problemă avea să reprezinte adevărata lui 
moştenire. Alte ziare continuaseră investigaţiile chiar şi după ce Times 
se oprise, atacându-i atât pe el, cât şi pe editorii publicaţiei, pentru 
politicile delăsătoare şi managementul neglijent. 

Atacând-o mai ales pe Robin. 

Dumnezeu să o ajute! 

Fusese distrusă. Uimitor, dar ea reuşise să-şi găsească de lucru la 
un mic lanţ de ziare locale, însă numele ei n-avea să mai fie legat de 
scandalul lui. Adesea se întreba ce mai făcea. 

Oare ar fi plâns la moartea lui? 

Se uită fix în tavanul dormitorului. Lumina de afară scădea în 
intensitate. Ar fi trebuit să doarmă, dar în ziua asta îl vizitaseră o 
mulţime de fantome. Mai multe decât anticipase vreodată. Fiica lui. 
Abiram. Fosta lui şefă. Trecutul. 

O singură întrebare se ridică. 

Mâine, când îi vor înapoia arma şi după ce se asigura că Alle era în 
regulă, să termine ce începuse? 


Alle îşi târî geanta de voiaj afară din clădire, înspre o maşină care 
aştepta. 

— Sigur nu ţi-ar plăcea să rămâi? întrebă Rocha, cu un rânjet 
răutăcios. Abia dacă am vorbit unul cu celălalt. 

Alle îşi puse geanta în portbagajul deschis. Simţea nevoia să afle 
ceva. 

— M-ai urmărit aseară? De unde ştiai unde mă aflu? 

— Imi făceam datoria. Aceea de a te proteja. 

— Să mă protejezi de ce anume? 

Rocha îndreptă un deget spre ea. 

— Eşti o femeie foarte deşteaptă. Crezi că dacă îmi pui destule 
întrebări, îţi voi răspunde. Domnul Simon mi-a zis că va discuta cu tine 
despre toate acestea când ajungi în Florida. Datoria mea este să te 
duc în siguranţă la aeroport, nu să-ţi răspund la întrebări. Rocha 
deschise portiera din spate ca ea să urce. Acest om te va conduce. 

Alle îl zări pe Midnight la volan şi se strâmbă. 

— Nu mă poate duce altcineva? întrebă ea. 

— Ce? Incă supărată? Juca un rol, ca şi tine. Asta-i tot. Acum trebuie 
să te grăbeşti. Avionul decolează în două ore şi jumătate. Te rog să-ţi 
iei biletul de la punctul de check-in Lufthansa. 

Alle trecu pe lângă el, aşezându-se pe bancheta din spate, iar el 
închise portiera. 


— Un mic sărut de despărţire? întrebă Rocha prin fereastra 
deschisă. 

Ea îşi adună curajul de a-i arăta degetul mijlociu. 

— Cred că nu. Drum bun! 

Maşina porni pe strada îngustă, la capătul căreia se găsea şoseaua. 
Ajuns acolo, Midnight viră stânga şi mări viteza către aeroport. 


Capitolul nouăsprezece 


Zachariah nu mai putea dormi. Situaţia cu Alle Becket ridicase prea 
multe probleme. Bene Rowe era mult mai ingenios decât îşi putuse el 
imagina. Din fericire, ca şi în cazul lui Tom Sagan, îl verificase pe 
jamaican. 

Ce mai caracter! 

Mama lui era jumătate taino, jumătate africană, cu rădăcini care 
ajungeau la sclavii importaţi pentru a lucra plantațiile. Tatăl lui era 
african pur, atât de pur cât putea ajunge un descendent jamaican din 
sclavi, considerând amestecul de rase care avusese loc. Ambii părinţi 
ai lui Rowe erau marooni care se trăgeau din sclavi fugari ce se 
organizaseră în munţi şi duseseră suficiente războaie contra 
proprietarilor de plantaţii, încât britanicii să opteze în final pentru 
încheierea unei păci. 

li studiase pe marooni, încercând să-i înţeleagă. Primii sclavi 
fuseseră aduşi în Jamaica de către spanioli în 1517, ca să-i 
suplimenteze pe băştinaşii taino care erau din ce în ce mai puţini. 
Africanii deveniseră păstori, vânători şi agricultori şi erau oarecum 
liberi. Invăţaseră pământurile, devenind familiari cu terenul dens şi 
foarte împădurit. Spaniolii şi britanicii se luptau de ani de zile, iar 
africanii s-au aliat celor dintâi. In 1660, spaniolii au părăsit insula 
definitiv, însă africanii au rămas, devenind primii marooni. 
Guvernatorul englez din acea vreme a prezis că, într-o bună zi, aceşti 
marooni vor deveni o mare problemă. 

Avusese dreptate. 

Maroonii controlau interiorul insulei. Orice colonist care îndrăznea 
să se aventureze departe de coastă plătea un preţ. 

Apăruseră alţi sclavi, pe măsura dezvoltării comerţului cu trestie- 
de-zahăr. Revoltele au devenit evenimente banale şi mulţi africani au 
început să evadeze către munţi, ca să se alăture altora care se 
găseau deja acolo. Fermierii britanici doreau lichidarea acestor 
oameni. Primul război maroon avusese loc în anul 1731, apoi un al 
doilea în 1795, care se sfârşise cu câteva sute de marooni deportaţi. 
Supravieţuiseră doar câteva familii, în satele lor muntoase izolate. 


Familia Rowe se număra printre acestea. 

Bene însemna „marţi” în limba maroon, ziua din săptămână când el 
se născuse, conform tradiţiei oferirii de nume copiilor. Rowe provenea 
de la numele unui proprietar britanic de plantație. Un nume deloc 
nefiresc, aşa cum era notat în raportul genealogic al lui Bene. Rowe îşi 
ura numele de familie, deoarece îi amintea zilnic de ceea ce 
înduraseră strămoşii lui. Deşi sclavia luase sfârşit în Jamaica în 1834, 
amintirile ei continuau să bântuie oamenii. Insula constituia ultima 
oprire pe ruta negustorilor de sclavi din Africa, care începea în 
America de Sud, apoi se îndrepta spre nord, către sudul insulelor 
Caraibe şi în final ajungea în vest, în Jamaica. Până ce negustorii 
ajungeau în portul Kingston, toţi africanii buni şi docili erau cumpăraţi. 
Rezultase o populaţie constituită din negrotei agresivi, unii dintre ei 
suficient de îndrăzneţi ca să evadeze şi apoi să se războiască cu foştii 
stăpâni. Asemenea lucruri nu se mai petrecuseră niciodată în alte 
părţi ale lumii vestice. 

Bene Rowe era un produs direct al acelei populaţii războinice. Tatăl 
lui fusese gangster, însă suficient de deştept ca să-şi implice familia în 
producţia de cafea Blue Mountains. Şi Bene era un om de afaceri isteţ. 
Deţinea staţiuni turistice împrăştiate prin Caraibe şi controla câteva 
dintre minele jamaicane de bauxită, pentru care companiile 
americane plăteau milioane pe an ca să le exploateze. Era deţinătorul 
unei imense zone de lucru din munţi, unde erau angajaţi aproape o 
mie de oameni. Avea puţine vicii. Ceea ce era surprinzător, dat fiind 
faptul că scotea bani din atât de multe dintre ele. Dispreţuia drogurile 
şi consuma cantităţi mici de rom şi vin. Nu fuma, iar în viaţa lui nu se 
găseau alte femei în afară de mama lui. Nu avea copii, nici măcar 
nelegitimi. 

Singura lui obsesie părea mina pierdută a lui Columb. 

Motiv care îi adusese pe cei doi împreună. 

In prima lui expediţie dincolo de Atlantic, amiralul comandase trei 
nave încărcate cu hrană şi apă pentru un an. De asemenea, îşi 
adusese echipament de navigaţie, tinichele pentru comerţ cu 
băştinaşii şi trei cufere din lemn nemarcate. Pentru acestea avusese 
nevoie să se facă loc în cala navei Santa Maria. Fuseseră încărcate la 
bord de câţiva membri ai echipajului care erau conversos - evrei 
obligaţi de către Inchiziţie să se convertească la creştinism. Din 
nefericire, Santa Maria eşuase pe coasta insulei Hispaniola, în ziua de 
Crăciun a anului 1492. Fuseseră depuse toate eforturile pentru 
salvarea navei, în zadar însă, astfel că încărcătura ei fusese 
descărcată pe insulă. Cele trei cufere fuseseră îngropate, noaptea, de 
către amiral şi translatorul lui, Luis de Torres. Cam atât se cunoştea 
cu certitudine, deoarece, cu zeci de ani în urmă, tatăl lui Bene 
descoperise nişte documente păstrate într-o arhivă privată, care 


descriau evenimentele. 

După aceea, povestea devenea neclară. 

Cele trei cufere dispăruseră. 

Şi aşa se născuse legenda comorii pierdute a lui Columb. 

Bene aşteptă cu răbdare ca Halliburton să-i explice şi îi plăcea 
zâmbetul înfloritor de pe chipul prietenului său. 

— Sper că pergamentele astea nu lipsesc acum din arhivele 
naţionale, îi zise Tre. 

— O să fie păstrate la loc sigur. Zi-mi ce spun. 

— Asta care seamănă cu o donaţie cu sigiliu de ceară chiar asta e. 
O donaţie de 420 de acri. Descrierea terenului e vagă, aşa cum erau 
toate pe atunci, dar cred că putem găsi coordonatele. Sunt 
menţionate câteva râuri ca graniţe şi ele încă există. 

Estul Jamaicăi era înţesat de sute de cursuri de apă în care se 
aduna ploaia aproape continuă de pe înălţimi şi se scurgea către 
mare. 

— Poţi localiza terenul? 

Halliburton dădu din cap. 

— Cred că putem afla. Insă va arăta altfel decât acum trei sute de 
ani. Pe atunci cele mai multe terenuri însemnau junglă şi pădure 
deasă. De atunci s-au făcut defrişări masive. 

Bene se simţi încurajat. Jamaica avea aproape 11 000 de kilometri 
pătraţi. De pe suprafaţa insulei se ridicau cei mai înalţi munţi din 
Caraibe, iar terenul era străpuns de mii de peşteri. Bene credea de 
multă vreme că orice comoară pierdută trebuia să se afle în Munţii 
Albaştri sau Jim Crow, care reprezentau jumătatea estică a insulei. 
Actualmente, o parte din acele teritorii se găseau în proprietate 
privată - el însuşi fiind unul dintre proprietari - însă cele mai multe se 
transformaseră într-un parc naţional sălbatic, aflat sub controlul 
guvernului. 

— Chestia asta e importantă pentru tine, nu? întrebă Tre. 

— E importantă pentru marooni. 

— Nu se poate pune problema de bogății. Eşti multimilionar. 

Bene chicoti. 

— Chestie căreia nu trebuie să-i facem reclamă. 

— Nu cred că e un secret. 

— Aici nu e vorba de bani. Dacă blestematul ăla de italian a găsit o 
mină, atunci i-a fost arătată de populaţia taino. Era a lor. El n-avea 
nici un drept asupra ei. Vreau să le-o dau înapoi. 

— Taino a dispărut, Bene. 

— Noi, maroonii, suntem cei mai apropiaţi de ei. 

— E posibil să aveţi o şansă cu aşa ceva, zise Tre, arătând înspre 
documente. Chestia asta e unică. 


Bene îl ascultă pe Halliburton explicându-i despre Abraham Cohen 
şi fratele lui, Moise Cohen Henriques. In mai 1675, cei doi s-ar fi dat în 
judecată reciproc. Documentul pe care Felipe îl furase din arhivă 
reprezenta o reglementare a acelui proces, prin care Abraham era de 
acord să-i dea lui Moise patruzeci de ferme de animale în schimbul 
dreptului de a avea grijă de proprietatea lui jamaicană pe timpul 
absenței sale. 

— Ce face povestea interesantă, continuă Halliburton, este că 
procesul nu s-a judecat la o instanţă inferioară. In schimb, instanţa 
supremă, care pe acea vreme era guvernatorul Thomas Modyford, a 
înregistrat decizia în arhive. 

— Afacerea era prea mică pentru el ca să fie judecător? 

— Exact. In afara cazului că mai era vorba şi de altceva. Dacă îmi 
amintesc bine, în 1675 fraţii Cohen ar fi avut şaptezeci şi ceva de ani. 

Tre îi explică modul prin care fraţii au ajutat la colonizarea insulei. 
Abraham Cohen fusese alungat de pe insulă în 1640, însă, în 
aparenţă, revenise în 1670, cumpărând 420 de acri de teren de care 
se ocupase fratele lui, până în 1675, când cei doi se certaseră în 
privinţa plăţilor legate de acea activitate. 

— O văd în ochii tăi, îi zise Bene lui Halliburton. Mai e şi altceva. Ce 
e, prietene? 

— In acordul final, Moise s-a oferit să renunţe la proces dacă 
Abraham îi furniza nişte informaţii. Comoara, Bene. Pe asta se băteau, 
de fapt, cei doi bătrâni. 


Alle şedea pe bancheta din spate. Se simţea mai bine că pleca din 
Austria. Aeroportul se afla la nouăsprezece kilometri sud-est de oraş, 
într-o localitate denumită Schwechat. Nu ştia drumul, dar observă că 
indicatoarele pe care le urmau includeau simbolul european al unui 
avion, marcând ruta către aeroport. Traficul era lejer pe autostrada cu 
patru benzi - de înţeles, dat fiind faptul că se apropia de miezul nopţii. 
Era obosită şi spera să doarmă în avion. Zburase de multe ori 
noaptea, iar călătoria care se apropia nu ar fi trebuit să constituie o 
problemă. Urma să doarmă şi să se pregătească pentru ceea ce avea 
Zachariah nevoie a doua zi. 

Era din nou de capul ei. 

De ce o dezamăgiseră bărbaţii atât de tare? Mai întâi, tatăl ei. Apoi, 
o succesiune de relaţii eşuate. Mai târziu, un mariaj dezastruos. Când 
venea vorba despre toate astea, nimic nu funcţionase vreodată bine. 
Cu Zachariah însă, lucrurile păreau altfel. Era el o figură paternă? 
Fiinţa de care ei îi fusese întotdeauna dor? Sau era vorba de altceva? 

Greu de spus. 

Ştia doar că îl respecta, iar după moartea bunicului ei, nu mai 
fusese în stare să spună asta despre vreun alt bărbat. 


O irita faptul că se afla în maşină cu Midnight. Se simţea murdărită 
doar pentru faptul că e la câţiva centimetri de el. „Mai sunt câteva 
minute”, îşi spuse ea, după care avea să plece şi să nu se mai 
întoarcă niciodată. 

O parte din ea se simţea rău pentru ceea îi făcuse tatălui ei. N-ar fi 
vrut nici în ruptul capului ca vreun eventual copil să-i facă ei la fel. 
Insă fusese necesar. Din fericire, situaţia evoluase bine şi el 
cooperase. Faptul că fusese chemată de Zachariah însemna că se 
întâmplase ceva important. Ceea ce, poate că nu implica nici un fel de 
întâlnire faţă în faţă cu tatăl ei. 

Alle îi spusese tot ce avusese de zis. 

Maşina viră pe o rampă de ieşire, pe care nu se vedea nici un 
indicator către aeroportul Schwechat. 

Ciudat. 

— Ce faci? întrebă ea. 

Midnight nu răspunse. 

Virară la stânga, pe o şosea cu două benzi mărginită pe ambele 
părţi de o cărare care părea să ducă înspre o pădure neagră. Nici o 
lumină nu sclipea în spatele maşinii sau pe sensul opus. 

Viteza maşinii crescu. 

— Unde mergem? întrebă ea din nou, devenind neliniştită. 

Midnight încetini şi viră pentru a doua oară, înspre nişte copaci şi 
mai negri. Farurile luminau un drum de pământ cu hopuri. 

— De ce faci asta? Unde mergem? 

Intrase în panică. Incercă să deschidă portiera, dar era blocată. 
Apăsă pe buton ca să deschidă fereastra. Blocată. Zări ceva ivindu-se 
în raza vizuală. O maşină. Parcată într-un loc unde drumul de pământ 
dădea într-un spaţiu deschis. De jur împrejur nu era decât beznă. 

Un bărbat cobori din vehicul. 

În lumina unduitoare a farurilor, Alle zări un chip. 

O cuprinse groaza. 

Brian. 


Capitolul douăzeci 


Tom tresări. Ceasul de pe noptieră arăta 6.30 p.m. Sprâncenele îi 
erau transpirate. Respira greu. Incercă să-şi amintească visul, dar nu 
reuşi. Fusese legat de Robin Stubbs, cumva. Cum se gândise la ea mai 
devreme, nu era deloc surprins că rămăsese în mintea lui. Cu câteva 
luni înainte, cheltuise 125 de dolari pe o căutare pe internet şi aflase 
că încă lucra în Ohio, pentru acelaşi ziar local care o angajase cu opt 
ani în urmă. Fusese uimitor că îşi găsise de lucru, dar Tom îşi amintea 


că mai mulţi oameni cu greutate din presă o apăraseră. Articolul 
pentru care el fusese acuzat de falsificare părea legitim la lecturare. 
Greşelile deveniseră evidente abia la o investigaţie atentă. Şi nici un 
editor nu făcea o asemenea analiză detaliată. Preferau să aibă 
încredere în oamenii care lucrau pentru ei. 

„Cum a pornit totul? o întrebase el pe Robin. Cum de a ajuns un 
articol de-al meu în atenţia ta?” 

„Mi s-a trimis o anonimă. Mi se spunea că povestea era falsă şi îmi 
indica unde să mă uit.” 

„Şi tu ai crezut asta?” 

„Nu, Tom. N-am crezut. In tonul ei apăruse furia. Dar sunt editorul 
tău, aşa că trebuia să mă uit.” 

„Fapt care dovedeşte că mi s-a înscenat totul. Un bilet anonim? Fii 
serioasă, Robin. Nimic nu poate face mai evidentă înscenarea.” 

„Tot ce ştiu este că ceea ce scria în anonimă s-a dovedit adevărat 
şi tot ce ai scris tu era fals. Ţi-am cerut în mod repetat să oferi dovezi 
în schimb. Orice fel de dovadă. Nu poţi s-o faci, Tom.” 

Văzuse îngrijorarea din ochii ei. 

„Sunt aici de multă vreme, zisese el. Am muncit mult. N-am făcut 
aşa ceva.” 

„Din nefericire, faptele spun altceva.” 

Fusese ultima dată când vorbiseră. 

leşise din biroul lui, iar el fusese concediat o oră mai târziu. 

Ea demisionase după o lună. 

Şi nu aflase niciodată adevărul. 


Lui Bene nu-i venea să creadă ce auzea. 

— Ce spune documentul? Spune-mi, Tre. 

Soarele se stinsese dincolo de crestele ascuţite, iar el simţi izul de 
sare în briza sudică dinspre oceanul apropiat. Se simţea mai bine 
după călătoria în munţi. Ziua asta devenea tot mai frumoasă. 

— L-ai furat din arhive? întrebă Halliburton. 

— Altcineva a făcut-o. 

— Asta-i problema, Bene. Prea multe furturi dintr-un loc important. 

— ÎI putem pune la loc, după ce aflăm ce spune. 

— Nu eşti singurul care curăţă arhiva aia. N-a mai rămas aproape 
nimic acolo din epoca spaniolă. Documentele au dispărut. Mă uimeşte 
că astea încă erau acolo. 

Pentru o clipă, atenţia lui Bene fu atrasă spre terenul de rugby, 
unde jucătorii se strângeau laolaltă. Işi amintea senzaţia pe care o 
simţise atunci când se uneau unii cu alţii, în rânduri, cu braţele prinse 
unele de altele, cu muşchii forţaţi la maximum şi trăgând de alţi 
muşchi. Trebuia să fii atent. Auzise cum oasele pârâiau. Dar ce 
distracţie! lubea jocul ăsta. Era intens. Rapid. Riscant ca naiba. 


La fel ca viaţa. 
— Trebuie să ştiu, Tre. Ce dezvăluie documentele astea? 


Tom fusese uluit de acel om. 

Căutase prin secţiunea istorică de la Barnes & Noble, petrecându-şi 
acolo altă după-amiază de sâmbătă. Işi dăduse seama că petrece 
multă vreme prin librării. Însă niciodată de două ori în aceeaşi. 
Mersese prin întregul Orlando, variind locurile. Făcea parte din 
manifestarea conştiinţei de sine care simţea nevoia de trezire după un 
an de şomaj. Suporta cu greu concedierea. li venea şi mai greu atunci 
când întreaga lume îl urmărea. 

Omul care stătea acum în faţa lui era de vârstă mijlocie şi tuns 
scurt. Purta pantaloni de bumbac gros şi o haină subţire. Nimic 
neobişnuit, având în vedere că afară era răcoare pentru miezul lui 
decembrie, în Florida. Insă privirea lui ridica semne de alarmă. 

O privire de recunoaştere. 

„Am venit să discut cu tine”, zisese bărbatul. 

„Probabil că m-ai confundat cu altcineva.” 

„Eşti Thomas Sagan.” 

De mai bine de un an nu mai auzise pe nimeni rostindu-i numele în 
mod direct. Chiar dacă credea că toată lumea ştia cine e, în realitate 
nu-l cunoştea nimeni. Chipul lui fusese pe vremuri o constantă pe 
ecranul televizorului, însă ultima apariţie avusese loc cu mai bine de 
un an înainte. lar memoria publicului se estompa rapid. 

„Ce vrei?” întrebase el. 

„Să-ţi spun ceva.” 

II surprinse vocea. Aproape şoptită. Nu-i plăcea privirea războinică. 
Oare individul ăsta era gata să-i spună cât de mult îl ura pentru 
minciună? Imediat după concediere, primise sute de mesaje 
electronice. Citise doar câteva dintre ele, ştersese restul şi închisese 
contul de e-mail. 

„Nu cred”, rostise el, întorcându-se către ieşire. 

„Ştiu cine ţi-a înscenat totul.” 

Se oprise. 

Nu mai auzise pe nimeni, nici măcar sugerând, că fusese tras pe 
sfoară, darămite să şi formuleze explicit ideea. 

Se întorsese spre el. 

Individul se apropiase. 

„Când s-a terminat totul, noi am decis să nu-ţi spunem până când 
nu va trece suficient timp ca să nu mai poţi face nimic.” 

„Ce înseamnă «noi»?” 

Individul se apropiase şi mai mult. Tom rămăsese pe loc. 

„Te-ai gândit vreodată la consecinţele celor scrise de tine? Ştii că 
au murit oameni din pricina ta? [i s-a cerut să te opreşti, dar ai 


refuzat să asculţi.” 

| se ceruse să se oprească? Scormoni trecutul. De către cine? 

Atunci îşi amintise. 

West Bank. Cu doi ani înainte. Un oficial palestinian care consimţise 
la un interviu, după care o luase la fugă în mijlocul lui, nu înainte de a- 
i spune: „Trebuie să te opreşti, domnule Sagan. Inainte de a fi prea 
târziu”. 

„Aşa e, zisese omul. Ţi-ai amintit.” 

In acea clipă îşi dăduse seama că ştie cine sunt „ei”. 

„In primul rând, n-avem nici o legătură cu vreun guvern. Suntem un 
organism independent. Funcţionăm în cadrul legii. Facem lucrurile 
care nu pot fi făcute altfel sau nu se doresc făcute. Intâmplător, tu faci 
parte din ambele categorii.” 

„Aşa că m-aţi distrus?” 

„Te-am redus la tăcere. Nu e întotdeauna nevoie să ucizi oameni. 
Uneori e chiar mai bine să nu întreprinzi ceva atât de drastic, în cazul 
tău, ţi-am distrus credibilitatea şi asta a fost îndeajuns.” 

Tom se gândise la articolul care îl costase totul. 

„Voi mi-aţi dat informaţiile alea. V-aţi asigurat că mă duc la sursele 
israeliene şi palestiniene inventate de voi. Mi-aţi livrat marfa pe tavă, 
m-aţi lăsat să public materialul, apoi aţi şters totul.” 

Individul încuviinţase din cap. 

„Am avut nevoie de câteva luni de pregătire. Erai un profesionist. 
Foarte bun în meseria ta. Trebuia să fim prudenţi. Dar, în cele din 
urmă, ai muşcat din momeală. Era mult prea suculentă, nu?” 

Da, fusese. 


Extremişti din ambele tabere scăpaţi de sub control. 


„Ai călcat câţiva oameni importanţi pe bătături, rostise individul. Se 
săturaseră. Aşa că ne-au angajat pe noi ca să rezolvăm problema. 

Îţi spunem toate astea acum ca să ştii că, dacă vei încerca o 
revenire, vom fi acolo, gata să te doborâm din nou.” 

„Spui că palestinienii şi israelienii şi-au dat mâna să mă distrugă pe 
mine ca reporter?” 

„Intr-un fel. l-am abordat şi pe unii şi pe ceilalţi, separat, le-am 
lansat ideea, după care ambele tabere ne-au plătit ca să rezolvăm 
problema. Nici una nu ştia de implicarea celeilalte. Te doreau eliminat, 
fiecare din motivele ei particulare.” 

„Nu voi mai fi atât de idiot data viitoare.” 

„Serios? Cum ai să ştii? Atunci n-ai avut habar. Ti-am spus că 
suntem pricepuţi în ceea ce facem. Gândeşte-te la asta dacă decizi să 
revii. Te vei întreba în privinţa fiecărei surse pe care o vei interoga, 
fiecărui pont care îţi iese în cale. O fi reală? S-au întors? O să se 


întâmple din nou?” 

Nemernicul avea dreptate. Avea să se întrebe întotdeauna. Tot ce 
se întâmpla îi distrusese viaţa şi nu numai. 

Avantajele lui. 

„Te-ai luat de cine nu trebuia, continuase bărbatul. Am venit să-ţi 
spun, ca să ştii. Ascultă bine mesajul ăsta şi continuă ce faci acum. Să 
scrii fără semnătură. E perfect câtă vreme rămâi o fantomă.” 

După care individul plecase. 


Bene asculta cum îi răspundea Halliburton la întrebări. 

— Moise Cohen era pirat. Unul dintre cei mai buni. Făcea ravagii 
printre navele spaniole. Fratele lui, Abraham, era antreprenor. Nu 
fuseseră niciodată apropiaţi. Se duceau la sinagogi diferite şi în 
documente sunt prea puţine lucruri care să-i unească cu ceva. De- 
asta documentul tău este atât de interesant. După toate relatările, 
celor doi nu le păsa unul de altul şi aici avem dovada prin faptul că 
Moise l-a dat în judecată pe Abraham. Frate împotriva fratelui. 

— De ce e important? Pare o chestie banală. 

— Ba deloc. De fapt, ar putea fi critică. 


Oliver Cromwell a murit în 1658 şi, aşa cum comenta un 
cronicar, „N-a plâns nimeni după el, în afara câinilor”. 
Puritanismul lui exacerbat nu le lăsase oamenilor prea multe de 
făcut, în afară de contemplarea propriilor păcate şi de 
rugăciunile pentru iertare. După ce se săturase de atâta mizerie, 
Anglia îl aştepta acum pe moştenitorul exilat, Charles al II-lea. 
Acesta s-a întors în 1660 şi a avut parte de o primire magnifică, 
una pe care, interesant, el a comparat-o cu „întoarcerea evreilor 
din captivitatea babiloniană”. 

A revenit pe tron cu o mare problemă, însă. 

Coroana era frântă. 

La fel ca şi Anglia. 

Lordul protector Cromwell falimentase națiunea. 

Ca să rezolve problema, Charles a apelat la evrei. 

Eduard | îi alungase, cu 370 de ani înainte, iar aceştia fuseseră 
practic neexistenţi până în 1492, când Spania şi Portugalia au 
emis decretele de expulzare. In cele din urmă, evreii şi-au găsit 
refugiu în Anglia şi un protector în Cromwell care le-a permis să 
stea acolo. Odată cu revenirea regelui, mulţi negustori englezi au 
cerut scoaterea evreilor, din nou, în afara legii. Numai că şi 
Charles era tolerant şi a aranjat ca parlamentul să scoată o lege 
prin care evreii să fie protejaţi. _ 

Regele era mai inteligent decât credeau mulţi. Işi dăduse 
seama că expulzarea evreilor ar fi garantat negustorilor englezi 


controlul asupra comerţului, ceea ce însemna că puteau fixa 
preţurile după cum aveau chef. Negustorii evrei contracarau o 
asemenea putere. De asemenea, prin toleranţă, Charles şi-a 
dobândit un grup de prieteni cu bani şi resurse. 

Abraham Cohen se afla în Olanda atunci când Charles şi-a 
redobândit tronul. A urmărit cu mare interes politica regală faţă 
de evrei. Jamaica era pe atunci sub control britanic, spaniolii 
plecaseră de acolo, aşa că Abraham a decis că venise vremea 
să-l abordeze pe rege. La data de 5 martie 1662, Cohen şi alţi doi 
evrei olandezi bogaţi - Abraham şi Isaac Israel, tată şi fiu - s-au 
întâlnit cu Charles. 

Israel senior i-a povestit regelui cum a aflat de mina pierdută a 
lui Columb, de la evreii din Jamaica, atunci când stătuse închis 
acolo. Asta se întâmplase cu puţin înainte ca britanicii să 
invadeze insula, în 1655. El era pe punctul de a fi eliberat, aşa că 
tovarăşii lui de captivitate i-au încredinţat mesajul legat de 
situaţia lor mizerabilă. 

Puterea familiei Columb asupra insulei dispăruse. Spaniolii 
recâştigaseră controlul, iar Inchiziția era pe drum, înspre insulă. 

Nimeni nu avea să-i mai protejeze pe evreii jamaicani. Din 
fericire, comunitatea de evrei îşi luase măsuri de precauţie, 
secretizându-şi bogăţiile într-un loc cunoscut doar de un om 
numit Levitul. 

— Este mina marelui amiral, îi spusese un deţinut evreu lui 
Israel. 

Columb însuşi descoperise locul, iar averea lor avea să 
rămână ascunsă până ce spaniolii părăseau insula. Evreii aflaţi 
atunci în închisoare l-au încurajat pe Israel să promoveze o 
invazie străină a Jamaicăi, considerând-o singura lor speranţă. 
Ceea ce s-a şi întâmplat. Anglia a pretins insula în 1655. 

— Ştii unde e situată mina? întrebase regele. 

— Credem că da, răspunsese Cohen. Insă Jamaica este o 
insulă mare. 

Charles fusese vrăjit de poveste. Având încredere în abilităţile 
lui Cohen, îi acordase omului putere şi autoritate deplină ca să 
„caute, descopere, sape şi ridice o mină de aur, fie că aceasta 
era deschisă sau nu”. Două treimi din ceea ce se găsea acolo 
aveau să-i revină lui Charles, restul de o treime, partenerilor lui 
evrei. Şiret, Cohen şi-a asigurat şi cetăţenia engleză şi un 
monopol comercial pe lemn şi mirodenii locale, cele două 
produse majore de export ale insulei în acea vreme. 

S-a întors în Jamaica, în 1663, alături de cei doi Israel, gata să 
caute. După un an însă, fară vreo mină găsită, cu toţii au fost 
acuzaţi de fraudă şi alungaţi de pe insulă. 


— Cohen l-a ameţit pe Charles al II-lea cu visuri legate de aur, zise 
Tre. In realitate, el dorea acele monopoluri comerciale. În acel an, în 
vreme ce ar fi trebuit să caute mina, el a făcut bani mulţi din 
exporturile de lemn şi mirodenii. 

— Toate astea se regăsesc în pergamentul ăla? întrebă Bene. 

— Povestea despre Abraham Cohen şi despre modul cum l-a 
manipulat el pe rege este un fapt istoric. Din aceste documente aflăm 
că Moise l-a forţat pe Abraham să dezvăluie amănunte despre mină, 
în cursul procesului. Asta explică implicarea guvernatorului. 

— Spuneai că am putea găsi ceva. 

Prietenul lui zâmbi. 

— Pentru ceea ce i-a făcut lui Charles, Abraham Cohen a fost 
alungat din Jamaica în anul 1664. Dacă ar fi fost găsit pe insulă, ar fi 
fost trimis la închisoare. Tre dădu din mână cu unul din pergamente. 
Cu toate astea, el s-a întors în 1670 şi a devenit proprietarul unui 
teren, cu acte în regulă. Acte pe care fratele lui, Moise piratul, le 
credea foarte importante. 

Bene înţelese care era ideea. 

— Crezi că în acel an în care a făcut bani Abraham a descoperit 
ceva şi s-a întors pentru asta? 

— Este foarte posibil. 

Lui Bene îi plăcea Halliburton. Cei doi întotdeauna păreau să se 
înţeleagă, iar din punctul de vedere al lui Bene, pe insulă existau 
puţini oameni care să se încadreze într-o astfel de categorie. Ca atare, 
nu simţea deloc nevoia să-şi ascundă interesul. 

— Poţi căuta prin arhive? întrebă el. Ca să găseşti mai mult? 

— E haos acolo, dar o să încerc. 

II prinse pe Tre de umăr. 

— In seara asta. Te rog. E important. Mai aproape de atât n-am 
ajuns niciodată. 

— Ştiu că e important pentru tine, Bene. 

Era mai important decât îşi dădea el seama. 

Mult mai important. 


Capitolul douăzeci şi unu 


Alle urmări cum Midnight opreşte maşina şi Brian vine pe partea ei. 

— Dă-te jos, îi ceru acesta. 

Ea clătină din cap. 

Midnight opri motorul şi cobori în noaptea austriacă, lăsând farurile 
aprinse. 


Brian deschise portiera. 

Ea se dădu înapoi, pe banchetă. 

— Te rog. Lasă-mă în pace! O să ţip. Numai apropie-te şi ţip. 

Brian rămase afară şi se ghemui, ca ea să-i poată vedea faţa. 

— Nu sunt duşmanul tău. 

Midnight se ghemui şi el. 

— Povesteşte-i, îi ceru Brian bărbatului. 

— Mi s-a spus să te ucid. 

Alle fusese în Viena aproape o lună de zile şi îl văzuse pe negru 
aproape zilnic. Era pentru prima dată când îi auzea vocea. 

— De către cine? întrebă ea. 

— Simon i-a dat ordin lui Rocha. Vor să dispari. Nu există nici un 
avion către Florida, cel puţin nu pentru tine. 

Se uitară amândoi la ea cu priviri îngrijorate. 

— Ţi-am spus, zise Brian, că eşti implicată prea mult. Simon a 
terminat cu tine. Orice ar fi avut nevoie de la tatăl tău, se pare că a 
obţinut. Nu mai faci parte din planurile lui. 

— Nu te cred. 

Clătină din cap. 

— Ascultă, îmi asum un mare risc dezvăluindu-ţi faptul că dispun de 
ochi şi urechi în tabăra lui Simon. Acest om, de faţă, îşi riscă viaţa ca 
să o salveze pe a ta. Ai putea măcar să fii recunoscătoare. 

— De ce faci asta? 

Se ţinu bine de scaun, la un metru depărtare de portiera deschisă, 
dându-şi seama că nu prea are de ales. Cea din spatele ei probabil că 
nu se deschidea. Era singură, în codru, la mila lor. 

— Alle, rosti Brian. Ascultă-mă. Ai fi fost deja moartă dacă nu eram 
eu. Am cerut să fii adusă aici. Midnight... 

— E numele tău real? întrebă ea. Credeam că aşa îţi spune Rocha. 

Negrul ridică din umeri. 

— Am primit numele ăsta de mic. 

— M-ai pipăit. 

Nu uitase. 

— lar dacă n-aş fi făcut-o, Rocha s-ar fi enervat. Mi-a spus să o fac, 
aşa că am jucat rolul. Ca şi tine, dom'şoară. 

Atunci Alle îşi dădu seama. 

— Tu i-ai povestit lui Brian despre toate cele care se întâmplă. 

Midnight încuviinţă. 

— Da, doa'nă. E treaba mea. 

— Dă-te jos, îi ceru iarăşi Brian. 

Ea clătină din cap şi nu se mişcă. N 

Brian respiră adânc, dădu din cap şi se ridică în picioare. Işi duse 
mâna în spatele hainei şi scoase o armă. 

— Dă-ți fundul ăla amărât jos din maşină. Acum. Dacă n-o faci, te 


vom scoate cu forţa. Ca să fie mai bine înţeles, introduse arma în 
maşină. Nu am chef de aşa ceva. 

Creierul ei părea paralizat şi trupul incapabil de orice mişcare. 

Nu se confruntase niciodată cu ţeava unei arme. 

Se lăsă să alunece încet către portiera deschisă. 

— E târziu, zise el. Sunt obosit şi ne aşteaptă un drum lung. 

— Unde mergem? 

— Undeva unde poţi fi moartă, cel puţin din punctul de vedere al lui 
Simon. Midnight trebuie să se întoarcă şi să raporteze că nu mai 
respiri. 

— De ce mă vrea moartă Zachariah? 

— Pen'că, dom'şoară, răspunse Midnight. Omul ăla te joacă pe 
degete de săptămâni de zile. Îți spune ce vrei să auzi, iar tu crezi 
fiecare cuvânt al lui. Te-a adus unde a vrut. Acum îi stai în cale. 

— Pe cine urmăreşte? 

— Pe tatăl tău, zise Brian. Simon îşi doreşte peste măsură orice ar fi 
ascuns bunicul tău în acel sicriu. lar tu l-ai ajutat să obţină ceea ce 
vrea. 

Alle încă nu era pregătită să accepte faptul că Zachariah i-ar fi 
putut face rău. 

— De ce îţi pasă ce se întâmplă cu mine? întrebă ea, continuând să 
stea lângă portiera maşinii. 

Brian se apropie cu arma în mână. | 
_ — Am veşti pentru tine. Nu-mi pasă. Imi pasă doar de ceea ce ştii. 
Insă, spre deosebire de marele tău binefăcător, eu ţi-am salvat viaţa. 

— Şi asta ar trebui să mă facă recunoscătoare? 

Brian clătină din cap şi îndreptă din nou arma spre ea. 

— Ai idee câte necazuri ai provocat? 

Alle încerca cu greu să-şi stăpânească junghiurile de panică din 
piept. Ar fi vrut să se retragă în maşină, dar îşi dădea seama că era 
inutil. 

— Ai de gând să cooperezi? întrebă Brian cu o expresie de speranţă 
pe faţă. 

— Nu mi se pare că aş avea de ales. 

Brian se întoarse spre tovarăşul lui. 

— Intoarce-te în oraş şi spune-le că a murit. Apoi ţine-ţi ochii şi 
urechile deschise. Am senzaţia că se vor întâmpla multe pe acolo. 

Midnight dădu din cap şi întinse mâna spre mânerul portierei din 
faţă. 

— Va trebui să te dai jos, îi spuse Brian lui Alle. 

Fata cobori. 

Deschise portbagajul şi Brian îi scoase geanta pe care o aruncă pe 
jos. Midnight se urcă în maşină şi plecă, luând şi lumina din jur cu el. 
Alle şi Brian rămaseră în bezna răcoroasă. Dinspre copacii din jurul lor 


nu se auzea nici un sunet. 
— E timpul să plecăm, anunţă el. 
După care porni spre maşina lui, ignorând cu bună ştiinţă geanta ei. 
Alle o ridică şi îl urmă. 


Capitolul douăzeci şi doi 


Tom se trezi pe la şapte dimineaţa, după ce dormise aproape şase 
ore. Un record pentru el. De obicei era norocos dacă se odihnea timp 
de trei ore, deoarece anxietatea îl privase de un somn nocturn bun, în 
ultimii opt ani. Odinioară crezuse că o să scape de acest obicei sau, 
cel puţin, să se mai schimbe, dar lucrurile se înrăutăţiseră. Ultimele lui 
gânduri înainte de a adormi se îndreptaseră către acea zi din librărie 
când aflase cine şi de ce îi provocase drama vieţii. 

Fapt care îi intensifica dilema. 

Mesagerul avusese dreptate. Nu putea face nimic. Nimeni nu l-ar fi 
crezut fără dovezi. lar găsirea lor ar fi fost aproape imposibilă. Dacă 
reuşea să convingă pe cineva să-l angajeze, nu putea întreprinde 
nimic împotriva repetării unei asemenea acţiuni de către duşmanii lui. 

In plus, n-avea cum să prevadă lovitura. 

Nu dispunea de opţiuni. 

De absolut nici una. 

Era terminat. 

Dar poate nu în întregime. 

Făcu un duş şi îmbrăcă nişte blugi, un tricou polo, se încălţă cu 
adidaşi, după care mâncă vreo două felii de pâine albă prăjită. 
Mâncarea era o altă plăcere faţă de care îşi pierduse interesul cu 
multă vreme în urmă. Drumul spre est, către Mount Dora, apoi până la 
cimitir, îi luă mai puţin decât prevăzuse. În Orlando, traficul era un 
coşmar, dar acum ieşea din oraş şi astfel evita fluxul de miercurea 
dimineaţa, care l-ar fi făcut să parcurgă drumul în treizeci de minute. 

Ajunse cu puţin înainte de ora zece şi zări o echipă de muncitori, 
după zidul jos, de cărămidă, printre pietrele funerare, în dreptul 
mormântului tatălui său. Soarele strălucitor inunda terenul sacru, iar 
aerul umed era plin de mirosul pământului răscolit. Işi croi drum către 
acel loc, unde piatra funerară fusese îndepărtată şi se uită în groapa 
de dedesubt. 

Nici un sicriu. 

In aparenţă, Zachariah Simon obținuse ordinul de deshumare şi se 
grăbea. 

Se duse către sala de ceremonii. Era o clădire cu un singur etaj, cu 
părţile laterale din lemn şi cu un acoperiş ascuţit. Ferestrele 


numeroase erau umbrite de jaluzele din lemn. Îşi amintea că, pe când 
era copil, intrase aici de câteva ori, cu ocazia înmormântărilor - dintre 
care cele mai notabile fuseseră cea a maică-sii şi cele ale unchilor săi. 
Şi Abiram fusese depus acolo. Acum se întorcea. 

O femeie ieşi în lumina soarelui, pe uşa întredeschisă a clădirii. Era 
scundă, îndesată şi îmbrăcată ca un avocat. Tom presupunea că era 
reprezentantul lui Simon. Inteligent din partea lui Simon să nu fie pe 
acolo. Mai puţini martori care să-i vadă chipul şi să îi audă 
conversațiile. 

Se apropie şi se prezentă. Femeia îi întinse mâna, iar el acceptă 
gestul şi i-o strânse, schiţând un zâmbet şi spunând: 

— Haideţi să terminăm cu povestea asta. 

— Legea specifică prezenţa unui moştenitor. Puteţi, evident, 
satisface cerința pur şi simplu aşteptând afară, câtă vreme medicul 
legist ştie că vă aflaţi aici. E înăuntru şi aşteaptă să sosiți. 

— Mă descurc cu toată tărăşenia. 

Nu era foarte sigur, dar ştia că n-avea de gând să aştepte afară. Se 
gândise la asta pe drumul spre cimitir. Simon depusese multe eforturi 
ca să obţină ce se găsea în sicriul ăla. Odată ce punea mâna pe pradă, 
nu exista nici o garanţie că avea s-o elibereze pe Alle. In fond, de ce 
ar fi făcut-o? Fata s-ar fi putut duce direct la poliţie ca să depună 
mărturie contra lui. Bineînţeles că acelaşi lucru era posibil şi în 
privinţa lui. Insă presupunea că pe Simon nu-l îngrijorează o astfel de 
ameninţare. Ultima persoană din lume pe care poliţiştii ar fi crezut-o 
ar fi fost un reporter căzut în dizgrație. 

In plus, oricum Tom s-ar fi putut sinucide înainte de sfârşitul acestei 
zile. 

Sau poate că nu. 

Ideea rămânea în dezbatere. 

Pătrunse în clădire şi parcurse un hol scurt care ducea către o uşă 
deschisă. Decorul din interiorul încăperii nu se schimbase mult. 
Acelaşi covor ponosit, aceiaşi pereţi goi, acelaşi iz de igrasie. 

Pe masa simplă de pin - aceeaşi care se găsea acolo de zeci de ani 
- se odihnea un sicriu solid din pin. Exteriorul era destul de intact, 
având în vedere că zăcuse îngropat trei ani în solul umed al Floridei. 
Un bărbat într-un costum albastru, pe care scria MEDIC LEGIST, se 
prezentă şi îi ceru actele care să certifice că era Tom Sagan. Scoase 
permisul de conducere, în vreme ce privirea îi rămăsese lipită de 
sicriu. Oare chiar dorea să vadă acel cadavru descompus? Nu chiar. 
Insă trebuia să afle ce dorea Zachariah Simon. Alle depindea de el. Ca 
atare, se îmbărbătă şi îşi dădu acordul de deschidere a sicriului. 

A fost nevoie de câteva minute pentru a da la o parte capacul. La 
prinderea acestuia fuseseră folosite cuie lungi. Asta era conform 
tradiţiei, căci Abiram ar fi păstrat astfel de obiceiuri. Tom ascultă cum 


fiecare cui scârţâia când era tras în sus. Avocata stătea lângă el, fără 
nici o emoție, ca şi cum ar fi deschis sicrie în fiecare zi. 

In fine, scoaseră şi ultimul cui. 

Medicul legist se dădu la o parte. Acum era vremea ca moştenitorul 
să facă ultimul pas pentru a încheia operaţiunea. Cum Tom era acea 
persoană, toate privirile se fixară asupra lui. 

Insă domnişoara avocat porni spre masă. 

Tom o prinse de braţ. 

— Mă ocup eu. 

— Cred că ar fi mai bine să mă ocup eu. 

Privirea ei transmise un mesaj şi mai dur: Wu te băga în chestia 
asta. 

Numai că ea nu era bărbatul din librăria Barnes & Noble. 

— Sunt fiul lui. Cel care a semnat cererea. Mă ocup eu. 

Ea rămase pe poziţie, în vreme ce privirea lui îi transmise un alt 
mesaj. 

Nu te juca cu mine. 

Ea surprinse acea privire şi bătu în retragere. 

— In regulă, zise. Ocupaţi-vă. 


Zachariah îşi verifică ceasul. 

10.20 a.m. 

Avocata pe care o angajase să obţină ordinul de deshumare şi să 
fie la locul faptei sunase cu douăzeci de minute înainte ca să-l anunţe 
de sosirea lui Sagan. Acum ar trebui să fie înăuntru, iar lucrurile să se 
desfăşoare cu repeziciune. Raportul primit de la Viena era bun. Alle 
Becket nu mai constituia o problemă. Nimeni nu avea să afle ceva de 
la ea. Rocha şedea alături de el în maşină, abia venit cu un zbor de 
noapte din Austria până în Orlando, via Miami. Luase avionul în care 
Alle crezuse că va urca. 

Mai trebuia gestionată problema Tom Sagan. 

Fără vreo fată pe care să i-o aducă după încheierea deshumării, 
singura modalitate era de eliminare a ultimului martor rămas în viaţă. 

De fapt, i-ar face o favoare. 

Omul dorea să moară. 

Ca atare, Rocha va fi fericit să-l servească. 


Izul înţepător de putreziciune ajunse până la Tom. Medicul legist îl 
sfătui să se mişte rapid, căci lucrurile aveau să se înrăutăţească. 

Tom se apropie şi privi în sicriu. 

Nu rămăsese prea mult. Alle părea să fi ţinut la tradiţie şi nu 
îmbălsămase mortul. Leşul era înfăşurat într-un giulgiu alb, în cea mai 
mare parte dezintegrat, expunând puţinul care mai rămăsese dintr-o 
faţă. Orbitele goale ale ochilor arătau ca nişte găuri negre - dispăruse 


de acolo privirea aspră, uneori ostilă, de care îşi amintea Tom. Carnea 
şi muşchii se topiseră. De gât atârna o bucată de piele, ca nişte solzi 
de şopârlă. Tom încercă să-şi aducă aminte ultima oară când văzuse 
acel chip viu. 

Cu cinci ani în urmă? N 

Nu, mai degrabă nouă. Inainte de căderea lui. La înmormântarea 
mamei sale. 

Trecuse atâta vreme? 

In anii care se scurseseră, Abiram nu încercase niciodată să îl 
contacteze. Nici o scrisoare, nici un bilet, nici o carte poştală, nici un 
e-mail, nimic. În vreme ce presa şi vulturii îl distruseseră, singurul lui 
părinte rămas în viaţă tăcuse. Abia după moarte, în ultimul lui bilet, 
trimis împreună cu actul de proprietate al casei, primise din partea lui 
Abiram o oarecare consolare - Am resimțit durerea distrugerii tale, 
însă asta nu fusese îndeajuns. Adevărat, îl putea suna el, însă nu 
făcuse aşa ceva. Amândoi erau de vină. Nici unul nu fusese dispus să 
lase orgoliul deoparte. 

Şi amândoi pierduseră. 

Incepu să se lupte cu valuri de teamă, apatie, resentimente şi 
resemnare. Reuşi să se adune şi îşi recăpătă o oarecare demnitate. 

Un pachet sigilat se odihnea pe ceea ce odinioară fusese pieptul lui 
Abiram. Părea sigilat în vid, acest lucru fiind evidenţiat de dungile 
ambalajului. Tom întinse mâna după el, dar medicul se dovedi mai 
rapid şi îl luă. 

— E mai bine aşa, zise acesta, arătându-şi mâinile înmănuşate. Pe 
cadavre mişună bacteriile. 

Pachetul era subţire, mic şi uşor. Medicul îl întrebă dacă mai era 
vorba şi de altceva. Tom nu văzu nimic altceva înăuntru şi clătină din 
cap. 

Capacul fu pus la loc. 

Pe un perete se afla o chiuvetă - folosită, din câte îşi amintea Tom, 
pentru spălarea mâinilor. Medicul curăţă pachetul şi i-l aduse. 

Domnişoara avocat făcu un pas înainte. 

— lau eu asta. 

— Pe dracu iei, o repezi Tom. Din câte ştiu, eu sunt cel care a făcut 
cererea. 

Mânia îl încuraja. 

— Şi, apropo, continuă el. Ai ceva pentru mine? 

Femeia păru să înţeleagă şi se duse la o sacoşă care zăcea pe 
podea. Dinăuntru scoase un pachet mic FedEx, pe care i-l dădu. Apoi 
se întoarse către medic şi ceru din nou pachetul. 

Insă Tom puse mâna pe el, primul. 

— Asta e al meu. E 

— Domnule Sagan, zise avocata. Asta trebuia să-mi fie înmânat 


mie. 

Tom nu avea chef de ceartă. 

— O să presupun că dumneata habar n-ai ce se petrece aici. Hai să 
spunem că nu vrei să ştii. Aşa că ce-ar fi să taci din gură şi să stai 
departe de mine? 

Decisese că orice s-ar fi aflat în mormânt constituia singurul lui 
avantaj în negocieri şi n-avea de gând să renunţe la asta. Trebuia să 
se asigure că Alle era bine. Nu crezuse niciodată în rai sau în viaţa de 
apoi, sau în altceva, în afară de faptul că atunci când mureai, precum 
Abiram, te transformai într-o pastă, apoi în praf. Insă, ca să nu rateze 
şansa ca părinţii lui şi Michele să-l aştepte, după ce, în fine, îşi zbura 
creierii, voia să le poată spune că făcuse ceea ce trebuia. 

Porni înapoi spre uşă. 

Avocata veni spre el. 

Tom spuse: 

— Presupun că ştii ce e în coletul ăsta FedEx. 

Femeia se opri. Probabil că ştia. De asemenea, părea să nu aibă 
chef de cine ştie ce conversaţie în faţa medicului legist. 

— Spune-i clientului tău că îl voi contacta în legătură cu un schimb. 
Va şti la ce mă refer. 

— Cum îl vei găsi? 

— Prin tine. La ce firmă lucrezi? 

Ea îi spuse. 

Apoi el plecă. 


Capitolul douăzeci şi trei 


Alle urmărea transmisia video. Stătea cu Brian, într-o casă, dincolo 
de graniţa austriacă, în Cehia. Ajunseseră aici cu o noapte în urmă, 
din Viena. Era încă nesigură în privinţa celor întâmplate şi îşi 
petrecuse ziua în camera ei, cu mintea plină de tot felul de gânduri. 
Acum, în vreme ce urmărea imaginile din Florida, noi motive de 
îngrijorare o asaltau. 

Recunoştea locul unde fusese înmormântat bunicul ei. Imaginile pe 
care le vedeau erau captate printr-un parbriz de maşină, de la 
distanţă. Cimitirul era situat în Lake County, ţinut care dispunea de 
unele dintre cele mai înalte terenuri din Florida. Avea chiar dealuri, 
precum şi peste o mie de lacuri. Omul lui Brian alesese o pantă 
deluroasă din apropiere de cimitir, drept punct de observaţie. Alle îşi 
amintea locul. O ridicătură împădurită cu stejari, pini şi palmieri. 
Văzuse, cu o oră înainte, cum muncitorii îl exhumau pe bunicul ei, 
cum duceau sicriul în sala de ceremonii, aceeaşi clădire cu lemn pe 


părţile laterale, unde ea stătuse la priveghi după moartea lui. Camera 
de luat vederi oferea o privelişte clară a uşii frontale. 

— De ce filmezi chestia asta? întrebă ea. 

— Ca să încerc să aflu ce naiba e în sicriul ăla. 

— Ce vrei să faci? Să furi? 

— Nu sunt sigur ce o să fac, dar dacă pot pune mâna pe ce e acolo, 
o voi face. 

Prim-planul imaginii era dominat de pietre funerare, iar o porţiune 
de zid din cărămidă mărginea terenul vizibil. In vizitele ei din timpul 
verii la bunici, Alle se dusese adesea la cimitir, ajutând-o pe bunica ei 
să întreţină mormintele. 

Incă nu-l vedea pe Zachariah, aşa că zise ceva despre asta. 

— li pune pe alţii să-şi asume toate riscurile, replică Brian. Aşa 
procedează el. Insă e acolo. Priveşte totul. 

Tatăl lui Alle şi o femeie dispăruseră în interiorul clădirii, cu circa 
douăzeci de minute înainte. 

— Nu ştii nimic despre familia mea, se simţi ea nevoită să-i spună 
lui Brian. 

— Ştiu doar că tatăl tău nu merita porcăria de ieri. Te crede în 
pericol. Fiecare decizie pe care o va lua se bazează pe minciuna asta. 

— Noi nu doream decât să semneze actele. N-ar fi făcut niciodată 
aşa ceva dacă îl rugam eu, pur şi simplu. 

— Ce vrei să spui cu acest noí? Ai legătură cu chestia asta 
întreprinsă de Simon? 

— Vorbeşti de parcă ar fi o crimă. 

— Te asigur eu că nu e vorba doar de semnarea unor acte. Simon 
te vrea moartă. Il vrea şi pe tatăl tău mort. De aceea am un om acolo. 

Chestiile astea erau greu de crezut. 

— Nu te deranjează, întrebă Brian, că tatăl tău era pe punctul să se 
omoare noaptea trecută? 

— Bineînţeles că da. Ce am făcut l-a oprit. 

Brian părea sceptic. 

— Şi asta e justificarea ta? Habar n-aveai ce făcea. Doar voiai să-l 
ajuţi pe Simon cu orice preţ. 

Lui Alle îi displăceau tonul şi acuzaţiile lui. 

Tatăl ei apăru pe ecran, ieşind în grabă din clădire şi ţinând în 
mâna dreaptă ceva care semăna cu un colet albastru cu alb şi în 
mâna stângă un pacheţel pe care Alle îl recunoscu. Cel pus de ea în 
sicriu. 

— Aţi văzut asta? rosti o voce în computer. 

— O, da, replică Brian. Fii gata să pleci. 


Zachariah aşteptase destul. Treizeci de minute însemna timp 
suficient. De ce dura atât? El şi Rocha parcaseră la un kilometru 


distanţă, suficient de departe ca nimeni să nu ştie că erau aici, dar şi 
destul de aproape ca să intervină. O instruise pe avocată ca, imediat 
ce punea mâna pe pachet, să-i dea lui Sagan numărul unui telefon 
prin intermediul căruia îl putea atrage în locul unde Rocha l-ar fi 
lichidat. 

Cu puţin noroc, Sagan avea să-i scutească de tot deranjul şi să se 
omoare singur. De aceea îi înapoiase arma. O sinucidere ar uşura 
enorm lucrurile. Ar fi trebuit să o ţină pe Alle Becket în viaţă măcar 
până azi, dar, cu Brian Jamison în Viena, nu putea risca nimic. Ultimul 
lucru de care avea nevoie era ca Bene Rowe să afle detalii despre 
treburile lui. li spusese jamaicanului strictul necesar şi trebuia să 
continue aşa. Nu ajunsese atât de departe ca să i se fure totul de sub 
nas. Mai ales de către un bandit din Caraibe interesat doar de nişte 
aur legendar. 

li sună telefonul. 

— Sagan a luat pachetul şi a plecat, rosti vocea feminină. 

— Şi tu i-ai dat voie? 

— Cum puteam să-l opresc? 

Inutilă. 

— l-ai dat numărul de telefon? 

— N-am avut timp. A spus că te va contacta prin mine. 

— Când o face, dă-i numărul. 

Puse capăt convorbirii şi se întoarse spre Rocha. 

— Se pare că domnul Sagan a decis să facă ce vrea el. Ar trebui să 
treacă pe aici în scurt timp. Ai grijă de el înainte de a ajunge prea 
departe. 


Alle urmări cum tatăl ei fuge către o maşină din parcarea pietruită, 
chiar în spatele zidului exterior. 

— Spune-mi care e aranjamentul acolo, îi ceru Brian. 

Ea se holbă la el. 

— Aranjamentul, repetă el cu voce mai tare. Drumul de intrare şi 
ieşire. Unde duce? Ce e pe el? 

Alle se gândi. 

— Cimitirul se află la circa cinci kilometri de autostradă. De aici se 
face un drum pavat pe lângă ferme şi portocali. Câteva lacuri de-a 
lungul drumului, o oarecare distanţă. 

— Case? 

Alle clătină din cap. 

— Nu prea. E cam pustiu. De aceea e şi cimitirul acolo. 

— Ai auzit toate astea? întrebă Brian înspre computer. 

— Mă ocup. 

Tatăl ei intrase în maşină, iar acum dădea cu spatele şi se pregătea 
să plece. Femeia de mai devreme apăru în uşa clădirii cu un telefon 


mobil în mână. 

— Ştii pe cine sună, zise Brian din nou computerului. Urmăreşte-l. 

Mişcările de pe ecran arătară faptul că maşina cu camera de filmat 
îşi abandona poziţia. 

— Ce se petrece? întrebă Alle. 

— Tatăl tău încearcă să salveze ce ai ascuns. Probabil îşi închipuie 
că păstrarea pachetului are mai multă logică decât predarea lui. Şi are 
dreptate. Numai că are o problemă. Rocha e acolo. 

Inima ei o luă razna. 

Fapt care o surprinse. 

— Rocha a zburat în locul tău azi-noapte. Tatăl tău a intrat într-o 
mare belea. 


Tom se îndepărta în viteză de mormânt. 

Reuşise să evadeze. 

Acum iau secretele alea cu mine în mormânt. 

Tatăl lui scrisese toate astea intenţionând să procedeze astfel la 
propriu, iar acele secrete se regăseau, probabil, în pachetul care se 
afla acum pe scaunul din dreapta. Tom ar fi vrut să-l desfacă şi să 
vadă ce e înăuntru, dar nu în acea clipă. Trebuia să fugă de acolo. 
Apăsă pe pedala de acceleraţie şi o văzu în oglinda retrovizoare pe 
avocată, ieşind din sala de ceremonii. 

Vorbea la telefon. 

Cu Simon? 

Cu cine altcineva? 

Avea să aştepte circa o oră, apoi să stabilească un contact prin 
intermediul femeii. El nu avea telefon mobil. Nu avea nevoie. Cine să-l 
caute? Găsea el un telefon public undeva. Să se întoarcă acasă nu era 
o opţiune, de vreme ce Simon ştia unde locuia. 

Se grăbi de-a lungul aleii mărginite de pâlcuri de stejari. Izul putred 
al morţii îi rămăsese în nări. Ajuns la autostradă, viră stânga şi se 
îndreptă spre Mount Dora. Dâra de asfalt şerpuia de-a lungul acelui 
ţinut al portocalilor. Cele mai multe livezi din centrul Floridei 
dispăruseră, căci cultivatorii le schimbaseră de mult pe cultivarea de 
pepeni, varză, salată sau căpşuni. 

În acel loc însă, rămăseseră citricele. 

In oglinda retrovizoare apăru o maşină. 

Apropiindu-se cu repeziciune. 


Zachariah şedea pe scaunul din dreapta, în vreme ce Rocha era la 
volan. Se apropiau de Tom Sagan. Ce enervare neaşteptată! Nu 
anticipase rezistenţă. Schimbul trebuia să fi avut deja loc, Sagan 
acceptând faptul că nu poate face altceva decât să coopereze. În loc 
de asta, idiotul decisese să schimbe regulile. 


— Trebuie să-l oprim înainte de a găsi următoarea autostradă, îi 
spuse el lui Rocha. 

Erau la mai puţin de cinci sute de metri depărtare. 

— Forţează-l să iasă de pe drum, în câmp. 


Capitolul douăzeci şi patru 


Bene cobori din camionetă şi se îndreptă spre intrarea în muzeu. 
Venise singur. Nu aducea niciodată oameni sau arme aici. Nu era 
nevoie. Micuța aşezare Charles Town se odihnea în valea râului Buff 
Bay, un petic paşnic de pământ, la câţiva kilometri sud de ţărmul 
nordic al insulei. După ce secta maroon Windward, condusă de 
căpitanul Quao, i-a învins pe britanici în 1793, tratatul de pace semnat 
între foştii sclavi şi foştii stăpâni le-a garantat 1000 de acri de teren 
maroonilor din Charles Town, fără a plăti impozite, pe viaţă. Pe acele 
pământuri, la umbra munţilor, lângă râu, luptându-se cu şomajul şi cu 
sărăcia perpetuă, continuau să trăiască circa 1200 de marooni. 
Cultivarea solului cu diverse plante rămânea principala lor sursă de 
venit, obţinut de pe urma unor pante montane minuscule, închiriate 
de la proprietarii lor absenţi, unde cultivau cafea, nuci şi scoteau 
cărbune. Însă acolo mai existau o firmă de construcţii, un magazin de 
mobilă, o şcoală şi câteva baruri. 

Bene cunoştea toate familiile mai bune. Dean, Duncan, Irving, 
Hartley, Shackleford. Cele mai multe deţineau poziţii în Consiliul 
înţelepţilor. Frank Clarke era conducătorul maroonilor, ales cu trei ani 
în urmă, având sarcina de a gestiona comunitatea. 

Lui Bene îi plăcea de el, un om educat, experimentat şi prudent. 
Absolvent al Universităţii Indiilor de Vest şi născut în apropiere de 
Charles Town, Clarke lucrase treizeci de ani în Statele Unite ca agent 
bursier, înainte de a se redescoperi pe sine şi de a se întoarce acasă, 
în Charles Town. Acum promova cauze la nivel insular, devenind 
aproape un purtător de cuvânt pentru marooni. 

— A, Bene, tu nu mort înc’? îi zise tare Clarke. 

Bene zâmbi auzind varianta patois a formulei de salut ce-ai mai 
făcut. 

— Nu sunt încă mort, prietene. Nu că n-aş fi încercat. 

Frank zâmbi. Se apropia de şaptezeci de ani, dar în părul lui 
castaniu tuns scurt se vedeau doar câteva fire albe. Prea puţină 
grăsime îi îngreuna trupul armonios. Purta ochelari cu lentilă groasă şi 
ramă metalică rotundă, ce confereau un aspect intens privirii ochilor 
săi negri. Era îmbrăcat cu blugi zdrenţuiţi la ambii genunchi şi o 
cămaşă neagră murdară, care atârna pe afară. Intr-o mână, ţinea o 


macetă ruginită. 

— Munceşti azi? întrebă Bene, arătând spre hainele jerpelite. 

— Duc nişte oameni sus, pe munte. La ruine. O să-i învăţ chestiile 
vechi. 

Frank Clarke era pasionat de istoria maroonilor. Fusese şi el învăţat 
de către o străstrămătuşă, fostă şefa a comunităţii locale. Cu un an 
înainte, Clarke înviase acea moştenire istorică deschizând Muzeul 
Maroon din Charles Town. Bene ajutase cu bani la construcţia unei 
clădiri, ridicată în stil vechi, din pereţi de cherestea îmbinată, tablă şi 
un acoperiş din stuf. 

— Cum mai merge pe aici? întrebă el. 

Nu mai fusese pe acolo de câteva luni. j 

— Vin oameni. Nu mulţi, dar câțiva tot vin. li aduc aici ghizii 
turistici. Vin rar şi constant. Fiecare dolar pe care îl scoatem ajută la 
menținerea acestui loc. 

Coloneii conduceau diverse comunităţi maroon din insulă. Bene ştia 
că aceştia se întruneau cel puţin o dată pe lună, într-o formulă locală 
de parlament. Teritoriul maroon nu era supus taxării jamaicane sau 
altor reguli. Oamenii se autoguvernau, tratatele încheiate cu multă 
vreme în urmă asigurându-le independenţa. 

Lui Bene îi plăcea să vină aici, să discute despre chestiile vechi şi 
aflase multe despre comoara pierdută de la Frank Clarke. 

O legendă taino spunea povestea a două peşteri. Una se numea 
Amayauna, însemnând „fără importanţă”. Cealaltă, Cacibajagua, 
adică „de mare importanţă”. Nici una nu fusese descoperită vreodată. 
Legenda, pe care maroonii o adoptaseră, descria modul în care taino îi 
arătaseră lui Columb un loc în munţi, o peşteră, unde filonul de aur 
era gros de peste şapte centimetri. Insă după cinci sute de ani de 
căutări, nu fusese descoperită nici urmă de vreo comoară. Un mit? 
Poate că nu. Ceva ce spusese Tre Halliburton, cu o zi înainte, îl 
determinase să-şi frământe creierii întreaga noapte. 

Dreptul de deţinere a insulei de către familia lui Columb dispăruse. 
Spaniolii recâştigaseră controlul, iar Inchiziția urma să ajungă în scurt 
timp aici. Nimeni nu avea să-i mai protejeze pe evreii jamaicani. Din 
fericire, comunitatea îşi luase precautii, secretizându-şi averea într-un 
loc cunoscut doar de un om identificat ca Levitul. 

Ca atare, Bene venise cu maşina peste munţi, de la proprietatea lui 
de pe versanţii sudici până aici, în nord, ca să se întâlnească cu un om 
care avea habar. 

— Trebuie să aflu mai multe despre comoară, îi spuse el lui Clarke. 

— Incă o mai cauţi? Nu renunţi? 

— Nu acum. 

Frank îi povestise odată o altă legendă. Despre o peşteră presupus 
păzită de o poartă de fier şi în care nici un maroon nu reuşise 


vreodată să pătrundă. Oamenii îi spuneau Cacibajagua, loc important, 
la fel ca şi taino. Mulţi încercaseră să treacă prin poartă şi cu toţii 
eşuaseră. Bene îşi dădea seama că, la fel ca şi taino, maroonii îşi 
iubeau propriile legende. Cu cât erau mai fantastice, cu atât mai bine. 
Jamaicanilor le plăcea să spună cât de mândri erau ei de marooni, dar 
puţini ştiau amănunte legate de aceştia. Şi mai ciudat, chiar maroonii 
cunoşteau puţine despre ei înşişi. Ca şi taino, nu lăsaseră în urmă 
istorii scrise, edificii sau altceva care să amintească de ei, cu excepţia 
cântecelor, proverbelor, numelor de locuri şi urmelor de poteci în 
păduri. Bene spera ca această veche legendă să aibă la bază nişte 
fapte. 

Aşa că întrebă: 

— Evreii. Cum se comportau ei cu maroonii? 

Era un subiect pe care nu-l abordase niciodată, însă acum dorea să 
ştie. 

— Evreii erau altfel, răspunse Frank. Nu erau spanioli sau englezi. 
Nu erau africani. Nici taino. Insă erau persecutați la fel ca noi. Sigur, 
deţineau cele mai multe afaceri şi făceau bani, dar nu erau egali cu 
spaniolii sau englezii. Erau situaţi mai jos. Fuseseră date multe legi 
împotriva lor. Ştiai că evreii puteau deţine doar doi sclavi şi nu mai 
mulţi? În afara cazului în care posedau o plantație, dar aşa ceva se 
întâmpla foarte rar. Şi mai puteau avea alţi evrei ca servitori casnici. 

Nu, nu ştiuse asta. 

— Insă nici o lege nu-i oprea pe evrei să facă afaceri cu sclavi, 
continuă Frank. Le vindeau bunuri sclavilor şi albii urau asta. Spuneau 
că îi încurajează să fure de la stăpâni, de vreme ce evreii le ofereau o 
modalitate de a cheltui banii. Asta a dus la multe resentimente faţă de 
ei. De asemenea, evreii vindeau muniţie maroonilor. Era un lucru pe 
care nu ni-l puteam face noi înşine. Armele le furam de la soldaţii 
britanici morţi, dar muniţia trebuia cumpărată. 

— Nu mi-ai povestit nimic despre toate astea până acum. 

— Bene, sunt multe lucruri despre care n-ai întrebat niciodată. 

— Unde e locul ăsta cu poarta de fier? 

Frank zâmbi. 

— Sunt lucruri despre care nu pot să vorbesc. 

— Sunt maroon. 

— Aşa e. Şi tu ar trebui să ştii că sunt lucruri despre care nu putem 
vorbi. 

— Atunci spune-mi mai multe despre evrei. 

Colonelul se uită la el cu o privire sceptică. 

— Cum am zis, ei ne vindeau praf de puşcă atunci când ne-am 
luptat cu englezii. Insă le dădeau şi englezilor. Ambele tabere nutreau 
resentimente faţă de ei. Oamenii de culoare au dobândit drepturi 
depline în acest loc, în 1830. După aceea, evreii au fost singurii 


oameni liberi fără drept de vot. Li s-a acordat ani de zile mai târziu, iar 
cei care s-au bătut împotriva egalităţii cu evreii au fost oamenii de 
culoare. Făcu o pauză. Mereu am considerat chestia asta o ciudăţenie. 
Insă vina nu poate fi aruncată asupra evreilor. Ei erau oameni de 
afaceri. Se temeau că englezii vor renunţa la toleranţă şi le vor 
confisca proprietăţile, alungându-i de pe insulă. Ca atare, au jucat cu 
ambele tabere. 

Bene luă maceta de la Clarke şi folosi lama ca să deseneze un 
simbol în ţărână. 


— Ce e asta? îşi întrebă el prietenul. 

Dimineaţa liniştită era deranjată doar de cântecele păsărelelor şi de 
zgomotele insectelor. 

— Unde ai văzut imaginea asta? Cuvintele au fost aspre, dure şi 
răguşite. 

— Ce este? 

Frank se holbă la el. 

— Cheia către poarta de fier. 


Capitolul douăzeci şi cinci 


Alle se uita la transmisia video, în vreme ce maşina străbătea cu 
viteză o autostradă cunoscută. Livezi de portocali se întindeau pe 
kilometri întregi, de o parte şi de alta a şoselei, printre ferme de cai şi 
dealuri împădurite. 

— Ce are de gând să facă omul tău? întrebă ea. 

— Bună întrebare, replică Brian. 

— E o maşină pe urmele lui Sagan, anunţă vocea din computer. Se 
apropie repede. 

— Unde eşti? 

— In spatele ei. Dar mult în urmă. 

— Nu mai e nevoie de ascunzişuri. Ajută-l. Ştii cine e pe urmele lui! 

Privirea lui Brian confirma ceea ce ea ştia deja. 

Zachariah şi Rocha. 

| se puse un nod în gât, pe care îi fu greu să-l înghită. Nu se gândise 
niciodată că tatăl ei ar fi putut să aibă de suferit. 

Şi totuşi, venise. 

Rezoluţia camerei de filmat de la bordul celeilalte maşini nu era 
suficient de bună ca ei să vadă mult în faţă, iar vibraţiile provocau 
tulburarea imaginii. 


Ce făcea tatăl ei? Nu trebuia decât să le dea ce doreau indivizii. 
Chestia asta nu ar fi trebuit să se întâmple. 
— Simon îl atacă, rosti vocea din computer. 


Zachariah cobori geamul din partea lui, în vreme ce Rocha manevră 
maşina paralel cu cea a lui Sagan, mergând pe contrasens. Din faţă 
nu se vedea venind nici o maşină. Tom ţinea mâinile strâns pe volan, 
iar chipul îi era încordat. La început ignoră cealaltă maşină, apoi se 
uită spre cei doi. 

— Opreşte maşina, urlă Zachariah. 

Sagan clătină din cap. 


Tom nu mai condusese niciodată aşa de repede. Se apropia de 150 
de kilometri pe oră. Din fericire, drumul era drept, cu doar câteva 
curbe line. Se uită în stânga şi în dreapta şi nu văzu decât portocali cu 
frunzele de un verde aprins, plini de flori primăvăratice. Când era 
copil, muncea vara şi toamna pe câmpurile din Lake County; ca să 
câştige nişte bani în plus. Pe atunci, câteva familii din partea locului, 
prietene între ele, deţineau cele mai mari livezi. Tom ştia unde se află 
şi ce se întindea în jurul lui. Una dintre regulile pe care un bun 
reporter o ştia era aceea de a se orienta în locul în care se afla. 

Maşina din spatele lui viră stânga, pe contrasens şi veni lângă el. 

Simon. 

Cerându-i să tragă pe dreapta. 

Nu avea cum să se eschiveze de privirea lui intensă, de ochii lui 
reci şi plini de încredere în sine, aşa că întinse mâna spre scaunul din 
dreapta, luă coletul cu arma şi îl aşeză pe genunchi. 

Simon îi făcea semne să se oprească. 

Mâinile prinseră coletul şi îl sfâşiară. 

Prinse din nou volanul, bine, cu dreapta, în vreme ce stânga găsi 
arma şi o răsuci către fereastra portierei. 


— Încetineşte, strigă Zachariah. 

Sagan îndreptă arma spre el. 

Rocha apăsă cu putere frâna, încetinind suficient ca Sagan să 
ţâşnească înainte. 

Nebunul intenţionase să-l împuşte. 

— Dă-i drumul, ordonă el. Forţează-l să iasă de pe şosea. 


Tom era bucuros că nu fusese nevoie să apese pe trăgaci. Nu 
trăsese niciodată cu o armă, iar folosirea uneia, în vreme ce şofa cu 
150 de kilometri pe oră, nu i se părea deloc un mod bun de a începe. 

Insă fusese pregătit să o facă. 

Avea să se ocupe de Zachariah Simon, dar conform propriilor 


reguli. Ce avea de pierdut? Se îndoia că Simon îi va face rău lui Alle, 
cel puţin nu înainte de a pune mâna pe ceea ce dorea. lar lui Tom nu-i 
păsa de sine însuşi. Ar fi trebuit să fie mort deja, aşa că orice clipă 
suplimentară reprezenta un bonus. Cu toate astea, era ciudat cum, în 
febra acestei curse de maşini, nu se gândise la moarte. Nu dorea 
decât ca Alle să nu păţească nimic. lar pachetul sigilat de pe scaunul 
din dreapta era asigurarea că lucrurile vor sta aşa. 

Ceva se lovi de bara din spate, făcându-i volanul să vibreze. 

Işi recăpătă controlul şi menţinu roţile din faţă drepte. Era pe cale 
să iasă de pe drum, căci această şosea de ţară urma să dea într-o 
autostradă mai intens circulată. 

O altă lovitură. 

Zachariah îl lovea din spate, ferindu-se de vreun posibil glonţ tras 
asupra lui. Tom văzu în oglinda retrovizoare cum maşina lui Simon 
încetineşte puţin, apoi ia viteză spre el, de această dată virând stânga 
pe contrasens şi lovindu-l în partea laterală. Se luptă să menţină 
vehiculul pe şosea, după care îşi zise: Ce naiba! Hai să o facem. Un 
viraj dreapta şi roţile părăsiră asfaltul. Viteza propulsă maşina peste 
un mic şanţ de scurgere paralel cu drumul, într-o livadă de portocali. 

Partea din faţă a maşinii lovi solul, apoi se echilibră, în vreme ce 
roţile din spate continuau să o propulseze înainte. Apăsă cu putere pe 
frână, încetini, apoi viră pe un drum de pământ mărginit de două şiruri 
lungi de pomi. 

Şi goni mai departe. 


Simon era impresionat. 

Ce manevră! 

Tom Sagan se dovedea un duşman de calibru. 

Rocha opri maşina, răsuci de volan şi întoarse spre locul de unde 
Sagan părăsise şoseaua. 

— Fă-o, îi ordonă Simon. 

Rocha întoarse din nou, acceleră cu putere, sări peste şanţ şi 
ateriză dur pe cealaltă parte. Atinse solul mai întâi cu roţile din 
stânga, apoi cu cele din dreapta, după care găsi acelaşi drum de 
pământ dintre pomi folosit de Sagan. Un nor de praf le împiedică 
vizibilitatea. 

Erau obligaţi să meargă mai încet. 

Dar înaintau. 


Bene aştepta ca Frank Clarke să se explice. 

Cheia către poarta de fier? 

Ştia că maroonii erau înverşunaţi în privinţa secretelor. Întreaga lor 
societate se născuse în criză, fusese crescută în frustrări şi exista de 
patru secole aproape total ascunsă. Oamenii fuseseră războinici 


străluciți, cu un moral de excepţie, iar întreaga lor existenţă se baza 
pe amintirea marilor fapte de arme, poveştile fiind transmise de la o 
generaţie la alta pe cale orală. 

O poartă de fier? 

Bene nu era interesat de poveşti. 

El dorea recompense. 

Şi colonelul ar fi trebuit să vrea asta. 

— Frank, trebuie să mă ajuţi. Incerc să găsesc comoara aia. E pe 
aici pe undeva, în munţii ăştia. Ştii că aşa e. Nu e o legendă. Locul ăla 
şi bogăţia de acolo aparţin maroonilor. Sunt ale noastre. 

Vorbea fără ocolişuri, folosindu-se de o engleză perfectă şi astfel 
lăsând clar să se înţeleagă că era vorba de o soluţie modernă la o 
problemă veche. 

— Nu sunt sigur în privinţa asta, Bene. 

— Spaniolii au furat-o de la taino. Noi suntem cele mai apropiate 
rude de taino. Gândeşte-te ce am putea face dacă legenda se 
adevereşte. 

Prietenul lui nu replică nimic. 

— De ce e simbolul ăla atât de important? 

Frank îi făcu semn să intre cu el în muzeu. 

Clădirea părea de fapt o baracă similară cu cea unde trăia Felipe. 
Era o construcţie maroon autentică, cu excepţia faptului că, în loc de 
cherestea tăiată, se folosiseră bârne îmbinate. Podeaua era în stil 
tradiţional, lut şi cenuşă amestecate bine, până ce căpăta consistenţa 
betonului. Folosise el însuşi acel amestec la proprietatea lui pentru 
şoproane, hambare de lucru şi încăperi de procesare a cafelei. De-a 
lungul pereţilor clădirii rectangulare se aliniau artefacte, toate extrase 
din munţii din apropiere. Fiecare avea o inscripţie care explica 
semnificaţia lui. Nimic spectaculos, o chestie simplă şi directă. 
Asemenea unor înscrisuri despre oameni care trebuie să rămână în 
memoria colectivă. 

Trecură pe lângă mese de lemn unde erau prezentate vase şi 
ustensile. Junges stăteau în picioare, cu lamele suliţelor ruginite încă 
ascuţite. Un abeng ocupa un loc proeminent, aşa cum s-ar fi şi 
cuvenit, de altfel. Bene învățase de mic să sufle în cornul de vacă - pe 
vremuri, versiunea maroon a internetului - generând sunete speciale 
care se transformau în mesaje pe distanţe lungi. Se mai aflau acolo 
tobe, capcane de păsări, ceaune, ba chiar şi o replică a unui cort de 
vindecare folosit de învățatul fiecărei comunităţi în tratarea bolnavilor. 

— N-am mai fost pe aici de ceva timp, zise el. Sunt mai multe 
obiecte afişate decât erau pe vremuri. 

Frank se întoarse spre el. 

— Ar trebui să vii mai des. Cum ai spus, eşti maroon. 

Totul era legat de naştere. Dacă un părinte era maroon, atunci 


copiii erau la fel. 

— Nu ai nevoie de mine aici, replică el. 

— Nu-i adevărat, Bene. Nimănui nu-i pasă că tu faci bani din jocuri 
de noroc sau curve. Ştim cu toţii, aşa că să nu-ţi fie ruşine. Nouă nu 
ne e. Uită-te de unde am venit. Cine suntem. 

Se opriră la o scenă de lemn care ocupa un colţ din spate şi pe care 
se aflau trei tobe. Bene ştia că muzica reprezenta o parte importantă 
a specificului muzeului. Unii dintre toboşarii locali erau cei mai buni de 
pe insulă. Spectacolele aveau loc aici în mod regulat, atrăgând atât 
marooni, cât şi turişti. Bene avea şi el o tobă, confecţionată dintr-o 
singură bucată de lemn special descoperit în munţi. Frank se aplecă şi 
trase de sub scenă o cutie de lemn fără capac. lnăuntru se vedea o 
piatră, cam de treizeci de centimetri pătraţi, pe care era înscris 
acelaşi simbol descoperit de el în cimitirul părăsit. Bene se uită fix la 
prietenul lui. 

— Ai habar de chestia asta? 

— Două linii, înclinate, încrucişându-se, una cu un cârlig în vârf. A 
fost găsit în mai multe locuri sacre. 

Studie inscripţia, aproape identică în dimensiuni şi formă cu cea din 
cimitir. 

— Vrei să vezi încă una? întrebă Frank. În munţi. 

— Credeam că ai vizitatori. 

— O să-i preia altcineva. Noi doi trebuie să discutăm. 


Capitolul douăzeci şi şase 


Tom continuă să gonească cu maşina prin livadă. Drumul era liber 
pe mai bine de opt sute de metri. Dacă Simon luase decizia să-l 
urmărească, nu avea să-i fie uşor, deoarece cauciucurile lui lăsau un 
nor de praf în urmă. Cel puţin instinctul lui se dovedise corect. În 
Simon nu putea avea încredere. Şi încă un lucru. Când aruncase o 
privire în lateral, către cealaltă maşină, surprinsese faţa şoferului - 
oase ascuţite, păr negru cârlionţat, piele întinsă - unul dintre indivizii 
care o atacaseră pe Alle. 

Datoria avocatei fusese să pună mâna pe ceea ce se afla în sicriu. 
Ce căuta aici şoferul? Şi asta însemna că Alle era ţinută prizonieră 
undeva în apropiere? Cu toate posibilităţile internetului, Tom nu avea 
de unde să ştie locul în care era ea captivă. Insă faptul că unul dintre 
cei care o prinseseră era aici însemna că ea putea fi aproape. Ceea ce 
avea logică. Simon trebuia să o scoată de acolo, la un moment dat. 
Sau se gândise că ţinta lui era atât de slabă, de înfrântă, de 
debusolată, încât ar fi executat orice i s-ar fi cerut, fără să pună 


întrebări? 

Poate că da. 

lar asta îl înfuria. A 

Acum el, Tom, avea atuurile. işi simţea sângele pulsând. Nervii îi 
erau întinşi. Trăia aceleaşi senzaţii pe care le cunoscuse cu ani în 
urmă, adulmecând istoria. 

Şi îi plăcea. 

Inaintea lui, un pod artizanal de bârne înnegrite de cale ferată 
mărginea un canal de irigație. Tom ştia că livezile de portocali erau 
înconjurate de canalele care să absoarbă apa de ploaie. Pe vremuri, 
ele alimentau pompele de apă. Işi petrecuse multe zile de vară 
curăţând şanţurile umede de iarbă şi mizerie. 

li veni o idee. 

incetini, traversă podul menit tractoarelor şi echipamentelor de 
cules şi se opri de cealaltă parte. 

Deschise portiera şi alergă înapoi. 

Şanţul avea mai bine de şase metri lăţime. Bârnele erau lungi şi 
sprijinite pe un pilon central. Era aşezate una lângă alta, deoarece, 
aşa cum ştia şi Tom, se puteau muta din loc în loc către alte puncte 
de sprijin amenajate de-a lungul canalului. Işi pierdu o vreme şi cu 
mutarea acestor bârne dintr-un loc în altul. 

Praful de pe drum, de cealaltă parte a şanţului, începu să se 
limpezească. 

Auzi un motor. 

Apropiindu-se. 

Groase de aproape cincisprezece centimetri, bârnele erau aranjate 
două câte două, la un metru şi ceva depărtare între ele, suficient cât 
pe ele să poată merge cauciucuri grele de pe fiecare parte a unui 
şasiu. Se duse în fugă pe pod şi dislocă o pereche de bârne lungi, din 
îmbinările de prindere, după care le aruncă în şanţ. 

Procedă la fel cu cealaltă pereche. 

Il durură muşchii din pricina efortului. 

Se retrase către marginea şanţului şi aruncă alte două bârne din 
locul lor. 

Acum era despărţit de Simon de şase metri de hău. 

Praful de pe cealaltă parte dispăru. 

Văzu maşina. 


Zachariah se uita cu atenţie înainte. 

Rocha parcurgea drumul dintre pomi cât de repede se putea din 
pricina vizibilităţii reduse. Din fericire, părea că norul de praf se disipa. 

Apoi Simon privi în faţă. 

Tom Sagan stătea în picioare pe malul îndepărtat al unui şanţ lat. 
Din mijlocul şanţului se ridica un stâlp. Şi Rocha văzuse asta, căci 


apăsă frâna cu putere, făcând cauciucurile să muşte din ţărână. 
Maşina se opri derapând. Cei doi au fost ţinuţi în loc de centurile de 
siguranţă. 

Rocha înjură. 

Simon privi fix înainte, prin parbriz. 

— Opreşte motorul! 


Tom se retrase la maşină şi luă arma. [inu portiera din dreapta 
deschisă, astfel încât maşina să se afle între el şi Simon. Cu siguranţă 
că unul dintre cei doi se putea aventura prin şanţ, dar îi putea omori 
pe amândoi înainte să ajungă la el. 

Poziţie de aşteptare. 

Exact ce dorea el. 

O adiere caldă de vânt îi mângâie faţa, făcându-i pielea de găină pe 
gât şi pe piept. 

— Bine, rosti Simon tare, în direcţia lui. Ce vrei? 

— Pe fiica mea. 

Rămase ghemuit, privind prin cadrul deschis al portierei. 

— Imi dau seama că ai arma şi că ţi-ai ales cu grijă locul. Nu te voi 
provoca. 

Celălalt bărbat se postă lângă Simon şi nu se mai mişcă. 

— Ar trebui să-ţi împuşc prietenul, strigă Tom. A atins-o pe fiica 
mea. 

Nici unul din cei doi nu făcu vreo mişcare. 

— şi făcea treaba, replică Simon. Ce l-am plătit eu să facă. Avocata 
mea nu şi-a îndeplinit datoria. 

— O vreau pe Alle, după care poţi avea ce e la mine. 

— Nu e aici. 

— Cum a ajuns aici nemernicul ăla pe care îl plăteşti? 

— A zburat toată noaptea trecută. 

Tom asculta cu atenţie. 

— E în Viena. Dacă o vrei, va trebui să te duci acolo. 

— Austria? i 

— Acolo locuiesc eu. Dar poate că ştiai deja. In definitiv, ai fost 
reporter. 

— Du-te naibii! 

Simon chicoti. 

— Te asigur că încă pot să-i fac fiicei tale mult rău. Şi poate că o s-o 
şi fac, ca răsplată a problemelor în care m-ai băgat. 

Tipul ăsta juca la cacealma, iar dacă ieri Tom ar fi ezitat, azi nu mai 
era cazul. Era Tom Sagan, jurnalist de investigaţie, câştigător al 
premiului Pulitzer, orice ar fi zis lumea. 

— Atunci poţi să-ţi iei adio de la ceea ce am. 

Tăcere în cealaltă tabără. 


— Ce propui? întrebă în cele din urmă Simon. 

— Un schimb. 

Altă tăcere, apoi Simon zise: 

— Nu o pot aduce aici. 

— Cum intenţionai să-i dai drumul - asta dacă îţi trecea prin cap 
aşa ceva? 

— Speram ca mijloacele electronice să ajute, cu un video al 
evenimentelor, poate o reuniune lacrimogenă după aceea. 

— Nu merge. 

— Evident că nu. Ce propui? 

— Facem schimbul în Viena. 


Oare Zachariah auzise bine? 

— Vii acolo? rosti el tare. 

— Şi tu la fel. 

Putea ieşi bine. Zachariah avea o problemă serioasă, ştiind că Alle 
Becket era moartă. Insă tot era posibil să-şi atingă obiectivul în final. 

— In regulă. Când? 

— Mâine după-amiază, la ora cinci. Catedrala Sf. Ştefan. 


Tom alesese cu mare atenţie. Vizitase Viena de câteva ori, stând 
acolo aproape o lună, în vreme ce relatase despre războiul din 
Sarajevo. Locul îi era cunoscut. Ştia catedrala gotică, aflată în inima 
oraşului. Un loc public. Mulţi oameni. O poziţie bună pentru un 
schimb. Ar trebui să fie în siguranţă acolo. Singura problemă era să 
plece înainte ca Simon să poată face vreo mişcare. 

Dar avea să se gândească la asta mai târziu. 

— Mâine la ora cinci, strigă el. 

— Voi fi acolo. 

Simon şi celălalt individ se retraseră la maşina lor şi plecară, 
stârnind un nor de praf în urmă. 

leşi din spatele portierei şi lăsă arma jos. Cămaşa îi era îmbibată de 
sudoare. Işi simţea măruntaiele arzând, iar aerul rece îl supăra. Pentru 
prima dată simţi mireasma portocalilor şi văzu pomii din jurul lui plini 
cu flori albe. 

O mireasmă cunoscută din copilărie. 

Cu atâta vreme în urmă. 

Işi trecu o mână peste barba nerasă de trei zile. 

Nu-i dispăruse din minte nici unul dintre rateurile personale, dar 
pentru un individ care ar fi trebuit să fie mort se simţea mai viu ca 
niciodată. 


Simon era mulţumit. 
— Găseşte o cale să ieşim de aici, îi ceru el lui Rocha. Apoi mergi 


drept spre aeroport. 

Trebuia să sune înainte, să i se pregătească avionul. Sosise aici cu 
unul privat şi avea să se întoarcă la fel în Austria. Ar fi trebuit să plece 
acolo cu secretul Levitului, dar avea să pună mâna pe el în curând. 

Sagan se credea, probabil, suficient de inteligent ca să aleagă 
Catedrala Sf. Ştefan. Era adevărat că un loc public aşeza ambele 
tabere pe picior de egalitate. Nu era un loc rău pentru un schimb fiică- 
pachet. 

In afară de cazul că... 

Zâmbi triumfător când în minte îi veni o idee, iar forţa planului 
conceput îl uimi. 

Tom Sagan tocmai comisese o greşeală fatală. 

lar faptul că Alle Becket era moartă nu mai conta. 

Tatăl avea să i se alăture în curând fiicei. 


Capitolul douăzeci şi şapte 


Tom ieşi din livadă pe autostradă şi o luă la vest, spre Orlando. 
Apăsarea care îi îngreuna capul şi îi făcea gândurile confuze 
dispăruse. Din nefericire, pe măsură ce nivelul de adrenalină scădea, 
în faţa ochilor nu vedea decât trupul putrezit al lui Abiram Sagan. 
Copiii n-ar trebui să-şi vadă niciodată părinţii astfel. Abiram fusese ca 
un taur. Dur. Neobosit. Respectat în comunitate. Onorat în templu. 
lubit de nepoata lui... 

Şi de fiu? 

Nu era pregătit să se gândească la asta, încă. 

Se întâmplaseră prea multe între ei. 

Şi toate din pricina religiei. 

De ce contase dacă voia sau nu să fie evreu? De ce dusese acea 
decizie la o ruptură? Se gândise de multe ori la răspunsurile ambelor 
întrebări. Poate că ele se găseau în dreapta lui, în pachetul sigilat? 

Nu avea de gând să mai aştepte. N 

leşi de pe autostradă, găsi o benzinărie şi parcă acolo. Inşfacă 
pachetul şi înfipse cheia maşinii în ambalajul lui, rupând plasticul gros, 
suficient cât să îl poată desface. 

In interiorul pachetului vidat năvăli aerul. 

Descoperi acolo trei lucruri. 

Un plic din plastic sigilat cu bandă adezivă, o hartă şi un săculeţ din 
piele neagră cam de douăzeci şi cinci de centimetri. 

Pipăi exteriorul ei. 

Orice se găsea înăuntru era uşor, subţire şi metalic. 

Desfăcu baierele şi scoase obiectul. 


O cheie. 

Lungă de vreo cincisprezece centimetri şi decorată cu trei stele ale 
lui David alăturate. O cheie-schelet. Numită aşa, după cum ştia el, 
pentru că era redusă doar la părţile ei esenţiale - în principal, câteva 
noduri în capăt cu care cheia putea activa elementele de siguranţă ale 
unei încuietori corespunzătoare. Nu prea se mai găseau astfel de chei. 
Işi amintea că în copilărie văzuse una similară folosită la deschiderea 
ceremonială a sinagogii. Acea cheie era făcută din fier. Cea de acum 
era din alamă. Nici un pic de murdărie nu o întina. 

işi îndreptă atenţia către plic. Deschise portiera ca să intre aer 
înăuntru. Trase cu degetele de banda adezivă până ce desfăcu plicul 
într-un capăt. 

lnăuntru se găsea o foaie de hârtie împăturită în trei. Bătută la 
maşină. La un singur rând. 


Dacă citeşti asta, fiule, atunci mi-ai deschis mormântul. Eu 
sunt ultimul Levit. Nu sunt născut în casa leviţilor, ci ales. Primul, 
Yosef Ben Ha Levy Haivri, Joseph, fiul lui Levi evreul, a fost ales 
de Cristofor Columb. Josef era cunoscut de ceilalţi din vremea sa 
ca Luis de Torres. A fost primul evreu care a trăit în Lumea Nouă. 
De la de Torres linia de descendență a curs neîntrerupt, fiecare 
Levit fiind selectat de cel dinainte. Eu am fost numit de Saki al 
tău. El a fost ales de tatăl lui. A fost dorinţa mea ca tu să îmi 
succezi. Am muncit din greu când erai mic ca să te instruiesc în 
felul nostru de a fi. Am vrut să devii cineva căruia să îi pot 
încredința acest secret. Când m-ai anunţat decizia ta de a 
abandona credinţa noastră, am fost devastat. Eram pe punctul 
de a-ţi dezvălui tot ce ştiam, dar hotărârea ta a făcut asta 
imposibil. Mă socoteai puternic şi de neclintit, dar în realitate 
eram slab şi fragil. Mai rău, mândria nu îmi permitea să repar 
răul pe care ni le-am provocat unul altuia. Am plâns botezul tău 
ca şi cum ai fi murit, ceea ce, într-un mod foarte real pentru 
mine, chiar s-a întâmplat. Imi doream să fii ca mine, Levit, dar tu 
nu nutreai o asemenea dorinţă. Mai sunt atât de puţini evrei, 
fiule. Nu ne putem permite să pierdem nici unul. Alle face acum 
parte dintre noi. Poate ştii asta sau nu. Convertirea ei m-a 
mulţumit, deşi îmi dau seama că ar fi supărat-o pe mama ei. Alle 
a descoperit credinţa noastră pe cont propriu şi a ales să se 
convertească. Nu am exercitat nici un fel de presiune asupra ei. 
Este sinceră şi devotată. Insă Levitul trebuie să fie bărbat, iar eu 
nu am găsit pe nimeni capabil de misiune. Aşa că am luat 
secretul încredinţat mie în mormânt. Presupun că doar tu sau 
Alle aţi putea vreodată să deschideţi sicriul meu. Aşa că acum îţi 
las ţie ceea ce Saki mi-a transmis mie. 


3. 74. 5. 86. 19. 


Habar n-am ce înseamnă asta. Descifrările nu cad în sarcina 
Levitului. Noi suntem doar nişte păstrători. Până în vremea 
bunicului tău, levitul mai deţinea şi un alt obiect, însă acesta a 
fost ascuns după cel de-al Doilea Război Mondial. Cheia de lângă 
acest bilet mi-a fost dată de Marc, dar nu mi-a explicat niciodată 
semnificaţia ei. A trăit într-o vreme când naziştii amenințau orice 
le era drag evreilor. Mi-a spus că a avut grijă ca secretul să nu fie 
niciodată dezvăluit. Ceea ce protejăm noi, fiule, este locul 
comorii din templul evreiesc: menora de aur, sfânta masă şi 
trâmbiţele de argint. Au fost aduse în Lumea Nouă de către 
Columb, care era evreu şi ascunse tot de el. Marc a trăit să vadă 
evrei măcelăriți cu milioanele. In parte, datoria unui levit este să 
se adapteze, aşa că el a ales să facă schimbări la ceea ce exista 
înaintea lui. Mi-a povestit puţine despre acestea, spunând că era 
mai bine aşa - doar că golemul protejează acum secretul nostru 
într-un loc sacru pentru evrei. Mi-a mai dat şi un nume. Rabbi 
Berlinger. Saki al tău era un om dur. Probabil că tu spui la fel 
despre mine. Insă el m-a ales ca să păstrez ce rămăsese din 
secret, iar eu nu l-am întrebat niciodată mai multe. Fiule, să faci 
la fel. Du misiunea mai departe. Menţine linia neîntreruptă. Poate 
că întrebi: ce mai contează toate astea? Levitul nu decide asta. 
Datoria noastră este pur şi simplu să menţinem vie credinţa 
tuturor celor care au fost înaintea noastră. Este cel mai 
neînsemnat lucru pe care îl putem face, având în vedere 
sacrificiul lor. Evreii au suferit atât de mult şi atâta vreme... Şi 
având în vedere ce se petrece zilnic în Orientul Mijlociu, poate că 
Saki a avut dreptate să facă acele schimbări şi să le păstreze 
pentru sine. Să ştii un lucru, fiule. Am fost extrem de serios în 
cele scrise ţie în biletul care însoțea actul casei. Niciodată n-am 
crezut că ai fi greşit cu ceva. Nu ştiu ce s-a întâmplat, dar ştiu că 
nu ai înşelat pe nimeni. Imi pare rău că nu ţi-am putut spune 
asta cât trăiam, dar te iubesc. 


Tom reciti ultimul rând. 

Era pentru prima dată, din câte îşi amintea, de când era mic, când 
Abiram spunea că îl iubeşte. 

Şi referirea la bunicul lui, Marc Eden Cross. 

Saki. 

O deformare a ebraicii. Sabba, de la bunic. Savta, de la bunică. Ca 
bebeluş, Tom începuse să-l cheme pe bunicul lui Sak;, iar numele îi 
rămăsese până în ziua când bătrânul închisese ochii. 


Tom cercetă al treilea obiect, o hartă Michelin a Jamaicăi. O 
despături cu atenţie şi văzu imaginea insulei cu întreaga topografie şi 
structura rutieră. Observă notiţa de copyright. 1952. Apoi zări scrisul 
care apărea pe partea din faţă cu cerneală albastră estompată. 
Numere individuale. Socoti rapid în minte. Poate că o sută sau mai 
multe numere înşirate de la o coastă a insulei la cealaltă. 

Se uită fix la conţinutul pachetului. 

Comoara Templului? 

Cum era posibil? 


Alle stătea alături de Brian. Transmisia video se încheiase. 
Văzuseră cum bărbatul din imagine sărise peste un mic şanţ şi intrase 
într-o livadă, conducând pe un drum de pământ, printre portocali 
înfloriţi. Apoi părăsise maşina şi o luase la fugă pe jos. Stătuse 
departe de maşină cam un sfert de oră, înainte să se întoarcă pentru 
a relata ce se întâmplase. 

Stătuse la o distanţă de circa cincizeci de metri depărtare, dar îi 
auzise pe Simon şi pe Tom Sagan ţipând unul la celălalt. Sagan îşi 
voia fata, iar Simon îi spusese clar că e în Viena. 

— Dar eu sunt moartă pentru el, îi zise Alle lui Brian. Minte? 

— Şi încă foarte bine, deoarece tatăl tău n-are de unde să cunoască 
adevărul. 

Alle ascultă, în vreme ce ochii şi urechile din Florida raportau locul 
de întâlnire pentru a doua zi - ora 5.00 p.m. la Catedrala Sf. Ştefan. 

— Tatăl tău crede că va fi în siguranţă acolo, zise Brian. 

Alle vizitase catedrala cu câteva săptămâni înainte. 

— Sunt mulţi oameni acolo. 

— Chiar tu ai spus-o. Pentru Simon eşti moartă. Ştie că nu poate 
face un schimb. 

Şi totuşi, Zachariah fusese de acord cu schimbul. Privirea ei trăda 
îngrijorarea. 

— Corect, rosti Brian. Tatăl tău se duce exact acolo unde vrea 
Simon. Intrebarea e: îţi pasă? 


Capitolul douăzeci şi opt 


Bene îl urmă pe Frank Clarke în susul potecii, printre ferigi şi peste 
grohotişurile alunecoase din pricina noroiului. Din fericire, se 
îmbrăcase bine pentru acest drum până în Charles Town, cu blugi 
vechi şi bocanci. Colonelul era înarmat cu o macetă pe care o folosea 
ca să reteze diverse hăţişuri joase care le împiedicau calea. Sunetul 
răguşit al unui papagal răsună în pădurea înaltă, la fel cum răsunau şi 


zgomotele neîntrerupte ale ciocănitorilor. Nici vorbă de vreun pericol 
din partea şerpilor veninoşi. Mangustele importate din India, cu secole 
înainte, ca să se ocupe de şobolani, stârpiseră toţi şerpii de pe insulă. 

Mai avea trei ani până să împlinească patruzeci şi era în formă 
fizică bună, dar urcuşul îl obosise. Faţa îi era scăldată în sudoare şi pe 
sub cămaşă îi curgeau şiroaie de transpiraţie. Colonelul era cu treizeci 
de ani mai în vârstă ca el, însă panta nu i se părea o problemă. Inainta 
cu paşi înceţi şi prudenţi, respirând calm. De fiecare dată când se 
aventura în munţi, Bene se gândea la strămoşii lui. Tribul eboe din 
Benin. Tribul mandingo din Sierra Leone. Populaţia papaw răpită din 
Congo şi Angola. Populaţia coromantee de pe Coasta de Aur. 

Ultimii fuseseră şi cei mai duri. 

Aproape toţi marii lideri marooni făcuseră parte din populaţia 
coromantee, inclusiv străstrăstrăstrăbunicul lui Bene. 

Mama lui îi povestise de multe ori despre drumul chinuitor făcut de 
africani până în Lumea Nouă. Mai întâi capturarea, apoi închiderea 
într-un fort sau într-un punct comercial. Urmase adunarea laolaltă cu 
alţi captivi, cei mai mulţi străini, unii dintre ei duşmani de trib. Apoi 
înghesuirea în nave supraaglomerate şi traversarea Atlanticului. Mulţi 
nu supravieţuiseră acelei călătorii, iar cadavrele fuseseră aruncate 
peste bord. Cei care mai trăiau stabiliseră între ei legături care aveau 
să dureze generaţii - urmau să îşi spună pentru totdeauna fraţi şi 
surori de navă. A cincea traumă se petrecea la sosire, când erau 
pregătiţi ca nişte vite, după care erau vânduți. Chinul final, cunoscut 
sub numele de acomodare, avea loc atunci când alţii, aflaţi deja acolo 
şi obişnuiţi cu viaţa locală, îi învățau cum să supravieţuiască. 

Olandezii, englezii şi portughezii erau cu toţii vinovaţi. 

Şi chiar dacă lanţurile fizice dispăruseră de mult, rămăsese o 
anumită formă de sclavie mentală, că unii jamaicani refuzau să-şi 
accepte trecutul african. 

Maroonii nu intrau în această categorie. 

Ei nu uitaseră. 

Şi nici n-aveau să o facă vreodată. 

Continuară să urce. Inaintea lor se auzea o apă curgând. Foarte 
bine. Lui Bene îi era sete. Copacii erau încărcaţi de focul-pădurii. 
Invăţase de copil despre florile roşii. Maică-sa îi povestise cum sucul 
lor pişcător era bun pentru infecțiile la ochi. Ca băiat, îşi imaginase 
cum trebuia să fi fost un războinic maroon, traversând cursurile de 
apă pentru a nu lăsa în urmă mirosul propriu. Mergând în direcţii 
greşite ca să indici piste false. Ademenind soldaţii britanici către 
prăpăstii din care nu exista scăpare sau îndemnându-i către trecători 
înguste şi lovindu-i cu bolovani, buşteni şi săgeți. Caprele erau folosite 
pentru a testa rezervele de apă pe care duşmanul le-ar fi putut otrăvi, 
însă animalele nu erau niciodată primite în aşezări, deoarece behăitul 


lor le-ar fi putut trăda poziţia. Războinicii erau maeştri ai 
ambuscadelor, înfăşurându-şi trupurile din cap până în picioare în viţe 
de plante căţărătoare. Nici măcar ochii nu erau expuşi. Chiar şi sulița 
lor, jonga, era ascunsă sub un covor dens de frunze. Toate acestea îi 
făceau pe războinici complet invizibili în pădure. Imens avantaj. Nu se 
vorbea niciodată despre toate astea, căci reprezenta unul dintre 
secretele pe care maroonii le păstrau pentru ei înşişi. 

După o bătălie, maroonii îi măcelăreau pe aproape toţi soldaţii 
inamici, lăsând unul sau doi în viaţă, pe care îi eliberau ca să poată 
relata despre înfrângere şi pericolul uriaş care îi ameninţa. 

„Trimiteţi mai mulţi.” 

„Vă rugăm.” 

— Bătrânii îs cu noi azi, zise Frank. 

— Auzi voci, Frank? 

— Nu mă refer la spiritele rele. Doar bătrânii. Străbat pădurile şi au 
grijă de noi. 

Auzise istorisiri despre voci. Spirite care vorbeau pe tonuri nazale 
ascuţite şi erau alungate cu sare. Dacă se găseau în apropierea ta, ţi 
se îngreuna capul şi îţi simţeai pielea fierbinte. Era chiar posibil să ţi 
se facă rău, motiv pentru care, atunci când era mic, maică-sa îl 
întreba mereu - dacă se rănea pe undeva - ai dat de o cutie cu voce? 

Zâmbi gândindu-se la ea. 

Ce femeie blândă, căsătorită cu un bărbat atât de violent! Însă şi 
unicul ei fiu era violent. Cu doar o zi în urmă, ucisese doi oameni. Se 
întrebă dacă vocile acestora nu cutreierau acum pădurea, căutându-l. 

„Aprinde chibritul”, îi spusese maică-sa. 

El se conformase. 

„Acum suflă în el, spune «unu» şi aruncă-l jos.” 

Urmase instrucţiunile ei. Se găseau în pădurea montană, mult 
deasupra Kingstonului. Amândurora le plăcea acolo, departe de ritmul 
frenetic al oraşului. Aici ea îi povestea despre taino, africani şi 
marooni. 

In noaptea aceea fusese vorba de voci. 

„Fă-o din nou, îi ceruse ea. Şi spune «doi».” 

Aprinsese chibritul, suflase în el, rostise cuvântul şi aruncase 
chibritul stins. 

„La al treilea chibrit, îl instruise ea, suflă în el, spune cuvântul, dar 
păstrează chibritul. Vocea va fi păcălită. Işi va petrece noaptea 
căutând al treilea chibrit, în vreme ce tu fugi.” 

— Acolo e, zise Frank, aducând gândurile lui Bene înapoi, în 
prezent. Atenţie cu stâncile! Dacă aluneci, te prăbuşeşti. 

Bene zări o crăpătură în creastă, chiar sub un curmal masiv, 
rădăcinile lui blocând intrarea ca nişte zăbrele. 

— Peştera aia străbate creasta până dincolo, spuse Frank. Pe 


vremuri, maroonii o foloseau ca să fugă. Îi atacam pe englezi, le 
provocam ce daune puteam, apoi ne retrăgeam. Soldaţii veneau după 
noi, dar deja intram în piatră. Ce bine că englezilor nu le plăceau 
peşterile! 

Jamaica era ca un labirint, cu mii de trecători interconectate de o 
reţea de tuneluri, râuri care dispăreau brusc într-o groapă şi se ridicau 
din alta. Cunoscând toate aceste ascunzişuri subterane, maroonii 
fuseseră capabili să supravieţuiască. 

Frank îl conduse către intrare. Bene văzu că mai multe plăci 
lemnoase tăiate fuseseră modelate sub forma unei uşi artizanale, 
blocând drumul cam la o distanţă de jumătate de metru în interior. 

— Ţine liliecii afară. 

Dădură la o parte placa de lemn. Bene zări trei lanterne. 

— E mai simplu să le ţinem aici. 

Apucă fiecare câte o lanternă şi intrară. Tunelul îngust îi obliga să 
se aplece. Bene trebuia să fie atent la tavan, care era din calcar 
ascuţit. Terenul era alunecos şi umed. Cel puţin nu puţea a guano. 

După câţiva metri, se opriră. Frank îşi plimbă fasciculul luminos pe 
zid şi Bene zări simbolul săpat în piatră. 

Un X cu cârlig. 

— E taino? întrebă el. 

— Hai să mergem mai departe. 

Tunelul se lărgi, în fine şi dădu într-o încăpere înaltă. Aerul de acolo 
era răcoros. In vreme ce îşi plimbau fasciculele pe pereţi, Bene 
numără patru deschizături care duceau în afară. 

Apoi zări pictogramele. 

Porumb, păsări, peşti, broaşte, broaşte-ţestoase, insecte, câini şi 
ceva ce părea a fi o căpetenie locală îmbrăcată complet. 

Frank zise: 

— Taino credeau că spiritele primilor lor strămoşi locuiau în peşteri 
şi ieşeau doar noaptea ca să-i mănânce pejobos. Odată, prunele au 
avut un gust extraordinar, iar ei au continuat să mănânce până la 
răsăritul soarelui, care i-a transformat pe toţi în oameni. 

Bene auzise aceeaşi poveste a creaţiei de la mama lui. 

— Peşterile erau refugiul lor, zise Frank. Taino nu erau îngropaţi. 
Erau depuşi în locuri întunecate. Se spune că cenuşa lor încă acoperă 
podelele peşterilor. 

Bene se simţea onorat să fie acolo, într-un loc paşnic precum o 
capelă. 

— Taino îi urau pe spanioli. Ca să evite sclavia, se ascundeau în 
peşteri ca aceasta şi se înfometau până mureau. Unii mureau repede, 
bând otrava cassava. Alţii mai aşteptau o vreme. 

Colonelul tăcu. 

— Columb le spunea indieni. Oamenii de azi îi numesc în mod greşit 


arawak. Ei erau taino. Au ajuns aici cu şapte mii de ani înaintea 
spaniolilor, vâslind în canoe din Yukatan. Asta era casa lor. Cu toate 
acestea, europenii i-au distrus în doar o sută de ani. Şaizeci de mii de 
oameni măcelăriți. 

Bene simţi disprețul din vocea celuilalt, pe care îl împărtăşea. 

— X-ul ăla cu cârlig nu este taino, continuă Frank. Nu a fost 
niciodată descoperit în vreo peşteră pictată de ei. Este spaniol şi 
marchează un loc important. Maroonii cunoşteau acest simbol de 
multă vreme, dar noi nu vorbim despre el. Cei care caută mina 
pierdută caută şi acest simbol. 

Exact ceea ce îi spusese Zachariah Simon, fără explicaţii 
suplimentare. 

— Aşadar, comoara este reală? Nu te-am mai auzit vorbind aşa 
vreodată. 

— Intreaga poveste n-are nici un sens. Taino nu preţuiau aurul. 
Acordau mai multă importanţă guanin-ului. 

Bene cunoştea acel aliaj, un amestec de cupru, argint şi aur. 
Văzuse artefacte confecţionate din acel metal roşu purpuriu. 

— Le plăcea la nebunie mirosul emanat de reacţia dintre uleiul de 
pe pielea lor şi guanin-ul, explică Frank. Aurul pur era alb-gălbui, fară 
miros şi neinteresant. Guanin-ul era altfel. A devenit special pentru ei, 
mai ales că nu îl puteau topi singuri. A fost nevoie să fie învăţaţi de 
oameni din America de Sud, care şi-au croit drum înspre nord. Pentru 
ei, aurul era ceva care venea din ape, în vreme ce guanin-ul venea din 
ceruri. 

— Deci tu spui că n-ar fi avut o mină de aur? 

— Nu ştiu, Bene. In mod cert foloseau aurul. Ca atare, o sursă de 
aur trebuia să fi fost importantă pentru ei. Ce ştiu e că două sute de 
tone de aur au fost trimise din Lumea Nouă în Spania, la o sută de ani 
după Columb. O parte din cantitate provenea din Jamaica şi zeci de 
mii de taino au murit din pricina asta. 

Clarke tăcu şi se uită fix la desenele dezvăluite de lumina 
lanternelor. 

Şi Bene era atras de ele. 

— Inmuiau bete în cărbune amestecat cu grăsime şi excremente de 
liliac. Vocea lui Frank scăzuse în intensitate. Atât de simplu şi totuşi 
vezi cât de mult a durat opera lor. 

— Cine ştie de locul ăsta? 

— Nimeni din afara comunităţii noastre. Maroonii au venit aici de 
multă vreme. 

Şi Bene simţea un soi de intimitate specială în acel loc. 

Frank se întoarse şi îi dădu o bucată de hârtie. Inainte de a începe 
urcuşul pe munte, colonelul dispăruse, pentru scurt timp, în muzeu. 

Bene se întrebase de ce. 


.Ș. 

— Asta e semnătura lui Columb. Frank îşi aţinti lanterna asupra 
scrisului. Este o chestie complicată, care spune multe despre acel om. 
Importante sunt X-urile cu cârlig. 

Bene le observase deja. Ambele X-uri. La fel ca cel din mormânt, 
din documentele spaniole, din muzeu şi de pe peretele de afară. 

Se uită la Clarke. 

— Nu mi-ai povestit niciodată despre asta. 

— Am fi fost blestemaţi, Bene. La fel ca acum două sute de ani, 
maroonii se luptă prea mult între ei. Am devenit propriul nostru 
duşman. Guvernul ştie asta şi, la fel ca englezii odinioară, întreţine 
disputele dintre noi. Aşa nu mai e nevoie să ne asculte plângerile. Eu 
încerc, dar ceilalţi colonei sunt greu de mulţumit. 

Bene ştia că ăsta era adevărul. 

— Tu, Bene, eşti un om pe care coloneii îl respectă. Dar se şi tem 
de tine. Am aflat cu ce te ocupi. iți acceptă banii, dar ştiu că tu omori 
oameni. 

— Doar când n-am de ales. 

— La fel au justificat maroonii când am fugit pentru prima dată în 
munţi. Fiecare sclav fugar a spus acelaşi lucru. „Doar când n-am de 
ales.” Cu toate astea, am ucis atâţia oameni. 

Stând aici, în peşteră, alături de acest om învăţat, Bene decise să 
fie sincer. 

— Fac ce trebuie făcut. Unii ştiu doar de violenţă. Adevărat, fac 
bani din jocuri de noroc, curve şi filme murdare. Nimic nu e vândut 
către copii sau nu-i implică pe ei. Nimic. Femeile mele trebuie să 
meargă la doctor şi să fie curate. Am reguli. Incerc să procedez cum 
trebuie. 

Clarke ridică o mână mimând predarea. 

— Nu-i nevoie să mă convingi pe mine, Bene. Nu-mi pasă. 

Insă el simţea nevoia să se justifice. 

Oare îl afectau vocile? 

— Fii tu însuţi, Bene. Nu putem face altceva. 

In mod normal, nu s-ar fi îndoit de sine, dar acest loc, în mod sigur, 
îl afecta. 

— Cred că X-ul cu cârlig este simbolul lui Columb, zise Frank. Un 
semn pentru un loc important. Poate chiar pentru însăşi comoara 


pierdută. 

— In peştera asta? 

Colonelul clătină din cap. 

— Nu în asta. Au marcat acest loc cu un scop. Care anume? Cine 
ştie! Locul real e necunoscut. 

Simon vorbise despre Columb, mina pierdută şi Levit, părând că 
dezvăluie tot ce ştie. Insă nu menţionase niciodată semnătura lui 
Columb şi nici altceva din cele rostite acum de Frank Clarke. 

Oare pentru că nu avea habar de ele? 

Imposibil. 

Simon ştia multe. Suficient de multe ca să fie în Florida încercând 
ceva cu un bărbat şi fiica acestuia. O femeie care scrisese un articol 
de revistă despre Columb, pe care Bene nu-l citise. 

Venise vremea să îndrepte acea greşeală. 

— Toată lumea vrea să ne conserve, zise Frank. Vorbesc despre 
cultura maroon şi despre noi ca şi cum am fi dispăruţi. Dar suntem 
încă aici. 

Bene aprobă. 

— Dacă descoperi mina pierdută, Bene, poate că ai dreptate. 
Bogăția aia poate fi folosită ca să ne schimbe situaţia. Banii înseamnă 
întotdeauna putere, iar noi n-avem de nici unele. Spre deosebire de 
alţi marooni, eu n-am dat niciodată vina pe evrei că ar fi profitat de 
noi. Aveam nevoie de provizii şi muniţie. Ei ne-au furnizat asta. 
Britanicii aveau nevoie de aceleaşi lucruri şi evreii le-au dat ce aveau 
nevoie. Aşa funcţionează lumea. Evreii ăia au dispărut, dar noi încă 
suntem aici. 

Bene se gândi la ce-i spusese Tre despre fraţii Cohen şi despre 
avuţia ascunsă a evreilor din vremea spaniolilor. 

Şi despre Levit. 

Care le ştia pe toate. 

— Crezi că evreii şi-ar fi putut ascunde şi ei avuţia în mină? 

Frank ridică din umeri. 

— E posibil. Toate legendele par să se fi unificat. Asta e chestia. 
Nimeni nu ştie nimic. 

Bene era bucuros că venise acolo. 

In fine. Răspunsuri. 

lar ceea ce spusese Clarke era adevărat. Banii însemnau, într- 
adevăr, putere. Bene avea legături strânse cu stânga politică şi cu 
Partidul Naţional al Poporului, dar prefera Partidul Muncii, de 
guvernământ şi de centru-dreapta. Telefoanele lui date oficialităților 
guvernamentale nu erau niciodată ignorate. Cererile lui nu erau 
respinse. Rareori cerea ceva de la vreun ministru, dar când o făcea, 
răspunsul era întotdeauna pozitiv. 

În minte îi răsări o convingere a maroonilor. 


Nev'novații şi p'oştii ar p'tea fi gemeni. 

El nu era nici una, nici alta. 

— O să găsesc mina, promise el, atât prietenului său, cât şi 
strămoşilor din peşteră. 


Capitolul douăzeci şi nouă 


Alle ura atitudinea de sfânt protector a lui Brian Jamison. Trecuseră 
două ore de la sfârşitul transmisiei video din Florida şi în tot acest 
timp Brian stătuse la telefon, în altă cameră, cu uşa închisă. Ea 
rămăsese în mica bucătărie a casei, cu o cană de cafea în mână. Afară 
se vedea un peisaj rural şi împădurit, fără drumuri sau alte case. 
Trecuse de ora şapte seara. Ora Cehiei, ceea ce însemna începutul 
după-amiezii în Florida. Tatăl ei părea că se îndreaptă spre Viena ca 
să încheie un târg pentru eliberarea sa. 

Fapt care pe Alle continua să o surprindă. A 

Se deschise o uşă şi se auziră paşi pe podeaua de lemn. În încăpere 
se ivi Brian, încă purtând, o teacă de umăr cu arma în ea. Îşi turnă o 
ceaşcă de cafea din cafetieră. 

— Povestea se schimbă rapid, îi spuse el. 

— Nu-mi place de tine. 

El râse. 

— Ca şi cum mi-ar păsa. Dacă ar fi fost după mine, l-aş fi lăsat pe 
Simon să te ucidă. 

Bravada lui începea să pălească. 

— Ce se întâmplă acum? 

— Nu eşti nici cât negru sub unghie îngrijorată de tatăl tău? Şi-a 
pus fundul la bătaie pentru tine. Ce facem acum? 

Ea nu răspunse. 

— O să intre într-o capcană în catedrala aia. 

— Păi opreşte-l. Pune-ţi omul din Florida să-i spună ce se petrece. 

— Şi cum sugerezi să fac asta? Habar n-avem cum intenţionează să 
vină la Viena. Omul meu l-a pierdut după episodul din livadă. In mod 
cert, n-are de gând să zboare din Orlando. Pun pariu că o să conducă 
până în Tampa sau Jacksonville sau chiar Miami. Şi nu e prost, contrar 
a ceea ce ai putea crede tu, ca să zboare direct către Viena. Va veni 
pe altă rută. Aşa că n-avem cum să interacţionăm cu el până când nu 
apare la catedrală. 

— Nu-ţi pasă deloc de tatăl meu. Doar vrei ce are el. 

— Desigur. Insă pe capul meu încă stă problema prezenţei lui în 
Viena. Şi, ca să fim înţeleşi, nu e tatăl meu, aşa că nu, nu dau doi bani 
pe el. 


— Tatăl meu a fost unul dintre cei mai buni reporteri din lume, zise 
ea. Ştie ce face. 

Alle nu mai rostise astfel de cuvinte înainte. 

— Asta e modul prin care te autoconvingi ca să te simţi mai bine? 
Te asigur că tatăl tău n-a avut niciodată de a face cu un om precum 
Zachariah Simon. Brian sorbi din cafea. Vreau să aflu despre ce e 
vorba. Ai putea măcar să-mi explici ce se petrece acolo. 

— Nu ştiu. 

— Atunci povesteşte-mi ce i-ai spus şi lui Simon. 


În anul 71 e.n., după zdrobirea evreilor rebeli şi distrugerea 
lerusalimului, Titus s-a întors la Roma. Tatăl lui, Vespasian, era 
acum împărat şi şi-a întâmpinat fiul cu cea mai mare sărbătoare 
la care Roma a fost martoră. Peste un milion de oameni muriseră 
în ludeea, aşa că acum întreaga Romă ieşise pe străzi. Opt ani 
mai târziu, după ce el însuşi s-a ridicat la rangul de împărat, Titus 
a imortalizat acea zi printr-un basorelief care îl prezenta pe el, 
cuceritorul, străbătând străzile în şaretă, cu comoara Templului 
evreilor - masa sfântă, trâmbiţele de argint şi o menora cu şapte 
braţe - întinsă în faţa lui. 

Timp de 380 de ani, aceste comori au rămas la Roma. Apoi, în 
455, oraşul a fost jefuit de vandali. Un istoric bizantin scria că 
liderul vandal „a intrat în Roma fără ca nimeni să-l oprească, a 
luat toţi banii şi toate podoabele oraşului, le-a încărcat pe navele 
lui, printre ele fiind aurul, comorile Templului şi vasele evreieşti 
pe care fiul lui Vespasian, Titus, le adusese la Roma după 
capturarea lerusalimului”. 

Comoara Templului a fost dusă către sud, în oraşul african 
Cartagena, unde a rămas din 455 până în 533 e.n., până când 
bizantinii i-au cucerit pe vandali. Un alt cronicar descria 
întoarcerea triumfătoare a învingătorilor la Constantinopol, din 
anul 534. „Şi acolo era argint cântărind multe mii de talanti, 
toată comoara regală şi printre acestea erau comorile evreilor pe 
care Titus, fiul lui Vespasian, le-a adus la Roma după ce a 
capturat lerusalimul.” 

impăratul lustinian a afişat comoara evreiască în diverse locuri 
din oraş. Deşi a fost unul dintre cei mai mari conducători 
bizantini,  lustinian era extrem de nepopular, iar acea 
nemulţumire a dus în cele din urmă la revoltă deschisă. Un 
contemporan al acelor vremuri relata: „lar unul dintre evrei, 
văzând acele lucruri, s-a apropiat de un cunoscut al împăratului 
şi i-a zis: «Comorile astea ale Templului cred că nu e înţelept să 
le duceţi în palatul din Bizanţ. Nu e posibil ca ele să fie în altă 
parte decât în locul unde Solomon, regele evreilor, le-a aşezat 


iniţial. Deoarece din pricina acestora vandalii au capturat palatul 
romanilor şi noi i-am capturat pe vandali». Când aceste lucruri au 
ajuns la urechile împăratului, lustinian s-a temut şi a trimis iute 
totul la sanctuarele creştinilor din lerusalim”. 


— Iustinian era superstiţios şi paranoic, îi spuse Alle lui Brian. l-a 
permis unui curtean anonim evreu să-l sperie cu faptul că toate 
civilizațiile care posedaseră comoara Templului, începând cu anul 70, 
s-au fărâmiţat. Mai întâi evreii, apoi romanii, apoi vandalii. Oare avea 
să urmeze el? Aşa că, undeva între 535 şi 554 e.n., el a ordonat 
trimiterea comorii Templului înapoi către Ţara Sfântă. 

Brian îi aruncă o privire de îndoială. 

— Simon caută comoara Templului? 

Alle încuviinţă. 

— Cele mai sfinte trei obiecte din întregul iudaism. N-au ajuns 
niciodată în Ţara Sfântă. Istoria le-a pierdut urma după ce au părăsit 
Constantinopolul. Zachariah spune că bunicul meu ştia unde au fost 
ascunse. Că el era Levitul, singura persoană în viaţă care cunoştea 
locul. Spunea că pachetul pe care l-am îngropat alături de el ne va 
duce acolo. 

— Pentru ce? Doar nu caută bogăţia. E miliardar. 

— Vrea să înapoieze totul evreilor. 

— Şi tu l-ai crezut? 

Alle dorea să afle ceva. 

— Dar care e interesul tău? 

— Povesteşte-mi şi restul. Tu ce treabă ai în povestea asta? 


După ce Roma a distrus lerusalimul în anul 70, iar cel de-al 
doilea Templu a fost ras, peste 80 000 de evrei au fost deportaţi 
din ludeea în Peninsula Iberică - care, la acea vreme, se întindea 
la extremitatea vestică a Imperiului Roman. Cu timpul, acolo au 
emigrat şi mai mulţi evrei, până ce s-a format o comunitate care 
a ajuns să fie cunoscută sub numele de evrei sefarzi. 

Viaţa de acolo era tolerabilă pentru evrei, de vreme ce recent 
apăruta Biserică Catolică întâmpina greutăţi să se extindă atât 
de departe spre vest. Conducătorii acelor ţinuturi, vizigoții, nu s- 
au convertit la creştinism decât după anul 587 e.n. Acest fapt a 
dus la începuturile unui fenomen recurent în politica iberică - 
evreilor li s-a ordonat fie să devină creştini, fie să plece de acolo. 
Mulţi s-au convertit, devenind astfel primii conversos şi 
menţinându-şi identitatea evreiască în secret, dar susţinând 
public că sunt altceva. Zeci de mii dintre ei fie au plecat, fie au 
fost alungaţi. Au urmat perioade de toleranţă şi de intoleranţă. 
Confiscările de proprietăţi se petreceau adesea, mai ales când 


monarhii aveau nevoie de bunurile evreieşti. Când maurii au 
invadat Iberia, în anul 711, evreii i-au primit ca pe nişte 
eliberatori. Viaţa sub domnia maură a devenit Epoca de Aur 
pentru evreii sefarzi. Numărul lor a crescut, căci mulţi au imigrat 
acolo. 

Insă Reconquista a schimbat totul. 

Creştinii au recucerit lent Iberia şi au forţat convertiri, 
angajându-se în pogromuri. Până în anul 1400, evreii deveniseră 
motivul urii spaniolilor. Ca să evite moartea sau persecuțiile, alte 
mii de evrei s-au convertit la creştinism, generând un nou val de 
conversos. Legile care induceau restricţii asupra activităţilor 
evreieşti au adus, în cele din urmă, comerţul pe butuci. 
Pământurile au rămas necultivate, iar comerţul a fost tulburat. 
Comunităţi întregi au fost distruse şi multe altele reduse la 
sărăcie. Ca să revigoreze economia spaniolă, Coroana a încercat 
să-i atragă pe evrei înapoi în ţară, oferindu-le privilegii. 

lar asta a funcţionat, dar a şi stârnit resentimentele creştinilor. 

Când au ajuns pe tron şi au completat Reconquista, în 1492, 
după ce au alungat ultimii mauri de pe pământ spaniol, 
Ferdinand şi Isabela au emis un edict conform căruia toţi evreii 
erau obligaţi să se convertească sau să părăsească Spania. 

Tot ei au reinstaurat Inchiziția care să elimine falşii conversos. 

165000 de evrei au ales să plece. 

Mulţi au rămas şi au păstrat secretul. 

Şi mai mulţi au fost măcelăriți. 


— Cât de mult din povestea asta îţi aparţine şi cât provine de la 
Simon? vru Brian să afle. 

— Nu sunt o ignorantă în materie de istorie a evreilor, rosti Alle. 
Asta am studiat eu. 

— N-am spus că ai fi aşa ceva. Trebuie doar să aflu ce încearcă 
nebunul ăla să facă. 

— Mi-a spus o poveste. Nu ştiu dacă e adevărată. Dar a fost destul 
de uimitoare. O poveste despre evreii din Spania în timpul expedițiilor 
lui Columb. 

— Povesteşte-mi. 

— De ce aş face-o? 

— Deoarece viaţa tatălui tău depinde de asta. 


Capitolul treizeci 


Tom conduse până în Orlando şi urmă o rută ocolitoare către casa 


lui. Trebuia să-şi recupereze paşaportul. Se oprise deja la o bibliotecă 
locală şi folosise unul dintre computerele de acolo ca să-şi rezerve un 
zbor de la New York care avea să-l ducă la Bratislava, Slovacia. Zborul 
de noapte peste Atlantic pleca din New York la ora opt seara. Ca să 
ajungă acolo, trebuia să ia un avion din Jacksonville. Se gândise că e 
mai sigur aşa decât să folosească aeroportul din Orlando pe care era 
posibil ca Simon să-l supravegheze. Drumul spre nord însemna doar 
autostradă şi avea să dureze circa două ore şi jumătate. Trebuia să 
schimbe din nou avionul la Londra, dar ar fi trebuit să ajungă în 
Slovacia la timp. De acolo avea să închirieze o maşină şi să treacă 
graniţa austriacă până la Viena, aflată cam la şaizeci şi cinci de 
kilometri depărtare de Bratislava. 

Parcă maşina la o stradă depărtare şi se apropie de casă prin spate. 
Privi în jurul lui cu mare atenţie, ca să vadă dacă e totul în regulă, dar 
cartierul era liniştit. Intră prin uşa din spate şi îşi dădu seama că acel 
confort pe care îl simţise întotdeauna acolo dispăruse. Locul emana 
acum nesiguranţă, iar el nu dorea decât să plece de acolo. Se 
schimbă iute de haine, îşi găsi paşaportul şi luă o jachetă; înşfăcă cele 
câteva sute de dolari pe care le ţinea întotdeauna la îndemână şi 
plecă. Avea să-şi cumpere pe drum tot ce ar mai fi avut nevoie. Se 
simţea ca în zilele de odinioară, când vâna piste, punând cap la cap 
bucăţi de informaţii şi sperând ca punctele lipsă să se unească în final 
într-o poveste. Gestionase bine lucrurile, anticipând mutarea 
adversarului şi rămânând cu un pas înaintea lui. Fiica lui conta pe el, 
iar de această dată nu avea s-o dezamăgească. 

De asemenea, părea a fi părtaş la ceva extraordinar - un secret pe 
care familia lui îl păstra de multă vreme. 

Fapt care, dincolo de orice altceva, îl stârnea. 

leşi pe uşă şi se îndreptă spre maşină. 

Insă un lucru îl deranja. 

Zachariah Simon fusese de acord cu termenii lui mult prea uşor. 

Sursele prea cooperante îl iritau mereu. 

Se întrebă: 

Oare comisese o greşeală? 


Zachariah se urcă la bordul avionului închiriat. Nu deţinea avion. 
Risipă de bani. Era mult mai ieftin să închirieze. Avionul de acum îl 
aşteptase la Aeroportul Internaţional Sanford din Orlando, o mică 
facilitate aeroportuară la nord de oraş. Se întrebă de unde va lua Tom 
Sagan cursa lui. Cu siguranţă, nu din Orlando. Omul era mai inteligent 
de atât. Însă lui Zachariah nu-i păsa. Şi-l dorea pe fostul reporter în 
Viena şi n-avea să întreprindă nimic care să interfereze cu acest plan. 

Se aşeză pe unul dintre scaunele de pluş şi îşi prinse centura de 
siguranţă. Motoarele avionului erau deja pornite. Aerul rece venea 


dinspre orificiile de deasupra capului. După ce aşeză bagajele 
amândurora, Rocha i se alătură. 

— Ce păcat că e moartă! rosti Simon, referindu-se la Alle. Poate că 
m-am grăbit cu chestia asta. 

Rocha ridică din umeri. 

— Jamison a ştiut exact unde să caute. 

Asta însemna o problemă care necesita atenţie. Un spion lângă el? 
Fără îndoială. De asemenea, trebuia să discute cu Bene Rowe şi să 
afle de ce îl urmărea jamaicanul. Subestimase dorinţa lui Rowe de a 
găsi mina pierdută a lui Columb. li oferise doar atâtea informaţii cât să 
dovedească faptul că ştia despre ce vorbeşte. 

Dar poate că nu fusese îndeajuns. 

„Caut un mormânt, îi spusese el lui Rowe. Asta trebuie să găsim. 
Mormântul Levitului.” 

„Asta ce face?” 

„Levitul este persoana care deţine secretul minei. Doar el cunoaşte 
locul ei. Transmite informaţia mai departe, altcuiva, înainte de 
moarte. Dar e posibil ca asta să nu se fi întâmplat. Tatăl meu a 
descoperit odată un indiciu în mormântul unui levit. Caută un urcior 
gravat pe piatra de mormânt. Asta era simbolul Levitului. Şi un X cu 
cârlig. Şi ăsta trebuie să fie acolo.” 

Nu-i putea păsa de vreo mină pierdută a lui Cristofor Columb. EIl 
căuta ceva mult mai valoros. Dar dacă ideea descoperirii acelei mine 
îl determina pe Bene Rowe să treacă la acţiune, atunci de ce nu? Când 
îl abordase pentru prima dată căuta o cale de a ajunge la levit. Insă 
conversațiile lui iniţiale cu acesta avuseseră loc cu mult înainte ca el 
să dea de Alle Becket şi să afle că actualul levit trăia nu în Jamaica, ci 
în centrul Floridei. 

Şi avusese dreptate. 

Secretul fusese luat în mormânt. 

De fapt, uitase de Rowe. Făcuseră echipă cu mai bine de un an 
înainte, ca rezultat al încercărilor lui de a găsi în Jamaica pe cineva 
care să-i împărtăşească pasiunea pentru căutări. Il cunoscuse pe 
Brian Jamison cu ceva vreme în urmă. Omul lui Rowe. Inteligent şi plin 
de resurse. American. 

Avionul porni către pistă. 

Din nefericire, nu-l mai putea ignora pe Rowe. 


Bene şedea pe verandă şi se uita la proprietatea lui. Nori de furtună 
se apropiau dinspre nord, peste munţi, iar tunetele îndepărtate îi 
anunțau sosirea. Ploua mult acolo, ceea ce era bine pentru culturile de 
cafea. 

Marea casă, o reşedinţă georgiană construită în stil creol, se 
odihnea în vârful unei pante blânde. Fusese construită între 1771 şi 


1804 de un proprietar de plantație britanic. Zidurile din piatră albă 
contrastau puternic cu verdele pădurii din jur. Britanicul se numărase 
printre primii care cultivaseră cafea. Boabele fuseseră iniţial importate 
în 1728 şi înfloriseră rapid în mediul local. Deşi dura mai mult ca 
boabele să se coacă în aerul răcoros, rezultatul era calitatea mai bună 
a cafelei. Astăzi, doar 90000 de acri din întreaga Jamaică se mai 
găseau deasupra nivelului minim de 600 de metri cerut de 
standardele naţionale pentru ca soiul de cafea să se califice drept 
Blue Mountain Coffee. Tatăl lui Bene fixase acele standarde, ştiind că 
toată suprafaţa deţinută de familia Rowe se găsea deasupra acelei 
limite. Pe vremuri, pe câmpuri se aflau maşini de măcinat, ca boabele 
să fie procesate repede. Transporturile moderne le făcuseră inutile. 
Insă ceea ce ieşea din maşini continua să fie uscat, clasificat, apoi 
sortat, după doar şase săptămâni de îngrijire. Nici o altă cafea din 
lume nu era atât de bună. Bene era mândru de proprietatea lui, mai 
ales de casă, pentru care cheltuise milioane ca s-o renoveze. Nici un 
sclav nu mai lucra acolo. Cei mai mulţi lucrători erau marooni pe care 
îi plătea cu un salariu peste cel mediu. 

Piatra de pe mormântul Levitului se odihnea pe o masă, în faţa lui. 
Bene o curăţase, spălând cu grijă resturile de pământ şi expunând 
vederii X-ul cu cârlig. Pe drumul înapoi din Charles Town, Bene căzuse 
pe gânduri. Frank Clarke îi spusese lucruri pe care nu le ştia. Era 
supărat pe faptul că prietenul lui le ascunsese de el atâta vreme, dar 
n-ar fi trebuit să fie surprins. Se întrebă dacă nu exista vreo legătură 
între legenda taino a peşterii, cea maroon a locului cu poarta de fier, 
presupusa comoară ascunsă a evreilor şi mina pierdută a lui Columb. 

Patru poveşti. 

Similare şi totuşi diferite. 

Separarea uneia de cealaltă s-ar fi putut dovedi dificilă. Oare 
documentul găsit de Felipe putea indica drumul? Spera ca Tre 
Halliburton să fi avut succes în cercetarea arhivelor. Nu mai auzise 
nimic de la prietenul lui. 

Mângâie piatra cu degetele. 

Ce simbol ciudat! 

Care era semnificaţia lui? 

Simţi telefonul mobil că vibrează. Puţini aveau acel număr, în 
principal doar oamenii lui. Se uită pe display şi văzu că apelul era de 
la Zachariah Simon. Lăsă telefonul să sune de patru ori. Să aştepte. 
După cel de-al şaptelea apel, răspunse. 

— Imi dau seama că nu m-am purtat bine, zise Simon. 

— M-ai minţit. 

— Pur şi simplu am uitat să-ţi spun ce caut dincolo de Jamaica. Dar, 
de fapt, nici nu e treaba ta. 

— Dacă e vorba de mina aia pierdută, atunci e şi treaba mea. lar ce 


cauţi în Florida cu siguranţă mă priveşte. 

— Ştiu că îmi cunoşti activităţile, replică Simon. 

— M-ai minţit, repetă Bene. 

— Miza e mult mai mare decât găsirea aurului pierdut. 

— Nu şi pentru mine. 

— Apreciez ce ai făcut atunci când eram în Jamaica. Informaţiile 
furnizate de tine erau interesante, dar nu ceea ce aveau nevoie. Am 
simţit că ofer mult mai mult decât îmi poţi oferi tu. 

Bene se uită la munţi şi la furtuna care venea. 

— Eu n-aş subaprecia ce am eu de oferit. 

Simon chicoti la telefon. 

— Haide, Bene, să fim realişti. Căutarea asta este mult mai extinsă 
decât insula ta. Este un secret păzit de cinci sute de ani. Poate că 
unele indicii se găsesc acolo, dar răspunsul este în mod cert 
altundeva. 

— In Viena? 

Jamison sunase deja şi îl pusese la curent cu ceea ce se petrecuse 
în Florida. Bene presupunea că Simon se dusese de la acele livezi de 
portocali la un aeroport şi că acum era la bordul unui avion. 

— Chiar eşti bine informat, zise Simon. Ce vrei, Bene? 

— Să mi se spună adevărul. Să fiu tratat ca un egal. Să fiu 
respectat. 

— Şi ce oferi în schimb? 

— Ceva ce s-ar putea să ai mare nevoie. 

— Şi ce ar putea fi asta? 

— Alle Becket. 


Capitolul treizeci şi unu 


La mijlocul secolului al VI-lea, împăratul bizantin Justinian a ordonat 
scoaterea comorii din templul evreilor în afara oraşului 
Constantinopol. Socotea comoara ca blestemată şi dorea ca obiectele 
sacre să fie trimise înapoi în Ţara Sfântă. Simpla topire a aurului şi a 
argintului şi refolosirea acestora nu avea cum să alunge blestemul. 
Doar îndepărtarea lor de acolo ar fi fost îndeajuns. A încredințat 
misiunea subordonaților lui care au încheiat contract cu comercianții 
locali ca să transporte comoara cu barca spre sud. Toate acestea - 
menora de aur, masa sfântă şi trâmbițele de argint - au fost încărcate 
la bord. 


Însă odată trecuți de orizont, căpitanul şi echipajul - cu toţii evrei - 
au virat spre vest şi au navigat în jurul Italiei, apoi spre nord, către 


Iberia. Cele trei comori au fost aduse la țărm şi încredințate sefarzilor. 
Mulţi erau descendenţi îndepărtați ai celor obligaţi de către romani să 
plece în exil, după distrugerea celui de-al doilea Templu. in fine, după 
470 de ani, comorile Templului lor se întorseseră acasă. 


lar acei oameni nu aveau de gând să rişte să le mai piardă din nou. 

Comorile au fost ascunse în munți, unde au stat aproape o mie de 
ani, păzite de alți descendenți ai aceloraşi sefarzi. 

Acel mileniu a fost plin de nelinişte. Un timp, evreii au trăit în 
siguranță, dar la începutul secolului al IV-lea, când creştinismul a 
cucerit în cele din urmă Imperiul Roman, evreii erau din nou 
persecutați. Cu toate astea, mulți ajunseseră pe poziții importante în 
domenii precum negoțul şi meşteşugurile, fiind colectori de taxe, 
finanțişti, trezorieri, bancheri şi astronomi. Regii se bazau pe ei. 
Biserica Catolică ajunsese să le urască influența şi a început o 
campanie de distrugere a lor. Se petreceau în mod curent pogromuri, 
cel mai crunt fiind în secolul al XIV-lea, când zeci de mii de evrei au 
fost masacrați, iar avuţiile şi proprietățile le-au fost confiscate. 
Ferdinand şi Isabela au ajuns în cele din urmă să alunge toți evreii, 
forțându-i să-şi vândă casele, pământurile, magazinele şi animalele la 
prețuri mici. Nu li s-a permis să scoată din ţară aur sau argint, aşa că 
au fost obligați să schimbe avuțiile pe bunuri. O sută douăzeci de mii 
dintre ei au fugit în Portugalia, în urma unui acord încheiat cu regele 
acestei țări, care în cele din urmă a uitat de promisiunea de a le oferi 
siguranţă şi i-a făcut sclavi. Alții s-au dus în Africa de Nord, dar n-au 
găsit refugiu la mauri. Şi mai mulţi au încercat în Italia şi Turcia, dar 
au avut parte doar de durere şi amar. La 3 august 1492, ziua în care 
Columb a plecat din Spania în prima sa expediție, situația evreilor 
sefarzi părea disperată. 


— Aşa că au încercat ceva disperat, zise Alle. Singurul lucru care 
socoteau că ar putea funcţiona. 

Brian asculta cu luare aminte. 

— Lumea lor se prăbuşise. Nu aveau unde să se ducă. Europa, 
Africa. Nimeni nu îi dorea. Aşa că sperau să găsească un loc mai bun 
în Asia. Acolo se îndrepta Columb. 

— Vrei să spui că Cristofor Columb căuta o patrie pentru evrei? 

— Exact asta spun. In vremea aia circulau poveşti despre un loc 
înspre est, unde evreii trăiau liberi. Era adevărat? Nimeni nu ştia. Însă 
oamenii aceştia nu mai aveau altceva în care să creadă, decât 
miturile. Trebuia să existe ceva mai bun decât locul unde se găseau. 
Ştii cine a finanţat, de fapt, prima expediţie a lui Columb? Nu Isabela, 
care şi-a vândut bijuteriile, aşa cum spune povestea. Monarhia 
spaniolă era falimentară. Nu existau bani pentru aventuri prosteşti, 


precum ideea cu care venise Columb. Voiajul a fost finanţat de evrei. 

Brian era vizibil surprins. 

— Luis de Santangel era un converso, un evreu din Aragon care se 
convertise ca să păstreze munca lui de o viaţă. Familia lui muncea în 
guvern, iar când Ferdinand avea nevoie de bani, mergea la ei. Din 
nefericire, familia s-a numărat printre primele ţinte ale Inchiziției şi 
Luis a fost supus procesului. Ferdinand însuşi a intervenit, într-un 
târziu, în ajutorul lui. Luis cunoştea cele mai ascunse secrete ale 
regelui. Se ocupa de cele mai dificile afaceri de stat. Ferdinand avea 
nevoie de el, aşa că a fost cruțat. Santangel a fost cel care i-a convins 
pe rege şi pe regină să-l sprijine pe Columb. Insă aceştia au fost de 
acord doar după ce Santangel a depus 17000 de ducați din averea 
personală pentru aventură. Alţi trei conversos au pus bani. Coroana 
spaniolă nu avea nimic de pierdut. 

— De ce n-am auzit de toate astea până acum? întrebă Brian. 

— Deoarece nimeni nu vrea să admită că Cristofor Columb putea fi 
evreu şi că evreii au plătit pentru descoperirea Lumii Noi. Dar e 
adevărat. Am văzut originalele jurnalelor de contabilitate ale lui 
Santangel în arhivele din Simancas. Acestea arată clar banii care au 
fost depuşi şi scopul lor. 

Cu asta îşi petrecuse ea ultimii doi ani de viaţă. Era ceea ce bunicul 
ei sădise cu atâta vreme în urmă. Ceea ce Zachariah Simon părea atât 
de interesat să înţeleagă. 

— Evreii au descoperit America, zise Brian clătinând din cap. 
Chestia asta ar putea schimba cumva lucrurile. 

— Cu ocazia primului voiaj al lui Columb către Lumea Nouă, zise 
Alle, la bordul celor trei nave se găseau 87 de oameni. Contrar 
versiunii de la Hollywood, printre ei nu era nici un preot. Nici unul. 
Insă era un traducător de ebraică. Un om pe nume de Torres care a 
fost, probabil, prima persoană ce a debarcat la țărm în acea zi din 
1492. Columb a adus cu el un traducător de ebraică cu un motiv. S-a 
gândit că navighează spre India şi Asia, către un loc unde evreii trăiau 
în siguranţă. Aşa că trebuia să fie capabil să comunice cu ei. De 
asemenea, în cala Santa Maria se găseau trei cufere care conţineau 
comoara Templului. Când Santangel a finanţat expediţia, a făcut-o cu 
o condiţie secretă pe care i-a transmis-o lui Columb. „la comorile 
noastre cu tine şi ascunde-le. Spania nu mai e sigură.” 

— Deci comoara aia e undeva în Caraibe? rosti Brian. 

— Cel mai probabil în Jamaica. Familia lui Columb a controlat insula 
aia timp de 150 de ani. Zachariah spunea că ai lui au căutat-o timp de 
generaţii şi a aflat cât de multe a putut. Insă Levitul e cel care ştie 
totul, iar acel om a fost bunicul meu. 

Brian rămase tăcut câteva clipe, pe gânduri. 

Alle se întrebă: Brian era prieten? Sau duşman? 


Greu de spus. 

— Vrei să-ţi ajuţi tatăl? 

— Nu vreau să-l văd că suferă. 
Vorbea serios. 

— Ce pot face? 

— Poate că foarte multe. 


Capitolul treizeci şi doi 


Tom lăsă cât putu de mult scaunul pe spate, încercând să stea cât 
mai bine, ca să poată dormi puţin. Ajunsese la New York şi se 
îmbarcase în cursa de noapte către Londra fără probleme. Decolaseră 
exact la ora opt seara şi aveau să ajungă, conform celor anunţate de 
pilot, cu circa o jumătate de oră mai devreme. Asta l-ar fi ajutat să 
prindă legătura către Bratislava, care era la limită. Toate scaunele 
erau ocupate. Luminile erau date la minimum, iar pasagerii din avion 
se aşezau confortabil pe locuri, după ce luaseră masa. Unii se uitau la 
filme sau ascultau muzică, alţii citeau. 

Tom se gândea. 

Pe drumul către aeroportul din Jacksonville trecuse pe lângă o filială 
a bibliotecii orăşeneşti. Avea timp la dispoziţie, aşa că folosise unul 
dintre computerele de acolo, navigând pe internet timp de treizeci de 
minute şi aflând tot ce putuse în acel răstimp despre Zachariah 
Simon. 

Omul avea şaizeci de ani şi se născuse bogat. Era un burlac care 
ducea o viaţă retrasă. Se ştiau prea puţine despre el, cu excepţia 
eforturilor filantropice făcute de diversele sale fundaţii. Familia lui 
sprijinise mereu Israelul, iar articolele de ziar arhivate descriau modul 
în care tatăl lui Simon contribuise cu bani la formarea unui stat evreu. 
Tom nu găsise nici o informaţie legată de implicarea lui Zachariah 
Simon în politica din Orientul Mijlociu, iar cât stătuse el acolo numele 
individului nu apăruse nicăieri pe firmament. Simon avea o 
proprietate în Austria, în afara Vienei, unde se ţinea în fiecare an o 
adunare sionistă în scopul strângerii de bani pentru fundaţiile lui. 

Nimic politic, ci mai degrabă un eveniment social. Omul îşi ţinea în 
mod clar atuurile la piept, poate admițând doar că lumea se 
schimbase. Cam atâtea se puteau afla despre cineva cu câteva 
apăsări pe un maus şi câteva afişări pe un ecran. Dacă nu aveai chef 
ca lumea să-ţi cunoască treburile, trebuia să stai departe de mass- 
media digitală. 

Ceea ce Simon chiar făcea. 

Biletul de la mormântul lui Abiram, harta jamaicană şi cheia se 


odihneau pe măsuţa din faţa lui, toate fiind luminate de lampa de 
deasupra ca pe o scenă. Luă cheia şi studie cele trei stele ale lui David 
de la un capăt al acesteia. Oare ce deschidea acea cheie? O răsuci 
printre degete. Alama din care era făcută reflecta lumina cu sclipiri 
tăioase. Tom nu o examinase îndeaproape în maşină, iar acum îi 
atrase atenţia o inscripţie. Minusculă. Gravată. Aduse metalul mai 
aproape de ochi şi studie ce vedea acolo. 
J9 

Recunoscu primele două semne. Litere ebraice. 

Po nikbar. Aici zace. _ 

La fel ca pe piatra funerară a tatălui său. Insă acele litere 
împodobeau multe morminte evreieşti. Pe cel de-al treilea semn nu îl 
cunoştea. Un X având un capăt cu cârlig. Clătină din cap. Ce 
însemnau toate astea? 

Femeia de lângă el aţipise învelită cu o pătură. Mai mulţi oameni 
din jur se pregăteau de culcare. 

Ar fi trebuit să facă şi el la fel. A 

La bibliotecă, făcuse rost de o imprimantă. Insă mai avea nevoie şi 
de alte lucruri. Ce avea să facă a doua zi la Catedrala Sf. Ştefan? 

Bună întrebare. 

Avea nevoie de un răspuns. 

Şi încă repede. 


Bene îşi verifică ceasul: 9.30 p.m. în Jamaica însemna 3.30 a.m., a 
doua zi, în Viena. 

— N-am avut de ales, îi spuse el lui Brian prin telefon. Trebuia să fie 
dată la schimb. 

Tocmai îl informase pe Jamison despre conversaţia cu Zachariah 
Simon în cadrul căruia dezvăluise că Alle Becket încă trăia. 

— Ţi-ai compromis omul din interior, îi replică Brian de la Viena. 

— l-am spus deja să dispară. Simon şi câinele lui de pază sunt 
acum în avionul care se îndreaptă spre casă. Omul meu a dispărut 
deja. 

— Ai idee ce ai făcut? ripostă Brian, pe un ton mai ridicat. Am lucrat 
cu tine deoarece tu aveai un om în interiorul afacerii lui Simon. 

Era adevărat. 

Brian Jamison apăruse neanunţat pe proprietatea lui, cu aproape un 
an în urmă. Era un agent de informaţii american, care lucra pentru o 
unitate denumită Magellan Billet şi venise să pună întrebări despre 
treburile lui Zachariah Simon în Jamaica. Bene îi oferise cafea şi 
prăjituri şi nu-i spusese nimic. Jamison se întorsese trei zile mai târziu, 
de această dată cu un dosar gros care conţinea mai multe informaţii 


despre activităţile ilegale ale lui Bene decât acesta credea că era 
posibil să fie adunate într-un timp atât de scurt. 

„De fapt, informaţiile au fost strânse înainte de prima mea venire, 
zisese Brian. Şefa mea a vrut să-ţi ofer o şansă de a lucra cu noi din 
proprie voinţă.” 

Bene râse. 

„Ca şi cum aş avea de ales.” 

Brian îndreptase un deget spre el şi râseseră amândoi. 

„Exact asta i-am spus şi eu. Insă e şefa, aşa că a trebuit să mă 
conformez. Din fericire, ai spus nu, aşa că acum facem lucrurile aşa 
cum vreau eu.” 

Jamison lăsase clar să se înţeleagă că în dosar erau dovezi mai mult 
decât suficiente pentru sprijinirea unor acuzaţii pentru o serie de 
fărădelegi condamnate de Jamaica, Statele Unite, mai multe naţiuni 
sud-americane şi cele mai multe state din Caraibe. In aproape toate 
acele jurisdicții se permitea confiscarea averii după condamnare, ceea 
ce însemna că toate posesiunile familiei Rowe puteau fi pierdute. 
Bineînţeles că o asemenea neplăcere putea fi evitată dacă Bene era 
dispus să facă un lucru simplu. 

Să lucreze cu ei. 

„Ai avea ceva de oferit?” îl întrebase Brian. 

„Ce ziceţi de o sursă direct în tabăra lui Simon?” 

Jamison fusese prezentat lui Simon ca omul lui Bene, iar relaţia 
strânsă dintre cei doi fusese clară. Brian ajunsese chiar să 
interacţioneze cu Simon şi cu oamenii lui de două ori în Jamaica, 
inclusiv cu omul lui Simon, Rocha. Cu siguranţă că apariţia lui la Viena 
îl speriase pe Simon. Destul că fusese ordonată uciderea lui Alle 
Becket. Bene ştiuse că americanului nu avea să-i cadă deloc bine 
faptul că îi dezvăluise că tânăra femeie încă trăia. Dar ce-i păsa? 
Chestia cu plăcutul nu făcuse niciodată parte din târgul lor. 

— Dacă nu i-aş fi spus lui Simon despre ea, lămuri el, povestea s-ar 
fi terminat. Nu mai are nevoie de mine. 

__ Pauza care urmă indică faptul că Jamison ştia că ăsta era adevărul. 
intr-un târziu, Brian întrebă: 

— Ce vrei să fac? j 

— Rezolvă ca ea să fie disponibilă mâine pentru schimb. Incă mai 
crede că lucrezi pentru mine. Pe tine nu te-am deconspirat. 

— Bene, habar n-ai cu cine te confrunţi. Simon e un om periculos şi 
e amestecat în chestii mult mai mari decât găsirea unei mine de aur 
pierdute. Mi-am dat seama că se petrece ceva foarte important aici. 

— Presupun că n-ai de gând să îţi împărtăşeşti ideile. 

— Fii serios! 

Chicoti. 

— Nici nu credeam. Dar să ştii ceva. Găsirea acelei mine pierdute 


încă reprezintă o chestie importantă pentru el. Am simţit asta în vocea 
lui. Din fericire pentru tine, încă mai are nevoie de mine. Sau şi mai 
bine, are nevoie de femeia aia. 

— AŞ putea pune să fii arestat. 

— Dar n-o vei face. Faptele mele au păstrat interesul viu. Şi ştii 
asta. 

— O să fiu nevoit să îi informez despre asta pe superiorii mei. 

— Fă-o. Dar ţi-aş sugera să fii mâine la biserica aia, împreună cu 
fata. Simon o aşteaptă. 

— Ştii bine că vrea să îi ucidă atât pe ea, cât şi pe tatăl ei şi 
probabil şi pe mine. 

Bene râse din nou. 

— E problema ta. 

— Nu înghit chestiile astea, Bene. Simon ti-ar fi putut spune să te 
duci naibii. Nu are nevoie aşa de mare de femeia aia. Trebuie să-i fi 
oferit mai mult. : 

— O, da. Ai atât de multă dreptate. In mod clar, am şi altceva dorit 
de el. Aşa că fii un agent de treabă şi fă-ți meseria. Adu femeia acolo. 
Vezi ce se întâmplă. Ştii că pe urmă Simon o să vină după mine. 

Făcu o pauză. 

— lar asta ne va permite amândurora să găsim ce căutăm. 


Tom aţipea şi se trezea. Întotdeauna putuse să doarmă în avioane. 
Erau clipele lui de odihnă, în timpul mutărilor dintr-un loc în altul, 
pregătindu-se pentru ceea ce îl aştepta. Insă nu mai exersase asta de 
opt ani. Se gândi la Michele şi la dezastrul generat de el în vieţile 
amândurora. 

„Mă înşeli, Tom. Femeile sunt slăbiciunea ta.” 

„Sunt şi un fabricant de minciuni?” 

Ea nu-i mărturisise niciodată gândurile legate de ceea ce i se 
întâmplase lui. 

„Asta nu ştiu. Cu siguranţă ai chestia asta în tine, căci mincinoşii 
mint mereu. Dar trebuie să spun că am fost şocată de cele 
întâmplate.” 

Vocea ei fusese calmă şi cuvintele limpezi. Furia dintre ei se 
diminuase în anul scurs de la divorţ. 

„Am cunoscut pe cineva, îi spusese ea. O să mă căsătoresc.” 

Nu fusese surprins. Bărbaţii o puteau observa repede. 

„Mă bucur pentru tine.” 

„Cu Alle trebuie să te confrunţi. Ţi-am mai spus şi înainte, nu 
aştepta până când va fi prea târziu.” 

„Ştiu. Ştiu.” 

„Trebuie să plec acum, Tom. Şi am greşit cu câteva clipe în urmă. 
Eşti un soţ mizerabil şi un tată şi mai rău, dar ai fost un bun reporter.” 


Îşi aminti acum modul în care afirmaţia ei legată de nevinovăția lui 
îl rănise şi mai tare. 

Cât rău îi făcuse! 

Şi totuşi, ea continua să creadă în el. 

Fusese ultima dată când vorbiseră. 

işi petrecuse următorii şapte ani înecat în autocompătimire, trăind 
singur. Ea se recăsătorise, dar îşi pierduse viaţa mult prea timpuriu. 

lar fiica lui nu-i îngăduise nici măcar să rămână la funeralii. 

Işi veni în fire. 

Şi se întrebă: Ce avea să-i spună lui Alle după eliberare? 


Capitolul treizeci şi trei 


Zachariah se postă în faţa computerului. Ajunsese la Viena cu patru 
ore în urmă şi Rocha îl dusese cu maşina direct la reşedinţă. Aţipise şi 
se trezise de câteva ori, în timpul zborului transatlantic, din pricina 
anxietăţii. 

Astăzi era ziua cea mare. 

Levitul lăsase ceva în mormântul lui, aşa cum bunicul şi tatăl lui 
Zachariah preziseseră că s-ar putea întâmpla, iar el găsise acel ceva. 
Cascadoria lui Tom Sagan din Florida funcţionase de fapt în avantajul 
lui, de vreme ce, după încheierea zilei următoare, îi va fi mult mai 
uşor să se descotorosească de două cadavre, aici, decât în America. 
Reuşise chiar să încheie un târg cu Bene Rowe. Nu prea avusese de 
ales. Lucrurile aveau să decurgă mult mai lesne dacă o avea pe Alle 
Becket să i-o arate lui Sagan. Rămânea însă problema spionului din 
propria ogradă. Avea treizeci şi doi de angajaţi la proprietate, inclusiv 
pe Rocha. Identitatea trădătorului era evidentă, căci aflase, la 
întoarcere, că individul care se numea Midnight dispăruse. 

Aşa cum trebuia să facă. 

O parte a târgului încheiat cu Rowe stipula ca bunul acestuia să nu 
sufere daune. 

In mod obişnuit, probabil că nu ar fi onorat o asemenea cerere, dar 
Rowe îl intrigase cu ceea ce fusese descoperit într-un alt mormânt de 
levit din Jamaica. Un X cu cârlig. Şi documente care puteau indica 
drumul către mina pierdută. Păstrarea tuturor opţiunilor părea 
importantă. 

Cel puţin deocamdată. 

Computerul se aprinse şi pe ecran apăru chipul unui bărbat. 

Era de vârstă mijlocie şi purta barbă, cu perciuni lungi. 

— Cum mai stau lucrurile prin Israel, prietene? întrebă el în direcţia 
ecranului. 


— O nouă zi de negocieri. Facem, în sfârşit, progrese către o pace 
adevărată. 

lar Zachariah ştia şi cum. 

— Ce vom ceda? 

— Ce atitudine, Zachariah! Nu e nimic rău să vorbeşti cu duşmanul 
tău. 

— Asta dacă nu cedezi. 

— Ei, asta nu pot promite. leri, Knessetul se gândea la mai multe 
concesii. Statele Unite fac presiuni. Mai mult ca niciodată. Vor să ne 
mişcăm. Să facem mutări semnificative. Noi tragem de timp, dar, în 
cele din urmă, există sentimentul general că poate ar trebui să 
recurgem la concesii. 

Individul de pe ecran conducea unul dintre cele şase partide 
israeliene mici. Acestea variau ca denumire, de la ultrareformist la 
ortodox. Partidul lui era mai moderat, motiv pentru care Zachariah 
menținea deschisă comunicarea. In mod obişnuit, prezenţa celor şase 
partide era ignorată, dar parlamentul israelian era puternic divizat, iar 
în el se formau şi se dizolvau coaliţii de la o oră la alta. Fiecare vot 
conta. 

— Din America vin miliarde ca ajutoare, zise omul. Pot fi ignorate o 
vreme, dar nu pentru totdeauna. E o realitate. Există chiar şi discuţii 
despre dărâmarea zidului de separare. Mulţi cred că a venit vremea. 

Granița dintre Israel şi Palestina era definită de o barieră lungă de 
760 de kilometri. Cea mai mare parte a ei era compusă din trei 
rânduri de sârmă ghimpată. Secţiunile care treceau prin centre 
urbane erau alcătuite din ziduri de beton. Posturi de observaţie 
montate din loc în loc şi porţi de acces controlau trecerile dintr-o parte 
în alta. Ideea iniţială fusese aceea de definire a unei graniţe şi de 
prevenire a atacurilor teroriste. Bariera îşi îndeplinise scopurile din 
ambele puncte de vedere. Dărâmarea ei părea de neconceput. 

— De ce ar fi luat în considerare un asemenea lucru? 

— Ca să ai ce să cedezi. 

Nu, nu era deloc aşa. 

— Guvernul ăsta este la capăt de mandat. Alegerile parlamentare 
se apropie. Toată lumea ştie că va exista o schimbare. Care anume va 
fi aceea, rămâne de văzut. Nimeni nu ştie, Zachariah. Nesiguranţa 
alimentează compromisul. 

Simon ura amestecul lumii în treburile Israelului. Un lider mondial 
după altul. In special preşedinţii americani îşi doreau rolul de 
aducători de pace. Insă evreii şi arabii erau în conflict de multă vreme. 
Diviziunea dintre ei era de nepătruns. Nimeni, în afara participanţilor 
direcţi la evenimente, nu putea înţelege pe deplin ruptura dintre ei. 

El înţelegea. 

Şi intenţiona să întreprindă ceva în privinţa asta. 


Ceva ce nu implica vreo concesie. 

— Duşmanii noştri nu sunt interesaţi de pace, rosti el clar. N-au fost 
niciodată. Vor să ştie doar de ce suntem dispuşi să cedăm în favoarea 
lor. 

— Din pricina acestui mod de gândire ne aflăm acum în poziţia în 
care suntem. 

Ba deloc. Indivizi precum cel de pe ecran şi alţii din Israel, care 
chiar credeau că pot negocia o încheiere a unei istorii de 5000 de ani 
de conflicte, erau motivul real. 

Idioţi. 

Cu toţii. 

Era nevoie ca evreii să fie forțați să vadă. 

Şi aveau să fie. 


Tom străbătu în fugă piaţa din faţa Catedralei Sf. Ştefan. Ceasul lui 
arăta ora 12.25 p.m. Ajunsese bine în Viena. Drumul spre vest, cu 
maşina, din Bratislava, nu durase decât patruzeci de minute şi 
autovehiculul închiriat se afla acum într-o parcare publică la câteva 
străzi distanţă. Işi ridică privirea către catedrala masivă, cu turla 
înălțându-se ca o săgeată zdrenţuită către cerul azuriu. Deoarece 
Simon fusese atât de rapid de acord cu schimbul, Tom se gândise că 
ar fi putut avea nevoie de ajutor. Ca atare, în vreme ce naviga pe 
internet din biblioteca din Jacksonville, găsise o soluţie. O cunoscută 
de-a lui încă mai lucra la Der Kurier, unul dintre cele mai importante 
ziare din Viena. In trecut, ziarul apărea doar tipărit. Acum era un 
amestec de ziar electronic şi publicaţie tipărită, iar Tom zărise numele 
unuia dintre redactorii-şefi ai versiunii online. 

Inna Tretyakova. 

leşi din piaţă şi găsi un pasaj îngust care ducea către mai multe 
străduţe dosnice. După zece ani, încă îşi mai amintea locul. Era un 
talent al lui care nu-l părăsise. Nu ţinea minte nume, dar nu uita 
niciodată un chip sau un loc. Cafeneaua pe care o căuta fusese pe 
vremuri una dintre favoritele lui, fiind frecventată de ziarişti locali şi 
străini. Intră printr-o uşă de sticlă, iar privirea lui căzu asupra aceleiaşi 
fresce frumoase pictate pe tavan. Nu prea se schimbaseră lucrurile pe 
acolo. Recunoscu şi un chip în mulţimea pestriță. 

— Inna, eşti la fel de drăguță ca întotdeauna, rosti el în engleză, 
ducându-se spre ea. 

— lar tu încă eşti un bărbat fermecător. 

Era o femeie de patruzeci şi ceva de ani, cu păr blond care îi cădea 
în onduleuri largi până deasupra umerilor. Pe chipul ei, cu ochi de 
culoare albastru-deschis, nu se vedea nici un rid. Timpul fusese blând 
cu ea, iar silueta îi rămăsese mică şi zveltă, exact cum şi-o amintea. 
Relaţia lor nu trecuse niciodată dincolo de afaceri, căci ea era 


măritată, dar fuseseră prieteni. O sunase din Bratislava şi, deşi nu-şi 
mai vorbiseră de multă vreme, a fost imediat de acord să se 
întâlnească cu el. 

— Am nevoie de o favoare, Inna. Sunt amestecat într-o porcărie şi 
mă grăbesc, dar sper să mă poţi ajuta. 

— Tu te grăbeai mereu, Thomas. 

Era una dintre puţinele fiinţe care îi spuneau aşa. 

— Fiica mea a dat de necaz aici, în Viena, iar eu trebuie să o ajut. 
Pentru asta, am nevoie de tine. 

— Cum mai eşti? 

Tom o lăsă să abordeze subiectul, căci părea în mod clar dornică să 
afle. 

— Nu sunt deloc bine, Inna. Dar am reuşit să supraviețuiesc. 

— Erai cel mai bun reporter pe care îl cunoşteam, zise ea. Am vrut 
să-ţi spun asta, după tot ce s-a întâmplat, dar n-am avut de unde să 
te iau. 

— Am cam dispărut. M-am retras. 

— Ceea ce, îmi închipui, n-a fost deloc bine. Ai prieteni, Thomas. 
Oameni care te-au respectat. Oameni care n-au crezut nici o clipă ce 
s-a spus. N 

Tom aprecia loialitatea ei. Insă prea puțini dintre aceşti prieteni 
săriseră în apărarea lui atunci când avusese nevoie. 

— Thomas Sagan n-a fost niciodată necinstit cu mine. 

El zâmbi. Nu mai auzise un compliment de ceva vreme. 

— Acum eu îmi pun oamenii la treabă, rosti ea, aşa cum îmi dădeai 
tu sarcini pentru articolele pe care le făceam împreună. Ţin minte ce 
m-ai învăţat. 

Cu un deceniu înainte, ea lucra la secţia externă a ziarului Der 
Kurier şi făcuseră de câteva ori echipă în Orientul Mijlociu. Inna era 
pricepută în chestiuni de organizare, era şi mai bună în materie de 
concizie, iar Tom Sagan întotdeauna crezuse că avea să ajungă un şef 
bun. 

— Fiica ta e într-un mare necaz? întrebă ea. 

— Mă tem că da. Noi doi nu suntem apropiaţi, dar trebuie să o ajut. 

— Evident, doar e fiica ta. 

— Copiii tăi sunt bine? 

Avea doi, dacă ţinea bine minte. 

— Cresc amândoi. Unul dintre ei ar putea ajunge într-o bună zi 
reporter. 

Se simțeau la fel de bine împreună precum cu ani în urmă. Poate că 
greşise băgându-şi toţi foştii prieteni în aceeaşi oală. 

Făcuse ce trebuia luând legătura cu ea. 

Inna se aplecă peste masă. 

— Spune-mi, Thomas, ce pot face ca s-o ajut pe fiica ta? 


Capitolul treizeci şi patru 


Alle ascultă clopotele de deasupra Catedralei Sf. Ştefan, anunțând 
ora 5.00 p.m. Ea şi Brian se apropiaseră de biserică dinspre vest şi se 
postaseră la marginea pieţei mari care se întindea în faţa porţii de 
acces în edificiu. 

— Nu Simon e principala noastră problemă acum, zise Brian. El are 
nevoie de tine înăuntru, ca să te arate tatălui tău. Necazurile vor 
începe după ce primeşte ceea ce vrea. 

Alle era speriată din pricina întregii situaţii şi deloc mulţumită că 
era folosită pe post de momeală. 

— Trebuie să vă scot pe tine şi pe tatăl tău de aici, înainte ca Simon 
să facă vreo mişcare, continuă Brian. Căci va acţiona. Intrebarea e 
unde şi când. 

Oamenii se mişcau în toate direcţiile. Acolo era inima Vienei, iar 
dimensiunile catedralei erau accentuate de şirurile compacte de 
clădiri joase din jur. Din piaţă plecau două dintre străzile renumite ale 
oraşului, pline cu nenumărate magazine. Privirea lui Alle se opri 
asupra unuia dintre multele restaurante deschise şi a unui cvartet de 
coarde care interpreta Brahms. Adulmecă un miros de pui fript de 
undeva în apropiere. Totul în jur era viu de sunete şi mişcare. Era 
imposibil să-ţi dai seama de unde putea veni o ameninţare. 

— Ai ajutoare aici? întrebă ea. 

— Lucrez singur. 

— Ai avut ajutor în cafenea, când ne-am cunoscut. 

El îi aruncă o privire. 

— Atunci aveam nevoie de el. 

— ţi dai seama că te-ai putea înşela în privinţa lui Zachariah. 

— Atunci nu va fi nici o problemă să te duci singură acolo. 

Alle fu surprinsă. 

— Nu pot merge cu tine, zise el. Lucrurile s-ar complica. Chestia 
asta este între voi trei. Tatăl tău a venit pentru tine şi Simon ştie că 
eşti la noi. Mai ştie că vii. 

— l-ai spus? 

Brian clătină din cap. 

— Nu eu. Alţii. 

Alle ar fi vrut să afle despre aceşti alții. 

Pentru cine lucra acest individ? 

Se uită la Brian care studia cu privirea piaţa aglomerată. Apoi spre 
turnul sudic al catedralei, care se înălța spre cer ca un jet de apă într- 
o ascensiune neîntreruptă, îngustându-se constant de la bază la vârf. 
Acoperişul principal, pe care turnul părea să îl străpungă, lucea în 


binecunoscutele nuanţe de negru şi galben ale ţiglelor. O privelişte 
familiară, pe care ea o zărise de multe ori din apartamentul aflat nu 
departe de catedrală. Turnul nordic nu fusese niciodată terminat, fapt 
care conferea clădirii amprenta distinctivă de construcţie nefinisată. 
Ceva spus de Goethe îi reveni în minte: Arhitectura înseamnă muzică 
încremenită. 

Brian scoase un telefon mobil şi apăsă un buton. Vorbi în ebraică cu 
persoana de la celălalt capăt. Alle înţelese convorbirea, în mare parte. 
Studiase ebraica atât la colegiu, cât şi la şcoală. Hotărî să nu-i spună 
că ştie că el are un om în vârful turnului sudic al catedralei, pe care 
puteai urca dacă plăteai o taxă. Urcase şi ea până acolo, căci 
priveliştea de sus era magnifică. Interesant era faptul că Brian dorea 
ca ea să creadă că Zachariah era un pericol, însă nu putea, sau nu 
avea chef, să fie cinstit cu ea. 

In plus, discuţie în ebraică? 

Cine era tipul ăsta? 

Brian puse capăt convorbirii. 

— A sosit vremea să te duci înăuntru. 


Zachariah admira interiorul catedralei. Raze lungi şi triunghiulare 
aruncate de soarele de după-amiază târzie se furişau prin pădurea de 
coloane impunătoare spre altarul îndepărtat. Particule aurii de praf 
sclipeau în lumină, dansând în sunetele orgii catedralei. Pretutindeni 
se vedeau sculpturi ca nişte santinele de pază. Vitraliile aruncau culori 
vii din ferestrele înalte. Creştinii ştiau cum să-şi împodobească 
bisericile, asta era clar. Sinagogile erau şi ele decorate, dar nu cu 
imagini umane menite idolatriei. Zachariah se gândise adesea la 
contrastul dintre o asemenea simplitate şi cele două temple ale 
evreilor. Ambele ar fi rivalizat cu orice construcţie creştină. 

Insă acestea dispăruseră, clădirile fiind rase de pe suprafaţa 
pământului. 

lar comorile lor fuseseră jefuite. 

Vederea unei catedrale precum Sf. Ştefan îi făcea rău. Fusese 
construită cu opt sute de ani în urmă, apoi aproape redusă la grămezi 
de moloz, în ultimele zile ale celui de-al Doilea Război Mondial, după 
care fusese reconstruită în doar şapte zile. 

Asta nu făcea decât să-i întărească determinarea. 

Intrase în catedrală singur. Rocha aştepta afară, de unde i-ar fi 
putut urmări pe Sagan şi pe fiica lui după plecare. Nici unul din ei nu 
avea să părăsească viu Viena. Venise vremea ca această fază a 
operaţiunii să se încheie, ca să poată începe următoarea. 

Grupuri de turişti se învârteau în jurul lui. Ziua era pe sfârşite, dar 
biserica rămânea deschisă până la 10.00 p.m. Poate că de aceea o 
alesese Sagan. Dar de unde să fi ştiut? In ultimii opt ani, individul nu 


făcuse altceva decât să se acopere de ruşine. Fusese făcut bucăţi. 
Şi totuşi reacţionase în Florida. 
Dar cine să-l învinovăţească? 
Singurul lui copil părea să fie în pericol. 
Cu toate astea, se întrebă: 
Cum ar fi reacţionat Sagan dacă ar fi ştiut adevărul? 


Tom aştepta în faţa a ceea ce un indicator identifica drept Capela 
Sf. Katherine, care ieşea din turnul sudic al catedralei. De acolo, putea 
vedea intrarea vestică, întreaga navă a bisericii şi altarul principal. 

II zări pe Zachariah Simon trecând spre altar. Mulțumită Innei, 
intrase printr-o uşă puţin folosită, din partea de nord, care nu era 
deschisă publicului. Aşa cum bănuise, Inna dispunea de relaţii şi 
dăduse un telefon din cafenea directorului de relaţii publice al 
diocezei. Povestea era simplă. li venise un prieten în vizită din 
America, un scriitor celebru, dar discret, care dorea să viziteze 
catedrala fără să atragă atenţia. Era posibil să intre în catedrală fără 
să treacă pe la intrarea principală? Cunoştinţa ei se arătase fericită că 
o poate ajuta, fapt care îi permisese lui Tom să ajungă devreme acolo 
şi să rămână ascuns privirilor. 

După o cercetare rapidă, estima că acolo erau prezenţi circa o sută 
de oameni, cu aparate foto ale căror bliţuri sclipeau. Din când în când, 
vocile acopereau sunetul orgii. Catedrala era impresionantă. Zidurile 
sale erau alcătuite din pietre roşii şi purpurii, aşezate şi fasonate în 
forme îndrăzneţe, ca un soi de tapiserie. Tom se minuna, gândindu-se 
la timpul şi energia de care fusese nevoie pentru construirea unui 
edificiu atât de grandios. Invidia o asemenea răbdare. Universul lui 
fusese întotdeauna agitat, fară prea mult timp alocat altei preocupări 
decât următorului termen-limită. 

Ducea dorul acelui ritm frenetic de viaţă. 

Folosi una dintre coloanele masive, care susțineau acoperişul 
curbat, pe post de acoperire. Privi pe lângă marginea ei, urmărindu-l 
pe Simon. Se uită dincolo de coridor, către capătul îndepărtat, unde se 
găsea un grilaj deschis manevrat de un singur angajat al bisericii. 

Intrarea în catacombe. 

Tom ştia deja că aceasta se închidea la ora cinci după-amiaza. 
Angajata, o femeie în vârstă, verifica biletele, căci o vizită acolo 
presupunea o taxă. Inna îi dăduse un ghid şi el citise despre acele 
catacombe, gândindu-se că ele îi vor furniza ocazia de care avea 
nevoie. 

Işi făcuse temele şi acum se pregătea. 

Simon se opri în faţa marelui altar. 

Tom se întoarse către intrarea principală. 

Alle intră în biserică. 


Capitolul treizeci şi cinci 


Bene lua curbă după curbă pe drumul sinuos. Mai întâi urcase 
pieptiş către vârful muntelui, însă acum cobora către o vale 
împădurită aflată la circa treizeci de kilometri nord-vest de 
proprietatea lui. În vârf zărise ţărmul de nord al insulei, cu apa 
albastră lucitoare şi sclipirile valurilor. Deasupra capului ardea soarele 
de amiază a cărui căldură era intensificată de altitudine. 

Cu două ore în urmă primise, în sfârşit, apelul lui Tre Halliburton, iar 
cei doi hotărâseră să se întâlnească la sit - sau cel puţin acolo unde 
credea Tre că se află situl. Bene îşi dădea seama că în Viena se 
petreceau evenimente, dar acestea erau dincolo de posibilitatea lui de 
a le controla. Cu siguranţă că Brian Jamison încerca să mai salveze ce 
putea de la dezastru, dar lui Bene nu-i păsa. Nu dorea decât 
cooperarea lui Simon, iar aceasta nu putea fi obţinută decât prin 
prisma a ceea ce furniza el la schimb. Nu-i plăcuse că fusese obligat 
să lucreze cu americanii. Le ura dorinţa de a se amesteca în toate şi 
aroganţa. Insă cooperase. Ca atare, de ce nu erau mulţumiţi? Ar fi 
trebuit să-şi vadă de treburile lor şi să-l lase pe el în pace. 

ÎI zări pe Halliburton în faţă, deja coborât din vehicul şi ţinând în 
mână o geantă diplomat. Ajunse lângă el, opri vehiculul şi se dădu jos. 
Incă se găseau la o altitudine suficient de mare ca să se bucure deo 
panoramă excelentă a junglei dense, pe distanţă de mulţi kilometri în 
jur. În depărtare se vedea marea, cu valurile lungi spărgându-se de 
reciful care proteja ţărmul nordic. 

— Documentul ăla găsit de tine, Bene, era o mină de aur în sine. M- 
a condus către diverse locuri. 

Lui Bene îi plăcea ce auzea. 

Tre fusese emoţionat la telefon şi părea la fel şi acum. Arătă înspre 
marea îndepărtată. 

— In cursul celei de-a patra expediţii, din 1504, Columb a fost 
reţinut aici timp de aproape un an. Nava lui s-a avariat şi el a tras-o 
pe mal, undeva pe ţărmul nordic. A avut un an greu atunci. N-au fost 
trimise nici un fel de nave de salvare. Guvernatorul din Hispaniola îl 
ura pe Columb, aşa că a decis să-l lase să moară aici. Echipajul lui s-a 
revoltat, după care taino i-au devenit ostili, ascunzându-i hrana. Ai 
idee cum a rezolvat Columb problema? 

Nu chiar. 

— Avea la bord o lucrare, Ephemerides, tipărită în Nurenberg, în 
jurul anului 1490, care conţinea predicții privind eclipsele făcute cu 
treizeci de ani înainte. A descoperit acolo că, peste trei zile, avea să 
fie o eclipsă totală. 29 februarie 1504. Ca atare, a chemat la el 


căpeteniile locale şi le-a spus că Dumnezeul lui din ceruri era furios pe 
ei pentru că ascundeau mâncarea. Le-a zis că luna avea să se ridice 
sângerie şi inflamată în acea noapte - fapt care, evident, s-a petrecut, 
datorită eclipsei. Apoi le-a spus că luna avea să dispară. Desigur că s- 
a întâmplat şi asta. Taino au intrat în panică şi l-au implorat pe 
Columb să oprească totul. 

Bene îl ascultă pe Tre explicând cum Columb s-a retras în cabina 
lui, de presupus ca să se roage Dumnezeului său pentru iertarea lor. 
In realitate, el şi-a folosit instrumentul de măsurare a timpului ca să 
afle durata eclipsei şi astfel să poată calcula longitudinea insulei. 

— S-a întors exact când eclipsa lua sfârşit şi le-a spus băştinaşilor 
că Dumnezeul lui îi iertase şi luna avea să revină la locul ei, în 
condiţiile în care ei îi ofereau hrană. Luna a reapărut şi aşa n-au mai 
fost probleme cu localnicii. lar calculul longitudinii a fost eronat cu 
doar o jumătate de grad, ceea ce reprezenta o performanţă pentru 
acele vremuri. 

Bene se întreba care era morala poveştii. Ura tot ce avea de-a face 
cu spaniolii. 

— Columb, reluă Halliburton, înţelegea navigația. Se pricepea la 
stele şi cunoştea relaţia lor cu timpul şi geografia. Noaptea trecută m- 
am întors la arhive şi am descoperit câteva lucruri pe care hoţul tău 
le-a ratat. 

Tre deschise geanta şi scoase de acolo o hârtie. 

— Am găsit astea scrise pe o altă foaie asociată primului document 
şi care priveşte concluzia procesului dintre fraţii Cohen. 


Intrare la teren deschis aproape de 01:94:01: a.01. Pe coasta 
01.aa.94.66 a din dreapta contra Insula aa.01.94.61.01.94 
66.13.01. Principalele formule apelate de cuvântul 
24.19.p.p.000.nl pp.pp.66. pp sunt 11.61 94. 61.91 1 sau 
22.4.85. sau portugalii vă vor duce acolo .61.61.01.60.nl 85. 


— Asta trebuia să furnizeze Abraham Cohen fratelui său, Moise, ca 
parte a înţelegerii. Guvernatorul care a condus procesul a înregistrat 
informaţia într-un raport despre dispută trimis Spaniei. Se pare că 
spaniolii au nutrit un interes mare faţă de orice era legat de mina 
pierdută. 

Bene îi povestise deja lui Halliburton despre X-ul cu cârlig din 
peştera arătată de Frank Clarke şi despre semnătura lui Columb. 

Tre arătă înspre mare şi zise: 

— Columb a pătruns în interior de undeva de pe țărm şi a 
descoperit mina. Ca să-şi marcheze drumul a folosit indicii de 
navigaţie. Asta semnifică numerele astea. Insă n-avem de unde să 
ştim la ce se referă. E un cod. Ce ştim, Bene, e că cei 420 de acri 


cumpăraţi de Abraham Cohen, în 1670, sunt acolo jos, sub noi, în 
valea aia. Am găsit o mulţime de repere geografice pe hărţi. Dacă 
există, mina e acolo. 

Bene se uită la palmierii, ferigile şi vegetaţia luxuriantă aflată la 
câteva sute de metri mai jos, care se întindea până la mare. Nu se 
vedeau nici un fel de case, localităţi sau ferme. 

— Chestia bună, zise Tre, e aceea că e vorba de teren maroon 
necultivat. 

Asta însemna că nu prea existase vreun amestec din afară. 
Maroonii îşi păzeau terenurile cu o ferocitate recunoscută. Pentru 
explorare era nevoie de acceptul lor. 

— Şi acum? întrebă el. 

— intocmesc o listă de peşteri pentru zona aceasta. Societatea 
Geologică din Jamaica le-a cartografiat pe cele mai multe. Vreau să 
văd ce e acolo. 

Era o atitudine înţeleaptă. 

— Dar nu poate fi vorba de o peşteră cunoscută, nu? 

— E un punct de plecare. 

— Nu mă mai crezi atât de nebun, nu? zise Bene. 

— Tot ce ştiu, Bene, e că insula asta nu a fost remarcată pentru 
aur. S-a mai găsit aur ici şi colo, pe cursurile apelor, dar valoarea 
insulei a constat în sol şi aşezare. Ne-am aflat în mijlocul rutelor 
comerciale, iar pe solul ăsta poate creşte aproape orice. Spaniolii n-au 
recunoscut niciodată aşa ceva, iar Ferdinand n-a crezut niciodată în 
vreo mină pierdută. De aceea a dat insula moştenitorilor lui Columb. 
Considera locul ăsta lipsit de valoare. Legenda a apărut ulterior. 
Cedarea insulei reprezenta o cale facilă de a se descotorosi de familia 
Columb. Terminase cu ei. In sfârşit. 

— Am oameni care pot pieptăna valea asta, zise Bene. 

— Nu încă. Să vedem dacă putem îngusta zona de cercetare. Am 
verificat documentul găsit de tine. Râurile şi pâraiele menţionate sunt 
notate cu numele lor spaniole, dar ştim cum se traduc astăzi. Cred că 
pot limita aria de căutare. 

Bene simţi şi altceva în vocea lui Halliburton. 

— Ce mai e? 

— Există o altă sursă de documente, Bene. De pe vremea 
spaniolilor. Noaptea trecută curatorul arhivei mi-a amintit de asta. 
Puţini au văzut acele documente şi e posibil ca ele să ne fie de ajutor. 
Se află în mâini private. 

— Unde? 

— In Cuba. 


Capitolul treizeci şi şase 


Alle intră în catedrală şi îl zări imediat pe Zachariah stând la câteva 
zeci de metri distanţă, în capătul îndepărtat al navei bisericii. 

Se duse spre el. 

Era îmbrăcat impecabil, ca întotdeauna, cu spatele drept şi fară nici 
o urmă de grijă pe chipul cu barbă. Alle se apropie la câţiva paşi şi se 
opri. 

— Eşti bine? întrebă el imediat. 

— De ce m-ai vrut moartă? 

— Asta ţi s-a spus? Că te-am vrut moartă? 

— Omul tău m-a dus în pădure cu ordinul de a mă ucide. 

Zachariah clătină din cap. 

— Alle, nu lucra pentru mine. Lucra pentru Brian Jamison. Omul ăla 
a dispărut ieri de pe proprietatea mea. Era spionul lui Jamison. 

Alle ştia că era adevărat, dar se întrebă de unde ştia şi el asta. 

— Mă aflu aici, reluă Zachariah, din pricina tatălui tău. Nu s-a ţinut 
de înţelegere în Florida şi a insistat să ne întâlnim. Şeful lui Jamison 
m-a contactat ieri şi mi-a spus că te au la ei. Voiau să ajungă la mine 
prin tine. Aşa că te-au luat şi au minţit în privinţa mea. 

— Pentru cine lucrează Brian? 

— Pentru un om pe nume Bene Rowe cu care n-ar fi trebuit să mă 
încurc niciodată, fie şi numai pentru că te-a pus pe tine în pericol. 

— Unde e Rocha? 

— Ştiu că eşti supărată din pricina acelei transmisii. O să am grijă 
de el în privinţa asta. Nu va scăpa nepedepsit. Dar chestia asta l-a pus 
în acţiune pe tatăl tău. 

Ceea ce era adevărat. 

— Am vrut să-ţi spun de câteva ori că există oameni care vor 
încerca să stopeze căutările noastre. Bene Rowe şi Jamison se numără 
printre ei. Se amestecă în ceea ce facem noi. 

— Am văzut ce s-a întâmplat în Florida, când te-ai dus după tatăl 
meu. 

— Ai văzut? 

— Era montată o cameră de filmat acolo. 

— Nu aveam de ales. Trebuia să mă confrunt cu el. Dar, când a 
cerut o întâlnire aici ca să facă schimbul, am fost de acord. 

— Unde e el? întrebă ea. 

— Chiar aici. 

Alle se întoarse, la fel ca şi Zachariah. 

Tatăl ei stătea la câţiva paşi depărtare. 


Tom îşi cercetă fata cu privirea. Părul ei negru era mai lung decât 
cu câţiva ani în urmă şi încă era ondulat. Pielea şi structura osoasă 
proveneau de la el, ca şi nasul teşit, pomeţii ridicaţi şi maxilarul 
rotund. Ochii căprui erau de la maică-sa. Ca şi el, Alle nu purta 


ochelari sau bijuterii. Era îmbrăcată în blugi, pulover şi cizme cu talpa 
plată. Văzând-o, Tom se gândi imediat la Michele. Semăna cu mamei 
ei. 

— Domnule Sagan, rosti Simon. lat-o aici, aşa cum am promis. ŞI 
acum, pot să primesc ce e al meu? 

Tom se întoarse spre Alle. 

— Eşti bine? 

Ea dădu din cap, dar nu scoase o vorbă. Pe Tom îl deranja faptul că 
ea şi Simon ajunseseră acolo separat şi discutaseră cu calm, ca şi cum 
se cunoşteau bine. 

— Domnule Sagan, reluă Simon, vreau ce aveţi. 

— Şi ce-o să faci dacă nu-ţi dau nimic? 

— Fiica dumitale e aici, aşa cum am promis. Nu putem pune capăt 
afacerii noastre? 

Ceva nu era în regulă. Alle nu afişa nici un fel de emoție la care 
Tom s-ar fi aşteptat de la cineva care fusese legat de un pat şi 
molestat de străini. Se uită în ochii ei, căutând ceva care să-i explice 
senzaţia, dar nu zări nimic. 

— Dă-i ce vrea, rosti ea într-un târziu. 

— Bunicul tău nu ar dori să fac asta. 

— De unde ştii? 

— Am citit ce a lăsat în mormânt. 

Tom zări curiozitatea ei, dar nu merse mai departe. În schimb, 
scoase o bucată de hârtie împăturită din buzunar şi i-o dădu lui Simon. 

— Asta e. Un bilet adresat mie. 

In vreme ce Simon citea, Tom se uită fix la Alle, care în mod clar nu 
se simţea confortabil. 

— Asta e tot? întrebă Simon. 

— Abiram nu era un om al cuvintelor multe. Pentru el asta însemna, 
de fapt, o conversaţie lungă. Cred că biletul lămureşte faptul că eu 
habar n-aveam că el era un soi de levit. Acum sarcina aia pare să fi 
căzut pe umerii mei. 

— Aşa cum ţi-am spus în Florida, nu eşti demn nici măcar să 
rosteşti acel cuvânt. 

— Am terminat? 

Simon dădu din cap. 

— Treaba noastră s-a încheiat. Poate că acum vei încheia ce ai 
început acasă la tatăl tău. 

Tom rezistă nevoii imperioase de a-l împuşca chiar el pe nemernic. 

— Sau poate te împuşc eu pe tine. 

Simon se încruntă. 

— Mai există o chestiune de care poate vrei să te ocupi. Ceva 
despre care fiica ta mă îndoiesc că îţi va povesti. Nu a fost răpită. Cel 
puţin nu de către mine. A participat de bunăvoie la şarada la care ai 


fost martor. 

Tom se forţă să rămână calm. 

— Spune-i, o îndemnă Simon pe Alle. Adevărul e întotdeauna cel 
mai bun. 

Alle nu zise nimic, dar în mod clar era surprinsă de vorbele lui 
Simon. 

— Spun asta deoarece chiar a fost răpită ieri de alţii şi eliberată 
astăzi datorită mie. 

— Mi s-a spus că tu intenţionai să mă ucizi, rosti Alle. 

— Te asigur că pericolul venea din partea lor, nu din a mea. Simon 
se uită la Tom. Răpitorii ei lucrează pentru un asociat de-al meu în 
afaceri, care a decis să modifice relaţia dintre noi. Am intervenit şi am 
încheiat o înţelegere pentru eliberarea ei. Menţionez asta deoarece 
omul care a luat-o prizonieră tocmai a intrat în biserică. 


Alle se răsuci şi îl văzu pe Brian, stând în celălalt capăt al navei 
catedralei. Spusese că o să aştepte afară. 

O altă minciună. i 

— Nu e nici prietenul meu, nici al tău, zise Zachariah. Iți doresc 
toate cele bune. 

— Vin cu tine, rosti ea. 

— Tatăl tău n-ar îngădui aşa ceva. Discută cu el. Rezolvaţi ceea ce 
trebuie între voi. 

O teamă nefirească se furişă în sufletul ei. O frică aşa cum nu mai 
simţise până atunci. 

— De ce m-ai vândut? 

— Adevărul nu e niciodată un lucru rău, nu-i aşa, domnule Sagan? 

— Bănuiesc că o să descoperi singur. 


Zachariah plecă şi se îndreptă spre locul unde aştepta Brian 
Jamison. Strecură pur şi simplu bucata de hârtie pe care i-o dăduse 
Sagan în buzunarul pantalonilor. Se opri la câţiva paşi distanţă de 
celălalt. 

— Ai obţinut ce doreai? întrebă Jamison. 

— Asta e între mine şi şeful tău. f N 

— Deci dispari pur şi simplu de aici? li laşi să plece? li laşi pe mâna 
mea? 

Zachariah se întoarse către locul unde stăteau Alle şi Tom Sagan. 

— Nu chiar. 


Tom urmări scena de la treizeci de metri depărtare, după care o 
întrebă pe Alle: 

— E adevărat ce a spus? 

Ea nu-i răspunse, dar el zări nesiguranța şi frica de pe faţa ei. 


Amândouă îl alarmară. 

— Omul de acolo, zise ea, se numeşte Brian Jamison şi m-a luat 
prizonieră ieri. Ce a spus Zachariah despre el ar putea fi adevărat. 

Individul porni către ei, în timp ce Zachariah părăsea catedrala. 

Slavă Domnului că Tom era pregătit. 

— Să mergem. 

— Unde? 

— Afară de aici. 

O duse pe Alle către poarta de fier manevrată de angajata 
catedralei. Biletele pentru catacombe nu mai erau verificate. Inna 
aranjase ca el să beneficieze de un tur privat, după ce zona de la 
subsol se închidea publicului. Discutase cu angajata mai devreme şi 
femeia îl aştepta. Le făcu semn amândurora să treacă. O privire 
scurtă înapoi şi Tom îl văzu pe individul pe nume Brian venind drept 
spre intrare. Tom păşi către locul unde se termina podeaua de gresie 
şi începea scara de piatră. Intră pe poartă, apoi apucă barele de fier şi 
le trase după el, asigurându-se că încuietoarea se închide în urma lui. 
Cu câteva ore înainte, când ajunsese acolo, observase că poarta avea 
nevoie de cheie ca să fie redeschisă. Cu siguranţă că angajata deţinea 
acea cheie, dar timpul câştigat astfel era critic pentru fuga lor. 

Crezuse că Simon era duşmanul lui. 

Acum exista o nouă ameninţare. 

— Urmează-mă, îi spuse el lui Alle. 

Coborâră în grabă treptele către cripte. 


Zachariah ezită în dreptul porţii principale şi văzu cum Alle şi tatăl 
ei coboară în catacombe. Sagan părea să fi închis poarta de fier, fapt 
care oprea înaintarea lui Jamison, în vreme ce angajata catedralei 
încerca să redeschidă poarta. Zachariah se întrebase ce urma să 
întreprindă Rowe. In aparenţă, încă o mai voia pe Alle Becket - iar 
acum şi pe tatăl ei. O compromisese pe Alle deoarece dorise ca ea să 
plece cu taică-său. In felul acesta, Rocha se putea ocupa de amândoi. 
Evident că el presupusese că cei doi vor ieşi pe poarta principală. 

Dar nu era aşa. 

Şi îşi amintea ce-i spusese Sagan. 

Bănuiesc că o să descoperi singur. 

Ceva nu era în regulă. i 

leşi afară şi îl zări imediat pe Rocha. li făcu semn şi acesta veni 
repede, spunând: 

— L-am văzut pe Jamison intrând. 

— S-au dus toţi către catacombe. 

Se întrebă dacă asta nu era o ocazie. 

— Vino! 

El şi Rocha intrară din nou în catedrală. 


Capitolul treizeci şi şapte 


Tom cobora repede treptele, cu Alle urmându-l îndeaproape. 

Ajunseră la capătul scării. 

Inaintea lor se întindea un labirint de coridoare, toate săpate în 
piatră cu secole în urmă. Acum, locul se transformase într-o necropolă 
elaborată, în stil baroc, unde erau îngropaţi episcopii şi înaintaşii. Tom 
studiase ghidul catedralei, în vreme ce aştepta întâlnirea cu ei şi 
învățase aranjamentul, ştiind încotro trebuie să o ia. Când se întâlnise 
cu Inna, unul dintre favorurile cerute fusese să-l bage în catedrală 
neobservat. 

Celălalt fusese să-l scoată de acolo. 

— Intr-acolo, arătă el. 


Zachariah şi Rocha se opriră şi se ascunseră în spatele unei 
coloane. Brian Jamison o zorea pe angajată, care încă mai încerca să 
redeschidă poarta de fier. Agitaţia atrăsese atenţia câtorva turişti, dar 
nu foarte mult. Zachariah vizitase catacombele înainte. Multe 
morminte, cripte şi oase. Acum însă se întrebă: Oare mai exista o 
ieşire? y 

Angajata se chinuia cu cheile ei. Intr-un târziu, reuşi să o introducă 
pe cea corectă în broască. 

Jamison dispăru pe treptele care coborau. 

Zachariah şi Rocha porniră în grabă mai departe, exact în clipa în 
care angajata începea să reînchidă poarta. Simon avu grijă să îşi ţină 
chipul ascuns faţă de femeie. 

— Entschuldigen sie bitte, rosti el trecând pe lângă ea. 

Femeia deschise gura să rostească ceva, dar Rocha trânti poarta de 
fier în urma lor. 

Alle era confuză şi şocată. Nu avusese altă cale decât să îl urmeze 
pe tatăl ei. Zachariah o vânduse. Păruse iritat. Dar cum l-ar fi putut 
învinovăţi? Îl acuzase că încercase să o omoare. Dar nu cumva el o 
salvase? Şi oare Brian şi nu Zachariah, era cel care o minţea? 

Habar n-avea. 

Ştia însă despre catacombe. O serie de încăperi subterane închise. 
Mulţi preoţi erau îngropaţi aici, împreună cu trupurile, inimile şi 
viscerele celor din familia Habsburg, cei care, vreme de secole, 
conduseseră o mare parte a Europei. Mai existau acolo şi oasele a 
peste 11 000 de oameni, mutate din cimitirele de la suprafaţă, după 
izbucnirea unei epidemii de ciumă, la mijlocul secolului al XVIII-lea. 
Rămăşiţele lor zăceau în grămezi masive, imaginea fiind un pic 
macabră pentru gustul ei. Işi amintea din turul făcut că încăperile 


subterane dădeau una într-alta, având becuri cu incandescenţă care 
făceau o lumină de culoarea chihlimbarului. Tatăl ei părea să ştie 
exact încotro se îndreaptă, ocolind principalele zone turistice care se 
întindeau din faţa scării şi o luă în stânga, către încăperile osuar. 
Trecură pe lângă mai multe monumente funerare remarcabile, 
construite pe nişte sicrie de cupru elaborate. 

Alle se opri. 

— Unde mergem? 

Tom se întoarse. 

— leşim de aici. 

— De unde ştii că există o ieşire? 

Alle surprinse iritarea de pe chipul lui. 

— Contrar a ceea ce ai putea crede, nu sunt idiot. Mi-am luat 
măsuri înainte. 

— De ce faci asta? 

— Poate pentru că am fost nevoit să privesc cum fiica mea e 
pipăită de doi bărbaţi, în vreme ce e legată de un pat. Nu crezi că aşa 
ceva ar putea oferi o motivaţie? Acum mi se spune că întreaga scenă 
era regizată. Era, Alle? 

___Nu mai simţise de multă vreme mânia tatălui ei, iar asta o enerva. 
Insă minciuna părea inutilă acum. 

— Aşa a fost. A fost o scenă regizată. 

El se apropie de ea. 

— Şi mai ai tupeul să mă judeci. 

Alle ştia la ce se referea. La toate clipele acelea în care ea îi 
spusese ce soţ şi tată mizerabil fusese, numindu-l mincinos şi ticălos, 
culminând la înmormântarea mamei ei, când îi ceruse să plece de 
acolo. 

— N-ai nimic de spus? întrebă el. 

— Doream să deschizi mormântul. Ştiam că n-o vei face dacă te rog 
frumos. F 

— N-aş fi făcut-o. Insă tot ar fi trebuit să mă rogi. 

Se aflau într-o intersecţie unde coridorul principal continua înainte 
şi un altul în stânga. O plăcuţă indica faptul că osuarele se găseau în 
stânga. O mişcare dinspre dreapta îi atrase atenţia lui Alle. 

Brian apăru la cincisprezece metri depărtare. 

Il văzu şi tatăl ei. 

Urmăritorul lor îşi duse mâna sub haină. Alle ştia ce se găsea acolo. 

Teaca de armă. 

Scoase o armă. 


Tom reacţionă la vederea armei, hotărând instantaneu că nu 
puteau fugi drept înainte, căci individul ar fi avut o ţintă sigură. Mai 
devreme, când efectuase recunoaşterea catacombelor, Inna îi arătase 


cel mai scurt drum de ieşire - care, din nefericire, se afla pe acolo pe 
unde ei nu puteau ajunge. 

N-aveau de ales. 

O prinse pe Alle de mână şi porniră în fugă pe coridorul lateral către 
osuare. 


Zachariah cobori treptele care duceau în catacombe. Lumina de 
dedesubt ilumina tavanul şi surprinse mişcarea vagă a cuiva care 
dispăru în stânga lui. 

II prinse pe Rocha de braţ şi îi făcu semn să încetinească. 

Mai făcu un gest cu capul şi Rocha îşi găsi arma cu un amortizor de 
zgomot deja prins de ţeava scurtă. Zachariah spera să prindă câteva 
minute liniştite acolo jos. Problema numită Brian Jamison îl irita rău, la 
fel ca oricare alta. 

Oare Sagan îi dăduse totul? 

Ajunseră la capătul scării, într-o încăpere lungă cu strane. Un soi de 
biserică subterană. Un crucifix baroc atârna deasupra unui altar. 
Zachariah privi cu mare atenţie pe după marginea unui zid. Un coridor 
ducea înspre afară. Jamison stătea la cincisprezece metri depărtare, 
cu o armă în mână, cotind stânga pe după un alt zid. 

El şi Rocha îl urmară. 


Tom era îngrijorat. Lucrurile nu se desfăşurau aşa cum fuseseră 
planificate. Ar fi trebuit să intre în catacombe cu Alle, iar poarta de fier 
să se zăvorască în urma lor, ca să-l ţină la distanţă pe Zachariah 
Simon. Nu se gândise la apariţia unui terţ şi cu siguranţă nu se 
aşteptase ca propria fiică să fie în cârdăşie cu partea adversă. După 
diagrama catacombelor din ghid, Tom ştia că drumul pe care îl urmau 
ei acum avea să ducă în cele din urmă la ieşirea planificată pentru 
utilizare, doar că pe o cale mai lungă şi mai întortocheată. 

Acolo aştepta Inna, în capătul altei scări de dincolo de faţada estică 
a catedralei. leşirea lor dădea într-o alee laterală, aflată acolo de 
secole şi foarte rar folosită. Intrarea era protejată de o uşă metalică ce 
se putea deschide doar din interior, însă Inna reuşise să convingă 
persoana pe care o cunoştea să-i permită vizitatorului american să 
plece pe acolo, după încheierea turului privat al catacombelor. Inna 
însăşi îşi asumase responsabilitatea închiderii uşii, după plecarea 
oaspeţilor. Persoana de la relaţiile publice ale diocezei fusese mai 
mult decât dornică să-i fie pe plac, ştiind că astfel obținea un favor din 
partea presei care putea fi util cândva. 

Tom înţelegea prea bine o astfel de monedă de schimb. 

Odinioară, fusese expert de talie mondială în astfel de poveşti 
comerciale. 

Ajunseră la capătul coridorului şi se întoarseră. 


În dreapta şi în stânga lor se deschideau nişe, fiecare blocată de 
gratii de fier. Dincolo de ele, luminate de alte becuri cu 
incandescenţă, oasele erau stivuite pe o înălţime de doi metri şi 
jumătate. Unele în grămezi ordonate, altele în stive dezorganizate, ca 
şi cum ar fi fost aruncate acolo. Priveliştea era neliniştitoare şi 
suprarealistă. Atât de multă moarte împachetată atât de strâns. Cine 
fuseseră acei oameni? Cum trăiseră? Care erau poveştile lor? 

Tom observă că şi privirea lui Alle era atrasă de oase. 

Dorea doar să iasă de acolo. Insă coridorul care traversa osuarele 
era lung şi drept. Avea poate douăzeci de metri de la un capăt la altul, 
cu arcade de piatră şi bare de fier aliniindu-se pe ambele laturi. Nu 
oferea deloc adăpost. Asta nu era bine. 

— Rămâneţi chiar acolo, rosti o voce în spatele lui. 

El şi Alle se opriră şi se întoarseră. 

Urmăritorul lor stătea la şapte metri în urma lor. 

Cu o armă aţintită spre ei. 


Capitolul treizeci şi opt 


Bene şedea în cabina de pasageri a avionului King Air C90B, un mic 
turbopropulsor pe care îl închiria oricând călătorea pe undeva prin 
Caraibe. Din fericire, fusese disponibil şi el se urcase la bordul lui, 
împreună cu Tre Halliburton, în Montego Bay. Tre spusese că ar putea 
exista nişte informaţii în Cuba, aşa că Bene sunase şi obținuse pentru 
amândoi accesul în ţară. Făcea afaceri în mod regulat cu cubanezii. 
Aceştia îl cunoşteau şi fuseseră dornici să coopereze. Avionul putea 
lua la bord până la şapte pasageri, însă cum erau doar doi, spaţiul pe 
care îl aveau la dispoziţie era mai mult decât suficient. Lui Bene îi 
plăcea mai ales serviciul de la bord. Bucătăria era întotdeauna 
aprovizionată cu mâncăruri fine, iar barul cu băuturi dintre cele mai 
scumpe. Pentru el nu prea conta asta, căci oricum bea puţin, dar era 
important pentru oaspeţii lui. Tre savura un rom cu cola. 

— Arhiva asta se află în mâini private, zise Tre. Am vrut mereu să 
arunc o privire acolo, dar n-am putut intra în Cuba. 

— De ce crezi că ne-ar fi de ajutor? 

— E vorba despre ceva ce am descoperit noaptea trecută. În 
documentele spaniole lăsate în Jamaica există referiri constante la 
Cuba. Eu şi arhivarul am mai discutat şi înainte despre această arhivă 
cubaneză. El chiar a văzut-o. Spunea că acolo sunt mai multe 
documente din vremea spaniolilor decât oriunde altundeva. 

— Nu cunoaşte ce cauţi, nu? 

— Nu, Bene. Ştiu ce fac. Presupun că putem obţine o maşină după 


ce aterizăm. 

— Ne aşteaptă deja. 

— Se pare că ai mai fost acolo. 

— Cu toate defectele lor, cubanezii sunt oameni cu care lucrezi 
uşor. 

— Seara trecută, când am fost în arhivă, zise Tre, unul dintre 
funcţionari mi-a povestit despre un coleg de-al lui care a dispărut. Se 
cheamă Felipe. El este omul care a furat acele documente pentru 
tine? 

— Nu pentru mine. Pentru altcineva. 

— E mort, nu? _ 

Bene nu avea de gând să recunoască asta. In faţa nimănui. 
Niciodată. 

— De ce mă întrebi? 

— Funcţionarul mi-a spus că omul n-a lipsit niciodată de la lucru. E 
tânăr. Deştept. Acum a dispărut. 

— E cam mare saltul de la aşa ceva la mine. 

— De ce o faci, Bene? De ce nu mergi pe calea legitimă? 

Bene se întrebase adesea acelaşi lucru. Poate că de vină erau 
genele tatălui său răsucindu-se în interiorul lui. Din păcate, ispita 
banilor câştigaţi uşor şi puterea adusă de ei erau imposibil de ignorat, 
deşi uneori îşi dorea să fi putut face asta. 

— Ar trebui să avem conversaţia asta? întrebă el. 

— Suntem doar noi doi aici, Bene. Sunt prietenul tău. 

Poate că era, dar nici el nu era prost. 

— Nu fac nimic care să dăuneze cuiva. Absolut nimic. Îmi cultiv 
cafeaua şi încerc să mă ţin de ale mele. 

— Omul acela, Felipe. S-ar putea să nu fie de acord cu asta. 

Bene încă simţea furia din privirea nevestei lui Felipe, când el 
aruncase banii pe pat. li distrusese viaţa. De ce? Din mândrie? De 
mânie? Nu. Pur şi simplu trebuia să o facă. Jamaica era o ţară dură, cu 
bande multe şi puternice. Adevărat, oficial, Bene nu făcea parte din 
acel sistem - îi plăcea să creadă că se ridicase deasupra lui - dar ca 
să-şi menţină acest statut trebuia să inspire frică. Uciderea acelui 
traficant de droguri făcuse parte din plan. Felipe? Nu chiar, căci 
nimeni nu avea să ştie cu adevărat ce se întâmplase, cu excepţia 
oamenilor care lucrau pentru el. Insă asta fusese şi ideea. Dacă un 
funcţionar mărunt îl putea minţi fară să suporte vreo consecinţă, 
atunci ce-ar face oamenii lui? 

Acum ei ştiau care era preţul greşelii. 

— Mare păcat că omul e dat dispărut, rosti el în cele din urmă. 

— Am citit despre tatăl tău, zise Tre. Era un om aparte. Putea să 
creeze de unul singur întreaga industrie a cafelei Blue Mountain. 

Bene era tânăr când murise tatăl lui, dar îşi amintea de el, iar 


mama lui îi povestise câte ceva. Ea părea să fi ţinut minte doar 
lucrurile bune. Tatăl lui simţise nevoia să reglementeze cea mai 
valoroasă resursă de export a insulei. Evident, de pe urma acestui 
fapt beneficia familia Rowe. Insă ce era rău în asta? 

— Tatăl meu dorea să găsesc această mină, îi spuse el lui 
Halliburton. A fost primul care mi-a povestit despre ea. 

Bene dorea să schimbe subiectul. Drumul acela avea legătură cu 
mina, nu cu familia sau cu afacerile lui. Insă îi plăcea destul de mult 
de Halliburton ca să nu se înfurie din pricina diversiunii. 

— Şi ce vei face dacă locul ăla există cu adevărat? întrebă Tre. 

Avionul fu zguduit de o turbulenţă. Se aflau la şase mii de metri 
deasupra Mării Caraibilor, îndreptându-se nord-est către Santiago de 
Cuba, un oraş populat de pe coasta sud-estică. Zborul era de scurtă 
durată şi aveau să aterizeze în curând. 

— Oare există? replică el. 

— Cu două zile în urmă aş fi spus că nu. Acum nu mai sunt aşa de 
sigur. 

„Este acolo, îi spusese Zachariah Simon. Familia mea a căutat 
multă vreme mina asta.” 

„De ce e importantă pentru tine?” 

„Este importantă pentru religia mea.” 

Asta îl surprinsese. 

„In ce mod?” 

„Cristofor Columb a fost evreu. S-a convertit la creştinism în urma 
amenințărilor cu represalii. Insă în sufletul lui a rămas evreu.” 

Bene nu mai auzise aşa ceva. 

„Numele lui real era Christoval Arnoldo de Ysassi.” 

Făcuse un efort considerabil să-şi ascundă neîncrederea. 

„E adevărat, întărise Simon. Familia lui şi-a luat numele Colon după 
convertire.” 

„Şi de ce contează toate astea?” 

Bene chiar voia să ştie. 

„Contează enorm pentru familia mea. Contează şi mai mult pentru 
evrei. Cunoşti povestea morţii lui Columb?” 

— Cum a murit Columb? îl întrebă el pe Halliburton. 

— De ce mă întrebi asta? 

— Mă gândeam la ceva. Cum s-a întâmplat? 

— A murit în Spania, în mai 1506, după o lungă suferinţă. Nimeni 
nu ştie ce l-a ucis. Interesantă nu e moartea lui, ci ceea ce s-a 
întâmplat după aceea. 

Bene îl ascultă pe Halliburton, explicându-i modul în care Columb a 
fost înmormântat mai întâi într-o mănăstire din Valladolid. Apoi, în 
1513, nora lui a cerut ca rămăşiţele să fie aduse în catedrala din 
Sevilla. În anul 1537, familiei i s-a acordat permisiunea să aducă 


trupul înapoi, în Lumea Nouă, iar Columb a fost înhumat în interiorul 
unei biserici nou-construite din Santo Domingo. 

1537. 

Bene cunoştea semnificaţia acelui an. 

Era anul în care aceeaşi noră - văduva unuia dintre fiii lui Columb - 
dobândea controlul asupra insulei Jamaica de la Coroana spaniolă. 

Columb a rămas pe Hispaniola până în 1795. Când Spania a pierdut 
controlul insulei în favoarea francezilor, rămăşiţele au fost transferate 
la Havana. La începutul secolului XX, la sfârşitul războiului hispano- 
american, când Cuba şi-a câştigat independenţa, osemintele au fost 
duse înapoi în Sevilla, unde au şi rămas. 

— Aici e o singură problemă, zise Tre. E posibil ca osemintele să nu 
îi aparţină lui Columb. Către sfârşitul secolului al XIX-lea, câţiva 
muncitori care făceau săpături în biserica din Santo Domingo au dat 
peste o cutie de plumb plină cu oseminte. Pe exterior era scris 
FAIMOSUL OM DON CRISTOBAL COLON. Asta i-a făcut pe toţi să 
creadă că era posibil ca spaniolii să fi deschis un mormânt greşit în 
1795. 

— Am fost la biserica din Santo Domingo, zise Bene. Există un 
monument dedicat lui Columb şi un mormânt. 

— Care conţine acele oseminte din cutia de plumb. Guvernul a 
făcut toate astea în 1992, ca să celebreze a cinci suta aniversare a 
primei expediţii. Insă există un mormânt magnific şi în Sevilla. Au fost 
efectuate câteva teste ADN, dar nu s-a rezolvat nimic. Osemintele 
alea au fost mutate de atâtea ori, împrăştiate, încât Columb ar putea 
fi peste tot. Sau nicăieri. 

„Familia mea caută mormântul lui Columb, îi spusese Simon. Noi 
credem că osemintele au fost transportate în secret către Jamaica şi 
ascunse în mina pierdută. Familia părea să fi avut încredere în acel 
loc, de vreme ce însuşi amiralul îl descoperise.” 

Insă Bene nu-l crezuse pe Simon atunci şi nu-l credea nici acum. 
Aici nu era vorba de găsirea unui mormânt. Nicidecum. Simon 
urmărea cu totul altceva, suficient de important ca să atragă atenţia 
agenţilor de informaţii americani. Lui Bene nu-i păsa defel de 
osemintele lui Columb. Omul ăla fusese un invadator. Un distrugător. 
Sosirea lui însemnase moartea a zeci de mii de taino şi în cele din 
urmă dusese la sclavie, care însemnase durere şi suferinţe 
suplimentare. Maroonii se răsculaseră împotriva acestei situaţii, 
devenind primii africani care îşi cuceriseră libertatea în Lumea Nouă. 
Dacă exista vreo mină pierdută, atunci în mod cert le aparţinea lor. 

— Ce e, Bene? 

Zgomotul motorului se diminuă, semn că avionul îşi începea 
coborârea. Pe fereastră zări Cuba şi bastionul verde al munţilor care 
străjuiau coasta. La Sierra Maestra. Ştia că sclavii folosiseră acel ţinut 


aspru ca adăpost, atunci când evadau de pe plantațiile de trestie. Nu- 
şi dobândiseră un renume precum maroonii, dar fuseseră la fel ca ei. 

Şi Halliburton privea pe fereastră. 

— Acolo a început revoluţia cubaneză. Castro şi oamenii lui s-au 
ascuns în munţii ăia. 

Bene ştia că aici se cultiva cafea. Un soi tare care nu prea concura 
cu boabele lui nepreţuite. 

— Vreau să găsesc mina aia, zise el cu voce joasă. Dacă nu e nimic 
acolo, foarte bine. Dar vreau s-o găsesc. Am nevoie de tine ca să mă 
ajuţi la asta. Se întoarse spre Tre şi întrebă: O vei face? 

— Sigur, Bene. Pot face asta. 

Işi dădu seama că prietenul lui sesiza imperativul situaţiei. Văzu şi 
altceva. Apăsare. Nu mai zărise niciodată aşa ceva în ochii lui 
Halliburton. Ura faptul că prietenul lui s-ar fi putut teme de el, dar nu 
întreprinse nimic ca să diminueze acel sentiment. 

Nu avea de gând să mai tolereze alte minciuni şi greşeli. 

Nici de la duşmani, nici de la prieteni. 


Capitolul treizeci şi nouă 


Tom se uită fix la armă şi întrebă: 

— Ce vrei? 

Omul pe care Alle spusese că îl cheamă Brian veni spre ei. 

— Ştiam eu că tu eşti problema, zise Alle. 

— Fiica ta ţi-a povestit ce mare actriţă e? 

Tom îşi ţinu privirea aţintită asupra armei. Ciudat. Cu două zile în 
urmă nu se temuse de moarte. Astăzi situaţia era un pic diferită. Nu 
că ar fi vrut în mod cert să trăiască, ci doar că, în acel moment, nu-şi 
dorea în mod special să moară. Cele două mesaje ale lui Abiram şi 
trădarea lui Alle ridicau întrebări. 

Şi nu mai fusese curios de multă vreme. 

— Care este implicarea ta în povestea asta? întrebă el. 

— Lucrează pentru un individ care încearcă să-l oprească pe 
Zachariah, rosti Alle. 

Brian se uită la el. 

— Tu şi cu mine trebuie să vorbim. 


Zachariah mergea în faţă, împreună cu Rocha şi îşi croiau drum de- 
a lungul coridorului, trecând pe lângă morminte vechi de sute de ani 
ale cardinalilor şi preoţilor. Ajunseră la o intersecţie, unde Brian se 
făcuse nevăzut şi Zachariah zări un coridor lung poate de zece metri 
şi construit din piatră, care se sfârşea într-un alt unghi drept. Un bec 


ilumina coridorul mai mult spre capătul unde se aflau ei decât în 
celălalt. Auzi voci de după colţul îndepărtat şi făcu semn de păstrare a 
tăcerii. Se strecurară amândoi până la un punct de unde Zachariah 
putea arunca o privire pe după colţ. Conta pe faptul că Sagan, Alle şi 
Brian nu se aşteptau să fie acolo. 

— Tu şi cu mine trebuie să vorbim. 

Vocea lui Jamison. 

Inainte de asta îi auzise pe Sagan şi pe Alle. Referirea ei la 
Zachariah sunase aproape ca o apărare. Poate că o nedumerise 
suficient de mult încât prin dezvăluirile lui despre Jamison să capete o 
nouă şansă în mintea ei. Riscă o privire rapidă şi îl văzu pe Brian, la 
cincisprezece metri depărtare, cu spatele la el, ţinând o armă, 
îndreptată spre locul unde stăteau Sagan şi Alle. 

El şi Rocha se retraseră. 

Arătă spre stânga lui şi şopti: 

— Am mai fost aici. Coridorul unde stau ei se va intersecta cu ăsta. 
Sunt câteva ocoluri, dar totul e doar un cerc mare. Eu mă duc acolo ca 
să aştept. 

Rocha dădu din cap în semn că a înţeles. 

Apoi Zachariah îi explică ce dorea de la Rocha. 


Alle ştia un singur lucru. Trebuia să fugă atât de lângă tatăl ei, cât 
şi de lângă Brian. Amândoi păreau să creadă că Zachariah era 
duşmanul, dar singura persoană care o pusese până atunci în pericol 
stătea chiar alături, ţinând o armă. 

— Ce ai de gând să faci? îl întrebă ea pe Jamison. 

— Să ieşim de aici. Domnule Sagan, presupun că ai coborât cu un 
motiv. j 

Alle se uită la tatăl ei care tăcea. In cele din urmă, zise: 

— Ştie o ieşire. 

— Aşa mă gândeam şi eu. De aceea v-am urmat. Hai să mergem 
atunci, după care vă explic totul. 

Tatăl ei părea nesigur şi chiar mai iritat decât ea. 

— Sugerez să mergem, zise Brian. E posibil să vină încoace oameni 
care sunt sus. 

— Nu. N-o vor face, replică Sagan. Am avut eu grijă de asta. Poarta 
este încuiată pentru restul nopții. 

— Atunci haideţi să ieşim de aici. Vă asigur că ceea ce am de zise 
important. 

Tom se postă înaintea lui Alle, cu faţa spre Brian. 

— Nu mergem nicăieri. Dacă vrei să mă împuşti, n-ai decât. Nu-mi 
pasă. 

— Ştiu ce s-a întâmplat în Florida. Că erai pe punctul de a te 
sinucide. Dar n-ai făcut-o. Eşti aici. Am privit şi noi, ca şi Simon. Am 


trimis un om la cimitir să te sperie cu o maşină, când te-ai dus la 
mormântul tatălui tău, dar tu n-ai dat înapoi. Nu sunt duşmanul tău, 
domnule Sagan. Sunt un agent de informaţii american care lucrează 
pentru o unitate denumită Magellan Billet. Suntem pe urmele lui 
Zachariah Simon şi avem nevoie de ajutorul dumitale. 

Alle surprinse o mişcare dincolo de umărul lui Brian. 

Il văzu pe Rocha cu o armă în mână. 

Făcu ochii mari. 

Brian zări surprinderea ei şi se întoarse. 


Tom îl văzu pe individ şi se repezi imediat spre Alle. Îi acoperi 
trupul cu corpul lui şi se aruncară amândoi la podea. 

Se auziră două pocnete. 

Trupul lui Brian tresări şi braţele lui se ridicară. Omul pierdu 
controlul asupra armei, care căzu zăngănind pe jos. 

Un alt pocnet. 

De pe buzele lui Brian ţâşni sângele. Apoi trupul deveni inert şi se 
prăbuşi în convulsii. 

Tom se rostogoli de două ori şi se întinse după arma de pe podea. 
Îşi strecură degetul în jurul trăgaciului. Îşi îndreptă braţul şi trase. 
Zgomotul răsună cu putere printre zidurile de piatră. 

Glonţul ricoşă. Instinctiv, Tom îşi acoperi capul cu mâinile. 

Când îşi ridică privirea, individul din capătul coridorului dispăruse. 

La fel ca şi Alle. 


Zachariah continua să meargă, îndreptându-se către locul unde 
coridorul se intersecta cu un altul. Auzi Împuşcături şi speră că asta 
însemna sfârşitul lui Brian Jamison. Cu siguranţă că Bene Rowe avea 
şi alţi oameni care să lucreze pentru el, dar pierderea acestuia 
însemna eliminarea celei mai valoroase perechi de ochi şi urechi a lui 
Rowe din Austria. Citise biletul lui Abiram Sagan, care fusese clar, dar 
nu într-atât de explicit pe cât sperase el, având în vedere faptul că 
Levitul trebuia să transmită mai departe tot ce ştia. Oare schimbase 
Sagan biletul? In definitiv, fusese scris la maşină. Cât de greu ar fi 
putut să fie? Mai ales pentru un om acuzat de falsificarea ştirilor. 

Planul lui original dispăruse în neant. 

Acum avea nevoie să fie câteva clipe singur cu Alle. 

O împuşcătură zgomotoasă, apoi alte pocnete înfundate dinspre 
catacombe. 

Cu siguranţă că măcar o problemă fusese eliminată. 

Alte două erau pe punctul de a fi rezolvate. 


Alle văzu cum Brian este împuşcat de trei ori şi cum trupul lui 
încetează, într-un târziu, să se mai zbată. Tatăl ei încerca să găsească 


arma lui Brian, iar ea folosi acele clipe ca să se ridice şi să o ia la fugă 
înainte. Găsi capătul coridorului şi coti. Habar n-avea încotro se 
îndrepta, dar era în direcţia în care o dusese tatăl ei. 

Cuvintele lui Brian încă îi răsunau în urechi. 

Sunt un agent de informații american. 

Ce naiba? g 

In spatele ei răsună o împuşcătură mai tare decât celelalte. Incetini 
puţin, dar îşi păstră un ritm alert, răsucindu-şi capul în toate direcţiile 
şi verificându-şi spatele. Zări o scară, la cincisprezece metri în faţă, în 
capătul unui coridor bine iluminat. 

Încă o privire înapoi. 

Alte pocnete de Împuşcături prin amortizor. 

Umerii ei fură prinşi din faţă şi corpul răsucit pe călcâie. 

Atacul neaşteptat o şocă. Vru să ţipe, dar o mână i se lipi peste 
gură şi atunci văzu chipul lui Zachariah. 


Tom era țintuit la podea, înghesuit în interiorul unei arcade care 
încadra o grilă metalică cu o poartă ce separa coridorul de osuarele 
de pe fiecare parte a acestuia. Se ţinea de bare, ferindu-şi trupul, 
când îşi dădu seama că poarta nu era încuiată. O deschise şi se 
rostogoli în încăperea îngustă, lipindu-se de o stivă de oase înnegrite. 
Privi înapoi, încercând să-l zărească pe cel care trăgea în el. 

Atunci văzu. 

Osuarele nu erau încăperi individuale. Nişele formau o alee lungă, 
cu arcadele separându-le de coridorul principal. Nişele şi oasele erau 
luminate de becuri. Putea scăpa de cel care trăgea în el, ţinându-se 
departe de coridor, iar coloanele şi arcadele îi ofereau o mulţime de 
ascunzători. 

Se ghemuli şi începu să meargă. 

Un alt pocnet. 

Oasele de la câţiva centimetri depărtare fură zgâlţâite, când un 
glonţ izbi stiva. 

Se întinse pe podea şi rămase nemişcat. 

Proastă idee. 

lşi spuse că trebuie să se calmeze şi să respire mai lent. Să 
gândească. Incă ţinea arma în mână. Focul tras de el, cu câteva clipe 
înainte, primul din viaţa lui, reprezentase un mesaj că era înarmat. 
Ciudat că se întâmplase aici, printre atâtea vestigii ale morţii, când ar 
fi trebuit să fie cu două zile înainte. Se târî pe podeaua abrazivă, 
paralel cu oasele. În nări îi pătrundea un iz de putreziciune şi 
murdărie, care îi amintea de mirosul sicriului deschis al lui Abiram. Îşi 
continuă târâşul, rămânând cât mai aproape de podea. 

Auzi mişcare în urma lui. 

Se rostogoli pe spate şi se uită în urmă printre bare şi arcade. 


O umbră devenea tot mai mare. 
Cineva se apropia. 


Zachariah o ţinea strâns pe Alle, cu mâna peste gură. O simţea 
tremurând de frică. 

li dădu drumul. 

— Eşti bine? şopti el, vădind îngrijorare în voce şi privire. 

Alle dădu din cap. 

— Sunt bine. Brian a fost acolo. A fost împuşcat. Cineva e acolo cu 
o armă. 

— Ascultă-mă, Alle. Am nevoie de ajutorul tău. Rocha va avea grijă 
ca tatăl tău să fie bine. Nu va păţi nimic. Dar am nevoie să te duci cu 
el. Să afli ce ştie. 

— Ţi-a spus. 

Zachariah clătină din cap. 

— Ţine lucrurile pentru el. N-are nici un motiv să aibă încredere în 
mine. Eu n-am cum să verific informaţiile şi el ştie asta. 

— De ce ar minţi? 

— Poate că se simte ataşat sau simte că are o datorie faţă de tatăl 
lui. Trebuie să aflu dacă este sincer. 

— Brian era agent guvernamental. 

Inima lui bătu mai repede. 

O auzise bine? 

— A spus că lucrează pentru spionajul american. 

Cum era posibil? Insă Zachariah îşi stăpâni surpriza şi decise să 
folosească informaţia. 

— Exact asta spuneam şi eu. Americanilor nu le-ar plăcea nimic mai 
mult decât să mă oprească. 

— De ce? 

— Îţi voi explica mai târziu. Acum află ce ştie tatăl tău. Sunt multe 
în joc pentru noi toţi. 

— De ce m-ai vândut? 

— Am vrut să te duci cu el. Am socotit că e singura cale să mă 
asigur că nu vei veni cu mine. 

O minciună, dar bine spusă. 

O privi în ochi, căutând confirmarea ei. 

— Bine, acceptă ea. Mă duc cu el şi aflu. 

— Ştiam că o s-o faci. Trebuie să ştii că n-aş fi îngăduit niciodată să 
păţeşti ceva. Mi-am asumat un mare risc coborând aici. Brian 
reprezenta un pericol, dar trebuia să fiu sigur că eşti bine. Zachariah îi 
dădu lui Alle telefonul lui mobil. la ăsta. Numărul meu de acasă e 
trecut în memorie. Sună-mă când afli ceva. 

— Tu l-ai ucis pe Brian? întrebă ea. 

— Nu eu. E altcineva aici. De aceea tu şi tatăl tău trebuie să plecaţi. 


Rocha va avea grijă de asta. Avem duşmani pretutindeni. 

Alle nu ştia ce să mai răspundă. Zachariah o cuprinse blând de 
ambii umeri. 

— E mare păcat că s-au petrecut toate astea, dar foarte multe 
depind de tine. Te rog, află ce trebuie să ştim. 


Capitolul patruzeci 


Bene vizitase Santiago de Cuba, un oraş cu jumătate de milion de 
locuitori, de câteva ori. După Havana, care se găsea la nouă sute de 
kilometri spre vest, era cel de-al doilea oraş ca mărime din insulă. 
Golful adânc îl făcea un oraş extrem de valoros, căci pe acolo Cuba îşi 
importa şi exporta majoritatea mărfurilor. Nu ştiuse însă istoricul 
oraşului în ceea ce îi privea pe spanioli. Chestia asta nu fusese 
niciodată importantă, până astăzi. 

Tre îi spuse că unul dintre primii conchistadori spanioli, Diego 
Velasquez de Cuellar, fondase oraşul în 1514, înainte de a asedia 
insula. De aici îşi începuseră Cortez cucerirea Mexicului şi de Soto 
explorarea Floridei. Acesta fusese centrul puterii spaniole asupra 
Cubei, fiind capitala insulei până în 1589. De dată mai recentă, bătălia 
de la San Juan Hill avusese loc nu departe de acolo, una care pusese 
capăt atât războiului hispano-american, cât şi prezenţei europene în 
Cuba. 

— Castro a proclamat victoria revoluţiei cubaneze din balconul 
primăriei acestui oraş, continuă Tre. 

Se urcară într-un Range Rover care îi aştepta la aeroport. Bene 
găsise acel vehicul prin intermediul contactelor pe care le întreținea 
pentru afacerile lui de export. 

— Columb a ajuns aici cu ocazia primei sale expediţii, în octombrie 
1492, zise Tre. Credea că a venit în Asia, pe un nou continent, aşa că 
l-a căutat pe Marele Han. Avea la bord un om pe nume Luis de Torres 
care slujea drept translatorul navei. Omul vorbea ebraică şi puţină 
arabă. Columb i-a trimis pe de Torres şi pe un alt om pe insulă ca să-l 
caute pe han. Evident că tot ce au găsit au fost băştinaşi pe jumătate 
goi, care duceau un trai simplu. Insă de Torres tot a descoperit ceva. 
Tre făcu o pauză. Localnicii i-au arătat cum să răsucească frunze în 
nişte rulouri pe care ei le numeau tabacos. Aprindeau chestia aia la un 
capăt şi trăgeau câteva fumuri. De Torres îi urmărise cum îşi iau 
rulourile cu ei la vânătoare, oprindu-se la cam din oră în oră ca să mai 
tragă din ele. Graţie acelor rulouri, erau în stare să parcurgă distanţe 
mari. Astăzi noi le spunem rulourilor trabucuri, iar frunzelor tutun. E 
posibil ca de Torres să fi fost primul european care a fumat. Însă la 


mai puţin de o sută de ani după aceea, tutunul s-a răspândit în 
Europa. 

Părăsiră aeroportul, cu Bene la volan, îndreptându-se către o 
comunitate mică la vest de oraş. Tre îi spusese unde se afla arhiva şi 
o hartă era gata pregătită în vehicul. 

— De Torres nu s-a mai întors în Spania, zise Tre. A rămas în Lumea 
Nouă şi în cele din urmă s-a aşezat aici, în Cuba. A pus bazele unei 
plantaţii şi a fost primul european care a cultivat tutun. Mai mult 
decât Hispaniola, insula asta a devenit cartierul general al spaniolilor 
în Lumea Nouă. Ca atare, este logic ca aici să fie găsite cele mai 
multe documente din acea perioadă. 

Fapt care probabil le-a şi salvat, gândi Bene. Ca stat socialist, Cuba 
se închisese faţă de cea mai mare parte a lumii din 1959. Situaţia se 
schimbase de-abia de câţiva ani. 

— Mi s-a spus, reluă Tre, că această arhivă se află într-un mic 
muzeu dedicat epocii spaniole din Cuba. 

— Eu îl dispreţuiesc pe Columb. 

Bene se simţea suficient de confortabil în prezenţa lui Halliburton 
ca să se exprime deschis, cel puţin pe marginea acestui subiect. 

— Nu eşti singurul. 12 octombrie. Ziua lui Columb în America, o zi 
care nu mai e sărbătorită în altă parte. In Mexic este numită ziua unei 
singure rase, Raza, iar în cadrul ei nu prea se face menţiune la 
Columb. In Uruguay, localnicii o sărbătoresc ca pe ultima lor zi de 
libertate. Multe alte naţiuni sud şi central americane simt la fel. In 
mod clar, ce s-a întâmplat în 1492 a schimbat lumea, dar a şi creat o 
eră de genocid, cruzime şi sclavie fără precedent. 

Merseră în tăcere o vreme, străbătând kilometri printre câmpuri 
plantate cu trestie. Bene se gândi la informaţiile furnizate de Simon, 
care nu erau prea consistente. Nu-i împărtăşise totul lui Halliburton 
despre existenţa austriacului. Povestea asta era doar pentru el. Insă 
ceea ce menţionase Tre despre Luis de Torres, că acesta era 
translator de ebraică, i se întipărise în minte. 

— De ce se găsea o persoană vorbitoare de ebraică pe nava lui 
Columb? 

— Nimeni nu ştie, Bene. Sunt unii care cred că era evreu şi că a 
venit aici în căutarea ţării promise unde evreii să trăiască în pace. 

Adică exact ce credea şi Simon. 

— E posibil? 

Tre ridică din umeri. 

— Cine naiba să ştie? Cunoaştem atât de puţine lucruri despre 
Columb, încât orice e posibil. Este cert că n-a adus preoţi cu el în 
prima expediţie, ceea ce este un fapt ciudat în sine. Columb a fost o 
enigmă atunci şi rămâne şi azi. Cine s-ar fi gândit că el a descoperit o 
mină de aur taino pierdută? Dar poate că aşa e. 


Şoseaua îi duse într-o localitate mică, cu clădiri în stil colonial, un 
loc unde lucrurile păreau refolosite, reparate şi reciclate de 
nenumărate ori. Trei magazine alimentare ofereau produse 
fermierilor, dar mai erau acolo o fierărie, o tutungerie şi ceea ce părea 
a fi o biserică. Bene parcă vehiculul în apropiere de o piaţă pavată 
înconjurată de alte clădiri în stil colonial. Aerul fierbinte mirosea a 
fructe coapte şi a sudoare umană. Adierile de vânt erau ca şi 
inexistente, lăsând în loc un amestec de mirosuri neplăcute. 
Trecuseră de destinaţia lor, aflată mai jos pe stradă, unde pe un 
indicator scria MUSEO DE AMBIENTE HISTORICO CUBANO, deschis 
până la ora 4.00 p.m. Bene nu venise nepregătit. Ţinea o armă 
semiautomată ascunsă cu măiestrie sub haina subţire. In ciuda 
presupusei sale inocenţe, Cuba rămânea un loc ostil, unde trebuia să 
fii prudent. Se vedeau doar câţiva oameni. Un câine murdar veni să-i 
cerceteze. Dintr-o cafenea se auzea nişte jazz cubanez. 

Se întoarse spre Tre. 

— Spuneai că locul ăsta se află pe proprietate privată. Al cui? 

— Evreilor din Cuba. 

Informaţia îi stârni interesul. 

— M-a surprins şi pe mine, zise Tre. Odinioară, aici erau zeci de mii 
de evrei. Au venit după Columb. După aceea au plecat în Brazilia, în 
secolul al XVII-lea, din pricina Inchiziției. S-au întors după 1898, când 
insula şi-a câştigat independenţa faţă de Spania. Acum mai sunt doar 
aproximativ 1500. Uimitor e faptul că au fost lăsaţi în pace de Castro. 
In ultimul deceniu şi-au construit un renume din conservarea istoriei 
insulei. Unii dintre ei sunt descendenţi îndepărtați ai unor conversos 
care au imigrat aici la începutul secolului al XVI-lea împreună cu de 
Torres. Au cheltuit bani şi timp ca să adune documente şi artefacte 
din acea perioadă. Slavă zeilor că au binefăcători generoşi. Cum eşti 
tu faţă de marooni. 

Bene se îndepărtă de maşină, dorindu-şi ceva rece de băut. 

— Nu ştiam că există oameni bogaţi în Cuba. Cei cu care am eu de- 
a face susţin că sunt săraci. 

— Acest om e de peste mări. E vorba de o fundaţie. E finanțată de 
un austriac bogat pe nume Zachariah Simon. 


Capitolul patruzeci şi unu 


Tom şedea întins pe podea şi urmărea umbra care se vedea. Decise 
să aştepte până ce persoana se apropia, înainte să tragă. Inclină arma 
către nişte bare dintr-o nişă aflată la şase metri distanţă. Cotul lui 
drept atinse oasele stivuite în dreapta, iar Tom şi-l retrase instinctiv. 


Apoi văzu ceva pe zid, la stânga lui, la un metru şi ceva deasupra 
solului, în interiorul nişei, ascuns vederii dinspre coridor. 

Un comutator. 

Un cablu de oţel urca de-a lungul zidăriei, apoi mergea paralel cu 
îmbinarea dintre zid şi tavan. Alte fire care plecau din acel cablu 
duceau la becurile care iluminau nişele. O privire rapidă şi Tom văzu 
că acel comutator închidea toate luminile din nişe, de la un capăt la 
celălalt. 

Sări în picioare şi îşi trecu palma dreaptă peste comutator, 
cufundând acea parte din catacombe în beznă. Lumina continua să se 
reverse din nişele de dincolo de coridorul central, după barele 
metalice, dar acum era acolo destul întuneric ca să poată scăpa. 

Rămase pe podea şi se îndreptă târâş spre capăt, unde spera ca o 
altă poartă de fier din interiorul unei arcade să fie deschisă, iar pe 
acolo să poată fugi. 

Două Împuşcături cu amortizare îl blocară. 

Insă gloanţele nimeriseră oasele din spatele lui. 

Atacatorul îl căuta, dar el reuşise să ia un avans. 

Ajunse în capăt. 

Poarta de fier din interiorul arcadei se deschise. Tom privi cu 
atenţie în dreapta şi înapoi către coridorul principal aflat în 
semiîntuneric. Nu era nimeni acolo. Se întrebă dacă urmăritorul lui 
intrase în nişe, aşa cum procedase el. Aşadar, se ridică prudent şi o 
luă la fugă de-a lungul coridorului, către ieşirea despre care îi spusese 
Inna. 

Ajunse la baza unei scări şi aruncă o privire înapoi. 

Nu-l urmărea nimeni. 

Urcă treptele câte două odată. Ajuns sus, coti stânga, gonind de-a 
lungul unui hol scurt către lumina zilei. 

Două persoane îl aşteptau. 

Inna şi Alle. 

— Ce s-a întâmplat? îl întrebă Inna. 

— Nu acum. Trebuie să mergem. 

Alle părea zdruncinată, dar şi el era la fel. 

leşiră într-o alee aflată între două şiruri de clădiri. Tom socoti că se 
găseau undeva la est de catedrala a cărei turlă înaltă era blocată 
vederii de acoperişuri. 

— Cine era acolo? întrebă Inna. 

— Musafiri nepoftiţi. 

Inna păru să înţeleagă. Dădu din cap şi spuse: 

— Urmaţi-mă! 


Zachariah se ghemui în capătul scării, lângă uşa aflată la zece 
metri depărtare şi ascultându-l pe Tom Sagan cum vorbeşte cu o 


femeie. 

Rocha i se alăturase. 

Uşa de la ieşire se trânti. 

Intunericul şi liniştea reveniră. 

Trebuia să plece de acolo. Era posibil ca împuşcăturile să fi fost 
auzite în catedrală şi Zachariah nu avea chef să fie prin preajmă 
atunci când ar fi apărut cineva să cerceteze. Din fericire, acumulaseră 
câteva minute avans care se dovediseră productive. Putea spera doar 
că Alle va face ce fusese rugată. 

— Jamison e mort? şopti el. 

— Da. Dar trebuie să ştii ceva. 

II ascultă pe Rocha povestindu-i ce rostise Jamison înainte de a fi 
împuşcat, ceea ce îi spusese şi Alle. Acum Zachariah îşi punea 
întrebări în privinţa lui Bene Rowe. Oare totul şi toată lumea fuseseră 
compromise? 

Mai întâi însă, urgenţa: 

— Du-te să iei cadavrul şi curăţă mizeria rămasă. 

Aşteptă câteva minute ca Rocha să revină cu Jamison atârnat pe un 
umăr. O luă înainte spre ieşire şi deschise cu grijă uşa. Lumina zilei se 
transforma în umbre. 

— Stai aici. 

Păşi afară şi merse relaxat către o alee. Un tomberon îi atrase 
atenţia. Mic, dar suficient de încăpător. Se întoarse la poarta metalică 
şi observă că pe dinafară nu existau încuietoare sau broască. Era o 
poartă cu sens unic. Tom Sagan planificase dinainte lucrurile. 

Din nou. 

Ceea ce îi întărea convingerea că îl minţise. 

— Eu plec. Aruncă trupul în tomberonul de după colţ, apoi vino la 
maşină. 


Alle se trezi tremurând. Să fi fost frica? Îndoiala? Confuzia? Nu era 
sigură. Femeia care se prezentase drept Inna Tretyakova, aparent o 
cunoştinţă de-a tatălui ei, îi condusese către o staţie de metrou 
apropiată. Luaseră metroul până într-o zonă rezidenţială plină de 
apartamente. Vedea de acolo turla catedralei care se proiecta pe 
cerul care se întuneca. De la peste un kilometru jumătate depărtare. 
Un ceas din staţia de metrou îi arăta lui Alle că se făcuse aproape 
şapte seara. 

Tatăl ei nu scosese o vorbă în metrou, adresându-se doar scurt 
Innei. Femeia părea să aibă patruzeci şi ceva de ani, era atrăgătoare, 
cu ochi albaştri care o măsuraseră pe Alle cu o privire penetrantă. Se 
prezentase ca editor al Der Kurier, despre care Alle ştia că e unul 
dintre ziarele vieneze. 

Îşi spuse să rămână calmă, dar nu-şi putea scoate din minte 


priveliştea cu Brian Jamison împuşcat. Nu mai văzuse niciodată aşa 
ceva. Individul fusese un pericol, o persoană pe care ea nu o 
acceptase niciodată şi în care nu avusese încredere. O minţise în faţa 
catedralei că era singur. Vorbea ebraică, avea armă - nimic din toate 
astea nu avea sens. 

Ce se petrecea aici? 

Alle era o absolventă de facultate în vârstă de douăzeci şi cinci de 
ani, interesată de Columb, care scrisese un articol pentru o revistă 
britanică. Azi se găsea în Sevilla cercetând documente vechi de 500 
de ani, iar a doua zi se trezise în Austria, alături de un bărbat care 
căuta comoara Templului. Acum fugea alături de tatăl ei, un om pe 
care îl ura profund şi care se comporta ca un spion. 

Inna îi duse către o clădire modestă, apoi la un apartament de la 
etajul trei, nu cu mult mai mare decât cel pe care i-l asigurase 
Zachariah ei. Apartamentul îi avea ca locatari pe Inna şi pe cei doi 
copii ai ei, ambii adolescenţi, pe care Alle îi cunoscu imediat. Nici un 
soţ, explică Inna, căci cei doi divorţaseră cu cinci ani înainte. 

— N-ai spus asta mai devreme, rosti tatăl lui Alle. 

— Era important? Mi-ai cerut ajutorul şi ţi l-am acordat. Acum 
povesteşte-mi ce s-a întâmplat acolo. 

— A fost ucis un om. 

Alle dorea să afle altceva. 

— Ce i-ai dat lui Zachariah? 

— Ai idee la ce cazne m-ai supus? întrebă tatăl ei. Credeam că eşti 
în pericol. Am văzut cum bărbaţi... 

— Asta a fost reală. 

Şi vorbea serios. Incă le simţea atingerile dezgustătoare. 

— Mi-am asumat o grămadă de riscuri pentru tine, rosti Tom. 

— Mi s-a spus că erai pe punctul de a te sinucide. 

— Câteva secunde în plus şi n-aş mai fi fost niciodată o problemă 
pentru tine. 

— Nu-mi pare rău pentru ce am făcut. Trebuia să o fac. Sunt multe 
lucruri în joc aici. 

— Luminează-mă şi pe mine. 

Alle nu intenţiona aşa ceva, mai ales în faţa unui străin despre care 
nu ştia absolut nimic. Aşa că întrebă din nou: 

— Ce ai găsit în mormântul bunicului? 


Capitolul patruzeci şi doi 


Zachariah se dădu jos din maşină şi îi spuse lui Rocha să aştepte la 
volan. Părăsiseră centrul Vienei şi ajunseseră în zona de vest a 


oraşului, lângă palatul Schonbrunn. Pe vremuri, reşedinţă a 
împăraţilor habsburgi, acum, palatul în stil baroc reprezenta o atracţie 
turistică. 

Şi încă una populară. 

Zachariah vizitase odată palatul, de unul singur, admirând câteva 
din cele 1 400 de încăperi şi fiind impresionat mai ales de Sala 
Oglinzilor, unde, aşa cum i se spusese, ţinuse un concert Mozart, care 
avea atunci şase ani. Magnifica galerie a palatului fusese locul unde 
delegaţii la Congresul de la Viena din 1815 dansaseră toată noaptea, 
după ce împărţiseră imperiul înfrânt al lui Napoleon. Zachariah admira 
o asemenea tărie de caracter. 

Interiorul palatului era închis vizitelor în acea zi, dar grădinile erau 
deschise. Promenade lungi se întindeau pe lângă şiruri de arbuşti 
perfect tăiaţi şi o mare de flori târzii de iarnă. Un obelisc se ridica spre 
cer. Apă înspumată ţâşnea din fântâni sculptate. Zachariah se afundă 
în acel amestec de culoare şi stil, lăsând ambientul să-i liniştească 
nervii încordaţi, aşa cum se întâmplase, mai mult ca sigur şi cu 
împărații de odinioară. 

Spera ca Alle Becket să facă ce i se ceruse. Zachariah deviase deja 
toate apelurile telefonului de la reşedinţă către mobilul lui Rocha, 
acţiune pe care o întreprinsese înainte de a se da jos din maşină. 
Dacă Alle suna, el avea să fie instantaneu disponibil. II preocupa acum 
identitatea lui Brian Jamison. Ca atare, dăduse un alt telefon şi 
aranjase o întâlnire. 

Cunoştinţa lui din cadrul ambasadei Israelului era un subsecretar 
care îi furnizase o grămadă de informaţii valoroase. Era un om tânăr, 
ambițios şi lacom. Insă pe banca din capătul îndepărtat al grădinii 
palatului şedea acum o femeie de vârstă mijlocie. Inaltă, bine făcută, 
păr lung şi negru. 

Ambasadoarea Israelului în Austria. 

La apropierea lui femeia se ridică şi rosti în ebraică: 

— Mi-am zis că e timpul să vorbim între patru ochi. 

Zachariah se sperie şi vru să plece. 

— Linişteşte-te, Zachariah. Sunt prietena ta. 

— Lămureşte-mă. 

Vorbea şi el în ebraică. 

Femeia zâmbi. 

— Eşti întotdeauna aşa de prudent, nu? Atât de pregătit. Cu 
excepţia zilei de azi. 

Se ştiau. Dat fiind statutul lui de unul dintre cei mai bogaţi evrei din 
această parte a lumii, era de înţeles că ajunsese o persoană 
cunoscută. 

lar femeia îl curtase de-a lungul timpului. 

Pe vremuri, fusese profesoară şi intrase în corpul diplomatic, fiind 


mai întâi trimisă în Asia Centrală. Predase la Colegiul Naţional de 
Apărare şi fusese consilier politic al Knessetului, fapt care, cu 
siguranţă, o adusese în contact cu o mare parte din elita politică a 
Israelului. Fusese descrisă ca dură, directă până la aroganță şi 
sclipitoare. 

— In ce fel nu am fost prudent? întrebă el. 

— Ştiu ce faci. Te-am urmărit. 

Acum Zachariah era îngrijorat. 

— Spune-mi, Zachariah, cine crezi că va fi noul nostru prim- 
ministru? 

Inţelese ideea. 

— Numele tău n-a fost niciodată menţionat. 

Ea zâmbi. 

— Şi aşa şi trebuie să fie. Vedeta de azi este învinsul de mâine. 

Aprobă, dar rămase în stare de alertă. 

— Planul tău e îndrăzneţ, zise ea. Şi ingenios. Şi, mai presus de 
toate, s-ar putea să funcţioneze. Dar contează cu adevărat ce vine 
după aceea, nu-i aşa? 

— Şi tu eşti ceea ce vine după aceea? 

— Israelul are nevoie de o altă Doamnă de Fier. 

Zâmbi auzind referirea la Golda Meir şi la termenul folosit pentru 
descrierea ei, cu mult înainte ca britanicii să ataşeze acelaşi termen 
lui Margaret Thatcher. Prima şi singura femeie, până acum, care 
ajunsese prim-ministru al Israelului, Meir, era socotită de mulţi drept 
„cel mai bun om din guvern”. Avea o voinţă puternică, vorbea direct, 
iar părul ei cărunt îi adusese şi o altă poreclă: bunica poporului evreu. 
Zachariah îşi amintea că tatăl şi bunicul lui vorbeau despre ea cu 
profundă reverență. Meir fusese unul dintre cei douăzeci şi patru de 
semnatari ai Declaraţiei de Independenţă a Israelului din 1948. A doua 
zi izbucnise războiul şi ea se bătuse ca toţi ceilalţi. Ordonase vânarea 
şi uciderea tuturor teroriştilor care masacraseră atleţii evrei cu ocazia 
Jocurilor Olimpice din 1972. In plus, fusese la cârma Israelului în 
timpul războiului de Yom Kippur, luând decizii inteligente care 
salvaseră statul. 

— De ce îmi spui toate astea? 

— Aşa cum am zis, ai comis o greşeală mai devreme. Omul pe care 
l-ai ucis era un agent al serviciilor americane. Te urmăresc şi pe tine. 

— Şi de ce anume? 

Ea chicoti. 

— Bine, Zachariah. Fii prudent! Ai grijă la fiecare cuvânt. Dar să ştii 
ceva. Suntem doar noi aici. Dacă aş fi fost duşmanul tău, puteai fi 
arestat. In schimb, am trimis oameni care să curețe mizeria ta. 
Cadavrul abandonat în tomberonul ăla? A dispărut. Nu-mi plac 
americanii. Nu-mi place să-i văd amestecați în treburile noastre. Nu- 


mi place să fiu nevoită să le dau informaţii. 

Nici lui nu-i plăcea asta. 

— Jamison lucra cu unii dintre oamenii noştri - asta e neoficial. Eu 
am mulţi prieteni, aşa că am avut grijă ca nici acelor agenţi să nu le 
placă americanii. Poţi să verifici. Cadavrul lui Jamison a dispărut şi nu 
va fi nici o menţiune despre moartea lui în presă. Nici americanii nu 
vor afla despre aceasta decât peste câteva săptămâni. la asta ca pe o 
demonstraţie de bună credinţă. 

Gândurile îi erau confuze, o stare de spirit pe care încerca din greu 
să o evite întotdeauna. Insă se ţinu tare, nu spuse nimic şi ascultă. 

— Mă întorc curând acasă, zise ea. Ca să particip la alegerile pentru 
Knesset. De acolo, mă voi pregăti pentru postul de prim-ministru. 
Sprijinul meu creşte cu fiecare zi şi să sperăm că va exploda după ce 
vei realiza ce ai plănuit. 

— De unde ştii ce plănuiesc? 

Ea îşi miji ochii. 

— Jamison a aflat câte ceva de la Alle Becket. A avut o zi întreagă 
ca s-o interogheze, aşa cum bine ştii. A relatat informaţia superiorilor 
lui, înainte ca tu să-l ucizi. 

— Deci ai relaţii cu americanii? 

Ea dădu din cap. 

— Chiar excelente. Cu ce ştia Jamison şi cu ce bănuiam eu, a fost 
uşor de pus restul cap la cap. Trebuie să mărturisesc că îmi doresc să 
fi gândit eu asta. 

— Şi cum rămâne cu americanii? Vor deveni o problemă peste 
câteva săptămâni? 

Ea ridică din umeri. 

— AŞ spune că nu mai sunt o ameninţare şi voi avea grijă ca 
situaţia să rămână aşa. 

Zachariah surprinse ameninţarea din tonul ei. 

Femeia îşi putea permite să joace pe ambele fronturi. 

— Zachariah, după ce îţi atingi obiectivul, vreau ca eu să fiu cea 
care preia ştafeta. Se potriveşte perfect cu ceea ce intenţionez să fac. 
Aşa vom avea cu toţii ce vrem noi. 

— Ca să îmi fie limpede, ce anume vrem noi? 

— Un Israel puternic şi hotărât şi o singură voce determinată. Un 
sfârşit la problema arabă, fără concesii. Şi, cel mai important, ca 
lumea să nu ne spună nouă cum să fim. N 

Zachariah continua să fie profund suspicios. Insă, în afară de 
verificarea acelui tomberon, nu exista altă cale de a testa 
credibilitatea ei. 

— Ai dreptate, zise ea. Scânteia de care e nevoie pentru 
redeşteptarea Israelului nu poate veni din procese oficiale. Nu va 
funcționa niciodată. Trebuie să fie spontană şi externă, fară nici o 


legătură cu politica; să se adreseze inimilor, în mod profund şi să 
genereze un răspuns emoţional fără echivoc. Când am înţeles în 
sfârşit ce ai plănuit, am ştiut imediat că asta e calea dreaptă. 

— Şi dacă reuşesc, vei merge până la capăt şi vei face tot ce 
trebuie? 

Era un test ca să vadă dacă ea înţelegea ce însemna asta, iar 
răspunsul părea afirmativ. 

— O, da, Zachariah. Evreii vor ţine minte luna lui Av. 

Era clar că ştia. 

— E mai mult decât o coincidenţă faptul că cel de-al doilea Templu 
al nostru a fost distrus în ziua a noua a lunii lui Av din anul 70, zise ea. 
Aceeaşi zi în care soldaţii babilonieni ai lui Nabucodonosar au distrus 
primul Templu, cu şase secole înainte. Intotdeauna am socotit asta 
drept un semn. 

Zachariah era curios. 

— Şi ai aliaţi care gândesc la fel ca tine? 

Putea fi important. 

— Sunt doar eu, Zachariah. Dacă am prieteni? Pe poziţii de putere? 
Mulţi. Dar ei nu ştiu nimic. Pur şi simplu îi voi folosi. Doar tu şi cu mine 
facem parte din povestea asta. 

— Vei merge până la capăt cu tot ce avem nevoie? 

Zachariah văzu că ea înţelege. 

— Stai liniştit, Zachariah. Evreii vor avea cel de-al treilea templu, îţi 
promit. 


Capitolul patruzeci şi trei 


Bene şi Halliburton intrară în muzeu, o clădire care părea să fi fost 
pe vremuri o casă cu două etaje, cu interior de lemn, podele de 
marmură şi pereţi cu fresce. Influențele maure se vedeau în 
ornamente şi stucaturi, iar prin ferestre se putea zări o curte înverzită, 
încăperile de la parter, care dădeau una într-alta, erau pline cu 
exponate şi cutii umplute cu pietre, fosile, fotografii, cărţi şi artefacte. 
Explicaţiile erau tipărite doar în spaniolă, fapt care nu îl deranja deloc 
pe Bene. Un bărbat de vreo cincizeci de ani, cu faţa plină de riduri, 
stătea în apropiere de exponate. Tre se prezentă pe el şi pe Bene, 
explicând că era un academician de la Universitatea Indiilor de Vest, 
venit ca să vadă colecţia de documente din vremea colonizării 
spaniole. Bărbatul, care se recomandă drept custodele muzeului, le 
întinse mâna, apoi le spuse că acea colecţie de documente era privată 
şi pentru examinarea ei era nevoie de o aprobare. 

— De la cine? întrebă Bene. 


Dezvăluirea lui Tre conform căreia Zachariah Simon avea legătură 
cu locul ăsta îl iritase. Aici nu era Jamaica. Aici nu era Bene Rowe. Era 
doar un străin şi nu-i plăcea deloc acea senzaţie de neajutorare. 
Adevărat, era înarmat şi era în stare să-şi croiască drum înapoi la 
avion cu arma, dacă se dovedea necesar, dar îşi dădea seama că aşa 
ceva s-ar fi putut dovedi inutil. Aici jocul inteligent se baza pe 
diplomaţie. Ceea ce în Cuba însemna mituire. Exact motivul pentru 
care adusese bani gheaţă cu el. 

— Spune-mi, prietene, îi zise el custodelui. Dolarii americani sunt 
acceptaţi pe aici? 

— O, da, senor. Sunt foarte apreciaţi. 

Cu toată atitudinea lor de sfidare, autorităţile cubaneze erau 
subiective când venea vorba de bani americani. Bene îşi scoase 
portofelul şi extrase cinci bancnote de 100 de dolari. 

— E posibil să obţin aprobarea aia? Repede? 

Lăsă banii pe o tejghea din apropiere. 

— Si, senor. Voi da un telefon la Havana. 


Tom se uită urât la Alle. ÎI dispreţuia, asta era clar, dar el voia 
răspunsuri. 

— Te-ai convertit? 

— Cum ai aflat? 

— Mi-a spus Abiram. 

— In biletul scris de el? 

Tom dădu din cap. 

Ea continua să pară surprinsă. 

— Am făcut asta pentru religia mea. 

— A fi evreu înseamnă să trăieşti în minciună? Tom clătină din cap. 
Maică-ta n-ar fi aprobat niciodată convertirea. 

— Mama m-a iubit. Intotdeauna. 

— Şi totuşi ai minţit-o fără probleme. Te-ai convertit înainte de 
moartea ei, dar ai ţinut-o pentru tine. 

Revelația o surprinse şi pe ea. 

— De unde ştii asta? 

El ignoră întrebarea. 

— Eşti o ipocrită. Imi spui ce tată şi soț lipsit de valoare am fost, dar 
tu însăţi nu eşti altceva decât o mincinoasă. 

Stăteau singuri în living. Cei doi copii ai Innei erau în camerele lor. 
Ar fi trebuit să se ducă afară ca să vorbească, dar se simţea mai în 
siguranţă înăuntrul unuia dintre nenumăratele apartamente de pe 
acea stradă. 

— Cine e femeia din bucătărie? întrebă Alle. 

— O prietenă. 

— Ai avut o mulţime de prietene. 


— Asta ar trebui să fie o insultă? 

— E ceea ce e. Am văzut durerea de pe chipul mamei. M-am uitat la 
ea cum plângea, cum avea inima sfâşiată. Nu eram copil. 

Alle vorbea despre o realitate pe care el învățase să nu o nege. 

— Am fost o persoană rea. Am făcut lucruri rele. Dar n-am încetat 
niciodată să o iubesc pe mama ta. Incă o mai iubesc. 

— Asta e o glumă. 

În răbufnirea ei auzi tonul amar al lui Michele şi îi citi disperarea în 
ochi. Ştia că în mare parte era responsabil pentru acea izbucnire de 
mânie. Nu urmase sfatul lui Michele şi nu reparase relaţia stricată cu 
fiică-sa. În loc de asta, se complăcuse în autocompătimire, în vreme 
ce unicul lui copil învăţa să-l urască. 

— Ai de gând să-mi spui ce ai găsit în mormântul bunicului? întrebă 
ea. 

Tom decise să o lase să citească singură. Găsi o altă copie a hârtiei 
pe care i-o dăduse lui Simon şi i-o dădu. După ce citi, Alle îşi ridică 
privirea. Avea multe întrebări. 

— Ţi-a povestit totul despre mine. 

Tom dădu din cap. 

— Chiar şi bătrânul Abiram a avut regrete, la final. 

— Asta e ce i-ai dat lui Zachariah? 

Folosirea prenumelui însemna mai mult decât un indiciu că în 
această tânără femeie nu se putea avea încredere. 

— Da. 

Refăcuse originalul în Jacksonville, folosind computerul bibliotecii şi 
imprimanta ca să printeze două copii. li fusese uşor să scoată părţile 
legate de numele rabinului, direcţiile codificate şi toate referirile la 
cheie. Nu fusese sigur de ceea ce s-ar fi putut întâmpla în Austria, dar 
se pregătise. 

— Chestia asta nu spune aproape nimic, zise ea. 

— Atunci hotărăşte tu. A meritat efortul? 


Alle nu era sigură dacă tatăl ei minţea sau nu. În mod cert, bunicul 
ei lăsase un mesaj. Existau referiri la comoara Templului şi la un mare 
secret păstrat de un levit. Dar oare nu ar fi dezvăluit acel secret? Nu 
ar fi lăsat scris tot ceea ce ştia? Nu ar fi explicat totul? Oare avea 
Zachariah dreptate? Schimbase ceva din ce fusese scris acolo? 

— Nu te îngrijorează că un om a murit ceva mai devreme? întrebă 
tatăl ei. 

— Bărbatul ăla m-a răpit. A ameninţat de mai multe ori că mă 
ucide. 

— Spunea că e agent american. 

— Mie mi s-a zis că lucra pentru un individ pe nume Bene Rowe. 

— Cine ţi-a spus asta? 


Alle hotărî să nu răspundă. 

— larăşi Zachariah? Tom clătină din cap. De ce crezi că omul ăsta, 
Brian, te-a lăsat să te duci la Simon, în biserică? Dacă ar fi vrut să-ți 
facă rău, ţi-ar fi făcut cu mâna lui. 

— L-ai auzit şi tu. Zachariah a încheiat un târg pentru eliberarea 
mea. 

— Şi tu crezi orice îţi spune? 

Alle ura atitudinea lui condescendentă, dar nu se putea gândi la 
vreo metodă de apărare. 

— Eu n-am avut deloc aceeaşi impresie, rosti Tom. Omul ăla, Brian, 
nu dorea să-i facă rău nici unuia din noi. Era acolo ca să ne ajute. 

Inna ieşi din bucătărie şi le spuse că pregătise ceva de mâncare. 
Tatăl lui păru să aprecieze gestul, dar lui Alle nu-i păsa. Continua să 
ţină biletul în mână. 

— Şi ce-o să faci acum? întrebă ea. 

— Mă întorc de unde am venit. 

— Nu eşti câtuşi de puţin curios în privinţa întregii poveşti? 

— Am venit deoarece am crezut că ai necazuri. Las salvarea unei 
religii pe umerii tăi. 

— Chiar că eşti lipsit de orice valoare. 

— lar tu eşti o mică ticăloasă obraznică, îi zise Inna. 

Alle simţi că înţepeneşte. 

— Tatăl tău a venit aici crezând că ai probleme mari. A făcut asta 
ca să te salveze. Şi-a riscat viaţa. lar asta e tot ce poţi spune? 

— Chestia asta nu te priveşte. 

— A început să mă privească atunci când v-am ajutat să ieşiţi din 
biserica aia. 

— Nu ştiu de ce ai făcut asta şi nici nu-mi pasă. Nu eu ţi-am cerut 
ajutorul. £E/a făcut-o. 

Femeia mai în vârstă clătină din cap. 

— Sper doar că nu vor ajunge şi copiii mei să mă urască în 
asemenea hal. 

Brian încercase să o păcălească, atât îşi dădea şi ea seama. 
Totodată îi luase apărarea tatălui ei, făcând-o să se simtă prost pentru 
faptele ei. Şi toate astea, din raţiuni controversate. Ascultând acum 
un alt străin care îi apăra tatăl, simţea că era prea mult. 

Zachariah va trebui să găsească o altă cale. 

— Eu plec, anunţă ea. 


Tom aprecie atitudinea Innei. Ar fi trebuit să spună acele lucruri el 
însuşi, dar nu se putuse aduna. Suportase abuzurile lui Alle multă 
vreme, socotind totul ca o penitenţă pentru toate greşelile comise faţă 
de ea. Interesant cât de mult îl ura lumea pentru ceva ce nu făcuse - 
falsificarea unui articol - şi totuşi, aproape nimeni nu avea habar de 


adevărata lui greşeală. 

O greşeală care îi aparţinea în întregime. 

Şi tot aşa era şi pedeapsa. 

Sărise în ajutorul lui Alle deoarece trebuia să o facă. Acum ştia că 
totul fusese o înscenare. Un fals. La care fiica lui participase de 
bunăvoie şi faţă de care nu nutrea nici un fel de regrete. 

Se uită fix la uşa închisă pe care ieşise Alle. 

— Imi pare aşa de rău, zise Inna. 

Tom clătină din cap. 

— E vina mea. 

— Sunt multe probleme între voi doi. 

— Mai multe decât îşi dă seama oricare dintre noi. 

— Se duce înapoi la Zachariah Simon, zise Inna. 

— A pus stăpânire pe mintea ei. 

— A luat cu ea ce i-ai dat. 

Tom încuviinţă. 

— Biletul era destinat ei. 

Inna îi aruncă o privire nedumerită. 

— Am rescris biletul tatei înainte de a veni aici şi am scos părţile 
importante. Habar n-aveam ce urma să fac, dar aveam nevoie de 
opţiuni. Fiecare reporter bun trebuie să aibă opţiuni. 

Ea zâmbi. 

— Îmi amintesc de regula asta. Mă bucur că îţi aminteşti şi tu. 

— Incă n-am murit. Vorbea serios. 

— Deci, ce-o să faci de fapt? 

— Nu ceea ce i-am spus ei. 


Capitolul patruzeci şi patru 


Zachariah o urmări pe ambasadoare părăsind grădinile palatului 
Schonbrunn. La ora opt se înserase deja, soarele dispărând de pe cer 
şi aerul răcorindu-se. 

O întorsătură cu totul neaşteptată. 

Avea să-l pună pe Rocha să verifice tomberonul ăla. 

Insă ştia deja că ea spusese adevărul. 

Nu-i păsa de politică. După cum observase, nu ieşise nimic bun din 
aşa ceva. Politica nu însemna altceva decât discuţii nesfârşite care 
duceau la compromisuri, toate menite obţinerii de sprijin popular 
pentru alt ciclu de alegeri. El dorea rezultate, nu voturi. Acţiune, nu 
discuţii. Schimbare, nu menţinere de statut. 

lar operarea în secret fusese aliatul lui. 

Se sfârşise cu asta. 


Cel puţin o altă persoană gândea la fel ca el. 

Telefonul îi vibră în buzunar. 

Il scoase şi văzu că nu era nici un număr afişat. Era telefonul lui 
Rocha, aşa că socoti că e mai bine să răspundă. 

— Senor, aici e Mateo din Cuba. 

Cunoştea acel nume. 

— Sunt Zachariah, Mateo. Buenos tardes. 

Işi dădu seama că e după-amiază în Cuba. Nu mai auzise nimic de 
la omul lui de acolo de multă vreme. 

— Senor Simon, avem problemă. 

Ascultă relatarea despre un negru pe nume Bene Rowe şi un alb pe 
nume Halliburton veniţi acolo ca să vadă arhivele. Se bucura că omul 
lui respectase indicaţiile. Trebuia să fie imediat informat despre 
prezenţa oricărui om care întreba ceva de arhive. Bunicul lui le 
descoperise primul, iar tatăl său le protejase printr-o contribuţie 
financiară care dusese la crearea unui muzeu local. O cale ca evreii 
din Cuba să deţină ceva important şi care funcţionase. 

— Ce fac? întrebă Mateo. 

— Lasă-i să caute ce vor. Te voi suna eu înapoi în scurtă vreme. 


Alle ieşi din clădire şi se îndepărtă suficient de mult ca să fie sigură 
că era singură. De ce nu fusese tatăl ei în stare să-i predea pur şi 
simplu ceea ce lăsase bunicul ei? Nu ceruse fapte de eroism. Nu 
solicitase implicarea lui. Aici era vorba de îndreptarea unei greşeli 
care avusese loc cu mii de ani în urmă. Nu de repararea unei relaţii. 
Sau de încercarea lui de a face ceea ce trebuia, măcar o dată în viaţa 
lui jalnică. 

Era nouă în religia ei, dar nu şi în modul de viaţă evreiesc. Îşi 
urmărise bunicii ducând acea viaţă şi dorea să le imite dedicarea. Cu 
atât mai bine dacă prin asta putea ajuta la restaurarea a ceea ce 
atâţia oameni socotiseră drept sacru atâta vreme. 

Insă se întreba. 

De ce nu dorise acelaşi lucru şi bunicul ei? De ce să ţină comoara 
Templului secretă? De ce să nu-i spună ei? Oare din pricina ace/or 
oameni despre care o avertizase Zachariah? 

Nu ştia cu certitudine decât că nu se putea înţelege cu tatăl ei. 

Aşa că scoase telefonul mobil din buzunar şi apelă primul număr 
memorat. 


Lui Bene nu-i plăcea deloc situaţia. Bineînţeles că nu-i putea spune 
nimic lui Halliburton, de vreme ce îngrijorarea lui ar fi generat 
întrebări la care nu dorea să răspundă. Custodele revenise după ce 
dăduse telefon, tot un zâmbet şi îi condusese într-o încăpere fără 
ferestre, plină cu rafturi de lemn şi cutii de plastic, fiecare cu jurnale, 


pergamente şi registre. Sistemul nu părea ordonat, iar containerele 
erau identificate după dată şi loc. Tre nu fusese impresionat de 
eforturile de conservare, dar părea interesat de conţinut. 

— Patru cutii conţin multe scrieri din secolul al XVII-lea. E cea mai 
mare cantitate de înscrisuri pe care am văzut-o într-un singur loc. 

— Verifică-le rapid. 

— Ar putea dura ore întregi. 

— Nu avem atâta timp la dispoziţie. Cercetează ce poţi. 

— S-a întâmplat ceva, Bene? 

— Mda, Tre. Aici e Cuba. Fii iute! 


Tom şedea în bucătărie şi mesteca o felie de pâine neagră. Inna 
pregătise nişte orez cu roşii coapte care mirosea minunat, însă nu 
avea poftă de mâncare. 

— In ultimii câţiva ani am scris cărţi, îi zise el. Fără să le semnez. 
Unele de ficţiune, altele de nonficţiune. Au fost toate succese 
comerciale. Câteva au ajuns pe locul întâi. 

Răspundea la întrebarea ei despre ceea ce mai făcuse după 
incidentul din viaţa lui. 

— Mă pricep la asta, iar scriitorii pentru care lucrez mă vor complet 
invizibil. 

Inna avea în faţă o ceaşcă de cafea şi o farfurie cu mâncare. 

— Ai fost întotdeauna bun în ceea ce ai făcut. 

Lui Tom îi plăcea de această femeie practică. Ca atare, decise să-i 
mărturisească adevărul. 

— Mi s-a înscenat totul, Inna. Articolul ăla despre extremiştii 
israelieni a fost fabricat. Am fost condus pe piste greşite, mi s-au 
trimis informaţii, apoi mi s-a tăiat craca de sub picioare. Au fabricat 
sursele principale şi cele mai multe fapte. Au fost buni. Nu am 
suspectat nimic. Totul se potrivea. Era o chestie solidă. Nu mi-am dat 
seama ce mi se pregătea. 

— Cine a făcut-o? 

— Un grup de oameni care se ocupă cu aşa ceva. Se pare că am 
iritat ambele tabere din Orientul Mijlociu cu relatările mele. Ca atare, 
ambele tabere m-au faultat. 

— N-ai nici o cale să dovedeşti cele petrecute? 

Tom clătină din cap. 

— Cum am spus, au fost buni. 

— Mereu am zis că există o explicaţie. Thomas Sagan nu e un 
mincinos. 

El aprecie loialitatea ei. 

— Nu ţi-a ţinut nimeni partea, Thomas? 

Se gândi la Robin Stubbs. Ea îi fusese alături. O vreme. 

— Dovezile erau copleşitoare, iar eu nu aveam altă explicaţie în 


afară de nu am făcut-o. Înscenarea perfectă. Nici un capăt de care să 
te agăţi. Am aflat cine mi-a copt-o abia după un an şi ceva. 

li povesti despre acea dimineaţă de sâmbătă din librăria Barnes & 
Noble. Era pentru prima dată când vorbea cu cineva despre asta. 

— Imi pare aşa de rău, zise ea din nou. 

— Şi mie. 

— Fiica ta e o problemă. 

El chicoti. 

— Ce ţi-a lăsat impresia asta? 

— Habar n-are ce face, dar crede că le ştie pe toate. 

— Semănăm mult cu ea când aveam douăzeci şi cinci de ani. Eram 
însurat şi credeam că nu pot greşi. 

— De ce ai lăsat-o să plece? 

— O să se întoarcă. 

Zări privirea curioasă de pe chipul Innei, care se transformă în 
înţelegere. 

— Crezi că a trimis-o Simon? 

— E singurul lucru care are logică. Vorbeau în biserică precum doi 
vechi prieteni. Ea a vrut să se ducă cu el, până ce el a vândut-o. 

lar Tom se întrebă acum dacă nu cumva şi asta făcuse parte din 
regie. 

— Când Alle te-a găsit în catacombe, fugea sau mergea lejer? 

— Mergea. De ce? 

— Era calmă? 

Inna dădu din cap. N 

— Se trăsese asupra noastră. Ea a fugit. Insă apoi vine pur şi simplu 
mergând lejer către tine, o străină şi mă aşteaptă? 

Tom sesiză că ea pricepea ideea. 

— Şi ce ai de gând să faci? întrebă ea. 

Tom întinse mâna după o altă felie de pâine. 

— N-am de ales. Scoase o bucată de hârtie împăturită din buzunar 
şi i-o dădu Innei. Asta e mesajul complet pe care l-am găsit în 
mormânt. 

Ea îl citi. 

— Am făcut o căutare pe internet. Partea aia unde spune: Go/lemul/ 
protejează acum secretul nostru într-un loc demult sacru pentru evrei. 
Şi numele. Rabinul Berlinger. Se leagă de un singur loc din lume. 

— Praga. 

Tom era impresionat. 

— Cunosc legenda golemului, zise ea. E destul de faimoasă acolo, 
însă n-am auzit niciodată de Berlinger. 

— A fost şeful congregaţiei câteva decenii. E posibil să-i fi cunoscut 
pe Abiram şi pe Saki, tatăl mamei mele. Marc Eden Cross. Berlinger 
încă mai trăieşte. 


— Ciudat că îi spui tatălui tău doar pe nume. 

— Aşa mă gândesc eu la el. Distant. Un străin. Acum tot ce pot să 
văd în faţa ochilor este chipul lui putrezit. L-am judecat greşit pe 
bătrân, Inna. Am fost amândoi mult prea închişi în noi. 

Încăperea era liniştită. Cei doi copii ai Innei plecaseră în vizită la un 
vecin. Ea îi spusese deja lui Tom că el îşi va petrece noaptea acolo, pe 
canapea. A doua zi puteau folosi maşina lui închiriată. Bărbatul era 
prea obosit ca să se opună. Diferenţa de fus orar îl dăduse peste cap. 

— Secretul ăsta, zise el aproape în şoaptă. A venit vremea să fie 
dezvăluit. 

— Dacă n-o faci tu, atunci Simon pare hotărât să o facă el. 

— Un motiv în plus ca să găsesc această comoară a Templului. 

Tom se gândi la Brian Jamison. 

— De ce ar putea fi interesate serviciile secrete americane de 
povestea asta? Omul spunea că lucrează pentru ceva numit Magellan 
Billet. Poţi afla despre ce e vorba? 

Inna dădu din cap. 

— Am contacte la ambasada americană. 

Se bucura că apelase la ea. N 

— İn catacombe a rămas un cadavru. Insă ceva îmi spune că a 
dispărut de mult de acolo. Cu toate astea, cineva ar trebui să arunce o 
privire. 

Ea dădu din cap. 

Stătură aşa câteva clipe. El se uita la ea cum îşi mănâncă porţia de 
orez cu roşii. 

— Mă duc la Praga, anunţă Tom. Şi o s-o iau pe Alle cu mine. 

— Asta ar putea conduce la mari necazuri. 

— Probabil. Dar e fiica mea, Inna şi asta trebuie să fac. 

Ea zâmbi, apoi se întinse spre el şi îi mângâie mâna. 

— Thomas, te subestimezi. Eşti un tată mai bun decât tu şi fiica ta 
credeţi. 


Capitolul patruzeci şi cinci 


Zachariah mai rămase în grădinile palatului. Îşi imagină acel loc 
liniştit aşa cum fusese cu două sute de ani înainte, când în interiorul 
palatului locuia unicul fiu al lui Napoleon. Sau împăratul Franz Joseph, 
care se luptase de acolo ca să menţină Imperiul Austriac întreg în faţa 
războiului mondial. Sau în 1918, când Carol | renunţase la tron şi 
părăsise palatul pentru ultima dată, punând capăt monarhiei. 

Insă pe el nu-l interesa istoria Austriei. Pentru poporul lui, această 
ţară nu reprezentase decât un impediment. Nu-i păsase niciodată de 


evrei, persecutându-i şi măcelărindu-i, de-a lungul istoriei, cu zecile de 
mii. Şi chiar dacă austriecii ajunseseră să-l urască pe Hitler, nu fusese 
din pricină că el ura evreii. Puţine dintre sinagogile distruse de nazişti 
au fost reconstruite. Din evreii care locuiseră odinioară aici rămăsese 
doar o mică parte. Familia lui reuşise să se strecoare prin furtuni. „De 
ce?” întrebase el când era copil. „Deoarece aici este casa noastră.” 

Telefonul vibră în mâna lui. De această dată, numărul afişat era 
cunoscut. Era chiar al lui. 

Îl suna Alle. 

Răspunse: 

— Sper că ai veşti bune. A 

Ascultă cum ea îi povesti ce vorbise cu tatăl ei. li ceru să-i citească 
biletul primit şi îşi dădu seama că era vorba de acelaşi lucru pe care i-l 
dăduse Sagan şi lui. 

Acum era convins. 

— Ţine adevărul pentru el însuşi. Nu ţi-a arătat nimic nou. 

— Poate că asta e tot. 

— Nu se poate. E incomplet. 

Insă Zachariah înţelese că Sagan îşi bănuia fiica. i 

— Alle, cel mai probabil, tatăl tău crede că eşti spioană. Insă 
rămâne tot tatăl tău. Nu te va respinge. 

— Ce să fac? 

Ar fi vrut să o întrebe despre Brian Jamison şi despre ce 
discutaseră, dar se răzgândi. Las-o aşa. In schimb, îi zise: 

— Du-te înapoi. Fii ochi şi urechi. Ai spus-o tu însăţi... americanii 
sunt acum implicaţi. Brian era un agent. Nu le putem îngădui să 
găsească ceea ce căutăm noi. Asta e pentru noi, Alle. 

Spera ca tăcerea de la celălalt capăt să însemne că era de acord cu 
el. 

— O să încerc, rosti ea în cele din urmă. Vrei să ştii unde e el? 

— Nu-i nevoie. Zachariah avea ceva mai bun decât o adresă. Dacă 
ţii telefonul pornit, îl pot urmări. Dar economiseşte bateria. Poţi face 
asta? 

— Bineînţeles. 

— Atunci întoarce-te. Şi fie ca zeiţa norocului să te însoţească. 


Bene intră înapoi în încăperea unde Halliburton continua să caute 
prin cutiile de plastic, cercetând pergamente şi examinând jurnale 
vechi şi fragile, registre, hărţi şi desene. 

— Chestiile astea trebuie sigilate în vid, zise Halliburton. Se 
destramă. 

Bene verifică uşa, după ce o lăsase deschisă suficient de mult cât 
să audă dacă se petrecea ceva la intrarea în clădire. Urmărise din 
capătul unui hol scurt cum custodele ieşise şi dăduse un telefon. Nu 


se putea apropia mai mult ca să nu fie văzut, aşa că nu auzise nimic 
din conversaţie. Insă observase că individul se întoarce şi încuie uşa. 
Se uitase la ceas, care indica puţin peste ora două după-amiaza. Ora 
închiderii era departe - aşa că, de ce să fi încuiat uşa? Se întrebă dacă 
paranoia lui era justificată, dar încă de când aflase cine controla 
muzeul avea o senzaţie neplăcută. 

— Uită-te la asta. 

Tre ţinea un volum vechi, cu legăturile destrămate şi paginile de 
culoarea prafului. 

— Chestia asta a fost legată în 1634. Este o relatare despre viaţa 
de aici, de pe insulă. Tre deschise cu blândeţe cartea. Este în 
castiliană, dar o pot citi. 

Bene auzi un sunet dinspre intrarea în clădire şi se furişă înapoi, pe 
uşă, de-a lungul holului scurt. Curatorul răspundea la un apel pe mobil 
şi îi spunea apelantului, în spaniolă, să aştepte. 

Omul ieşi afară şi închise uşa după el. 

Bene decise să rişte de data asta şi îşi croi drum până lao 
fereastră, de care îşi lipi urechea. 


Zachariah vorbi cu curatorul muzeului cubanez. Se ocupase de 
Brian Jamison, Tom Sagan şi Alle Becket. Acum era pregătit să se 
ocupe şi de Bene Rowe. 

— Mai sunt acolo? întrebă el. 

— Se uită la colecţia privată. Sunt interesaţi de ce avem mai vechi 
din vremea lui Columb. Dar unele materiale sunt încuiate în altă parte, 
cum aţi ordonat. Pe-alea nu le-am menţionat. 

Zachariah habar n-avea cum reuşise jamaicanul să găsească 
arhiva, dar asta nu făcea decât să complice problema. Rowe îi 
spusese la telefon că aflase informaţii noi. Oare la asta se referise? 
Dacă da, documentele n-aveau nici o valoare, de vreme ce familia 
Simon le controla de multă vreme, iar originalele erau socotite în 
siguranţă, în spatele restricţiilor impuse de cubanezi şi de socialiştii 
zeloşi din fire. 

Venise vremea să pună capăt problemei. 

— Vreau să-i mai ţii acolo o vreme. Fii amabil. Prietenos. Nu-i 
supăra cu nimic. Pricepi? 

— Si, senor Simon. Pot face asta. 

Puse capăt convorbirii şi se duse înapoi la maşină, unde îl aştepta 
Rocha. Se urcă pe scaunul din dreapta şi îi dădu telefonul. 

— Rowe se află la arhivele din Cuba. A sunat curatorul. Mai ai 
contacte la Policia Nacional Revolucionaria? 

PNR era Poliţia Naţională Cubaneză. 

Rocha încuviinţă. 

— Am păstrat relaţiile cu ei. Mi-au zis mereu că dacă am nevoie de 


ceva, e suficient să cer. 

— Atunci cere. Apoi foloseşte GPS-ul şi urmăreşte-mi telefonul. 
Vreau să ştiu exact unde este Alle Becket în oraş. N-am de gând să 
risc tot ce este în joc din cauza toanelor unei fete naive. 


Bene auzi numele. 

Simon. 

Un fior îi străbătu şira spinării. 

Curatorul nu suna ca să primească aprobare de la Havana. Ci 
pentru ordine de atac. Bene avea sute de oameni ca acest amărât. 
Ochi şi urechi în întreaga Jamaică, care îl ţineau permanent informat. 
lar banii erau combustibilul care menținea constant traficul 
informaţiilor. 

Plecă de la fereastră şi se duse înapoi în camera de depozitare. 

— Trebuie să plecăm, îi spuse el lui Halliburton. 

— Dar de-abia am ajuns. Mai am nevoie de timp. 

— Trebuie să plecăm, Tre. 

— Ce se petrece? 

— Curatorul ne vinde. 

Tre făcu ochii mari. 

— De unde ştii? 

— Aşa cum ai spus şi tu în avion, am experienţă în astfel de lucruri. 
Trebuie să plecăm. 

— Câteva minute, Bene. Pentru numele lui Dumnezeu, aici sunt 
chestii adevărate. Tocmai ce am dat peste nişte referiri la Luis de 
Torres. Sesiză imperativul din vocea celuilalt şi îşi dădu seama de 
importanţa mesajului. De asemenea, îşi aminti de ceva spus de 
curator. „Insă alte materiale sunt puse în altă parte, cum aţi ordonat.” 

Ajunseseră până aici. Câteva minute în plus nu dăunau. 

Pe de altă parte, se puteau dovedi o problemă reală. 


Tom era singur în încăpere. Inna se afla în dormitorul ei, dând 
telefoane, strângând informaţii şi făcându-şi treaba de reporter. 
Evident că nu tot ceea ce afla putea fi adevărat sau relevant - treaba 
cea mai grea era să sapi suficient de mult ca să ajungi la chestiile 
reale. Trecuse multă vreme de când nu numai alcătuise un material 
de ştiri, dar nu uitase cum se procedează. Ceea ce făcea el acum nu 
era deloc atipic, iar lucrurile începeau să se limpezească. Levitul. O 
cheie. Un om pe nume Berlinger. Golemul. Comoara Templului. 
Bătrânul Abiram. 

Şi, cea mai mare problemă dintre toate, Alle. 

Rămânea de văzut cum se potriveau toate aceste elemente în 
imaginea de ansamblu. 

Auzi o uşă deschizându-se şi Inna apăru dinspre hol. Copiii ei 


păreau nişte fiinţe care îşi iubeau şi respectau mama. Tom o invidia şi 
o admira pentru asta. 

— Ce s-a întâmplat cu soţul tău? întrebă el. Din câte ţin minte, 
aveai un mariaj bun. g i 

— Asta credeam şi eu. Insă el avea alte idei. Intr-o zi a venit acasă 
şi a spus că pleacă. Asta s-a întâmplat acum cinci ani. Nu prea l-am 
mai văzut de atunci. 

— Nu-şi vizitează copiii? 

— Nu sunt importanţi pentru el. 

„Mare greşeală”, îşi zise el. 

— Ei cum se simt? 

— Pare să nu le pese, dar eu ştiu mai bine. Copiii au nevoie de 
părinţii lor. 

Asta aşa e. 

— Am aflat, zise Inna, că există ceva numit Magellan Billet. Este o 
divizie secretă a Departamentului American de Justiţie. Doisprezece 
agenţi care se ocupă de misiuni speciale primite de la procurorul 
general sau de la Casa Albă. E condusă de o femeie pe nume 
Stephanie Nelle. Am reuşit să aflu că unul dintre cei doisprezece 
agenţi se numeşte Brian Jamison. 

— Trebuie să ştiu de ce sunt interesaţi de Zachariah Simon. 

— Incerc, dar s-ar putea dovedi greu de aflat. In definitiv, Thomas, 
oamenii ăştia nu recunosc nimic. 

— Ar putea să o facă dacă ar afla că agentul lor e mort. 

— Asta e o altă problemă. Nu s-a raportat nimic neobişnuit în 
preajma catedralei. Nici un fel de activitate poliţienească. Cu 
siguranţă n-a fost găsit nici un cadavru. 

Tom nu era surprins. Ca şi cu opt ani înainte, era pe cont propriu. 

— O să găsesc comoara aia a Templului. 

— De ce? Nu e lupta ta. 

— A devenit a mea atunci când am citit scrisoarea din mormânt. 

— Nu te-ai mai implicat într-o luptă de multă vreme, nu? 

— Aşa e, admise el în şoaptă. 

— Şi acum vrei o bătălie. 

El o privi pe Inna drept în ochi. Femeia părea să-i simtă durerea. 

— Am nevoie de aşa ceva. 

— Nu-ţi va aduce liberarea. Ce ai păţit nu poate fi refăcut. 

Poate că nu, dar... 

Se auzi o ciocănitură în uşă. 

Tom ştia cine se întorsese. 

Inna deschise uşa şi o invită pe Alle înăuntru. 

— Uite ce e, îi zise Alle lui Tom. Imi cer scuze pentru atitudinea 
mea. Am avut câteva zile grele. Ştiu că şi tu ai avut. Chestia asta e 
importantă pentru mine. A fost importantă pentru bunicul. Am făcut 


ce am crezut că e mai bine. Înţeleg de ce eşti furios. Pricep, dar vreau 
să fac parte din chestia asta. 

Mintea. Insă Tom se bucura de întoarcerea ei. 

Alle era singura fiinţă care îi mai rămăsese pe lume. 

— Mâine plec la Praga, o anunţă el. Tu vii cu mine. 

Alle dădu încet din cap. 

— Bine. 

— Ţi-e foame? o întrebă Inna. 

— Ceva de mâncare mi-ar prinde bine. 

Cele două femei se retraseră în bucătărie. 

Tom rămase singur. N 

Ce porcărie incredibilă! Ar fi trebuit să o lase pe Alle acolo. Insă 
ajunsese până în acest punct şi voia să fie în siguranță. Mai bine să o 
ţină sub supraveghere câtă vreme ea alegea să stea cu el. Şi să o 
ierte pentru că minţise. Aşa cum spusese Inna. Aşa procedau taţii. 


Capitolul patruzeci şi şase 


Bene se uită la ceas. Trecuse aproape o jumătate de oră. Îi 
verificase de două ori pe curator şi-l văzuse ghemuit în spatele unui 
birou şi citind o carte. Halliburton parcursese toate cele patru 
containere etichetate SECOLELE XVI şi XVII şi pusese deoparte câteva 
articole care păreau promițătoare, iar acum le studia mai amănunţit. 
Bene observase alte două uşi în hol - ambele încuiate - şi se întrebă 
ce anume protejau. 

— Ai găsit ceva? îl întrebă el pe Tre. 

— Astea sunt acte de permisiune şi rapoarte coloniale trimise 
înapoi în Spania. Şi câteva jurnale. Toate sunt în formă proastă. Abia 
se pot citi. 

Bene decise că un pic de adevăr nu avea cum să strice. N 

— Tre, ai spus că această arhivă e controlată de Zachariah Simon. II 
cunosc. Este un bad bwai. Pyaka. Ştia că prietenul lui vorbea suficient 
patois ca să înțeleagă. „Om rău. Criminal.” Trebuie să plecăm. 

Mincinoşii păreau să fie pretutindeni. Felipe. Simon. Curatorul. 
Rezolvase prima problemă. Cu a doua rămânea de văzut. Insă de a 
treia se putea ocupa chiar în acel moment. Băgă mâna în haină şi 
scoase arma. 

Tre fu surprins la vederea ei. 

— Pentru ce avem nevoie de asta? 

— Sper să nu. Stai aici. A 

Se retrase către intrarea în casă. In sala de expoziţii era linişte, iar 
omul continua să citească din cartea lui. Bene strecură mâna în care 


ţinea arma în buzunarul de la pantaloni şi se duse spre el. 

— Ne poţi ajuta? întrebă el în spaniolă. 

Curatorul zâmbi şi se ridică de pe scaun. Bene îl lăsă să o ia înainte, 
apoi scoase arma şi înfipse ţeava în ceafa bărbatului. Pe urmă îşi puse 
braţul în jurul gâtului acestuia şi strânse bine. 

— Eşti un mincinos, rosti el în spaniolă. L-ai sunat pe Simon, nu la 
Havana. Te-am auzit. Ce ţi-a spus? 

Omul nu scoase o vorbă. Clătină din cap. 

Trupul individului începu să tremure. 

Bene îl strânse şi mai tare. 

— O să te împugşc. Chiar acum şi aici. Ce ţi-a spus? 

Apăsă cocoşul pistolului. 

Prizonierul lui auzi zgomotul. 

— Mi-a zis doar să vă ţin aici. Să vă ţin aici. Să vă las să vedeţi ce 
vreţi. Să vă ţin aici. 

— Spuneai că lucrurile importante sunt închise în altă parte. Unde? 

Auzi zgomot de motoare de afară. 

Continuând să-l ţină strâns pe bărbat, cu arma îndreptată asupra 
lui, îl trase înspre ferestre. Două maşini Peugeot cu lumini albastre, 
fiecare inscripționată cu cuvântul PATRULLA, opriră cu un scrâşnet de 
frâne mai jos, pe stradă. 

Din ele coborâră trei ofiţeri PNR. 

Să vă țin aici. 

Acum Bene ştia de ce. 

Poate că reuşeau să scape prin spate, dar şansele de a ajunge la 
Range Rover şi de a pleca fără să atragă atenţia poliţiei păreau 
minuscule. Nu. Cei trei poliţişti aveau să plece din proprie voinţă. 

— Ascultă-mă bine, senor, îi zise el curatorului. Ca să se facă mai 
bine înţeles, apăsă arma mai tare pe gâtul lui. Voi fi chiar acolo, pe 
holul ăla. Vreau să trimiţi poliţia de aici. Spune-le că am plecat. Ne-am 
îndreptat spre vest, în afara oraşului, cu un Mercedes. De culoare 
galbenă. Ai auzit? 

Omul încuviinţă. 

— Dacă le faci vreun semn, te împuşc mai întâi pe tine, apoi pe ei. 
Dacă rosteşti un singur cuvânt care să indice vreo problemă, te 
împuşc. Comprende? 

O altă încuviinţare. 

— Şi ca să ştii. Dacă faci ce-ţi spun, nu numai că vei continua să 
respiri fără găuri în trup, dar voi dubla suma de 500 de dolari pe care 
ţi-am dat-o. 

— Si. Si. 

Slăbi strânsoarea şi se dădu înapoi de la fereastră, dar nu înainte 
de a arunca o ultimă privire către cei trei ofiţeri în uniformă care se 
apropiau de uşă. Se ascunse pe coridor şi se uită cu mare prudenţă la 


ce se întâmpla, de după colţ. 

Curatorul părea să îşi fi venit în fire. Bene spera ca promisiunea 
măririi sumei de bani să-l împiedice pe nemernic de la a întreprinde 
vreun gest prostesc. Vorbise serios. l-ar fi ucis pe toţi, dar prefera să 
nu facă asta. Ca să-şi demonstreze intenţia, când cubanezul furişă o 
privire nervoasă în direcţia lui, Bene îi arătă arma aţintită drept spre 
el. 

Broasca încuiată se zdruncină. 

Urmă o bătaie în uşă. 

Curatorul deschise, iar ofiţerii intrară pe rând. Era înarmaţi. Faptul 
în sine era interesant, căci Bene îşi amintea că mai văzuse mulţi 
poliţişti statali înainte, dar nici unul înarmat. Se întrebă cât plătea 
familia Simon pentru acest serviciu special. 

Bene îşi ţinu propria armă pregătită. _ 

Surprinse o mişcare în spatele lui şi îl zări pe Tre în cadrul uşii. li 
făcu repede un gest ca să stea locului şi să păstreze tăcerea. 

Halliburton dădu din cap şi dispăru înapoi în încăperea de unde 
venise. 

Bene ascultă cum ofiţerii întreabă despre doi bărbaţi, unul negru, 
celălalt alb, din Jamaica, veniţi să vadă muzeul. Curatorul le spuse că 
oamenii fuseseră acolo, dar plecaseră brusc. Incercase să-i oprească, 
dar nu-l ascultaseră. leşiseră din oraş, înspre vest, cu un Mercedes 
galben, posibil cu vreo zece minute înainte. 

Lui Bene îi plăcea ultima parte. Frumoasă adăugire. Asta însemna 
că cei doi puteau fi prinşi. 

Insă poliţiştii nu păreau să se grăbească. 

Unul începu să se plimbe printre exponate. 

Bene nu era sigur dacă interesul acesta era autentic sau mimat. 
Oare simţea o minciună? Ceilalţi doi poliţişti erau încă în faţa uşii de la 
intrare. Curatorul rămase tăcut, uitându-se la toţi trei. Ofiţerul care se 
plimba se apropie periculos de mult de coridor. Bene se ghemui şi mai 
tare, cu arma îndreptată în sus şi cu ţeava chiar sub propriul nas, cu 
degetul strâns pe trăgaci. Nu putea să rişte să arunce o privire. Işi ţinu 
respiraţia, închise ochii şi se concentră asupra sunetelor de paşi 
scoase de ofiţerul care se plimba prin încăpere. 

— Ce se află acolo, în spate? întrebă unul dintre poliţişti. 

— Camere de depozitare. Nimic. In perioada asta a anului avem 
puţini vizitatori. 

Urmară câteva momente de tăcere. 

Alţi paşi venind înspre Bene. 

Apoi, paşi care se îndepărtează. 

Respiră şi privi de după colţul coridorului. Toţi trei poliţiştii se aflau 
la uşa din faţă. Curatorul le mulțumea cu o voce calmă pentru că 
veniseră. 


Oamenii plecară. 

Bene ieşi din ascunzătoare şi se repezi la uşă, pe care o încuie. Se 
uită pe fereastră şi îi văzu pe ofiţeri îndreptându-se către maşinile lor. 
Auzi motoarele pornind şi urmări cum se îndepărtează. In clipa 
următoare sări asupra curatorului şi îl trânti pe jos, înfigându-i arma în 
faţa uluită. Omul făcu ochii mari şi încremeni de frică. 

— De cât timp deţine familia Simon locul ăsta? 

Nici un răspuns. 

— De cât timp? 

Bene ţipa acum. 

— Familia plăteşte de multă vreme. Senor Simon, în special, a fost 
generos cu noi. 

— EIl ţi-a spus să chemi poliţia? 

Omul clătină din cap, deşi arma era lipită de faţa lui. 

— Nu. Nu. Nu. El spune doar să vă ţin aici. 

Tre îşi făcu apariţia din hol. 

— Bene, Dumnezeule, ce faci? 

— Nu te amesteca. 

Işi menţinu privirea furioasă înfiptă în ochii cubanezului şi trase de 
cocoşul armei. 

— Bene, strigă Tre. Ai înnebunit? Nu face asta. 

— Acest mus mus aproape că ne-a omorât. 

Bene ura turnătorii la fel de mult ca mincinoşii. 

Privirea lui îi spuse cubanezului că îi trecuse timpul. 

— Tai zis lui Simon că lucrurile importante sunt bine păstrate. 
Unde? 

— Prima uşă, pe hol. 

Bene îl ridică pe individ în picioare şi îl împinse de la spate până ce 
ajunseră la uşa respectivă. 

— Deschide! 

Curatorul scoase cheile din buzunar, cu mâini tremurânde. Bene 
observă că uşa din lemn se deschidea în interior, aşa că o lovi cu 
piciorul drept. Incă două lovituri şi tocul se rupse. Balamalele cedară 
şi uşa se deschise, dezvăluind o altă încăpere fără ferestre. 

Trei cutii de plastic se aflau pe o masă. 

— Verifică-le, îi zise Bene lui Halliburton. la ce poţi de aici şi din 
cealaltă încăpere. Plecăm. 

— Le furăm? 

— Nu, Tre. O să le las un card de credit pentru pagube. Bineînţeles 
că le furăm. Şi-acum ia ce vrei. 

Halliburton se grăbi să intre în încăpere. 

Bene îl trase pe curator înapoi la intrarea în muzeu. 

— Ai noroc, zise el, că ştii să minţi bine, de vreme ce, unu, poliţiştii 
te-au crezut şi doi, dacă te-aş împuşca, aş atrage prea multă atenţie. 


— Şi trei, senor. 

Auzise bine? Prostul ăsta îl provoca? 

— Nu vreţi să mă omorâţi în faţa amigo. 

Lui Bene nu-i plăcu deloc modul încrezut în care îi fusese servită 
observaţia. 

— De fapt, al treilea motiv ar fi fost altul. Vreau să-i spui lui Simon 
că eu şi cu el o să avem o discuţie serioasă. In curând. 

După care îl lovi pe curator cu patul armei în moalele capului, 
lăsându-l inconştient. 


Capitolul patruzeci şi şapte 


„Anul a fost 1580. Da. Ala a fost, exact”, zisese Saki. 

Tom ascultase. Pentru un puşti de zece ani nu exista nimic mai bun 
decât o poveste bună, iar el iubise poveştile spuse de bunicul lui. 

„S-a petrecut în Praga, zisese bătrânul. Loew era rabinul-şef al 
cartierului evreiesc. Asta însemna că el conducea. Deasupra uşii lui, 
săpat în piatră, se găsea un leu cu un strugure care să indice faptul că 
se trăgea din regele David însuşi.” 

„M.E., strigase bunica lui. Nu-i umple băiatului capul cu poveşti.” 

Saki se numea Marc Eden Cross. Numele de fată al străbunicii lui 
Tom era Eden şi îi fusese adăugat unicului său fiu doar din respect. 

„Lui Tommy îi plac poveştile mele, răspunsese bunicul lui. Nu-i aşa, 
băiete?” 

Tom dăduse din cap. 

„li place să îi povestesc despre lume.” 

Bătrânul se apropia de optzeci de ani şi Tom se întrebase cât o să 
mai fie prin preajmă. In ultima vreme, conceptul de moarte devenise 
îngrozitor de real, odată cu dispariţia a două mătuşi. 

„Totul s-a întâmplat în Praga, rostise din nou Saki. Un alt preot 
fanatic decisese că noi, evreii, suntem o ameninţare. Creștinii se 
temeau de noi, în timp ce regii se bazau pe noi. Aşa că, pentru a-şi 
mări puterea, trebuiau să ne distrugă. Obişnuiau să spună că noi 
omorâm copii de creştini şi le folosim sângele ca parte a ritualului 
nostru. lţi poţi imagina asemenea minciuni? Noi numim asta 
defăimare de sânge. Insă minciuna a funcţionat. La fiecare câţiva ani, 
creştinii se strângeau în gloate şi măcelăreau evrei. Pogromuri, aşa se 
numesc acum, Tommy. Nu uita niciodată cuvântul ăsta. Pogromuri. 
Naziştii l-au instituit pe cel mai mare dintre toate.” 

Tom îşi propusese să nu uite niciodată cuvântul. 

„Rabinul Loew ştia că trebuie să-şi protejeze oamenii de pericole şi 
a descoperit cum să facă asta într-un vis. Ata bra golem dewuk 


hachomer w'tigzar zedim chewel torfe jisrael.” 

Ştia ceva ebraică şi înţelesese câteva cuvinte. 

„Vei crea un golem din lut care să distrugă gloata rea antisemită. 
Asta visase el. Şi asta a făcut. A creat un trup viu din lut, folosind 
focul, apa, aerul şi pământul. Din primele trei, ultimul a prins viaţă.” 

Putea fi adevărat? Incredibil! 

„A făcut creatura reală inserând shem-ul. O bucată mică de 
pergament, pe care scrisese numele Domnului, pusă în gură. Apoi a 
zis: Domnul a făcut un om din lutul pământului şi a suflat suflarea 
vieții în gura lui. Golemul s-a ridicat în picioare. Rabinul Loew i-a spus 
acestuia că misiunea lui era să-i protejeze pe evrei de persecuții. 
Numele lui va fi losif şi el va trebui să se supună comenzilor rabinului, 
indiferent ce i s-ar cere.” 

Tom îl ascultase pe bunicul lui explicând cum rabinul Loew îi dădea 
golemului instrucţiuni, în fiecare vineri, iar losif le punea în practică 
săptămâna următoare, protejând evreii. Intr-o zi de vineri, a uitat să îi 
dea directivele şi golemul, neavând altceva de făcut, a plecat să 
distrugă totul. Oamenii au fost îngroziţi, până ce rabinul Loew i-a 
ordonat să se oprească. Din acea zi, n-a mai uitat să-i dea golemului 
instrucţiuni săptămânale. Până în anul 1593, amenințările la adresa 
evreilor se împuţinaseră. Rabinul Loew a decis că venise vremea să-l 
expedieze pe losif din această lume. 

„l-a spus golemului să-şi petreacă noaptea în podul Vechii Sinagogi 
Noi din Praga. După miezul nopţii, rabinul şi alţi doi oameni au urcat în 
pod şi au început să facă opusul a tot ceea ce întreprinseseră ca să 
dea naştere creaturii. Dacă la început stătuseră la picioarele creaturii, 
acum erau la capul ei. Toate cuvintele au fost recitate pe invers. Când 
au terminat, golemul ajunsese din nou o masă de lut, care a fost 
abandonată acolo. Din acea zi, s-a interzis accesul tuturor oamenilor 
în podul Vechii Sinagogi Noi.” 


Tom şedea pe canapea, în apartamentul Innei şi se gândea la Saki. 
lubise acel suflet blând. Când citise biletul lui Abiram şi dăduse de 
textul care se referea la golem, îşi amintise imediat de acea zi de 
odinioară când auzise povestea pentru prima dată. 

Căci asta fusese. 

O poveste. 

Ca adult, scrisese un articol pentru LA Times despre Praga şi 
legenda ei. Golemul nu reprezenta o invenţie a cehilor. Creatura era 
menţionată pentru prima dată în Egiptul antic. Textele cabalistice 
vorbeau despre aceste creaturi. Biblia chiar folosea termenul. 
Creaturile n-au fost niciodată asociate oraşului Praga, până în secolul 
al XIX-lea. Şi nimic din vreo arhivă istorică referitoare la marele rabin 
Judah Loew ben Bezalel, care a trăit în secolul al XVI-lea, cunoscut ca 


rabinul Loew, nu îl lega pe acesta de vreun golem. Povestea a fost 
scrisă pentru prima dată într-un obscur ghid de călătorie, refăcut sub 
forma unei cărţi populare despre legendele evreieşti tipărite în 1858 şi 
denumite S/ppurim. După aceea, golemul a devenit parte din folclorul 
ceh. Au urmat romane şi alte cărţi care au inclus povestea, fiecare 
apariţie crescând doza de fantastic a poveştii. 

„Cartea asta e una dintre favoritele mele, îi zisese Saki. Este un 
roman publicat în 1915. Eram mic când mi s-a dat exemplarul ăsta. L- 
am păstrat de atunci.” 

Tom se uitase la volumul subţire, tipărit în altă limbă. 

„Cehă, rosti Saki. Se numeşte Go/emul şi a fost scris de un om pe 
nume Gustav Meyrink. Un mare succes pentru epoca lui. E despre 
Praga magică. Chestii mistice.” 

„O poţi citi?” 

„Mama mea era de acolo. M-a învăţat ceha de mic.” 

Când scrisese articolul, Tom îşi pusese în minte să afle mai multe 
despre romanul lui Meyrink, care evoca legenda şi în cele din urmă 
determinase oameni din întreaga lume să vină în vizită la Praga. 
Cortina de Fier oprise acele pelerinaje zeci de ani, dar Revoluţia de 
Catifea le redeschisese. Articolul lui pentru Times relata că sute de mii 
de evrei veneau acolo anual. 

Golemul ajută la protejarea secretului nostru într-un loc de multă 
vreme sacru pentru evrei. 

Asta scrisese Abiram. Bunicul lui, socrul lui Abiram, părea că se 
folosise de o ficţiune ca să ascundă un fapt. 

Se uită la cheia din mormânt, cu însemnele ciudate de pe ea. 

Oare ce deschidea? 

Alle dormea într-unui din dormitoare. Copiii Innei se înghesuiseră în 
celălalt. El şi fiica lui vorbiseră puţine lucruri după revenirea ei. Alle 
rămăsese tăcută, calmă, înfrânându-şi furia obişnuită. lar asta îl 
făcuse şi mai bănuitor. In acel moment, se găsea cu cel puţin doi paşi 
înaintea lui Zachariah Simon şi intenţiona ca lucrurile să rămână aşa. 

Cel puţin până ce rezolva acest mister. 

Şi decisese să facă asta. 

Toată dezbaterea asta despre leviţi, comori ale Templului şi mari 
secrete menținute timp de secole. Dacă era ceva de găsit, atunci el 
avea să găsească. Adevărat, nu ar fi onorat ceea ce dorise Abiram, 
dar ce dacă? Acum el era la conducere. Un om murise cu puţin timp în 
urmă. Se întrebă câţi alţii muriseră înaintea lui. Odinioară, relatase 
despre probleme, expusese fapte rele. Informase oamenii despre ceea 
ce aceştia aveau nevoie să ştie. Secretele însemnau ceva contrar 
acelei misiuni. Cu siguranţă că Abiram ştiuse asta atunci când alesese 
să transmită datoria. 

Se aşeză în faţa computerului Innei. Apartamentul dispunea de 


internet de mare viteză - un lucru esenţial, după cum ştia şi el, pentru 
oricine lucra în domeniul presei. Când începuse meseria asta, spaţiul 
virtual nu prea exista. Acum devenise ceva indispensabil. Cu 
siguranţă că scrierea de romane era mult mai facilă odată cu apariţia 
a miliarde de site-uri care puteau fi vizitate. Nici nu mai trebuia să 
iasă din casă. Tastă „Vechea Sinagogă Nouă” pe Google şi se apucă 
să selecteze câteva din cele 2 610 000 de posibile ţinte. 

Cea mai veche clădire din cartierul evreiesc din Praga. Cea mai 
veche sinagogă existentă în Europa. Rezista de 700 de ani, practic 
netulburată. Războiul trecuse pe lângă ea şi nici măcar Hitler nu o 
distrusese. Când fusese construită, exista deja o Sinagogă Veche. Ca 
atare, aceasta fusese etichetată Noua. Apoi, în secolul al XVI-lea, a 
fost construită o altă sinagogă şi denumită Noua Sinagogă. Cum 
Vechea continua să existe, cineva a venit cu denumirea Vechea-Nouă 
şi aceasta prinsese. Celelalte două clădiri fuseseră distruse la 
începutul secolului XX. Insă Vechea Sinagogă Nouă supravieţuise. 

Găsi o imagine a acesteia. 

Un simplu patrulater alungit cu un acoperiş în formă de şa şi 
cornişe gotice, cu faţa spre est. Căpriori sprijineau zidurile exterioare, 
întrerupte de ferestre înguste şi ascuţite. Părţile joase ale clădirii erau 
înconjurate de anexe pe trei laturi. Sinagoga fusese terminată în 
1270, dar suferise tot felul de renovări până în anul 2004. 

Selectă alte imagini şi găsi poze din alte unghiuri, una dintre ele 
înfăţişând faţada estică a clădirii. Podul părea spaţios, iar acoperişul 
era construit în unghi abrupt. Nouăsprezece bare de fier în formă de U 
se extindeau de pe latura estică a clădirii, formând o cale de urcare 
până la uşa podului. Un text de sub imagine spunea că acea scară de 
incendiu fusese instalată în 1880, ca să permită accesul la acoperiş în 
caz de urgente, dar prima treaptă se găsea la mai bine de patru metri 
deasupra solului. O altă imagine, o poză de aproape a uşii podului din 
capătul scării de fier, arăta o stea a lui David care împodobea 
exteriorul uşii. Tom observă broasca şi gaura cheii. Arcuită în capăt, 
plată în partea de jos. Cheia din mormânt se afla pe măsuţa de lângă 
computer. 

O ridică. 

Oare se potrivea? Posibil. 

Deşi încă afectat de diferenţa de fus orar, Tom nu se mai simţea 
obosit. Oricum nu îi venea să doarmă în noaptea asta. Se uită la ceas. 
9.40 seara. Se ridică şi se duse la uşa dormitorului în care se 
retrăsese Alle. Ciocăni. Nici fiica lui nu părea obosită, căci uşa se 
deschise repede. 

Luminile erau aprinse, iar Alle era încă îmbrăcată. 

— Plecăm, anunţă el. La Praga. 


Capitolul patruzeci şi opt 


Bene scoase un oftat de uşurare când avionul decolă de pe 
Aeroportul Internaţional Santiago de Cuba. Fusese îngrijorat ca nu 
cumva curatorul să alerteze poliţia, după trezirea din starea de 
inconştienţă, mai ales că Bene nu-i lăsase ceilalţi 500 de dolari 
promişi. Nu îi spusese bărbatului că veniseră pe calea aerului, dar era 
posibil ca aeroportul să fi fost pus sub supraveghere. Când ajunseseră 
acolo însă, nu văzuseră nici un fel de poliţişti, aşa că plecaseră fără 
impedimente. 

Tre umpluse cu documente două cutii de plastic, luate din ambele 
încăperi de depozitare şi le luase cu el. Singurele repercusiuni 
potenţiale în urma furtului aveau să implice familia Simon, iar Bene 
abia aştepta acest lucru. 

Trebuia să se răzbune pe Zachariah. 

— Bene, zise Tre, ai de gând să-mi spui ce s-a întâmplat acolo? 
Păreai gata să-l ucizi pe omul ăla. 

Bene avea nevoie de ajutorul prietenului său, aşa că hotărî să 
spună: 

— Simon şi cu mine am lucrat împreună la găsirea minei. 

— Fapt pe care nu mi l-ai menţionat niciodată. 

— De ce aş fi făcut-o? înţelese că prietenul lui îşi dădea seama de 
faptul că exista o linie de demarcaţie care nu trebuia încălcată. Insă 
adăugă: Hai să spunem că am ajuns să realizez că nu e genul de 
persoană cu care vrei să lucrezi. 

— Poliţiştii ăia veniseră pentru noi? 

Bene dădu din cap. 

— l-a trimis Simon. Curatorul i-a dat telefon. Nu avea de gând să ne 
lase să plecăm vii din Cuba. 

Halliburton păru şocat - proximitatea morţii proprii. Bene nu 
avusese timp să-i explice toate astea cât fuseseră pe insulă. 
Înşfăcaseră ce putuseră şi fugiseră înapoi la aeroport, în tot acest 
timp uitându-se permanent în oglinzile retrovizoare. 

— De ce vrea Simon să ne ucidă? 

— Caută mina. Nu doreşte ca eu să aflu ce ştie el. 

Tre răsfoia un volum încă de când se urcaseră la bord. Părea 
nerăbdător să-l examineze. 

— Ce e aia? întrebă Bene. 

— Un soi de jurnal. O poveste. 

Tre îi arătă paginile. Erau scrise cu cerneală groasă neagră. Se 
aflau între douăsprezece şi cincisprezece rânduri pe pagină. 

— S-a conservat foarte bine, dacă ţinem cont de modul în care a 


fost depozitat, zise Tre. Şi e scris în castiliană. 

— E important? 

— S-ar putea. 

Insă Bene dorea să ştie un singur lucru. 

— Am obţinut ce căutam? 

Numai că Tre începuse deja să citească. 

Decise să-l lase în pace. Avionul continua să urce, îndreptându-se 
spre sud, către Montego Bay, departe de Cuba. Puterea familiei Simon 
era mult mai mare decât îşi imaginase el, iar interesul pentru mina 
pierdută, mai intens decât anticipase. 

— Bene, rosti Tre, ascultă chestia asta: 


Găsim sensul misiunii noastre în cuvântul sacru. Numerele 
arată clar că „şi cu tine adu-l şi pe fratele tău, tribul lui Levi, 
tribul tatălui tău, ca ei să ţi se poată alătura şi să aibă grijă de 
tine, în vreme ce tu şi fiii tăi staţi în faţa cortului mărturisirii. Ei 
vor sta de pază pentru voi şi pentru întregul cort. Vi se vor 
alătura şi vor păzi cortul la toate serviciile lui şi nici un străin nu 
va veni aproape de voi. Şi veţi păzi sanctuarul şi altarul, astfel ca 
niciodată să nu mai fie ură în poporul lui Israel. Şi ţineţi minte că 
i-am luat pe fraţii voştri, leviţii, din rândul poporului lui Israel. Ei 
sunt un dar pentru voi, oferit Domnului, ca să îndeplinească 
serviciul cortului de întâlniri”. Cartea lui leremia spune şi mai 
multe. Aşa cum casa cerurilor nu poate fi măsurată, nici nisipul 
mării nu poate fi numărat. Aşa că voi înmulţi sămânţa lui David, 
servitorul Meu şi leviţii care Mă slujesc.” 


Tre îşi ridică privirea de pe pagină. 

— Asta provine din încăperea încuiată. A fost scrisă de un om pe 
nume Yosef Ben Ha Levy Haivri - Joseph, fiul lui Levi evreul. Spune 
asta la început. Mai spune şi că numele lui creştin era Luis de Torres, 
unul pe care a fost forţat să şi-l ia, dar pe care acum îl respinge. 

— De ce e important? 

— Mai e ceva. 


Deşi nu suntem născuţi din casa lui Levi, Dumnezeu ne-a auzit 
rugăciunile şi ne-a ales. Dumnezeu este binefăcător şi iertător. 
Dumnezeu e plin de compasiune. Dumnezeu îi protejează pe cei 
simpli. Eu m-am născut şi El m-a mântuit. Sufletul meu se 
odihneşte căci Dumnezeu a fost bun cu mine. El m-a salvat de la 
moarte, mi-a eliberat ochii de lacrimi şi picioarele de piedici. Am 
încredere în Dumnezeu. Dintr-o mare suferinţă am vorbit şi am 
rostit la mânie: „Toţi oamenii sunt falşi”. Cum îl pot răsplăti pe 
Dumnezeu pentru tot ceea ce mi-a oferit? Imi voi depune 


jurămintele în prezenţa poporului Său, în mijlocul lerusalimului. 
Îmi voi îndeplini datoria, aşa cum mi-a fost încredinţată. Maleahi 
a zis despre leviţi: „Legea adevărului era în gura lui şi 
strâmbătatea nu era de aflat pe buzele sale. El a mers alături de 
Mine în pace şi dreptate şi a întors pe mulţi de la nedreptate. O, 
Israel, ai încredere în Dumnezeu. El este ajutorul şi scutul tău. 
Pentru cei care îşi vor asuma această mare datorie, tu vei fi 
Levitul, la fel de adevărat precum unul născut, căci misiunea ta 
vine de la Domnul. Către Levit: încrede-te în Domnul. El este 
ajutorul şi pavăza ta. 


Tre se aplecă şi îi arătă paginile, însă Bene sesizase deja rândul 
important. 

Pentru cei care îşi vor asuma această mare datorie, tu vei fi Levitul. 

— De Torres a scris asta pentru cei care au venit după el. 
Instrucţiuni legate de ceea ce trebuie să facă şi de ce. Columb i-a spus 
lui, iar el transmitea succesorului său. 


Marele Amiral al Oceanului, omul care în mod fals e numit 
Cristobal Colon, dar care s-a născut Christoval Arnoldo de Ysassi, 
nu a uitat niciodată de unde venea. A fost un om foarte înţelept 
care şi-a acceptat datoria. Şi-a condus oamenii într-o mare 
călătorie şi cu ajutorul Domnului a reuşit acolo unde toţi credeau 
că va eşua. Mi-a spus înainte de a pleca că trebuie să ne 
îndeplinim misiunea. Atunci nu mi-am dat seama de importanţa 
spuselor lui, dar acum da. Curva de Biserică şi Inchiziția ei au 
decis să îi măcelărească pe toţi cei care nu se roagă conform 
dictatului ei. Vorbesc de Domnul, dar nu ştiu nimic despre căile 
Lui. Îndeamnă la iubire şi iertare, dar nu oferă decât durere şi 
mizerie. Mulţi au suferit în mâinile lor. Unii au fost forţaţi să 
renunţe la credinţa lor, alţii au fugit. lar alţii au fost ucişi în 
numele unei credinţe false. Dumnezeu să mă ierte, căci am fost 
obligat să mă convertesc, dar în inima mea nu am cedat 
niciodată. Acum şi aici, pe acest pământ nou, departe de tot ce e 
rău în căile omului, trăiesc în pace. Pentru mine vine vremea 
când nu va mai fi nici noapte, nici zi. Dumnezeu o va anunţa, 
căci ziua e a Lui şi la fel şi noaptea. Amiralul m-a pus să jur că un 
levit care vine după vremea noastră ne va lumina într-o zi, când 
întunericul se va face lumină. El m-a ales ca primul, iar eu îl voi 
alege pe următorul. Împreună ne vom îndeplini datoria. Marea 
comoară a Domnului e ascunsă şi acum e în siguranţă faţă de 
toţi cei care îi fac rău. Binecuvântat este El, cel care îşi ţine 
promisiunea faţă de Israel. Căci doar cel Sfânt, binecuvântat fie 
El, a socotit sfârşitul a ceea ce e de făcut aşa cum EIl i-a promis 


lui Avraam, strămoşul nostru. Aşa cum este spus, „Şi Eli-a zis lui 
Abram: «Să ştii bine că fiii tăi vor fi străini într-o ţară care nu ea 
lor şi vor fi făcuţi sclavi şi oprimaţi, dar eu voi judeca națiunea pe 
care ei o vor sluji şi, în final, ei vor merge liberi, cu mare 
bogăţie»”. Aceasta este promisiunea care va dura. Aceasta este 
promisiunea pe care noi o vom păstra. Căci nu s-a ridicat un 
singur om care să ne distrugă, ci la fiecare generaţie se vor 
ridica oameni împotriva noastră, ca să ne distrugă. lar cel Sfânt, 
binecuvântat fie El, ne va mântui din mâinile lor. 


Bene îşi aminti ce îi spusese Simon despre Columb. Anume că 
amiralul se convertise la creştinism sub ameninţare, dar rămăsese un 
evreu în sufletul lui. li ştia chiar şi numele real. 

Christoval Arnoldo de Ysassi. 

Bineînţeles că ştiuse asta. 

Documentele erau acum în mâinile lui. 

— Sunt mult mai multe lucruri aici, Bene. Am nevoie de timp ca să 
le parcurg. 

— Incepe să citeşti, zise el. Vreau să ştiu fiecare detaliu. 


Capitolul patruzeci şi nouă 


Tom şi Alle trecură în grabă pe lângă marele ceas astronomic ce 
împodobea primăria veche a oraşului Praga. Limbile şi cadranele 
afişau ora, data, zodiacul şi poziţiile soarelui, ale lunii şi ale planetelor 
într-o ordine generatoare de confuzie. Cea mai bună aproximare care 
se putea face era aceea de vineri, 8 martie, în jurul orei patru după- 
amiaza. 

Trecuse o altă zi şi el era încă viu. 

Prima jumătate a drumului de la Viena înspre nord fusese 
străbătută pe o şosea cu o bandă pe sens, printr-o pădure densă din 
Cehia şi pe lângă şiruri de sate tăcute. Urmase autostrada, cu un 
trafic lejer chiar şi pentru mijlocul nopţii. Piaţa istorică a oraşului vechi 
era pustie. Din vizitele anterioare, Tom ştia că piaţa gemea, de obicei, 
de lume. Statuia lui lan Hus rămânea la fel de proeminentă. Marele 
reformator religios fusese ars pe rug, cu cinci sute de ani în urmă. 
Biserica Tyn continua să domine o latură a pieţei, cu turlele gemene 
spiralate aprinse în cursul nopţii. Aerul rece purta în el ultimele 
şfichiuiri ale iernii, iar Tom era bucuros că îşi luase la el o haină mai 
groasă. 

Un şir întreg de clădiri viu colorate încadrau piaţa. Aveau ferestrele 
întunecate şi uşile închise. Arhitectura şi fațadele lor variau - 


Renaştere, Baroc, Rococo, Art Nouveau. Tom cunoştea modul în care 
Praga scăpase de distrugerile din timpul celui de-al Doilea Război 
Mondial, după ce liderul ţării fusese chemat la Berlin de către Hitler şi 
i se spusese că fie semnează un document prin care cere Germaniei 
să ia sub protecţia ei populaţia Cehiei, fie bombardierele Reich-ului 
vor reduce oraşele ceheşti la ruine. Bătrân şi bolnav, preşedintele Emil 
Hacha leşinase auzind ameninţarea. Odată readus în simţiri, semnase 
documentul, astfel că Praga fusese ocupată fără să opună rezistenţă. 

Insă ţara plătise un preţ prea scump, în special când vine vorba de 
populaţia de origine evreiască. 

Nouăzeci la sută din evrei muriseră. 

După război, Stalin preluase controlul asupra ţării, iar oraşul 
stagnase zeci de ani în timpul Cortinei de Fier. 

Insă oraşul vechi supravieţuise. 

Alle nu vorbise aproape deloc timp de patru ore cât făcură pe drum. 
Nici el. Păreau amândoi mulţumiţi că se aflau acolo, nici unul nefiind 
încă dispus să cedeze. Inainte de a părăsi Viena, Tom printase o hartă 
a oraşului vechi Praga, incluzând cartierul evreiesc, pe care notase 
reperele majore. 

Legenda spunea că evreii veniseră în Praga după distrugerea celui 
de-al doilea Templu, în secolul |. Istoria consemnează secolul al X-lea 
ca fiind debutul ocupaţiei lor. Evreii numeau Praga ir va'em b'Yisrael. 
Oraşul şi maica Israelului. Un loc cât se putea de apropiat de 
lerusalim. Un alt mit susţinea că îngerii aduseseră pietre pentru 
sinagogă din templul distrus, cu împrumut, până ce un alt templu 
avea să se înalțe pe muntele din lerusalim. Până în secolul al XIII-lea, 
evreii îşi înfiinţaseră propriul oraş şi li se interzisese să locuiască 
altundeva. Mişcările le fuseseră restricţionate, iar afacerile limitate, în 
cele din urmă, se mutaseră de pe un mal al râului Vltava pe celălalt, 
într-o enclavă la graniţa cu oraşul vechi, care a fost anexată oraşului 
mare în 1851 şi redenumită Josefov, astfel devenind cel de-al cincilea 
cartier din Praga. Spaţiul nu era prea mare. Doar aproximativ 90000 
de metri pătraţi. Un labirint de străzi, case, curţi şi pasaje de trecere 
în cadrul căruia trăiau, în momentele de apogeu, circa 2000 de 
persoane. 

lar acel cartier înflorise. 

Evreii îşi înfiinţaseră şcolile lor, o administraţie proprie, o cultură 
specifică. Işi făuriseră o identitate. 

Identitate care începuse să se erodeze în 1848, când evreilor li s-au 
acordat aceleaşi drepturi ca tuturor celorlalţi cetăţeni cehi, inclusiv 
posibilitatea de a locui unde vor. 

Bogaţii au părăsit repede cartierul, lăsând locul săracilor, care l-au 
transformat în ghetou. Până la sfârşitul secolului al XIX-lea, colapsul 
generat din punct de vedere social, sanitar şi igienic a dus la nevoia 


de redezvoltare urbanistică. În anii 1920, fațadele Art Nouveau şi 
blocurile de apartamente cu mai multe etaje au înlocuit clădirile joase 
cu magazine la parter şi apartamente de locuit la etajele superioare. 
Zidurile cu porţi la stradă au fost dărâmate, străzile fiind acum legate 
de restul oraşului. Acolo unde odinioară se ridicau deasupra tuturor 
clădirilor, sinagogile au ajuns să se piardă printre acoperişurile înalte. 
Tom îşi amintea articolul pe care îl scrisese şi cât de trist fusese să te 
plimbi prin acel loc. Rămăseseră doar şase sinagogi şi primăria, toate 
fiind acum mai degrabă atracţii turistice decât locuri de rugăciune. Şi 
cimitirul. 

De cimitir îşi amintea cel mai bine. Probabil cel mai trist loc pe care 
îl văzuse vreodată, în apartamentul Innei, Alle vorbise despre noua ei 
religie şi despre datoria pe care o resimțea faţă de aceasta. Tom se 
întrebă dacă ea avea habar de suferinţele evreilor. Aici, în Praga, 
fuseseră alungaţi de două ori în cursul istoriei. Pogromurile - cuvântul 
pe care Saki i-l întipărise în memorie - se petrecuseră şi mai des. În 
articolul pe care îl scrisese, indusese cele întâmplate cu ocazia 
Paştelui din 1389, când se presupunea că tineri evrei ar fi aruncat cu 
pietre într-un preot care se ducea să împărtăşească un muribund. 
Creştinii au luat foc, ura lor fiind alimentată de preoţi ultrazeloşi. Trei 
mii de evrei, bărbaţi, femei şi copii, au fost măcelăriți. Alţii s-au sinucis 
ca să evite atrocitățile. Cartierul a fost jefuit şi ars. Nu a scăpat nici 
sinagoga, căci bandiții au pătruns acolo şi au ucis oamenii care se 
ascundeau înăuntrul acelui loc sacru. Timp de secole după aceea, 
sângele victimelor a rămas pe ziduri ca amintire, înăuntrul Vechii 
Sinagogi Noi. 

La al cărei exterior se uita el acum. 

Austeritatea sinagogii părea intenţionată, îngăduind credincioşilor 
să se concentreze asupra lui Dumnezeu, fără a fi distraşi de altceva. 
Fațadele dinspre vest şi est dădeau în străzi diferite, cea din est fiind 
cu spatele către un bulevard de dată mai recentă, mărginit de copaci, 
plin de magazine. Sinagoga se afla la doi metri sub nivelul acelui 
bulevard, la nivelul străzii de acum 700 de ani. Zidurile erau luminate 
de felinare care confereau pietrei de construcţie un ciudat luciu 
cenuşiu. Se apropiaseră de clădire dinspre est, departe de porţile 
principale, de unde se vedea accesul către pod. Tom numără cele 
optsprezece bare de fier care duceau în sus către uşa arcuită cu 
steaua lui David. Cu mâna dreaptă simţea cheia din buzunar. Insă nu-i 
povestise despre asta lui Alle. 

— Trebuie să mă caţăr acolo sus, zise el. 

— Nu te poţi ascunde. Dacă vine cineva pe strada asta, te va 
vedea. 

Tom îşi dădea seama de asta. 

— Tot trebuie să o fac. 


— De ce? Ce e acolo sus? 

— Nu eşti foarte la curent cu noua ta religie, nu-i aşa? Aici este 
teren sacru. Cea mai veche sinagogă încă în picioare din Europa. 
Evreii se roagă aici de secole. 

— Dar ce e în pod? 

— Nu ştiu. Trebuie să mă duc să văd. 

Veniseră pe jos, din piaţa veche a oraşului până aici, fară să se 
întâlnească cu vreo persoană. Insă la ora patru dimineaţa asta nu era 
o surpriză. Nici maşini nu trecuseră pe lângă ei. Aerul era răcoros şi 
linişte totală, ceea ce era ciudat pentru un oraş de peste un milion de 
locuitori. La fel ca în imaginea pe care Tom o studiase mai înainte, 
primul inel de fier ieşea din zid, la cinci metri deasupra solului. Pe 
lângă inele se ridica unul dintre căpriorii care susțineau zidul exterior. 
O anexă de la nivelul inferior al sinagogii ieşea în afară, acoperită cu 
ţiglă. 

Tom străbătu aleea laterală, aflată la doi metri deasupra temeliei 
sinagogii şi folosi o balustradă metalică, paralelă cu marginea aleii, ca 
să se urce pe acoperişul anexei. Ţiglele erau alunecoase din pricina 
umezelii. Işi croi drum cu mare prudenţă către căpriorul de sprijin al 
zidului. Îşi prinse braţul drept de o latură care ieşea în afară şi îşi roti 
corpul, încercând să apuce cu braţul stâng inelul de fier care se afla la 
circa douăzeci de centimetri, însă prea departe pentru a putea ajunge. 

Işi dădu seama ce trebuia să facă. 

Se încurajă, inspiră adânc şi se rugă să iasă bine. O cădere de la 
cinci metri pe piatra rece de jos i-ar fi lăsat urme serioase. Se roti 
înapoi şi dădu drumul strânsorii, pivotând pe picioare şi sărind către 
inel. O mână se prinse de fierul umed, apoi cealaltă, în vreme ce 
trupul i se legănă pe lângă zidul sinagogii. Simţi impactul în tălpile 
picioarelor. 

Se ţinu bine. A 

Se întinse după următorul inel şi se trase în sus. Incă un efort şi 
picioarele lui atinseră inelul. 

Se răsuci. 

Alle îl urmărea de pe alee, după ce se retrăsese în umbră, dincolo 
de fasciculul luminos al celui mai apropiat felinar. 

Tom se căţără mai departe. 

Inel după inel. 

Acestea erau îngust, de circa patruzeci de centimetri, aşa că 
trebuia să-şi ţină picioarele lipite şi să fie atent la metalul alunecos. 
Cu fiecare inel se forţa ca strânsoarea să fie şi mai tare. Işi ridică 
privirea, în vreme ce urca pe scara improvizată, încercând să-şi 
imagineze care fusese ultima persoană care se căţărase astfel. 

Aruncă o privire înapoi şi nu văzu nimic. Bine. Era complet expus 
privirilor de jos. Spera doar ca acea cheie din buzunarul lui să 


deschidă uşa de sus, astfel încât să ajungă înăuntru, ascuns privirilor, 
înainte de apariţia cuiva. 

Golemul ne ajută la păstrarea secretului într-un loc de mult sacru 
pentru evrei. 

Dacă era adevărat, atunci creatura fusese văzută ultima dată în 
podul de deasupra lui. Işi dădea seama că era o legendă, dar bunicul 
lui folosise în mod clar povestea ca să ascundă ceva important. 

Ajunse la ultimul inel. 

Atârna acum la doisprezece metri în aer. O cădere de acolo l-ar fi 
omorât. Se ţinu bine cu mâna stângă, cu picioarele aşezate pe inelul 
de jos şi scoase cheia cu mâna dreaptă. Incuietoarea părea că 
acceptă o astfel de cheie. 

Introduse capătul acesteia. 

Insă nu se răsuci nimic. . 

intoarse cheia mai tare. În stânga şi în dreapta. 

Incuietoarea nu ceda. 

O reaşeză în broască. 

Nici un fel de succes. 

— Tu! Cel de sus! 

O voce masculină de dedesubt. 

Privi în jos. 

Doi tineri stăteau pe dalele de la piciorul scării. 

Ambii aveau arme de foc ascunse în teci de umăr. 


Alle văzu doi bărbaţi apropiindu-se, printr-un pasaj îngust, pietruit, 
care separa sinagoga de un grup de clădiri. Aleea lega artera unde se 
găsea Alle de o altă stradă care pătrundea mai adânc în cartierul 
evreiesc. Il urmărise pe tatăl ei cum urcă pe inelele de fier, iar privirea 
i se furişase din când în când către pasaj, atentă la orice posibil 
trecător. O mişcare îi atrăsese atenţia atunci când două umbre 
apăruseră în capătul îndepărtat şi se grăbiseră în direcţia ei. 

Se retrase într-un intrând întunecat al unui magazin închis şi se uită 
cum tatăl ei bagă mâna în buzunar şi scoate ceva ce semăna cu o 
cheie. O introduse în broasca uşii de la pod şi încercă în zadar să o 
deschidă. Cele două umbre se transformară în doi tineri care se 
postară la baza scării, uitându-se fix în sus. Nu păreau să fie poliţişti, 
căci fiecare din ei era îmbrăcat în blugi şi jachetă neagră. Ambii erau 
înarmaţi. Unul dintre ei strigă: 

— Tu! Cel de sus! 

Tatăl ei întoarse capul. j 

— Vino jos, ordonă tânărul. Inainte de a păţi ceva. 

Tatăl ei nu se mişcă. Insă n-avea unde să se mai ducă. Acoperişul 
sinagogii era atât de înclinat, încât nu putea fi folosit, iar uşa podului 
părea imposibil de descuiat. 


Singurul lucru care îi mai rămânea era să coboare. 

Ceea ce şi făcu. 

Ajunse la inelul de jos. 

Cei doi tineri se postară sub el. 

— Ţine-te de inel şi sari. Te prindem noi. 

Tatăl ei execută ceea ce i se ceruse. Căzu pe sol, iar braţele 
tinerilor îi atenuară căderea. Apoi unul dintre ei îi lovi pe tatăl ei peste 
picioare, făcându-l să cadă lat. Celălalt îl fixă de sol, îi duse un braţ la 
spate şi îi înfipse un genunchi în şira spinării. 

— Stai nemişcat, veni ordinul. 

Alle trebuia să plece. Atenţia lor nu era îndreptată asupra ei. Se 
putea strecura nevăzută, folosind magazinele şi intrândurile ascunse. 
Maşina era parcată în capătul îndepărtat al pieţei, însă cheile erau la 
tatăl ei. Dar oriunde ar fi fost mai bine decât acolo. 

Merse cu grijă înapoi, uitându-se încontinuu la cei doi tineri aflaţi la 
nouă metri depărtare şi doi metri sub ea. Inclinarea clădirilor avea s-o 
ascundă, în curând, de privirile lor. 

Se izbi de ceva. 

Uluită, tresări şi se răsuci pe călcâie. 

La un metru distanţă se găsea un alt tânăr. 

Şi acesta avea o armă în teacă. 


Capitolul cincizeci 


Zachariah stătea la o distanţă de treizeci de metri de locul unde 
Tom Sagan şi Alle Becket erau acostaţi de cei trei bărbaţi. Ştia exact 
cine erau. Nu poliţişti, ci o patrulă privată angajată de către consiliul 
evreiesc local pentru a păzi locurile. Şi mai ştia şi de ce. Bigotismul nu 
dispăruse. 

In Praga mai erau doar aproximativ 1500 de evrei practicanți, o 
cifră tristă pentru un loc care odinioară fusese un epicentru al 
iudaismului european. Regii şi împărații le influenţaseră declinul, încet 
şi constant, dar naziştii îi terminaseră. Aproape 100000 de evrei 
fuseseră exterminați. Tot ce mai rămăsese dintr-o comunitate 
religioasă altădată înfloritoare dispăruse. Zachariah îi cunoştea pe 
câţiva dintre liderii locali şi ştia provocările cu care se confruntau. 
Aproape săptămânal, ceva era pângărit. Deşi vechiul cimitir era 
înconjurat de un zid de piatră, asta nu îi împiedicase pe vandali să 
arunce animale moarte peste el. Măzgălituri de tip graffiti apăreau 
regulat. Poliţia nu prea făcea nimic ca să-i oprească sau să-i aresteze 
pe profanatori. Ca atare, comunitatea îşi asumase această sarcină. 
Una dintre fundaţiile ei, implicată în conservarea monumentelor 


evreieşti din întreaga lume, contribuise cu bani ca să finanţeze atât 
achiziţia de camere de supraveghere, cât şi personalul de pază. 

Rocha îi urmărise după telefonul care era la Alle, până într-un 
cartier rezidenţial din Viena. Zachariah postase imediat un om acolo, 
iar acesta îi raportase că ea şi tatăl ei plecaseră pe neaşteptate către 
o maşină parcată nu departe de Catedrala Sf. Ştefan. Zachariah îşi 
petrecuse noaptea în oraş şi găsi rapid aceeaşi autostradă, spre nord, 
pe care o luaseră Sagan şi Alle. Omul lui îi urmărise şi îi telefonase 
periodic ca să raporteze. In cele din urmă, reuşiseră să-i prindă din 
urmă şi ajunseseră aici, în Praga, la Vechea Sinagogă Nouă. Zachariah 
ştia că acea clădire este supravegheată video cu camere ascunse şi 
că e monitorizată douăzeci şi patru de ore pe zi. Ca atare, nu avusese 
mult până la apariţia patrulei. 

El şi Rocha rămaseră ascunşi la intrarea unuia dintre magazinele de 
fiţe care se aliniau de-a lungul străzii Parizska. Aici se vindeau obiecte 
scumpe din porțelan. Intregul loc reprezenta o insultă la adresa 
moştenirii lui. Pe vremuri, acest bulevard se găsea în interiorul 
cartierului, iar clădirile de pe ambele lui laturi adăposteau evrei de 
secole. Toate fuseseră demolate la începutul secolului XX. Acum 
bulevardul era cea mai elegantă arteră comercială din Praga, fiind 
gazda unor magazine de marcă precum Cartier, Prada, Louis Vuitton 
şi aşa mai departe. Semăna mai mult cu un bulevard din Paris decât 
cu unul din Boemia. Pe ambele părţi se aliniau vitrine bogat decorate. 
Deasupra lor se vedeau balcoane, turnuri şi turle. Fațada estică a 
Vechii Sinagogi Noi se oprea în Parizska, complet expusă vederii. Tom 
Sagan îşi asumase un risc prostesc căţărându-se până la podul ei. 

Insă nici Alle nu scăpase. 

Zachariah privi cum era condusă de-a lungul câtorva trepte, către 
locul unde era ţinut tatăl ei. 

Praga era împărţită în subdiviziuni, stabilite direcţional în funcţie de 
anumite monumente proeminente. Râul Vltava împărțea centrul în 
două. In est se găseau Zizkov şi un cartier vechi, cu puţine atracţii 
turistice. In vest erau castelul din Praga şi suburbii unde trăiau mulţi 
localnici. Către nord se aflau alte cartiere de locuit şi grădina 
zoologică. În sud se găsea faimosul hipodrom pe care Zachariah îl 
vizitase de câteva ori. Oraşul Vechi, din centru, reprezenta cea mai 
importantă parte a oraşului, incluzând fostul şi proeminentul cartier 
evreiesc. Oraşul Nou, aflat în apropiere, cu centrul lui comercial plin 
de viaţă şi magazine, era locul unde studenţii ceruseră alegeri libere 
în timpul aşa-numitei Revoluții de Catifea. 

O administraţie segmentată gestiona toate acestea. Primarul şi 
consiliul general erau responsabili pentru serviciile publice orăşeneşti, 
însă gestionarea lucrurilor la nivel local era realizată de zece districte 
administrative. Unul dintre ele avea grijă de vecinătăţile fostului 


cartier evreiesc. 

lar Zachariah îl cunoştea pe primarul local. 

— Vreţi să-i urmăresc? întrebă Rocha. Să aflu unde se duc? 

— Nu. În spatele sinagogii sunt camere de supraveghere. Vei fi 
zărit. Am o idee mai bună. 


Bene era obosit. Fusese o zi lungă. El şi Halliburton aterizaseră în 
Montego Bay în jurul orei şase seara, iar drumul cu maşina spre sud- 
est mai durase două ore. Tre locuia la nord de Kingston, în Irish Town, 
botezat astfel după tâmplarii care veniseră aici în secolul al XIX-lea ca 
să producă lăzi de lemn pentru transportul cafelei. Proprietatea lui 
Bene se afla mai spre nord, în munţi, departe de zgomotele şi 
priveliştile din Kingston. 

Ceasul bunicului său, din holul casei, bătu de ora 10.30 p.m. Bene 
şedea în biroul lui, cu uşile verandei deschise, pentru a pătrunde aerul 
răcoros de afară. Vremea mai blândă reprezenta unul dintre aspectele 
minunate ale climatului din munţi, întrucât altitudinile joase erau în 
general sufocate de căldură şi umiditate. Ajunsese înapoi la timp ca să 
ia cina împreună cu maică-sa. Ei îi plăcea întotdeauna masa de seară, 
iar el era încântat să-i facă o bucurie. Acum Bene şedea în întuneric şi 
ronţăia o pricomigdală făcută de bucătarul lui. li plăceau acele 
fursecuri plate şi rotunde, îndulcite cu melasă şi ghimbir. Când era 
mic, se vindeau peste tot. Acum situaţia se schimbase. 

În cursul cinei, gândurile lui rămăseseră fixate asupra Cubei şi a 
celor descoperite de ei acolo. 

Aşa că o întrebase pe maică-sa: 

„Povesteşte-mi despre Martha Brae.” 

„N-am mai discutat despre ea de când erai copil.” 

„Mi-ar plăcea să aud povestea din nou.” 

O ascultase cum îi povestea despre vrăjitoarea taino care locuise 
odinioară pe malurile râului Matibereon. Vânătorii de comori spanioli o 
capturaseră, crezând că ştia unde îşi ascundeau băştinaşii aurul. 

„Insula fiind aşa de mare, nemernicii de spanioli nu şi-au putut 
imagina că nu se găsea aur pe aici”, zisese mama lui. 

Aşa că o torturaseră pe vrăjitoare până când cedase şi îi condusese 
la locul secret. O peşteră lângă un râu. 

„Exista o poartă de fier în locul ăsta?” întrebase el, amintindu-şi ce- 
i spusese Frank Clarke. 

Maică-sa clătinase din cap. 

„N-am auzit aşa ceva în legătură cu Martha Brae. Nu era nevoie de 
astfel de lucruri. Ea a dispărut de îndată ce au ajuns în peşteră, iar 
asta i-a speriat pe spaniolii ăia. Au dat să plece, să fugă de acolo, dar 
au fost cu toţii înecaţi. Martha Brae a schimbat cursul râului şi a 
inundat peştera, sigilând-o pe vecie. Râul ăla încă poartă numele ei şi 


încă mai curge aşa cum l-a schimbat ea.” 

insă Bene ştia că râul Martha Brae era departe de valea 
descoperită de Tre Halliburton şi era mai mult asociat cu maroonii 
Cockpit din vestul Jamaicăi, decât cu cei Windward de aici, din est. 

Nu că esticii n-ar fi avut şi ei legende. 

„Masa de aur, îi zisese el maică-sii. De unde a venit?” 

„Ai toane în seara asta. Multă vorbărie despre poveşti. Te-au 
acaparat spiritele?” 

El zâmbise. 

„S-ar putea spune şi aşa.” 

Ea îşi îndreptase degetul boţit de riduri către el. 

„Sunt adevărate, Bene. Spiritele sunt peste tot. Ele păzesc masa de 
aur.” 

O altă poveste din copilăria lui. O masă din aur zărită din când în 
când pe fundul anumitor râuri şi lacuri, lucind în lumină. 

„Aia e rea, Bene. Toată lumea care a căutat masa şi-a găsit 
sfârşitul.” 

„Povestea provine de la marooni? Sau de la taino?” 

„Nu sunt sigură. E doar o legendă, Bene. Mulţi oameni pretind că 
văd masa de aur sub ape. Prea mulţi, zău.” îşi termină fursecul şi se 
întinse după altul. Un vânt puternic străbătu copacii de dincolo de 
verandă, în ultimele două zile, aflase mai multe despre mina pierdută 
a lui Columb, decât în ultimii doi ani. Şi despre Zachariah Simon. 

Spera că mesajul lui fusese transmis de curatorul muzeului. Se 
săturase de minciuni. Se întrebă ce se întâmplase la Viena. Nu mai 
auzise nimic de la Brian Jamison. Dar ce-i păsa lui? Americanii îi 
stăteau ca un junghi în coaste. Poate că scăpase de ei. 

Işi mâncă fursecul, ascultă liniştea întunericului şi speră că vor veni 
spiritele. Avea întrebări şi pentru ele. Un zgomot. Dinspre verandă. 

O umbră apăru în cadrul uşii, învăluită de bezna nopţii, îl aşteptase. 

— Era vremea să vii. 


Capitolul cincizeci şi unu 


Pe Tom îl conduseră de-a lungul unei străzi pustii de dincolo de 
Vechea Sinagogă Nouă. Strada îngustă era mărginită pe o latură de 
tarabe închise şi pe cealaltă de vitrine întunecate. Un zid de piatră 
înalt de trei metri se afla în spatele tarabelor, iar deasupra lui se 
vedeau ramuri de copaci. Tom îşi aminti topografia locului şi îşi dădu 
seama că în stânga lui era vechiul cimitir care se continua înainte. 
Timp de 350 de ani, evreii fuseseră îngropaţi aici, în spaţiul de câţiva 
acri. Soluţia care permisese adăugarea de morminte constase în 


aducerea de pământ şi ridicarea nivelului, în cele din urmă formându- 
se, pe această cale, unsprezece straturi de pământ sacru. 

Alle mergea alături de el. Cei care îi capturaseră erau tineri, 
nervoşi, lipsiţi de umor. Tom văzuse aceeaşi expresie de multe ori la 
apărătorii oraşului Sarajevo sau pe străzile din Mogadishu sau în 
Cisiordania. Acea hotărâre determinată de tinereţe. Le era frică, la fel 
ca tuturor, dar era pur şi simplu ignorată. Fapt care explica de ce 
ajungeau să moară atât de mulţi. Prea lipsiţi de experienţă ca să 
gândească înainte de a acţiona. Prea dornici să-i mulţumească pe alţii. 
Doi astfel de indivizi fuseseră sursele articolului care dusese la 
concedierea lui. Ben Segev. Un israelian tânăr şi furios. Destul de 
convingător. Şi Mahmoud Azam. Un palestinian la fel de furios. 

Ambii erau nişte actori angajaţi să interpreteze un rol. 


Nişte falsuri. 

Nu ca aici. 

Îl ridicaseră de la sol şi îl percheziţionaseră. Buzunarele îi fuseseră 
golite. îi luaseră biletul lui Abiram, harta, cheia, paşaportul şi 
portofelul. 


Nu era sigur dacă o percheziţionaseră şi pe Alle, căci ea nu era 
lângă el atunci când fusese prinsă, dar geanta ei de umăr dispăruse. 

Intrară pe o altă stradă şi continuară să meargă. 

Cel de-al treilea om de la sinagogă, căruia îi fusese lăsat tot ceea 
ce găsiseră la percheziţionarea lui Tom, se întoarse acum şi le şopti 
ceva celorlalţi. 

Cei doi dădură din cap în semn că înţeleg. 

Se opriră la uşa uneia dintre case. Descuiară cu o cheie şi îi 
conduseră pe amândoi înăuntru. Camerele erau întunecate, dar Tom 
zări câteva piese de mobilier. Aerul avea un iz de nelocuit. Deschiseră 
o altă uşă şi o lumină dezvălui privirilor o scară care cobora. Unul 
dintre oamenii cu armă le făcu semn să coboare. 

— Nu, rosti Alle. Eu nu cobor acolo. 

În penumbra aruncată de lumină, Tom văzu că nu le conveni 
refuzul ei. Cel fără armă făcu un pas înainte. 

— Veniţi aici şi ne pângăriţi sinagoga. Călcaţi fără permisiune peste 
locul nostru sacru. Ne violaţi legile. Şi mai vreţi să cădeţi la învoială cu 
noi? Vreţi să ne provocaţi? 

— Cheamă poliţia, zise Tom, încercând să vadă reacţia lor. 

Tânărul râse. 

— Lor nu le pasă ce se petrece aici. 

— Lor? 

— Poliţiei. Primarului general. Consiliului orăşenesc. | 

Tom ştia că antisemitismul era în creştere în Europa. Asta era un alt 
avantaj al internetului, că în fiecare zi putea citi ziare din întreaga 
lume. Îşi aminti că văzuse tot mai multe articole despre bigotism. 


— Şi ce faceţi cu cei care vă încalcă teritoriul? întrebă el. 
— Pe ultimul care a încercat asta l-am bătut de am scos untul din 
el. 


Alle auzi ameninţarea şi îşi dădu seama că situaţia era proastă. 
Erau singuri, fară ajutor. | se luase geanta de umăr în care avea 
paşaportul şi telefonul mobil al lui Zachariah. Arma pe care tatăl ei o 
purtase era în maşină. Fusese intenţionat lăsată acolo. Alle se miră de 
ce n-o avea cu el, dar nu-l întrebă nimic. 

Tatăl ei nu părea speriat. Ea era îngrozită. La fel cum fusese în 
maşină cu Midnight şi încă îl mai vedea pe Brian Jamison sângerând, 
cu trupul cuprins de convulsii. 

— In jos pe scară, ordonă din nou tânărul. 

Nu exista alternativă, aşa că o luă înainte. Ajunşi la capătul scării, 
constatară că se aflau într-o pivniţă. Arcade din piatră tăiată susțineau 
un tavan curbat. Nu era o încăpere mare şi nu se găsea nimic în ea, 
cu excepţia unei mese de lemn cu şase scaune. 

— Staţi jos, ordonă unul dintre tineri. 

Tatăl ei îşi trase un scaun. 

— Şi acum? 

— Aşteptaţi, zise el. 


Tom se mai aflase în situaţii grele şi înainte, mai ales în Orientul 
Mijlociu, unde surselor lui le plăcea să regizeze câte un mic spectacol 
dramatic, înainte de a spune ce voiau. De cele mai multe ori era vorba 
doar de teatru. Un lucru pe care îl învățase Tom era acela că, 
indiferent de naţionalitate, teroriştii înțelegeau că scopurile lor aveau 
să rămână anonime dacă nimeni nu relata despre ele. Teama 
cultivată cu mare grijă de ei n-ar fi avut nici un efect dacă audiența 
ţintită nu ar fi simţit-o. Uneori, ca să-şi sublinieze poziţia de forţă, 
teroriştii apelau la bandaje la ochi, plimbări lungi cu maşina şi acţiuni 
de intimidare. Când îşi întocmise ultimul articol, indivizii regizaseră un 
atac asupra unui transport presupus palestinian şi simulaseră 
uciderea tuturor celor dinăuntru. 

Ce mai spectacol! 

De talia premiilor academiei de film. 

Odată fusese integrat într-un grup al rezistenţei palestiniene timp 
de şase săptămâni. Văzuse şi auzise multe, dându-şi repede seama că 
avusese multe de învăţat. Sigur, încercase să înţeleagă, dar niciodată 
nu arătase resentimente sau simpatie. Stai mai presus de toate. Asta 
este singura atitudine posibilă când ţii gura închisă şi ochii deschişi. 

Aşa că şezu pe scaun şi aşteptă ca tinerii să vorbească. 

Incă un lucru. 

Cu cât erau mai tineri, cu atât erau mai slobozi la gură. 


Îşi lăsase intenţionat arma în maşină, ca să nu aibă probleme dacă 
se întâlneau cu poliţia. Portul de armă în Europa putea reprezenta o 
chestiune serioasă. Cel mai probabil că aşa ceva era împotriva legii 
din Cehia - o lege despre care acestor tineri nu părea să le pese. 

— Sunteţi pe cont propriu, nu-i aşa? îi întrebă Tom. Patrulaţi 
cartierul deoarece aşa trebuie. 

— Ce-ţi pasă? ripostă unul dintre ei. 

— Părinţii mei au fost evrei. 

— Şi tu ce eşti? 

— El a decis că nu vrea să fie unul dintre ai noştri, răspunse Alle. 

Omul care pusese întrebările îi aruncă fetei o privire ciudată. 

— Unul dintre ai noştri? încearcă vreunul dintre ai noştri să 
vandalizeze o sinagogă? 

— Nu am vandalizat nimic, replică Tom. Şi ştiţi asta. 

Surprinse privirea iritată a celuilalt. 

— Nu eşti în poziţia de a face pe deşteptul. 

— Şi care e poziţia mea? 

— Deloc bună, răspunse tânărul. 

— Gata cu joaca, spuse o altă voce. 

Un bărbat mai în vârstă. Cu un ton mai grav. 

Tom şi Alle se întoarseră şi văzură un bătrân coborând scara. Era 
scund, zvelt, cu părul alb ca zăpada. Faţa lui era foarte zbârcită, 
obrajii scobiţi, sprâncenele bogate. Cu o mână subţire se ţinea de 
balustrada scării, în vreme ce în cealaltă ţinea biletul, harta şi cheia. 
Pe umărul lui se afla geanta lui Alle. Omul cobora treptele una câte 
una, cu ochii plecaţi, atent la mişcări. 

Bătrânul ajunse jos şi îşi îndreptă spatele. 

— Nu trebuie să fim grosolani. Plecaţi acum. Lăsaţi-mă singur. 

Cei trei tineri se îndreptară spre scară. Unul dintre ei zise: 

— Eşti sigur că nu vrei să rămânem? 

— Da. Da. O să fie bine. Plecaţi. Vreau să discut cu ei doi. 

Cei trei urcară scara şi Tom auzi uşa de sus închizându-se după 
ieşirea lor. 

In ochii negri ai nou-venitului se citea un mare interes, în vreme ce 
dădea din mâna în care ţinea obiectele. 

— Eu sunt rabinul Berlinger. Vreau să ştiu de unde aveţi aceste 
obiecte. 


Capitolul cincizeci şi doi 


Zachariah se uită la ceas. 5.50 a.m. Praga avea să se trezească în 
curând. 


lubea acest oraş şi simţea o legătură cu trecutul lui tumultuos. 
Tradiţia ortodoxă era puternică în acest loc. Multe dintre preceptele 
iudaismului european fuseseră concepute aici, de către rabini înţelepţi 
care trăiseră pe malurile râului Vltava. Reprezenta unul dintre 
motivele pentru care era foarte interesat de conservarea oraşului. 
Primarul sectorului administrativ era o cunoştinţă de-a lui; un bărbat 
mic de statură care îi declarase răspicat că, dacă Zachariah avea 
nevoie de ceva, tot ce avea de făcut era să ceară. 

lar ziua aceasta cu siguranţă se califica pentru o asemenea cerere. 

Telefonase mai întâi la reşedinţa lui din Austria şi obținuse 
informaţiile de contact ale primarului. Al doilea apel, la o casă din 
Praga, nu trezise pe nimeni din somn, căci primarul îi spuse că el se 
trezeşte în fiecare zi la ora cinci dimineaţa. După ce Zachariah îi 
explică situaţia, acesta îi propuse să se întâlnească la ora şase la 
sinagogă. Pentru Zachariah, asta nu constituia o problemă, din 
moment ce şi el şi Rocha se aflaseră atâta vreme la mai puţin de 
treizeci de metri distanţă de clădire. 

Acum stătea singur în faţa uşii principale a sinagogii, urmărindu-l 
pe primar cum se apropie; o făptură subţire cu mustață deasă şi păr 
rărit. Rocha rămăsese pe strada Parizska, ascuns vederii camerelor de 
supraveghere. Îl salută pe primar în engleză şi îi strânse mâna. Ştia 
puţine lucruri despre el. Pe vremuri creştin, primarul se convertise de 
tânăr. Era evreu ortodox şi pro Israel, dar fără să fie la fel de aspru cu 
autorităţile centrale pragheze precum fuseseră alţii înaintea lui. Un tip 
mult prea conciliant pentru gustul lui Zachariah, dar, din fericire, 
exact de aşa ceva avea nevoie în acea clipă. 

Primarul scoase un set de chei şi deschise uşa. 

— Vin aici în fiecare dimineaţă ca să mă rog. Unul dintre beneficiile 
conducerii. 

Intrară pe sub un portal gotic împodobit cu modele de viță-de-vie în 
relief. Douăsprezece rădăcini de viţă, câte una pentru fiecare trib. Se 
aprinseră luminile în vestibul şi Zachariah zări două cutii ale milei 
încastrate în piatră - folosite, după cum ştia el, cu secole în urmă, 
pentru colectarea de taxe speciale de la evrei. 

lubea acea clădire. Sinagoga din Viena era impresionantă prin 
frumuseţe. Cea din Praga era spectaculoasă prin simplitate. Stâlpii 
grei şi octogonali şi arcadele cu cinci secţiuni de grinzi împărțeau 
interiorul rectangular în două nave. Zachariah ştia că erau cinci grinzi 
pentru a împiedica formarea unei cruci, ceea ce s-ar fi întâmplat dacă 
ar fi fost doar patru. Scaunul marelui rabin era poziţionat în partea de 
est, în linie cu chivotul, gratiile de fier şi o draperie care proteja Tora. 
Centrul era ocupat de o platformă înconjurată de un grilaj din fier 
forjat, elaborat, a/memor, pe care se afla un postament pentru 
rugăciuni. Băncile se aliniau de-a lungul zidurilor şi al platformei 


centrale. Lui Zachariah i se spusese că acestea erau folosite de 
generaţii. Nu prea multe, în jur de şaptezeci. Un banner roşu atârna 
de sus. Pe el se vedea o stea a lui David; fusese un cadou oferit de 
Carol al IV-lea, în 1358, ca semn al privilegiilor acordate evreilor. 
Zachariah privise întotdeauna chiorâş astfel de gesturi, de vreme ce 
istoria dovedise că nici unul nu era sincer. 

Prin cele douăsprezece ferestre înguste, aşezate la înălţime pe 
ziduri, pătrundea puţină lumină, căci soarele îşi începea parcursul 
diurn. 

— Ai avut dreptate, zise primarul. Patrula de noapte a dat peste doi 
oameni care încercau să pătrundă în pod. Se mai întâmplă din când în 
când. Unii chiar cred că acolo sus e un golem. 

— lar tu nu întreprinzi nimic ca să descurajezi astfel de chestii, de 
vreme ce ele aduc vizitatori care cheltuiesc bani. 

— Cine sunt eu ca să contrazic legendele? Nu e treaba mea. 
Datoria mea e să protejez ce există aici. Din nefericire, pentru 
întreţinerea lucrurilor e nevoie de bani. 

— Unde sunt cei doi oameni acum? 

Primarul ridică unul din degetele lui mici. 

— Asta e problema. Nu au fost duşi în obişnuita cameră de reţineri 
din clădirea comunităţii. In mod normal, mai întâi îi chestionăm, apoi îi 
predăm poliţiei care le dă drumul imediat. Lucrurile sunt grave. Aceşti 
doi oameni au fost duşi altundeva. 

Lui Zachariah nu-i plăcea ce auzea. 

— Incerc să aflu unde e locul ăla. Dintr-un anume motiv, nimeni de 
la forţele de securitate nu ştie. 

— Vii aici în fiecare dimineaţă? 

Primarul încuviinţă. 

— În cele mai multe. Înainte de a se transforma în atracţie turistică 
şi a-şi pierde statutul de casă de rugăciuni. 

Zachariah invidia o asemenea dăruire. 

— Ce se află în podul de deasupra noastră? 

— Nimic în afară de nişte rafturi, izolaţii şi un acoperiş. Nici un fel 
de golem transformat în lut nu este acolo. 

— Dar timp de secole podul a servit drept genizah pentru această 
clădire. 

Fiecare sinagogă dispunea de o încăpere de depozitare a cărţilor şi 
documentelor vechi. Talmudul interzicea distrugerea oricărei scrieri 
care conţinea numele Domnului. Astfel de documente erau păstrate şi 
îngropate, din şapte în şapte ani, într-un cimitir. 

Primarul dădu din cap. 

— Corect. Ţineam totul acolo sus, de vreme ce oricum erau lucruri 
vechi. Nimeni nu le putea face rău. Insă situaţia s-a schimbat cam cu 
patruzeci de ani în urmă şi podul a fost golit. 


Zachariah se întrebă dacă nu fusese ceva dosit înainte de asta. 
Patruzeci de ani? O perioadă care se potrivea cu bunicul lui Sagan. 

Auzi uşa principală a sinagogii deschizându-se, apoi închizându-se 
la loc. Primarul se scuză şi se întoarse în vestibul. Zachariah era acum 
convins că Sagan îl înşelase. Spera ca Alle să poată afla ceva. Incă era 
bulversat de întâlnirea cu ambasadoarea Israelului şi de faptul că atât 
ea, cât şi americanii se interesau de el. Îl trimisese pe Rocha să 
verifice pe aleea din spatele Catedralei Sf. Ştefan şi cadavrul lui Brian 
Jamison dispăruse cu adevărat de acolo. In presă nu apăruse nici un 
cuvânt despre asta. Ambasadoarea spusese că va face curăţenie şi se 
ţinuse de cuvânt. 

Primarul reveni lângă el, iar uşa principală se deschise din nou, 
după care se închise. 

— Tocmai mi s-a spus că cei doi oameni prinşi mai devreme au fost 
duşi într-o casă nu departe de aici. 

Zachariah observă expresia de îngrijorare de pe chipul omului. 

— Ce e? întrebă el. 

— A fost chemat rabinul Berlinger. E cu ei în clipa de faţă. 


Tom făcu imediat legăturile. Abiram îl menţionase în mod special 
pe acest om în ultimul lui mesaj. 

— El mi-a dat şi un nume. Rabinul Berlinger. 

— Câţi ani aveţi? întrebă el. 

Ştia că întrebarea era nepoliticoasă, dar trebuia să afle. 

— O sută doi. 

Nu ar fi ghicit niciodată. Poate că i-ar fi dat optzeci şi ceva, dar 
niciodată o sută de ani. 

— Viaţa a fost blândă cu dumneavoastră. 

— Uneori cred şi eu asta. Alteori nu. V-am pus o întrebare. Spuneți- 
mi, vă rog, de unde aţi obţinut aceste obiecte? A 

Tom observă că şi Alle era interesată de răspuns. Insă el nu era 
pregătit să coopereze. 

— Mi-au fost date. Eram menit să le am. 

Omul din faţa lui văzuse probabil înscrisul original, necopiat, căci 
doar acela îi mai rămăsese în buzunare. 

— Nu am habar de aşa ceva, zise Berlinger. Ştiu doar că aveaţi 
aceste obiecte. 

— M.E. Cross a fost bunicul meu. 

Bătrânul îl studie cu atenţie. j 

— ÎI recunosc în chipul dumitale. Te numeşti Sagan. Îmi amintesc 
că mama ta s-a măritat cu un Sagan. Marc a fost tatăl mamei tale. 

Tom încuviinţă. 

— li spuneam Saki. 

Rabinul se aşeză, punând pe masă obiectele din mână şi geanta lui 


Alle. 
— Trebuie să mărturisesc că nu m-am gândit niciodată că voi mai 
auzi vreodată de subiectul ăsta. 


Bene stătea pe loc, pe când umbra pătrundea în biroul lui. Vântul 
montan continua să agite noaptea de afară. Il aştepta pe Frank 
Clarke. Un apel telefonic adusese cu el promisiunea că prietenul lui va 
veni la reşedinţă înainte de ora zece. 

— ţi place întunericul, Bene? 

Incăperea nu era luminată de nici o lumină. 

— Mama doarme şi servitorii au plecat. Suntem doar noi doi, Frank. 

li oferi fursecuri, dar colonelul refuză. Işi luă încă unul, înainte de a 
pune platoul pe masă. 

— Ce ai descoperit? întrebă Frank. Am simţit ceva în vocea ta, mai 
devreme. 

— Mina este reală. Cunosc aşezarea. 

Tre sunase după cină ca să-l anunţe că, după inspectarea rapidă a 
lucrurilor furate din Cuba, precum şi a documentelor şi a celorlalte 
obiecte găsite în arhiva din Jamaica, ajunsese la o concluzie privind 
locul. Verificase hărţile topografice de ultimă oră aflate la dispoziţia 
universităţii şi îi confirmase că exista o peşteră în vecinătatea tuturor 
indiciilor. 

— Şi unde e asta? întrebă Clarke. 

Bene nu trebuia să vadă faţa celuilalt ca să ştie că urma să 
dezvăluie ceva ce era deja cunoscut. Fapt pe care el îl bănuise mereu. 

— De ce m-ai minţit, Frank? 

— Pentru că mina trebuie să rămână pierdută. 

— Nu asta ai zis în peşteră. Mi-ai spus să o găsesc. 

— Ţi-am spus să găseşti comoara evreilor. Dacă ea încă există, 
maroonii ar putea să se folosească de ea. Mina? E cu totul altă 
chestiune. 

Vocea colonelului rămânea şoptită, ca şi cum cuvintele nu ar fi 
trebuit rostite. Insă Bene voia să ştie. 

— Şi de ce mina să rămână pierdută? 

— Este un loc sacru. Maroonii nu mai au prea multe. Locuri precum 
acela sunt ale noastre, Bene. Trebuie păzite. 

— Oricum nu prea a mai rămas ceva de capul maroonilor, în afară 
de poveşti. De ce ar mai conta? 

intre ei se lăsă tăcerea. Bene ascultă vântul de afară. 

— Noaptea a fost pe vremuri aliata noastră, zise Clarke. Ne-am 
folosit bine de ea. Victoria ne-a revenit şi datorită nopţii. 

Alte poveşti, îşi zise Bene. Nimic real. 

In timpul ultimului război maroon, din 1795, trei sute de marooni se 
bătuseră cu 1500 de soldaţi britanici. Armistițiul venise doar după ce 


pe insulă fuseseră aduşi ogari cubanezi care să-i vâneze pe marooni. 
Însă când toată lumea s-a adunat în Montego Bay ca să încheie 
tratatul de pace, aproape 600 de marooni au fost duşi pe nave şi 
deportaţi în Noua Scoţie. Au trăit acolo, în frigul din Canada, timp de 
aproape doi ani, după care au fost trimişi în Sierra Leone. Doar 60 s- 
au întors în cele din urmă în Jamaica. 

Ce mai victorie! 

— Tot nu mi-ai răspuns, zise el. De ce mai contează? 

Văzu cum prietenul său se agită. 

— Sunt unele lucruri legate de noi, Bene, pe care pur şi simplu nu le 
înţelegi. Deşi ai sânge de maroon, ai fost crescut altfel. Sărăcia face 
ravagii printre noi. Şomajul e ridicat. Trăieşti aici, pe această 
proprietate mare, în lux. Poţi merge cu ce maşină vrei. Nu faci 
niciodată foamea. Ai bani. Intotdeauna ai avut bani, Bene. 

— Spui toate astea ca şi cum le-ai uri. 

— Nu. Pentru mine nu contează. Eşti prietenul meu. Te-am plăcut 
mereu. Dar alţii simt altfel. Ei se uită la banii tăi şi la privilegiile tale. 
Zâmbesc, dar nu lasă niciodată să se vadă ce e în inimile lor. 

— Nu asta mi-ai spus ieri. Spuneai că nimănui nu-i pasă ce sunt. 

— Am minţit. j 

Lui Bene nu-i plăcea ce auzea. Intotdeauna se simţise apropiat de 
comunitatea maroon. Ca de o familie. Avea el însuşi câţiva membri 
preţioşi ai acestei familii. Mama lui şi nişte veri. Ar fi trebuit să se 
însoare, să aibă copii, să-şi facă o familie. Insă nu cunoscuse pe 
nimeni cu care să vrea să întemeieze aşa ceva. Să fi fost din cauza a 
cine şi ce era el? Greu de spus. Ce ştia sigur era că nimeni n-avea să-i 
spună lui ce să facă. 

Nu acum. 

Niciodată. 

— Eu mă duc la mină, anunţă el. 

— Mă temeam că asta voiai să faci în seara asta. 

— O să vii cu mine? 

— Am de ales? 


Capitolul cincizeci şi trei 


Zachariah dorea să ştie cine e rabinul Berlinger. 

— Fostul şef al acestei comunităţi. Unul dintre ultimii oameni în 
viaţă care a trecut prin Holocaust. 

— A supravieţuit naziştilor? 

Primarul încuviinţă. 

— A fost dus la Terezin, împreună cu mulţi alţii. A servit în consiliul 


de guvernare din lagăr şi a încercat să aibă grijă de oameni. 

Oraşul fortificat Terezin fusese un punct de concentrare de unde 
zeci de mii de evrei cehi fuseseră transportaţi în lagărele morţii. Mulţi 
dintre ei muriseră şi acolo din pricina condiţiilor precare. 

— Rabinul este extrem de apreciat, zise primarul. Nimeni nu se 
îndoieşte de el. Dacă el a cerut să discute cu aceşti doi intruşi, atunci 
asta se întâmplă. 

Zachariah înţelese şi ce rămăsese nerostit. Alegerea acestui primar 
în funcţie depindea de sprijinul unor asemenea oameni. Deşi primarul 
putea fi un soi de rege, Berlinger era cel care fabrica regi. Cu toate 
astea: 

— Trebuie să aflu ce vrea să ştie. 

— Vrei să-mi spui care e interesul tău? 

— Bărbatul prins la sinagogă deţine ceva ce-mi aparţine. Vreau acel 
ceva înapoi. 

— Trebuie să fie ceva de mare importanţă. 

— Pentru mine este. 

Işi alegea cuvintele cu grijă. 

Trebuia să spună destul, dar nu prea multe. 

— Am trimis pe cineva să afle ce se petrece. Ce-ar fi ca, până ce 
omul vine înapoi, noi doi să ne rugăm? la uite colo, pe fereastra 
dinspre est, se poate vedea soarele dimineţii. 

Zachariah îşi ridică privirea către deschizătura îngustă care 
strălucea datorită primelor raze ale zilei. Realiză că de 700 de ani 
evreii vedeau acea privelişte. Tot ce era pe cale să facă, tot ce 
plănuise era pentru ei. 100000 din fraţii lui de credinţă fuseseră 
exterminați în timpul războiului, după ce preşedintele ceh pur şi 
simplu predase ţara lui Hitler, sub formă de protectorat german. 
Imediat au fost implementate legi care le interziceau doctorilor care 
nu erau arieni să aibă grijă de bolnavi. Evreilor li se interzisese 
accesul în parcuri publice, teatre, cinematografe, biblioteci, 
evenimente sportive, băi publice şi ştranduri. Nu puteau ocupa posturi 
de funcţionari publici şi fuseseră obligaţi să utilizeze doar câteva 
compartimente din spatele trenurilor. Cumpărăturile le erau permise 
doar la anumite ore. Stingerea fusese stabilită pentru ei la opt seara. 
Nu le erau permise apelurile telefonice şi nici un evreu nu-şi putea 
schimba locuinţa fără aprobare. Lista restricţiilor era nesfârşită, toate 
încălcările ei ducând la arestare şi exterminare. 

Insă naziştii nu distruseseră cartierul evreiesc. 

Sinagogile erau neatinse, inclusiv Vechea Sinagogă Nouă. Nici 
măcar cimitirul nu fusese din cale afară de vandalizat. Avuseseră 
ideea să transforme totul într-o expoziţie sofisticată în aer liber. 

Muzeul exotic al unei rase dispărute. 

Insă aşa ceva nu devenise niciodată realitate. 


Rusia eliberase ţara în 1945. 

De câte ori ajungea în Praga, Zachariah părea şi mai hotărât. De-a 
lungul istoriei, evreii respectaseră conducerile puternice, motivațiile 
clare şi acţiunile determinate. Apreciaseră deciziile duse până la 
capăt. lar el asta avea de gând să le furnizeze acum. Insă primarul 
avea dreptate. Era vremea să se roage. Ca atare, îşi împreună 
palmele, înclină capul şi ceru ajutorul Domnului în tot ceea ce 
întreprindea. 

— Mai e un lucru, rosti încet primarul. 

Zachariah deschise ochii şi se uită la el, care era cu 30 de 
centimetri mai scund. 

— Ai întrebat despre documentele depozitate pe vremuri în pod. 
Aşa cum se obişnuieşte, din când în când le îngropăm. Numai că noi 
am dezvoltat o altă modalitate de a ne achita de acea obligaţie. 

Zachariah aşteptă o explicaţie. 

— În vechiul cimitir nu mai e spaţiu disponibil şi oricum nimeni nu 
vrea să sape acolo. Sunt prea multe morminte nemarcate. Aşa că 
avem o criptă în care punem scrierile. Sunt depozitate acolo de la 
război încoace. E un sistem care funcţionează. Problema noastră a 
fost întreţinerea acelei cripte. E foarte scumpă. Muncă intensivă. 

Zachariah receptă mesajul nerostit. 

— Ne luptăm în fiecare zi, continuă primarul, ca să reclamăm 
proprietăţile noastre şi să restaurăm cimitirul şi sinagogile. Incercăm 
să ne gestionăm vieţile, să readucem la viaţă moştenirea noastră, să 
reînviem ceea ce e al nostru. Pentru asta, încurajăm investiţiile 
dinafară. Făcu o pauză. De câte ori putem. 

— Cred că una dintre fundaţiile mele ar putea face o donaţie 
potrivită care să vă ajute în aceste eforturi. 

Primarul dădu din cap. 

— E foarte generos din partea ta. 

— Evident, m-ar ajuta mult să văd această criptă, ca să apreciez 
cum se cuvine volumul contribuţiei. 

Capul primarului se înclină din nou. 

— Cred că o asemenea cerere este perfect rezonabilă. Vom face 
asta. Imediat după ce ne rugăm. 


Tom îl urmări pe bătrânul rabin, conştient de tot ce se petrecea. 
Habar n-avea dacă omul chiar era cine pretindea că e. Ce ştia însă era 
faptul că mesajul netăiat fusese citit, iar conţinutul lui era cunoscut 
acum de o terță persoană. 

Îi veni în minte mesagerul înfumurat de la librăria Barnes & Noble, 
împreună cu avertismentul lui. 

Nu vei şti niciodată dacă e adevărat sau suntem noi în spate. 

Ca acum. 


— Când aţi auzit pentru prima dată de ceva din toate astea? îl 
întrebă el pe Berlinger. 

— Bunicul tău a venit aici în anii 1950. Mama lui era cehoaică. Noi 
doi ne-am împrietenit. In cele din urmă mi-a povestit diverse lucruri. 
Nu totul, dar destule. 

Tom se uită la Alle, care asculta. Ar fi preferat să discute cu acel om 
între patru ochi, dar îşi dădu seama că era imposibil. 

— Marc era o persoană fascinantă. Am petrecut multe clipe 
împreună. Vorbea limba noastră, ne cunoştea istoria şi problemele. 
Niciodată nu am înţeles tot ce ştia el, dar era important. Am ajuns să 
am suficientă încredere în el ca să fac ce îmi cere. 

— Anume? 

Bătrânul îl studie cu ochii lui obosiţi. 

— Puțin mai devreme am fost trezit din somn şi mi s-au dat aceste 
obiecte de pe masă. Inscrisul conţinea numele meu, aşa că s-a 
considerat că trebuie să fiu consultat. Am citit, apoi am întrebat de 
unde provine documentul împreună cu restul. Mi s-a spus că a fost 
prins un bărbat care încerca să pătrundă în podul sinagogii. M-am 
gândit imediat la alte vremuri şi la un alt bărbat care a încercat 
acelaşi lucru. 

„Pleacă de acolo”, strigase Berlinger. 

Omul care se ţinea de scara cu inele de fier lipită de Vechea 
Sinagogă Nouă se uita pur şi simplu în jos şi clătina din cap. 

„Am venit să văd golemul şi asta voi face.” 

Berlinger estimase că bărbatul era cam de vârsta lui, cincizeci şi 
ceva de ani, dar cu o condiţie fizică mai bună, cu păr cărunt, trup zvelt 
şi chip plin de viaţă. Omul vorbea cehă, dar cu un accent american 
distinct, iar asta îl şi făcea să pară american. 

„Vorbesc serios, spusese el. Nu-i nimic acolo sus. Povestea eo 
tâmpenie. Un basm. Asta e tot.” 

„Măi să fie, cât de tare subestimezi puterea lui Jehuda Leva ben 
Becalel.” 

Fusese impresionat de felul în care străinul folosise numele corect 
al rabinului Loew. Nu prea mai veneau oameni la Praga, iar dintre cei 
care o făceau, nici unul nu ştia numele corect. După război, comuniştii 
preluaseră controlul şi închiseseră granițele. Nimeni nu intra şi nu 
ieşea. Habar n-avea cum reuşise acel american să vină acolo. Văzuse 
cum intrusul deschisese uşa de fier împodobită cu steaua lui David. 
Nu mai fusese încuiată de dinainte de război. Omul dispăruse în 
interiorul podului, după care îşi ivise capul în cadrul deschis al uşii. 

„Haide sus. Trebuie să vorbesc cu tine.” 

Nu se mai urcase în pod de ceva vreme. Acolo erau ţinute hârtiile 
vechi, depozitate până când aveau să fie îngropate, aşa cum cerea 
Tora. Cineva lăsase o scară proptită de peretele estic al sinagogii, 


astfel încât era uşor de ajuns la primul inel. Decise să satisfacă dorinţa 
străinului şi se căţărase până la uşă, după care intrase în pod. 

„Marc Cross, se recomandase străinul, întinzând mâna.” 

„Eu sunt...” 

„Rabinul Berlinger. Ştiu. Am venit ca să discut cu tine. Mi s-a spus 
că eşti un om de încredere.” 

— Aşa ne-am cunoscut, rosti Berlinger. Din acel moment, Marc şi cu 
mine am devenit cei mai apropiaţi prieteni şi am rămas aşa până în 
ziua în care a murit. Din nefericire, l-am văzut prea puţin în deceniile 
care au urmat, dar am corespondat. M-aş fi dus la înmormântarea lui, 
dar sovieticii nu le permiteau evreilor să călătorească în străinătate. 

Tom întinse mâna şi luă cheia de pe masă. 

— Chestia asta nu deschide uşa podului. 

— Evident că nu. Broasca de la uşa aia e nouă, montată acolo 
atunci când podul a fost renovat şi reparat, cu câţiva ani în urmă. Am 
păstrat stilul vechi doar de dragul aparenţelor. Dar acum nu e nimic 
acolo sus care să aibă importanţă. 

Tom sesiză ce rămăsese nerostit. 

— Dar care a avut pe vremuri. 

Berlinger dădu din cap. 

— Ţineam hârtiile vechi acolo. Dar ele sunt acum depozitate sub 
pământ, în cimitir. Rabinul se ridică. Îți arăt. 

Tom nu era încă pregătit să plece şi arătă înspre cheie. 

— Sunt semne pe ea. Aveţi idee ce reprezintă? 

Bătrânul încuviinţă. 

— Nici măcar nu v-aţi uitat la ele. 

— N-am nevoie, domnule Sagan. Eu am făcut cheia şi am pus acele 
semne acolo. Ştiu exact ce înseamnă. 

Tom era şocat. 

— lar faptul că dumneata ai în posesie această cheie prețioasă este 
singurul motiv pentru care nu te afli acum în custodia poliţiei. 


Capitolul cincizeci şi patru 


Zachariah îl urmă pe primar din sinagogă până pe o stradă numită 
U Stareho Hrbitova, mai degrabă o alee scurtă şi înclinată care ducea 
către o clădire cunoscută ca sală de ceremonii. Construită în stil 
neoromanic, servise în trecut drept capelă şi fusese folosită de 
societatea locală care se ocupa de funeralii. Acum era un muzeu al 
obiceiurilor şi tradiţiilor funerare. Zachariah cunoştea lunga tradiţie a 
Societăţii Funerare din Praga, înfiinţată la mijlocul secolului al XVI-lea 
cu misiunea de a se asigura că morţii au parte de o ceremonie 


adecvată de rămas-bun. 

El şi primarul se rugaseră cincisprezece minute. Cu ocazia 
întâlnirilor anterioare cu acest om, Zachariah nu îl socotise niciodată 
atât de devotat. Mai degrabă îl considerase pragmatic, aşa cum 
demonstrase şi faptul că reuşise să stoarcă o contribuţie financiară de 
la el, doar pentru a-l lăsa să vadă unde erau păstrate documentele 
vechi. Ele reprezentau o încercare suficient de vagă de a găsi ceva, 
dar era curios să le vadă. In Viena nu se punea problema lipsei de 
pământ sacru, iar cărţile şi documentele erau îngropate cu reverență 
în câteva cimitire evreieşti. 

Aici lucrurile stăteau cu totul altfel. 

O poartă de fier adiacentă casei de ceremonii ducea către o altă 
alee care intra în cimitir. Aceasta era manevrată de un om în 
uniformă. Lui Zachariah i se spusese că poarta era, de fapt, ieşirea 
vizitatorilor, căci intrarea în cimitir se găsea la o stradă mai încolo. Pe 
primar nu îl oprit nimeni la poartă. Zachariah îl urmă într-unul dintre 
cele mai sacre locuri din lume. Pe o suprafaţă de doar 11000 de metri 
pătraţi erau îngropaţi circa 100000 de oameni în movile de pământ, 
pe sub tufişuri de iarbă, fapt care explica pietrele funerare - în număr 
de 12000, dacă îşi amintea corect - înghesuite unele într-altele şi 
aşezate în unghiuri ciudate, ca şi cum ar fi fost dispersate de un 
cutremur. 

Din pricină că li se interzicea să-şi îngroape morii în afara 
cartierului, timp de 350 de ani evreii îşi găsiseră-odihna veşnică aici. 
Alte terenuri nu putuseră fi găsite, iar Tora interzicea mutarea 
morţilor, aşa că soluţia fusese aceea a aducerii de pământ 
suplimentar şi de ridicare a nivelului cimitirului, strat peste strat, până 
la îndeplinirea cerinţei talmudice ca mormintele să fie separate de cel 
puţin şase palme de pământ. In cele din urmă, între zidurile cimitirului 
ajunseseră să se înalțe douăsprezece straturi de sol, fiecare dintre ele 
înalt de circa şaizeci de centimetri. Inhumările se opriseră în 1787 şi 
Zachariah se întrebă câte matsevan-uri dispăruseră sau fuseseră 
distruse, câţi oameni fuseseră uitaţi. 

Privirea lui cuprinse priveliştea ireală. 

Copacii puneau totul în umbră. Atenţia era atrasă de pietrele 
groase, cele mai simple dintre ele nemarcate, cele mai multe cu 
decoraţiuni şi sculpturi care făceau referire la numele decedatului, 
familie, stare civilă şi profesie. Zachariah observă inscripţiile artistice 
- un copac al vieţii, o menora, ciorchini de struguri, animale. Unele 
puteau fi citite, cele mai multe nu. Ici-colo se vedeau monumente cu 
patru laturi, cu părţi frontale ridicate, acoperite cu un plafon în formă 
de şa, similare cu mormântul tatălui său din Austria. Cimitirele erau 
locuri sfinte, unde morţii aşteptau învierea. Motiv pentru care nu 
puteau fi niciodată închise. 


O linie alcătuită din pietriş, prin iarbă, forma o potecă printre 
pietrele funerare. Nu se mai găsea nimeni altcineva în spaţiul strâmt 
dintre ziduri. Zachariah observă camere de supraveghere cu circuit 
închis montate din loc în loc. 

— Mai există acte de vandalism? îl întrebă el pe primar. 

— Rare. Camerele de supraveghere le-au redus. Apreciem 
generozitatea ta în furnizarea de fonduri pentru ele. 

Zachariah dădu din cap. 

— Ingropăm animalele care sunt aruncate peste zid în colţul 
îndepărtat de colo, zise primarul. 

Odată ce o fiinţă moartă atingea pământul sacru, ea nu-l mai putea 
părăsi, indiferent că era vorba de un om sau de un animal. Zachariah 
aprecia respectarea tradiţiei talmudice de către această comunitate. 
Propria congregaţie din Viena nu era la fel de strictă. Ideile 
progresiste diluaseră ceea ce pe vremuri fusese o comunitate 
ortodoxă puternică. De aceea, ajunsese să se roage, de cele mai 
multe ori, într-o mică sinagogă de pe proprietatea lui. 

— Am dat ordin ca omul care se ocupă de poarta de acces să vină 
la muncă devreme, zise primarul. Locul ăsta nu se deschide decât 
peste două ore. 

Nu mai era nimeni în jur. Lui Zachariah îi plăcea tratamentul de 
care avea parte şi îşi dădea seama că totul era făcut ca el să-şi 
deschidă carnetul de cecuri. Primarul habar n-avea de ce era el acolo, 
ci doar că era, iar o ocazie ca aceasta nu putea fi irosită. 

Primarul se opri şi arătă înspre nişte uşi duble din zidul îndepărtat. 

— In spatele acelor uşi se găseşte o scară care duce direct într-o 
încăpere subterană, folosită pe vremuri pentru păstrarea uneltelor. S- 
a dovedit ideală ca loc unde hârtiile să se transforme din nou în praf. 

— Nu vii şi tu? 

Primarul clătină din cap. 

— O să aştept aici. Aruncă singur o privire. 

Zachariah simţi că era ceva cu acel om. Ceva ce nu-i prea plăcea, 
însă ştia că Rocha nu era departe, căci îl zărise venind după ei înspre 
poarta de fier. Aşa că vru să se facă bine înţeles. 

— Sper că îţi dai seama că nu sunt o persoană de care să îşi bată 
cineva joc. 

— Asta e clar. Eşti un om important. 

Inainte de a mai rosti ceva, primarul se întoarse şi plecă. Fu pe 
punctul de a striga după el ca să-l oprească, dar se răzgândi. In 
schimb, ieşi de pe poteca pietruită şi îşi croi drum printre pietrele 
funerare până ce ajunse la zidul exterior. Işi dădu seama că acea 
porţiune de cimitir era paralelă cu U Stareho Hrbitova, strada pe care 
merseseră mai devreme. La trei metri deasupra lui se întindea altă 
porţiune de cimitir, cu solul susţinut de zidul exterior. Uşile duble din 


faţa lui conduceau sub acea porţiune a cimitirului. 

Le deschise. 

Mai multe greble, lopeţi şi mături erau proptite de un zid, în dreapta 
lui. O scară metalică ducea în jos, către un pătrat întunecat de pe 
podeaua din piatră. 

Privi în josul treptelor. 

Dedesubt ardea o lumină. 

Părea aşteptat. 

Păşi pe trepte, dar înainte de a începe să coboare închise la loc 
uşile duble. 

Coborî, dându-şi seama că se afunda literalmente în trecut. Fiecare 
şaizeci de centimetri coborâţi însemna un nou strat de morminte. 
Când ajungea jos, avea să se afle acolo unde începuseră înhumările, 
cu 700 de ani în urmă. 

Aruncă o privire dincolo de picioarele lui şi văzu solul apropiindu-se. 

Peste alte câteva trepte dădu de piatră. 

__Se afla, probabil, la şapte sau opt metri sub nivelul solului. 
Incăperea luminată din faţa lui avea forma unui pătrat cu latura cam 
de zece metri, cu tavanul puţin deasupra capului său şi cu podeaua de 
pământ umedă. De ziduri erau sprijinite stive de cărţi şi documente în 
teancuri dezordonate, cele mai multe deja putrede. Aerul stătut avea 
un iz de putreziciune şi Zachariah se întrebă care era sursa. 

În centrul încăperii, la lumina a trei becuri incandescente, stătea în 
picioare aceeaşi femeie pe care o întâlnise la castelul Schonbrunn. 

Ambasadoarea Israelului în Austria. 

— Tu şi cu mine trebuie să ne continuăm discuţia, îi zise femeia. 


Alle asculta convorbirea dintre rabin şi tatăl ei. Ambii bărbaţi 
cunoşteau lucruri pe care ea nu le ştia. In special tatăl ei, care, în mod 
evident, ţinuse pentru el mult mai multe decât dezvăluise. 

Aşa cum era povestea cu cheia, care semăna cu un obiect care ar fi 
putut deschide cufărul unui pirat, cu excepţia faptului că un capăt era 
împodobit cu trei stele ale lui David. Celelalte semne despre care 
discutau cei doi erau prea mici ca să fie văzute din locul unde şedea 
ea. 

O mişcase povestea întâlnirii dintre Berlinger şi străbunicul ei. Nu-l 
cunoscuse niciodată pe Marc Eden Cross sau pe soţia acestuia, căci 
ambii muriseră cu mult înainte de a se naşte ea. Bunica ei îi povestise 
despre cei doi şi Alle văzuse fotografii, dar ştia puţine, cu excepţia 
faptului că străbunicul fusese un arheolog de un oarecare renume. 

— Cum era străbunicul meu? îl întrebă ea pe rabin. 

Bătrânul îi zâmbi. 

— Un om încântător. Ai ochii lui. Ştiai asta? 

Alle clătină din cap. 


— Nu mi s-a mai spus aşa ceva. 

— Tu de ce eşti aici? o întrebă Berlinger. 

Alle decise să joace rolul nevinovatei. 

— M-a adus tata. 

Rabinul se întoarse spre tatăl ei. 

— Dacă tu eşti cu adevărat Levitul, aşa cum spune mesajul, atunci 
îţi cunoşti datoria. 

— A venit vremea ca acea datorie să se schimbe. 

Alle zări nedumerirea de pe chipul bătrânului. 

— Ce alegere ciudată, zise Berlinger. Simt furie. Resentimente. 

— Nu eu am ales. Tot ce ştiu este că fiica mea şi un individ pe 
nume Zachariah Simon pun ceva la cale. Nu cunosc ce anume şi mă 
interesează doar fiindcă un om a murit ieri din pricina asta. 

— Şi totuşi ai adus-o aici? 

— Ce cale mai bună de a o supraveghea aveam? 

Alle ura tonul lui, dar păstră tăcerea. Era acolo ca să afle mai multe, 
iar o discuţie în contradictoriu nu ar fi ajutat-o deloc. 

Berlinger ridică cheia. 

— Am făcut asta cu multă vreme în urmă. Contribuţia mea la 
misiunea lui Marc. 

— Care era misiunea lui? întrebă Alle. 

Rabinul o măsură cu o privire dură. s 

— El era alesul, denumit Levitul, căruia i se încredința totul. Insă a 
trăit în vremuri de mari tulburări. Naziştii au schimbat totul. Au căutat 
chiar şi ceea ce păzea el. 

— In ce fel? se interesă Tom. 

— Doreau comoara Templului nostru. O socoteau premiul suprem, 
dacă voiau distrugerea culturii noastre, aşa cum procedaseră 
babilonienii şi romanii. 

— Comoara Templului a dispărut de aproape două mii de ani, zise 
Tom. 

— Numai că şi ei au auzit poveştile, replică Berlinger. Aşa cum le- 
am auzit şi eu. Anume că ea a supravieţuit. Că a fost ascunsă. Şi o 
singură persoană ştia de ea. Bătrânul făcu o pauză. Levitul. 

— Cu trei zile în urmă, aş fi spus că sunteţi nebun, zise Tom. Acum 
nu mai pot face asta. In mod evident se petrece ceva aici. 

Berlinger arătă înspre bilet. 

— Tatăl tău a fost Levitul. El cunoştea secretul sau cel puţin atâta 
cât fusese dezvăluit. Marc era un om prudent. De înţeles de ce. Ca 
atare, pentru prima dată după sute de ani, a schimbat elementele 
acelui secret. Trebuia să o facă, date fiind vremurile. 

Alle îşi putea doar imagina cum era să fii evreu în Europa între 
1933 şi 1945. Prin ce orori trecuseră acei oameni! Bunicul ei îi 
povestise despre unele grozăvii pe care şi el le aflase de la rudele lui. 


Însă acolo, stând în faţa ei, se găsea un om care le trăise pe propria 
piele. 

— Spuneai că intenţionezi să schimbi lucruri, şopti Berlinger. Ce fel 
de lucruri? 

— O să găsesc comoara aia. 

— De ce ai face aşa ceva? 

— De ce naiba nu? Tom ridică vocea, plin de mânie. Nu credeţi că a 
stat ascunsă destulă vreme? 

— De fapt, sunt de acord cu tine. 


Capitolul cincizeci şi cinci 


Bene se dădu jos din camionetă. Condusese de la proprietatea lui 
spre vest, apoi spre nord, în munţi, pătrunzând în St. Mary şi în 
aceeaşi vale pe care el şi Tre o vizitaseră, cu o zi înainte, acelaşi loc 
identificat cu ajutorul documentului descoperit în arhiva jamaicană. In 
apropiere curgea râul Flint şi multe alte pâraie izvorau din munţi, 
îndreptându-se către ţărmul mării. Frank Clarke îl urmase cu un alt 
vehicul. Bene era supărat din pricina prietenului său, iritat de 
descoperirea altor minciuni, rănit de felul în care putea fi privit de alţi 
marooni. El unul fusese bun cu aceşti oameni şi făcuse pentru ei mai 
multe ca oricine. 

Şi totuşi, ei îl urau. 

Căutase mina în numele lor, ca să i se spună acum că ei ştiuseră de 
ea în tot acest timp. 

Un vehicul era parcat în faţă, iar lângă acesta stătea Tre 
Halliburton. 

Bene şi Clarke se apropiară şi cel dintâi întrebă: 

— Cât mai e de aici? 

— Un urcuş de vreo zece minute pe panta aia dinspre est. 

Luna plină arunca o lumină palidă şi rece peste pădure. Fulgere roz 
licăreau la marginile unor nori îndepărtați. Bene adusese două 
lanterne şi văzu că şi Tre avea una în mână şi încă ceva. 

Arătă înspre obiect. 

— E un GPS, zise Tre. Spre deosebire de spanioli, noi nu trebuie să 
bâjbâim în beznă. Am coordonatele peşterii. 

— Chiar crezi că asta e? 

— Da, Bene. Totul indică asta. 

Bene i-l prezentă pe Clarke lui Tre şi zise: 

— Este maroon şi ştia deja despre locul ăsta. 

Îi dădu lui Frank o lanternă. În lumina lunii zări îngrijorarea de pe 
chipul vechiului său prieten. 


— Ce altceva nu-mi spui? întrebă Bene. 
insă nu primi nici un răspuns. 
In schimb, Frank se întoarse şi porni spre copaci. 


Zachariah se uită fix la ambasadoare. 

— De unde ştiai că sunt în Praga? 

— De la prietenii ăia ai mei, răspunse ea în engleză. Ai verificat 
lipsa cadavrul lui Jamison? 

— Bineînţeles. Impresionant. 

Ea dădu din cap auzind complimentul lui. 

— Primarul de aici este tot un prieten. După ce l-ai contactat tu mai 
devreme, am făcut-o şi eu. 

— Şi de unde ştii că am luat legătura cu el? 

— De la telefonul pe care îl porţi la tine. Dacă îl foloseşti, întreaga 
lume află. 

— Ceea ce înseamnă că ai prieteni în Mossad. 

— Printre altele. Dar, cum am spus şi ieri, ei nu ştiu nimic. Chestia 
asta este între tine şi mine. 

— Ce vrei? 

— Un moment de intimitate şi m-am gândit că locul ăsta este 
excelent. 

— De unde ştiai că o să vin aici? 

— Primarul m-a asigurat că te va aduce. 

Zachariah nu se simţea confortabil în prezenţa ei. Cu toate astea, 
nu putea face altceva decât să asculte. 

— Trebuie să spun, reluă ea, că prima dată când m-am gândit la 
planul tău, l-am găsit mult exagerat. Insă, după ce am reflectat 
asupra lui, am început să îmi dau seama că ai dreptate. Muntele 
Templului este locul perfect de aprindere a focului. 

De la Războiul de Şase Zile din 1967, Israelul controlase 
lerusalimul. Ca o concesie făcută după lupte, Consiliului Religios 
Suprem Musulman i se permisese să continue să aibă grijă de 
suprafaţa de treizeci şi cinci de acri cunoscută sub numele de Muntele 
Templului. Era locul unde Dumnezeu alesese să-şi odihnească Divina 
Prezenţă. De acolo lumea se extinsese în forma ei actuală. Acolo se 
strânsese ţărâna ca să fie creat primul om. Acolo îl legase Avraam pe 
Isaac. Evreii de pe întreg cuprinsul lumii se întorceau cu faţa spre el 
când se rugau. Acolo construise Solomon primul Templu. Al doilea 
Templu se ridicase în acelaşi loc. Acel loc era atât de sacru, încât 
legile rabinice le interziceau evreilor să meargă pe acolo, ca să evite 
călcarea neintenţionată pe locul unde existase odinioară Sfânta 
Sfintelor. 

— N-ai menţionat niciodată care e planul meu, zise el. 

Ea zâmbi. 


— Aşa e. 

Poate că era bine că ea venise acolo. Avea şi el câteva întrebări de 
pus. 

— Dumnezeu n-a retras niciodată porunca Lui din Exod ca noi să-l 
construim un sanctuar, zise ea. Controlul musulman asupra Muntelui 
Templului este ca un pumnal înfipt în inima fiecărui evreu, iar evreii 
nu pleacă nicăieri. 

Zachariah ştia cum numeşte islamul acel munte. Nobilul Sanctuar. 
Punctul final al călătoriei lui Mohamed la Ierusalim. Locul de unde 
profetul s-a înălţat la ceruri. Acolo se găsea una dintre cele mai vechi 
structuri islamice din lume, Cupola Stâncii, cu faţa spre Mecca, 
construită pe locul unde se ridicase înainte cel de-al doilea Templu. 

— N-ar fi trebuit să cedăm controlul niciodată, zise ea. Ce-au spus 
în 1967? Dacă încercăm să le ţinem pe toate, nu va exista niciodată 
vreo fărâmă de pace. 

— Cu toate astea, am cedat muntele şi continuăm să trăim în frică. 
Arabii ne ameninţă zilnic cu invazia. 

Chiar reuşiseră asta. In 1973. Războiul de lom Kipur. Apoi, şase ani 
mai târziu, tot ce fusese cucerit în timpul conflictului armat fusese 
retrocedat la Camp David prin acordul semnat de Carter, Begin şi 
Sadat. 

La naiba cu americanii care se amestecaseră iarăşi! 

Zachariah îi spuse femeii la ce se gândea. 

— Am învăţat un lucru din cele două războaie, zise ea. Să-i ţinem 
pe arabi ocupați cu luptele dintre ei şi atunci nu vor mai avea timp să 
se bată cu duşmanul lor comun. 

O informaţie inutilă, având în vedere ce se întâmplase după aceea. 

— Imi amintesc de ziua în care a fost coborât drapelul israelian care 
flutura pe Cupola Stâncii. Tatăl meu a plâns. La fel ca mine. Atunci am 
decis să nu cedez nimic duşmanilor noştri. 

Ambasadoarea se lăsă pe vine, cercetând câteva dintre 
documentele care putrezeau. 

— Zac aici, în beznă şi dispar încet. Ce trist! 

Insă era ceva şi mai important. 

— Ca şi trupurile care ne îmbracă. 

Ea se ridică şi se uită la el. 

— Vreau să aflu mai multe despre scânteia ta. 

Destul. 

— Vreau să aflu ce ştii. 


Tom încerca să proceseze ceea ce tocmai spusese Berlinger. 

— Sunteţi de acord cu mine? 

— Marc şi cu mine am dezbătut pe larg această idee. El susţinea cu 
tărie că secretul ar trebui să rămână ascuns. Eu credeam că venise 


vremea ca evreilor să le fie înapoiate comorile sacre. De ce nu? 
Creştinii, musulmanii, budiştii, cu toţii le au pe ale lor. N-ar trebui să ni 
se permită şi nouă aşa ceva? 

Tom se uită la Alle care înregistra tot ce auzea. Hotărî să-i dea 
biletul complet să-l citească. 

— Uite ce a scris, de fapt, bunicul tău. 

Ea luă hârtia şi citi. 

— De ce există o asemenea tensiune între voi doi? întrebă 
Berlinger. 

— Mă urăşte. 

— E adevărat? o întrebă rabinul pe Alle. 

Ea îşi ridică privirea de pe pagină şi îl întrebă pe Tom. 

— De ce m-ai păcălit? 

— Pentru că îi eşti loială lui Simon. 

— Cine e Simon? întrebă Berlinger. 

Tom îi spuse. 

— İl cunosc pe individ. A fost aici de câteva ori. Banii lui sunt 
apreciaţi de unii. 

— Dar nu şi de dumneavoastră? 

— Eu sunt întotdeauna prudent cu oamenii care oferă bani pe 
gratis. 

— E periculos ca naiba, zise Tom. Urmăreşte comoara Templului. La 
fel ca şi guvernul american. Aveţi idee de ce? 

Văzu că informaţia îl surprinsese pe bătrân. 

— Marc se temea că, într-o bună zi, secretul nu va mai putea fi 
păstrat. Îngrijorările lui se legau de Germania şi de nazişti. Şi mie mi-a 
fost frică de ei, dar mai târziu m-am temut mai tare de sovietici. Nici 
unul din noi nu s-a gândit însă la o ameninţare din partea unora de-ai 
noştri. Simon vrea comoara pentru toţi evreii? 

— Exact asta vrea, interveni Alle. E de acord cu dumneavoastră. E 
vremea să ne primim înapoi obiectele sacre. 

— Dar tu nu vezi la fel lucrurile, îi zise Berlinger lui Tom. 

— Asta e ultimul lucru pe care şi-l doreşte Simon. 

— Şi atunci ce vrea? 

— Tatăl meu, interveni iarăşi Alle, crede că Zachariah e un pericol. 
Poate ştiţi sau nu, dar tatăl meu a fost pe vremuri reporter de ziar. A 
fost dat afară pentru inventarea unui articol. Aşa că ar fi bine să vă 
aduceţi aminte de asta înainte de a-i asculta poveştile. 

Tom îşi plesni palmele de masă şi sări de pe scaun. 

— M-am săturat de gura ta. Habar n-ai ce s-a întâmplat cu articolul 
ăla. Înţeleg că vrei să mă crezi un trişor şi un impostor. Asta probabil 
că te ajută să mă urăşti. Dar ascultă-mă bine. Am comis destule 
greşeli cu tine ca tată. Urăşte-mă pentru astea, dacă vrei. Dar nu mă 
uri pentru ceva ce n-am făcut. O privi drept în ochi. Alle îi răspunse la 


fel. 

Berlinger îşi lăsă cu blândeţe o mână pe braţul lui. Tom se uită la 
rabin, care dădu uşor din cap, indicându-i să se aşeze la loc pe scaun. 
Tom se conformă. 

— Trebuie să luăm nişte decizii, zise Berlinger în şoaptă. Nişte 
hotărâri importante. Veniţi amândoi cu mine. 


Capitolul cincizeci şi şase 


Bene mergea după Tre, care îl urma pe Frank Clarke. Nici unul 
dintre ei nu-şi aprinsese lanterna. Nu era nevoie. Razele clare ale lunii 
împrăştiau lumină mai mult decât era nevoie. Tre citea indicaţiile GPS, 
însă Frank înainta fără nici un fel de ajutor electronic. 

— Merge drept spre ea, îi zise Tre lui Bene. 

Nu era de mirare, având în vedere discuţia pe care o avusese cu 
Clarke acasă la el. Niciodată nu-şi imaginase că vechiul lui prieten l-ar 
fi putut dezamăgi în asemenea hal. Insă un astfel de eveniment îl 
făcuse prudent, aşa că venise pregătit cu o armă semiautomată 
ascunsă în teaca de umăr, pe sub cămaşa deschisă la gât. 

— Incă cincizeci de metri, anunţă Tre. 

Se putea auzi zgomot de apă curgătoare. Trecură prin alte pâlcuri 
de vegetaţie, până ce găsiră un iaz în care curgea apă de la douăzeci 
de metri. Un pârâu se vărsa şi curgea din iaz, dispărând în pădurea 
neagră. Bene văzuse o mie de astfel de pâraie în munţii din jurul 
proprietăţii lui. Apa se găsea din belşug în Jamaica şi fusese 
dintotdeauna una dintre principalele ei bogății naturale. 

Frank aprinse lanterna şi fasciculul ei se plimbă pe suprafaţa 
iazului, apoi în sus, asupra cascadei. 

— In piatră e o crăpătură. In spatele apei. O peşteră. Dar eo 
fundătură. Un drum fals care nu duce nicăieri. 

— Şi atunci de ce ni-l arăţi? întrebă el. 

Colonelul cobori lanterna şi se întoarse. 

— Pe vremuri ducea la mină, dar a fost sigilat cu mult timp în urmă. 
Maroonii au pus capcane acolo. Ca un mod de a alunga pe oricine ar fi 
venit să arunce o privire. 

— Ce vrei să spui, Frank? 

— Că eşti pe cale de a vedea ceva ce i-a costat pe oameni viaţa. 

Bene percepu şi partea nerostită. Există un risc acolo. 

— Sunt gata, declară el. 

— Arma pe care o porţi n-o să te ajute. Trebuie să înoţi ca să ajungi 
înăuntru. 

Bene îşi dădu jos cămaşa, apoi îşi scoase teaca cu arma şi le dădu 


pe amândouă lui Tre. Începu să-şi dea jos şi pantalonii şi bocancii, dar 
Frank îl opri. 

— De-alea o să ai nevoie acolo. 

— Deci, ce fac? întrebă Bene. 

— E o deschizătură cam la trei metri adâncime, sub căderea de 
apă. E un puț care duce în sus câţiva metri, până într-o încăpere care 
făcea parte din mină în vremea lui Columb. Pe atunci intrai direct prin 
crăpătura din spatele căderii de apă. Nu se mai poate. De aceea locul 
ăsta n-a fost niciodată descoperit. 

— De unde ştii de el? întrebă Tre. 

— Face parte din moştenirea mea. 

— Merg şi eu, rosti Tre. 

— Nu, nu mergi, îl opri Bene. Chestia asta este între noi, maroonii. 


Zachariah aştepta un răspuns la întrebarea lui. 

— Tu vrei al treilea Templu, zise ambasadoarea. Fără venirea lui 
Mesia. 

— Convingerea mea e că Mesia se va întoarce dacă noi construim 
al treilea Templu. 

— Cei mai mulţi evrei cred că Mesia trebuie să vină mai înainte de 
a avea al treilea Templu. 

— Se înşală. 

lar Zachariah vorbea serios. Nu citise nicăieri ceva care să-l 
convingă că templul trebuie să-l aştepte pe Mesia. Primele două 
temple fuseseră construite fară el. De ce nu şi al treilea? Cu siguranţă 
că ar fi fost preferabil să îl aibă pe Mesia. Sosirea lui ar fi încununat 
Olam-ha-Ba, Lumea care va Veni, unde toţi oamenii vor coexista 
paşnic. Războiul ar înceta, iar evreii s-ar întoarce din exil la casa lor 
din Israel. Fără crime, jafuri sau păcate. 

Fapt care justifica tot ce era pe cale să facă. 

— De asemenea, plănuieşti să porneşti un război, zise ea. Spune- 
mi, Zachariah, cum vei aduce comorile Templului nostru la munte? 

Ambasadoarea ştia. 

— De o manieră pe care musulmanii să nu o poată ignora. 

— Scânteia focului tău. 

Ce modalitate mai bună de a redeştepta un Israel adormit, decât să 
aranjezi atacarea celor mai venerate obiecte ale evreilor - pierdute 
timp de două mii de ani - chiar pe Muntele Templului? lar arabii ar 
reacţiona. Ar socoti orice astfel de act ca o ameninţare directă asupra 
controlului lor. Zilnic, suprimau orice dovadă a prezenţei evreieşti pe 
munte. Revenirea comorii Templului acolo după două mii de ani? Ar fi 
fost cea mai mare provocare posibilă. 

Ar acţiona. 

Şi atunci chiar şi cel mai blând dintre cetăţenii israelieni ar cere 


răzbunare. 

Zachariah auzea deja comentatorii comparând babilonienii cu 
romanii şi cu arabii, fiecare act al acestora, un refuz faţă de evrei la 
adresa dreptului lor divin de a ocupa muntele şi de a construi un 
sanctuar Domnului. De două ori până atunci avuseseră loc distrugeri 
fără consecinţe. Ce va fi de data asta? ar întreba ei. 

Israel deţinea o forţă mai mult decât suficientă ca să se apere. 

Acest act singular de sacrilegiu ar renaşte capacitatea ţării de a se 
proteja. 

— O scânteie care va aprinde un foc devastator, zise el. 

— Aşa va fi. 

— Şi tu ce vei face odată ce se va întâmpla? întrebă el. 

Chiar dorea să afle. 

— Voi face un apel în Knesset la răzbunare. La recucerirea Muntelui 
Templului. La alungarea tuturor musulmanilor. lar atunci când ei vor 
opune rezistenţă, căci o vor face, li se va arăta că nu suntem slabi. 

— Şi lumea? Americanii? Nu va vrea nimeni să se întâmple aşa 
ceva. 

— Atunci îi voi întreba: ce aţi făcut voi atunci când ţara a fost 
atacată de terorişti? Aţi închegat o armată şi aţi invadat Afganistanul. 
Pe urmă aţi invadat Irakul. Aţi apărat ceea ce credeaţi că e important. 
Şi noi vom face asta şi, în cele din urmă, vom avea Israelul, Muntele şi 
cel de-al treilea Templu. Dacă ai dreptate, atunci va veni Mesia şi noi 
vom avea pace mondială. Aş spune că toate astea merită riscul. 

La fel spunea şi el. 

Precum tatăl şi bunicul lui înainte. 

— Cât de aproape de succes eşti? îl întrebă ea. 

— Mai aproape decât am fost vreodată. Ultima piesă din puzzle 
este aici, în Praga. Şi ar trebui să o am în scurtă vreme. 

Ea păru mulţumită. 

— Cum te pot ajuta? 

— In nici un fel. Trebuie să fac asta singur. 


Bene se afundă în apa rece şi înotă în jos, urmând dâra de lumină 
făcută de lanterna lui Frank Clarke, care înota în faţă. Ar fi trebuit să-i 
fie frig, dar avea sângele fierbinte. Se simţea ca unul dintre strămoşii 
lui, pregătindu-se de bătălie cu britanicii, cu arme puţine, dar o mare 
hotărâre în suflet. 

Lumina lui Clarke dispăru într-o gaură neagră. Fasciculul continua 
să se vadă, deşi mult scăzut în intensitate. Cu lanterna lui într-o 
mână, se luă după el şi pătrunse în aceeaşi cavitate cu un diametru 
de circa doi metri. Privi prin apă şi văzu lumina lui Clarke undeva 
înspre tavan. Işi simţea pantalonii şi bocancii ca nişte ancore şi 
începea să atingă limita de rezistenţă a ţinerii respirației, aşa că dădu 


şi mai tare din picioare înspre lumină. Ajunse la suprafaţă şi începu să 
respire cu nesaţ. 

Frank stătea pe o prispă stâncoasă. Apa îi şiroia din pantaloni, iar el 
se uita fix în jos, ţinându-şi lanterna înspre Bene. 

— Te solicită la maximum, nu? 

Asta aşa era. 

Bene îşi puse lanterna pe stâncă şi se ridică din apă. Plămânii i se 
calmară. Nervii i se liniştiră, dar rămaseră în stare de alertă. 

Frank îşi plimbă fasciculul luminos prin încăpere. Bene văzu că era 
de formă neregulată, adâncă de câţiva metri, la fel şi în înălţime şi o 
ieşire alături de care se vedea un X cu cârlig săpat într-o piatră. 

— Semnul spaniolilor, zise Frank. Poate făcut chiar de Marele 
Amiral, de însuşi Columb. 


Alle mergea alături de tatăl ei şi de Berlinger. 

Părăsiseră încăperea de sub pământ şi clădirea şi ieşiseră pe 
stradă. Ceasul de deasupra a ceea ce rabinul le spuse că era primăria 
evreiască arăta aproape ora nouă dimineaţa. Oamenii mergeau pe 
străzile pietruite, aducând cartierul la viaţă pentru încă o zi. 
Comercianţii începeau să-şi deschidă tarabele aliniate de-a lungul 
zidului cimitirului, ale cărui porţi de fier, ce duceau spre morminte, 
erau acum păzite de un angajat. Alle auzea traficul de afară. Răcoarea 
de dimineaţă încă se mai simţea, deşi temperatura creştea rapid sub 
soarele strălucitor. 

Izbucnirea tatălui ei o afectase. 

Işi punea întrebări în legătură cu ceva ce el spusese. 

„Nu mă ur pentru ceva ce n-am făcut.” 

ÎI numise trişor şi mincinos din pricina tuturor celor întâmplate. 

Dar oare la ce se referise el? 

Ar fi trebuit să întrebe, dar nu se putea hotărî să o facă. Pur şi 
simplu dorea să afle tot şi să fugă de lângă el. Işi căra din nou geanta 
de umăr, cu telefonul mobil înăuntru. Tatăl ei luase biletul, cheia şi 
harta. 

O hartă a Jamaicăi, după cum văzuse. 

Ce însemnau toate astea? 

Berlinger îi conduse către o clădire cu turle, indicată de o tăbliță ca 
sală de ceremonii, construită în 1908. Era o construcţie cu trei etaje, 
în stil neoromanic, asemănătoare unei fortărețe, cu o turlă într-o parte 
şi un acoperiş din ţiglă. 

Rabinul se opri, apoi se întoarse spre ei. 

— Pe vremuri se ţineau discursuri funerare din balconul de acolo de 
sus. Asta era locul unde morţii erau pregătiţi pentru odihna veşnică. 
Acum e muzeu. 

Berlinger le făcu semn către o scară exterioară: 


— Haideţi să intrăm! 


Capitolul cincizeci şi şapte 


Bene îşi aprinse lanterna, bucuros că adusese cu el echipamente 
impermeabile. Chiar dacă arma lui se găsea afară, nu era complet 
lipsit de apărare. Sub pretextul că îşi stoarce pantalonii de apă, 
verifică dacă mai are cuțitul lipit de piciorul drept. 

Era încă acolo. 

li veni în gând povestea Marthei Brae, pe care i-o spusese din nou 
maică-sa la cină. Cum îi dusese ea pe spanioli într-o peşteră unde ar fi 
trebuit să găsească aur, după care dispăruse şi îi lăsase să se înece. 

— Taino le-au arătat spaniolilor locul ăsta, zise Frank. Trebuie să 
urmăm tunelul ca să vedem mai multe. 

Bene studie gaura cu un diametru de circa doi metri. Mormane de 
piatră neagră păzeau intrarea. Cu o clipă înainte, dar şi acum, 
observase că aerul intra şi ieşea din tunel ca o respiraţie ritmată. _ 

— Columb a fost obligat să stea în Jamaica un an, zise Frank. În tot 
acest timp au existat multe contacte între el, oamenii lui şi taino. 
După ce a reuşit să plece de pe insulă, a revenit, câteva luni mai 
târziu şi s-a târguit cu băştinaşii ca să primească şase oameni care să- 
| ajute la o expediţie. Aceştia au dus trei cufere în junglă. Unii spun că 
erau pline cu aur, dar nimeni nu ştie. Columb a plecat şi trupurile 
celor şase taino au fost găsite, înjunghiate, în pădure. Au fost primii 
care au murit pentru locul ăsta. 

Bene nu spuse nimic. 

— Taino s-au întors şi au găsit intrarea din spatele cascadei sigilată 
cu o stâncă. Lucrarea spaniolilor. Dar ei habar n-aveau de a doua 
intrare pe care noi tocmai am folosit-o. Aşa că taino au putut să intre 
din nou. 

— Şi ce au găsit? 

— Îți voi arăta. 


Zachariah o urmă pe ambasadoare în sus, pe scară, până la nivelul 
solului. Se simţea înviorat după ce discutase posibilităţile. Işi 
exprimaseră amândoi regretul că preţioasele relicve puteau avea de 
suferit, dar el spusese clar că sacrificarea acestora era preţul care 
trebuia plătit. Se puteau confecţiona o altă menoră, alte trâmbiţe de 
argint şi o a doua masă sfântă conform poruncilor Domnului. Insă 
statul Israel - el însemna ceva aparte, o comoară prețioasă care nu 
putea fi înlocuită. 

Păşiră afară în răcoarea dimineţii. 


— Mergi cu mine, zise ea. Mi-ar plăcea să-l salut pe rabin. 

El ştia la cine se referea ea. 

Urmară o cărare pietruită printre semnele de marcaj către cimitir, 
chiar lângă zidul vestic. Incă nu intrase nimeni. Traficul de dincolo de 
ziduri putea fi auzit, dar nu şi văzut. Ambasadoarea se opri în faţa 
unuia dintre mormintele mai mari, încadrat de repere din epoca 
Renaşterii, înfipte adânc în sol. Fațada monumentului era decorată cu 
struguri şi un leu. Zachariah ştia cine se odihneşte sub acele repere 
elaborate. 

Rabinul Loew. 

Rabinul-şef al oraşului Praga de la sfârşitul secolului al XVI-lea. 
Rector al şcolii talmudice, profesor, scriitor. Un gânditor original. 

Ca şi Zachariah. 

— E cel mai vizitat monument din cimitirul ăsta, zise ea. A fost un 
mare om. 

Zachariah observă pietrele aliniate în partea de sus şi pe toate 
marginile disponibile. Evreii aduceau rareori flori la morminte, 
deoarece pietrele reprezentau modul tradiţional de exprimare a 
respectului. Obiceiul data din vremurile în care erau nomazi în deşert 
şi morţii erau acoperiţi cu pietre ca să împiedice dezgroparea lor de 
către animale. Cele de aici însă erau speciale. Multe aveau bucăţi de 
hârtie sub ele, unele fiind prinse cu elastic. Fiecare conţinea o 
rugăciune sau o dorinţă adresată rabinului. Şi Zachariah lăsase aşa 
ceva cu câţiva ani înainte. 

Speranţa lui ca într-o bună zi să găsească comoara Templului. 

lar aceasta se putea transforma în curând în realitate. 


Tom admiră sala de ceremonii. Datorită articolului pe care îl 
scrisese cu ani în urmă, era familiar cu Societatea Funerară Pragheză. 
Statutul de membru al acesteia îl puteau avea doar bărbaţii în vârstă, 
căsătoriţi, cu o reputaţie ireproşabilă, care puteau oferi ajutor 
bolnavilor şi-i puteau binecuvânta pe morţi. Făcuse atunci un tur al 
clădirii. Pe vremuri primul etaj fusese folosit pentru ritualuri de 
purificare, subsolul era o morgă, iar etajul doi, o sală de adunări. 
Pereţii erau decoraţi cu motive complicate, iar podelele erau din 
mozaic. Acest loc, odată important, acum era muzeu. 

El, Alle şi Berlinger stăteau printre cutii de lemn şi sticlă în care se 
aflau obiecte funerare. Diverse picturi indicau istoria şi activitatea 
Societăţii Funerare. Un candelabru cu şase lumânări, din alamă 
lustruită, ardea intens. 

— Obiectele acestea au fost pe vremuri folosite de societate, zise 
Berlinger. 

— Nu sunt importante, spuse Alle. De ce suntem aici? 

— Tânără domnişoară, tatălui dumitale i te poţi adresa fără respect. 


Dar nu şi mie. 

Alle nu păru deranjată de remarcă. 

— Îți arde de joacă. 

— Şi ţie nu? 

— Tu ştii de ce suntem aici. 

— Trebuie să fiu sigur. 

— De ce anume? ripostă ea. _ 

Insă Berlinger nu-i răspunse. In schimb, îl luă pe Tom de braţ şi îl 
conduse către un set de cutii de lângă un zid exterior. Deasupra lor se 
aflau trei ferestre înalte şi arcuite, cu o stea a lui David deasupra lor. 

— S-ar putea să ţi se pară interesante, îi spuse Berlinger. 

Se apropiară de exponate, iar privirea lui Tom începu să le 
cerceteze interiorul. 

— Priveşte către ferestre! 

Apoi bătrânul dădu drumul braţului lui Tom şi se întoarse către Alle. 

— Vino, draga mea, zise rabinul. Vreau să-ţi arăt ceva în camera 
alăturată. 

Tom se uită după ei cum dispar pe sub o arcadă. 

Se întoarse către ferestre, dar geamurile lor erau opace. Se putea 
vedea afară doar prin nişte mici petice transparente, aflate din loc în 
loc pe suprafaţa geamurilor. 

Se vedeau cimitirul, pietrele funerare, copacii înfloriţi şi iarba care 
răsărea. Totul era liniştit, cu excepţia unei mişcări în depărtare, în 
apropiere de zid. Doi oameni. O femeie. 

Şi Zachariah Simon. 

Fu şocat de o atingere pe umăr. 

Se întoarse. 

Berlinger se afla la câţiva centimetri. 

— Ţi-ar plăcea să auzi ce spun? 


Zachariah se uită fix la ambasadoare. Venise vremea să afle exact 
ce se petrece. 

— Gata cu jocurile. Ce cauţi aici în Praga? Şi să nu-mi spui că ai 
venit pur şi simplu ca să discuţi. 

— AŞ spune că a fost bine că am venit. Ai descoperit că te înţeleg 
perfect. Femeia făcu o pauză. Şi că ştiu ce planuri ai. 

Era adevărat. 

— Dar ai dreptate, continuă ea. Am venit să-ţi spun că americanii 
sunt mai determinaţi să te oprească decât mi-am dat eu seama. Te 
urmăresc de aproape un deceniu. Erai conştient de asta? 

El clătină din cap. 

— E adevărat. Am reuşit să-i derutez o vreme, dar în cele din urmă 
vor reveni pe urmele tale. 

— Şi când vor descoperi că nu eşti prietena lor? 


Ea zâmbi. 

— După ce devin prim-ministru, nu vor avea de ales decât să 
lucreze cu mine. Să sperăm că până atunci tu vei fi schimbat lumea. 

Ce gând! 

— Am vrut să cunoşti această informaţie, zise ea. Trebuie să fii 
atent, Zachariah. Foarte atent. Protecţia mea este limitată. 

El surprinse tonul de avertisment. 

— Întotdeauna sunt atent. 

— Nimeni nu este prea atent. 

Zachariah observă zâmbetul de pe buzele ei. 

Depistase deja sursa problemelor din cercul lui intim. Dar se 
întrebă: Oare Bene Rowe îl vânduse Statelor Unite? | se spusese că 
Brian Jamison lucra pentru ele. De două ori, în Jamaica, Rowe se 
folosise de Jamison, lăudându-i abilităţile. Fie făcea parte din minciuna 
americană, fie fusese el însuşi păcălit. 

— Şi ce e cu Thomas Sagan? reluă ea. Se dovedeşte de ajutor sau e 
o problemă? 

Femeia era bine informată. 

— S-a dovedit a fi o problemă. 

— Presupun că ştii că este un ziarist care odinioară scria despre 
Orientul Mijlociu. Imi amintesc că-i citeam articolele. Era privit ca unul 
dintre cei mai buni din regiune. Nu era însă favoritul celor de la 
putere. Irita ambele tabere. 

— Cum de ştii atâtea despre Sagan? 

— Deoarece, Zachariah, eu ştiu cine l-a distrus acum opt ani. 

— Distrus? 

Ea dădu din cap. 

— Vezi tu, există lucruri de care nu ai habar. Articolul presupus 
inventat, care a dus la căderea lui Sagan, l-am citit ieri pentru prima 
dată. Scria despre extremiştii israelieni şi palestinieni. Informaţii 
explozive care dăunau ambelor părţi. Şi toate false. Lui Sagan i s-a 
înscenat totul. Sursele citate erau nişte actori, iar informaţiile care i s- 
au furnizat erau menite încheierii carierei lui. Ca şi subiectul articolului 
în sine; un pic extremist, dar tactica a funcţionat. 

— Există oameni cu o asemenea capacitate? 

— Desigur. Serviciile lor sunt de vânzare şi indivizii nu sunt nişte 
ideologi. Lucrează pentru orice tabără interesată. 

Spre deosebire de Zachariah. 

— Fă ce ai de făcut cu Sagan, zise ea. Gestionează problema. Eu 
mă întorc în Israel. Am venit aici ca să mă văd cu tine pentru ultima 
dată. Noi doi n-o să mai vorbim. Ştii că, din moment ce ţi-ai atins 
obiectivul, nu poţi face parte din ce se întâmplă după aceea. Tu eşti 
David pentru Solomon al meu. 

Din Cronici. Regele David dorise să-l onoreze pe Dumnezeu cu un 


monument permanent care să ia locul unui tabernacol. Avea la 
dispoziţie o mulţime de sclavi din multele lui victorii în războaie, 
precum şi aur şi argint şi intenţiona să construiască cel mai mare 
templu cunoscut la acea vreme. Insă Dumnezeu i-a spus că şi-a 
petrecut viaţa în violenţă. Era un om al sângelui. Ca atare, privilegiul 
de a înălța templul avea să treacă la fiul lui, Solomon. 

— Tu eşti un om al sângelui, îi zise ea. 

Zachariah consideră remarca drept un compliment. 

— Care e necesar. 

— Aşa cum a fost David. Aşa că încheie această ultimă bătălie, 
începe războiul tău şi îngăduie Israelului să culeagă roadele. 


Tom se holbă la monitor. Berlinger stătea lângă el. Coborâseră la 
subsolul sălii de ceremonii. Ceea ce pe vremuri fusese o morgă era 
acum un soi de centru de securitate. Opt monitoare LED atârnau de 
un perete, alimentate cu imagini de la camerele video situate în 
interiorul cartierului evreiesc. Berlinger îi explicase că de acolo 
supravegheau situaţia. Tom văzu că Vechea Sinagogă Nouă era 
monitorizată pe două ecrane. Acum îi era uşor să-şi dea seama cum 
de fusese atât de repede detectat. 

„Ştiu cine l-a distrus.” 

Asta spusese femeia. 

Nimeni altcineva nu se mai găsea în încăperea fără ferestre. 
Berlinger îl expediase pe omul de serviciu, după ce intraseră acolo. 
Alle fusese dusă la sinagogă ca să se roage. 

— S-a dus de bunăvoie, rosti rabinul. Deşi nu prea a avut de ales. 
Mi-am zis că e mai bine ca doartu să vezi asta. 

Tom ar fi vrut să ţâşnească din clădire şi să se confrunte cu femeia. 
Era prima persoană, în afară de bărbatul din librărie, care rostise 
asemenea cuvinte. Se uită la Berlinger. 

Care în mod cert ştia mai multe decât spunea. 

— Mă crezi, nu? zise el. Ştii cine sunt. 

Rabinul dădu din cap. 

— Adevărat. Tu eşti într-adevăr Levitul. Dar te afli în mare pericol. 


Capitolul cincizeci şi opt 


Bene îl urmă pe Frank Clarke prin tunelul care se îngusta. Din 
fericire, nu suferea de claustrofobie. De fapt se simţea chiar 
confortabil în spaţii închise, departe de o lume care îi cerea să 
acţioneze într-un fel, dar să fie altfel. Nimeni nu îl urmărea acolo. Şi 
nici nu-l judeca. Era doar el însuşi. 


— Mi-ai spus că taino nu erau interesaţi de aur, zise el. Atunci de ce 
să aibă o mină? 

— Am spus că nu dădeau va/oare aurului. Pentru ei era ceva pur 
decorativ. Ca atare, atunci când spaniolii au întrebat de mină, pentru 
ei nu a însemnat nimic să le dezvăluie locul. Acesta a devenit special 
mult mai târziu. 

Frank înainta. Solul format din piatră uscată şi dură era sfărâmicios 
sub bocancii lor uzi. Noroc că drumul urmat era drept, fără sinuozităţi. 
Nu se vedeau şi nici nu se putea simţi existenţa liliecilor sau a altor 
creaturi, intrarea pe sub apă împiedicând pătrunderea lor. 

Bene zări ceva în faţă, chiar dincolo de limita fasciculului luminos al 
lui Clarke. 

Se apropiară şi se opriră. 

Trecerea era blocată de o reţea de stalactite groase şi negre ca 
nişte bare de metal. 

— Poarta de fier? întrebă el. 

Frank dădu din cap. 

— Orice legendă se bazează pe nişte fapte. 

Bene îşi aminti şi ce i se mai spusese. 

— Şi oamenii au murit ajungând până aici? 

— Aşa e. 

— Ce i-a ucis? 

— Curiozitatea. 

Işi croiră drum printre stalactite. De partea cealaltă se întindea un 
alt tunel. Bene auzi susurul unei ape şi curând dădură de un pârâu 
subteran. Lumina lanternei lui dezvălui o nuanţă albastră-verzuie a 
Şuvoiului. 

— Trebuie să sărim, zise Frank. 

Pârâul nu era mai lat de doi metri şi amândoi săriră cu uşurinţă 
peste el. Pe cealaltă parte, tunelul se termina într-o încăpere 
spațioasă formată din două stânci masive, una fiind tavanul, cealaltă 
podeaua. Pereţii erau alcătuiți din pietre în formă de cărămizi, cu 
suprafaţa şlefuită, înalţi de circa cinci metri. Suprafeţele erau pline de 
desene gravate şi pictograme. 

Prea multe ca să fie numărate. 

— E uimitor, zise Frank. Taino nu ştiau nimic despre topirea 
metalelor. Uneltele lor erau din piatră, os sau lemn. Cu toate acestea, 
au fost în stare să creeze aşa ceva. 

Bene observă un alt nivel, care ieşea din peretele îndepărtat, la 
aproape doi metri. Işi îndreptă lanterna într-acolo şi zări forme de artă 
antică. 

Apoi văzu oasele, de toate formele şi mărimile, împrăştiate pe 
podea lângă peretele îndepărtat. Şi ceva ce semăna cu o canoe. 

— Taino veneau aici ca să scape de spanioli. Decât să fie sclavi, 


mai bine stăteau aici, în întuneric, aşteptându-şi moartea. De-asta 
locul ăsta e aşa de special. Frank se duse la o lespede stâncoasă care 
ieşea din perete ca o jumătate de masă. Acolo se găseau două lămpi 
de mină şi Bene se uită cum Frank le aprinse pe amândouă. Ard cu 
ulei de castor. Fără miros. Ceea ce e foarte bine aici. Şi taino ştiau 
asta. Erau mult mai deştepţi decât ar fi crezut spaniolii. 

Referirea la uleiul de castor îl făcu pe Bene să se gândească la 
maică-sa şi la modul în care îl făcuse să înghită lichidul negru, 
mirositor şi cu gust rău, în fiecare an, chiar înainte de întoarcerea la 
şcoală. Un ritual de curăţare pe care îl îndurau cei mai mulţi copii 
jamaicani şi pe care el ajunsese să îl urască. Ştia că taino şi maroonii 
foloseau uleiul ca să uşureze durerile şi umflăturile, însă singura 
utilizare pe care el o găsise pentru acel lichid fusese aceea de 
lubrifiant pentru tractoare. 

Lămpile dezvăluiră încăperea în toată splendoarea ei. 

— Aici a venit Columb, zise Frank, după ce i-a ucis pe cei şase 
războinici. Nimeni nu ştie de ce i-a omorât. După aceea a părăsit 
insula şi nu s-a mai întors niciodată. Insă au venit sute de alţi spanioli, 
în cele din urmă, i-au făcut sclavi şi i-au măcelărit pe taino. Clarke 
arătă în sus. La cel de-al doilea nivel, acolo, pe galerii, sunt filoane de 
aur. Minereul e încă acolo. 

— Şi n-ai făcut nimic cu el? 

— Locul ăsta e mai sacru decât aurul. 

Bene îşi aminti ce îi spusese Tre. 

— Şi evreii? Şi-au depozitat şi ei comoara aici? 

Doi oameni apărură pe sub poarta care ducea afară. 

Ambii uzi, îmbrăcaţi doar cu costume de înot. 

Bene simţi că inima i-o ia razna de frică, dar îşi stăpâni repede 
emoţiile. 

— Imi pare rău, rosti Frank cu un ton rece, calculat. Coloneii au 
trecut peste mine. Aceşti oameni fac parte dintr-un grup din Spanish 
Town. Au venit ieri şi au întrebat dacă a văzut sau auzit cineva ceva în 
munţi, în ultimele zile. Spun că baronul lor lipseşte şi tu eşti ultimul 
care te-ai întâlnit cu el. 

— De ce n-au venit să mă întrebe pe mine? 

— Pen'că noi ştie răspunsul, rosti una dintre siluetele negre. Da 
posses seh tu plăteşti. 

Bene nu era interesat de ceea ce decisese o bandă oarecare. Era 
mai îngrijorat de trădarea lui Frank Clarke. 

— Mi nu-m place undlile, îi zise el prietenului său în patois. 

Vorbea serios. In locul ăla erau o mulţime de vibrații rele. 

Frank se uită la el. 

— Nic mi nu-m place. Da'e grija ta, Bene. 

Colonelul se întoarse să plece. 


— Ifyu a deestant smadi, mi wi gi yu a cotch. 

Ştia că Frank îl înţelege. 

— Dacă erai un om decent, ai mai fi stat puţin. 

— Asta e chestia, Bene. Nu mă simt atât de decent. 

După care Clarke părăsi locul prin poartă. 

— I wuk o soon done, îi zise unul dintre indivizi. O să t'ucidem. 

Gata cu patois. Bene se folosise de limbă ca să-i dezarmeze pe cei 
doi. 

— O să vă dau şansa de a pleca de aici şi uităm ce s-a întâmplat. 
Aşa veţi rămâne în viaţă. Dacă nu, vă omor pe amândoi. 

Unul dintre indivizi râse. 

— Tu nu aşe bon, Bene. Nu mint. Tu mori. 

Bene nu se mai luptase de ceva vreme, dar asta nu însemna că 
uitase mişcările. Crescuse în Spanish Town printre unele dintre cele 
mai dure găşti de bandiți din Caraibe şi învățase de mic că a fi un 
Rowe însemna a fi dur. Provocările veneau din toate cartierele, fiecare 
pretendent dorind să fie cel care îl doboară pe Bene Rowe. Nici unul 
nu reuşise până atunci. 

Cei doi indivizi îl flancară. Nici unul nu era înarmat. Păreau decişi 
să-l ucidă cu mâinile goale. 

Ideea fusese probabil să îl atragă aici, folosindu-se de Frank Clarke. 
Bene se întrebă cât plătise banda pentru acel serviciu, de vreme ce 
prea puţine lucruri erau gratuite în Jamaica. 

li studie pe cei doi. Ambii înalţi şi laţi în spate. Cu siguranţă erau 
puternici. Se întrebă însă cât erau de încercaţi. Tunicile roşii britanice 
fuseseră cele mai bine instruite şi echipate trupe din lume. Însă un 
grup de sclavi fugari, neavând decât sulițe, cuțite şi câteva macete îi 
îngenuncheaseră. 

Asta era lumea lui. 

Momentul lui. 

Şi nimeni n-avea să-i fure asta. 

Se întoarse brusc, prinse cea mai apropiată lampă de mâner şi o 
aruncă spre omul din stânga lui. Obiectul fu deviat înspre podea cu o 
bâtă. Recipientul de sticlă se sparse, iar uleiul se împrăştie, după care 
izbucni în flăcări. Mingea de foc îl făcu pe individ să se dea înapoi. 
Bene profită de moment ca să-şi ridice cracul pantalonilor şi să-şi 
scoată arma din teacă. 

Un cuţit de scufundător, folosit atunci când plonja în apă. Avea 
lama groasă bine ascuţită, iar cealaltă latură zimţată. 

In vreme ce primul individ dădea ocol focului, Bene înaintă spre cel 
de-al doilea, mimând un salt spre dreapta, apoi sărind în stânga. 
Prinse braţul omului şi îi răsuci trupul. In acelaşi timp, ridică mâna în 
care avea cuțitul şi, cu o singură mişcare, îi reteză gâtul. 

După care aruncă trupul într-o parte. 


Auzi şuieratul respirației şi văzu sângele ţâşnind. Omul întinse 
mâna spre rană, dar nu mai putea face nimic. Trupul căzu la podea şi 
intră în convulsii. 

Celălalt individ atacă, dar Bene era pregătit. 

Cuţitul şuieră din nou, retezând gâtul celui de-al doilea om. 

Ochii atacatorului se umplură de groază şi şoc. 

Bene văzu cum moartea puse stăpânire pe el şi cum trupul se 
prăbuşeşte. 

Destul cu aşa ceva. 

Frank Clarke reprezenta acum preocuparea lui. 

Privirea îi fu atrasă de o mişcare în bezna de dincolo de ieşire. Sări 
într-o parte a porţii, cu cuțitul gata de atac. Veniseră întăriri? 

Cineva pătrunse în încăpere. 

Un bărbat. 

Sări şi izbi trupul omului de peretele stâncos, ridicând cuțitul şi 
proptind lama ascuţită de carne, gata să taie. 

Tre Halliburton se holbă la el, cu ochii mari de groază. 

Bene respiră cu putere şi îşi slăbi strânsoarea. 

— Ţi-am spus să stai afară. 

Tre îndreptă un deget spre poartă. 

— El mi-a spus să vin. 

Privirea lui Bene se furişă către omul care stătea acolo. 

Frank Clarke. 


Capitolul cincizeci şi nouă 


Răbdarea lui Tom se epuizase. 

— Explică-te, bătrâne. Şi încă repede. 

— E adevărat ce a spus femeia aia despre tine? 

Tom dădu din cap. 

— Mi s-a înscenat totul. Am fost doborât. 

— Şi fiica ta nu ştie? 

— N-ar conta pentru ea. Greşelile mele faţă de ea îmi aparţin. Şi, 
după cum ai văzut, probabil că sunt ireparabile. 

— Şi eu am avut un fiu aşa. 

Tom sesiză folosirea verbului la trecut. 

— A murit înainte să am ocazia să îndrept greşelile. Am regretat 
mereu. 

Nu era treaba lui. Ceea ce conta era femeia. Aflată la nici o sută de 
metri depărtare. Cea care îi putea reabilita numele. Privirea lui se 
furişă spre monitor. 

— N-o poţi face, zise Berlinger, părând că-i citeşte gândurile. 


— Pe naiba, nu pot. 

— Dacă te confrunţi cu ei, misiunea se va sfârşi. 

— Ce te face aşa de sigur? 

— Deoarece nu poate continua fară ajutorul meu. lar eu nu ţi-l voi 
acorda dacă pleci din încăperea asta. 

— Nu dau doi bani pe misiunea asta. Viaţa mea a fost distrusă. Mi-a 
fost luat tot ce am agonisit. Era să-mi zbor creierii, cu câteva zile în 
urmă, din pricina asta. Imi vreau reputaţia înapoi. 

— Nu e aşa de simplu. Eşti nepotul lui Marc Eden Cross. El ştia că 
va veni şi ziua asta. Mi-a spus de multe ori să fiu pregătit. Trebuie să 
împlineşti ce a început el. 

— Pentru ce? 

— Pentru noi. 

Tom ştia la ce se referea. 

— Dar nu mai sunt evreu. 

— Dacă aşa stau lucrurile, atunci de ce ai venit la Praga? Te-ai 
căţărat pe podul sinagogii, la fel ca bunicul tău. In inima ta ştii că 
trebuie să faci asta. Eşti singurul care poate. 

— Să fac ce anume? 

— Să găseşti comoara Templului. Să ne-o dai înapoi tuturor. 

In mintea lui însă, Tom auzi cuvintele rostite de femeia de pe ecran: 
Atunci termină această ultimă bătălie, începe războiul tău şi dă voie 
Israelului să culeagă roadele. 

— Ce are de gând să facă Simon? 

— Nu ştiu, dar e limpede că nu e de bine. 

— Du-te la autorităţi. 

— Şi să le spun ce anume? Că există o comoară? Pierdută de două 
mii de ani? Că o vrea Zachariah Simon? Berlinger clătină din cap. 
Nimeni nu m-ar asculta. 

Tom arătă spre ecrane. 

— Ai înregistrarea video. 

— Nu, n-o am. Nu s-a înregistrat nimic. 

— De ce? 

— Chestia asta nu se referă la implicarea autorităţilor. Se referă la 
tine. Doar Levitul poate încheia călătoria. Voi spune ce ştiu doar 
Levitului. l-am promis lui Marc că voi face din asta datoria mea şi nu 
îmi voi încălca promisiunea. 

— Atunci spune-mi mie despre ce e vorba şi mă duc eu la autorităţi. 

— Dacă vorbele acelei femei sunt adevărate, cum că tu ai fi ruinat, 
cine te-ar crede? N-ai nici o dovadă. 

Avea dreptate. Dacă femeia şi Simon complotau, nici unul nu avea 
să recunoască ceva. Tom n-ar fi avut surse, informaţii şi nici 
coroborări. Nimic. Exact ca în urmă cu opt ani. 

Simon şi femeia ieşeau acum din cimitir. 


Asta putea fi singura lui ocazie. 
La naiba cu toate. 
leşi în fugă din încăpere. 


Alle îşi termină rugăciunile. 

Fusese escortată de o femeie în vârstă pe care rabinul o adusese la 
ea. In mod clar, Berlinger dorise să discute cu tatăl ei între patru ochi. 
Dacă voia să prindă o ocazie de a afla ceva, trebuia să le acorde celor 
doi puţină libertate. Reuşise deja să citească mesajul complet al 
bunicului ei. Insă se comportase dur cu tatăl ei în faţa lui Berlinger. 

Poate prea dur. 

Şi Jamaica. 

Locul ăla părea important. 

Din ce alt motiv ar fi fost inclusă o hartă veche de mai bine de 
cincizeci de ani? 

Vechea Sinagogă Nouă era pe punctul de a se deschide 
vizitatorilor, iar vestibulul era plin de participanţi care se pregăteau. 
Ea stătea în sala principală, lângă un şir de scaune care se aliniau 
zidului estic, în dreapta tabernacolului. Unul dintre ele avea un spătar 
mai înalt, împodobit cu o stea a lui David. 

— Locul rabinului-şef, îi spuse femeia mai în vârstă. 

Insă un lanţ pus în faţa lui împiedica pe oricine să ia loc acolo. 

— Multă vreme a fost rezervat doar pentru rabinul Loew. Nimeni 
altcineva nu stă acolo. A fost un om extrem de respectat şi noi îl 
cinstim păstrându-i locul. 

— De câtă vreme a murit? 

— Patru sute de ani. 

— Şi nu s-a aşezat nimeni acolo? 

— Doar în timpul războiului. Naziştii au aflat de prețuirea noastră. 
Aşa că s-au aşezat cu toţii pe scaun. Cât de mulţi au putut. Felul lor de 
a ne insulta. Evident, asta s-a petrecut înainte de a începe să ne 
omoare. 

Alle nu ştia ce să spună. 

— Părinţii mei au murit în timpul acelui război, continuă ea. 
Împuşcaţi de germani, nu departe de aici. 

Alle se întrebă dacă femeia nu reprezenta modalitatea lui Berlinger 
de a-i trimite un mesaj. Ura să fie îndepărtată fără voie. Să fie tratată 
ca un copil. 

— Imi pare rău pentru pierderea dumneavoastră, zise ea. Mă întorc 
în sala de ceremonii. 

— Rabinul ne-a rugat să stăm aici până ce va trimite după noi. 

— Nu, nu e aşa. Sunt sigură că v-a cerut dumneavoastră să mă 
ţineţi aici până ce trimite după noi. Eu mă duc înapoi. 

Porni spre vestibul. 


Femeia se repezi către ea. 

— Te rog, draga mea, rămâi. 

Alle se opri şi se întoarse, întrebându-se de unde un asemenea ton 
imperativ. Aşa că decise să lămurească situaţia. 

— Chestia asta nu vă priveşte. 

Apoi plecă. 


Zachariah merse alături de ambasadoare, înapoi către aceeaşi 
poartă de fier pe unde intrase, de lângă sala de ceremonii. Observă că 
primarul dispăruse şi că un grup de vizitatori intraseră, în sfârşit, în 
cimitir, din capătul opus. 

— Vin aici din întreaga lume, zise ambasadoarea. Pentru mulţi 
dintre ei înseamnă cel mai apropiat loc de Israel unde vor ajunge 
vreodată. 

— Dar nu e Israel. 

— Puţini înţeleg presiunile la care trebuie să faci faţă în Ţara 
Sfântă, zise ea. Dacă nu trăieşti acolo zilnic şi nu cunoşti teama care 
vine din faptul că eşti înconjurat de duşmani, cum ai putea să 
înţelegi? Ne luptăm cu frica asta de mii de ani. Acum e posibil ca 
poporul să-i fi cedat. Tu şi cu mine ştim ce mare greşeală e asta. 

— Tatăl meu a încercat să-i avertizeze, cu zeci de ani în urmă. Am 
cedat prea multe atunci şi am primit prea puţin în schimb. 

— lerusalimul a fost invadat mai mult ca oricare alt oraş de pe faţa 
pământului. Egiptul, Asiria, Babilonul, Siria, Grecia, Roma, Persia, 
musulmanii, cruciații, turcii, britanicii, palestinienii şi acum, în fine, 
evreii. Nu intenţionez să îl mai dau înapoi. 

— Voi merge cu comorile spre munte fară avertisment, zise el. Cu 
cât spectacolul va fi mai public, cu atât mai bine. Ca să se întâmple 
asta, s-ar putea să am nevoie de ajutorul tău. 

Zachariah bănuia ce s-ar fi întâmplat. Evreii ar fi văzut înapoierea 
comorilor ca pe un semn. Menora, masa sfântă şi trâmbiţele de argint 
se întorceau. Ar fi venit mii de evrei. In trecut, mulțimile mari ar fi fost 
întoarse din drum. Însă aşa ceva era diferit. Şi musulmanii ar fi văzut- 
o ca pe un semn. Prezenţa comorii evreieşti ar fi fost socotită ca o 
provocare pentru ei, ceva ce apăraseră de secole cu violenţă şi 
vărsare de sânge. 

Nici de această dată nu ar fi fost altfel. 

Sau cel puţin aşa spera el. 

— Mă tem că nu, Zachariah, zise ea. Pentru asta eşti pe cont 
propriu. Aşa cum am spus, tu şi cu mine nu vom mai vorbi niciodată. 

Nu conta. 

Până ieri, plănuise să-şi atingă obiectivul fară ajutor. 

Avea să se ţină de plan. 

Rămaseră în faţa sălii de ceremonii. O parte din aceasta ajungea 


deasupra terenului cimitirului, umbrită de copaci. Dinspre celălalt 
capăt intrau şi mai mulţi oameni, admirând mormintele, iar unii 
depunând pietre în semn de amintire. Purtau cu toţii iarmulci pe cap, 
care le fuseseră date odată cu biletele de intrare. 

— Şi capetele noastre ar trebui să fie acoperite, zise el. 

— Nu-ţi face griji, Zachariah. Morţii ne vor ierta. 


Tom părăsi camera de securitate şi găsi o uşă care ducea afară. 

Insă era încuiată şi nu putea fi deschisă fără cheie. 

Porni în grabă către scara interioară şi sări treptele două câte două 
până la primul etaj, unde vizitatorii intrau în sala exponatelor, 
arătându-şi biletele uneia dintre angajate. 

Asta era prea mult. 

Se afla aici, în Republica Cehă, la opt ani după incident, pe punctul 
de a se confrunta cu cineva care cunoştea adevărul. 

Işi spuse că trebuie să se calmeze. Să gândească. Să fie raţional. 

Cu calm, părăsi scara şi trecu pe lângă vizitatori, scuzându-se, după 
care ieşi pe uşa care dădea în scara exterioară. Platforma scării era 
închisă din trei părţi, spaţiile dintre acestea oferind o privelişte înspre 
cimitir. Printr-un astfel de spaţiu îi spionă pe Simon şi pe femeie, care 
stăteau pe o potecă pietruită printre morminte şi discutau. li urmări 
din ascunzişul său, fără ca ei să-l poată vedea, în stânga lui, scara 
cobora la nivelul solului, dând spre o stradă uşor în pantă, trecând pe 
lângă tarabele comercianților stradali, către sinagogă. 

O zări pe Alle. 

La cincizeci de metri depărtare. 

Venind repede către sala de ceremonii. 


Alle ignoră tarabele comercianților din stânga ei, pline de turişti şi 
se concentră asupra porţii de fier aflate la vreo patruzeci şi cinci de 
metri depărtare. Tot mai mulţi oameni urcau pe scara exterioară către 
sala de ceremonii, îndreptându-se către exponatele de la primul şi al 
doilea etaj, unde ea fusese cu o oră înainte. 

Fapta lui Berlinger încă o durea. 

La fel ca şi fapta bunicului ei. 

In ultimii lui ani de viaţă, ea fusese alături de el, mulţumindu-l 
peste măsură cu gestul ei de convertire. El nu se gândise niciodată că 
nepoţii aveau să practice credinţa lui. Se resemnase în faţa faptului 
că, odată ce fiul lui îşi abandonase religia, totul va fi pierdut. 

„Dar tu, draga mea, eşti aşa de specială. Ai ales de bunăvoie să 
devii ceea ce aveai dreptul prin naştere. Trebuie să fie voinţa 
Domnului.” 

Discutaseră de multe ori despre viaţă şi despre evrei, la modul 
abstract, el răspunzând întrebărilor ei. 


„S-ar putea să nu fiu de acord cu credinţa mamei tale, îi spusese el. 
Dar o respect. Oricât de mult mi-aş fi dorit ca fiul meu să fie evreu, 
înţeleg că ea a vrut ca tu să fii creştină. Aşa că nu mă voi opune 
niciodată la asta.” 

Şi se ţinuse de cuvânt. 

Insă, în cele din urmă, nu o considerase merituoasă. 

Sau cel puţin noua ei religie nu o considerase. 

Levitul trebuie să fie bărbat şi nu am reuşit să găsesc pe nimeni 
capabil. Aşa că am luat secretul încredințat mie în mormânt. 

Continuă să meargă în susul străzii, trecând pe lângă câteva 
grupuri de turişti. Fa merita. Ea putea fi Levitul. Şi avea să facă o 
treabă mai bună decât tatăl ei, căruia nu părea să-i pese de nimeni şi 
de nimic. Şi unde era el? Incă înăuntrul sălii de ceremonii? Privirea ei 
se concentră înainte şi zări doi oameni dincolo de poarta de fier, în 
capătul unei pante. 

Un bărbat şi o femeie. 

Femeia era o străină. 

Bărbatul era Zachariah. 

Aici? 


Zachariah o zări pe Alle. 

Prea târziu ca să se mai retragă. 

În mod clar, îl văzuse. 

— E timpul să te ocupi de ea, zise ambasadoarea. 

Zachariah privi cum femeia se îndepărtează către intrarea în 
cimitir. 

El porni către poarta de fier şi către ieşire. 


Tom îl văzu pe Simon părăsind spaţiul cimitirului şi luând-o pe 
stradă către Alle. 

Femeia. 

Pe ea o voia. 

De unde se afla, o văzu mergând pe o potecă printre morminte, în 
sens contrar deplasării turiştilor care intrau în ritm constant. 

Se întoarse către Alle. Simon se apropie de ea, o prinse de braţ, 
după care se îndepărtară amândoi de sala de ceremonii, pe strada 
care ducea spre casa unde fuseseră ţinuţi ostatici. 

Alţi vizitatori urcau scara în jurul lui. 

Coborî repede şi se grăbi către un indicator de sticlă pe care se afla 
harta cartierului. Localiză cimitirul şi văzu că punctul de intrare era la 
o stradă depărtare. 

Intr-acolo se îndrepta femeia. 

O privire rapidă şi îi văzu pe Alle şi pe Simon, cu spatele la el, 
continuând să se îndepărteze. 


Dacă se grăbea, avea ocazia să prindă acea şansă unică de a 
îndrepta marea eroare. 


Capitolul şaizeci 


Bene ridică arma plină de sânge către Frank Clarke. 

— Ar trebui să-ţi tai şi ţie gâtul şi limba aia mincinoasă. 

— Nu ţi se pare ciudat, Bene, cât deteşti tu minciunile, că nu te 
deranjează să îţi minţi propria mamă? 

Nu la asta se aşteptase de la Frank. 

— Care e ideea? 

— Că ai făcut exact ceea ce ştiam că o să faci. 

În cuvintele lui Clarke nu se ghicea nici urmă de frică. lar în lumina 
lămpii rămase întregi şi în licărul aruncat de flăcările muribunde ale 
lămpii sparte, Bene nu zări nici o îngrijorare în privirea dură a celuilalt. 

— A venit banda, zise Frank, a oferit bani şi unii dintre colonei i-au 
luat. Când ai sunat mai devreme şi mi-ai spus că ai găsit mina, a 
trebuit să raportez informaţia. 

— Nu, nu trebuia. A 

— Sunt maroon, Bene. Imi depun jurământul de credinţă faţă de 
fraţii mei la modul cel mai serios. Baronul lor e mort? 

— E un nemernic. Câinii mei l-au făcut bucăţi. 

— l-ai omorât pe amândoi? întrebă Tre, arătând înspre trupurile 
însângerate. 

Bene îşi ridică arma. 

— Şi ei au primit ce meritau. Se întoarse spre Frank. Şi de ce să nu 
te omor şi pe tine? 

— Chestia asta trebuia să se întâmple. O ştii prea bine, Bene. 

Vocea lui era şoptită. 

— Şi ce vor spune coloneii când o să ies din peşteră? 

— Că eşti un om de temut. 

li plăcea ideea. 

— Şi vor fi datorii de plătit. De către ei. 

Vorbea serios. 

— De ce te-ai întors? îl întrebă el pe Clarke. 

— Trebuie să vezi de ce locul ăsta era special pentru spanioli. Frank 
arătă înspre porţiunea superioară a încăperii. Trebuie să ne căţărăm 
acolo sus. 

— la-o înainte. 

Intenţiona să-l ţină pe individ sub supraveghere şi n-avea de gând 
să renunţe la cuţit. Halliburton era încă şocat din pricina cadavrelor. 

— Uită de ele, îi spuse el lui Tre. 


— Nu e uşor. 

— Bun venit în lumea mea. 

li făcu semn să îl urmeze pe Frank, în sus, pe bolovanii mari care 
erau aşezaţi ca o scară improvizată până la nivelul următor. Ajuns 
acolo, zări trei ieşiri din încăpere, fiecare arătând ca o gaură neagră în 
peretele de stâncă. 

— Care dintre ele? îl întrebă el pe Clarke. 

— Alege. 

Presupuse că era un soi de test, dar nu avea chef de aşa ceva. 

— Fă-o tu ca să ajungem acolo mai repede. 

— Tot timpul îmi spui că eşti maroon. Că faci parte dintre noi. E 
timpul să te comporţi ca unul. 

Lui Bene nu-i plăceau implicaţiile celor auzite. 

— Ţi se spune B'rer Anansi, îi zise Frank. 

— Cine îmi spune aşa? 

Ura referirea mitică. Anansi era adesea zugrăvit ca un om scund 
sau, mai rău, ca un păianjen cu calităţi umane, cea mai notabilă 
caracteristică a lui fiind lăcomia. Supravieţuia prin viclenie şi vorbă 
mieroasă. Mama lui Bene îi povestise legendele pe care sclavii le 
spuneau despre Anansi. 

— Nu cred că vor să te insulte, replică Frank. E doar felul lor de a te 
descrie. In ciuda lipsurilor lui, Anansi e iubit. De când a fost adus aici 
s-au spus poveşti despre el. 

Bene nu era interesat de ceea ce gândeau alţii. Nu îl mai privea. 
Acum se afla aici, în mina pierdută. 

— Care tunel? 

— Ştiu eu, zise Tre. 

Se întoarse către prietenul lui. 

— Am citit în jurnalul găsit în Cuba, cel al lui Luis de Torres, cum 
locul ăsta a fost ales drept cripta. 

— Un seif? 

Tre încuviinţă. 

— Un ascunziş. Columb însuşi a venit, a cercetat locul şi l-a ales. Au 
ascuns ceva aici. Ceva de mare valoare sau cel puţin aşa scria de 
Torres. 

— Cum ar fi cufere cu aur din Panama? întrebă el. 

Tre clătină din cap. 

— Nu ştiu. Vorbea despre mina asta şi despre trei poteci. Scria că a 
şti unde să te duci înseamnă să cunoşti de unde vii. Apoi înşira o listă 
de lucruri. Numărul de vase pentru altarul jertfelor, altarul tămăii şi 
chivotul. Numărul de secțiuni pentru binecuvântare. Numărul de dăți 
când cuvântul sfânt este repetat în invocarea Domnului. Şi procentul 
pe care Sfânta Sfintelor îl ocupa în primul şi al doilea Templu, după 
porunca Domnului. 


Nimic din toate astea nu însemna ceva pentru el. 

— Trebuie să fii evreu ca să cunoşti răspunsurile, zise Tre. Le-am 
căutat. Existau trei vase pentru fiecare altar. Cuvântul sfânt este 
repetat de trei ori. Şi o treime, adică 33 la sută, este procentul 
spaţiului ocupat de Sfânta Sfintelor. Era cel mai sacru loc din lume al 
evreilor. Tre arătă înspre a treia deschidere. Aia e calea. 

Clarke încuviinţă. 

— Ce e acolo? întrebă Bene. 

— Ceva ce nu e maroon sau taino. Frank se apropie de 
deschizătură şi lumină interiorul. Maroonii au descoperit peştera asta 
la multă vreme după moartea ultimului taino. Noi îi respectam. Aşa că 
am protejat locul. 

Bene se întrebă cu cine vorbea Clarke. Cu el? Sau cu strămoşii? 
Dacă spiritele chiar existau, asta ar fi fost casa lor. 

Frank o luă înainte, în tunelul mărginit de aceiaşi pereţi strâmţi. 
Bene se întrebă unde erau filoanele de aur, de vreme ce nu erau 
dovezi ale mineritului. Îl întrebă pe Clarke. _ 

— In celelalte tunele sunt ramuri care duc spre crăpături. In unele 
dintre ele taino au găsit aur. Nu prea mult, dar suficient cât să-i 
atragă pe spanioli. 

Tunelul înainta în linie dreaptă. Aerul devenea tot mai stătut. Bene 
se simţea uşor ameţit. 

— De ce e greu să respiri? 

— Ştii sunetul ăla pe care l-ai auzit când am intrat dinspre bazinul 
cu apă, ca şi cum pământul ar fi inspirat aer, apoi ar fi expirat? Se 
generează un efect de sucţiune. E mai mult aer rău decât aer bun, 
motiv pentru care populaţia taino a ales locul ăsta ca să moară. A 

Cele auzite nu erau liniştitoare. Văzu că şi Tre era îngrijorat. li 
aruncă o privire prin care îi transmise un mesaj prietenului său: Tu ai 
ales să vii. Inţelegea şi de ce. Pentru un spirit academic, era 
experienţa supremă - o şansă de a fi martor la ceva ce istoria putea 
face doar referire. 

incepu să-l doară capul. 

Insă nu spuse nimic. 

— Taino aveau habar de religie, la fel ca şi spaniolii, zise Frank. 
Doar că ei nu se credeau superiori nimănui. Işi respectau lumea şi se 
respectau reciproc. Greşeala lor a fost să creadă că şi albii sunt la fel. 

Parcurseseră probabil cincizeci de metri. Şi urcaseră uşor. Cele trei 
fascicule luminoase dezvăluiau doar câţiva metri în faţa lor, restul 
fiind cufundat în beznă absolută. Nu se vedea nici urmă de umezeală, 
ceea ce era neobişnuit pentru peşterile din Jamaica, în general 
saturate de apă din pricina lacurilor şi a râurilor subterane. 

Apoi Bene văzu ceva. 

In lumina făcută de lanterna lui Frank. 


La zece metri în faţa lor. 

O uşă de lemn, cu tăbliile prost puse, înnegrită din pricina timpului. 
Fără balamale într-o parte sau alta. Patrulaterul din lemn pur şi simplu 
se potrivea într-o deschizătură săpată în piatră. Bolovani şi bucăţi de 
stâncă zăceau pe podeaua tunelului, aproape blocând calea. 

Bene înaintă, hotărât să se caţere peste obstacole şi să vadă ce era 
dincolo. 

Frank îl prinse de braţul umed de transpiraţie. 

— Eşti sigur că vrei să mergi acolo? 

— incearcă să mă opreşti. 


Capitolul şaizeci şi unu 


— Ce cauţi aici? îl întrebă Alle pe Zachariah. Credeam că vrei să mă 
ocup eu de chestia asta. 

Îşi vărsă furia acumulată împotriva lui Berlinger şi a tatălui ei. Oare 
o credea cineva capabilă de ceva? 

— Mă aflu aici deoarece e necesar. Acum ştii mai multe despre 
americani. În mod cert încearcă să ne oprească. 

— De ce le-ar păsa de găsirea unor obiecte religioase evreieşti? 

Se opriră din mers, nu departe de casa unde fuseseră duşi Alle şi 
tatăl ei. Strada de acolo nu era atât de aglomerată cu turişti. 

— Alle, politica externă americană include de multă vreme 
intervenţii active în orice este asociat Israelului. Americanii cheltuiesc 
miliarde pe ajutoare şi sprijin militar şi cred că asta le dă dreptul să ne 
spună ce să facem. Situaţia noastră actuală este din vina lor directă. 
Presupun că obţinerea comorilor Templului nostru se potriveşte în 
vreun fel planurilor lor. 

În mod normal, Alle l-ar fi socotit paranoic, însă Brian Jamison 
fusese un om cât se poate de real. 

— Cine era femeia cu care discutai? 

— Cineva care îmi furnizează informaţii despre americani. Tu ce ai 
aflat? 

— Că bunicul i-a spus tatălui meu mult mai multe decât credeam 
noi. 

Îi povesti conţinutul real al mesajului din mormânt, cât de bine şi-l 
amintea. 

— Berlinger şi tatăl meu se află în sala de ceremonii. 

Alle arătă înspre clădirea aflată la vreo patruzeci şi cinci de metri 
distanţă, pe după o uşoară curbă a străzii. 

— De câtă vreme sunt acolo? 

— De o oră. 


— Eu am fost în cimitir, în spatele sălii. A zis cumva că m-ar fi 
văzut? 

Alle clătină din cap. 

— Nu mi-au spus multe. Am fost trimisă în sinagogă pentru 
rugăciuni. 

Fata auzi ceva vibrând şi îl urmări pe Zachariah scoțând un telefon 
mobil din buzunar. 

— E Rocha. 

Zachariah răspunse, ascultă câteva clipe, apoi zise: 

— Ţine-mă la curent. 

Incheie conversaţia. 

— Tatăl tău s-a pus în mişcare. 


Tom o luă de-a lungul străzii, către sinagogă. Ghidându-se după 
harta de pe indicatorul public, ştia că trebuie să înconjoare zona, dând 
ocol zidului exterior al cimitirului şi unui şir de clădiri. Femeia pe care 
o căuta ieşea pe poarta cimitirului şi, dacă se grăbea, o putea prinde 
din urmă. 

Se strecurase afară din sala de ceremonii, fără să fie văzut de Alle 
sau de Simon. Cei doi dispăruseră după o curbă a străzii. Tom se 
deplasa cât putea de repede, fară să atragă atenţia. Ajuns în capătul 
străzii, făcu la dreapta şi trecu pe lângă alte magazine de suveniruri. 
Trotuarele de aici erau mai puţin aglomerate, aşa că o luă la fugă. 

Cine era femeia asta? De unde ştia ce i se întâmplase? Iniţial, 
încercase să le explice oamenilor că fusese manipulat. Insă efortul 
fusese inutil. Le spunea exact ceea ce se aşteptau să audă şi, fără 
dovezi, afirmaţiile lui îl făceau să pară şi mai vinovat. 

Şi probabil că asta fusese şi ideea. 

Atunci dispăruse, tăcuse, încetase să se mai apere. Ziarele şi 
emisiunile de televiziune din întreaga ţară îl făcuseră franjuri. Tăcerea 
lui se adăugase nebuniei lor, dar în cele din urmă ajunsese să 
descopere că procedase bine. 

Mai ales după acea vizită la librăria Barnes & Noble. 

Continuă să meargă, cotind din nou, îndreptându-se acum paralel 
cu zidul, în susul unei străzi în pantă, către sinagoga Pinkas, aflată la 
intrarea cimitirului. Strada era plină de autocare, iar oamenii se 
înşirau către o rampă de beton care cobora până la nivelul iniţial al 
străzii. Mai multe indicatoare arătau că intrarea în cimitir se afla 
acolo. 

O zări pe femeie. 

Urcând panta, împotriva fluxului de vizitatori, croindu-şi drum către 
trotuar. 

Tom îşi încetini pasul. 

Fii calm. 


Nu o da în bară. 

Femeia se îndepărtă de el şi merse în continuare pe trotuar, paralel 
cu un gard din fier forjat care proteja sinagoga. Strada din stânga lui 
Tom avea sens unic, dar în capătul ei, dincolo de sinagogă, cam la 
treizeci de metri depărtare, se putea vedea un bulevard aglomerat. 

Atunci zări maşina. 

Un Mercedes negru, parcat la marginea trotuarului, cu motorul 
pornit şi scoțând fum pe ţeava de eşapament. 

Işi iuți paşii. 

Femeia se apropie de maşină. 

De pe locul din dreapta coborî un bărbat - tânăr, cu părul tuns 
scurt, în costum negru - care deschise portiera din spate. 

Femeia mai avea trei metri până la maşină. 

— Stai, strigă Tom. 

Alergă ultimii zece metri către ea. Bărbatul în costum negru ÎI zări. 
Tom văzu că omul îşi bagă mâna sub haină. 

Femeia se întoarse. 

Tom se apropie, apoi se opri. 

Bărbatul în costum negru veni spre el, dar femeia îl prinse de braț. 

— Nu-i nevoie, zise ea. Il aşteptam. 


Zachariah decise să stea la o anumită distanţă între ei doi şi sala de 
ceremonii. Nu era sigur încotro o luase Tom Sagan şi ultimul lucru de 
care avea nevoie era să fie văzut. Se întrebă dacă Sagan îl văzuse în 
cimitir. Alle îi furnizase, în sfârşit, câteva informaţii utile, povestindu-i 
mai multe despre cele aflate de Sagan de la tatăl lui. Rabinul 
Berlinger părea că intrase şi el în joc. 

Mintea lui lucra cu febrilitate, procesând toate informaţiile noi. 

Cel puţin acum ştia. 

Locul ăsta, socotit de multă vreme sacru de către evreii din 
întreaga lume, făcea parte din tabloul general. Dar în ce fel? Şi 
Jamaica părea un loc important. Curatorul de la muzeul din Cuba 
sunase ca să-i transmită că Rowe şi însoţitorul lui plecaseră înainte de 
sosirea poliţiei, iar el nu îi putuse opri. 

„A zis că voi doi veţi discuta în curând.” 

Nu avea să fie o conversaţie prietenească. Crezuse că a terminat-o 
cu Rowe. Insă era posibil ca lucrurile să nu stea aşa. Abiram Sagan 
indusese o hartă a Jamaicăi cu un motiv. 

Telefonul îi vibră. 

II scoase şi văzu că era Rocha. 

— Unde eşti? întrebă el. N 

— Sagan a părăsit sala şi a luat-o la fugă. In acest moment se 
confruntă cu o femeie care are un bodyguard. 

— Descri-o. 


Ştia deja cine e, dar trebuia să fie sigur. 

Fapt care răspundea unei alte întrebări. Sagan îl văzuse. Şi poate 
chiar îl auzise, având în vedere informaţiile explozive livrate de ea 
despre fostul jurnalist. 

— A trebuit să fiu atent ca să nu mă zărească, zise Rocha. Dar 
acum mă aflu undeva unde îi pot vedea. 

— Dă-mi de ştire ce se petrece. 

Puse capăt discuţiei. 

— Ce e? întrebă Alle. 

Zachariah nu-şi ascunse îngrijorarea. 

— O problemă. 


Tom se uită la femeie şi întrebă: 

— Cine sunteţi? 

— Nu e important. 

— Pe naiba. Ştiţi ce mi s-a întâmplat. 

Femeia se întoarse către bărbatul în costum negru. 

— Aşteaptă în maşină. 

Omul se urcă la loc pe scaunul din dreapta. Femeia trânti portiera 
din spate. 

— Aţi spus că mă aşteptaţi. De unde şi până unde? întrebă el, cu un 
glas rugător. 

— M-ai auzit vorbind în cimitir? 

Tom încuviinţă. 

— Rabinul m-a asigurat că aşa se va întâmpla. 

— Berlinger e amestecat în asta? 

— Mi-a oferit doar un pic de ajutor. 

— Cine sunteţi? întrebă el din nou. 

— Sunt o evreică care crede cu tărie în cine suntem noi. Vreau ca şi 
tu să crezi în asta. 

Lui Tom nu-i putea păsa mai puţin de atât. 

— Mi-au furat viaţa. Merit să aflu cine a făcut asta şi de ce. 

— Deoarece ţi-ai făcut meseria. Ştii bine asta. Au trimis un emisar 
ca să-ţi spună. 

Femeia asta ştia totul. 

Tom se apropie. 

— Eu n-aş face aşa ceva, rosti ea, arătând înspre maşină. Te 
urmăreşte prin oglinda retrovizoare. 

Privirea lui trecu pe lângă ea şi zări chipul încordat al bărbatului în 
oglinda exterioară. Se uită iarăşi la femeie. 

— Lucraţi cu Simon? 

— Domnule Sagan, în acest moment nu sunteţi în poziţia de a 
negocia ceva. Dar aţi putea fi. Aşa cum am spus, sunt o persoană care 
nutreşte un mare respect pentru credinţa noastră. Dumneata eşti 


Levitul. Succesorul ales. Singurul care poate găsi comoara Templului 
nostru. 

Simon cunoştea toate acestea. 

— Nu-mi pasă de nimic. Imi vreau viaţa înapoi. 

Femeia deschise portiera din spate a maşinii şi urcă pe banchetă. 
Înainte de a o închide, se uită la Tom şi îi zise: 

— Găsiţi comoara. După asta discutăm despre viața 
dumneavoastră. 

După care trânti portiera. lar maşina demară în trombă. 


Capitolul şaizeci şi doi 


Bene evită grohotişul. Se căţără pe bolovani şi ajunse la poarta de 
lemn. Işi îndreptă fasciculul luminos dincolo de poartă, într-o altă 
încăpere, mai mică decât precedenta. Acolo pereţii nu erau netezi. 
Nici nu existau imagini artistice. Doar o cavitate simplă în stâncă, 
întinzându-se cam pe douăzeci de metri şi zece metri înălţime. Bene 
păşi înăuntru. Frank şi Tre îl urmară. 

Luminile lanternelor împrăştiară întunericul. 

Bene zări ceva ce semăna cu un altar, cioplit în piatră şi aşezat 
lângă un perete. Nimic nu se afla pe el. In partea de jos din dreapta 
altarului se găsea un paralelipiped, din stâncă neşlefuită, înalt de 
aproape o jumătate de metru şi lung de doi metri. La unul dintre 
capete se ridica o lespede mai înaltă. 

— Pare un mormânt, zise Tre. 

Se apropiară. Pietrişul scârţâia sub picioarele lor. Luminile 
dezvăluiră întreaga scenă. Bene văzu că acea lespede era o piatră 
funerară. Recunoscu două litere din inscripţie. 

e 

— Aici zace, zise el. E în ebraică. Am văzut chestia asta pe multe 
alte morminte. 

Restul inscripţiei era tot în ebraică. 

Tre se aplecă şi examină îndeaproape scrisul. 

— Ce caută un mormânt evreiesc aici? îl întrebă Bene pe Clarke. 

— Şi eu m-am întrebat asta, răspunse el. Ca atare, acum câţiva ani 
am pozat inscripţia şi am dat-o la tradus. Spune aşa: Christoval 
Arnoldo de Ysassi, urmăritor de vise, vorbitor de adevăr în inima lui, 
om onorat, fie ca sufletul lui să fie prins în legătura vieţii veşnice. 

Tre se ridică. 

— Este mormântul lui Cristofor Columb. De Torres scria că numele 


real al lui Columb era Christoval Arnoldo de Ysassi. Aici e îngropat. 

Bene îşi aminti ce-i spusese Tre, în avion, despre mormântul lui 
Columb. 

— leri spuneai că văduva fiului lui Columb a adus trupul în Lumea 
Nouă. 

— Aşa a făcut. Mai întâi în Santiago, după care rămăşiţele au fost 
mutate în Cuba. Sunt multe dispute legate de cine anume e îngropat 
acum în Santiago sau dacă osemintele sunt în Cuba sau în Spania. 
Acum ştim că ea le-a adus aici, în insula controlată de familie. Ceea ce 
este logic. 

— Mereu m-am întrebat cine e, zise Clarke. Habar n-aveam cine 
putea fi omul. Ştiam că e evreu, dar asta era tot. Aşa că am lăsat 
mormântul în pace. Dacă alţii ar fi ştiut că aici e Columb, l-ar fi distrus. 

— Pe bună dreptate, zise Bene. A fost un hoţ şi un ucigaş. 

— Asta e o descoperire istorică importantă, rosti Tre. Nu s-a 
demonstrat niciodată unde e îngropat Columb. Nimeni nu ştia. Acum 
ştim noi. 

— Cui îi pasă? ripostă Bene. Lasă-l să putrezească aici. Se întoarse 
către Frank. Asta e tot? 

— Priveşte în jur. Ce mai vezi? 

Bene cercetă încăperea cu lanterna. 

Şi zări nişe săpate în peretele îndepărtat. 

Se duse într-acolo şi examină cea mai apropiată nişă. Văzu oase. Şi 
celelalte nişe erau pline cu oseminte. 

— Cei mai mari lideri marooni, zise Frank. Cea din stânga ta este 
Grandy Nanny însăşi. Aşezată aici în 1758. 

— Credeam că mormântul ei este în Moore Town. Portland. 

— A fost, la început, apoi înţelepţii au adus-o aici. Frank arătă cu 
mâna. Oasele pe care tocmai le-ai examinat sunt ale lui Cudjoe. 

Bene era şocat. 

Cudjoe fusese o mare căpetenie maroon pe vremea lui Grandy 
Nanny, alături de fratele acesteia, care se bătuse cu britanicii. Însă 
încheiase o pace dezastruoasă care schimbase pentru totdeauna felul 
de viaţă maroon şi determinase începutul căderii lor. 

Chiar şi aşa, Cudjoe era respectat. 

— A trăit până la adânci bătrâneţi, zise Bene. 

Frank se apropie. 

— Unii spun că avea peste optzeci de ani când a murit. 

Bene făcu o socoteală rapidă şi găsi paisprezece nişe săpate în 
stâncă. 

— Johnny, Cuffee, Quaco, Apong, Clash, Thomboy. Cu toţii 
conducători de demult, zise Frank. Oameni speciali, depuşi în acest 
loc de onoare. Ne-am gândit că persoana îngropată aici trebuia să fie 
importantă, cel puţin pentru evrei, aşa că am decis să ne folosim şi 


noi de acest loc. Aşa a fost întotdeauna obiceiul la marooni. Aveam 
puţine lucruri şi totul era împărţit. Aici, oamenii noştri speciali se 
puteau odihni în pace. 

Bene nu ştia ce să mai spună. 

Povestea asta era cu totul neaşteptată. 

Arătă spre o sticlă de rom dintr-o nişă. 

— Pentru spirite, zise Frank. Spiritelor le place să bea. O înlocuim 
din când în când, ca să nu fie niciodată goală. 

Bene cunoştea obiceiul. Mormântul tatălui său din afara 
Kingstonului era dotat în mod similar. 

— E mai mult de atât, zise Frank. La fel ca la toate celelalte lucruri 
care ţin de marooni, povestea este rostită doar între câţiva aleşi. In 
principal este vorba despre înţelepţi care consideră această încăpere 
sacră. 

Lui Bene nu-i păsase niciodată de vracii maroon care îşi luaseră 
ciudata poreclă de înţelepţi. Prea mult misticism pentru el şi prea 
puţine rezultate. 

— De aceea există un altar? întrebă el. 

Frank încuviinţă. 

— Pe vremuri, înţelepţii conduceau ritualuri aici. Chestii private pe 
care doar ei le puteau vedea. 

— Şi nu mai există aşa ceva? întrebă el. 

— De mult timp. Şi este şi un motiv pentru asta. 

— Ştii o mulţime de secrete, remarcă el uitându-se spre Frank. 

— Aşa cum ţi-am spus de multe ori, e mai bine ca unele lucruri să 
rămână nespuse... până în clipa potrivită. 

— Atunci spune-mi povestea ta. 

Frank le povesti despre o vreme când existau alte patru obiecte în 
încăpere. Un sfeşnic auriu, înalt de circa un metru, cu şapte braţe. O 
masă lungă de mai puţin de un metru şi înaltă de jumătate de metru, 
cu coroane aurii pe marginile tăbliei şi câte un inel în fiecare colţ. Și 
două trâmbiţe confecţionate din argint, fiecare lungă de circa un 
metru şi suflate cu aur. 

— Eşti sigur de obiectele astea? întrebă Tre. 

— Nu le-am văzut niciodată cu ochii mei, dar am discutat cu alţii 
care spun că au dat de ele. 

— Sunt cele mai sacre obiecte din iudaism. Provin de la cel de-al 
doilea Templu, după ce lerusalimul a fost distrus de romani. Oamenii 
le caută de două mii de ani. Şi ele au fost aici? In Jamaica? 

— Au fost puse în mormântul evreiesc. Mi s-a spus că erau 
magnifice din punctul de vedere al lucrăturii. 

— Şi nici un maroon nu a încercat vreodată să le vândă? întrebă 
Tre. 

Frank clătină din cap. 


— Spiritele sunt importante pentru noi. Ele bântuie prin păduri şi 
pot proteja sau face rău. Nu le-am ofensa niciodată luând ceva dintr- 
un mormânt. In schimb, am protejat acele obiecte şi am făcut din 
locul ăsta unul special. 

Bene se întoarse către Tre. 

— Ce înseamnă toate astea? 

— Că foarte multe cărţi de istorie vor fi rescrise. 

Insă pe Bene îl preocupa altceva. 

— Ce s-a întâmplat cu obiectele alea? 

— Inţelepţii s-au întors aici într-o zi şi au văzut că toate comorile 
dispăruseră. Doar coloneii şi înţelepţii cunoşteau peştera asta. Au tras 
concluzia că spiritele au luat obiectele. După aceea, locul n-a mai fost 
folosit pentru ritualuri. 

— Când s-a întâmplat asta? întrebă Bene. 

— Cu şaizeci de ani în urmă. 

Bene clătină din cap. Incă o fundătură. 

— Asta e tot? Oamenii m-au vrut mort ca să protejeze aşa ceva? 

— Mormintele astea sunt importante. Reprezintă trecutul nostru. lar 
pentru marooni, trecutul e tot ce avem. Chiar şi mormântul evreiesc e 
important. În mod cert, este vechi. Evreii ne-au ajutat când nimeni n-o 
făcea. Aşa că l-am onorat pe evreu ca pe unul dintre noi. Şi comoara 
lui a fost onorată. 

— lar acum e dispărută. 

Insă Bene se întrebă: Oare alea erau obiectele pe care le căuta 
Zachariah Simon? Discutaseră despre găsirea mormântului lui Columb 
şi a minei, dar avea mai multă logică ca Simon să caute comoara. 
Locul ăsta părea să fi fost cu adevărat o mină de aur, dar pentru un 
altfel de aur. 

Care nu mai exista. 

Clătină din cap şi porni înapoi spre ieşirea din peşteră. 

Tre şi Frank îl urmară. 

Nici unul nu scoase vreo vorbă. 


Capitolul şaizeci şi trei 


Tom se uită după Mercedesul care intră în trafic, dispărând apoi 
după un colţ. Femeia, cine naiba mai era şi ea, ştia tot. lar salvarea lui 
depindea de găsirea comorii Templului. Cum era posibil? De ce aşa 
ceva? 

O mână i se lăsă pe umăr, şocându-l. 

Se întoarse. 

Berlinger se uită la el şi zise: 


— A plecat. 

— Cine e? ceru el să afle. Spunea că ştiai că e aici. 

Bătrânul clătină din cap. 

— Aşa e. Dar nu s-a identificat şi nici eu nu i-am cerut-o. 

— Dar ai făcut ce a vrut ea. Ai avut grijă să aud ce avea de spus. 

— N-am socotit că ar fi ceva rău. 

— Rabine, chestia asta e importantă pentru mine. Ce naiba se 
petrece aici? 

— Trebuie să-ţi arăt ceva şi să-ţi mărturisesc câteva lucruri. 
Chestiuni importante. 

— Unde e Alle? 

— Nu ştiu. 

— Camerele de supraveghere n-o pot găsi? 

— Sunt sigur că pot. Dar chestia asta trebuie să o facem doar noi 
doi. 

— Habar n-ai prin ce am trecut. N-ai idee ce mi s-a întâmplat. 

Era exasperat. 

Şi furios. 

— Vino, zise Berlinger. Vino cu mine şi o să-ţi spun o poveste. 


„Tatăl meu mi-a transmis chestia asta”, îi zisese Marc Cross lui 
Berlinger. 

Rabinul ascultase explicaţiile prietenului său. 

„Primul Levit a fost Luis de Torres, căruia i s-a transmis sarcina de 
către Columb. Misiunea a fost dată mai departe, timp de cinci sute de 
ani, din generaţie în generaţie şi totul a mers bine până de curând.” 

Cel de-al Doilea Război Mondial se încheiase de zece ani, dar 
consecinţele lui rămăseseră. Nimeni nu ştia la acea dată câte milioane 
de evrei fuseseră măcelăriți. Şase milioane era numărul estimat de cei 
mai mulţi oameni. Aici, în Praga, efectele pogromului erau clare. O 
sută de mii fuseseră luaţi şi doar o mână de evrei se întorseseră. _ 

„Sunt comorile Templului nostru, zisese Marc. Obiectele sacre. Asta 
e secretul pe care îl păstrăm. Columb le-a dus în Lumea Nouă. 
Expediția lui a fost finanțată de evreii de la Curtea spaniolă. Ferdinand 
şi Isabela erau inutili. Le lipseau fie viziunea, fie banii necesari 
explorărilor. Columb avea viziune, iar evreii sefarzi din Spania au 
furnizat banii. Evident, fuseseră cu toţii obligaţi să se convertească 
pentru a rămâne în Spania, aşa că şi Columb era un converso.” 

Berlinger nu mai auzise aşa ceva. 

„Columb era evreu?” 

Marc dăduse din cap. 

„Şi a rămas aşa întreaga lui viaţă. A navigat către Lumea Nouă în 
speranţa că va găsi un loc unde să poată trăi în pace. O teorie care 
făcea valuri în epocă spunea că evreii din Orientul îndepărtat trăiau 


liberi, fără persecuții. El, evident, credea că navighează către Asia. De 
aceea l-a luat pe de Torres cu el. Un translator de ebraică. Cineva care 
să poată vorbi cu oamenii descoperiţi.” 

Era uimitor. 

„Evreii sefarzi protejaseră de multă vreme comoara Templului. Le-a 
fost adusă în secolul al VIl-lea. Insă până la 1492, Spania devenise un 
loc periculos. Toţi evreii fuseseră fie alungaţi, fie convertiți. Inchiziția 
căuta cele mai mici indicii de fals creştinism. Chiar şi suspiciunea de a 
fi evreu însemna moartea şi mii de evrei au fost executaţi. Ca atare, l- 
au însărcinat pe Columb cu o misiune specială. Să ia comoara 
Templului cu el. Când va da peste evreii ăia asiatici, să le ceară să o 
protejeze.” 

„Dar nu-l aşteptau nici un fel de evrei.” 

Marc clătinase din cap. 

„lar când, în cele din urmă şi-a dat seama de asta, la capătul celei 
de-a patra expediţii, a ascuns comoara în Lumea Nouă. Luis de Torres 
era acolo şi şi-a asumat datoria de gardian, spunându-şi Levitul. Eu 
sunt succesorul lui.” 

„Ştii unde se odihnesc obiectele noastre preţioase?” 

„Da. Dar dezvăluirea acestui fapt reprezintă o încălcare a datoriei 
mele. Însă ce s-a întâmplat în cursul războiului schimbă situaţia. Am 
nevoie de ajutorul tău, bunul meu prieten. E ceva ce nu pot face 
singur. Tu eşti cel mai cinstit om pe care îl cunosc.” 

Zâmbise, auzind complimentul. 

„AŞ spune la fel despre tine.” 

Marc întinsese mâna şi îl prinsese de umăr. 

„Când am venit prima dată aici şi m-am căţărat în pod, iar tu m-ai 
urmat, am ştiut că eşti un om în care pot avea încredere. Lumea s-a 
schimbat, iar datoria care mi s-a transmis trebuie să se schimbe şi 
ea.” 


— Mi-a spus unde se găsea comoara, îi zise Berlinger lui Tom. 
Stăteam nu departe de unde ne aflăm chiar acum, deşi străzile astea 
arătau foarte diferit în 1954. 

Tom îşi închipui că era adevărat. Naziştii îşi lăsaseră o amprentă 
puternică, pe care apoi sovieticii o înrăutăţiseră. 

— Sinagogile noastre ajunseseră nişte ruine, zise rabinul. Germanii 
distruseseră interioarele, folosind clădirile ca spaţii de depozitare. 
Nimic nu fusese reparat. Sovieticii ne urau la fel de mult ca germanii 
şi au început şi ei să ne omoare. Doar că mai lent, într-o perioadă mai 
lungă de timp. 

Stăteau la un colţ de stradă, aproape de primărie, într-o zonă 
aglomerată din pricina activităţilor de dimineaţă. Se vedeau multe 
grupuri de turişti veniţi acolo pentru întreaga zi. 


— Vin de pretutindeni, zise Berlinger. Adesea m-am întrebat cu ce 
rămân de pe urma acestei experienţe. 

— Că a fi evreu e periculos. 

— Poate fi. Dar n-aş vrea să fiu altceva. Fiica ta spunea că tu nu 
mai faci parte dintre noi. E adevărat? 

— Am renunţat cu douăzeci de ani în urmă şi am fost botezat 
creştin. Felul meu de a mulţumi o soţie. 

Berlinger se bătu uşor peste piept. 

— Dar aici, înăuntru, ce eşti? 

— Nimic. Absolut nimic. 

Şi vorbea serios. 

— Şi atunci de ce te afli în Praga? 

— Am venit deoarece credeam că fiica mea era în pericol. Dar 
atunci am descoperit că nu era cazul. E o mincinoasă. Naivă, dar 
mincinoasă. Nu are nevoie de ajutorul meu. 

— Eu cred că are. Zachariah Simon e periculos. 

— De unde ştii? 

— Ei doi sunt împreună, chiar acum. Am privit când ai plecat din 
sală. M-am uitat şi după ea. De Simon nu mi-a păsat niciodată. 

Tom îşi dădea seama că acest om în vârstă de 102 ani nu-şi 
pierduse nimic din agilitate. 

— Ce ai făcut pentru bunicul meu? 

Berlinger zâmbi. 

— Ei, asta da poveste adevărată. Nu o voi uita niciodată. 


__„E în Jamaica, îi spusese Marc. Acolo a ascuns Columb comoara. 
Intr-o mină pe care i-au arătat-o băştinaşii. A blocat intrarea în mină, a 
plecat de pe insulă şi din Lumea Nouă şi nu s-a mai întors niciodată. 
Doi ani mai târziu era mort.” 

„Ai văzut comorile noastre?” întrebase Berlinger. 

„Le-am atins. Le-am ţinut în mâini. Le-am plimbat dintr-un loc în 
altul. Am schimbat locul. Trebuia. De Torres a lăsat instrucţiuni 
codificate asupra modului de găsire a minei. Sunt imposibil de 
descifrat acum. Toate reperele geografice existente în vremea lui au 
dispărut. Aşa că am schimbat acele instrucţiuni.” 

„Cum le-ai mutat? Nu sunt grele?” 

„Ba da, dar am avut parte de ajutor. Soţia mea şi alţi câţiva, 
oameni buni în care aveam încredere. Le-am scos din peştera unde se 
aflau, apoi le-am transportat în josul unui râu către altă peşteră. Acolo 
mi-am găsit propriul golem care să ne ajute la protejarea comorilor. O 
creatură remarcabilă. Ştiu că tu nu crezi că golemul e o creatură 
reală. Dar îţi spun eu că e.” 

Sesizase ceva. Un soi de anticipație. 

„Ce e, prietene?” 


„E posibil să fie ultima dată când vorbim faţă în faţă.” 

Nu-i plăcuse deloc să audă asta. 

„Războiul Rece se intensifică. Călătoriile în Europa de Est vor 
deveni aproape imposibile. Misiunea mea s-a încheiat. Am protejat 
comoara cum am putut mai bine şi am pus-o acolo unde ar trebui să 
fie în siguranţă.” 

„Am confecţionat cutia, aşa cum ai cerut.” 

Marc specificase dimensiunile; un cub cu latura cam de treizeci de 
centimetri, făcut după modelul recipientelor pentru obiecte de valoare 
pe care le deţinea aproape orice sinagogă. De obicei, erau făcute din 
fier şi adăpostea documente importante, bani sau instrumente sacre 
de cult. Cutia asta era din argint. Nici o decoraţiune nu-i împodobea 
exteriorul, accentul fiind pus pe siguranţa pe care o conferea 
conţinutului mai degrabă decât pe aspect. Capacul era sigilat printr-o 
încuietoare interioară. Scosese cheia din buzunar şi i-o dăduse. 
Prietenul lui o examinase. 

„Minunat. Stelele lui David din capăt sunt bine făcute.” 

„lată şi gravura.” 

Privise cum Marc dusese cheia aproape de ochi şi studiase înscrisul. 


55 X 

„Po nikbar, zisese Marc, interpretând cele două litere ebraic Aici 
zace. Aşa e. Şi ai făcut treabă bună cu X-ul cu cârlig.” 

Prietenul lui ceruse în mod special acel simbol. 

„Inscrisurile astea vor certifica faptul că e vorba de cheia corectă, îi 
spusese Marc. Dacă apare cineva aici cu cheia asta, tu vei decide 
dacă merită, apoi îi arăţi cutia. Dacă asta nu se întâmplă în timpul 
vieţii tale, alege pe cineva căruia să-i transmiţi misiunea.” 

Stăteau la baza zidului de est al Vechii Sinagogi Noi, cu inele de fier 
de deasupra lor ducând înspre pod. 

„Am schimbat totul, zisese Marc. Dar am încercat să păstrez 
tradiţia. Pune cutia acolo sus, în pod, unde va fi în siguranţă printre 
documentele vechi. Cross făcuse o pauză. Unde golemul tău poate 


avea grijă de ele.” 
Zâmbise, apoi dăduse din cap, conştientizându-şi misiunea. 


— Înainte de a părăsi Praga, zise Berlinger, Marc a pus ceva în cutie 
şi a încuiat-o. Eu am pus-o în pod. Bunicul tău nu mi-a mai spus 
altceva. Zicea că e mai bine aşa. A stat acolo timp de treizeci de ani, 
până ce a fost scoasă, în timpul unei renovări. Din fericire, eu eram şi 
eu pe aici ca să o pun în siguranţă. 

— Nu te-ai uitat niciodată înăuntru? 


Berlinger dădu din cap. 

— Marc a luat cheia cu el. 

Tom îşi frecă ochii obosiţi şi încercă să găsească o logică în cea ce 
auzea. 

— Aici se afla pe vremuri centrul cartierului evreiesc, zise Berlinger, 
arătând spre împrejurimi. Acum e doar un alt cartier din Praga. Tot ce 
am construit noi aproape a dispărut. Au rămas doar amintirile şi cele 
mai multe dintre ele sunt prea dureroase ca să fie readuse la viaţă. 
Bunicul tău a fost unul dintre cei mai buni oameni pe care i-am 
cunoscut vreodată. Mi-a încredinţat o misiune. Era de datoria mea să 
o transmit altcuiva şi am făcut o alegere pentru momentul în care se 
va întâmpla aşa ceva. 

— Dar acum sunt aici. 

Rabinul încuviinţă. 

— Ca atare, îţi voi transmite ţie. Vreau să ştii că, dacă aş fi găsit o 
cale să găsesc comoara, aş fi urmat-o. Merităm să ne luăm comoara 
înapoi. A fost singurul aspect asupra căruia eu şi Marc nu ne-am 
înţeles, dar nu eram în postura de a mă certa cu el. El era alesul, nu 
eu. Acum alegerea este a mea. Mi-aş dori să văd acele obiecte într-un 
templu, din nou. 

— O să le găsesc, promise Tom. Scoase cheia din buzunar. Unde e 
cutia pe care o deschide? 

Berlinger arătă spre dreapta lui. 

— Nu departe de aici. 


Capitolul şaizeci şi patru 


Tom şi Berlinger se îndepărtară de sinagogă, mergând pe o stradă 
denumită Malselova, cu magazine şi cafenele, plină de oameni, 
aproape de aleea pietruită. Tom ştia ce clădire se afla imediat după 
curbă. Sinagoga Maisel, construită de Mordecai Maisel în 1591. O 
vizitase de câteva ori, pe când îşi scria articolul despre Praga. Maisel 
fusese un evreu bogat care devenise apropiatul împăratului Rudolf al 
II-lea, ajungând un consilier de încredere şi, în cele din urmă, obţinând 
un permis special prin care să construiască sinagoga. Timp de peste 
un secol fusese cea mai mare şi mai fastuoasă structură din cartier. 
Insă arsese în marele incendiu din 1689, apoi fusese reconstruită la 
sfârşitul secolului al XIX-lea şi, ulterior, complet restaurată, din câte îşi 
amintea el, în 1995. lnăuntru nu se mai ţineau slujbe religioase. Acum 
sinagoga era gazda unei expoziţii permanente dedicate istoriei 
evreilor cehi. 

Intrară în vestibul şi Tom admiră tavanele stilate şi ferestrele cu 


vitralii. Zidurile înalte erau zugrăvite într-o nuanţă caldă de galben. 
Oamenii se plimbau de colo-colo, admirând exponatele, cutii de sticlă 
pline cu obiecte de argint. Berlinger îi făcu semn din cap unei femei 
care stătea în spatele standului de bilete şi cei doi fură lăsaţi să intre. 

— Aici au adus naziştii artefactele furate din toate sinagogile, şopti 
rabinul. Ar fi trebuit să fie expuse în muzeul lor despre rasa noastră 
dispărută. Acele obiecte preţioase au fost depozitate în clădirea asta 
şi în alte câteva. Le-am văzut eu însumi. O privelişte groaznică. 

Inaintară către navă, pe sub nişte candelabre neobişnuite, cu 
becuri inversate, luminând în jos. Deasupra se vedea un etaj, dincolo 
de o balustradă care se alinia cu nava pe două laturi, întreruptă de 
arcade în cadrul cărora strălucea câte o menoră. 

— Artefactele alea nu mai sunt aici, au fost înapoiate de unde 
fuseseră aduse. Nu am găsit căminul câtorva, aşa că au rămas aici. In 
cele din urmă, am decis că ăsta ar fi cel mai bun loc de a ne afişa 
moştenirea. Un muzeu nu pentru o rasă dispărută, ci pentru una care 
este încă destul de vie. 

Sesiză mândria din vocea bătrânului războinic. 

— Tu şi fiica ta, zise Berlinger. Există vreo cale de a salva relaţia 
asta? 

— Probabil că nu. Am avut o şansă, cu multă vreme în urmă şi am 
ratat-o. 

— Referitor la ce a zis despre tine, legat de inventarea unei ştiri. 
Am cercetat povestea. Pe vremuri era un jurnalist respectat. 

Cuvintele pe vremuri îl ardeau. 

— Încă mai sunt, iar femeia aia cunoaşte adevărul. 

— Ştiu şi dacă ai putea dovedi că n-ai inventat nimic? 

— Atunci lucrurile s-ar schimba. 

— Nu ştiu mai multe decât ţi-am spus. S-a comportat extrem de 
misterios, dar şi foarte convingător. 

— Dar ce ştii? 

— Doar că, asemenea multor lucruri din viaţă, povestea este mai 
complicată. 

Tom simţi că îi înţepeneşte şira spinării. 

— De ce spui asta? 

— Şi bănuiesc că sunt mai multe persoane de care îţi pasă, dacă te 
răzbuni. 

Observă că nu primise răspuns la întrebare, aşa că decise să-i 
întoarcă favoarea. 

— In timpul războiului, zise Berlinger, am fost obligat să fac lucruri 
pe care nici un om de bun simţ nu ar trebui să fie silit vreodată să le 
facă. Am condus consiliul de la Terezin. Trebuia să luăm decizii de 
viaţă şi de moarte, zilnic. Mii de oameni au pierit, mulţi din pricina 
deciziilor luate de noi. Doar timpul a adus în atenţie cele petrecute 


acolo. 

Amintirile păreau să fi captivat atenţia bătrânului. 

— Propriul fiu. Dumnezeu să-i odihnească sufletul! 

Tom rămase tăcut. N 

— Trebuie să-ţi spun ceva, continuă rabinul. In război, mulţi oameni 
au fost trimişi în lagăre. Inainte să fiu trimis acolo, s-a întâmplat ceva. 
Marc şi cu mine am discutat despre asta. Pot să-ţi povestesc şi ţie? 


Doborâseră uşa fermei. 

Berlinger se dăduse înapoi, în vreme ce doi bărbaţi şi Erik, fiul lui de 
cincisprezece ani, se năpustiră înăuntru, scoţându-l pe singurul 
locuitor al casei afară, în noapte. Venise vara şi era cald, iar omul era 
îmbrăcat sumar. Se numea Yiri, un ceh pe care Berlinger îl cunoştea 
de dinainte de război. Un om discret şi simplu, care comisese o 
greşeală imensă. 

„Ce vreţi? întrebase Yiri. De ce aţi venit aici?” 

Omul fusese împins în genunchi. 

„N-am făcut nimic. Imi muncesc pământul. Nu deranjez pe nimeni. 
De ce aţi venit aici? Nu le-am spus nimic naziştilor.” 

Berlinger auzise ultima parte. 

„Vorbeşti cu naziştii?” 

Erau cu toţii înarmaţi, chiar şi Erik care învățase să se descurce de 
minune cu un pistol. Până în acea clipă, toţi patru evitaseră să fie 
prinşi şi trimişi în detenţie, refugiindu-se în codru şi rezistând. 
Berlinger şi-ar fi dorit ca şi alţi evrei să li se alăture, dar numărul lor se 
micşora de la o zi la alta. 

Yiri clătină din cap. 

„Nu. Nu. Nu vorbesc cu nici un nazist. Nu le voi spune nimic despre 
evreii din codru.” 

Asta era şi motivul pentru care veniseră. O familie fugise din Praga 
şi reuşise să se ascundă în pădurile din afara oraşului. Yiri le ducea 
alimente, ceea ce era un lucru bun, de aşteptat de la un conaţional. 
Insă când familia rămăsese fără bani, Yiri îi turnase pentru a încasa 
recompensa. Nu era singurul care procedase astfel. Şi alţii făcuseră la 
fel. 

„Vă rog. Vă rog. N-am avut de ales. M-ar fi omorât. N-am avut de 
ales. Am ajutat familia aia multe săptămâni.” 

„Până ce nu te-au mai putut plăti”, spuse unul dintre bărbaţi. 

Berlinger văzuse ura în ochii compatrioţilor lui. Chiar şi privirea lui 
Erik era încărcată de dezgust. Nu mai văzuse aşa ceva la băiatul lui. 
Însă războiul schimba totul. 

„Ce vreţi să fac? Voi, evreii, n-aveţi nici o şansă. Nu se poate face 
nimic. Trebuie să...” 

Un foc de armă răsună în noapte. 


Capul lui Yiri explodă, apoi trupul i se prăbuşi la pământ. 

Erik lăsă arma în jos. 

„Yashar Koyach, zisese unul dintre oameni, iar ceilalţi începuseră 
să-l îmbărbăteze pe Erik bătându-l uşor pe spate.” 

Fie ca forţa ta să crească. 

Asta se spunea după ce se citea din Tora. 

Acum devenise un mod de a saluta crima. 


— Nu venisem ca să-l ucidem pe om, zise Berlinger. Sau cel puţin 
aşa credeam eu. Nu voiam să facem ceva ce nu era deloc diferit de 
ceea ce ne făceau nouă germanii. 

— Şi atunci de ce v-aţi dus acolo? 

— Ca să-i cerem socoteală, da. Dar nu ca să-l omorâm. 

Tom consideră afirmaţia un pic naivă, date fiind circumstanţele. 

— La puţină vreme după aceea am fost trimis la Terezin, zise 
Berlinger. Fiul meu a scăpat de o asemenea soartă. A intrat în 
rezistenţă şi s-a luptat cu germanii încă un an, până ce aceştia l-au 
ucis. După noaptea aceea, noi doi n-am mai vorbit niciodată. El era 
mândru de ceea ce făcuse, iar eu eram ruşinat. Intre noi a apărut o 
prăpastie pe care o regret şi astăzi. 

— Şi ce te-a învăţat timpul? A 

— Că am fost un neghiob. Omul ăla merita să moară. Insă a fost 
nevoie să sufăr oroarea de la Terezin, aşa că înţelepciunea a venit 
după aceea. Trebuia să văd cum arată sufletele oamenilor puşi la 
încercare. Să îmi dau seama cât de mult pot ajunge să urăsc. 

— Pentru mine au trecut doar opt ani şi cam totul e în ceaţă. Ceea 
ce pot spune e că ultimele câteva zile au schimbat totul. 

— In mai bine? 

— Rămâne de văzut. 

— Marc te-ar fi plăcut. 

— L-am cunoscut puţină vreme când eram mic. 

— Avea ceva al lui. Un spirit de aventură. Era un evreu bun, deşi nu 
unul devotat. Poate că de vină era lumea în care trăia. Ştiu că 
propriile mele convingeri au fost întinse la limită. Sau poate că de vină 
a fost profesia lui. Un arheolog studiază trecutul până ce aproape 
ajunge să excludă prezentul. Poate că asta i-a înceţoşat mintea. Cu 
toate acestea, era un om bun care şi-a făcut datoria. 

— De Levit? 

Berlinger încuviinţă. 

— Mi-ar fi plăcut aşa de mult să văd comorile noastre pierdute. Ce 
privelişte ar fi fost! 

— Poate ai ocazia. Saki a schimbat regulile jocului. Asta înseamnă 
că e în regulă să faci aşa ceva. lar eu o să le schimb din nou. 

— Nu o să pui pur şi simplu capăt jocului? 


Tom rămase tăcut câteva clipe, dându-şi seama de implicaţii. 
Secretul rămăsese ascuns timp de cinci sute de ani. 

— Exact asta o să fac. 

Berlinger se duse la una dintre cutiile cu exponate, care conţinea o 
pereche de sfeşnice de argint, o cupă Kiddush, un recipient elaborat 
pentru mirodenii şi o cutie dreptunghiulară, cu suprafaţa cam de zece 
centimetri pătraţi. Exteriorul din argint nu era împodobit cu nici o 
decoraţiune. Capacul era sigilat de o încuietoare interioară. Exact aşa 
cum îl descrisese Berlinger. 

Tom scoase cheia din buzunar. 

— Chestia aia deschide încuietoarea, zise rabinul. O să iau cutia de 
aici şi o să o duc într-o altă încăpere, unde să o examinezi în linişte. 

Bătrânul întinse mâna şi i-o strânse pe a lui Tom. 

___— Misiunea mea s-a încheiat, zise Berlinger. Las restul pe seama ta. 
Iti doresc succes şi mă voi ruga pentru sufletul tău. 
Şi cu asta, rabinul plecă. 


Capitolul şaizeci şi cinci 


Zachariah o ţinu pe Alle aproape de el. Cei doi se aflau în afara 
cartierului evreiesc, în dreptul unui restaurant aglomerat denumit 
Kolkovna. Zachariah hotărâse că o astfel de retragere strategică era 
nimerită ca să poată evalua exact ce se întâmpla. Rocha îl urmărea pe 
Sagan şi îi raportase că el şi Berlinger intraseră în sinagoga Maisel. 
Neavând de ales, Rocha intrase şi el acolo, atent să nu se apropie 
prea mult, căci Sagan îl chipul. Berlinger îl dusese până la o cutie 
argintie, care fusese scoasă din zona de expunere şi dusă în altă 
încăpere. Rabinul plecase, dar Sagan se găsea acolo, cu cutia. Rocha 
era încă în sinagogă - iar Sagan dincolo de o uşă încuiată. 

— Ce se petrece? îl întrebă Alle. 

— Şi eu aş vrea să ştiu. Tatăl tău face ceva. Pentru un om care voia 
să se sinucidă, e din cale afară de activ. 

— Multă vreme a fost expert în meseria lui. 

— Mă surprinde să aud asta de la tine. A fost prins inventând o 
poveste. 

— Ştiu. Tocmai l-am atacat cu puţină vreme în urmă pe această 
temă. Dar asta nu înseamnă că tot ce a făcut el a fost o minciună, îmi 
amintesc că îi citeam articolele când eram în liceu. Era tot timpul la 
televizor. Îl uram pentru ceea ce ne-a făcut mie şi mamei, dar părea 
un reporter bun. De fapt, meseria însemna totul pentru el. Mai mult 
decât propria familie. 

— Când i-am verificat trecutul, am aflat că era respectat în Orientul 


Mijlociu. Oamenii se temeau de el. A făcut o impresie puternică 
multora dintre personajele aflate la putere acolo. Imi imaginez că s-au 
bucurat să-l vadă răpus. 

— Ceea ce demonstrează că şi-a făcut treaba. Cel puţin până a fost 
prins cu articolul ăla. 

— Pentru prima dată vorbeşti ca o fiică. 

— Nu am intenţia să par aşa. Relaţia noastră s-a terminat. Urăsc 
faptul că l-am implicat şi pe el. Era mai bine când nu ne vorbeam şi nu 
ne vedeam. 

— O parte din tine nu vorbeşte serios. 

— Din fericire, e adânc ascunsă. Partea principală din mine spune 
să stau la distanţă de el. 

Zachariah îşi dădea seama că ea avea nevoie de asigurări, aşa că 
îşi lăsă mâna pe braţul ei. 

— Apreciez tot ce ai făcut. Ajutorul tău a fost nepreţuit. 

intre timp, mintea lui lucrase şi hotărâse care va fi următoarea 
mutare. Din păcate, valoarea acestei tinere se depreciase până 
aproape de zero. În scurtă vreme, avea să se ocupe de ea. Rocha îl 
ţinea pe Sagan sub supraveghere. Ca atare, părea să nu-i mai rămână 
decât un singur drum de urmat. Nu ştia nimic despre rabinul 
Berlinger, dar, din tot ce auzise în ultimele ore, omul ăla era o parte 
activă din tot ce se întâmpla. 

Ei doi trebuiau să aibă o discuţie. 

Dar cum să-l abordeze? 

Atunci îi veni o idee. 

O întâlnire avea să rezolve problema. 

Ciocăni uşor şi respectuos în uşă. 

N-avea sens să se impacienteze. 

Casa se afla la câteva străzi distanţă de cartierul evreiesc, pe o 
străduţă încântătoare, cu apartamente de locuit. Clădirea avea faţada 
din cărămidă, iar la ferestrele etajelor superioare se vedeau ghivece 
cu flori. Dinspre bulevardul din spate se putea auzi zgomot diminuat 
de trafic, iar blocul de locuinţe se găsea în apropiere de un râu. 
Fusese nevoie doar de un apel la propria reşedinţă şi de câteva 
minute de căutare pe internet ca să afle adresa rabinului Berlinger. 

Un bătrân îi răspunse la uşă. Buze uscate şi crăpate, peri argintii în 
barbă, petice rare de păr alb şi sârmos. Zachariah se prezentă şi 
întrebă dacă puteau discuta. Fu invitat înăuntru. Camerele erau 
curate, îngrijite şi mobilate simplu. Se simţea miros de cafea şi mentă. 
Ferestrele acoperite nu lăsau prea multă lumină să intre şi opreau 
zgomotul de afară. Gazda îl invită să ia loc. Zachariah refuză. 

— Cel mai bine aş trece la subiect, zise Zachariah. L-aţi manipulat 
pe Tom Sagan de când a ajuns aici, de dimineaţă. Vreau să ştiu ce i- 
aţi spus. 


— Poate că, în lumea dumneavoastră, sunteţi obişnuit să vi se facă 
pe plac. În lumea mea însă, sunteţi un nimeni. 

Cuvintele fuseseră rostite cu o voce calmă şi clară. 

— Inţeleg că sunteţi un om respectat, poate chiar un înţelept, dar 
eu nu dispun de timp sau de răbdare ca să fiu foarte amabil azi. Vă 
rog să-mi spuneţi ce vreau să ştiu. 

— Unde e fiica lui Sagan? întrebă Berlinger. 

— Nu e treaba dumneavoastră. 

— A devenit treaba mea când aţi apărut aici. 

— Mă aşteaptă să mă întorc. l-am spus că această chestiune este 
între noi doi. Trebuie să aflu ce i s-a spus lui Sagan. Ştiu că i-aţi dat o 
cutie de argint. Ce se află înăuntru? 

— Se pare că aveţi o problemă. Ştiţi atât de multe şi totuşi atât de 
puţine. 

Zachariah scoase o armă din haină şi o îndreptă către rabin. 

— Credeţi că asta mă va convinge? întrebă el. S-au mai aţintit arme 
asupra mea şi înainte. Nici una nu m-a convins să fac ce nu vreau. 

— Chiar vreţi să devin duşmanul dumneavoastră? 

Rabinul ridică din umeri. 

— Am avut duşmani şi mai răi. 

— Vă pot face mult rău dumneavoastră şi familiei. 

— Nu am familie. Au murit cu toţii. Comunitatea e familia mea. 
Forţa şi rezistenţa mea derivă din ea. 

— La fel ca un alt rabin din trecut? 

— N-aş îndrăzni niciodată să mă compar cu rabinul Loew. A fost un 
om mare, care a lăsat o impresie durabilă asupra noastră, a tuturor. 

— Pot face rău acestei comunităţi. Sau o pot ajuta. 

— A, acum ajungem la subiect. Arma e doar de spectacol, banii 
sunt cei cu care credeţi că veţi cumpăra răspunsuri. Berlinger dădu 
din cap. Pentru un om de vârsta şi cu experienţa dumneavoastră aveţi 
multe de învăţat. Banii nu înseamnă nimic pentru mine. Dar poate că, 
dacă veţi răspunde la câteva întrebări, o să fiu dispus la un schimb de 
informaţii. Ce veţi face cu comorile Templului? 

Acum ştia sigur. Sagan şi bătrânul ăsta îl văzuseră şi îl auziseră în 
cimitir. 

Rabinul părea să-i citească gândurile. 

— Camerele de supraveghere, zise Berlinger, pe care le-am 
cumpărat cu donațiile dumneavoastră. Au multe întrebuinţări. Deci, ce 
veţi face cu obiectele noastre sacre? 

— Mai multe decât vă puteţi imagina. 

— Veţi începe un război? 

Alt detaliu din discuţia avută cu ambasadoarea. 

— Dacă va fi nevoie, răspunse Zachariah. 

— E uimitor cum se schimbă lumea. Odinioară ne amenințau 


germanii. Apoi comuniştii. Acum, cea mai mare ameninţare provine de 
la unul dintre ai noştri. 

— Corect, bătrâne. Suntem cel mai mare duşman al nostru. Am 
îngăduit lumii să ne înghesuie într-un colţ, iar dacă vor începe din nou 
măcelurile împotriva noastră, puţini vor sări în apărare. Niciodată nu 
ni s-a sărit în apărare în decursul istoriei. Sigur, sunt discuţii despre 
ororile trecutului şi apeluri la sprijin, dar ce a făcut lumea ultima oară? 
Absolut nimic. Ne-au lăsat să murim. Israelul este singurul nostru 
apărător. Acest stat trebuie să existe şi să rămână puternic. 

Rabinul respinse punctul lui de vedere, dând politicos din mână. 

— Ştiţi prea puţin despre ce face Israelul puternic. Dar e cert că 
aveţi propriile dumneavoastră intenţii rele legate de modul de 
înfăptuire a acestui deziderat. 

— Şi dumneavoastră ce aţi face? îl întrebă el pe Berlinger. Cum ne- 
aţi proteja? 

— Aşa cum am procedat întotdeauna, muncind împreună, având 
grijă unul de celălalt, rugându-ne Domnului. 

— Asta ne-a dus la măcelărire pe vremuri. 

— Sunteţi un neghiob. 

Câteva clipe domni tăcerea. 

— Fata e în mare pericol, nu? 

— Aşa cum aţi stabilit deja, ea nu înseamnă nimic pentru mine. 

— Şi totuşi, ea crede altceva. Berlinger clătină din cap. Naivitatea. 
Cel mai mare păcat al tinereţii. Care de cele mai multe ori este însoţit 
de aroganță. 

— Ea nu reprezintă grija dumneavoastră. 

— Cu multă vreme în urmă mi-am pierdut un fiu din pricina 
aceloraşi două păcate. Din nefericire, ulterior am înţeles că avea 
dreptate, ceea ce nu a făcut decât să-mi întărească regretele. 

— Aşadar, ar trebui să ne daţi dreptate. 

— Asta aşa e. Doar că nu sunt de acord asupra metodei. 

— Unde se duce Sagan de aici? 

Berlinger ridică din umeri şi îndreptă un deget bont spre 
interlocutorul său. 

— Asta nu-ţi voi spune niciodată. 

Zachariah decise să adopte o altă tactică. 

— Gândiţi-vă ce ar însemna returnarea comorilor noastre. 
Construirea celui de-al treilea Templu. Nu aţi fi mândru? Nu v-aţi 
minuna că aţi avut o contribuţie? 

— Ce evreu nu s-ar mândri? 

— Imaginaţi-vă Templul stând din nou în picioare, construit aşa 
cum cere Cartea Cronicilor. Inchipuiţi-vă marea cortină brodată 
atârnând pe zidul de vest şi ascunzând intrarea către Sfânta Sfintelor, 
în sfârşit, după atâtea secole am avea înapoi locul nostru sacru. Masa 


sfântă, menora, trâmbiţele de argint, toate revenite acolo unde le e 
locul. Dacă am avea şi chivotul... 

— Câţi ar trebui să moară ca aşa ceva să se întâmple? întrebă 
Berlinger. Musulmanii controlează Muntele Templului. Nu îl vor ceda 
fără o luptă sângeroasă. Nu vor îngădui niciodată un al treilea Templu 
şi muntele e singurul loc unde poate fi construit. 

— Atunci vor muri. 

— Nu putem câştiga un război. 

Din nou, vorbe în vânt. Se săturase până peste cap de slăbiciuni. 
Nimeni nu părea să aibă curajul de a face ce trebuia. Nici politicienii, 
nici generalii, nici poporul. 

Doar el. 

— Tom Sagan este Levitul, zise Berlinger. A fost selectat prin 
metoda prescrisă. Doar el ne poate găsi comorile. 

— Dar Columb? Cum de a ajuns acel om să aibă o asemenea 
putere? 

— A primit-o atunci când i-au fost încredințate comorile şi el le-a 
dus în Lumea Nouă. 

— Ştiţi multe lucruri. 

— I s-a dat o misiune, de care el s-a achitat. A fost unul de-ai noştri. 

— De unde ştiţi asta? 

— In zilele lui, doar evreii erau experţi în cartografie, o abilitate la 
care Columb excela. Ei au fost cei care au perfectat instrumentele de 
navigaţie şi tabelele astronomice. Piloții evrei de nave erau la mare 
căutare. Însemnările făcute de Columb în cărţile lui, cele care au 
supravieţuit, arată o profundă apreciere pentru Vechiul Testament. 
Am văzut câteva dintre ele cu ochii mei în Spania. A datat o 
însemnare marginală cu 1481, apoi a scris echivalentul evreiesc de 
5241. Pentru mine asta este îndeajuns. 

lar Zachariah ştia de ce. 

Nimeni altcineva în afara unui evreu nu s-ar fi deranjat să adauge 
restul de 3760 de ani la calendarul creştin. 

— l-am văzut portretul în Galeria Uffizi din Florenţa, zise Berlinger. 
Este singurul realizat de cineva care e posibil să-l fi văzut în viaţă. 
Trăsăturile lui mi se par clar semitice. 

Nimic din ceea ce Zachariah să nu ştie deja. Studiase şi el aceeaşi 
imagine. 

— Noi i-am finanţat prima expediţie, continuă Berlinger. Istoria 
notează asta. Pentru acei evrei sefarzi, visurile lui Columb reprezentau 
salvarea lor. Credeau că puteau trăi în pace în Asia, că aşa scăpau de 
Inchiziţie. În principal, Columb a navigat până în Lumea Nouă ca să 
găsească o altă casă pentru ei. 

— Din nefericire, nu a trăit suficient de mult ca să-şi atingă 
obiectivul. Familia lui însă ne-a furnizat un cămin în Jamaica, timp de 


150 de ani. 

— Motiv pentru care trebuie să respectăm tot ce a făcut el şi ce s-a 
făcut după aceea. Cum se va duce la îndeplinire această sarcină de 
acum înainte stă doar în puterea lui Tom Sagan. Dumneata şi cu mine 
nu putem interveni. 

Bătrânul stătea cu spatele drept şi cu picioarele rigide, cu mâinile 
odihnindu-se pe braţe. Trăise mult. 

Insă Zachariah auzise destule. 

Se ridică. 

— Văd că îmi pierd timpul. Nu vreţi să-mi spuneţi nimic. 

Berlinger rămase aşezat. 

Zachariah aţinti arma. 

Bătrânul ridică o mână. 

— Pot spune o rugăciune înainte de moarte? 

Zachariah îl împuşcă pe rabin în piept. 

Tăcerea din încăpere fu deranjată doar de un sunet înfundat scos 
de amortizorul pistolului. 

Berlinger icni după aer, apoi ochii i se înceţoşară şi capul îi căzu pe 
un umăr. Gura i se deschise şi din ea începu să curgă un firişor de 
sânge spre bărbie. 

Zachariah îi verifică pulsul şi constată că murise. 

— Vremea rugăciunilor s-a dus, bătrâne. 


Capitolul şaizeci şi şase 


Tom introduse cheia în cutia argintie şi o răsuci în încuietoare. 
Orice s-ar fi găsit înăuntru fusese pus acolo de bunicul lui. Simţea o 
legătură cu acel om, una pe care n-o mai trăise înainte. Acum el era 
ultima verigă dintr-un lanţ neîntrerupt care se întindea, în timp, până 
în vremea lui Columb. Greu de crezut, dar era adevărat. Se gândi la 
toţi ceilalţi oameni care îşi asumaseră această datorie, la ce le-ar fi 
putut trece prin minte. Cei mai mulţi probabil că avuseseră puţine de 
făcut în afară de a transmite informaţiile succesorului. Cu Saki însă, 
situaţia fusese alta. Tom înţelegea de ce bunicul lui ajunsese 
paranoic, în trecut existaseră pogromuri, evreii suferiseră şi muriseră, 
dar niciodată de maniera pe care o înduraseră între 1939 şi 1945. 
Vremurile excepţionale cereau acţiuni excepţionale. Se găsea singur 
într-o încăpere aflată în partea laterală a navei sinagogii Maisel. O 
femeie în vârstă deschisese containerul din sticlă în care era expusă 
cutia argintie şi o scosese de acolo, fără să spună o vorbă. O lăsase pe 
o masă de lemn şi plecase, închizând uşa în urma ei. Gândurile lui 
Tom se abătură înapoi în timp, la încăperea din cimitir şi la sicriul lui 


Abiram, zăcând pe o masă similară de lemn. Între ei doi rămăseseră 
multe lucruri nespuse. Era adevărat, aşa cum spusese Berlinger, că 
timpul le lămurea pe toate, dar aceasta era o imagine pe care nu era 
dispus să o vadă. Mai rău, se părea că aceeaşi greşeală, pe care o 
făcuse cu douăzeci de ani în urmă, era repetată acum de fiica lui. 

işi alungă gândurile tulburătoare din minte şi deschise capacul 
cutiei. 

Inăuntru se găsea un săculeţ din piele neagră, identic cu cel din 
mormântul lui Abiram care conţinuse cheia. Il apăsă cu degetul şi 
simţi ceva dur. 

Il luă în mână şi îi desfăcu baierele. 

Scoase de acolo ceva sferic, lat cam de zece centimetri, care 
semăna cu un ceas mare de buzunar cu cadran de alamă. 

Dar nu era deloc aşa ceva. 

Obiectul era, de fapt, un ansamblu de cinci discuri întrepătrunse, 
unul deasupra celuilalt, ţinute împreună de un ax central. In mijloc se 
găseau ace indicatoare care puteau fi rotite şi aliniate la simbolurile 
ce apăreau pe discuri. Tom observă înscrisurile. Unele erau în ebraică, 
altele în arabă şi spaniolă. Obiectul cântărea vreo două sute cincizeci 
de grame şi părea confecţionat din alamă solidă. Nu era pătat de 
rugină, iar discurile se roteau uşor. 

Ştia ce era acel obiect. 

Un astrolab. 

Folosit la navigaţie. 

In cutie nu se mai găsea altceva. 

Nici o explicaţie, nici un mesaj - nici o îndrumare legată de pasul 
următor. 

— Bine, Saki, şopti el. 

Lăsă jos astrolabul şi scoase biletul lui Abiram şi harta insulei 
Jamaica, pe care le aşeză pe masă. Adăugă cheia din încuietoare. 

Toate obiectele erau părţi dintr-un puzzle. 

Desfăcu harta şi o netezi, atent să nu rupă hârtia fragilă. Văzu din 
nou adăugirile cu cerneală de pe hartă, numere împrăştiate pe 
suprafaţa insulei. Făcu repede o socoteală. Poate o sută de numere 
scrise cu cerneală albastră decolorată. 

Ridică astrolabul şi încercă să-şi amintească ce ştia despre 
dispozitiv. Folosit la navigaţie, dar, cum anume, habar n-avea. Pe 
marginea discului exterior se vedeau simboluri aşezate la intervale 
regulate. Un indicator, ca o riglă, se întindea de la o margine la alta şi 
lega simbolurile de pe părţile opuse. Inscrisurile erau în ebraică şi 
spaniolă. Tom nu cunoştea spaniola şi mai ştia prea puţină ebraică. 

Intoarse obiectul. 

Pe spate se vedea o reţea de şiruri care încercuiau discul. Erau cinci 
cu totul, scrise în ebraică. Recunoscu un şir. 


Numere. 

Când era copil, Abiram insistase ca el să înveţe ebraică. Spre 
deosebire de multe limbi, numeralele erau formate prin folosirea de 
litere, iar el îşi aminti combinaţiile. Recunoscu numerele 10, 8, 62, 73 
şi majoritatea celorlalte. Un alt indicator se întindea dintr-o margine în 
alta. Roti discurile, care se învârtiră cu uşurinţă pe axul central. 
Privirea lui căzu asupra mesajului lui Abiram şi asupra principalului 
aspect pe care i-l explicase Saki. 


3. 74. 5. 86. 19. 


Căută pe astrolab şi găsi 3, încă uimit că era în stare să traducă 
simbolurile. Răsuci indicatorul şi alinie un capăt al lui cu simbolul 
pentru 3. În celălalt se găsea 74 în ebraică. 

Nu era o coincidenţă. 

Al doilea număr din mesajul lui Saki era 5. Răsuci indicatorul şi găsi 
simbolul pentru 5. La celălalt capăt se afla 86. 

Rămăsese o combinaţie care părea cheia. Primele două fuseseră 
doar pentru confirmare. Da, eşti pe calea cea bună. 

Căută 19 în reţea şi găsi ceea ce socoti a fi ceea ce trebuie. 

Numărul opus era 56. 

Inspectă imediat harta, căutând 56. Găsi numărul la est de centrul 
insulei, în sud faţă de un oraş numit Richmond, lângă râul Flint. Un 
mic înscris pe hartă, chiar lângă numărul trecut cu cerneală, spunea 
că acea zonă se numea Falcon Ridge. Verifică şi restul hărţii. Numărul 
56 nu mai apărea nicăieri. 

Zâmbi. 

Ingenios. 

Nu exista absolut nici o cale ca altcineva să afle care din cele peste 
o sută de numere erau relevante, fără să ştie secvenţa şi să 
folosească astrolabul. 

Strânse harta, biletul, cheia, astrolabul şi săculeţul din piele neagră, 
suficient de larg ca să le încapă pe toate. 

Părăsi clădirea şi se duse înapoi către Vechea Sinagogă Nouă. Se 
gândi să încerce să o găsească pe Alle. Dar cum să reuşească? Şi care 
era rostul? Ea alesese. Tom făcuse tot ce putuse pentru ea, dar Alle îi 
aparţinea acum lui Simon, iar el nu putea decât să spere că ea nu va 
păţi nimic. S-ar fi putut duce la poliţie, dar ce ar fi spus acolo? Ar fi 
părut un biet nebun, iar Tom se îndoia că Berlinger l-ar fi susţinut în 
acest demers. 

„Eu mi-am îndeplinit datoria. Restul cade în seama ta.” 

lar singurul lucru pe care îl avea de făcut era să plece. 

Aruncă o ultimă privire în jurul lui. Clădirile care la început păreau 
protectoare prin familiaritatea lor erau acum reci şi respingătoare. 


Şederea lui acolo fusese scurtă, dar memorabilă. Ca şi în cazul casei 
părinţilor lui şi acolo se aflau o mulţime de fantome, însă nu se putu 
abţine să nu se întrebe: Ce îl aştepta în Jamaica, la Falcon Ridge? 

Părea că există o singură cale de a afla. 

Insă simţea dezamăgire adâncă în inima lui. 

— Ai grijă, Alle, şopti el. 

După care plecă. 


Capitolul şaizeci şi şapte 


Zachariah se întoarse la restaurantul unde aştepta Alle. Închisese 
ambele uşi de la casa lui Berlinger, înainte de plecare şi avea să fie de 
mult dispărut, înainte de descoperirea cadavrului. Nu avusese de ales 
decât să-l omoare pe bătrân. Ştia mult prea multe lucruri şi, în mod 
cert, putea face legătura cu ambasadoarea. 

Rugăciune? 

Rugăciunile nu fuseseră niciodată suficiente şi nici nu vor fi 
vreodată. Adevărata siguranţă rezida în forţă sau măcar în 
ameninţarea cu forţa. Evreii nu dispuseseră niciodată de suficientă 
forţă. Se revoltaseră o singură dată, în vremea celui de-al doilea 
Templu, ca să-i alunge pe romani, dar victoria lor fusese de scurtă 
durată. Imperiul revenise şi îi zdrobise. In epoca modernă, statul Israel 
avusese parte de un succes mai mare. De două ori fusese supus 
invaziilor şi de două ori invadatorii fuseseră înfrânți. Insă dorinţa lor 
de a lupta se diminuase. Rabinii erau mai ascultați decât generalii. În 
lumea asta nu mai exista loc pentru alţi rabini ca Berlinger. 

Găsi restaurantul şi o văzu pe Alle. Se apropia ora prânzului şi 
mesele începeau să se umple. Simţi miros de rață friptă, dar n-avea 
timp de prânz. 

— Ai aflat ceva? întrebă ea. 

Zachariah se întrebă dacă ea chiar credea că el i-ar împărtăşi ceea 
ce ar fi aflat, dar nu-şi arătă prin nimic iritarea şi se mulţumi să clatine 
din cap. 

— E un bătrân încăpățânat. Mi-a povestit despre tatăl tău, dar nimic 
altceva decât ceea ce ştiam deja. 

Telefonul îi vibra în buzunar. 

II scoase şi văzu că era Rocha. 

— Sagan s-a pus în mişcare. Cred că s-a dus înapoi la maşina lui. 

Zachariah se ridică de la masă şi îi făcu semn lui Alle să-l urmeze. 

— Venim spre tine. 

— Evitaţi piaţa veche. O să ajungă acolo în scurt timp. 

Puse capăt conversaţiei. 


— Tatăl tău pleacă. Asta înseamnă că plecăm şi noi. 

Nu-l minţise pe Berlinger. Acea tânără nu însemna nimic pentru el, 
dar nu se mai grăbea, ca înainte, s-o omoare. Avea s-o ţină aproape 
de el până ce era sigur că nu-i mai era de nici un folos. Cum Tom 
Sagan pleca cine ştie unde, clipa în care să se dispenseze de ea nu 
sosise încă. 

Aşa că zâmbi şi o luă înaintea ei. 


Alle nu înţelegea ce se petrece. Ştia doar că tatăl ei părea să 
părăsească Praga. Decisese să meargă mai departe fără ea, dar ce 
altă opţiune avea? Nu putea s-o găsească. lar ea se bucura de asta. 
Prefera să fie cu Zachariah. Alături de el avea un scop. Se simţea că 
face parte din ceva. Aşa cum fusese împreună cu bunicii ei. 

Îşi croiau drum înapoi către locul unde ea şi tatăl ei lăsaseră 
maşina, trecând prin zone de trafic dens şi mulţimi de pietoni. 

— V-am urmărit de la Viena, zise Zachariah în vreme ce mergeau şi 
am lăsat maşina în apropiere de voi. Am parcat ilegal, aşa că sper că 
automobilul mai e acolo. 

Făcu un semn spre stânga. 

— Trebuie să evităm piaţa oraşului. Drumul ăsta ne va duce unde 
vrem, ocolind-o. 

Continuară să meargă. 

Era interesant, dar plecarea tatălui ei o deranja, de fapt, pe Alle. Ca 
şi cum primise o nouă palmă peste faţă. O respingere. Din ce ştia el, 
ea îl căuta. 

Şi totuşi, el decisese să plece. 

— Tatăl meu ştie că sunt cu tine? întrebă ea. 

Zachariah încuviinţă. 

— Rabinul mi-a spus că ne-a văzut mai devreme împreună pe 
stradă. 

Asta explica mai multe lucruri. 

— Unde se duce? 

— Asta trebuie să aflăm. Presupun că se va îndrepta către un 
aeroport. Sper că va fi cel din Praga. 


Tom conduse spre vest, la un kilometru şi jumătate de oraş, până la 
aeroportul Ruzyne din Praga. Lăsă maşina la agenţia de închirieri şi 
căută biroul British Airways, gândindu-se că era cea mai bună soluţie 
să găsească un zbor până în Jamaica. Exista unul care pleca spre 
Londra, în două ore şi la care mai erau bilete. După o pauză de două 
ore şi jumătate, un alt zbor avea să-l ducă până în Kingston. Preţul 
biletului era imens, dar nu-i păsa. Plăti cu cardul de credit şi obţinu un 
permis de o zi pentru zona de aşteptare a liniei aeriene. 

Înainte de a lua loc ca să aştepte, îşi cumpără câteva obiecte de 


toaletă. Ar fi trebuit să o sune pe Inna ca să vadă ce mai aflase, dar 
oare mai conta? Tot ce avea nevoie să ştie se găsea la el, în săculeţul 
de piele. Arăta ca naiba. Avea nevoie de un duş şi de un bărbierit, la 
fel ca odinioară, atunci când vâna câte o poveste. Din fericire, 
aparențele contau prea puţin pentru un reporter. Termenul limită. 
Asta era important. Şi unde apărea articolul în ziar. Prima pagină, 
deasupra liniei de îndoire şi a reclamelor imobiliare la Boardwalk şi 
Park Place. 

Dar zilele alea dispăruseră. 

Pentru a nu se mai întoarce niciodată. 

Se gândi la femeia din maşină. „Găseşte comoara. Atunci vom 
discuta.” 

să fi fost posibil? 

Era obosit, dar avea să doarmă în avion. Odată ajuns în Jamaica, 
urma să închirieze o maşină şi să se îndrepte spre Falcon Ridge. Miza 
era enormă. Pentru el şi pentru alţii. 

Un război? 

Asta era intenţia lui Simon? 

li veni în minte ceva ce citise pe când se afla în Orientul Mijlociu. 

Din cartea sacră Midrash Tanchuma. 


Aşa cum şalele se află în centrul corpului uman, 

aşa e şi pământul Israelului şaua lumii 

situat în centrul lumii. 

lar lerusalimul se află în centrul pământului Israelului, 
iar sanctuarul în centrul lerusalimului 

şi locul sfânt în centrul sanctuarului 

iar chivotul în centrul locului sfânt 

iar piatra de temelie înaintea locului sfânt 

deoarece din ea s-a format lumea. 


Oamenii credeau în aşa ceva până la fanatism. 
Motiv suficient pentru a porni un război. 


Zachariah aştepta cu Alle în zona de reclamaţii bagaje. Ajunseseră 
la maşină, unde îl găsiseră pe Rocha deja la volan, cu motorul pornit, 
după ce îl urmărise pe Sagan cum se întoarce la maşină şi se urcă în 
ea. Il urmăriseră afară din oraş, către o destinaţie evidentă. 

Aeroportul. 

Aşa că Zachariah sunase în Viena şi ceruse serviciului de chartere 
să-i aducă avionul în Praga. Timpul de zbor era mai mic de o oră. 
Acum nu trebuia decât să afle destinaţia lui Sagan. 

lar Rocha se ocupa de asta. 

Zachariah îşi zări omul pe scara rulantă care cobora şi aşteptă ca 


acesta să se apropie. Surprinse expresia de teamă de pe chipul lui 
Alle. 

— Nu-ţi face griji, îi spuse. Am vorbit cu el. Nu te va mai deranja. 

Rocha se apropie. 

— M-a costat 300 de euro, dar agentul de vânzare bilete mi-a spus 
că Sagan a rezervat un loc la zborul de ora trei către Londra, iar de 
acolo către Kingston, Jamaica. Am orele de zbor. 

Jamaica. 

De ce nu era surprins? 

Rocha se uită la Alle. 

— Vreau să spun că îmi pare rău pentru ceea ce s-a întâmplat în 
Viena. Am dus lucrurile prea departe. Incercam doar să-mi fac treaba. 

Zachariah urmări cum Alle acceptă scuzele. Il instruise pe Rocha ce 
să spună, în eventualitatea că ea revenea la ei şi era mulţumit că 
omul îi respectase indicaţiile. 

Ea părea deja mai liniştită. 

— Avionul nostru va fi în curând aici, zise el. 

— Sagan a trecut prin vamă şi prin controlul de securitate, zise 
Rocha. E în sală, aşteptându-şi zborul. 

Zachariah avea de rezolvat o problemă mai mare. 

Sagan urma să le-o ia înainte. Trebuiau să realimenteze cel puţin o 
dată, poate chiar de două ori. Chiar şi cu o escală, Sagan avea să 
ajungă primul. Ceea ce însemna că Zachariah avea nevoie de cineva 
în Jamaica, la sol, pregătit şi în aşteptare. 

lar pentru aşa ceva exista un singur candidat. 

— Trebuie să dau un telefon, zise el. 


Capitolul şaizeci şi opt 


Bene se afla acasă la el. Lunga noapte se sfârşise şi dimineaţa 
jamaicană abia începea. Halliburton se dusese acasă, iar Frank Clarke, 
înapoi, în Charles Town. Bene se schimbase de hainele ude, iar acum 
era afară, lângă cuşca mare unde îl aşteptau câinii lui. Se bucurau să 
îl vadă, în special Big Nanny. li mângâie pe toţi şi se bucură de 
afecțiunea lor. 

Se gândi la Grandy Nanny. 

Reuşise să fugă la destul de puţină vreme după ce ajunsese în 
Jamaica şi îi luase cu ea pe cei cinci fraţi. Un grup de rude se dusese 
spre est şi devenise ramura Windward a maroonilor. Nanny şi ceilalţi 
se îndreptaseră spre vest şi se numiseră ramura Leeward. Nanny 
construise Nanny Town, tăind 600 de acri de pădure virgină. Se 
luptase cu britanicii şi, în vreme ce fraţii ei şi cei mai mulţi marooni 


căutaseră pacea, ea de-abia dacă semnase un armistițiu. Legenda 
spunea că, imediat după aceea, le ceruse britanicilor să o împuşte. Ei 
se conformaseră cererii, dar Nanny se ferise, apoi luase o poziţie 
băţoasă şi se dusese către un ofiţer britanic, înapoindu-i gloanţele 
care fuseseră trase în direcţia ei. Arătase înspre cer şi îi spusese: 

„Doar unul singur mă poate omori.” 

Bene zâmbi. Un lucru era cert la legende. 

Omul dorea să le creadă. 

Se uită spre munţii plini de vegetaţie bogată, ca o mare verde, iar 
soarele dimineţii îmbăind pantele într-un luciu purpuriu. 

Ce frumuseţe! 

Adună câinii şi le deschise uşa. Animalele o luară la fugă din cuşcă, 
întinzându-şi picioarele şi pregătindu-se pentru vânătoare. 

Bene era încă deranjat de încercarea de a-l ucide. 

A fi nativ maroon însemna o iniţiere într-o societate secretă. Mama 
lui îl învățase de copil „să nu spună niciodată mai mult de jumătate 
din ce ştia. Asta nu înseamnă minciună”. După care adăugase: „Asta e 
isteţime”. Tatăl lui fusese mai practic. Investise în el mai multă cultură 
maroon. Secretele împărtăşite însemnau trădare. „Mergi în mormânt 
cu secretele tale”, îl învățase el. 

Aşa justificase tatăl lui faptul că nu-i povestea mamei lui Bene care 
era viaţa sa. O trădase? Desigur. Fusese ipocrit? Probabil. Bene îl ura 
pe Frank Clarke că îi ascunsese diverse lucruri, dar prietenul lui 
avusese dreptate acolo, în peşteră. Şi el ar fi procedat la fel cu mama 
lui. 

lar coloneii? 

Pe oamenii ăia îi ura cu adevărat. 

Asta era povestea cu maroonii. Nu fuseseră niciodată în stare să 
rămână uniţi. Grandy Nanny însăşi condusese 300 din oamenii ei 
dinspre vest spre est, în ceea ce era cunoscut sub numele de Marea 
Călătorie. Obiectivul ei fusese acela de a reuni cele două facţiuni 
maroon într-una singură, după care să-i atace pe britanici cu forţă 
deplină. Insă fratele ei, Cudjoe, care se îndreptase spre est, refuzase. 
El îşi dorea pacea. Aşa că ea se retrăsese în zona Leeward şi îşi 
reluase lupta. Şi chiar dacă în cele din urmă încheiase un armistițiu, 
niciodată nu făcuse pace. 

Deşteaptă femeie. 

Câinii erau nerăbdători. 

Doi dintre ei se luară la harţă. 

Bene strigă la ei şi le opri disputa. 

Ambii se retraseră, iar el îi mângâie pe amândoi, arătându-le astfel 
că totul era în regulă. 

Maroonii erau învăţaţi de mici să nu vorbească despre felul lor de a 
fi. Cunoştinţele despre ei erau dezvăluite în paşi mici. Increderea 


reprezenta ceva fragil. A dezvălui tot ce ştii însemna să devii 
vulnerabil faţă de trădare. A vorbi liber despre „felul maroon de viaţă” 
însemna riscul de a stârni mânia strămoşilor. 

Mai bine să nu spui nimic. 

Asta fusese învăţat. Şi Frank Clarke la fel. 

Ca atare, de ce era deranjat de comportamentul lui? 

Simplu. Bene nu era un străin. 

El era maroon. 

Afirmația lui Frank conform căreia ceilalţi nu aveau încredere în el îl 
durea. Cine naiba erau ei ca să îl judece? 

Şi să decidă să-l ucidă? 

— Nemernici nerecunoscători, şopti el. 

Ce să facă acum? Mina nu însemna nimic şi, conform celor spuse de 
Frank, nimeni nu ştia ce se întâmplase cu obiectele de aur şi de 
argint. 

Numai că nici el nu avea de unde să ştie dacă era ceva adevărat în 
toate astea. 

Intotdeauna păzeşte ceea ce ştii. 

Oare Frank Clarke încă proteja ceea ce cunoştea? 

Câinii continuau să alerge în cerc, revenind întotdeauna în locul 
unde stătea el. Peste vârfurile munţilor apăruseră nori, dând cerului o 
nuanţă cenuşie. 

li sună telefonul. 

Pe display scria NECUNOSCUT. 

Decise să răspundă. 

— Zachariah Simon, zise vocea de la celălalt capăt. 

Bene se propti mai bine pe picioare. 

— Inţeleg că vrei să discuţi cu mine. 

— De fapt, mi-ar plăcea să te ucid. Şi vorbea serios. Am făcut ce 
trebuia să fac. La fel ai fi făcut şi tu. Suntem amândoi oameni de 
succes, Bene. Ca să fim asta, am luat decizii grele. Aşa cum ai 
procedat tu când i-ai îndrumat pe americani în direcţia mea. 

Interesant. Simon fusese informat. 

— N-am avut de ales. 

— Mă îndoiesc. Dar nu mai contează. Jamison e mort. Acum am 
rămas doar noi doi, Bene. 

Fapt care explica de ce nu mai auzise nimic de la Brian. Spera ca 
americanii să fi ieşit pentru totdeauna din viaţa lui. 

— Ce vrei? 

— Hai să facem pace. 

— Are vreun sens? 

— Există un individ pe nume Tom Sagan, care e pe drum spre 
Kingston. 

— Individul din Florida? 


— Corect. Ajunge la noapte, târziu, ora ta. Şi eu sunt pe drum, dar 
nu voi ajunge înaintea lui. Am nevoie să-l urmăreşti şi să vezi unde se 
duce. 

— Şi de ce aş face asta? 

— Te va conduce către locul unei mari comori. Te-am minţit, Bene. 
Nu caut mormântul lui Columb şi nici măcar mina de aur pierdută. Cui 
îi pasă dacă pe insulă au fost ascunse undeva cufere cu aur din 
Panama? Vreau ceva mult mai valoros. Comoara Templului evreilor. 

Acum Bene era interesat. Simon îi spunea lucruri despre care ştia 
că sunt adevărate. 

— Individul ăsta, Sagan, cunoaşte locul unde e comoara? 

— Cred că da. 

Insă Frank spusese limpede că obiectele fuseseră mutate. Oare 
Sagan ăsta ştia ascunzătoarea lor actuală? 

Decise să ţină informaţia pentru el şi să discute cu Sagan. 

— Din moment ce ştii deja despre Sagan, zise Simon, caută poza lui 
pe internet, apoi găseşte-l. Va cobori dintr-un British Airways de la 
Londra, care ajunge în jur de 11.00 p.m., ora ta. E posibil să aibă la el 
un mic săculeţ negru. Conţinutul lui e important. 

— De ce mă suni pe mine? 

— Pentru că vrei o nouă ocazie de a te lua de mine. 

Asta aşa era. Ca şi în cazul lui Grandy Nanny şi al britanicilor, exista 
un armistițiu între ei, dar pacea nu fusese semnată. 

— Fă asta, zise Simon şi vei avea ocazia, deoarece vei găsi ceea ce 
caut. 

Insă Bene mai ştia şi altceva. 

Thomas Sagan era duşmanul lui Simon. 

lar chestia asta îi plăcea. 

— Mai e ceva, continuă Simon. Ceva ce trebuie să iei în considerare 
înainte de a acţiona. Eu deţin o piesă din puzzle pe care Sagan n-o 
are. Fără ea, nu vei găsi nimic. E nevoie ca eu să fiu acolo, cu Sagan şi 
atunci voi arăta piesa tuturor. 

Bene chicoti. 

— Mereu prevăzător. 

— Aşa funcţionează lumea. 

— O să trimit un om să te aştepte la aeroport cu o maşină, zise 
Bene. Intre timp, o să-l găsesc pe Thomas Sagan. 


Capitolul şaizeci şi nouă 


Tom primise înapoi paşaportul de la femeia din spatele ghişeului. 
Ca reporter, călătorise prin Caraibe şi America Centrală, dar nu fusese 


niciodată în Jamaica. Drumul lui începuse cu un zbor de o oră de la 
Praga la Londra, apoi continuase cu un alt zbor de nouă ore şi 
jumătate peste Atlantic. Ceasul indica ora patru şi ceva dimineaţa. In 
Jamaica era 11.15 p.m. 

Avionul nu fusese aglomerat, aşa că reuşise să se întindă şi să 
doarmă. Pentru prima dată, în ultimele zile, se relaxase, simțindu-se 
în siguranţă la nouă mii de metri înălţime. Ba chiar luase masa. Nu 
mâncase mult, căci nu-i plăcuse niciodată mâncarea din avion, dar 
suficient cât să-i fie bine. 

Aerul tropical era mai dens şi mai cald decât cel din Praga. Semăna 
mai mult cu cel din Florida. De acasă. Ciudat pentru el să gândească 
astfel. Nu mai luase de multă vreme în calcul conceptul de casă. 

Porni spre birourile agenţiilor de închiriat maşini. Indicatoarele 
spuneau că se găsesc în sala transporturilor terestre. Pretutindeni se 
muncea din greu, căci terminalul trecea prin renovări. Poarta la care 
sosise el părea nouă, la fel ca şi coridorul. Puţine magazine mai erau 
deschise la o asemenea oră târzie, dar pasagerii care veneau şi 
plecau erau în număr destul de mare. 

Ar fi trebuit să resimtă diferenţa de fus orar, dar nu avea probleme. 
Nu suferise niciodată prea mult din pricina acestei stări, căci de 
fiecare dată adrenalina pe care o simţea în corp era o măsură de 
protecţie eficientă. Zări biroul Hertz luminat, unde se vedea un 
angajat. 

Brusc, lângă el apărură doi bărbaţi. 

— Ai nevoie de maşină? întrebă unul dintre ei, cu o privire lacomă. 

Tom clătină din cap. 

— Nu, mersi. 

— Haide, omule, zise celălalt. Te ducem noi unde vrei. Repede, 
repejor. Costuri mici. Fără probleme. 

Tom continuă să meargă. 

Indivizii se ţineau după el. N 

— Avem maşină bună, reluă primul. Rapidă. Iți va plăcea. 

— Am spus nu, mulțumesc. 

Individul din stânga sări înaintea lui. Celălalt se postă în spate. Cel 
din față îşi băgă mâna sub cămaşă şi scoase o armă pe care o apropie 
de pântecele lui Tom. 

— Cred că vii. 

Tom îşi dădu seama de seriozitatea situaţiei. Săculeţul din piele 
neagră era înghesuit în buzunarul de la spate. Deşi purta aceeaşi 
haină din Europa, abandonase arma în Cehia. l-l scoaseră din buzunar. 

Tom se întoarse. 

Şi individul din spate avea o armă. 

— Hei, stai calm. Acum eşti în Jamaica. 

Cei doi îl traseră de la birourile de închiriat maşini către uşile de 


ieşire. Ajuns afară, Tom cercetă cu privirea împrejurimile, încercând 
să zărească poliţia sau forţele de securitate. 

Nimic. 

Oamenii intrau şi ieşeau din terminal. Maşinile veneau şi plecau. 
Cei doi indivizi stăteau aproape de el. Unul dintre ei îşi dosi arma şi o 
luă înainte, celălalt şi-o menţinu aproape de talia lui Tom, ascunsă 
privirilor. 

O camionetă îl aştepta în faţa trotuarului. 

Se deschise portiera şoferului şi un bărbat se dădu jos. Era scund, 
negru şi zvelt, cu părul îngrijit şi faţa bărbierită. Purta o cămaşă de 
culoare deschisă, cu guler la fel de deschis, prin care se vedea un 
tricou şi pantaloni de bumbac. Nu avea nici un fel de bijuterii la mâini, 
degete sau la gât. După felul în care indivizii aceia reacționară în 
prezenţa lui, bărbatul era şeful lor. Pe buzele lui apăru un zâmbet care 
îi dezveli dinţii albi ca perlele. 

— Eu sunt Bene Rowe. 

O mână fu întinsă pentru strângere. 

Tom nu acceptă oferta. 

— Inţeleg că avem un duşman comun. Zachariah Simon. 

N-avea sens să facă pe miratul. 

— Da, aşa e. 

— Atunci dă mâna şi ajută-mă să i-o trag nenorocitului ăluia. 


Bene strânse mâna lui Tom Sagan şi zări îngrijorarea în ochii lui. 
Foarte bine. Chiar trebuia să fie prudent. 

Omul lui îi dădu un săculeţ din piele neagră, aşa cum prezisese 
Simon. Înăuntru văzu mai multe obiecte ciudate, inclusiv o chestie din 
alamă, cu înscrisuri în ebraică şi spaniolă. 

— Ce e asta? întrebă el. 

— Un astrolab. 

— Presupun că ştii cum să-l foloseşti. 

Sagan ridică din umeri. 

— Nu chiar. 

Bene îndreptă un deget înspre oaspetele lui. 

— Faci pe prostul? 

— La fel ca tine. 

Bene făcu un gest prin care îi eliberă pe cei doi oameni ai lui. 
Presupunea că Sagan nu avea să plece nicăieri fără săculeţul din 
piele. Avea nevoie ca omul ăsta să aibă încredere în el, aşa că îi dădu 
totul înapoi. 

— Nu eşti prizonier. Pleacă. Du-te. Dar dacă vrei să rămâi, o să te 
ajut. Simon a încercat să mă ucidă. li datorez răzbunare. Dacă a te 
ajuta pe tine înseamnă să-i fac lui rău, atunci ai sprijinul meu. 

— De unde ştiai că voi ajunge aici? 


— Mi-a spus Simon. Ştia exact unde vei fi. 

Zări îngrijorarea pe chipul bărbatului. 

— Am fost cinstit, îi zise el lui Sagan. N-am motiv să mint. Mi-a zis 
că tu ştii unde e ascunsă marea comoară a evreilor pe insula asta. 
Cunosc eu câte ceva despre asta. 

— Ce anume? 


Tom lua decizii aşa cum făcea odinioară pe teren, când sursele 
apăreau din senin. Trebuia să interpreteze cuvinte, acţiuni şi să dea 
telefoane. Uneori avea dreptate, alteori se înşela. 

Ca în Israel, cu opt ani înainte. 

Nu acum, îşi spuse el. 

Concentrează-te. 

Ştia că Falcon Ridge era undeva la nord-vest de Kingston, în munţi, 
spre centrul insulei. Odată ajuns acolo, habar n-avea ce să caute, iar 
faptul că Simon ştia că e aici îl îngrijora peste măsură. 

Cum era posibil? 

Părinţii şi fosta lui soţie muriseră. Fiica lui dispăruse. Nu-i mai 
rămăsese decât femeia din maşină. 

Găseşte comoara. Atunci vom discuta. 

Insă avea nevoie de ajutor. 

Şi, deşi acest individ de culoare, care în mod evident avea putere, îi 
spusese că e liber să plece, Tom se îndoia că asta e realitatea. 

Riscă: 

— Cunoşti un loc denumit Falcon Ridge? întrebă el. 

Rowe încuviinţă. 

— Nu e departe de proprietatea mea. 

O proprietate? Evident. Ce mai era? 

— Acolo trebuie să mergem. 


Capitolul şaptezeci 


Zachariah îşi prinse centura de siguranţă şi privi cum Alle şi Rocha 
fac la fel. Lungul zbor deasupra Atlanticului era aproape de sfârşit. Se 
opriseră o singură dată pentru realimentare, în Lisabona, după care 
zburaseră direct către Kingston. Ceasul lui arăta 12.25 a.m., ora 
locală. 9 martie. Sâmbătă. 

Trecuse încă o zi. 

Atât Alle, cât şi Rocha dormiseră pe parcursul zborului. El aţipise 
din când în când, nereuşind să se relaxeze. Îl stârnea enorm faptul că 
ştia de existenţa unor autorităţi israeliene care aşteptau acţiunea lui. 
În sfârşit, după decenii de concesii şi îngăduinţe, se putea obţine 


ceva. Tatăl şi bunicul lui ar fi fost mândri. Era pe cale să reuşească 
acolo unde fiecare dintre ei eşuase. Insă toate astea depindeau de 
cooperarea lui Bene Rowe. 

Sagan ar fi trebuit să se afle deja la sol, ceea ce însemna că Rowe 
era cu el, probabil încercând să afle cât mai multe. Zachariah spera ca 
poanta lui legată de piesa lipsă din puzzle să-l facă pe Rowe să se 
stăpânească. Putea pune pariu că Rowe avea să limiteze numărul 
celor implicaţi. Fără îndoială, nu dorea ca vreunul dintre oamenii lui să 
profite. Sigur, Rowe spusese limpede că vor fi aşteptaţi de cineva la 
aeroport, dar nu menţionase încotro vor fi duşi. 

Aşa că se întrebă. 

Puteau fi şansele egalizate? 

Alle se ridică de pe locul ei şi se duse la toaletă. Pilotul tocmai îi 
anunţase că vor ateriza în curând. Zachariah aşteptă ca uşa de la 
toaletă să se închidă, după care îi făcu semn lui Rocha să se apropie, 
îi explică în şoaptă ce dorea să facă. 

Rocha încuviinţă. 

Răspunsul era limpede. 

„Da, bineînţeles.” 


De pe scaunul din dreapta al camionetei, Tom întrebă: 

— Cum de îl cunoşti pe Simon? 

— Am citit despre tine pe internet. Un mare reporter care a intrat în 
ceva necazuri. 

Nu era un răspuns la întrebarea lui. 

— Să nu crezi tot ce citeşti on-line. Mare greşeală. 

Rowe chicoti. 

— Ar trebui să citeşti ce se spune despre mine acolo. Şocant. 
Chestii dizgraţioase. 

In sinea lui însă, se întrebă cât de deplasate erau cu adevărat cele 
scrise. 

Şi începu deja să pună la îndoială înţelepciunea acţiunilor sale. 

Părăseau aeroportul pe autostrada cu asfalt negru, netedă ca-n 
palmă şi dreaptă. Aproape că nu exista trafic. Luna plină strălucea pe 
cerul nopţii. 

— Cum de îl cunoşti pe Simon? întrebă Tom din nou. 

— Ne-am întâlnit acum un an. Avea nevoie de ajutor în găsirea unei 
mine pierdute şi i l-am oferit. 

— Şi Brian Jamison? Il cunoşti şi pe el? 

— L-ai cunoscut pe Brian? 

— Era un agent american, lucrând pentru Departamentul Justiţiei. 
Fiicei mele i s-a spus că lucra pentru tine. 

— A fost o minciună. 

— E mort. 


— Aşa mi s-a spus şi mie. 

— AŞ zice că Jamison s-a bazat pe tine. Judecând după anturajul 
tău, aş mai zice că ştii foarte bine cum să ocoleşti sistemul de justiţie 
local. Ce dorea Jamison? Pe Simon? 

— Ce altceva? M-a obligat să-l ajut, iar eu m-am conformat. 

— Tu ai dispus uciderea lui în Viena? 

Rowe clătină din cap. 

— Simon l-a terminat. 

— Presupun că Jamison nu a spus niciodată de ce erau americanii 
interesaţi de Simon, nu? N 

— Nu era genul de persoană comunicativă. li plăcea să dea ordine. 

— Ca tine? 

Rowe râse. 

— Chiar că ai fost un reporter bun pe vremuri. 

— Încă mai sunt. 

lar Tom vorbea serios. 

— Simon a spus că are informații pe care tu nu le ai. De aceea se 
presupune că trebuie să te țin pe loc până ce ajunge el aici. 

— Şi tu nu-l crezi? 

— Nu este un om recunoscut pentru că ar spune adevărul. 

— Nu ştie nimic. 

— Atunci e bine pentru mine că am riscat cu tine. 

Tom nu era deloc sigur dacă reversul medaliei era adevărat. 

— Cât mai e până la Falcon Ridge? 

— În linie dreaptă, poate cincizeci de kilometri. Din nefericire, 
drumurile pe aici nu sunt drepte. Aş spune că ne va lua două ore ca să 
ajungem acolo. Ce căutăm? 

— O peşteră. 

— Jamaica are mii de peşteri. 

— E vreuna în Falcon Ridge? 

Rowe îşi scoase telefonul. 

— Hai să aflăm. 

Tom îl urmări cum formează un număr, aşteaptă, apoi cum îi 
explică ceea ce doreşte cuiva pe nume Tre. După care Rowe puse 
capăt convorbirii. 

— E periculos să vorbeşti şi să conduci în acelaşi timp, observă 
Tom. 

— Aşa am auzit şi eu. Dar multe lucruri sunt periculoase. Cum ar fi 
să te urci într-o camionetă alături de un străin. 

— De parcă aş avea nevoie să mi se amintească. 

Rowe zâmbi. 

— Îmi place de tine. Eşti deştept. Am auzit ce i-ai făcut lui Simon în 
Florida. 

Tom puse întrebarea care îl interesa: 


— Cine era la telefon? 

— Un prieten de-al meu care are habar de peşteri. O să ne sune 
înapoi ca să ne spună ce se află în Falcon Ridge. 

— De ce eşti aşa de interesat de comoara evreilor? îl întrebă el pe 
Rowe. i 

— N-am fost până acum câteva ore. lţi dai seama că Simon vine în 
Jamaica. 

Tom încuviinţă. 

— Ştiu. Probabil o aduce şi pe fiica mea cu el. 

— Fiica ta? E tot cu el? Pun pariu că e o poveste pe cinste. 

— Se poate spune şi aşa. Cum aflăm când soseşte? 

— Nici o problemă. Am oameni care îl aşteaptă ca să-i ureze bun 
venit. 


Zachariah îşi strecură paşaportul înapoi în buzunar şi ieşi din 
clădire împreună cu Alle. Hangarul se găsea la ceva distanţă de 
terminalul principal al aeroportului şi era folosit de avioane private, 
aşa cum era al lui, printre multe altele de pe asfalt. Rocha coborâse 
primul şi dispăruse. 

O pătură caldă de aer umed îl învălui pe Zachariah. 

— Cum o să ne descurcăm pe aici? întrebă Alle. 

— Nu cred că asta va fi o problemă. 

Zachariah arătă înspre doi negri care veneau către ei, cu piepturile 
scoase în faţă, ca nişte câini dornici de bătaie. Zona în care ieşiseră 
din hangar era izolată, în apropiere de o parcare mică, unde se 
găseau câteva maşini. Mai multe becuri slabe împrăştiau o lumină 
gălbuie pe solul întunecat. Palmierii de pe margine foşneau în briza 
blândă. Cei doi oameni de culoare erau îmbrăcaţi cu blugi şi cămăşi 
kaki pătate de sudoare. Se apropiară şi se opriră la câţiva metri 
depărtare. 

— Domnul Rowe ne-a trimis să vă luăm, zise unul dintre ei, 
zâmbind de ospitalitate. 

— Ce drăguţ! 

Işi urmară gazdele în parcare, unde unul dintre ei le făcu semn spre 
un Sedan de culoare deschisă. 

— N-o să ne faceţi necazuri, nu? întrebă unul dintre negri. 

— De ce aş face aşa ceva? 

Alle părea îngrijorată, dar Zachariah îi împrăştie temerile cu o 
uşoară clătinare din cap. 

Dinspre copaci se alungi o umbră. 

Zachariah auzi un pocnet, apoi bărbatul din stânga lui căzu cu faţa 
în jos, pe asfalt. Celălalt reacţionă la atac, strecurându-şi o mână în 
buzunarul pantalonilor, în mod cert în căutarea unei arme, dar umbra 
făcu un salt înainte. 


— Şi-acum, domnule, rosti Zachariah, am să vă rog să vă ţineţi 
mâinile la vedere. 

Rocha puse o armă la tâmpla individului. 

— Ai telefon la tine? 

— Sigur, omule. 

— Ai idee cum să-l contactezi pe Bene? 

Individul încuviinţă. 

— Trebuia să îl suni după ce urcam în maşină? 

O altă încuviinţare scurtă. 

— Şi atunci ţi-ar fi spus unde să ne duci? 

A treia confirmare. 

— Scoate telefonul, încet şi sună-l. Spune-i că ne-ai luat. Vorbeşte 
în engleză. Fără patois. Vreau să înţeleg ce zici şi ce-ţi răspunde. Orice 
mică şovăire şi eşti mort. 

Observă ezitarea de a se conforma, aşa că Rocha înfipse şi mai tare 
ţeava armei în tâmpla individului. 

Bărbatul scoase telefonul şi apelă numărul. 

Zachariah veni mai aproape şi îi înclină aparatul, ca să audă şi el. 
Negrul avea un piept slab, braţe fără păr şi asuda foarte tare. 

După trei apeluri se auzi vocea lui Bene Rowe. 

— l-am luat, sună raportul. 

— Toate bune? 

— Fără probleme. 

— Adu-i la Falcon Ridge. E pe hartă, în St. Ann. Urci pe A3, apoi 
spre vest către Mahoe Hill. Vino repede. 

— Suntem pe drum, îi spuse omul lui Rowe. 

Apelul luă sfârşit. 

— Te-ai descurcat bine, zise Zachariah. 

Îi făcu semn lui Alle să urce în maşină. 

El ocoli şi urcă pe scaunul din dreapta. 

Rocha folosi ocazia ca să-şi strecoare mâna cu arma în jurul gâtului 
individului. Îl prinse cu ambele braţe, îşi ridică mâna dreaptă şi îi suci 
capul. 

Zachariah se urcă în maşină, în vreme ce Rocha trase cadavrul 
între copacii de pe margine. 

— Ce se petrece acolo? întrebă Alle. 

Rocha se întoarse şi târî şi celălalt cadavru. 

— Ne-am luat măsuri de precauţie ca domnul Rowe să nu ne facă 
rău, îi răspunse Zachariah fetei. 

— l-aţi ucis? 

— Nu. l-am lăsat inconştienţi. Aşa vom avea răgazul necesar de a 
pleca. Dar ţine minte, Alle, oamenii ăia sunt gangsteri. Ne-ar fi făcut 
rău. 

Rocha reveni cu cheile de la maşină, două arme şi două telefoane 


mobile, pe care i le dădu şefului său. 
Zachariah zise: 
— Şi-acum să vedem dacă ne putem menţine norocul întreg. 
Rocha porni maşina, cu Alle stând pe bancheta din spate. 
Întrebările şi temerile ei nu mai erau relevante. 
Dacă totul decurgea bine, până în zori era moartă. 


Bene închise telefonul şi se uită la Thomas Sagan. 

— Simon a ajuns. Am pus mâna pe el. 

— Şi tocmai i-ai spus omului tău să-l aducă la Falcon Ridge. 

— Îl vreau acolo. Am intenţia să închei socotelile cu el. Tu ai 
priorităţile tale, eu le am pe ale mele. 

— Şi dacă Simon e cu un pas înaintea ta? 

Bene chicoti. 

— Asta se întâmplă mereu, dar mă pricep de minune la ajunsul din 
urmă. Nu-ţi face griji. O să fim acolo înaintea lui Simon cu mai bine de 
o oră. Timp suficient ca să ne pregătim. 

Telefonul sună din nou. 

Halliburton. 

— Există o peşteră în Falcon Ridge. E una mare, numită Darby. E 
sigilată. Societatea geologică a clasificat-o ca extrem de periculoasă. 
În ultimii cincizeci de ani au murit trei oameni acolo. Pe site-ul 
societăţii scrie să stăm departe de ea. 

— Asta era tot ce aveam nevoie să ştiu. 

— Te duci acolo, Bene? i 

— Tu nu intri în ecuația asta. In regulă? 

Spera ca prietenul lui să înțeleagă. 

— Ştii ce faci? întrebă Tre. 

— Nu chiar. Dar o fac oricum. 

Puse capăt convorbirii. 

— Care e interesul tău în toată povestea asta? îl întrebă Sagan. 

— Mi-am pus întrebarea asta toată ziua. Acum e doar o chestiune 
de orgoliu. Dar al tău? 

Sagan ridică din umeri. 

— Se pare că este sarcina care mi-a fost atribuită. 

— Erai pe punctul de a te sinucide în Florida. Ce s-a schimbat? 

Sesiză că Sagan era surprins că ştia asta. 

— Am avut un spion în tabăra lui Simon. Mă ţinea la curent mai 
bine decât Jamison. Simon avea nevoie de tine. Te-a căutat. Fiica ta 
te-a minţit. Da, omule, cunosc povestea. Cel puţin până la un punct. 
Acum eşti aici. Chestia asta înseamnă mai mult decât o simplă 
afacere. Mult mai mult. E o chestiune personală pentru tine. 

— Tatăl tău trăieşte? 

Ciudată întrebare. 


— E mort de multă vreme. 

— Şi al meu a fost ca mort pentru mine, dinainte de a muri cu 
adevărat. L-am dezamăgit. 

Acum Bene putea înţelege. 

— Dar nu şi de data asta? 

— Cam aşa ceva. 

— Cunosc o parte din povestea comorii evreilor de aici. Poate nişte 
chestii pe care tu nu le ştii. 

li povesti lui Sagan despre peşteră, mormântul lui Columb şi cele 
patru obiecte care fuseseră acolo şi care acum erau dispărute. 

— Peştera unde m-am dus nu e în Falcon Ridge. E la circa un 
kilometru şi jumătate depărtare. 

— E şi un râu acolo? 

Bene dădu din cap. 

— Curge de la o peşteră la cealaltă. 

— Atunci mergem unde trebuie. Bunicul meu a scos aceste patru 
obiecte de acolo şi le-a mutat în Falcon Ridge. 

— Aşadar, e posibil să fie încă acolo? 

— O să aflăm în curând. 

— De unde ştii că nu te omor ca să păstrez obiectele? 

— Nu ştiu. Dar, ca să fiu sincer cu tine, domnule Rowe, nu-mi pasă 
deloc. Aşa cum ai zis, cu câteva zile în urmă eram gata să mor. 

Lui Bene îi plăcea de acest om din ce în ce mai tare. 

— Spune-mi Bene. Nimeni nu-mi zice „domnule”. Şi nu-ţi face griji, 
Thomas. 

— Sunt Tom. Aproape nimeni nu-mi spune Thomas. 

— Atunci nu-ţi face griji, Tom. Cu mine eşti pe mâini bune. 


Capitolul şaptezeci şi unu 


Alle şedea pe bancheta din spate şi se întreba ce se petrecea. Se 
simţise mai în siguranţă cu Zachariah în Praga, dar aici nu mai avea 
acelaşi sentiment. Rocha continua să-i întoarcă stomacul pe dos. 
Scuzele lui nu-i fuseseră suficiente şi avusese nevoie de toată 
stăpânirea de sine de care era capabilă ca să se urce în avion cu el. 

Se gândea intens la comoara Templului. 

Familia păstrase un secret multă vreme. Unul care ajungea în timp 
tocmai până la Cristofor Columb. Acum ajunseseră acolo, în Jamaica, 
unde familia Columb deținuse controlul timp de 150 de ani. Ţinuseră 
Inchiziția departe de insulă, astfel creând un loc sigur pentru evrei în 
Lumea Nouă. Să fi fost posibil ca menora, masa sfântă şi trâmbiţele 
de argint să mai existe încă? 


Cu siguranţă, Zachariah aşa credea. 

Alle auzise ce spusese Bene Rowe la telefon. 

Falcon Ridge. 

Ala era locul. 

Cel spre care tatăl ei părea să se îndrepte. 

Cu toate acestea, era îngrijorată şi îşi simţea trupul învăluit de o 
sudoare rece. Afară era întuneric, dar luna plină arunca o lumină 
bizară, făcând ca totul să pară sinistru în jur. Se opriseră la un 
magazin non-stop şi luaseră de acolo o hartă rutieră a insulei, pe care 
destinaţia lor se afla la mai puţin de o oră distanţă, mergând pe 
drumuri asfaltate în cea mai mare parte. De acolo, Zachariah 
cumpărase şi trei lanterne. li dăduse una lui Alle, asigurând-o că 
lucrurile erau sub control. 

Insă ea era în continuare nedumerită. 

Brian Jamison pretinsese că lucrează pentru Bene Rowe, după care 
îşi schimbase spusele, susţinând că era agent american. Care era 
adevărul? Zachariah îi zisese încă de la început că vor apărea oameni 
care vor încerca să-i oprească. Asta implica premiul căutat de ei. 
Motivul exact pentru care fusese ascuns timp de aproape două mii de 
ani. 

Oare avea să fie găsit în noaptea asta? 

Ce idee! 

Aproape suficientă ca să-i liniştească temerile. 


Tom cobori din camionetă. Noaptea tropicală era limpede şi 
strălucitoare. Opriseră în vârful unei creste, de unde un drum pietruit 
începea să coboare către o vale împădurită. La mai mulţi kilometri 
depărtare, înspre nord, luciri argintii înveleau apele mării. 

— Aici e Falcon Ridge, zise Rowe. Ce bine pentru tine că am venit 
pregătit! 

Rowe se duse în spatele camionetei şi scoase de acolo două 
lanterne. li dădu una lui Tom, iar acesta o aprinse. Văzu că în spatele 
camionetei se aflau mai multe unelte. 

— Am adus diverse lucruri cu mine, zise Rowe. Pentru orice 
eventualitate. Deţin o plantație de cafea nu departe de aici. 

— Şi cu ce altceva te mai ocupi? 

— Dacă mă întrebi cumva de sunt un criminal, atunci răspunsul 
este nu, nu sunt. Dar am oameni care lucrează pentru mine şi care 
pot face mult rău. Din fericire pentru tine, nici unul dintre ei nu e aici. 
Chestia asta rămâne între tine, mine şi Simon. 

— Şi ce te face să crezi că el o să joace după regulile tale? 

— N-o va face. Dar i-am luat-o înainte, aşa că trebuie să rămânem 
aşa. 

Rowe deschise un recipient metalic şi scoase de acolo o teacă de 


umăr şi o armă pe care i le dădu lui Tom. 

Gestul îl tulbură, deşi nu era neaşteptat. 

— Pentru Simon, zise Rowe. 

Bene o luă înainte prin pădure. Tre îi spusese unde era situată 
peştera numită Darby. Nu departe. In josul unei creste abrupte, către 
fundul văii, unde un afluent al râului Flint curgea năvalnic către mare. 

Auzea apa învolburată. 

Privirea lui era adaptată întunericului, iar auzul percepea şoaptele 
junglei din jurul lor. 

lar asta îl făcea nervos. 

Simţi că nu erau singuri. 

Se opri şi îi făcu semn lui Sagan să rămână nemişcat. 

Pe cerul de deasupra urmări zborul fără zgomot al liliecilor. Câteva 
insecte îşi făcură cunoscută prezenţa. Arma pe care o adusese se afla 
lângă pieptul său, în teacă. Mâna lui dreaptă mângâie arma. Era 
liniştitor să ştie că era la locul ei. Cu toate astea, nu putea scăpa de 
senzaţia că nu erau singuri. 

Pe distanţe de kilometri în toate direcţiile, pământul de acolo 
aparţinea maroonilor, ca parte a ceea ce britanicii le cedaseră cu două 
sute de ani înainte. Zona rămăsese împădurită, nepopulată şi 
controlată de consiliul maroon local. 

Făcu un semn şi continuară să coboare pe solul alunecos din pricina 
pietrelor şi a noroiului. Bene îşi aprinse lanterna şi încercă să 
localizeze cascada. Râul se găsea chiar sub ei, lat poate de zece 
metri, curgând năvalnic. 

Ajunseră la malul împădurit. 

Scufundă lanterna pe sub apa limpede, albastră-verzuie şi văzu că 
şuvoiul era de suprafaţă, adânc de mai puţin de un metru. Tipic 
pentru multe dintre râurile jamaicane. 

Sagan îşi porni lanterna şi cercetă în stânga şi în dreapta. 

— Acolo. ; 

Bene văzu că râul făcea un cot la cincizeci de metri depărtare. În 
dreptul cotului se ridica o creastă verticală, cu o crăpătură în ea, ale 
cărei margini zdrențuite indicau o peşteră. 

— Aia trebuie să fie, zise el. Mergem de-a lungul malului ca să 
ajungem acolo. 

Noaptea fu deranjată de un urlet lung, pe ton jos. 

Tonul se schimbă de câteva ori, dar continuă să se audă timp de 
aproape un minut. 

Era un sunet pe care Bene îl cunoştea. 

Un abeng. Un fel de instrument făcut din cornul unei vaci. Suflând 
în el şi manevrând degetul mare în faţa gurii, puteai obţine note 
diferite. Bene învățase să scoată astfel de sunete când era copil, în 
secolele al XVII-lea şi al XVIII-lea, maroonii foloseau cornul de vită ca 


să comunice. O ureche exersată putea descifra notele, interpretând 
mesajele care se transmiteau pe distanţe lungi. Era unul dintre cele 
câteva avantaje pe care maroonii le avuseseră faţă de duşman. 
Britanicii socotiseră sunetul terifiant, deoarece, de obicei, semnala 
moartea. Dar oare ce însemna el în noaptea asta? Bene nu auzise 
niciodată un corn în afara sărbătorilor organizate. 

— Ce e asta? întrebă Sagan. 

Urletul încetă. 

Incepu un altul. 

Mult mai departe. 

ingrijorarea lui Bene se transformă în frică. 

Maroonii erau acolo. 


Tom îl urmă pe Bene de-a lungul râului. Drumul era blocat de 
vegetaţia încâlcită, aşa că înaintau greu. Crengi şi frunze uscate 
trosneau sub picioarele lor. Ajunseră, în cele din urmă, aproape de 
crăpătura peşterii. Fasciculele lanternelor verificară gaura neagră din 
cealaltă parte a râului şi Tom zări ceva ciudat. 

Un baraj. 

Construit din rocă cimentată, cu îmbinările groase, barajul se ridica 
la cinci sute de metri din apă şi bloca intrarea în peşteră, menţinând 
apa la distanţă. 

— Va trebui să trecem prin apă ca să ajungem acolo, zise Rowe, 
scoțând arma din teacă şi intrând în şuvoiul rapid care îi ajunse 
imediat până la şold. 

Tom îl urmă. 

Apa rece îi dădu o senzaţie plăcută de înviorare, având în vedere 
transpiraţia care îi acoperea trupul. Albia râului era netedă, formată 
din pietre de diferite dimensiuni, ceea ce îl făcea să se dezechilibreze, 
mai ales că încălţămintea lui avea talpă de cauciuc. De două ori era 
cât pe ce să cadă. Dacă s-ar fi întâmplat aşa ceva şi ar fi fost luat de 
curentul puternic, s-ar fi făcut nevăzut în câteva secunde. Din fericire, 
apa nu era adâncă. 

Rowe ajunse la baraj, se căţără pe el şi îşi băgă arma la loc în 
teacă. 

Tom procedă la fel. 

işi îndreptară amândoi lanternele de cealaltă parte a barajului, în 
deschizătura peşterii. Un firicel de apă se furişa prin baraj, înăuntru, 
de-a lungul unei pante netede, plate, late cam de trei metri. 

— Râul ăsta curgea pe vremuri pe acolo, zise el. 

— Şi cineva l-a blocat. 

Lângă intrare se vedea un indicator care spunea că peştera se 
numea Darby şi avertiza clar că accesul era interzis. Printre motive 
erau înşirate cursuri de apă neverificate, tuneluri neexplorate şi 


nemarcate, puțuri periculoase şi torente impredictibile. 

— Ce liniştitor! zise Tom. 

insă Rowe se întorsese cu spatele la indicator şi studia copacii de 
pe malul îndepărtat al râului. 

Nu mai auzise alte urlete. 

— Ce îmi ascunzi? îl întrebă Tom pe Rowe. 

— Hai să intrăm! 


Capitolul şaptezeci şi doi 


Zachariah verifică harta. Găsiră autostrada A3, aşa cum spusese 
Rowe, apoi călătoriră spre nord, trecând prin mai multe localităţi 
întunecate. Chiar după una dintre ele, Noland, drumul începuse să 
urce în Munţii Albaştri. Luna plină învăluia peisajul într-o lumină 
divină, ireală, iar Zachariah se întrebă dacă nu era un semn. 

— Mai sunt doar câţiva kilometri până la Mahoe Hill, îi spuse el lui 
Rocha. De acolo mergem spre vest. 

Falcon Ridge era trecută pe hartă la o înălţime de 130 de metri. 

— Eşti bine acolo în spate? o întrebă el pe Alle. 

— Sunt bine. 

Pe Zachariah îl durea capul de la atâtea serpentine. Nu îi plăcuseră 
niciodată drumeţiile montane. 

— Cred că suntem doar la câteva ore distanţă de ceea ce căutăm. 

Zachariah dorea să îi dea asigurări lui Alle, să-i liniştească temerile. 
Manifestarea de violenţă de la aeroport fusese necesară, dar îi ceruse 
lui Rocha să facă lucrurile cu discreţie. 

lar el se conformase. 

Se întrebă dacă fusese descoperit cadavrul lui Berlinger. Nimic nu îl 
asocia cu locuinţa rabinului, iar înăuntru avusese grijă să nu se aşeze 
şi să nu atingă nimic. Deschisese uşa cu ajutorul hainei şi apoi 
ştersese clanţa. Nu văzuse pe nimeni şi nu se întâmplase nimic care 
să alerteze pe cineva. 

Acum trebuia să încheie treaba. 

Locul spre care se îndreptau părea izolat. 

Exact ceea ce avea nevoie. 


Tom sări de pe baraj pe rocile alunecoase. Îşi menţinu fasciculul 
lanternei îndreptat în jos, urmărindu-şi fiecare pas prin fluxul de apă 
de câţiva centimetri, care se scurgea din barajul construit în peşteră. 
Atât indicatorul de avertizare, cât şi ezitarea lui Rowe îl nelinişteau. 
Nu mai fusese până atunci în interiorul unei peşteri, mai ales al uneia 
anunţate ca periculoase, împreună cu un individ care în mod cert nu-i 


spunea totul. Dar ajunsese acolo, în mijlocul insulei Jamaica şi se afla 
în toiul acţiunii. 

Rowe intră primul. Lumina lanternei lui cu halogen forma un con 
strălucitor în faţă. Stăteau pe o lespede, lată de şase metri, iar bolta 
peşterii se afla la circa nouă metri deasupra lor. Dincolo de acest prag 
se auzea apa căzând undeva, dedesubt. Rowe înainta ţinându-se de 
margine, dar pe Tom îl tulbura gândul la ce s-ar fi putut găsi de 
cealaltă parte. Nu era un mare admirator al înălțimilor, iar şuvoiul de 
apă şi suprafaţa lustruită de vreme făceau înaintarea riscantă. Un 
singur pas greşit şi nu se ştia ce l-ar fi aşteptat în bezna de dincolo de 
margine. 

Rowe se opri şi lumină abisul de sub el. 

Tom văzu o cavernă stâncoasă. Peretele din spate al cavernei se 
afla la mai bine de cincisprezece metri depărtare. Straturi verticale de 
calcar de culoarea nisipului se înălţau semeţ, formând un dom. 
Peştera era ca un jgheab care lăsa apa să intre, apoi o direcţiona în 
jos. Zgomotul cascadei era puternic, dar nu asurzitor. 

— Cade de la distanţă mare, anunţă Rowe. Apa urmează mai multe 
trepte. Următoarea e la trei metri sub noi. 

Tom se apropie mai mult de margine şi privi dincolo de ea. 
Lanterna îi lumină următorul nivel, aflat poate la trei metri dedesubt, 
care se întindea către altă margine neagră, peste care apa dispărea. 

— Ai idee ce ar trebui să facem? întrebă Bene. 

Tom clătină din cap. 

— Habar n-am. 

Peste zgomotul apei în cădere se auzi un pocnet puternic. 

Apoi altul. 

Bene şi Tom se uitară unul la celălalt. 

Sunetul venise de afară. 

Işi diminuară lumina lanternelor şi se înapoiară cu prudenţă spre 
ieşire. Pe marginea barajului, afară, stătea un om. Inalt şi zvelt. Şi 
care balansa ceva care părea a fi un baros, lovind pietrele cu forţă. 

— Incetează, ţipă Bene. 

Omul se uită înspre ei, apoi lovi din nou cu putere. 

Rowe îşi desfăcu teaca pistolului şi scoase arma. O îndreptă către 
silueta întunecată. 

— Am spus să încetezi. 

Omul lovi cu barosul încă o dată. 

Rowe trase. 

insă ţinta lui dispăruse peste marginea barajului, în râu. Ş 

Barajul păru să explodeze brusc. Apa şi pietrele năvăliră către ei. li 
separau şase metri de dezastru, fapt care le oferi un răgaz de trei 
secunde. Tom sări în stânga, departe de intrare, sperând să fugă din 
calea catastrofei. 


Rowe nu se dovedi la fel de rapid. 

Dacă mai înainte era de câţiva centimetri, apa ajunse brusc un 
torent furios, plin cu roci, care se revărsa în peşteră. 

Tom strigă, dar era prea târziu. 

Rowe se dezechilibră şi dispăru în beznă. 


Zachariah se dădu jos din maşină. Rocha parcase la câţiva metri 
depărtare de o camionetă care se afla la marginea unui drum îngust, 
pietruit. Erau sus, pe o culme de unde se vedea pădurea întunecată, 
cu Marea Caraibelor la câţiva kilometri spre nord. 

Falcon Ridge. 

Inspectă partea din spate a camionetei. Plină de unelte. Rowe 
venise pregătit. Dar pentru ce anume? Rocha şi Alle coborâră din 
maşină. Rocha verifică marginea stâncii, uitându-se bine în jos. Apa se 
scurgea furioasă dedesubt. 

Zachariah auzi un strigăt. 

Apoi altul. 

Şi un foc de armă. 

— Au venit de acolo, de jos, zise Rocha. 


Bene intră în bucluc. Totul în jurul lui se transformă într-un vârtej. 
Curentul îl împinse către margine. Nu se putea ţine de nimic ca să se 
oprească. Distanţa de cădere era de circa trei metri şi speră ca jos să 
fie suficientă apă care să-i amortizeze căderea. Altfel avea să-şi rupă 
oasele. 

Căzu peste margine. 

Incercă să se îndrepte şi să aterizeze în picioare, dar gravitația şi 
apa îi anulau orice fel de control asupra situaţiei. Atinse următoarea 
lespede cu bocancii, se echilibră, apoi căzu pe stâncă. Apa îl lovea cu 
forţă de sus. Icni după o gură de aer şi îşi muşcă limba. Simţi imediat 
că îi dă sângele. Apa era mai adâncă acolo, poate de jumătate de 
metru. Curentul era iute, dar nu copleşitor. Bene se proptea pe stâncă 
cu tălpile, fără să se mişte. Improşcăturile din jurul lui îi arătară că de 
sus cădeau bucăţi de rocă din baraj. Continua să ţină lanterna în 
mâna dreaptă. 

Alte împroşcături. 

Trebuia să plece de acolo. 

Se întoarse şi zări o lespede care ieşea din peretele vertical şi care 
devia apa de sus, generând o cascadă în interiorul altei cascade. 

Un adăpost. 

Nu era cine ştie ce, dar poate că îndeajuns de bun. 

Sări către lespede şi se lipi de ea. Apa curgea la doar câţiva 
centimetri depărtare de el. 

Se auziră alte zgomote provocate de bolovanii desprinşi din baraj. 


Tom nu se putea duce după Rowe. Prea multe pietre din barajul 
dărâmat erau antrenate în vârtej. Cei mai mari bolovani se opreau 
chiar la intrare, dar majoritatea celorlalţi cădeau peste marginea 
lespezii. 

De ce dărâmase omul acela barajul? 

Şuvoiul de apă îşi continua curgerea. Ajunsese la înălţimea 
genunchiului, dar resturile aduse de el se împuţinaseră. Tom riscă să 
înainteze, ţinându-se cu mâinile de bolovanii mai mari. Işi croi drum 
către o latură a cavernei şi se lipi de perete, îndreptându-şi lanterna 
spre picioare, ca să poată vedea fiecare pas. 

Se târî înainte şi dădu peste margine. 

indreptă fasciculul luminos înspre bezna de dedesubt. 

— Bene, strigă el. Eşti acolo? 


Zachariah auzi numele lui Bene ca un ecou de dincolo de râu. Zări 
dâre slabe de lumină licărind în peşteră. 

— Sunt înăuntru, zise el. 

La lumina lunii văzu că un baraj de roci blocase intrarea în peşteră, 
dar acum exista o spărtură în el, pe unde apa intra cu putere. 

— Putem trece dincolo, anunţă Rocha. 

Zachariah îşi dădu seama că avea dreptate. Luminile de la 
lanternele lor arătau că râul era adânc doar până la mijloc. 

— Tatăl tău e înăuntru, îi spuse el lui Alle. 

— Probabil că bunicul i-a spus să se ducă acolo. 

Şi Zachariah credea la fel. 

Sau cel puţin spera că ăsta era adevărul. 


Bene îşi auzi numele strigat. 

— Sunt aici, răspunse el. Mai cad pietre? 

— Cred că nu, zise Sagan. Eşti bine? 

— Nu mi-am rupt nimic. 

leşi de sub adăpost şi se deplasă în dreapta, către peretele 
cavernei. Işi zise că era mai bine dacă ajungea în partea laterală. Apoi 
zări ceva. Lanterna lui scoase la iveală adâncituri care se întindeau în 
sus, la intervale regulate. Ca o scară. 

— Sagan, strigă el. 

Văzu lumina de deasupra, dar nu şi pe om. Apoi un chip se ivi, 
aproape de perete. i 

— E o cale de a cobori. Vezi acolo. Işi îndreptă lanterna în direcția 
potrivită. Haide. Să mergem mai departe. 

— Cineva tocmai a încercat să ne omoare. 

— Ştiu. Dar n-a reuşit, aşa că trebuie să mergem mai departe. 

— Şi dacă se întoarce? 


— De fapt, chiar sper să o facă. Mă va scuti de deranjul de a-l căuta 
eu. 


Capitolul şaptezeci şi trei 


Zachariah se urcă pe baraj şi verifică scurgerea de apă. Alle şi 
Rocha se căţărară după el. Nici una dintre lanternele lor nu era 
pornită. Zachariah le ceruse să le închidă, după ce intraseră în apa 
râului. Nu avea chef să-l anunţe pe Rowe sau pe Sagan că se afla 
acolo. 

Apa curgea năvalnic înspre peşteră. 

Rocha se dădu jos şi se duse spre şuvoiul de apă, întinzând mâna 
după ceva. La lumina lunii, Zachariah văzu că era o unealtă şi încă 
una grea. 

Un baros. 

Oare spărsese cineva barajul? 

Rowe? Sagan? Altcineva? 

Atât el, cât şi Rocha erau înarmaţi. Îşi ţinuseră armele deasupra 
apei, la trecerea râului. Acum, Zachariah îşi punea iarăşi arma în 
siguranţă, în buzunarul din spate. 

— Ce e? şopti Alle. 

— Nu ştiu. Dar suntem pe punctul de a afla. 


Tom folosi adânciturile din perete şi cobori la următorul nivel. Unele 
erau naturale, altele, în mod evident, săpate în stâncă. Il găsi pe Bene 
stând în apa adâncă până la coapsă. 

Făcu un gest cu lanterna. 

— Ţi-ai pierdut arma. 

Teaca de umăr era goală. 

— E-n regulă. Rareori am avut nevoie de una. 

Bene îşi ridică cracul ud al pantalonilor şi Tom văzu că de piciorul 
lui era prins un cuţit în teacă. 

— Chestia asta a fost întotdeauna mai potrivită pentru mine. 

Tom decise să rişte să privească peste marginea platformei, 
sperând să vadă alte adâncituri. Cu o mişcare ca de pedalare, păşind 
cu prudenţă la fiecare pas, se apropie de margine. Da, se vedeau alte 
adâncituri, iar următorul nivel era cu circa doi metri şi jumătate mai 
jos. 

— Presupun că prietenul tău care cunoaşte peşterile nu ţi-a spus ce 
se află acolo jos, îi zise el lui Rowe. 

— Aşa e. Doar nu credeai că povestea asta o să fie uşoară, nu? 


Zachariah surprinse o dâră luminoasă în bezna de dincolo de o 
lespede stâncoasă. Nu auzi nimic în afară de mugetul apei. Alte lumini 
începură să danseze în întuneric. Se ghemui, la fel ca şi Rocha şi Alle, 
după care se ajutară toţi trei de bolovanii mari împrăştiaţi ici şi colo, 
ca să-şi croiască drum către marginea lespezii. 

Dedesubt se vedeau două siluete în picioare. 

Bene Rowe şi Tom Sagan. La marginea următorului nivel, făcând 
acelaşi lucru ca şi el. Adică verificând ce se găsea dedesubtul lor. 

li făcu un semn lui Rocha, care scoase o armă. 

— Ce faci? şopti Alle. 

Zachariah o ignoră. 

Rocha se deplasă prin întuneric, mai aproape de margine, unde îşi 
aşază bine picioarele. Aveau o singură şansă. Să meargă înainte. 
Zachariah era mulţumit să vadă că şi omul lui înţelegea asta. 

Rocha cumpăni bine arma. 

Distanţa era cam de douăzeci de metri, dar luminile de la 
lanternele lui Sagan şi Rowe îi transformau pe aceştia în ţinte uşoare. 

Două apăsări pe trăgaci şi... 

— Nu, ţipă Alle. Stai! 

După care fata îşi porni lanterna. 


Tom auzi pe cineva strigând, apoi o lumină străpunse întunericul de 
deasupra. 

Se întoarse şi zări un individ înconjurat de lumină, ghemuit la 
marginea lespezii, cu o armă aţintită în direcţia lor. 

Rowe văzu şi el scena şi sări într-o parte. 

Se auzi bubuitura unui foc de armă. 


Alle îşi îndreptase fasciculul către Rocha, sperând să-l orbească. 

Şi reuşise. 

Individul fusese surprins. Îşi ridică un braţ ca să se ferească de 
lumină şi în acelaşi timp trase. 

— Ce faci? zise fata cu voce joasă. 

Zachariah o plesni cu dosul palmei peste faţă, aruncând-o în apă. 
Alle se rostogoli şi îşi recăpătă echilibrul, proptindu-şi picioarele în 
albia de piatră, apoi încercă să se ridice. 

— Copil idiot, rosti el printre dinţi. 

Auzise bine? Nu-i mai vorbise astfel şi n-o lovise niciodată. Alle încă 
avea lanterna în mână, dar Zachariah i-o smulse. 

— N-am vrut niciodată să-mi văd tatăl mort, zise ea. 

— De ce crezi că ne aflăm aici? Tatăl tău şi Rowe ameninţă tot ce 
încercăm noi să facem. In decursul istoriei, milioane de evrei au fost 
măcelăriți. Ai idee câţi au murit apărând primul şi al doilea Templu? 
Ce mai contează doi morţi? Nu înseamnă nimic. Tatăl tău ne stă în 


cale. 

În lumina lanternei, ea zări furia de pe chipul lui. 

— Eşti nebun, rosti Alle. 

El se întinse după ea. 

— Dacă simţi nevoia de a-ţi proteja tatăl, du-te lângă el. 

Alle încercă să se ferească de strânsoarea lui, dar el o prinse de păr 
şi îi împinse capul în jos, dezechilibrând-o. Alle căzu în curentul rapid 
de apă şi încercă să se ridice. Insă Zachariah o lovi cu piciorul. 
Curentul era prea rapid, iar ea se afla prea aproape de margine. 

Alle ţipă. 

Şi căzu peste margine. 


Tom evitase focul de armă tras de sus graţie unei lumini care îl 
orbise momentan pe trăgător. Glonţul ricoşase lovindu-se de pereţii 
cavernei. Inainte ca trăgătorul să îşi recapete echilibrul, se repezise 
prin şuvoiul de apă, cu lumina lanternei stinsă, către peretele 
cavernei. Se uită în sus, adaptându-şi privirea la întuneric, dar 
individul dispăruse. 

Brusc se ivi o rază de lumină clătinându-se peste lespedea de 
deasupra. 

Auzea strigăte, dar nu înţelegea ce se spunea, cuvintele pierzându- 
se în zgomotele apei. 

Alte mişcări deasupra. 

Apoi un țipăt care îl înfioră. 

De femeie. 

să fi fost posibil? 

Cineva se rostogoli peste margine şi căzu cu zgomot în apa adâncă 
până la mijloc. Oricine ar fi fost, se ridică, icni după aer şi încercă să 
îşi găsească echilibrul. 

— Tată! 

Cuvântul îi sfâşie inima. 

Alle. 

Se întinse către ea şi o cuprinse cu braţele, cu intenţia de a-i oferi 
echilibru. Apoi zări două siluete deasupra, una dintre ele ţinând o 
lanternă îndreptată în jos. 

— S-a terminat, strigă Simon. 

Cealaltă siluetă ridică o armă. 

Ţinând-o bine pe Alle şi strângând cu o mână lanterna stinsă, Tom 
se afundă în apă, dincolo de raza fasciculului. 

Simon se adaptă situaţiei, încercând să regăsească ţintele. 

Însă curentul de apă îi împinse peste marginea lespezii. 


Zachariah se holbă, uimit, în jos. 
— S-au prăbuşit amândoi, îi zise el lui Rocha. 


În acelaşi timp, se întrebă: Ce ştia Tom Sagan şi el nu? Apa curgea 
învolburată în jurul picioarelor lui. Folosi lanterna şi cercetă peretele 
cavernei. 

Văzu adânciturile. Care duceau în jos. 

Le observă şi Rocha, care se apropie cu lanterna. 

— Hai să aflăm ce ştii, şopti Zachariah printre dinţi. 


Capitolul şaptezeci şi patru 


Bene sărise de bunăvoie peste margine, ştiind că următorul nivel 
era la mai puţin de trei metri. Impactul fu atenuat de apa care acolo 
avea cam un metru adâncime. Auzise un foc de armă, dar sunetul 
păruse o adevărată explozie în spaţiul închis dintre stânci. Ajunsese 
Zachariah Simon? Sau era aceeaşi persoană care distrusese barajul? 

Abeng-ul pe care îl auzise primul reprezentase întrebarea, iar al 
doilea plânset de corn era răspunsul. Dar de ce îi privea pe marooni 
peştera asta? 

Şi de ce să o inunde? 

Se întrebă care era adâncimea apei la acest nivel, probabil mult 
mai mare decât la nivelul superior, iar răspunsul veni când se afundă 
cu capul înainte. Stânca avea o pantă în sus, transformând nivelul 
într-un soi de ceaun care mai întâi trebuia să se umple, înainte ca 
lichidul să îşi continue curgerea peste margine. 

Slavă Domnului! 

Cu cât apa era mai adâncă, cu atât mai bine. 

Îşi porni lanterna, pe care continua să o ţină în mână şi văzu că 
lespedea era lată cam de zece metri. Aruncă o privire peste marginea 
ei şi constată că următorul nivel era apropiat, poate la doi metri mai 
jos, dar era mai strâmt şi mai îngust, cu apa dispărând rapid peste 
margine în alt abis întunecat. 

Auzi un strigăt din urma lui. 

Se întoarse şi văzu lumini reflectându-se pe tavanul cavernei într- 
un dans haotic. Un pleoscăit puternic, apoi ceva întunecat se prăbuşi 
de deasupra şi căzu în bazin, la doi metri depărtare de el. 

Îşi aţinti lanterna într-acolo şi îl văzu pe Sagan ţinând în braţe o 
femeie. 

— Vă puteţi ridica, strigă el. 

Sagan îşi slăbi strânsoarea şi se echilibră. Femeia - tânără, de 
douăzeci şi ceva de ani, cu păr lung şi negru - îşi şterse ochii de apă. 
Amândoi căutau cu nesaţ aerul. 

Bene îşi îndreptă fasciculul luminos într-o parte, ca să nu-i 
orbească. 


— Sunteţi bine? 

Sagan încuviinţă, inspirând aer cu nesaţ. 

— A venit Simon. 

Bene se alertă imediat şi privi în sus. Zări licărul slab de lumină pe 
peretele îndepărtat al cavernei. 

Şi îşi dădu seama ce se petrecea. 

Simon cobora folosind scara. 

Sagan se ridică în picioare. 

— Nu e singur. 

— Omul lui se numeşte Rocha, zise femeia. 

— Bene, ea e fiica mea, Alle. 

— Nemernicul m-a împins, zise ea. A încercat să mă omoare. 

Bene sesiză şocul din vocea ei. 

— Mi-ai salvat viaţa, îi zise ea lui Sagan. De ce ai făcut asta? Ai sărit 
şi m-ai prins. Ai sărit primul peste margine. Puteai să mori. 

— Am avut noroc că era apă aici, răspunse Sagan. 

— Trebuie să mergem, rosti Bene. Il cunosc pe Rocha. Aduce 
belele. Şi vin amândoi încoace. 

Işi îndreptă lanterna în jos şi se apropie încet de margine. 

— E o cădere scurtă. Hai, repede! 

Săriră toţi trei în apa care acum le ajungea doar până la glezne. 

Bene găsi rapid următoarea margine şi îşi aţinti lanterna într-acolo. 
O serie de trepte scurte se constituiau într-o pantă abruptă de 
coborâre. 

Apoi observă ceva. 

O lumină slabă de dedesubt. 

— Ce e aia? şopti Sagan, arătând că o văzuse şi el. 

— Nu ştiu, dar e singura cale de înaintare. 

Indivizii din spatele lor erau înarmaţi. Ei nu erau. Singura lor şansă 
era să folosească bezna în avantajul lor. 

Bene îşi stinse lanterna. 

— Jos, şopti el. 


Zachariah văzu o lumină dedesubt, aprinzându-se şi stingându-se. 
Cineva era în mişcare, atent să nu-şi trădeze prea mult poziţia. 

Rowe? Sagan? 

El şi Rocha utilizaseră scara săpată în stâncă pentru primul schimb 
de niveluri, dar acum puteau să sară peste fiecare lespede. Peştera 
asta era un horn natural care canaliza apa, nivel după nivel, către 
fundul pământului, ca o fântână de dimensiuni impresionante. Inainte 
de distrugerea barajului, înăuntru se scurgea probabil doar apa de 
ploaie. Acum apa năvălea cu putere, iar Zachariah se întreba unde se 
scurgea. 

Lumina de dedesubt îşi încetă mişcările. 


Oare erau înarmaţi? 

Cunoscându-l pe Rowe, răspunsul era afirmativ. 

Din păcate şi el era obligat să folosească acelaşi truc, aprinzând şi 
stingând lanterna, căci nu putea vedea nimic în abis. 

Insă chiar atunci observă ceva în adâncuri. 

Lumină. 

Constantă. 

Ce naiba era şi acolo? 

Continuară să coboare. 


Tom sări de pe ultima lespede şi se holbă la priveliştea uluitoare. 

Ajunseseră în fundul cavernei. 

Estimă că se aflau la mai bine de o sută de metri adâncime. 
Torentul de apă cădea într-un vid întunecat şi ceţos, în peretele 
îndepărtat al stâncii. Caverna care se înălța în jurul lor avea cel puţin 
treizeci de metri înălţime şi tot atâta pe lăţime. Din tavan se alungeau 
stalactite albe. Spaţiul era iluminat de zece torţe, prinse în perete la 
zece metri înălţime. Flăcările diminuau întunericul, iar dârele lăsate de 
scântei ţâşneau în sus ca nişte comete. Pe perete, sub fiecare torţă, 
se vedeau alte adâncituri, fapt care explica de ce erau aprinse. 

Dar de către cine? 

Şi de ce? 

Acolo întunericul nu mai oferea acoperire. 

Nu aveau unde să se ascundă. 

— Ce e asta? întrebă Alle. 

Tom observă că apa de deasupra îşi pierduse aproape întreaga 
forţă, calmată de multele trepte de lungimi şi adâncimi diferite. Mai 
multe trepte erau în unghi, formând bazine care potoleau şi mai mult 
şuvoiul. Acolo, jos, ultimele şuvoaie curgeau pe cea din urmă lespede 
ca o foaie transparentă de apă, care se întindea pe o lăţime de nouă 
metri şi o adâncime de doi metri, acumulându-se într-un lac. În 
dreapta lor, acesta se vărsa peste o margine stâncoasă şi forma o 
cascadă de un metru şi ceva până la râu, ceea ce menținea constant 
nivelul lacului. Un iz de pământ umed îi umplea nările. In partea 
cealaltă a cavernei se vedea o altă deschizătură în stâncă, suficient 
de largă ca un om să treacă prin ea, cu o lespede îngustă în faţă. Nu 
se putea ajunge la ea fără traversarea lacului. Se găseau pe singurul 
petic de uscat din caverna de formă ovală, iar roca de acolo avea o 
suprafaţă verzuie, nisipoasă. 

Un bărbat apăru pe lespedea de deasupra lor. 

Cu pielea neagră, slab, mai în vârstă, cu părul scurt. 

Rowe părea să-l cunoască. 


Bene se holbă la Frank Clarke. 


— Şi noi avem ochi şi urechi, Bene. La fel ca tine. Avem grijă de cei 
care se ocupă cu supravegherea. N 

Aşa păreau să stea lucrurile. Maroonii procedaseră mereu la fel. In 
anii de război îşi făcuseră spioni pe fiecare plantație şi în fiecare 
aşezare, oameni care Îi țineau la curent cu privire la planurile 
britanicilor. 

— Atunci ştii că mai vine cineva încoace, răspunse Bene. 

— l-ați prins? strigă Frank. 

O clipă mai târziu, Bene îi văzu pe Simon, Rocha şi doi marooni 
înarmaţi cu macete, pe lespedea de la nivelul imediat superior. 
Oamenii lui săriră. Frank primi de la ei două arme de foc şi două 
lanterne. 

— Văd că ai supravieţuit, îi zise Simon fiicei lui Sagan. 

— Du-te dracului, replică ea cu sete. 

Simon păru netulburat de izbucnirea ei. Se răsuci pur şi simplu spre 
Clarke şi zise: 

— Şi tu cine eşti? 

— Noi suntem gardienii acestui loc. 

— Şi ce este acest loc? se interesă Sagan. 

— Cu şaizeci de ani în urmă, răspunse Frank, am fost rugaţi de un 
prieten să păzim ceva de mare valoare. Era un om special, cineva 
care îi înţelegea cu adevărat pe marooni. Totodată, era evreu. Există o 
legătură profundă între marooni şi evrei, mereu a fost aşa. 

Nimeni nu replică. 

— Yankipong este fiinţa noastră supremă. Zeul nostru, rosti Frank. 
Maroonii au fost aleşi de Yankipong ca să servească drept exemplu al 
puterii lui divine. Ne-am considerat întotdeauna aleşi. 

— Ca israeliţii, zise Simon. Aleşi de Dumnezeu pentru a primi 
favorurile divine. 

Frank dădu din cap. 

— Am observat de mult similitudinea. Maroonii erau în stare să 
depăşească ceea ce alţii considerau lipsit de speranţă. Evreii au 
procedat la fel. Noi găsiserăm deja comoara despre care vorbea omul 
care a venit aici, dar când ne-a explicat cât era de sacră, am regretat 
actul nostru. Asta e o altă caracteristică a maroonilor. Noi respectăm 
felul de a fi al altora. 

— Aţi găsit comoara Templului? întrebă Simon. 

Frank încuviinţă. 

— Cu multă vreme în urmă. A fost adusă aici pentru a fi păstrată în 
siguranţă, din vremea spaniolilor, de către Columb însuşi. 

— Mi-ai spus că aceste obiecte au dispărut, îi zise Bene lui Clarke. 

— Incă o minciună. Speram să uiţi de toată povestea. Credeam că 
poate tentativa de a te ucide te va opri. Dar iată-te aici. Nu ai fi putut 
găsi locul ăsta de unul singur, aşa că presupun că unul dintre străinii 


ăştia este Levitul. 

Bene cunoştea acel cuvânt. 

— Eu sunt acea persoană, zise Simon. 

— Mincinosule, ţipă Alle. Nu eşti nimic. 

Simon se întoarse spre Clarke. 

— Am venit după comoară. 

— Atunci ştii cum s-o găseşti. 

Bene păstră tăcerea. Ce plănuia? 

Frank se duse la marginea lacului. Apa nu era deloc adâncă. Nu 
avea mai mult de treizeci de centimetri, iar suprafaţa ei era netedă ca 
o oglindă, ca acele piscine din staţiuni. Avea o formă ovală, lată cam 
de treizeci de metri şi întinzându-se pe suprafaţa întregii caverne. 

— Plecaţi, zise tare Frank. 

Cei doi marooni cu macete se căţărară pe lespezile stâncoase şi 
dispărură către intrarea în peşteră. 

— Este o chestiune privată, zise Frank. 

Insă Bene era îngrijorat. Chiar dacă Frank deţinea cele două arme şi 
lanternele zăceau pe jos, Rocha era capabil să facă o mişcare 
surpriză. 

— Dacă credeţi că atacându-mă veţi rezolva ceva, zise Frank, fiţi cu 
băgare de seamă. Doar Levitul poate merge mai departe de aici. Eu 
nu ştiu nimic. Dar trebuie să vă arăt ceva. 

Frank aruncă una dintre armele de foc în lac. 

Arma se scufundă până pe fundul puţin adânc. 

Bene observase deja mai multe pietre pe fundul apei, iar acum îşi 
dădu seama că între ele se găsea mâl. Frank ridică o piatră, cam de 
dimensiunile unui pepene şi o aruncă în lac. După impact, apa se 
limpezi şi piatra atinse fundul, aşezându-se lângă armă. Bule de aer 
se ridicară la suprafaţă. Apoi piatra se scufundă, atrăgând arma după 
ea, în mâl. 

— In vremea războaielor maroonilor, zise Frank, soldaţii britanici 
erau aduşi aici pentru interogatoriu. Unul dintre ei era aruncat în lac şi 
ceilalţi urmăreau cum se scufunda în mâl. După aceea, primeam lesne 
răspunsuri la întrebările noastre. 

— Persoana care a venit aici, zise Sagan, cea care ţi-a povestit 
despre comoară, era Marc Eden Cross? 

Frank încuviinţă. 

— Mi s-a spus că era un om remarcabil. Coloneii din acea vreme 
aveau un mare respect faţă de el. Ne-a cerut ajutorul în privinţa unei 
mari sarcini care îi fusese impusă, iar noi i l-am oferit. Locul ăsta a 
fost schimbat... pentru el. 


Capitolul şaptezeci şi cinci 


Alle era udă, acrită şi ofticată. Pe Simon. Pe ea însăşi. Fusese o 
idioată, permiţând să-i fie exploatate furia, toanele şi propriile fantezii. 

— Cine eşti? izbucni ea către bărbatul mai vârstnic care aruncase 
arma în apă. 

— Numele meu este Frank Clarke. Sunt colonel al maroonilor din 
partea locului. Ţinutul ăsta este al nostru prin tratat. Asta înseamnă că 
eu conduc. Tu cine eşti? 

— Alle Becket. 

— Omul ăla care a venit aici acum şaizeci de ani, interveni Tom, era 
bunicul meu, Marc Eden Cross. Străbunicul ei. Ţi-a zis adevărul. 
Îndeplinea o datorie specială care îi fusese încredinţată. 

— Mi s-a spus că a petrecut multă vreme în Jamaica şi a ajuns să-i 
cunoască pe marooni într-un fel în care străinii rareori reuşesc. L-am 
oferit acest loc drept sanctuar şi el a acceptat. Clarke arătă spre lac. 
Groapa asta s-a umplut cu mâl demult. Este un soi de supă groasă. 
Vedeţi pietrele principale împrăştiate sub apă? Unele au numere 
săpate în ele. Cross a făcut asta. A fost contribuţia lui la acest loc. Apa 
şi mâlul ăsta i-au slujit pe marooni de secole. Acum îi slujesc pe evrei. 
Cade în sarcina Levitului să facă pasul următor. 

Alle nu era deloc sigură că înţelegea la ce se referea Clarke. 

După cum nici ceilalţi nu păreau să priceapă. 

— Aţi văzut cum s-a dus arma la fund. Mâlul suportă greutatea, 
câtă vreme nu e tulburat. Pietrele fără numere din apă stau pe stâncă 
solidă şi nu se vor scufunda niciodată. Celelalte, cu numere, plutesc 
pe mâl. Singura cale de a ajunge la lespedea din cealaltă parte a 
lacului este să păşeşti pe pietrele potrivite. 

— Şi ce ne împiedică să plutim până acolo? întrebă Zachariah. 

— Apa e prea adâncă pentru a reuşi fără o plută, iar aici nu există 
aşa ceva. Cine încearcă să traverseze lacul altfel decât prin metoda 
prescrisă va muri. Asta a fost promisiunea noastră faţă de Levit. In 
ultimii şaizeci de ani au încercat trei oameni. Trupurile lor sunt 
scufundate în mâl. N-a mai încercat nimeni de multă vreme. 

— E o nebunie, rosti Alle. 

— Asta a vrut străbunicul tău. El a creat această provocare. 

— De unde ştim asta? întrebă ea. 

Clarke ridică din umeri. 

— Ai doar cuvântul meu. Dar el ne-a spus că un alt Levit va sosi 
într-o bună zi şi va şti exact cum să ajungă dincolo. 

— Şi ce se află dincolo? întrebă Rowe. 

Şi Alle ar fi vrut să afle asta. 

— Ceea ce caută Levitul. N 

Alle văzu că Simon se gândeşte. In Praga, ea îi spusese tot ce-şi 
amintise despre mesajul lăsat de bunicul ei în mormânt. Inclusiv cinci 
numere: 3, 74, 5, 86, 19. 


Şi tatăl ei le cunoştea. 

— Ştiu calea, zise Simon. Accept provocarea. 

Clarke se dădu la o parte de la marginea lacului şi îi făcu semn cu a 
doua armă de foc. 

— Succesul tău ne va spune că tu eşti Levitul. 


Zachariah era sigur că avea dreptate. 

Cele cinci numere pe care i le spusese Alle însemnau calea. 

3,74, 5,86,19. 

In vreme ce medita în avion, observase ceva la acest şir de 
numere. Primele trei, luate împreună, 374, reprezentau anii cât 
rezistase în picioare primul Templu, până ce babilonienii îl şterseseră 
de pe faţa pământului. Următoarele trei, 586, erau anii cât rezistase al 
doilea Templu, până ce îl distruseseră romanii. 

Nu putea fi o coincidenţă. 

In mod clar, Cross alesese numerele cu grijă. 

Ultimul număr - 19? 

Habar n-avea. 

Dar era sigur că numerele arătau calea de traversare a lacului. 

Altfel de ce să fi fost incluse? 

Şi mai era ceva ce făcuse Cross. 

— Ţineţi minte mesajul de la Abiram Sagan, zise el. Go/lemul ajută 
la protejarea secretului nostru într-un loc sacru pentru evrei. Un golem 
este o fiinţă vie, creată din ţărână prin folosirea focului, a apei şi a 
aerului. Exact ce avem noi aici. Acest lac este un golem. 

— De ce s-a inundat peştera? îl întrebă Sagan pe Clarke. 

— Peştera rămâne udă de la apa de ploaie şi îşi serveşte scopul, 
dar, pentru provocarea de acum, era nevoie de apă ceva mai adâncă. 
Odată ce am aflat că Bene vine aici, am ordonat deschiderea 
barajului. Noi l-am construit. Dacă veţi eşua în noaptea asta, îl vom 
reconstrui şi vom aştepta venirea adevăratului Levit. 

— De ce faceţi asta? îl întrebă Rowe pe Clarke. Mi se pare un deranj 
prea mare pentru străini. 

— Aşa cum ţi-am mai spus, Bene, tu nu ne înţelegi cu adevărat. 
Maroonii au fost întotdeauna nişte străini, aduşi aici în lanţuri. Am 
fugit în munţi ca să fim liberi. Evreii nu erau diferiţi de noi. Nici ei nu 
au fost vreodată acceptaţi. Mulţi dintre noi ţin minte ce au făcut ei 
pentru marooni în cursul celor două războaie. Mi s-a spus că ăsta este 
modul nostru de a-i răsplăti. _ 

Zachariah auzise destule. işi îndreptă degetul spre Rocha. 

— Du-te. Te voi direcţiona. 

Zări îngrijorarea în ochii omului său. 

— Nu-ţi face griji, zise el. Ştiu ce fac. 

— Atunci du-te tu, replică Sagan. 


— Şi să vă las aici? Nu cred. 

Zachariah spera că, odată ce va învinge provocarea, acest Frank 
Clarke nu va avea de ales decât să accepte că el era Levitul şi, prin 
urmare, era dreptul lui să aibă ceea ce se afla dincolo de lac. Poate că 
atunci Clarke se va ocupa de Rowe, Alle şi Sagan, în locul lui. 

Se uită la Rocha. 

— N-o să păţeşti nimic. Cunosc calea. 

Rocha dădu din cap în semn de acceptare, apoi păşi pe marginea 
stâncoasă a lespezii. Torţele dădeau un luciu roşu-sângeriu suprafeţei 
apei. Jumătate de duzină de pietre, toate fără numere, zăceau 
împrăştiate pe fundul ei, cam la un metru distanţă unele de altele, 
întinzându-se pe o suprafaţă de cinci metri. Rocha îşi trecu piciorul 
prin apa până la glezne şi păşi pe cea mai apropiată piatră, 
confirmând din cap că era solidă. După aceea îşi croi drum peste lac, 
trecând prin apă şi călcând pe alte pietre fără numere. 

După care se opri. 

— In faţă sunt cinci pietre, anunţă el. Sunt numerotate cu 9, 35, 72, 
3,24. 

Zachariah aproape că zâmbi. Avea dreptate. 

— Cea cu 3 pe ea e sigură, zise el cu voce tare. 

Urmări cum Rocha testează piatra şi văzu că alesese corect. 

Acum ştia. 

O altă serie de pietre fără număr, apoi un al doilea rând de pietre 
numerotate. Cea însemnată cu 74, aşa cum se gândise şi el, se dovedi 
solidă. Incă două încercări şi 5 şi 86 asigurară trecerea. Rocha 
ajunsese la circa douăzeci de metri de ţintă, rostind cu voce tare 
următoarea secvenţă de pietre numerotate. Zachariah îi spuse că 
numărul 19 era sigur. 

Şi avu dreptate. 

Doar că Rocha nu ajunsese încă la lespedea din capăt. 

li rămâneau de traversat zece metri de apă. 

— Se vede o ultimă secvenţă de pietre, strigă Rocha. Douăzeci sunt 
numerotate. Celelalte nu, dar n-am cum să ajung la ele. 

Un alt şir? 

Însă mesajul furnizase doar cinci numere. 

— Poţi ajunge la lespede? strigă Zachariah din spate. 

Rocha dădu din cap. 

— N-am cum. E prea departe. 

Zachariah se uită spre Tom Sagan care îi răspunse cu o privire 
rece. Nu spusese nimic despre faptul că el era Levitul, atunci când 
vorbise Clarke, lăsând-o doar pe Alle să-l provoace pe Simon. 
Nemernicul. Mai exista ceva, ceea ce Sagan nu-i dezvăluise fiicei lui. 
Şi păstrase tăcerea, ca să vadă dacă avusese dreptate. 

Rocha habar n-avea că următoarea alegere avea să fie făcută la 


întâmplare. Doar Sagan ştia asta, iar fostului reporter cu siguranţă că 
nu-i păsa dacă Rocha murea. Ba chiar poate că se baza pe asta. 

— Spune-mi ce numere vezi, strigă el. 

Rocha înşiră vreo douăzeci. 

— Treizeci şi patru, zise Zachariah. 

Rocha nu ezită. De ce ar fi făcut-o? Toate celelalte numere se 
dovediseră corecte. 

Omul lui Zachariah se întinse către piatră, îşi puse un picior pe ea, 
apoi pe celălalt. Şi începu să se scufunde. 

Imediat fu cuprins de panică. Işi ridică braţele în aer, în încercarea 
de a se echilibra. Incercă să sară pe o altă piatră, dar mâlul din jurul 
picioarelor lui era prea puternic. 

Rocha se scufunda rapid. 

Pe când ceilalţi înțelegeau cu oroare la ce erau martori, Zachariah îl 
lovi cu cotul în burtă pe Frank Clarke. 

Acesta se dezechilibră şi rămase fără aer. 

Bene văzu scena şi se repezi într-acolo. 

Insă Zachariah reuşi să smulgă arma din mâna lui Clarke şi o aţinti 
drept spre duşmanul lui. 

— Inapoi, Bene, ordonă el. Te voi împuşca fără să ezit. 

Rowe se opri. 

Zachariah făcu un gest cu arma ca Sagan şi Alle să se alăture lui 
Rowe şi cu toţii să facă un pas înapoi. Şi Clarke. Dorea să îi aibă pe 
toţi în raza lui vizuală. 

— Domnule Simon, ajutaţi-mă, ţipă Rocha. Trimiteţi pe unul dintre 
ei. Pot ajunge până aici ca să mă tragă afară. 

Numai că Zachariah nu putea risca aşa ceva. Nu acum. Avea 
situaţia sub control şi intenţiona să o păstreze astfel. In plus, dispunea 
de o cale mai bună de a trece dincolo. 

Rocha se scufunda rapid, fără ca ceva să îl oprească. Mâlul îi 
ajunsese deja la nivelul pieptului. 

Clarke îşi îndreptă spatele. 

— Domnule Simon, ajutaţi-mă, urlă Rocha. 

— O să-l laşi să moară? întrebă Sagan. 

— Exact asta am de gând să fac. 

— Chiar eşti un monstru, constată Alle. 

— Sunt un războinic. Plecat în misiune. E ceva ce tu nu ai cum să 
pricepi. 

— Ajutor! Vă rog, ajutor, urlă din nou Rocha. 

— Stai nemişcat, îi răspunse Sagan. 

Insă era mai uşor de rostit decât de făcut. Prea târziu. Rocha 
dispăru. 

Suprafaţa apei fu tulburată de valuri care se stinseră cu 
repeziciune, fără să lase în urma lor vreun semn că cineva fusese 


acolo. Totul părea extrem de ireal. 

— În mod clar, nu tu eşti Levitul, zise Clarke. 

Zachariah aţinti arma spre Sagan. 

— Tu ştii care e al şaselea număr. Nici un răspuns. 

— Şi nu mi l-ai spune niciodată. Aşa că fiica ta va face următoarea 
traversare. 

— Pe naiba, replică Alle. 

Zachariah trase cocoşul armei, ţinti şi trase. 


Capitolul şaptezeci şi şase 


Tom se dădu înapoi, din pricina zgomotului împuşcăturii. 

insă Simon îşi schimbase ţinta şi trăsese la picioarele lui Alle, de 
unde glonţul ricoşase în stâncă. 

Fata sări îngrozită înapoi. 

— Următorul glonţ nu-şi va rata ţinta, anunţă Simon. 

lar Tom n-avea nici un motiv să se îndoiască de asta. Nici unul 
dintre ei nu însemna nimic pentru el. Conta doar ce se găsea de 
cealaltă parte a apei. lar el era în stare să facă orice ca să ajungă 
acolo. i 

— Dă-i drumul, îi ordonă Simon lui Alle. În apă cu tine. 

Ea clătină din cap. 

— Mă duc eu, spuse Tom. Ai dreptate, ştiu drumul. 

Simon chicoti. 

— Exact ăsta e motivul pentru care se duce ea. N-am uitat cum ne- 
am cunoscut. Presupun că vei ajunge acolo şi vei termina ce am 
întrerupt eu acasă la tatăl tău. Nu. Ca să fiu sigur că spui adevărul, se 
va duce ea. 

— O fac eu! 

— Se va duce ea! ţipă Simon. Altfel o ucid şi Bene o să-i ia locul. 

Tom se uită fix la fiica lui. Neavând de ales, îi zise: 

— Du-te! 

Privirea ei întrebătoare spunea multe despre înţelepciunea unei 
asemenea mutări. 

— Va trebui să ai încredere în mine, zise el. 

În ochii ei nu zări furie sau resentimente. 

Doar teamă. 

lar asta îi sfâşia inima. 

Se apropie de ea. 

— Prima piatră are numărul 3. 

Alle nu se mişcă de pe loc. 

— Putem face asta. Impreună. 


Se îmbărbătă şi acceptă provocarea. Apoi dădu din cap, înțelegând 
că era şi inutil să se opună. Tom o urmări cum intră în apa adâncă de 
doar treizeci de centimetri, pe pietrele nenumerotate, aşezându-şi 
bine picioarele. Putea vedea primul şi numerotat şi se bucură când ea 
o găsi pe cea cu numărul 3. 

Care o susţinu fără probleme, aşa cum se întâmplase şi cu Rocha. 

Simon se dădu înapoi, ţinând arma pregătită de tragere împotriva 
oricui ar fi încercat să se arunce asupra lui. Tom surprinse privirea lui 
Rowe şi descifră mesajul din ochii negri ai acestuia. Simon nu-i putea 
împuşca pe toţi trei, înainte ca unul dintre ei să pună mâna pe el. 
Incuviinţă din cap şi îi aruncă o privire care spunea: Wu încă. Era 
valabilă şi pentru Rowe şi pentru celălalt bărbat. Bunicul lui îi lăsase 
un mesaj special. Cele cinci numere conduseseră la al şaselea, cu 
ajutorul astrolabului. Insă asta nu însemna că numărul, care dăduse 
poziţia acestei peşteri pe hartă, asigura şi trecerea cu bine. Era posibil 
să fi fost o măsură de siguranţă. Ca atunci când pentru conturi diferite 
erau folosite parole diferite. 

Insă ceva îi spunea că avea dreptate. 

Sau cel puţin aşa spera. 

Viaţa fiicei lui depindea de asta. 


Picioarele lui Alle tremurau de frică. 

Se temuse şi înainte, dar niciodată în halul ăsta. 

Tatăl ei rostise tare cele cinci numere şi ea îşi croise drum pe 
deasupra lacului, către lespedea îndepărtată. Rocha deschisese 
drumul până acolo. Acum ea stătea pe piatra 19, unde Rocha 
aşteptase cel de-al şaselea număr. 

Respirația i se acceleră. 

intre ea şi terenul solid se întindeau peste şase metri de mâl. Privi 
în jos şi numără nouăsprezece pietre cu numere săpate în ele, alte 
zece fiind nenumerotate. Cea de-a douăzecea piatră, numerotată cu 
34, dispăruse, luându-l pe Rocha cu ea în adâncuri. 

Moartea lui nu o interesa. 

Conta doar posibila ei moarte. 

— Spune ce numere vezi, zise tatăl ei. 


Tom ascultă lista de numere citită de Alle. 

In vreme ce ea vorbea, Tom îi aruncă o privire lui Rowe şi îşi dădu 
seama că jamaicanul înţelegea. 

Fii pregătit. 

În curând. 

Bene se întrebă dacă Sagan chiar ştia care era al şaselea număr. O 
încurajase pe fiica lui să purceadă la drum. Dar ce altă opţiune 
avusese? Simon ar fi ucis-o. Frank Clarke stătea alături de el, fără să 


scoată o vorbă. Zachariah îi urmărea atât pe ei, cât şi pe fata de pe 
lac. Dacă reuşea să treacă, avea să-i omoare pe toţi. Asta era un fapt 
cert. În acel moment ar fi ştiut tot ce avea nevoie. 

De ce să nu acţioneze acum? 

Frank părea să-i citească gândurile. 

— Nu încă, şopti colonelul. 


Genunchii lui Alle tremurau şi fata îşi dorea să se stăpânească, 
cumva. 

Cunoştea tatăl ei calea de trecere? lată unde ajunsese, să se 
încreadă în cineva faţă de care nutrise doar dispreţ, vreme de zece 
ani. Dar ce ştia ea? Era suficient să se gândească la cât de tare se 
înşelase în privinţa lui Zachariah Simon. 

Ruşinea îi umbri gândurile, dar nu reuşi să-i atenueze groaza care o 
stăpânea. 

Un singur pas greşit şi era moartă. 


Tom se uită la Simon şi spuse: 

— Ca să fie limpede. Tu nu eşti Levitul. Eu sunt acela. 

— Asta nu se poate, îi replică Simon. Nici măcar nu eşti evreu. Ai 
renunţat de bunăvoie. 

Tom ignoră insulta, preferând să se concentreze la lista de numere 
rostită de Alle. Nu spusese nimic despre vreo piatră cu 56, al şaselea 
număr dezvăluit de astrolab. Insă observă că printre cele 
nouăsprezece pietre erau două cu 5 şi 6. 

Şi atunci îşi dădu seama. 

Asta era măsura de siguranţă. 

Saki divizase ultimul număr în două. 

Era singurul lucru care avea sens şi, din tot ce văzuse el sau i se 
spusese, Marc Eden Cross fusese întotdeauna un om cu logică. 

Aruncă o privire peste suprafaţa lacului. 

— Cinci şi şase. Foloseşte-le pe amândouă. Presupun că o să ai 
nevoie de ele ca să acoperi distanţa rămasă. 


— Le văd, anunţă Alle. Cinci e prima, după care sunt câteva 
nenumerotate. Şase e mai aproape de margine. 

— Asta e drumul, strigă tatăl ei. 

— Şi dacă te înşeli? întrebă ea. 

— Nu mă înşel. 

Lui Alle îi plăcu modul răspicat în care răspunsese el, dar se întrebă 
dacă o făcuse pentru ea sau pentru Simon. 

Stătea împietrită, dorindu-şi ca piciorul ei drept să iasă odată din 
apă, dar frica i-l ţinea pe loc. Era în siguranţă acolo. De ce să meargă 
mai departe? 


Să se întoarcă. 
Nu se putea. 
Simon ar fi tras în ea, înainte de a străbate jumătate din drum. 


Bene se pregătea de atac. 

Evident, era foarte posibil să fie împuşcat înainte de a ajunge la 
Simon, dar avea de gând să încerce. 

Frank clătină încet din cap. 

lar în ochii vechiului său prieten văzu de ce trebuia să rămână 
nemişcat. 

Măcar încă puţin. 

Chestia asta trebuie să se rezolve de la sine. 

Noi nu ne putem amesteca. 

Urâse faptul că nu era considerat maroon. Se înfuriase pe coloneii 
care îl priveau ca pe o ameninţare. Frank îi spusese că nu înţelege 
felul de a fi al maroonilor. 

Venise vremea să demonstreze contrariul. 

Aşa că se stăpâni şi aşteptă. 

Sperând că nu comite o greşeală. 


Zachariah ştia că dacă Sagan avea dreptate şi Alle reuşea să treacă 
dincolo, atunci trebuia să-i ucidă pe cei trei bărbaţi, apoi pe Alle, după 
care să caute comoara. Dacă cei doi care plecaseră mai devreme erau 
încă prin preajmă, pe afară, atunci avea să se folosească de întuneric 
ca să-i evite, după care să se întoarcă a doua zi cu un grup de oameni 
ai lui. 

Asta era forţa banilor. 

Puteau cumpăra o mulţime de lucruri. 

Inclusiv rezultate. 


Alle se îmbărbătă. 

Cinci. 

Apoi şase. 

Piatra numerotată cu 5 aştepta la un metru depărtare. Era un pas 
mare, dar îl putea face. Işi ridică piciorul drept, pivotă în faţă şi 
aproape că îşi pierdu echilibrul. Imediat întinse braţele. Simţi cum se 
încordează şi se luptă cu sine să nu cadă. 

Piciorul drept se aşeză înapoi lângă cel stâng. 

Se echilibră la loc. 

— Ce s-a întâmplat? se interesă tatăl ei din spate. 

— Mi-e frică de moarte. Apa puţin adâncă face povestea asta 
extrem de înşelătoare. 

— Nu te grăbi, îi spuse el. 

— Dar nici nu aştepta prea mult, adăugă Simon. 


— Ţine-ţi gura, ţipă ea, menţinându-şi privirea concentrată asupra 
pietrelor de sub apă. 

Cu un gest rapid, îşi ridică piciorul drept, pivotă şi îl aşeză la loc în 
apă, ajungând cu vârful pantofului ud pe piatra cu numărul 5. 

Care rezistă. 

Işi mută întreg corpul acolo. 

Dacă 5 rezista, de ce nu şi 6? 

De această dată, fară să mai ezite, păşi pe piatra cu numărul 6. 

Solidă. 

Incă un metru şi ajunse pe lespedea sigură. 

Se simţi uşurată. 

Se întoarse spre ceilalţi, la timp ca să-l vadă pe Bene Rowe 
repezindu-se către Simon. 


Capitolul şaptezeci şi şapte 


Bene era pregătit. 

Fata se afla în siguranţă. 

lar atenţia lui Simon era momentan atrasă de reuşita ei. 

Sări. 

Simon reacţionă balansând arma, dar piciorul drept al lui Bene se 
arcui în sus şi îi lovi braţul. Acesta scăpă arma, care căzu cu zgomot 
pe piatră. 

Simon încremeni. 

Bene zâmbi. 

— Yu tan deh a crab up yuself, sittin o de yu. 

işi dădu seama că Simon nu înţelege patois. 

— E o zicală de-a noastră. „Dacă o cauţi cu lumânarea...” 

Se întinse şi îl prinse pe nemernic cu o mână, lovindu-l cu putere în 
stomac cu pumnul drept. Dădu drumul strânsorii şi îi permise lui 
Simon să se dea înapoi, clătinându-se. 

Se pregăti pentru o nouă lovitură. 

Simon îşi reveni şi încercă să plaseze şi el un pumn. 

Bene se feri, apoi îl lovi în bărbie. Era cu douăzeci şi trei de ani mai 
tânăr decât el şi avea experienţă de o viaţă în bătăile cu duşmanii. 

ll ridică pe Simon, care era ameţit şi respira cu greutate. 

Işi înfăşură braţul drept în jurul gâtului, strânse bine şi începu să-l 
sugrume. Mugşchii lui Simon încercară să contracareze mişcarea, dar, 
pe măsură ce oxigenul inspirat devenea tot mai puţin, capacitatea de 
rezistenţă începea să-i scadă. 

Bene îl ridică, se duse la marginea lacului şi îl aruncă în apă. 


Zachariah nu simţise niciodată atâta presiune exercitată de nişte 
muşchi puternici în jurul gâtului său şi, în acelaşi timp, să nu-şi poată 
mişca braţele. Nu reuşea nici să respire sau să strige după ajutor. lar 
situaţia devenea şi mai rea. Rowe îl aruncă în apă. 

Nu pe pietre. 

Simţi mâlul cu picioarele. 

Timp de câteva secunde rezistă aşa, după care trupul i se scufundă 
în mâl. Căută ceva de care să se agaţe. Nu găsi nimic. Incercă să-şi 
stăpânească panica şi îşi aminti ce spusese Clarke şi ce îl sfătuise 
Sagan pe Rocha. 

Să stea nemişcat. 

Dacă mâlul nu era agitat, putea să suporte greutatea. 

Se hotări să nu se mai agite. Se scufundase cam până la genunchi, 
dar starea de nemişcare dădea roade. Se stabiliză. 

Gata cu scufundatul. 

Rowe, Sagan şi Clarke stăteau pe margine şi se uitau la el de la 
foarte mică distanţă. 

Ajunsese la mila lor. 


Pe Tom nu îl preocupa Simon. 

Voia să ajungă la Alle. 

Aşa că apucă una dintre lanternele de pe jos, intră în apă şi îşi croi 
drum dincolo de lac, urmând calea sigură către lespedea din cealaltă 
parte. 

Alle aştepta, urmărind ceea ce se întâmplă, de la treizeci de metri 
depărtare de Simon. 

Tom ajunse la ea. 

Se uitară amândoi dincolo de lac. 

— Apreciez faptul că ai avut dreptate, îi zise Alle. 

— Mulţumesc că ai avut încredere în mine. 

— Nu prea aveam de ales. 

— Asta nu mai e problema noastră, zise Tom, arătând spre cealaltă 
parte a lacului. E timpul ca noi doi să vedem ce anume a protejat 
bunicul tău întreaga lui viaţă. 

Încuviinţă din cap, dar el îi putea citi gândurile. Avusese încredere 
în Simon, făcuse ce-i ceruse el. lar rezultatul era nul. În cele din urmă, 
se descotorosise de ea ca de o jucărie stricată. 

Tom îi atinse umărul. 

— Toţi facem astfel de greşeli. Nu le pune la inimă. 

— Am fost o idioată. Uite ce ţi-am făcut. 

Nici un fel de furie. Nici un fel de resentimente. Doar o fiică 
discutând cu tatăl ei. 

El aprinse lanterna. 

— A trecut. Hai să facem asta. 


O luară înainte prin crăpătura care se deschidea către un tunel 
îngust ce străjuia o potecă printr-o fisură naturală în stâncă, şerpuind 
în unghiuri ciudate. Erau înconjurați de beznă. Dacă nu ar fi avut 
lanternă, nu ar fi putut să vadă nimic. 

Comorile puse de Saki aici la adăpost fuseseră făcute cu 2 500 de 
ani în urmă, conform îndrumărilor date de Dumnezeu. Chivotul 
dispăruse demult, distrus atunci când babilonienii incendiaseră primul 
Templu. Sau cel puţin aşa credeau cei mai mulţi istorici. Insă menora 
de aur, masa sfântă şi trâmbiţele de argint ar fi putut încă să existe. 
Tom ştia de Arcul lui Titus de pe Via Sacra, pe care era un basorelief 
care înfăţişa menora şi trâmbiţele, în cadrul unei parade de la Roma 
din anul 71 e.n. Guvernul israelian ceruse ca nimeni să nu mai treacă 
pe sub arc, iar cel italian acceptase rugămintea. Ultimii demnitari care 
trecuseră oficial pe sub arc fuseseră Mussolini şi Hitler. Ghizii turistici 
permiteau evreilor să scuipe pe zidurile arcului. Tom scrisese un 
articol pe tema asta, cu multă vreme în urmă. Işi amintea că toţi 
evreii cu care discutase vorbeau cu mare respect despre comoara 
Templului. 

Intr-o anume privinţă, Simon avusese dreptate. 

Găsirea comorii ar fi însemnat ceva special. 

Continuară să meargă, lanterna luminându-le poteca stâncoasă din 
faţă. Nu se simţea nici un fel de umezeală. Totul în jur era uscat ca 
într-un deşert. Sub picioarele lor scârţâiau particulele de nisip. 

Inaintea lor, tunelul se termina. 


Bene rămase tăcut şi se uită la Zachariah Simon stând perfect 
nemişcat, fără să îi tresară nici un muşchi. 

— Ce ai de gând să faci? îl întrebă Frank. 

— So-so cross deh pon mifrom him. 

Se simţea mai bine acum că vorbea fară ca Simon să îl înţeleagă. 

— A wa you a say? 

Bună întrebare. li spusese lui Frank că de la Simon nu se puteau 
aştepta decât la necazuri. lar acum, duşmanul lui, care îl minţise de la 
început şi încercase să-l omoare în Cuba, era neajutorat. Bene nu 
trebuia decât să agite mâlul şi individul s-ar fi scufundat fără 
posibilitate de oprire. 

Insă ar fi fost mult prea uşor. 

— M-ai testat, îi zise el lui Frank. Şi l-ai testat şi pe Sagan. 

— Ni s-a promis că doar Levitul va reuşi să treacă dincolo, conform 
instrucţiunilor. Trebuia să mă asigur că aşa se va întâmpla. Să mă 
încred în provocare. Eram sigur că omul ăsta - Frank arătă spre Simon 
- nu era Levitul, dar trebuia să ştiu că este celălalt. 

— Maroonii vor încredere, nu? 

— În ciuda tuturor luptelor, noi eram, în sinea noastră, un popor 


paşnic care dorea doar să trăiască. Chiar şi atunci când am încheiat 
pacea, am avut încredere că britanicii vor fi corecţi. 

— Dar n-au fost. 

— Fapt care le-a dăunat lor, nu nouă. Au pierdut mai mult decât 
noi. Istoria va ţine minte minciunile lor. 

Bene înţelese ce spunea celălalt. 

— Ce s-a petrecut astăzi, aici, este important pentru evrei, continuă 
Frank. Mă bucur că am luat parte la aşa ceva. 

— Ce se găseşte dincolo? 

Frank clătină din cap. 

— Nu ştiu. 

— N-am venit aici pentru vreo comoară. Bene arătă spre Simon. Ci 
după el. 

— Şi e al tău. 

Bene întinse o mână, pe care Simon o prinse. 

Îl trase pe nemernic pe mal. 

— Ai dreptate, zise Bene. E al meu. 


Tom se uită la deschizătură, o crăpătură zimţată, nu cu mult mai 
înaltă decât el, unde tunelul se sfârşea. Cercetă cu lanterna şi văzu 
altă podea nisipoasă de cealaltă parte. 

Se apropie, cu Alle în spatele lui şi intrară prin deschizătură. 

O cercetare rapidă la lumina lanternei dezvălui o încăpere lungă de 
circa şase metri şi cam la fel de lată, cu un tavan neaşteptat de jos. 
Zări un loc unde lumina lanternei se reflecta. 

Mulţumit că acea încăpere nu prezenta vreun pericol, Tom ridică 
lanterna şi numără trei piedestaluri din stâncă. Erau nişte roci înalte 
cam de un metru, cu părţile de sus şi de jos aplatizate prin şlefuire, în 
stânga lui, pe primul piedestal, se găsea menora cu şapte braţe, 
lucind slab. Alături era masa sfântă, cu un luciu auriu mai puternic şi 
cu pietrele scânteind ca nişte stele. Pe al treilea piedestal se aflau 
două trâmbiţe de argint, cu exteriorul aurit şi restul vopsit în negru, 
dar încă intact. 

Comoara Templului. 

Acolo. 

Găsită. 

— E adevărat, zise el. 

Aşa era. 

Işi închipui mulţimea de oameni care muriseră protejând comoara. 
Mii de suflete fuseseră măcelărite când romanii distruseseră 
lerusalimul. După aceea, doar isteţimea reuşise să asigure 
perpetuarea comorii. Timp de două mii de ani ea rămăsese ascunsă, 
în siguranţă faţă de restul lumii şi de-alde Zachariah Simon. Reuşise 
chiar să treacă Atlanticul, într-o călătorie ale cărei şanse de succes 


fuseseră socotite ca minime. 

Şi totuşi se găsea acolo. 

lar familia lui... 

Secretul pe care îl păstraseră timp de cel puţin două generaţii şi 
cine ştie câte altele înainte de asta. 

Acum datoria fusese transmisă mai departe. Către el. 

O auzi pe Alle rugându-se. Dacă ar mai fi avut o scânteie de 
religiozitate în el, i s-ar fi alăturat. Dar Tom nu se putea gândi decât la 
ultimii lui opt ani. 

Viaţa lui. Ruina care ajunsese. Şi la ce spusese femeia din Praga. 
Găseşte comoara. Atunci vom discuta. 


Capitolul şaptezeci şi opt 


Bene le măsură cu privirea pe cele două femei care stăteau pe 
veranda casei lui. Una era minionă, de şaizeci şi ceva de ani, cu părul 
grizonant. Era îmbrăcată cu o bluză elegantă şi fustă, în picioare avea 
pantofi cu toc jos şi se prezentase ca Stephanie Nelle, şefa Magellan 
Billet, Departamentul de Justiţie al Statelor Unite. 

— Brian Jamison lucra pentru mine, zise ea. Aşa că să nu ne mai 
prefacem. Bine? 

Bene zâmbi văzând îndrăzneala ei, ştiind că regulile de odinioară, 
privind respectul faţă de femei, se schimbaseră de mult. 

Cealaltă era mai înaltă, mai solidă, cu câţiva ani mai tânără şi 
îmbrăcată în mod similar. Se prezentă ca fiind ambasadoarea 
Israelului în Austria. 

— Vă aflaţi departe de casă, îi zise el. 

— Am venit să te vedem pe dumneata, replică ambasadoarea. 

Bene le oferi ambelor femei de băut, dar ele refuzară. El îşi turnă o 
limonadă, una dintre băuturile lui favorite, îndulcită cu miere de la 
albinele crescute pe proprietatea lui. Soarele de martie încerca să 
străpungă straturile de nori ai după-amiezii. Urma să plouă, dar abia 
peste câteva ore. Trecuseră doar ceva mai mult de douăsprezece ore 
de când Bene ieşise din peştera Darby. 

— Ce s-a întâmplat noaptea trecută? întrebă Nelle. 

Bene sorbi din limonadă şi ascultă ceva în depărtare. 

Işi auzi câinii. 

Lătrând. 

Deschisese cuştile cu mai bine de o oră înainte, iar animalele lui 
favorite îi fuseseră recunoscătoare pentru libertatea oferită. Big 
Nanny conducea haita şi îi urmărise dispărând în pădure. 

Lătrăturile lor erau joase şi constante. 


Ca un ton de afaceri. 

Ca şi în cazul abeng-ului maroonilor, Bene învățase mesajului 
câinilor. 

— Noaptea trecută? se miră el, revenind la întrebare. Am dormit 
bine. 

Nelle clătină din cap. 

— Ţi-am spus că n-am timp de pierdut. 

— Zachariah Simon a aterizat aici la puţină vreme după miezul 
nopţii, zise ambasadoarea. A venit cu unul dintre angajaţii lui, un om 
pe nume Rocha şi cu Alle Becket. Tom Sagan ajunsese cu circa o oră 
înainte de asta. De dimineaţă, la aeroportul din Kingston au fost 
descoperite două cadavre. Oameni care, aşa cum mi s-a spus, lucrau 
pentru dumneata. 

Se supărase când aflase de moartea oamenilor. Le spusese să fie 
atenţi, să se aştepte la necazuri de la Simon. Din nefericire, oamenii 
care intrau în serviciul lui manifestau adesea prea multă încredere în 
sine şi erau prea puţin experimentați, combinaţie care uneori se 
dovedea fatală. Unul dintre ei era căsătorit şi avea copii. Urma să o 
viziteze pe văduvă a doua zi, ca să aibă grijă de ea din punct de 
vedere financiar. 

— Dispuneţi de informaţii remarcabile pentru două persoane care 
nu trăiesc aici. Ce legătură au toate astea cu mine? 

In depărtare se vedeau camioane care se îndreptau spre una dintre 
păşunile lui, unde se aflau caii lui nepreţuiţi. Cu câteva zile înainte 
fusese informat că boabele de cafea înfloriseră, aşa că anul părea 
bun. . 

— Incetează cu teatrul, zise Nelle. Simon l-a ucis pe Brian Jamison. 
Din câte ştim, ai fost de acord cu asta. 

— Eu? îmi plăcea Brian. 

Femeia de la Departamentul de Justiţie nu zâmbea deloc. 

— Mda, sunt sigură de asta. Dar ai crezut că vom uita de tine? 

Bene nu răspunse. 

— Eram acolo, continuă Nelle, când trupul lui Brian a fost pescuit 
dintr-un tomberon. Era un om bun. Un agent isteţ. A murit din pricina 
ta. 

— A mea? Tu l-ai trimis aici ca să facă presiuni asupra mea. Am 
colaborat cu voi. Problema lui Brian era Simon. 

— Domnule Rowe, interveni ambasadoarea. Am fost nevoită să 
maschez moartea lui Jamison. Şi eu eram acolo când a fost găsit 
trupul lui. Nu-mi place deloc că a murit. Intreaga operaţiune a scăpat 
de sub control. Mi s-a spus că există un dosar gros pe numele 
dumitale. Sunt acuzaţii mai mult decât suficiente ca să te doboare. 

Bene sorbi din nou din limonada lui rece. 

— Vă aflaţi în Jamaica. Dacă am greşit cu ceva, atunci adresaţi-vă 


autorităţilor. Îşi fixă privirea în ochii femeii. Altfel, păstraţi-vă 
amenințările. 

— Dacă ar fi fost după mine, zise Nelle, m-aş fi ocupat personal de 
dumneata. 

Bene chicoti. 

— De ce atâta ostilitate? Nu vă fac probleme. Arătă înspre cealaltă 
femeie. Nici dumneavoastră. 

Ambasadoarea replică: 

— Domnule Rowe, mai mult ca sigur, cândva, în cursul anului viitor, 
voi deveni prim-ministru al Israelului. Imi dau seama că asta nu 
contează pentru dumneavoastră, dar Zachariah Simon e important 
pentru noi. 

Bene clătină din cap. 

— E un om rău. Un mincinos. 

Ambasadoarea dădu din cap a încuviinţare. 

— Îl urmărim pe Simon de mulţi ani. A intrat în această zonă de 
acţiune de mai multe ori. Până recent, activităţile lui erau socotite 
doar... îndreptate într-o direcţie greşită. Insă e posibil ca situaţia să nu 
mai fie aceeaşi. Un om bun, un rabin pe nume Berlinger, a fost găsit 
împuşcat în Praga cu câteva ore în urmă. Probabil că Simon l-a ucis 
sau cineva care lucrează pentru el. Din nefericire, acel rabin era una 
dintre cele cinci persoane despre care ştim că ar putea deţine 
răspunsurile pe care le căutăm. Dumneata eşti una dintre cele patru 
rămase în viaţă. 

Bene îi ştia pe ceilalţi trei. Sagan, fiica lui, Alle şi Simon. 

Dar cum rămânea cu Frank Clarke? Femeile astea păreau să nu ştie 
nimic despre el. Ceea ce era foarte bine. La fel ca şi maroonii de 
odinioară, Frank se făcuse nevăzut în pădure. 

— Ce doriţi să ştiţi? 

— Unde e Simon? îl întrebă iarăşi Nelle. 

Bene se sprijini de balustrada verandei. Lemnul acesteia provenea 
din pădurea din apropiere, copacii fiind doborâţi cu sute de ani înainte 
de sclavi. 

Strămoşii lui. 

Dintre care unii erau marooni. 

Câinii continuau să latre în depărtare. 

lar sunetul îl liniştea. 

La fel ca şi faptul că nici una dintre femei nu avea habar de Falcon 
Ridge sau de peştera Darby. Dacă ar fi avut, ar fi fost acolo, nu în faţa 
lui. Cu ore bune înainte trimisese oameni care să supravegheze 
peştera. Nici unul dintre ei nu se întorsese. 

Di innocent an di fool could pass fi twin. 

Işi propuse să nu fie nici inocent, nici nebun. 

In schimb, să deţină controlul. 


— Simon nu vă mai poate ajuta. 

Nelle vru să riposteze, dar ambasadoarea o prinse de braţ şi zise: 

— Zachariah Simon este un fanatic periculos. Dorea să pornească 
un război. Ar fi murit mii de oameni din pricina lui. Dar e posibil ca noi 
să fi stopat povestea. In ciuda nebuniei lui, căuta ceva de mare 
valoare pentru evrei. O comoară sacră pe care o credeam pierdută, 
dar care ar putea fi găsită. Patru obiecte. Ştiţi unde sunt? 

Bene dădu din cap. Asta era şi adevărul. El nu traversase lacul pe 
urmele lui Sagan şi ale fiicei sale. in loc de asta, îl smulsese pe Simon 
din mâl, apoi ieşise din peşteră, aducându-şi prizonierul aici, pe 
proprietatea lui, unde îl închisese. Sagan şi fiica lui ieşiseră din 
peşteră şi plecaseră cu Frank, fără ca vreunul să scoată vreo vorbă. 
Nu dorea să afle ceea ce ar fi putut descoperi acolo. Era timpul să se 
comporte ca un maroon. Femeile astea erau obroni - străine - 
nedemne să afle ceea ce ştia el. Tăcerea reprezenta calea maroonilor. 

— Chiar nu ştiu. 

Surprinse o schimbare în tonul câinilor. Lătratul era mai profund şi 
mai alungit, iar el înţelegea ce însemna asta. 

— Dar ştii unde e Simon, zise Nelle. 

— Ultima dată când l-am văzut, alerga. 

„O să mă omori?” întrebase Simon. 

„Eu nu. Arătase înspre câini. O vor face ei pentru mine.” 

Văzuse aceeaşi expresie pe chipul lui Simon, pe care o observase 
pe chipul baronului drogurilor, cu patru zile în urmă. 

Sorbi încă o gură de limonadă şi simţi miros de porc gătit. Un 
mistreţ fusese prins mai devreme şi acum era pregătit. 

La cină vor avea carne bună. 

Spera ca mama lui să pregătească o friptură suculentă. 

Se gândi la Grandy Nanny, ştiind acum că acea femeie nu era o 
legendă. Fusese reală. Se spunea că deţinea puteri speciale asupra 
mistreţilor şi era în stare să cheme animalele sălbatice la ea. 

— Cu trei sute de ani în urmă, strămoşii mei au fost aduşi aici în 
lanţuri şi vânduți ca sclavi. Munceau pământul. Veniseră de pe Coasta 
de Aur. În cele din urmă, s-au răsculat. Mulţi au fugit în munţi. S-au 
luptat cu britanicii şi şi-au cucerit libertatea. Eu sunt maroon. 

— Şi care e scopul acestei lecţii de genealogie? se interesă Nelle. 

Bene sesiză o pauză în lătratul câinilor şi numără secundele. 

Una. Două. Trei. Continuă până la opt, când lătrăturile se auziră din 
nou. 

Big Nanny îşi găsise prada. 

Ce lider! 

Bău şi restul limonadei. 

Viaţa era bună. 

Bene ştia că unele secrete trebuiau păstrate. Cum ar fi peştera 


Darby. Lacul subteran. Pietrele numerotate. Şi ce se afla de cealaltă 
parte. 

Auzi un urlet. 

Indepărtat. Slab. Dar inconfundabil. 

Şi cele două femei îl auziră. 

Urmară câinii. Care nu lătrau. Urlau. 

Bene habar n-avea unde îl încolţiseră pe Zachariah Simon, dar ştia 
că o făcuseră. Evident, ca şi în cazul baronului de acum câteva zile, 
dacă Simon nu ar fi opus rezistenţă, câinii nu i-ar fi făcut nici un rău. 
Insă de această dată prada se apărase. 

— Scopul lecţiei de familie? zise el. Nici unul. Doar că mă mândresc 
cu originile mele. 

Tăcere în depărtare. Câinii nu se mai auzeau. lar el ştia de ce. 

Câinii lui consumau întotdeauna ce ucideau. 

— Nu cred că domnul Rowe ne mai poate ajuta cu ceva, zise 
ambasadoarea. 

Deşteaptă cucoană. 

Bene înţelese că şi cealaltă femeie ajunsese la aceeaşi concluzie. 

— Aşa e, zise Nelle. S-a terminat, nu-i aşa? 

Bene nu răspunse. 

Dar femeia rostise adevărul. Zachariah Simon nu mai exista. 


Capitolul şaptezeci şi nouă 


Au trecut şase ani de la moartea Marelui Amiral. Mă trezesc 
rugându-mă pentru sufletul lui mai mult decât pentru al meu. 
Viaţa pe insula asta e dificilă, dar plină de recompense. Decizia 
de a rămâne aici, în loc să mă întorc în Spania, s-a dovedit 
înţeleaptă, înainte de a părăsi această viaţă şi de a mă întâlni cu 
Domnul Dumnezeul meu, vreau să mărturisesc adevărul. Această 
lume este mult prea plină de minciuni. Din multe puncte de 
vedere, propria mea existenţă a fost o minciună. Şi viaţa 
amiralului a fost la fel. Cum eram un om învăţat, capabil să scriu, 
înainte de a pleca ultima dată în Spania, el mi-a spus adevărul. 
Nu voi plictisi cititorul cu multe amănunte, căci amiralul ar fi 
dezaprobat dezvăluirea lor. Insă o conspectare rapidă pare în 
regulă, mai ales în acest moment, când încep să mă confrunt cu 
sfârşitul propriei vieţi. 

Numele Colon este banal în Insulele Baleare. Omul care mai 
târziu avea să-şi spună Cristobal Colon s-a născut în Genova, pe 
Insula Mallorca, în apropiere de Palma. Ulterior, când a fost 
nevoie să-şi ascundă originea, amiralul a ales Genova ca loc al 


naşterii, dând mereu impresia că se referă la oraşul din Italia. 
Amiralul era catalan. Nu a vorbit şi nu a scris niciodată în 
italiană. Tatăl lui era cunoscut cu numele de Juan, proprietar 
bogat din Mallorca. Familia lui era formată din conversos. Oficial, 
Juan Colon şi-a numit fiul cel mai mare ca pe el însuşi, dar în 
sufletul lui şi între pereţii căminului său îi spunea pe numele lui 
adevărat, Christoval Arnoldo de Ysassi. Mai exista un fiu mai mic, 
Bartolome, care a stat aproape de fratele mai mare toată viaţa 
lui. În Mallorca, amiralul îşi spunea Juan. Abia când a călătorit 
până în Spania, ca să facă rost de banii necesari pentru lunga sa 
expediţie, a devenit Cristoforo Colombo, cum a fost cunoscut în 
Italia, sau Cristobal Colon, în Spania. De-a lungul vieţii sale, 
amiralul nu şi-a uitat niciodată locul naşterii. In Mallorca există 
un sanctuar cunoscut sub numele de San Salvador, un deal de o 
mare frumuseţe şi linişte, aşa că el a numit prima insulă 
descoperită în Lumea Nouă după acel loc. 

In tinereţea lui, fermierii din Mallorca erau asupriţi de dările 
excesive şi de tratamentele dure la care erau supuşi. In cele din 
urmă, au pus mâna pe arme şi s-au revoltat, fraţii Juan şi 
Bartolome participând activ la revoltă. In final, regele din Napoli 
a înăbuşit revolta. Tatăl lui Juan şi-a pierdut toate pământurile şi 
mulţi răsculați au fost ucişi. Cei doi fraţi au fugit de pe insulă. 
Juan s-a îndreptat spre mare, conducând un vas de pirați din 
Marsilia şi luptând împotriva tentativei regelui din Aragon de a 
cuceri Barcelona. După aceea, s-a alăturat portughezilor în 
războiul lor cu Spania şi cu regina catolică a Spaniei, Isabela. În 
cursul unei bătălii împotriva navelor venețiene aflate în slujba lui 
Aragon, le-a atacat şi le-a dat foc. Şi-a pierdut propria navă, dar, 
în ciuda faptului că a fost rănit în schimbul de focuri, Juan a 
reuşit să scape cu viaţă înotând până la țărm. Glonţul primit 
atunci i-a rămas în corp toată viaţa, ca amintire a vremurilor 
când s-a bătut în mod deschis cu autorităţile. 

Juan nu avea să mai fie niciodată pirat. A emigrat în Portugalia 
şi a deveni negustor, navigând pe apele reci ale Europei. S-a 
însurat cu fata guvernatorului Insulei Madeira şi s-a aşezat acolo 
ca să administreze proprietatea lăsată în urmă de socrul lui. Apoi 
i s-a născut un fiu, Diego. Ulterior a venit un altul, Fernando, 
făcut cu o amantă din Catalonia. Ambii fii aveau să fie 
întotdeauna apropiaţi de tatăl lor. 

In anul 1481, în vreme ce trăia în Madeira, Juan l-a cunoscut 
pe Alonso Sanchez de Huelva, marinar şi negustor care naviga 
constant între Insulele Canare, Madeira şi Anglia. Cu ocazia unei 
călătorii, o furtună i-a deviat nava de la cursul obişnuit, iar 
Alonso s-a confruntat cu vânturi defavorabile şi curenţi puternici 


care au purtat nava departe, către sud-vest. Într-un târziu a zărit 
pământul, o insulă pe care trăiau nişte oameni scunzi, fără păr şi 
de culoare maronie, care i-au adorat pe de Huelva şi pe echipajul 
lui ca pe nişte zei. După o scurtă şedere acolo, de Huelva a 
plecat şi a navigat spre est, ajungând pe Insula Porto Santo din 
Madeira. Acolo, Juan Colon l-a auzit pe de Huelva vorbind despre 
descoperirea lui şi a devenit fascinat de posibilitatea ca acesta 
să fi descoperit India şi Asia. De Huelva i-a dat o hartă a apelor 
prin care navigase. Juan a studiat-o timp de câţiva ani şi a ajuns 
să fie sigur de ceea ce avea să descopere, ca şi cum ar fi deţinut 
cheia cufărului în care era încuiată comoara. 

S-a întors în Spania şi i-a abordat pe monarhi, Ferdinand şi 
Isabela, ca să obţină nave. Nu se putea prezenta ca Juan Colon, 
rebelul din Mallorca şi piratul care luptase împotriva lor, aşa că l- 
a inventat pe Cristoforo Colombo din Genova, Italia, asumându-şi 
identitatea unui marinar şi negustor de lână mort, pe care îl 
cunoscuse odinioară în Arhipelagul Madeira. Inşelăciunea a 
funcţionat şi nimeni nu a aflat adevărul. Chiar şi atunci când 
duşmanii au reuşit să-i ia tot ceea ce câştigase pe drept, ela 
rămas Cristobal Colon pentru spanioli. Abia acum, după ce 
moartea i-a luat de multă vreme pe amiral şi pe regina Isabela şi 
mă va lua în curând şi pe mine, adevărul poate fi dezvăluit. 
Speranţa mea este ca această relatare să supravieţuiască şi ca şi 
alţii să afle ce am ştiut eu. Viaţa aici este aspră, dar am ajuns să- 
i admir pe localnici şi să apreciez felul lor simplu de a trăi. Aici 
pot fi Yosef Ben Ha Levy Haivri - Joseph, fiul lui Levi evreul. Ca şi 
în cazul amiralului şi a numelui său Columb, numele meu, Luis de 
Torres, m-a slujit bine. Dar nu l-am mai folosit de şase ani. Aici 
nu contează dacă eşti evreu sau creştin, ci doar să fii un om bun. 
Asta am încercat să fiu. Am îndeplinit datoria care mi-a fost 
impusă şi voi avea grijă ca ea să fie transmisă fiului meu cel 
mare, născut dintr-o soţie pe care mi-am luat-o dintre femeile 
locului. Ea mi-a făcut timpul petrecut aici mai plăcut decât aş fi 
putut spera vreodată. Am învăţat-o despre Dumnezeu şi am 
îndemnat-o să creadă, dar, învățând de la nemernicii de care am 
fugit, nu am forţat-o niciodată să accepte ceea ce nu poate 
îmbrăţişa cu inima. 

Bene se opri din citit şi aruncă o privire spre Tre Halliburton. 


— Am găsit asta în documentele luate din Cuba, zise Tre. E 
traducerea făcută de mine scrierii lui. Explică multe, nu-i aşa? 

Ştia puţine despre Columb. 

— Povestea, zise Tre, începe cu Columb care se naşte în Italia. Tatăl 
lui se chema Domingo, iar mama lui Susanna. Interesant e faptul că o 


mulţime de relatări spun că tatăl său era negustor de lână, aşa cum 
era acest Columb, a cărui identitate şi-a asumat-o. Cei mai mulţi 
istorici susţin că a plecat pe mare de tânăr, a ajuns în Portugalia, nu a 
reuşit să-l convingă pe regele Juan al Il-lea să finanţeze un voiaj, aşa 
că s-a dus în Spania, în 1485, unde şi-a petrecut câţiva ani aşteptând 
ca Ferdinand şi Isabela să accepte. Nimeni nu ştie dacă l-a întâlnit 
vreodată pe Alonso Sanchez de Huelva. 

— E adevărat ce scrie despre de Huelva? Că el a descoperit 
America? 

Tre ridică din umeri. 

— Unii spun că da. Cei mai mulţi cred că povestea a fost inventată 
de duşmanii lui Columb, ca să discrediteze realizările acestuia. Dar 
cine naiba să ştie? Din nefericire, Columb nu a scris practic nimic 
despre sine. lar chestiile înregistrate de el pentru posteritate adesea 
intrau în conflict unele cu altele. Acum am aflat de ce. Nu dorea să se 
ştie de unde provenea. 

Halliburton condusese spre nord, din Kingston până la proprietate. 
Mistreţul care se cocea de încă de dimineaţă era aproape gata de 
mâncat. Cele două femei - una de la Departamentul de Justiţie, 
cealaltă o ambasadoare - plecaseră de ore bune. Unul dintre oamenii 
lui Bene se asigurase că se duseseră direct la aeroportul din Kingston 
şi îşi luaseră zborul de pe insulă. 

— Ce o să faci cu toate astea? îl întrebă Bene pe Tre. 

Trebuia să ştie. 

— Am de ales? 

Bene zâmbi. Prietenul lui înţelegea. Totul trebuia să rămână 
confidenţial. 

— E mai bine aşa. 

Tre clătină din cap. 

— Oricum, cine m-ar crede? 

Câinii reveniseră în cuştile lor, cu burţile pline de pe urma vânătorii. 
Bene se îndoia că mai rămăsese prea mult din Zachariah Simon şi 
oricum avea să fie mâncat de animalele care se hrăneau cu stârvuri. 

— Ce s-a întâmplat cu de Torres? întrebă el. 

— Istoria nu a înregistrat nimic. Omul a dispărut după ultima 
expediţie a lui Columb. Până acum nu a apărut nici un cuvânt despre 
el. Se pare că a trăit în Cuba cel puţin până în 1510 şi a avut un fiu. 

Bene simţi cum îl cuprinde tristeţea. Ce groaznic să trăieşti o astfel 
de viaţă extraordinară şi totuşi să nu fii ţinut minte! Poate că adevărul 
ar fi trebuit spus, măcar de dragul lui Luis de Torres? 

Insă el ştia că aşa ceva nu era posibil. 

— Ce ai găsit în peşteră? întrebă Tre. 

— Suficient cât să ştiu că legenda nu mai e legendă. 

— lar maroonii deţin controlul, nu-i aşa? 


Şedeau pe verandă, în aerul răcoros şi uscat al serii. Unul dintre 
oamenii lui Bene îi făcu semn că mistrețul era gata. Foarte bine. li era 
foame. 

Bene se ridică. 

— E vremea să mâncăm. 

— Haide, Bene. Spune-mi ceva. Ce ai găsit? 

Bene se gândi la întrebare. Cu siguranţă că ultimele câteva zile 
fuseseră haotice, dar şi pline de învăţăminte. Miturile deveniseră 
fapte. Maroonii credeau că legenda se adeverise. Justiţia fusese dată 
pe mâinile unor oameni care nu dovedeau respect pentru nimeni şi 
nimic, în afara propriei persoane. lar undeva, de-a lungul acestui 
drum, Brian Jamison murise. 

La momentul respectiv nu-i păsase de moartea omului, dar acum 
regreta asta. 

Aşadar, ce găsise? 

Se uită la Tre şi îi spuse adevărul: 

— M-am găsit pe mine. 


Capitolul optzeci 


Tom deschise uşa. 

In faţa casei lui stăteau două femei. Una era cea din Praga, care se 
întâlnise cu Simon, iar cealaltă se prezentă drept Stephanie Nelle de 
la Departamentul de Justiţie din Statele Unite. Trecuseră mai mult de 
douăzeci şi patru de ore de când el şi Alle ieşiseră din peştera Darby şi 
părăsiseră Jamaica pentru a pleca spre Orlando. Se întrebase când 
avea să apară femeia din Praga şi acum era şocat să afle că era 
ambasadoarea Israelului în Austria. 

Le invită pe amândouă în casă. 

— leri am încercat să discutăm cu Bene Rowe, dar nu ne-a spus 
nimic, rosti Nelle. Credem că Simon e mort. Nu a fost văzut şi nu s-a 
auzit nimic de el de la aterizarea în Jamaica. Nici despre omul lui, 
Rocha. 

Tom hotărî să nu le spună prea multe. 

— Cei doi l-au ucis pe Brian Jamison, zise el. Am fost acolo când s-a 
întâmplat asta. 

Nelle încuviinţă. 

— Ştim. Asta înseamnă că doar dumneata şi fata dumitale ne puteţi 
oferi acum răspunsuri. 

— Aţi găsit comorile Templului? se interesă ambasadoarea. 

El încuviinţă. 

Ochii femeii se aprinseră. 


— Există? 

El dădu iarăşi din cap. 

— Atunci vă datorez acea explicaţie, zise ea. 

După care îi spuse: 

— Pot să arăt în mod public tot ceea ce vi s-a întâmplat cu opt ani 
în urmă. Unii dintre oamenii care au ajutat la înscenare încă se află în 
poziţii de putere. Despre alţii avem habar. Nu aţi fost singurul om 
distrus de ei. Dar aţi fost primul. Au fabricat povestea despre coloniştii 
israelieni şi palestinieni şi au inventat sursele. V-au băgat totul pe gât 
dumneavoastră şi editorilor, după care au urmărit evoluţia lucrurilor. 
Era o echipă de oameni care au devenit tot mai pricepuţi în ceea ce 
făceau. Dar asta nu este calea acceptată de noi, domnule Sagan. Ce 
v-au făcut ei este greşit. 

— Şi aţi aşteptat opt ani ca să-mi spuneţi asta? 

— Nu am conştientizat cele petrecute până ce nu a devenit 
evidentă implicarea dumneavoastră în această chestiune. 

— Dar ştiu şi alţii? 

Femeia dădu din cap. 

— Ştiu şi tăcerea lor este ruşinoasă. 

Tom nu era pregătit să îi dea pace. 

— l-aţi făcut jocul lui Simon în Praga? 

Ambasadoarea încuviinţă. 

— Asta era misiunea mea. Ca să-l îndrum mai departe. Să-l menţin 
în mişcare. Voiam ca el să găsească acea comoară. Dar, evident, nu 
ne doream vreo violenţă asociată descoperirii. 

— Rabinul Berlinger ştia de dumneavoastră? 

Femeia încuviinţă. 

— Am vorbit cu el. A înţeles imperativul situaţiei şi a fost de acord 
să vă ghideze. A avut grijă să ascultați conversaţia mea cu Simon din 
cimitir. De aceea am îndreptat discuţia către dumneavoastră. Am vrut 
să aflaţi despre prezenţa mea şi ceea ce cunoşteam despre 
dumneavoastră. 

Işi aminti ce îi spusese când o oprise pe strada din Praga. Vă 
aşteptam. 

— Dumneavoastră şi Berlinger ştiaţi că mă voi repezi direct la 
dumneavoastră. 

— Asta era şi ideea. Ca să vă ţinem în stare de alertă. 

— Aşadar, m-aţi folosit şi pe mine. 

— E un fel de a spune. Dar erau atât de multe în joc. Aşa cum aţi 
aflat, voia să pornească un război şi ar fi făcut-o. Mii de oameni ar fi 
murit. 

— lar asta m-a implicat şi pe mine, doar pentru că aşa aţi aranjat 
dumneavoastră. 

— Ceea ce s-ar putea să nu ştiţi, replică ambasadoarea, este că 


rabinul Berlinger e mort. Credem că Simon l-a ucis, înainte de a pleca 
din Praga. 

li păru rău să audă de moartea bătrânului. 

— Aţi spus că doar credeți că Simon e mort? Este sau nu? 

— Cel mai probabil da, răspunse Nelle. Rowe l-a omorât cumva. Dar 
nu vom afla niciodată. Tot ce ştim este că a dispărut. 

— lar eu l-am manipulat pe Simon, interveni iarăşi ambasadoarea. 
Am făcut asta pentru guvernul nostru, care mi-a cerut ajutorul în mod 
explicit. Dacă Simon ar fi avut succes în căutările lui, Israelul ar fi 
putut suferi enorm şi în mod irevocabil. lar dacă asta a însemnat să vă 
folosesc, atunci aşa e. 

Tom nu era interesat de justificările ei. 

— Inţelegeţi că evreii sefarzi care au ascuns comoara Templului au 
încredinţat siguranţa ei doar Levitului. Nu statului Israel. 

— Obiectele alea aparţin tuturor evreilor. Vom avea grijă ca ei să 
aibă parte de ele şi nu de războiul pe care Simon intenţiona să-l 
pornească. Aşa cum am spus, nu avem nevoie de violenţe. Există o 
cale mai bună. A venit vremea ca violențele să înceteze. 

Cu asta Tom era de acord. Arătă înspre Nelle. 

— Şi presupun că dumneaei este aici ca să certifice, din partea 
guvernului american, că vă voi spune tot ce ştiu. 

— Ceva de genul ăsta. Aţi fost înşelat, domnule Sagan. O chestie 
oribilă. V-au ruinat cariera. Chestia asta se poate rezolva. 

— Şi dacă nu vreau să fie rezolvată? 

Intrebarea păru să le surprindă pe ambele femei. 

— Aţi pierdut totul, zise ambasadoarea. 

El încuviinţă. 

— Asta e şi ideea. S-a dus. Nu mai poate învia. Părinţii mei nu vor 
şti niciodată. Fosta mea soţie nu va şti niciodată. Oamenii care îşi 
spun prietenii mei? Nu dau doi bani pe faptul că ei ştiu sau nu. S-a dus 
totul. 

Era el însuşi şocat de spusele lui, dar îşi dăduse seama de situaţie 
în peşteră, în vreme ce se uita fix la comoară. Ce a fost în trecut 
trebuia să rămână în trecut. Lucrurile nu mai puteau fi schimbate. Nu 
conta decât ce se afla înaintea lui. 

— E o atitudine ciudată din partea unui om care a avut atâtea de 
suferit, zise Nelle. Vi s-ar putea înapoia premiul Pulitzer. V-aţi 
recâştiga credibilitatea. Nu ar mai trebui să scrieţi romane ca anonim. 

Tom ridică din umeri. 

— Nu e aşa de rău. Se plăteşte bine şi nu există presiune. 

— Deci ce o să faceţi? întrebă ambasadoarea. 

După ce el şi Alle traversaseră înapoi lacul şi ieşiseră din peşteră, îl 
găsiseră pe Frank Clarke care îi aştepta. Văzuseră cum Bene Rowe şi 
ceilalţi doi marooni îl duc pe Simon peste râu, înapoi spre drum. 


„Ce se întâmplă acum cu acest loc?” îl întrebase el pe Clarke. 

„Vom reconstrui barajul şi îl vom păzi, cum am făcut şi până acum. 
Tu eşti Levitul, aşa că locul ăsta va fi mereu al tău. Când datoria asta 
va fi trecută altcuiva, atunci vom respecta acea persoană. Ce 
intenţionezi să faci?” 

Nu-i răspunsese lui Clarke, deoarece chiar nu avea habar ce avea 
să facă. 

Şi acum nu-i putea răspunde nici femeii care se uita fix la el. Aşa că 
replică simplu: 

— Vă voi da de ştire ce voi decide. 

— Inţelegeţi, zise ambasadoarea, că nimeni nu va cunoaşte 
adevărul despre dumneavoastră dacă nu lucraţi cu noi? 

Amenințarea ei îl înfurie, dar furia ţinea şi ea de trecut. 

— Vedeţi dumneavoastră, tocmai asta e ideea. Contează ca o 
singură persoană să ştie adevărul. Tom făcu o pauză. Şi tocmai i l-aţi 
dezvăluit. 

Alle se ivi din bucătărie, unde el o trimisese când le văzuse pe cele 
două femei la uşă. Nu ştiuse cât de departe aveau să meargă ele cu 
dezvăluirile şi comentariile, dar sperase că o vor face cât mai 
amănunţit. 

— Tatăl meu nu a minţit, nu-i aşa? întrebă Alle. 

Cele două femei tăcură. 

Insă tăcerea lor însemna mai mult decât un răspuns. 

Femeile păreau să-şi dea seama că discuţia luase sfârşit, aşa că 
porniră amândouă spre uşă. 

Inainte de a ieşi, ambasadoarea se întoarse şi zise: 

— Fiţi amabil cu noi, domnule Sagan. Gândiţi-vă ce ar însemna 
comorile alea. 

Ruga ei nu îl impresionă. 

— lar dumneavoastră gândiţi-vă la ce se putea întâmpla din pricina 
lor. 


Tom şi Alle coborâră din maşină şi intrară în cimitirul de lângă 
Mount Dora. Plecaseră din Orlando imediat după ce femeile ieşiseră 
din casă. Era după-amiaza, aproape de ora cinci, iar cimitirul era 
pustiu. Soarele târziu de iarnă încălzea aerul rece de martie. Merseră 
împreună până la mormintele părinţilor lui Tom. Pentru prima dată, 
după multă vreme, nu se simţea acolo ca un intrus. 

Se uită la cele două pietre funerare. 

— Ai făcut treabă bună cu piatra asta, îi spuse lui Alle. 

— Imi pare rău, răspunse fata. 

Tom se uită la ea. 

— Imi pare atât de rău pentru tot ce ţi-am făcut. 

Răspunsul ei îl uimi. 


— Am fost o neghioabă, zise ea. Credeam că eşti egoist. Că nu-ți 
pasă deloc de mine sau de mama. Un mincinos. Un afemeiat. 
Credeam tot ce era mai rău despre tine. Şi m-am înşelat. 

Işi vorbiseră puţin după plecarea din Jamaica şi deloc de când cele 
două femei părăsiseră casa. Ce era de spus? Asta era povestea cu 
adevărul. Reducea la tăcere orice altceva. 

— Am minţit-o pe mama, zise ea. Ai avut dreptate în Viena. Sunt o 
ipocrită. Ştiam ce crede despre iudaism. Cum te-ai convertit pentru 
ea. Dar am făcut-o oricum, după care am minţit-o în faţă, până în ziua 
în care a murit. 

Tom îi înţelegea chinul. 

— Mai rău decât atât, continuă ea, convertirea mea a transformat 
părăsirea templului de către tine într-un lucru inutil. Lucrul pe care 
mama nu-l dorea s-a întâmplat. Toate luptele dintre tine şi bunicul s- 
au redus la nimic. El a murit înainte ca vreunul dintre voi să rezolve 
ceva. Şi totul e din vina mea. 

Alle oftă şi el o lăsă să-şi descarce durerea. 

— N-am fost cel mai bun soţ sau tată, zise el. Am fost egoist. Un 
afemeiat. Un mincinos. Am comis o groază de greşeli. Şi aş fi putut 
îndrepta lucrurile cu Abiram şi cu tine, dar n-am făcut-o. Nu e totul din 
vina ta. 

— Mi-ai salvat viaţa în Jamaica. Ai sărit în apă după mine. M-ai 
trecut dincolo de lac. L-ai împiedicat pe Simon să mă ucidă. 

— Din câte ţin minte şi tu mi-ai salvat viaţa. 

Alle îi povestise cum îndreptase lumina lanternei în ochii lui Rocha 
şi cum ţipase. 

— Nu eşti un reporter mincinos. 

Afirmația ei avea tonul unei declaraţii. 

— Eşti jurnalist. Un câştigător de Pulitzer. Meriţi tot ce ai câştigat. 
Ai vorbit serios cu ce le-ai spus celor două? Nu vrei să se afle adevărul 
despre tine? j 

— Nu mai este important ca lumea să cunoască adevărul. Il ştii tu. 
Doar de asta Îmi pasă. 

Tom vorbea serios. 

— Şi cum rămâne cu comoara Templului? întrebă ea. 

— Doar tu şi cu mine ştim ce se află în peştera aia şi cum să 
ajungem acolo. Adevărat, există şi alte căi de a traversa lacul. Dar 
comoara a stat în siguranţă timp de şaizeci de ani şi cred că maroonii 
o vor păstra încă şaizeci. Ce-ar fi să decidem împreună ce e de făcut 
după ce lucrurile se liniştesc? 

Ea încuviinţă printre lacrimi. 

— Noi o să fim Levitul, zise el. Impreună. 

Bunicul lui îl implicase pe Berlinger, acum el avea s-o includă pe 
Alle. Hotărâse deja să se împace cu religia lui. Se născuse evreu, din 


părinţi evrei şi avea să fie întotdeauna evreu. 

Vorbise deja cu Inna şi îi povestise ce se întâmplase. Urma să scrie 
cândva un articol despre Zachariah Simon, planurile acestuia şi 
pericolele fanatismului. Rămânea de văzut dacă în articol avea să 
scrie şi despre comoara Templului. Tom urma să conceapă povestea 
şi să i-o dea ei. Innei nu-i plăcuse ideea, insistând ca el să apară drept 
coautor. Însă el era scriitor anonim şi aşa trebuia să rămână. În cele 
din urmă, ea înţelesese şi îi respectase dorinţa. li plăcea de Inna. 
Poate că avea să o viziteze din nou, într-o bună zi. 

Interesant. 

În sfârşit, începuse să se gândească iarăşi la viitor. 

— Ce zici de asta? îi spuse el lui Alle. Cum am comis amândoi o 
mulţime de greşeli, hai să spunem că suntem chit şi să o luăm de la 
început. 

Alte lacrimi apărură pe obrajii ei. 

— Mi-ar plăcea mult. 

Tom întinse o mână. 

— Tom Sagan. 

Fata reuşi să zâmbească şi acceptă strângerea lui de mână. 

— Alle Beck... 

Işi dădu seama la timp. 

— Alle Sagan. 

Tom îi strânse mâna. 

— Mă bucur să te cunosc, Alle Sagan. 

Rămânea un singur lucru de făcut. 

Tom se întoarse către morminte şi se aplecă deasupra lor. 

Timp de două decenii, construise o barieră ca să-şi protejeze 
emoţiile, una pe care o socotise de netrecut. Ultimele cinci zile îi 
demonstraseră tâmpenia căii alese de el. In cele din urmă, familia era 
singura care conta. lar tot ce-i mai rămăsese din ea era Alle. Acum 
primise o a doua şansă. Insă cu omul care zăcea sub picioarele lui nu 
mai exista nici o ocazie. Timp de douăzeci de ani îi spusese Abiram, 
bătrâne, în orice fel, numai în felul în care merita nu. Atât de multe 
lucruri rele se petrecuseră între ei, dar, până la urmă, acel om fusese 
iubit. Şi oamenii avuseseră încredere în el. În privinţa asta nu încăpea 
nici o îndoială. 

Totul avea să fie bine. 

Măcar atâta lucru ştia acum. 

Alle stătea în spate şi îşi puse o mână pe umărul lui. Tom mângâie 
granitul neted al pietrei funerare, sperând că poate, poate, cuvintele 
lui puteau fi auzite. 

— Adio, tată! 


Nota autorului 


Acest roman ne-a purtat pe mine şi pe Elizabeth în câteva călătorii 
foarte interesante, una în Jamaica şi alta în Praga. Viena şi Mount 
Dora, Florida sunt locuri pe care le-am vizitat în trecut. 

Acum a venit vremea să separăm faptele de ficţiune. 

Columb a fost într-adevăr obligat să stea în Jamaica mai bine de un 
an (prolog, capitolul 7) şi s-a folosit de o eclipsă de lună ca să-i 
păcălească pe băştinaşii taino ca aceştia să furnizeze hrană 
echipajului său (capitolul 35). In prima expediţie din 1492, optzeci şi 
şapte de oameni au navigat împreună cu Columb, iar printre aceştia 
nu a fost nici un preot. Insă din acel prim contingent a făcut parte un 
translator de ebraică, Luis de Torres. Trecutul de converso al lui de 
Torres, descris în capitolul 17, este conform adevărului istoric, aşa 
cum este şi faptul că a rămas în Lumea Nouă şi a fost, probabil, primul 
european care a încercat tutunul. Implicarea lui ca levit al comorii 
Templului reprezintă adăugarea mea - însă ideea că primele cuvinte 
rostite de europeni în Lumea Nouă ar fi putut să fie evreieşti este 
foarte posibilă (capitolul 17). 

Legenda unei mine de aur jamaicane pierdute, care are legătură cu 
Columb, este rostită adesea. Cartea Piraţii evrei ai Caraibelor, scrisă 
de Edward Kritzler, spune această poveste tulburătoare. Informaţia 
codificată citată în capitolul 35 (care se presupune că duce la locul 
minei) provine din documente citate în cartea lui Kritzler. Tot din 
lucrarea lui provin şi poveştile fraţilor Cohen, a actului de proprietate 
pentru 420 de acri de teren, a procesului dintre fraţi şi a interacțiunii 
dintre Abraham Cohen şi Charles al Il-lea (capitolele 10, 19 şi 20). 
Santa Maria, nava lui Columb, a eşuat la țărm în decembrie 1492, pe 
coasta din Haiti. Nava s-a pierdut, dar încărcătura a fost salvată şi 
dusă la țărm. Cele trei cufere misterioase reprezintă invenţia mea. 
Cuferele din Panama încărcate cu aur şi ascunse de Columb în 1504, 
în anul în care a fost obligat să stea în Jamaica (capitolul 7), sunt 
notate în mai multe relatări istorice, dar e greu de spus dacă ele chiar 
au existat cu adevărat. O poveste interesantă, care prefaţează 
romanul de faţă, este nuvela mea The Admiral's Mark. 

Prezenţa populaţiei taino (capitolul 28) în Jamaica, cu 7 000 de ani 
înaintea europenilor, este adevărată, aşa cum este şi faptul că 
această populaţie a fost eradicată până în anul 1650. Numirea lor cu 
termenul de arawak reprezintă o incorectitudine, deşi limba lor este 
cunoscută prin acest termen. Pentru taino, aurul nu era preţios 
(capitolul 28), dar nimeni nu ştie dacă ei chiar deţineau o mină care 
să-i fi fost arătată lui Columb. In ziua de astăzi, au rămas puţine 


lucruri de la taino, cu excepţia câtorva artefacte, a legendelor şi a 
peşterilor lor (capitolul 24). 

Maroonii reprezintă un grup fascinant de oameni. Istoria şi 
sociologia lor sunt cât se poate de corect prezentate (capitolele 3, 19, 
24), iar înclinația lor către secretomanie este reală (capitolul 68). 
Modul în care sclavii au ajuns în Lumea Nouă (capitolul 28) este corect 
relatat, aşa cum este şi faptul că Jamaica, situată la capătul rutei 
comerciale, primea cei mai duri sclavi (capitolul 19). Charles Town 
există, la fel ca şi muzeul maroon de acolo (capitolele 24, 25). Grandy 
Nanny face parte din istoria maroonilor şi a Jamaicăi. Modul cum 
arăta, cine era şi chiar dacă a trăit cu adevărat sunt chestiuni 
discutabile (capitolele 3, 68). O imagine a ei apare actualmente pe 
bancnota de 500 de dolari jamaicani, cunoscută pe plan local cu 
numele de „Nanny”. Instrumentele abeng (capitolul 71) erau folosite 
de marooni la comunicarea pe distanţe lungi, sunetul scos de ele 
îngrozindu-i pe soldaţii britanici. Tacticile lor de război, aşa cum sunt 
descrise ele în roman, au fost implementate cu mare succes. Spiritele 
(capitolul 28) fac parte din folclorul jamaican. 

Poveştile pe care le spune mama lui Bene despre Martha Brae şi 
masa de aur (capitolul 50) există şi azi. Atât taino, cât şi maroonii îşi 
îngropau uneori morţii în peşteri, însă cripta din capitolul 62 este în 
întregime imaginară. Interesant este faptul că există multe similitudini 
izbitoare între credinţele religioase maroon şi iudaism (capitolul 74). 

Ogarii cubanezi au fost importaţi din Spania, apoi aduşi în Jamaica 
de către britanici, ca să-i combată pe marooni (capitolul 3). Vânătorile 
sunt descrise cu corectitudine (capitolul 10), aşa cum sunt şi daunele 
care puteau fi provocate de ogari. 

Sunt de remarcat elementele locale din acest roman. Toate sunt 
corect descrise. Jamaica este spectaculoasă, iar Munţii Albaştri merită 
o vizită (capitolul 3). Mii de peşteri sunt împrăştiate pe insulă, iar cele 
folosite în roman sunt un hibrid al mai multora reale (capitolele 56,58, 
72-77). O sursă din care se pot afla mai multe o reprezintă lucrarea 
Secretele Jamaicăi de Alan Fincham. Mount Dora (capitolul 17) chiar 
arată asemănător cu New England, iar Lake County este denumit aşa 
în mod inspirat (capitolul 23). Catedrala Sf. Ştefan din Viena are 
catacombe şi osuare (capitolele 34, 36, 37, 39, 41). Grădina palatului 
Schonbrunn (capitolul 42) şi sinagoga Stadttempel (capitolul 8) sunt 
extrem de impresionante. Cafeaua Blue Mountain este socotită una 
dintre cele mai bune din lume (capitolele 10, 30), iar reglementarea 
producţiei ei de către autorităţile jamaicane este descrisă corect, dar 
orice implicare în acest proces din partea familiei Rowe reprezintă 
invenţia mea. 

Praga este un oraş spectaculos (capitolele 49-51), iar cartierul 
evreiesc de acolo este plin de solemnitate. Vechea Sinagogă Nouă 


(capitolele 47, 49, 59) este descrisă cu fidelitate, inclusiv inelele de 
fier din afara ei, cele care duc până la pod. Chiar există camere de 
supraveghere care păzesc acel loc. Sala de ceremonii, Societatea 
Funerară şi Sinagoga Maisel (capitolele 56,57 şi 64) sunt şi ele acolo. 
Vechiul Cimitir este impresionant, dar încăperea subterană de 
depozitare a textelor sacre reprezintă o invenţie a mea (capitolul 54). 
Kolkovna (capitolul 65) este un restaurant la marginea cartierului 
vechi. Strada Parizska arată în realitate aşa cum este descrisă 
(capitolul 50), aglomerată cu magazine scumpe şi mărginind Vechea 
Sinagogă Nouă. Rabinul Loew a trăit în Praga (capitolul 47) şi rămâne 
un om respectat, iar mormântul lui este cel mai vizitat din Vechiul 
Cimitir (capitolul 57). Jilţul lui din Vechea Sinagogă Nouă rămâne 
închis cu lanţuri (capitolul 59). Legenda golemului este adesea 
povestită la Praga, dar este în mod eronat asociată cu rabinul Loew 
(capitolul 47). Legenda a fost creată aşa cum este descrisă în capitolul 
47. Mulţi cred însă că golemul se odihneşte în podul sinagogii. 

Terezin (capitolul 53) a fost un loc al groazei. Relatarea despre 
ceea ce li s-a întâmplat evreilor din Praga între 1939 şi 1945 este 
corectă (capitolul 53). Doar rabinul Berlinger reprezintă invenţia mea. 

Din nefericire, baronii drogurilor prosperă în Jamaica (capitolele 3, 
7). Popularitatea lor în rândurile oamenilor obişnuiţi este reală, la fel 
ca şi incapacitatea guvernului de a-i combate. Spanish Town se poate 
dovedi un loc agitat (capitolul 14). Cimitirele evreieşti (capitolul 13) se 
găsesc pe toată suprafaţa insulei Jamaica, însă cel descris de mine 
este imaginar (capitolele 3, 7). De-a lungul întregului roman, 
ceremoniile funerare evreieşti sunt descrise cu acuratețe (capitolul 
22). 

Prezența evreiască în Jamaica, încă din vremea lui Columb, 
reprezintă un fapt istoric (capitolul 7). Nora lui Columb chiar a obţinut 
controlul insulei de la Ferdinand şi a interzis orice control religios 
(capitolul 7). Inchiziția a fost ţinută departe de Jamaica timp de 150 de 
ani. Când spaniolii s-au întors acolo, în 1650, evreii de pe insulă s-au 
aliat cu englezii şi i-au ajutat pe aceştia să-i alunge pe spanioli. 
Cromwell a încheiat o înţelegere cu evreii, promiţându-le toleranţă şi 
ţinându-se de cuvânt (capitolul 7). În cele din urmă, evreii din Jamaica 
au ajutat la construirea economiei acestei insule. Tranzacţiile lor 
comerciale cu maroonii sunt adevărate, după cum este şi curioasa 
opoziţie a negrilor emancipaţi faţă de egalitatea cu evreii (capitolul 
24). In cele din urmă, populaţia evreiască în Jamaica s-a diminuat. 
Astăzi mai există doar câţiva evrei acolo, cea mai veche congregaţie 
din emisfera vestică ţinând încă slujbe religioase în Kingston. În Cuba, 
evreii s-au aflat din vremea lui Columb şi trăiesc şi astăzi (capitolele 
38, 40). Când au fugit în sfârşit din Jamaica, în 1655, spaniolii şi-au 
îngropat acolo avuţiile şi arhivele, gândindu-se că aveau să revină în 


curând (capitolul 18). Acest lucru bineînţeles că nu s-a întâmplat, aşa 
că avuţiile şi arhivele s-au pierdut. Prezenţa unei arhive de documente 
în Cuba reprezintă invenţia mea. Arhivele jamaicane din Spanish Town 
sunt reale. 

X-ul cu cârlig, introdus în capitolul 10, era de fapt un simbol 
descoperit în Minnesota în 1898. Nimeni nu ştie ce reprezintă. Dar 
este adevărat că un astfel de X este inclus în câteva imagini cu 
ciudata semnătură a lui Columb (capitolul 15) şi este identic cu 
simbolul găsit în Minnesota. Lucrarea X-u/ cu cârlig de Scott Wolter 
reprezintă o sursă bună de informaţii asupra acestui mister. 

Astrolabul din capitolul 66, aşa cum este descris el, reprezintă 
invenţia mea, dar se bazează pe un dispozitiv de la British Museum, 
făcut de un meşteşugar evreu din secolul al XIV-lea. Urciorul este 
simbolul unui levit (capitolul 7) şi poate fi văzut pe unele morminte. 
Istoria biblică a leviţilor, aşa cum este detaliată în capitolul 13, este 
corect descrisă. 

Ce s-a întâmplat cu primul şi al doilea Templu reprezintă un fapt 
istoric (capitolul 8). Uimitor, aşa cum se descrie în capitolul 42, 
ambele au fost distruse în aceeaşi zi, dar la o distanţă de 656 de ani. 
Comoara Templului este cu adevărat dispărută, iar călătoria ei de la 
lerusalim la Roma şi Constantinopol este bine documentată (capitolele 
8, 29). Nimeni nu ştie unde a fost dusă după aceea. Arcul lui Titus 
există şi confirmă prezenţa temporară a comorii la Roma (capitolul 
77). O excelentă sursă de informaţii asupra acestui subiect este 
lucrarea Aurul aurului de Sean Kingsley. 

Istoria evreilor sefarzi este bine documentată istoric (capitolele 29, 
31). Adăugirea mea legată de implicarea lor în povestea comorii 
Templului este ficţiune (capitolul 63). Insă finanţarea de către ei a 
primei expediţii a lui Columb reprezintă un fapt istoric. Tot ceea ce 
spune Alle Becket în capitolul 31 poate fi demonstrat. Luis de 
Santangel a trăit cu adevărat, la fel ca şi alţi oameni care au finanţat 
şi care sunt menţionaţi. Relaţia strânsă dintre Santangel şi Ferdinand 
este o realitate. lar registrele lui contabile nu numai că există 
(capitolul 31), dar cei care le-au studiat susţin că sprijină ideea că 
Santangel a asigurat sumele de bani necesare pentru prima călătorie 
a lui Columb. 

Muntele Templului, cu istoria şi politica legate de el, este descris 
conform cu realitatea (capitolul 55). lerusalimul este, cu adevărat, cel 
mai asediat oraş din lume (capitolul 59). Speranţa construirii celui de- 
al treilea Templu este încă vie în Israel, cu sau fară Mesia. 

In miezul acestui roman se află o presupunere: aceea că Cristofor 
Columb era evreu. Mulţi au sprijinit această premisă, nici unul dintre 
ei mai convingător decât Simon Wiesenthal în Corăbiile Speranţei. Mii 
de evrei sefarzi au devenit conversos ca să scape de persecuții. Este 


incert dacă în cazul lui Columb alegerea pentru această schimbare i-a 
aparţinut lui sau părinţilor lui. Este sigur faptul că, practic, despre 
Columb nu se ştie mai nimic. Relatările despre locul şi data naşterii, 
mediul în care a crescut, părinţi, educaţie şi viaţa dusă de el se bat 
cap în cap. Nu există nici un portret cunoscut al lui. Atât harta folosită 
de el la navigaţie (capitolul 8), cât şi jurnalul original, Diario de a 
bordo, Outward Log, sunt dispărute (capitolul 15). Aşa-numitul Jurnal 
al lui Columb, citat de aproape toată lumea drept o relatare autentică 
a expedițiilor sale, reprezintă o viziune a unei terţe persoane, lipsită 
de încredere şi scrisă cu zeci de ani după Columb. Refuzul guvernului 
spaniol de a permite o investigaţie obiectivă a arhivelor, pentru 
găsirea hărţii sau a jurnalului original (capitolul 8), nu face decât să 
întărească misterul. 

Chiar şi locul unde se află mormântul lui Columb este un subiect de 
dispute intense (capitolul 38). Situarea lui în Jamaica, de către mine, 
reprezintă, evident, o invenţie (capitolul 62). Insă tot ceea ce scrie 
Alle Becket în capitolul 15 şi tot ceea ce spune rabinul Berlinger în 
capitolul 65 despre el este adevărat. Faptul că Columb a ridicat 
ancora înainte de miezul nopţii, la 2 august 1492 şi că toţi evreii 
trebuiau să dispară din Spania până la 3 august 1492, reprezintă o 
realitate istorică (capitolul 9). Numele posibil al lui Columb - 
Christoval Arnoldo de Ysassi - este mai degrabă o speculație. La fel 
este şi povestea, spusă în capitolul 79, despre Juan Colon din 
Mallorca. Acea relatare nu îmi aparţine, ci a fost prezentată sub forma 
unui discurs, în 1966, prin care se explica de ce Biserica Catolică a 
fost surdă la toate sugestiile de sanctificare a lui Columb. Interesant 
este faptul că, privitor la Alonso Sanchez de Huelva (capitolul 79), 
există o dispută aprinsă dacă el şi nu Columb, a fost primul european 
care a descoperit Lumea Nouă. Una dintre poziţiile adoptate spune că 
realizările lui erau minciuni promulgate de duşmanii lui Columb pentru 
a discredita reuşitele amiralului. O altă poziţie susţine că de Huelva a 
descoperit Lumea Nouă, dar monarhii catolici ai Spaniei au ţinut-o 
secretă până la alegerea lui Alexandru al VI-lea, un spaniol, ca papă în 
1492. După aceea ei au acceptat cererea de nave a lui Columb şi i-au 
permis să redescopere ceea ce deja exista. 

Ca şi în cazul multor altor detalii legate de acest subiect, adevărul 
nu va fi niciodată cunoscut. 

Timp de 500 de ani, istoricii au căutat răspunsul la întrebarea: Cine 
a fost Cristofor Columb? 

Răspunsul se regăseşte cu adevărat în altă întrebare. 

Cine vreţi să fie? 


Mulţumiri 


Pentru a unsprezecea oară, mulţumesc prietenilor mei: Gina 
Centrello, Libby McQuire, Kim Hovey, Cindy Murray, Quinne Rogers, 
Debbie Aroff, Carole Lowenstein, Matt Schwartz şi tuturor celor de la 
vânzări. Nu mi se pare deloc că au trecut deja nouă ani de când 
lucram la Camera de chihlimbar. 

Lui Mark Tavani, îi mulţumesc pentru încă o treabă extraordinară. 

Câteva menţiuni speciale: Johanna Hart, care ne-a arătat Jamaica; 
vechiul meu prieten din Praga, Mikey Blount; Rupert Wallace, 
profesionistul nostru şofer jamaican; Frank Lumsden, colonel în cadrul 
Charles Town Maroons, care ne-a condus într-o călătorie extraordinară 
prin Munţii Albaştri; Richard Keene, pentru munca de recunoaştere din 
Viena; Chuck Watson, pentru cunoştinţele despre livezile de portocali 
din Florida; Morris Shamah, pentru ajutorul în privinţa Sephardim (deşi 
orice greşeli îmi aparţin doar mie); Meryl Moss şi extraordinara ei 
echipă de publicitate, pentru tot ceea ce fac zi de zi; Jessica Johns şi 
Esther Garver, care mă feresc de necazuri (o sarcină deloc uşoară). 

Apoi este soţia mea, Elizabeth, care întotdeauna se află „în 
maşină”. 

Personajul negativ din această carte se numeşte Zachariah Simon. 
Numele a fost generat de agentul meu, Simon Lipskar şi include 
ambele sale prenume. Simon mi-a spus, într-o bună zi, că i-ar plăcea 
enorm să fie personajul negativ dintr-o carte. Insă nimic altceva în 
afara numelui său nu este asociat cu personajul. Simon e inteligent, 
elegant, direct şi recunoscut drept unul dintre agenţii de top din 
domeniul lui. De asemenea, face parte din conducerea uneia dintre 
cele mai mari şi mai bune agenţii literare din lume - Writers House. 
Parţial, acest roman a apărut în urma sfaturilor sale. 

Sunt onorat să îl am pe Simon de partea mea. 

Simon, cartea îţi este dedicată. 


